BLAUMANIS RŪDOLFS

STĀSTI UN NOVELES

RŪDOLFS BLAUMANIS

STĀSTI UN NOVELES

AIZVIEN LILLĀ

Visu dienu saule neizturami karstus starus bij sūtījuse lejā no bāli zilganām debesīm, tagad, ap launaga laiku, tā aizlīda aiz tumšiem padebešu klučiem. Putni nedziedāja, lapas pie koku zariem nekustējās, ezers, kura līkums iestiepās labi tālu lielajā mežā, līdzinājās spogulim. Tikai retumiem kāda zivs apsviezdamās paplunkšķināja niedrājā, caur to izceldama mazus vilnīšus kas drīzi vien atkal izzuda. Tad ezers atkal stāvēja gluds un kluss un tumšie padebeši drūmi lūkojās tajā.

Pa mežu ritēja vāģi, kuros divi vīrieši sēdēja: pagasta vecākais Miets un viņa krustdēls Augusts Tiltiņš. Abi bij bijuši pagasta namā, kur Mietam bij bijušas pagasta darīšanas, bij vēlāk, uz māju braucot, pašu darīšanās iegriezušies baznīcas krogā un tur divu stundu laikā tā noguruši, ka tikai ar krodzenieka palīdzību bij varējuši iekāpt vāģos.

Bet ne tikai abu spēkus vien, arī viņu prātus minētās pašu darīšanas bij vājinājušas. Jo Miets, ieraudzījis ezeru caur kokiem spīdam, sāka runāt par Azova jūru un Jeisku, un Tiltiņš, apkampis resno krusttēvu, prasīja tam neapnicis, kādēļ tas viņa Lienīti, viņa skaisto saimnieci, negribot precēt.

Bet nedz Miets saprata Tiltiņu, nedz Tiltiņš Mietu... Tā tie brauca pa mežu... Piepeši Tiltiņš aizsmakušā balsī uzsāka dziedāt:

Dzērājs puika bēdājāsi,

Bēdā-ā-jās,

Kur būs ņemti līgaviņ,

Līgaviņ...

«Ē krusttēv, vai jau nakts metas?»

Uzreiz abiem braucējiem uguns vien apšķīda ap acīm, un tai pašā acumirklī tāds pērkoņa spēriens norībēja, ka tiem ausis gandrīz aizkrita un zirgs palēca uz augšu.

«Kad tu nolāpītu! Tavu nejēdzīgu spērienu!» Miets lādēja un nospļāvās. «Kuš, August, nedziedi!»

«Kāpēc? Kas tam tur augšā bēdas, ka mēs še lejā jautri dzīvojam - a?

Cibu ribu ripam!

Kas kaiš citam,

Ka mēs mīļi dzīvojam!

Alilū! Immer lillā! Urā, urā!»

Un viss mežs nolīgojās no viņa nejaukās kliegšanas. Likās, kā kad krūmi būtu pilni nelabu garu, jo atbalss atkārtoja viņa kliedzienus trim četriem lāgiem.

«Klusi taču, kad es tev saku!» Miets atkal krustdēlu apsauca. «Vai nedzirdi, ka pērkons rūc?»

«Lai viņš rū-ūc, kas par to! Lai viņš desmitreiz, lai simtreiz, lai tūkstošreiz, lai tūkstoš miljonreiz rūc, kas man bēdas!

Suņi rej, gaiļi dzied,

Man no kroga pārejot.

Sieviņ mīļā, nebaries,

Kad es dzēru krodziņā!

E - augšā nespārdies, kad es dzēru krodziņā... No kura laika tad tu sācis ticēt, ka tur augšā kas ir, krusttēv?»

Un tad, pacēlis ģīmi uz augšu, Tiltiņš kliedza:

«Vai dzi, veco bundzeniek, garām jādams, gan varēji tur to lielo akmeni pāršķelt: tad man pul-pulvera nevajadzē-»

Balts un zils abiem nostiepās gar acīm - briesmīgs rībiens - un soļus trīsdesmit no braucējiem liels, pelēks akmens bij izšķīries divās daļās.

Miets iekliedzās un pārmeta krustu, Tiltiņš iecirta visus desmit pirkstus savos biezajos matos, zirgs nolēca no ceļa un ieskrēja krūmos.

«Laukā no vāģiem, bezdievīgais zaimotājs,» Miets bļāva, kam piepeši galva bij kļuvuse ievērojami skaidrāka, «laukā, lai līdz ar tevi nedabūju galu!»

Un viņš mēģināja Tiltiņu izgrūst no vāģiem.

«Ahā, papiņ, vai štā?» Tiltiņš ņurdēja, turēdamies pretī. «Ne tik ātri, tur man arī vajaga būt klāt! Ak, vai tu domā, ka es vien tas grēcenieks, ko? Ni jau - ja jāirst, tad mirsim abi! Vai es baroju savas cūkas ar maziņas labību vai tu savas? Vai manā makā tie graši biruši, ko tu pagastam nozadzis, vai -»

«Nejēga, es visu atkal ar augļiem atlīdzināšu, visu atdošu atpakaļ, bet atņem tu tikai savus zaimotāja vārdus atpakaļ, atņem tos, August, jo citādi nudie ziben mūs uz vietas nospers!»

«Krusttēv, neesi nu bāba, neāksties! Drīzi būsim no meža ārā uz klajuma, un tad visas tavas bailes bu-bu-būs pagalam. Nu, tu, sliņķi!»

Tiltiņš uzšāva zirgam ar pātagu.

«Ko, vai tu manis neklausīsi?» Miets runāja, grožus savilkdams stīvi. «Tad kāp laukā! Neviena soļa šitādā laikā ar tevi vairs kopā nebraukšu. Laukā!»

«Pats laukā!» Tiltiņš kliedza pretī, sadusmots no Mieta cietā grūdiena. «Tev jau nepavisam nav dūšas. No viena niecīga spēriena tā satrūkties!... Smiekli!»

Tiltiņš šos vārdus tikko bij izteicis, kad tāds spēriens norībēja, ka abi divi pavisam apmulsa. Sēra smaka pildīja gaisu - vāģi apstājās.

«Vai dieviņ!» abi vienā mutē iesaucās, un Miets pārmeta krustu. «Zirgs!»

Zirgs bija nosperts.

«Vai, vai, vai!» Miets vaidēja un izlēca no vāģiem. «Augustiņ, Augustiņ, kāp laukā, dēliņ, kāp laukā - nu vairs tikpat labi nebūs!... Ak kungs, piedod mums mūsu grēkus... dod šurp roku, - lec, es turu... es dziļās bēdās nosaucos... še, še, dēliņ, zem egles... kungs, manu lūgšan klausi... te biezie zari mūs aizsargās no lietus... jā, bet kā tā dziesma iet tālāk? Skaiti tālāk, Augustiņ, tu esi jaunāks, tu viņu labāk zināsi... Ko, tu arī viņas nezini? Ka tu nolāp-, nē, nē, kungs Jēzus Kristus, - tas slikti, dēliņ, ņemsim citu dziesmu. Metīsimies ceļos un skaitīsim citu dziesmu.»

Un Miets nometās ceļos zem egles.

«Šitādā laikā zem kokiem nedrīkst stāvēt,» Tiltiņš krusttēvam turējās pretī un gribēja savu dikti trīcošo roku atsvabināt no Mieta rokas. «Nāc atpakaļ uz ceļa!»

«Blēņas! - Vai zirgs bij zem koka vai uz ceļa, vai akmens bij zem koka, ko? Mēs visur esam dieviņa žēlīgajā rociņā!» Miets atteica. «Meties ceļos, es tev saku!»

Resns zibens ieskrēja ezerā - Tiltiņš nometās Mietam blakus ceļos.

Tagad nāca spēriens pēc spēriena, debesis stāvēja vienās liesmās. Šņākdams lietus gāzās zemē, bet Mieta un Tiltiņa daudz vis nesaslapināja, jo egles zari deva labu patvērumu.

«Ak kungs,» Miets svinīgi uzsāka, «ak kungs, mēs tev apsolām... skaiti dikti līdzi, dēls... mēs tev apsolām visu jaunu atstāt un ienīst no šitās bēdu stundiņas. To mēs tev apsolām. No šitās bēdu stundiņas. Jā. Un Augusts būs labs un godīgs cilvēks, un es arī kļūšu par labu un godīgu cilvēku. Mēs joprojām būsim abi labi...»

«Bāz maisā...» Tiltiņš ņurdēja caur zobiem starpā un klanīja galvu.

«Un, ja tu netici, tad mēs to arī varam apzvērēt. Še ir mana roka un še» - Miets pacēla ar savu kreiso roku Tiltiņa labo uz augšu - «mana krustdēla. Mēs abi zvēram no šīs bēdu stundiņas būt labāki. Patiesi la-bā-ki...»

Miets pats no saviem vārdiem tā bij aizgrābts. ka tālāk vairs nevarēja. Galva tam nokrita smagi uz krūtīm. Rokas salicis, viņš tā tupēja minūtes desmit. Pa tam pērkoņa rūkšana kļuva arvienu retāka un vājāka, lietus līšana mazinājās, un pēdīgi tikai tad vien vairs nokrita kāds piliens uz abiem dievlūdzējiem, kad vējš pakustināja egles zarus.

Negaiss bij pārgājis.

Miets pacēla galvu un skatījās Tiltiņā. Šis bij piegāzies pie egles stumbura un, drošu stuti manīdams, visam negaisam par spīti - iemidzis.

«August!» Miets iesaucās un uzlēca kājās. «August! Nudie, traki ar to cilvēku, viņš snauž! Vai dzirdi ar?»

«Kas tev bēdas, vai es dzirdu vai nedzirdu, laid mani mierā!» krustdēls atņurdēja pretī.

Miets izvilka nazi no kabatas, noliecās pie zemes, nogrieza apdomīgi lielu paparksti un ieskurināja lietus pilienus, kas pie tās karājās, Augustam ģīmī.

«Ē?» Augusts ieņurdējās un taisījās celties augšā. «Krusttēv; neāksties nu!»

Miets tam palīdzēja piecelties, un tad abi sāka iet uz māju.

«Kur zirgs? Vai tad mēs visu te tāpat mežā atstāsim?» Tiltiņš jautāja, kam viss, kas bij noticis, atkal nāca atmiņā. «Kad tikai kaut kā nenozog vien!»

«Kas te nu gan nāks zagt!» krusttēvs atbildēja. «Bet, ja arī kāds nāktu, ko tad lai darām? Tu tak nekā uz māju nevari aiznest un es arī ne, jo kas tad tevi vedīs!»

«Jā, tas tiesa, kas tad mani vedīs,» krustdēls atteica. «sasodīta būšana!»

Bet pamazām arī Tiltiņš sāka atspirgt.

Vēsais, tīrais gaiss, kas tagad plūda pa mežu, vairāk un vairāk aizdzina viņa reibumu.

Pēdīgi abi bij no meža laukā. Ceļš tagad veda tālāk gar ezermalu.

«Jānodzeras,» Augusts runāja un vilka krusttēvu sev līdz uz ezermalu.

Viņš dzēra, sāka uzreiz mazgāt muti, noņēma lakatiņu no kakla, noslaucījās tajā un tad savīkstītu to iebāza kabatā.

Tad abi atkal turpināja savu ceļu.

Debesis pa tam pavisam bij noskaidrojušās, un saulīte atkal spīdēja tikpat mīlīgi kā priekš stundas laika. Ezers bij zaudējis savu drūmo izskatu, mazie vilnīši vizēja sudrabotās krāsās, tā ka Mietam ar Tiltiņu apžilba acis, viņos skatoties. Ceļam otrā pusē stāvēja ziedošs linu lauks. Aiz tā viļņoja rudzu tīrums, kam nemaz nevarēja saredzēt malas, jo tas aizstiepās līdz kalna galam un laikam tikai viņa otrā pusē vēl beidzās. Blakus liniem bij auzas. Viss pilnīgākā kuplumā.

«Vai tu redzi, kādi mani tīrumi!» Tiltiņš iesaucās, krusttēvam ar elkoni piegrūzdams pie sāniem. «Bet ta tad šoruden atkal pašķīdīs nauda! No liniem vien iedzīšu renti - nudie! Krusttēv, es tak esmu laimīgs ķerlis?»

«Esi jau, esi,» krusttēvs apliecināja un pārlaida acis pār lielītiem tīrumiem.

Tad atkal abi klusēdami gāja gabaliņu uz priekšu.

«Fu tu!» uzreiz Tiltiņš iesaucās, nospļāvās un apstājās.

«Nu?»

«Vai mēs nebijām gluži traki?»

«Traki?»

«Nu jā, - tur mežā zem egles...»

Tagad arī Miets nospļāvās.

«Nerunā par to,» viņš nosarkdams noņurdēja. Jo, noskatoties jaukajā, atspirgušajā dabā, kur katra smildziņa, katrs ziediņš likās izdvašojot mieru un prieku un nekas vairs neatgādināja pārgājušo briesmu un baiļu, Mietam izturēšanās mežā zem egles izlikās tik bērnišķīga, tik varen aplama, ka tam bija kauns pat par to domāt.

«Nē, nē, krusttēv, tā vis ne,» Tiltiņš runāja, pilnā kaklā iesmiedamies, «tu pātarus iesāki, man tie jānobeidz. Ko reibumā apsola, to neņem par pilnu. Tad nu man, atspirgušam, laikam vēlreiz būs jāmetas ceļos un jānozvērās - -»

Miets pacēla savu lielo, ķepai līdzīgo roku, un Tiltiņš apklusa.

«Nu jā,» Miets sacīja, «smieties par to lietu jau nu var, bet labāk būtu, ja par viņu ciestu klusu. Apsoli man, brāļadēls, par šito notikumu nekad un ne ar vienu cilvēku nerunāt. Teikšu tev taisnību: tas man būtu mūžīgs kauns, kad ļaudis dabūtu zināt, ka tik attīstīts un noklārēts vīrs, kāds es, un turklāt vēl pagasta vecākais tā ākstījies. Tu apsoli?»

«Saprotama lieta, jo puse no kauna taču kristu uz mani, ja lieta nāktu gaismā.»

* * *

Astoņi gadi bij pagājuši.

Pa mežu, kurā ezera līkums labi tāļu iestiepās iekšā, atkal brauca pagasta vecākais Miets un viņa krustdēls un veikala biedris, koku tirgonis Tiltiņš. Bet šoreiz viņi sēdēja kamanās un bij ģērbušies biezos kažokos, jo bija paauksta ziemas diena. Abi bij bijuši pagasta namā, kur Mietam bij bijušas pagasta darīšanas, bij vēlāk pašu darīšanās iegriezušies baznīcas krogā un tur tā sasildījušies, ka viņu tuklie ģīmji tagad kvēloja kā ugunī. Klusēdami abi sēdēja viens otram līdzās, vienaldzīgiem mirkļiem noskatīdamies meža ainā.

Lapu koku zari un zariņi bij apklāti biezu kārtu sarmas un caur to zaudējuši savu nemīlīgo kailumu, egļu tumšās krāsas bij pārvērtušās bāli- zaļganas, viņu zari likās būt pilni baltu ziediņu. Laiku no laika lēns vējš pakustināja šur un tur kāda koka zarus, un tad smalkās ledus adatiņas un pērslas, saulē vizēdamas, nobira zemē. Dziļāki mežā vietvietām dzirdēja zāģējam un cērtam.

«Ko tu domā, krusttēv, vai mums šogad būs lielāka peļņa nekā pērn?» Tiltiņš pēdīgi iejautājās. «Uz cik simtiem tavas domas stāv?»

«Mīļais, to tagad vēl nevar sacīt. Tas atkarājas no pirkto koku labuma. Bet domāt jau gan vari, ka meža kungs tos simts rubļus par velti vis neiebāza kulē un mums par skādi mežu nenotaksierēja...»

Pēc šīs īsās sarunas abi atkal klusēja, līdz tie, nogriezušies uz maz iebraukta sānu ceļa, nokļuva pie vietas, kur daudz vīriešu nodarbojās ar egļu nociršanu un sazāģēto gabalu aptēšanu.

Kāds strādnieks piesteidzās pie kamanām, sveicināja un palīdzēja Mietam no tām izkāpt.

«Paturi zirgu, kamēr mēs darbu pārlūkojam,» šis īsi pavēlēja. «Uzsedz viņam arī segu, lai mugura netop slapja no sarmas pērslām.»

Miets ar savu lielo kažoku un saviem suņādas zābakiem dziļajā sniegā bij tik neveikls, ka bez Tiltiņa piepalīdzīgās rokas tikai maz vien varēja padimāt uz priekšu. Krustām šķērsām labu laiku pa mežu bradājuši, še to, te to pavēlēdami, vienā vietā strādniekus kundziski norādami, otrā īsi uzteikdami, Miets un Tiltiņš bij nokļuvuši ceļmalā pie lielas egles, kuru nupat nozāģēja.

«Lielākā egle visā mežā,» viens strādnieks sacīja. «Skatieties, kungi, kas par garumu un kas par zariem! Un resnums!...»

Krusttēvs ar krustdēlu jautriem smaidiem aplūkoja koku.

«No tā nāks peļņa!» viens, kā otrs domāja.

Miets atvirzījās tālāk nost no koka stumbra, lai labāk varētu noskatīties egles garumā. Tiltiņš tam nostājās blakus.

«Ir tādam milzim reiz jāgāžas,» viņš runāja, koka galotnē skatīdamies, «vai redzi, kā viņš trīs? Pie katra zāģa vilciena, kas to vairāk un vairāk šķir no saknēm, tas nodreb kā nāves cīniņā... Drīzi viņš gāzīsies...»

Arī Miets uzmanīgi uzlūkoja trīsošo egli.

«Vai vēl atminies, kas zem šitās egles notika?» viņš sacīja. «Zem šīs egles mēs reiz -»

«Meklējām patvērumu no negaisa,» Tiltiņš krusttēvu ātri pārtrauca. «Jā, jā, atminos, tas bij toreiz, kad pērkons nospēra tavu sirmi. Tas nu labu laiku atpakaļ.»

«Jā, labu laiku,» Miets atkārtoja un tad pielika, «būs laiks braukt uz māju.»

Viņš izvilka pulkstenu no kabatas un skatījās tajā.

Tai pašā acumirklī tuvumā gāzās koks. Balts, biezs pērslu putenis, visu aizsegdams, piepeši pildīja gaisu; kliedziens: «Bēgat, kungi, glābjaties...» - iesitās Mieta un Tiltiņa ausīs, tie skrēja un klupa - - un šņākdama, svilpdama un brākšēdama lielā egle nogāzās.

Tuvumā nozāģētā egle bija uzgāzusēs milzu kokam virsū un tā viņa krišanu paātrinājuse.

Kad sniega pērslas bij nokritušas, tad zāģētāju acis meklēja Mietu un Tiltiņu un viņu ģīmji nobālēja.

To nekur nebij.

«Vai dieviņ, nu nelaime notikuse!» viens iesaucās. «Ko nu lai dara!»

«Palīgā!» Tiltiņa balss zem egles stenēja. «Cilvēki, glābjat!»

Strādnieki pieskrēja klāt, atcirta kādus zarus un to pēdīgi ar lielām pūlēm izvilka no egles apakšas. Nelaimīgais tā bij apmulsis un saspiests, ka nespēja nostāvēt kājās, bet atkrita sēdu sniegā.

«Palīdzat manam krusttēvam,» viņš kunkstēja, no sevis atgaiņādams abus vīrus, kas viņu atkal gribēja uzcelt kājās. «Drīzi, nekavējaties!»

Bet Mietu tik ātri vis nevarēja izvilkt no egles apakšas kā Tiltiņu. Pagāja labs brīdis, līdz zarus, kuros tas kā maiglēs bij iespiests, sacirta un sazāģēja. Un, kad pēdīgi viņu gribēja celt augšā, tad tas nekustējās.

«Paģībis!» kāds iesaucās.

«Ē, Mieta kungs, Mieta kungs!» cits modināja Mietu un berzēja ar sniegu viņa pieri, kura drusku bij noskrambāta. «Nudie, kad tikai nav beigts vien!»

Un viņš atkal Mietu mēģināja atdzīvināt.

Bet veltīgas bij visas pūles. Miets bij līķis.

Sauss, pundurains zars, Mietam ievainodams pieri un noraudams šķipsnu sirmo matu no galvas, viņam bij uzspiedis kreiso roku uz mutes un viņu noslāpējis.

Tiltiņš nometās pie līķa ceļos.

«Krusttētiņ, mīļo krusttētiņ!» viņš gaudās. «Ak tavu nelaimi, ak tavu postu!»

«Ir zelta pulkstens pagalam, vāks atlauzts, rādītājs nost,» viens strādnieks līdzcietīgi runāja starpā, «būt' to zinājis, būtu labāk man atdevis...»

* * *

Tiltiņam gāja ļoti labi. Miets visu savu dzīvo un nedzīvo mantu bij norakstījis savam vienīgam radam un krustdēlam, un tātad nu Tiltiņam piederēja divas lielākās mājas pagastā, neskatoties uz visādiem raibiem papīriem ar visādiem raibiem vārdiem, kurus Miets krustdēlam arī bija atstājis lielā vairumā. Tiltiņš aiz bēdām par krusttēva nāvi un aiz prieka par kuplo mantojumu nekā labāka nezināja darīt kā precēties. Un kas cits gan viņa jauktajām jūtām labāk derēja nekā precēšanās! Jo laulība jau atnes priekus un bēdas.

Bet viņš nepaņēma vis Lieni, savu līdzšinējo saimnieci, kā to viņai bij solījis, bet apprecēja bagātu saimnieka meitu. Liene laikam bij paredzējuse, ka lieta pēdīgi šitā beigsies, un tādēļ pie laika gādājuse par maizes devēju vecumā. Viņas mudrais Jēpītis bij jau septiņus gadus vecs.

Jau pirms kāzām Tiltiņš Lieni ar Jēpīti aizlika uz Ziemeļiem, no krusttēva mantoto māju. Tur viņa pagaidām lai izpildot saimnieces vietu. No Jurģiem viņš Ziemeļus gribēja izdot uz renti un pats ar Madaļu, savu jauno sievu, savās mājās dzīvot un saimniekot.

Bet likās, kā kad ar Lienes aiziešanu un Madaļas atnākšanu mājās arī būtu ienācis kāds svešs, nelabs gars. Miera viņās vairs nebija. Proti, līdz šim viss bij gājis pa Tiltiņa prātam, tas bij dzīvojis, kā gribējis, ko viņš bij pavēlējis, tas bij noticis. Tagad Madaļa saimniecības grožus sāka ņemt savās rokās. Viņa bij izauguse pie tāda tēva, kurš bij tik taupīgs, ka tas tikai divreiz gadā uzmauca zābakus kājās - pavasarī un rudenī pie dievgalda ejot. Un šis taupības gars bij pārgājis no tēva uz meitu, tāpat kā pravieša Eliasa gars uz Elizu - divkārtīgā mērā. Izšķērdēšanu viņa ienīda kā nāvi. Un Tiltiņš bij izšķērdīgs. Katru rītu viņš lēja spirtu pie tējas un nāca divreiz nedēļā - tiesas dienās un svētdienās - piedzēries mājā. Madaļa to nevarēja ciest... Trīs nedēļas pēc kāzām viņa vīram izskaidroja, ka tāda dzīve neesot pareiza un turklāt bezdievīga, pagāniska un nezin kāda vēl. Lai šis tādēļ dzīvojot, kā pienākoties un pēc savas kārtas.

«Kā pienākas?» vīrs atkārtoja un ieplēta acis. «Es domāju, es vēl nemaz nedzīvoju tā, kā man pēc savas kārtas pienākas. Pēc manas bagātības man katru rītu vajadzēja dzert tīru spirtu vien vai konjaku un katru dienu nākt piedzērušam mājā - vai saproti!»

Madaļas tumšie vaigi pie šiem vārdiem kļuva vēl tumšāki. «Bet tā jau i bagātākais var tikt par nabagu,» viņa sacīja.

«Manam laikam būs diezgan, nebēdā!» Tiltiņš sievu mierināja.

«Tavam laikam gan būs gana, to ticu!» Madaļa sadusmota iesaucās. «Bet apdomā, ka tu tagad vairs neesi viens pats, ka tev ir jāgādā par sievu un ka tu katru neziņā izdotu kapeiku nozodz saviem pēcnākamiem!»

«Pēcnākamiem?... Kur tad tie ir?»

«Gan jau Dievs dos. Gudrs cilvēks neskatās uz to vien, kas tagad ir, bet domā arī par nākamiem laikiem.»

Tiltiņš nospļāvās, piebāza savu pīpi ar tabaku un, nekā neatteikdams, atstāja sievu vienu.

Ja Madaļa bij cerējuse panākt caur šo sarunu kādu labumu, tad viņa bij maldījusēs. Tiltiņš nepārgrozīja parasto dzīvi. Madaļai pēdīgi zuda pacietība.

«Ja tu nenāksi laikā mājā, tad netiksi istabā,» viņa vīram īsi izskaidroja un lika piesist pie istabas āra durvīm aizšaujamu bulti.

«Es gribētu redzēt, kas iedrošināsies mani sava paša mājā nelaist iekšā!» Tiltiņš spītīgi iesaucās...

Bet, kad viņš kādā naktī atkal uz rīta pusi pārbraucis mājā, gribēja tikt istabā, tad durvis bija aizbultētas.

Laiciņu ap tām noklabinājies, viņš gribēja saukt, lai attaisa, kad viņam iekrita prātā izdauzīt logu un pa to iekāpt istabā. Bet, uzreiz apdomājies, viņš atstāja logu veselu, iekāpa atkal kamanās un aizbrauca.

Liene jau arī prata vietu uztaisīt.

Madaļa otrā rītā vīram neprasīja vis, kur tas pavadījis nakti, bet nākošās tiesas dienas vakarā atkal aizbultēja durvis. Tā tas notika vēl kādas reizes, līdz sieva dabūja zināt, kur Tiltiņš naktis pavadīja. Nu Madaļa tūliņ no durvīm lika noplēst bulti. Tiltiņš gan manīja, ka ceļš bij atkal ar vaļu, bet, Madaļai spītēdams, nenāca vis tūliņ nākošo reizi uz māju, bet aizbrauca vēl divas reizes uz Ziemeļiem.

Pēdīgi, kādā svētdienas vakarā, viņš iebrauca ap pusnakti mājā. Madaļa kā visas citas reizes, tā ir tagad viņu bij gaidījuse. Tā uztaisīja uguni un nosēdās gultā, trīsēdama aiz uztraukuma.

Tiltiņš ienāca istabā.

No viņa šņācošās elpošanas Madaļa noģida, ka vīrs krietni bij sadzēries.

«To viņš man darījis par spīti,» viņa domāja, un rokas tai gandrīz sāka lēkt uz augšu, tik stipri viņai visa miesa drebēja.

«Vai tu nu reiz esi atradis ceļu uz māju,» Madaļa uzsāka aiz žēlabām, dusmām un greizsirdības gandrīz aizsmakušā balsī, «brīnums gan! Es jau domāju, ka tu atkal kaut kur citur būsi ņēmis naktsmāju kā citām reizēm! Ak kauns, ak grēks!»

«Ak kauns, ak grēks!» Tiltiņš mēdījās ar stīvu mēli un caur degunu runādams. «Vai tad man kā suņam ārā bij gulēt? Vai tu gribēji, lai nosalstu, ko?»

«Lai nosalsti! Kādas kunga gaitas tad tu pildi, pa nakti apkārt dauzīdamies! Nāc laikā mājā, tad nebūs jānosalst.»

«Es varu nākt mājā, kad gribu. Lūk!»

Tiltiņš novilka ar lielām pūlēm kažoku un lūkoja to piekārt pie vadža. Bet kažoks viņam izslīdēja no rokām un nokrita zemē.

«Velna lupata, vai tu arī man gribi turēties pretī!» Tiltiņš sadusmojies ierūcās un samīdīja kažoku ar kājām. «Lūk, tur nu tu guli... Aizvien lillā!»

Madaļa pieskrēja pie Tiltiņa.

«Nejēga, tas tavs labākais kažoks!» viņa kliedza un nogrūda vīru no samīdītā drēbju gabala nost. «Nu jau pavisam prātu esi apdzēris.»

Grūdiens Tiltiņam nāca pavisam negaidīts, viņš streipuļoja un nokrita gar zemi, galvu pie gultas stakles nodauzīdams.

Brītiņu tas gulēja kā nost un tad atkal lēnām uzslējās stāvu.

«Nešķīsta gara bāba!» viņš bļāva pilnā kaklā un tuvojās Madaļai, dūres sizdams. «Ko tu gan iedrošinies!... Manās mājās man vairs nav brīv darīt, ko gribu, tu dzen mani no tām ārā, vai man arī nebūs brīv darīt ar savām drēbēm, ko gribu?... Vai tu man visur gribi būt par kungu, ko, vai par tiesu visur - tu kaula muša, tu!... Bet es tev to varmācību gan izdzīšu, es viņu tev izdzīšu vēl šonakt... »

Tiltiņš savas uzpampušās acis kā meklēdams pa istabu laida apkārt.

Madaļa saprata viņa mirkļus. Tā piesteidzās pie sienas, satvēra olekti, kas tur karājās, un pasvieda to zem gultas, pate nostādamās tās priekšā.

Nekā nesacījis, Tiltiņš izgāja ārā. Madaļa dzirdēja, ka viņš pa otru istabu ap sienām grābstījās un tad izgāja saimes istabā. Pēc brīža tur kas stipri nobrākškēja: malka no ārdiņām bij nokrituse zemē...

Madaļa stāvēja kā sastinguse, krūtis tai plīsa vai pušu aiz uztraukuma... Tad viņš patiesi meklēja koka, ar ko viņu sist. Madaļa sakoda zobus, ka tie noknirkšēja, noliecās un paķēra olekti. Viņai taču vajadzēja kaut kā, ar ko piedzērušo no sevis atgaiņāt. Viņa iesēdās gultā.

Tiltiņš ienāca. Tam bija rungai līdzīga malkas pagale rokā.

«Tu gribi man turēties pretī, ar mani kautie!» viņš krāca, sievai ieraudzījis olekti rokā un vēl vairāk sadusmojies caur brūci, ko malka krizdama labajā rokā bij iesituse.

«Nost ar to spičku, es saku!»

«Noliec tu papriekšu to malkas gabalu, tad es nolikšu olekti,» Madaļa atbildēja.

«Nost ar to spičku, citādi es sitīšu!»

«Nesit!... Nebūs labi, August!»

«Nost ar to spičku, citādi es sitīšu!»

«Sit!»

Pagale nokrita smagi uz Madaļas rokas. Madaļa iekliedzās.

Tad viņa vīram klupa pie rokas, gribēdama tam pagali izraut. Bet vīrs to bij gaidījis. Ātri tas pagali satvēra ar otru roku. Nejauks cīniņš iesākās. Tiltiņam nācās grūti turēties pretī, jo tikai viena roka bija brīva. Nevarēdama dabūt pagali savā varā, Madaļa vīru mēģināja pagrūst gar zemi. Tā viņi pienāca galda tuvumā, uz kura stāvēja petrolejas lampiņa. Galds apgāzās, uzkrizdams Tiltiņam uz kājas, lampiņa izdzisa... Tiltiņš aiz sāpēm un dusmām sievai ar dūri iesita taisni ģīmī. Madaļa iekunkstējās, saņēma savus pēdējos spēkus un izrāva vīram malkas pagali no rokas... Viņa sita... vienu, divas, trīs reizes... dzirdēja vīru krītam un sākam vaidēt... tad viņa atjēdzās.

* * *

«Daktera kungs, viņš taču paliks dzīvs?» Madaļa bailīgi, asarām apspiestu balsi jautāja ārstam, kas bālā, bez samaņas gultā gulošā Tiltiņa galvu rūpīgi bij izlūkojis un apskatījis. «Ak manu stundiņu, kas to būtu domājis, ka es būšu sava vīra slepkava...»

«Neraudat,» ārsts samisušo sievu mierināja, «pēc manas labākās pārliecināšanās jums varu teikt, ka viņš nemirs. Bet - sagatavojies uz citu ko.»

Madaļa bailīgi atplēstām acīm uzlūkoja ārstu.

«Viņš būs - vājprātīgs,» tas lēnām runāja.

«Vājprātīgs!» sieva iesaucās, atkrita krēslā un aizsedza ar priekšautu vaigu.

Ārsts novērsās no viņas un paņēma vēlreiz rokā malkas pagali, ar kuru tā vīram bij situse. Pagale bij egles zars, sauss, pundurains un vietām aplipis ar asiņainiem, brūniem matiem. Tikai vienā galā aiz kādas skabargas spīdēja pāris pavedienu sirmu matu...

ANDARA LŪGŠANA

Tāltālā zemē pirmos laikos dzīvoja vīrs, vārdā Andars, kurš savas sātnes un savu labo darbu dēļ pie visas tautas stāvēja lielā godā. Un nepagāja neviena diena, kad viņš neapmeklēja slimus, neēdināja izsalkušus un nepriecināja noskumušus. Bet viņš redzēja, ka viņa roku palīdzība bija maza, bet vajadzība liela. Un viņš noskuma un novērsās no pasaules, un aizgāja uz tuksnesi, uzsākdams tur kādā alā vientuļa dzīvi. Viņš te gribēja izgudrot līdzekli, kā visus cilvēkus padarīt laimīgus. Un viņš lūdza Dievu un domāja ilgus gadus. Bet viņa pūliņi bija veltīgi. Cilvēki izsmēja viņa gudri izdomātos padomus, un citādi kā ar padomiem viņš viņiem vairs nevarēja palīdzēt. Un viņš dzīvoja tālāk savu svēto dzīvi, un viņa lūgšanas kāpa pret debesīm un smaršoja kā pavasaris smaršo.

Un tas Kungs ievēroja viņu un nokāpa pie Andara veca, skrandās tērpta vīra izskatā, jo viņš vientuli gribēja pārbaudīt. Andars viņu laipni uzņēma savā alā un pārvarēja trīs grūtus pārbaudījumus kā svēts vīrs.

Tad sacīja tas kungs:

«Tu esi žēlastību atradis debesīs, Andar. Izsaki vienu lūgšanu, es viņu paklausīšu.»

Un Andars pazina to kungu, nokrita ceļos un pacēla rokas.

«Tu zini, ko es kāroju. Es meklēju cilvēku laimi. Dod cilvēkiem laimi!»

«Viņiem ir, kā viņiem vajaga,» atbildēja tas kungs. «Izlūdzies ko citu.»

«Kungs, dod cilvēkiem, kā viņiem vēl nava, dod viņiem laimi!»

Un tas kungs vēlreiz sacīja uz Andaru:

«Viņiem ir, kā tiem vajaga. Izlūdzies ko citu.»

Tad nokrita Andars ar pieri pie zemes, raudāja un lūdzās:

«Kungs, kungs, nedusmojies par manu drošību. Dod cilvēkiem laimi! Viņiem slāpst pēc laimes.»

Tas kungs atbildēja:

«Tava lūgšana bija piepildīta, iekam viņa tavās smadzenēs bija dzimuse,» - un aizgāja no Andara.

Bet par kādu laiku vientulis gāja cilvēku laimi raudzīt. Un viņš izbrīnējās, visu tāpat atrazdams kā agrāk. Viņš nekur neredzēja tā, ko viņš par īstu laimi turēja. Dusmīgi viņš atgriezās atpakaļ savā alā. Vai Dievs līdzinājās laicīgam radījumam. ka tas kaut ko apsolīja un nepildīja? Un Andars nometās zemē un dauzīja galvu pie klints, un kliedza:

«Kungs! Dod cilvēkiem laimi!»

Un tas kungs atkal nonāca pie Andara un sacīja uz viņu: «Ko tu kliedz! Laime ir pie cilvēkiem.» Un viņš aizskāra Andaru un nostādīja viņu daudz ļaužu vidū, un Andars redzēja, ka laime bija cilvēku starpā, bet ka viņi tās tikai nespēja atzīt. Un viņi grozījās un mina viņai un viens otram uz kājām, un skatījās atpakaļ, un domāja viņu priekšā esam, un skrēja kā bērni turp, kur kaut kas raibs pamirdzēja. Un daži rādīja ar izstieptiem pirkstiem un sauca: «Tur, tur!» - un deva padomus, tāpat kā Andars bija darījis. Bet neviens viņu padomos lāgā neklausījās - un viņi paši arī ne. Un Andaram gandrīz bija jāsmejas, ka viņi tik daudz durvju vēra un virāja pēc laimes, kas taču viņiem bija priekšā un pakaļā.

Un Andars lūdzās:

«Kungs, atdari viņu acis un prātus.»

Tas kungs atbildēja:

«Pie ikkatra tas notiks savā laikā.»

«Vai man tagad vienmēr būs laimes skaidra atzīšana?» vaicāja Andars.

«Jā. Un visu lietu atzīšana.»

«Kungs, es esmu svētlaimīgs.»

«Tu to saki. Skaties atpakaļ.»

Andars paskatījās atpakaļ un redzēja savu alu un alā savas miesas, pīšļos sakritušas.

«Es esmu miris?»

«Tu esi pie manis - iekš manis. Cilvēka liktens ir aiz laimes laimi meklēt. Gars vien viņu var redzēt skaidrībā un dus viņas atzīšanā mūžīgi.»

ANDRIKSONS

«Viens saimnieks ar jums vēlās runāt, baronlielskungs.»

«Kas tas ir?»

«Klaucēns.»

«Tā. Es iešu... Ko viņš grib?»

«Es nezinu, baronlielskungs. Viņš nestāsta.»

«Labi.»

Slaikais sulainis nedzirdami nozuda iz kabineta, un barons avīzē vēl brītiņu lasīja tāļāk. Tad lapa nočaukstēja, un viņš piecēlās. Bāls aiz karstuma, viņš piegāja pie augstā loga, kura marķīze bij dziļi nolaista, un atvēra to mazdrusciņ. Gluži kā krāsns svelme viņam no ārienes verda pretim. «Briesmīgi,» viņš nomurmināja, aizvēra logu atkal cieti un piegriezās dārgajam barometrim, kas jau nedēļām uz «sausu» vien rādīja. Arī tagad ne mazākās cerības! Barons savieba ģīmi un tuvojās lēniem soļiem galdiņam, uz kura melnās marmora virsas stāvēja plata sudraba bļoda ar caurspīdīgiem ledus gabaliem un zifona pudeli. Šņākdams vēsais zeltersa ūdens ietecēja slīpētā glāzē, un barons dzēra.

Tad viņš iegāja ēdamistabā.

Pilī nebij sevišķas runājamās istabas priekš zemniekiem, un tādēļ barons ar tiem satikās koridorā. Tā tas bij noticis viņa tēva, tā viņa tēvatēva laikos. Barons gan nāca iz galvaspilsētas zemes smalko ierašu augstskolas, un viņa pašcienība viņam iesākumā nebij atļāvuse pa pus un pa veselām stundām sarunāties ar saviem saimniekiem gaņģī, kur vējš vilka cauri un istabas meitas, sulainis un ķēkša katru vārdu varēja noklausīties. Bet ēdamistabā, kurp viņš pirmā laikā zemniekus bij licis aicināt, tie atstāja grūti aizdzenamu zābaksmēra, siena un mitrā vietā stāvējušu drēbju smaku, tā ka līdz sevišķas istabas ierīkošanai bij jāpaliek pie tēva un tēvatēva paraduma. Tā viņš arī šoreiz gribēja iziet koridorā, kad atminējās dzirdējis, Klaucēns piederot pie viņa paskolotiem saimniekiem. Tad tad laikam gan jau bij atsvabinājies no trāna smakas. Bez tam šis saimnieks bij dēls tam saimniekam, kuru mirušais barons visvairāk bij cienījis. Jaunais lielskungs piedūra pirkstu pie zvana pogas, pēc kam slaikais sulainis atkal parādījās.

«Ved viņu šurp ēdamistabā,» viņš pavēlēja.

«Jā, baronlielskungs,» sulainis atbildēja, viegli palocīdamies, un izgāja ārā.

Barons aizvirzījās aiz garenā ēdamgalda. Šim vīram galu galā tomēr ar trānu smērēti zābaki varēja būt kājās, un tādā gadījumā četri soļi attāluma nebij bez labuma. Tad viņš arī vēl no ļaudīm ar kaut cik necik izglītības sev neļāva bučot roku. Tātad galds nozīmēja mēmu rokas skūpsta atraidījumu, ja saimniekam bij tik daudz smalkjūtības to saprast. Koridorā barons mēdza roku aizlikt aiz muguras, pie tam laipni sacīdams: «Nevajaga, nevajaga.» Bet pie tam viņš allaž sajuta kaut ko nepatīkamu un pagrūtināja tādēļ cik spēdams šādu skatu atkārtošanos.

Pēc maza brīža atvērās durvis un vienkārši, bet godīgi ģērbies vīrs ienāca un palika pie durvīm stāvam.

«Labdien, cienīts baronlielskungs.»

«Labdien.»

Sveicinājums skanēja ļoti pieklājīgi, viņa atņemšana laipni. Kungs un nomnieks ieskatījās viens otrā. Barons raudzījās saules nodegušā, veselīgā, glītā zemnieka ģīmī, kurā bij lasāms spēks un pašapziņa, saimnieks - smalkos, bālos vaibstos, lielās, laipnās acīs un uz muti, kura jāva noģimst, ka tā raduse pavēlēt.

«Jūs esiet Klaucēnu saimnieks Andriksons?» sacīja barons.

«Jā, cienīts baronlielskungs.»

«Man prieks jūs redzēt, Andrikson. Esmu jau par jums dzirdējis. Jūs esiet krietns, uzcītīgs saimnieks.»

Andriksons nokaunējās un nomurmināja kaut ko pie sevis. Tad viņš sacīja:

«Jāstrādā ir, baronlielskungs, citādi šos laikos neiet.»

«Jā, iet grūti,» barons atbildēja. «Ir grūti laiki tikpat maziem, kā arī lieliem zemkopjiem... Vai jūs jau ilgi Klaucēnus valdiet?»

«Mans tēvs nomira divi gadi atpakaļ, cienīts baronlielskungs.»

«Un tad jums ir diezgan laika bijis, tad no viņa gruntīgi esiet varējuši iemācīties saimniekot. Kā tad jums iet?»

«Cienīts baronlielskungs man atlaidīs atbildi uz šo jautājumu.»

«Par ko?»

«Tādēļ, ka es baronlielkunga priekšā negribētu būt... rādīties par nepateicīgu. Baronlielskungs mums šopavasar atlaidis divi rubļi no dāldera, tad jau jūsu priekšā nedrīkst sūroties par sliktām cerībām uz rudens pļauju.»

«Vai tad jūsu lauki stāv slikti, Andrikson?»

«Lietus nelīst, baronlielskungs. Un man turklāt gandrīz māla zeme vien ir.»

«Tā, tā, hm. Bet lauki vēl var atžirgt. Mums tagad tik ilgi sauss un karsts laiks bijis, ka katru dienu pērkoni drīkstam sagaidīt. Šodien, zināms, tas vēl neuznāks,» viņš nobeidza smaidīdams, barometra pareģojuma atcerēdamies.

«Derēt jau tas lietus gan derēs, bet visu atlabot tas vairs nespēs, baronlielskungs.»

«Tas ir slikti,» barons atteica. «Tas ir slikti, Andrikson. Bet jūs sakiet, jūs neesiet nācis, lai tādēļ pie manis sūdzētos. Kas tad jums cits ir ko teikt, mīļo Andrikson?»

«Cienīts baronlielskungs...» sacīja saimnieks, norāva valodu un pārtvīka vispār sejam.

«Runājiet tikai gluži droši, Andrikson. Esmu tak saviem saimniekiem jau rādījis, ka man labi nodomi ar visiem. Bet jūs kā tā vīra dēls, tā saimnieka, kuru mans tēvs vienmēr pieskaitījis pie saviem labākiem ļaudīm, jūs es katrā laikā it sevišķi aizstāvēšu. Tas ir, ja jums kādas aizstāvēšanas vajadzīgs. Man liekas, jūs esiet savā tēvā atsities. Vismazāk jūsu izskats to liecina. Kas jums ir? Runājiet bez kaut kāda lieka... runājiet bez bailēm.»

Saimnieks bij vienas rokas pirkstus savilcis dūrē un berzēja to mehāniski pie otras rokas delnas.

«Cienīts baronlielskungs,» viņš sacīja, «es neesmu atnācis jūsu priekšā sūdzēties un esmu atkal tādēļ atnācis. Man jāžēlojas par jūsu mežkungu.»

«Par mežkungu? Ko tad tas?... Vai viņš liedzas jums kaut ko dot, kas jums vajadzīgs?»

«Viņš draudē, ka mani apsūdzēšot pie tiesas.»

«Nu, nu! Kāpēc tad?»

«Tādēļ, ka es nelikumīgā vīzē esot cirtis ozolus.»

Barona stāvs gandrīz par nemanāmu mazumu tapa stingrāks.

«Ko? Ko?» viņš prasīja. «Jūs esot ozolus cirtis? Kā viņš pie šādas apgalvošanas nācis? Vai tad jūs esiet cirtis?»

«Cienīts baronlielskungs... jā. Bet ne nelikumīgā vīzē.»

«Klausiet, klausiet, klausiet, Andrikson! Kur tad jūs tos ozolus esiet cirtis?»

«Kur citur kā sava paša tiesā.»

Barons pacēla savas skaidrās acis pret zemnieku un paskatījās viņā vienu acumirkli jo cieti.

«Sava paša tiesā? Un tad jūs sakiet, tas neesot nelikumīgā vīzē noticis!» viņš tad lēnām runāja. «Jūs tak pazīstiet savu kontraktu. Jūsu kontraktā nestāv neviens punkts, kurš jums atļautu vienu vienīgu apsīti nocirst bez muižas atļaušanas. Kā nu vēl ozolus! Tādēļ, ja jūs esiet cirtis, tad jūs to esiet pret likumu darījis.»

«Cienīts baronlielskungs, tā gan tā lieta izliekas. Bet, ja jūs man atļaujiet viņu izskaidrot... tad... tad... viņa baronlielskungam rādīsies pavisam citāda.»

Pār barona ģīmi nolaidās it kā ēna.

Labāko, šķīstāko nodomu vadīts, viņš ierēdņa karjēru bij atstājis un atnācis uz zemēm, lai saviem simtpiecdesmit saimniekiem būtu priekšzīme, padoma devējs, palīgs, apsargātājs. Slimodams viņa tēvs bij vairāk gadus uzturējies svešās zemēs, pa tam muižas pārvaldīšanu uzticēdams kādam neapzinīgam radniekam. Ko šis vīrs ar savu pārliecīgo stingrību pie zemniekiem bij noziedzies, to jaunais dzimtkungs bij apņēmies griezt par labu. Viņš nebij klausījies brīdinošās balsīs, kuras viņam Baltezera pagasta ļaudis bij tēlojušas par stūrgalvīgiem, patvarīgiem, par tādiem, kas caur vecā dvēseļu gana pārāk lielu laipnību un paļāvību izlutināti. Viņš bij turējis prātā līdzību, kurā stāstīts par saules un vētras derību, un bij atnācis uz savu tēvu pili ar uzvarētāja apziņu. Nu viņš cīņu redzēja iesākamies. Nē, tā jau bija iesākusēs. Tais pāra mēnešos, kopš viņš savu mantojumu pārvaldīja, viņš jau vairāk nepatīkamu notikumu bij piedzīvojis. Viņam bij tapuse uzrādīta viltota kvīte par nomaksātu nomu, un viens mežsargs bij ticis pienākts pie kukuļu ņemšanas. Tad arī vēl kāds saimnieciņš no cepļa bij nozadzis divus vezumu ķieģeļu. Nu viņa labvēlībai laikam atkal bij gaidāms jauns pārbaudījums.

«Runājiet,» barons sacīja, laipnu balsi piepaturēdams.

«Cienīts baronlielskungs man atļaus, ka iesāku ar veciem laikiem.»

«Runājiet, runājiet.»

«Man jāpiemin klausības laiki. Kad tos norūķēja un rentes maksāšana uznāca, tad Klaucēniem bij vairāk mežu un krūmu nekā tīrumu. Tā tas bij gandrīz visur, un tā tas nevarēja palikt. Bij jāmaksā rente. Bet pie tik maziem laukiem - kur to ņemt! Tādēļ nomirušais baronlielskungs saimniekiem mežus izbrīvēja nocirst un druvas palielināt. Ik pavasarus cirta un dedzināja līdumus un sēja miežus. Tā tas notika daudz gadu. Tad līšanu aizliedza.»

«Jā,» barons piemetināja, «līdumu līšanu, kā arī nociršanu pa vienam kokam.»

«Tā ir, cienīts baronlielskungs. Bet līdumu laikos mans tēvs savos līdumos visus ozolus atstājis nenocirstus. Neatminos - toreiz gan biju vēl tāds mazs puika, - ka viņš arī vienu vienīgu būtu nocirtis, kaut gan tas bij atļauts. Daži bij vēl diezgan tievi. «Tie lai dēlam aug,» viņš sacīja. Atgadījās arī resni. «Tie puško tīrumu,» viņš smējās. «Lai stāv vien, kad vajadzēs, gan paņems.» Tā tie koki ir palikuši dzīvi, un dažs no maniem tīrumiem tagad izskatās kā ozolu dārzs.»

«Un no šitiem ozoliem jūs esiet cirtis?»

«No šitiem, cienīts baronlielskungs. Visi viņi jau sen būtu sadedzināti malkā vai citādi kā izbrūķēti, ja mans tēvs tos nebūtu aiztaupījis. Es lūdzu neļaunoties, kad uzdrīkstos sacīt, ka es... tādā vīzē... sava paša ozolus uz jūsu zemes esmu cirtis. Es tos no sava tēva esmu mantojis.»

Barons atspiedās viegli pret spīdošās bufetes stūri, un stingruma līnijas ap viņa muti tapa vairāk redzamas. «Ko šis cilvēks darīja? Vai viņam bij tik aprobežots zemnieka prāts, ka tas sava tēva sen zudušās un noilgušās tiesības vēl turēja par dzīvām un priekš sevis derīgām? Jeb vai tas bij tikai zemnieka viltus, kas viņam tā lika runāt? Un kāpēc viņš taisni tagad tos ozolus bij nocirtis? Vai viņš Baltezeru īpašnieku maiņu nebij gribējis izlietot sev par labu? Tādi gadījumi allaž savienoti ar mazām jukām un nenovēršamu nolaidīgāku saimniecības un vispārēju uzraudzību.»

«Kādēļ jūs tos kokus necirtāt, kamēr mans tēvs vēl bij dzīvs?» barons jautāja. «Viņš to lietu zināja. Kāpēc jūs taisni tagad cirtāt?»

«Man to koku taisni tagad vajadzējās, baronlielskungs.»

«Priekš kā?»

«Esmu sev vāģus priekš Rīgas braukšanas un divi darba vāģu pastellējis.»

«Tātad jūs tik daudz vien esiet cirtis, cik priekš šiem trim vāģiem notīgi vajadzīgs. Ko tad priekš šitādiem vāģiem taisa no ozola? Sānu galdus tak liek no dēļiem, no egles.»

«Galdus un dibenu no dēļiem, cienīts lielskungs, spieķus, rumbas, ratu lokus turpretim no ozola, oša un gobas.»

«Tā. Un jūs tikai priekš tiem trim vāģiem to vajadzīgu materiālu esiet nocirtis?»

«Cienīts baronlielskungs... man jāsaka... tur... ir vairāk koku nocirsts.»

«Vairāk?!»

Barona bālajos vaigos sakāpa smalks sārtums. Tātad vienkārša bezkaunīga koku zādzība! Un tas cilvēks tur viņa priekšā ar to goda vīra ģīmi negribēja atzīties un stāstīja tādēļ labi izdomātu pasaku... Barons iegāja savā kabinetā un izdzēra lēnām glāzi zeltersa. Kad viņš atgriezās atpakaļ, sārtums no viņa bij nozudis.

«Klausāties, Andrikson, mēs abi esam prātīgi cilvēki. Kādēļ tad nu tādus likumus? Atzīstaties klaji, ko esiet darījis. Es zinu, zemnieks mežu arvienu vēl uzskata par tādu... tādu vispārīgu īpašumu, no kura tas bez strāpes drīkst savu daļu ņemt. Jūs esiet skolā gājis, bet vecais Ādams, tas ir, vecais ieradums, guļ arī pa daļai jums vēl kaulos. Šitāda lietas uzskatīšana jūs ir noveduse pie padarītas nepareizības. Nepataisiet to manā priekšā vēl lielāku, gribēdams to aizstāvēt un apsegt. Izsakiet skaidri, jūs esiet tos ozolus zadzis.»

Bij tā, it kā barona pēdējais vārds nebūtu bijis vārds vien, bet vārds un sitiens reizē. Ar manāmu rāvienu saimnieka galva atrāvās atpakaļ, un viņa ģīmis tapa ļoti bāls.

«Baronlielskungs,» viņš pēc brītiņa sacīja stomīdamies un skatījās cieti baronā, «baronlielskungs... tas ir... vārds... kuru es... nevaru pieņemt.»

«Tur es jums nekā nevaru līdzēt, mīļo Andrikson. Viss jāsauc pie īstā vārda... Uz cik rubļiem tad mežkungs nocirstos kokus novērtējis?»

Andriksons cieta klusu.

«Uz trīs simtiem,» viņš tad lēnām atbildēja un pielika: «Ja tā lieta iet caur tiesu.»

«Ā! Trīs simti!... Nu, es cerēju, mēs tiksim arī bez tiesas galā.»

«To es arī ticu, cienīts baronlielskungs.»

Barons pārdomāja. Kā viņam šai gadījumā vislabāk bij jāizturas? Pēc takses sodīt viņš negribēja. Saimnieks galu galā tomēr varbūt bij bijis pārliecināts, ka viņam uz tiem ozoliem tiesības. Barons tik daudz laba no vecā Andriksona bij dzirdējis, un dēls izskatījās tik godīgs. Vai šinī gadījumā samaksa pat pēc vienkāršas takses nebij par daudz? Bet pārāk mīksts viņš gan arī negribēja izrādīties - principa dēļ. Bez tam viņš acumirklī nezināja, cik pēc vienkāršās takses Andriksonam būtu jāmaksā.

«Nu, ko jūs domājiet, Andrikson, kā lai es jūs sodu?» vaicāja barons un skatījās ar savām skaidrām acīm saimniekā, kura uzacu starpā bij ieradušās divas dziļas grumbas.

«Cienīts baronlielskungs būs tik žēlīgs un uzskatīs to lietu tā, kā es viņu jums priekšā liku. Es pazemīgi baronlielskungu lūdzu.»

«To es nevaru, to es nevaru, Andrikson. Apdomājiet jel pats. Ja jūs vēl priekš tiem trim vāģiem vien būtu cirtis! Bet jūs esiet vairāk cirtis! Par ko un priekš kā jūs cirtāt vairāk?»

Barons nenovērsa acu no Andriksona, un šis par velti nopūlējās nenosarkt. Viņš nodūra uz acumirkli acis, bet sacīja tad ar cietu balsi:

«Es negribu baronlielskungam nekā slēpt. Gribēju tos citus kokus pārdot. Paslēpšus es to tamdēļ darīju, ka baronlielskungs man tak nemūžam arī viena vienīga kociņa nebūtu atļāvis nocirst.»

«Tā... Tā, tā. Kā tad jūs to tik skaidri variet zināt, Andrikson?»

«Lai cienīts baronlielskungs man atļauj pretim vaicāt: vai jūs būtu man tos ozolus devuši?»

Barons tapa nervozs. Viņš tā tik jauki bij izdomājis, kā ar zemniekiem apieties. Ar «vienkāršiem» tēvišķi, ar «izglītotiem» kordiāli. Pie tam viņš droši sagaidāmo formu un takta trūkumu augstsirdīgi bij gribējis laist pār galvu. Patiesībā viņam tas nācās grūti. Viņš savā muižā jutās kā lielskungs, kā granseņors, kuru dziļi aizskāra viņa cienības neievērošana. Teorijā viņš inteliģento muižnieku nostādīja līdzās inteliģentam zemniekam, tiešamībā gadu simteņos sakrātais, no tēvutēviem mantotais lepnums un iz šī lepnuma dzimusē nicināšana runāja diktāk nekā prāts balss. Barons savilka pieri.

«Jūs nerunājiet ar mani pieklājīgi, Andrikson,» viņš sacīja stingri. «Kas būtu noticis vai nebūtu noticis, par to mums tagad nav jāstrīdējas. Mums tagad jārunā par to, kas noticis ir. Nenoklīstiet, lūdzu, no lietas ar nevajadzīgām jautāšanām!» Barons izrunāja pēdējos vārdus gandrīz ar dusmām, kuru iemesls pa daļai bij meklējams dabiskā saīgumā par Andriksona vārdiem, pa daļai neskaidrā sajutumā, ka viņš tos kokus laikam nebūtu vis devis.

«Es lūdzu baronlielkungu piedošanas, es baronlielkungu nebūt negribēju sadusmot,» saimnieks sacīja. «Bet man tak savā labā jārunā. Mežkungs man tos ozolus nebūtu noštempelējis, ja es būtu prasījis. Tēvs tos priekš manis aiztaupījis un līdz ar māju atstājis. Tātad man slepeni bij jācērt. Man tas ir jāsaka un pie tā man jāpaliek.»

«Tātad jūs neatzīstaties, ka esiet vainīgs?»

«Cienīts baronlielskungs, kas priekš manis no mana tēva aiztaupīts, man no tēva atstāts, tas ir mans - tāpat kā tas ir jūsu, ko jums mirušais baronlielskungs sakrājis un atstājis.»

Šis drošais salīdzinājums baronam atņēma pacietību. Ātriem soļiem viņš iegāja kabinetā ar nodomu uz Andriksona vairs neteikt ne vārda, pazvanīt un caur sulaini paziņot lai viņš aiziet. Bet viņš apdomājās, izdzēra no jauna pusglāzi aukstā ūdens un meklēja pēc meža takses. Nevarēdams viņu atrast, viņš atkal izgāja ēdamistabā.

«Mežkungs tos ozolus novērtējis pēc strāpes takses uz trīssimts rubļiem. Jūs man samaksāsiet simtu rubļu. Andrikson,» viņš sacīja mierīgi un strupi.

Andriksons stāvēja turpat, kur stāvējis, stīvs un mēms, un spieda spēcīgi kreisās rokas pirkstus ar labās rokas pirkstiem.

«Cienīts baronlielskungs mani tiešām tur par zagli?» viņš sacīja drebošā balsī.

«Jūs tak dzirdiet cenu!» barons izsaucās aizturētās dusmās. «Es jūs nesodu kā zagli. Es pret jums izturos kā pret pircēju. Jūs no manis tos kokus p i r c i e t!»

«Cienīts baronlielskungs, kā es vēl kaut ko varu pirkt, kas manās rokās atronas! Vai nu es drīkstēju tos kokus cirst, un tad man nekas nav jāmaksā, vai es viņus nedrīkstēju cirst, un tad es esmu zaglis?»

Barons soļoja pa ēdamistabu divreiz uz labo un divreiz uz kreiso pusi un palika tad atkal pie bufetes stāvam, viņas vēsās plates malu ar saviem baltiem, slaidiem pirkstiem apņemdams.

«Klausāties, Andrikson, tagad man ar jums jārunā tā, kā jūs mani saprotiet. Es jūs nevaru par tādu dumiķi turēt, ka jūs nevarētu saprast, ko esiet izdarījis. Ar nodomu jūs stājaties uz rektēm, kādu jums nav. Jūs to it labi ziniet. Jūs ziniet ļoti labi, ka jūsu tēvam tā atļaušana dota tikai priekš vienas reizes un ne uz visiem laikiem. Ja jūsu tēvs tai vienā reizē, kad tā atļaušana bij, tos kokus nav nocirtis, tad viņš to atļaušanu par velti dabūjis un pazaudējis. Jūs to atļaušanu nekādi nevarējāt mantot. Tādas rektes nepāriet no tēva uz dēlu. Jūs esiet pret likumu darījis, un, ja es jūs caur likumu nelieku sodīt, tad nepateicaties nekādām tiesībām, bet vienīgi manai žēlastībai!»

Pār Andriksona ģīmi pārlaidās it kā zibsnis, viņš salika rokas un berzēja spēji īkšķus vienu pie otra. Tad viņš sacīja lielā uztraukumā:

«Cienīts baronlielskungs nenodod manis likumam, bet pazemo mani tomēr. Zinu gan, ka likums ir pret mani. Tas ir priekš visiem taisīts un nevar šodien tāds būt un rītu tāds. Bet, ja likums pret mani, vai tad baronlielkungam arī pret mani vajaga būt? Priekš šīs reizes baronlielskungs pats var likumu taisīt. Vai es baronlielkunga priekšā esmu vainīgs vai ne? Baronlielskungs saka, ka esot. Par ko? Tādēļ ka baronlielskungs man netic. Citādi man nekas nebūtu jāmaksā... Ko lai daru? Varu tikai apgalvot, ka mans tēvs bij godīgs cilvēks, kurš savu īpašumu ne ar kapeiku no svešas mantas nav pavairojis. Un es esmu apņēmies staigāt viņa pēdās. Jā, baronlielskungs, es jums varu apzvērēt, ka viss tā ir, kā jums esmu stāstījis! Es zināja, ka zogu. Jā, to es zināju. Bet es ticēju un ticēšu, ka sava paša esmu zadzis. Jo ne priekš jums, - priekš neviena cita kā vienīgi priekš manis vecais Klaucēns atstājis tos ozolus, kuri citādi jau sen būtu sadeguši pelnu pelnos!»

Barons pagriezās, piegāja pie loga un skatījās laukā uz sarkani ziedošu pelargoniju dobi. Cilvēka balsī ir skaņas, kuras, ja tās ietrīcas, piespiež ticēt. Šādā balsī Andriksons bij runājis. Barons bij pārliecināts. Bet vai viņš drīkstēja atzīties kā tāds? Vai drīkstēja Andriksonu atstāt pilnīgi nesodītu? Kādas sekas šādai laipnībai būtu? Vai tas nebūtu pamudinājums pārējiem saimniekiem postīt savus mežus un tad atsaukties uz Andriksonu, tādu pašu žēlastību priekš sevis prasot? Nepārredzama virkne ķildu un likuma pārkāpumu stājās barona gara acu priekšā... Jeb vai lai viņš Andriksonam piedeva un piekodināja klusu ciest? Tāda slepenība nesakrita ar viņa stāvokļa cienību. Bez tam Andriksons soda naudas augstumu jau bij dzirdējis, un barona ieradums bij palikt pie reiz izteikta vārda. Nē, neatlika tiešām nekas cits kā Andriksonam likt maksāt. Baronam bij žēl, bet tam tā vajadzēja notikt.

Ātri viņš atkal apgriezās.

«Andrikson, jūs man tagad atnesīsiet piecdesmit rubļus. Tos otrus piecdesmit - pēc sešiem gadiem.»

Šos vārdus runādams, barons nodomāja, ka seši gadi esot garš laikmets, kurā gan izdevība gadīšoties šo summu aiz kaut kāda niecīga iemesla iz parādu grāmatas izdzēst.

Andriksona druknais stāvs likās mazdrusciņ saplokot. Viņš uzmeta baronam nāvīgi ievainotu mirkli un sacīja aizrautā balsī:

«Baronlielskungs, tātad jūsu priekšā esmu un palieku zaglis. Labi. Tad nododiet mani arī likumam. Tie pāra simts rubļu mani nespiedīs kārt ubaga tarbu savā kaklā. Lai viņi aiziet, kur tik daudz citu simtu sagulušu. Es atsakos no jūsu žēlastības, baronlielskungs.»

Barons sašaurināja mazliet acu vākus, pacēla mazliet galvu un paskatījās runātājā ar skatu, kas skaidri sacīja: «Tārps.» Nekas neatsaldē cilvēku no cilvēka ātrāk un pilnīgāk kā spītīgi atraidīta labvēlība.

«Kā jūs gribiet, Andrikson, - kā jūs gribiet,» viņš noteica vēsi un veikaliski un atstāja ar gausiem, cienīgiem soļiem ēdamistabu. Bet kabinetā viņš domās atkārtoja Andriksona vārdus: ««Kur tik daudz citu simtu sagulušu... Es atsakos no jūsu žēlastības, baronlielskungs...» Na, paga, puis, es tev!...»

Barons nosēdās un paņēma atkal avīzi rokās. Bet viņš tur cita nekā neatrada iekšā kā: «Kur tik daudz citu simtu sagulušu. Es atsakos no jūsu žēlastības, baronlielskungs...» Spēji viņš uzspieda uz zvana pogas un pavēlēja ienākušam sulaiņam atsaukt mežkungu.

Pa tam Andriksons bij atstājis ēdamistabu, paņēmis gaņģī savu cepuri un bij izgājis ārā saules svelmē. Viņš bij tik pilns sāpīgu dusmu, ka nemaz neievēroja, kurp gāja. Tikai kad viņu apņēma spēcīga sveķu smarša un panesams gaiss, viņš atjēdzās, ka bij Baltezeru muižas silā un ceļā uz māju.

Labu gabalu slaiko, garo egļu ēnā nogājis, viņš ceļmalā apsēdās uz kāda celma.

Tā tad nu bij barona daudzinātā laipnība... Trīssimts rubļu... Zaglis... Viņu, vecā Andriksona dēlu, sodīja kā zagli... Viņam neticēja... Viņš zvērēja, un viņam neticēja! Nē, tas nevarēja būt. Baronam vajadzēja ticēt, tā lieta tak bij tik skaidra. Bet viņam gribējās tās naudas, tas bij tas āķis. Viņš aizlīda aiz neticības, gribēdams tas simts rubļus dabūt. Bij jau tik viegli pasacīt: «Andrikson, tu esi pret likumu grēkojis,» - kad uz sava paša likumu krūtīs negribēja klausīties.

Viņš piecēlās un soļoja tāļāk. Par spīti visam uzbudinājumam viņš sajuta izsalkumu. Viņam iekrita prātā, ka šorīt mājā sieva viņam bij piedāvājuse sieru un ka viņš to un pīpi uz galda bij aizmirsis; ka viņa bij brīdinājuse, lai nepārsteidzoties, un ka viņš droši bij atbildējis, lai nebīstoties, viss iziešot labi. Ko nu viņš mājā lai sacīja? Vai viņš nebij pārsteidzies? Vai nebūtu bijis labāk samaksāt tos simts rubļus? Viņam ienāca prātā sakāms vārds: «Neej ar stipru lauzties, nedz ar bagātu tiesā.» Vai tagad vēl visu nevarēja griezt uz labu?... Nē, nu bij par vēlu, viņš baronu bij sakaitinājis, bij viņam ar lepnumu stājies pretim, un to nevarēja izdzēst iz viņa atmiņas... Bet, ja arī barons būtu bijis gatavs piedot, - viņš tak nevarēja iet lūgties! Viņš jau tad būtu atzinies par vainīgu, un viņš nebij vainīgs! Itin nemaz ne?... Nē, jeb vai arī tikai tik daudz, cik vīrs ir vainīgs, kas savā vaļā sprukušo kumeļu izved iz kaimiņu staļļa, kaimiņam to nepaziņojis. Jā, tā tas bija, gluži tā. Andriksons nožēloja, ka viņamšis jaukais salīdzinājums barona priekšā nebij iekritis prātā. Bet to jau varēs iepīt tiesai dodamās atbildēs. Bet tur barons viņu nedzirdēs, un tiesa viņam tomēr nospriedīs sodu... Trīssimts rubļu... Liela nauda. Un, kad īsti apdomāja, tad Andriksons tos neņēma iz savas ķešas vien, bet atvilka tos līdzīgā kārtā tikpat savai sievai, kā arī bērniem. Neizsakāms rūgtums pārņēma Andriksonu, graizīgs rūgtums, kāds tikai izceļas, kad cilvēks, pats no sevis slēpdamies, padarītu netaisnību samaina ar izciestu.

Andriksons gāja tāļāk. Saule pa zaru starpām uzspīdēja uz ceļa, sveķi smaršoja, šad un tad ieskanējās kāda putna sauciens. Verstu tālumā izplatījās sils. Viņš aptvēra sūnainas, purvīgsnējas vietas, vairāk alogu, šauru, sirpim līdzīgu ezeru, lielus izcirtumus, pilnus dažādas sausas lauzas, lazdu krūmu, aizviekstenāju, virzāja. Varēja redzēt, ka arī silam ilgāku laiku bij trūcis īsta kunga un pārrauga.

Andriksons silu pazina ļoti labi. Puikā būdams, viņš ogu laikā gandrīz ik svētdienas uz to bij atnācis. Neatradās jau arī Klaucēni no sila nekādā lielā tālumā. Tagad bij melmenes, aiviekstenes un spradzenes gatavas un viņa bērni viņa vietā apmeklēja silu.

Ceļmalā stāvēja kuplas melmeņu mētras. Andriksons labprāt pa tām būtu paogojis, bet viņas bij gluži pelēkas noputējušas. Viņa izsalkums auga, līdz ar to viņa saīgums. Apspiestas nožēlošanas jūtas urbtin urbās pa viņa dvēseli, un viņa domas tapa arvien netaisnākas un naidīgākas pret baronu. Uzreiz viņa sirdī iedegās vēlēšanās: «Kaut es viņam varētu atriebties!»

Bet tas nebij iespējams. Barons stāvēja par daudz droši un par daudz augstu, ka viņš viņu kaut kādi sāpīgi varētu aizķert...

Lielam, platam izcirtumam ceļā kreisā pusē gandrīz jau garām ticis, Andriksons apstājās. Še viņš kā zēns bieži bij apkārt skraidelējis. Vai pa vecam ieradumam nebij jāaiziet un tur viņā galā jāpaskatās, vai pie tā milzīgā lazdu krūma arvienu vēl aiviekstenes neauga? Jeb vai tur pie tās garās priedes ar to plāno galotni un dīvaini izlocīto garo, sauso zaru? Bet kas tas bij?... Dūmu mākonis piepeši pacēlās līdzās priedei, Andriksons dzirdēja liesmu klusu švirkstēšanu un redzēja, kā vīrs no zemes uzlēca stāvu, pie lazdām noskrēja, vienu nogrieza, atskrēja atpakaļ un kā negudrs zemi sāka pērt. Dūmi izplatījās tālāk, un vīrs sita jo ātrāk. Ar stīviem mirkļiem Andriksons viņā nolūkojās. Tad viņš ātri pagriezās uz labo pusi, aizsteidzās ceļam pāri un nozuda aiz krūmiem. Viņš neparko negribēja tapt pamanīts vai palīgā saukts. Ja vīram vienam pašam neizdevās uguni nodzēst - lai tad mežs dega! Lai uguns izpostīja tā barona mantojumu, kā viņš Andriksona mantojumu iznicināja!

Ar sīvāko uzmanību saimnieks noskatījās cīņā. Likās, it kā uguns ar savu dzēsēju ķēmotos. Drīz tā uzliesmoja pie viņa kājām, drīz daudz soļu tāļumā no viņa, drīz viņa priekšā, drīz viņam aiz muguras. Vīrs skraidīja šurp un turp, krustām šķērsām un pēdīgi pēc lielām pūlēm likās uzvarējis. Sviedriem plūstot, viņš nostājās melnas, ērmoti izrobotas salas vidū un raudzījās visapkārt, vai vēl kur nekūpēja. Labu laiku tā stāvējis un skatījies, viņš nospļāvās, izvilka pīpi, uzpīpēja un nodzēsa spičku rūpīgi ar pirkstiem. Vēl brītiņu stāvējis un skatījies un nekā nepamanījis, viņš aizgāja pa ceļu, pa kuru Andriksons bij atnācis.

Šis savā paslēptnē stāvēja kā sasalis. Vai tad tiešām ne mazākā dzirkstelīte vairs nebij palikuse dzīva?... Nē, uguns bij beigta... Bet varbūt taču vēl kaut kur bij pirkstis, iz kurām varēja izperināties liesmiņa!... Andriksons gaidīja, gaidīja - par velti, uguns bij nodzēsta. Sasodītai vecis!... Apdomīgi visapkārt skatīdamies, Andriksons tuvojās ceļam un tad deguma vietai. Mežam vajadzēja degt! Nejaušs gadījums viņam bij rādījis, kā baronam par viņa cietsirdību varēja atriebties! Atriebties, pašam pie tam nemaz neiekļūstot nekādās briesmās. Jo vīrs, kas tur aizgāja, izplatīs līdz ar sadegušās zāles grūto dūmu smaku arī domas, ka viņš mežu aizdedzinājis. Viņš dzīvoja muižā, dabūja no barona mazu pabalstu un lasīja vasarā priekš muižas ogas un sēnes. Viņš jau arī pats domās, ka mežs caur viņu aizdedzies, un neliegsies, jo tas bij netīšām noticis un viņš uguni ar lielāko rūpību bij dzēsis...

Andriksons aplaida vēlreiz acis visapkārt, nolīkās, uzrāva trīs spičkas ar reizi, piegrūda tās pie sausās zāles un aizsvieda tad spičkas tāļu projām. Abās vietās liesmas plūkšēdamas uzšāvās gaisā un Andriksons atkal pārskrēja pār ceļu un iebēga mežā. Viņš gribēja skriet tālāk, bet it kā magnētisks spēks vilka viņa skatus uz izcirtumu. Viņam vajadzēja redzēt, kā dzeltānais velns dzemdēja arvien vairāk dzeltānu, sarkanu, zilganu velniņu, kuri ar lielu un aizvien lielāku ātrumu tālāk lēca, līda, lidoja. Taisni uz priekšu, uz labo, uz kreiso pusi viņi drāzās projām, arvienu stiprāku rūkoņu un sprakšķēšanu saceldami. Nebij ne minūte pagājuse, un puscirtuma jau stāvēja liesmās. Putni bēgdami pacēlās gaisā, daži apsvildami iekrita ugunī, vārnas ķērca, viens zaķis ar lieliem lēcieniem pārskrēja pār ceļu... Drīzi izcirtums visā savā platumā kūpēja un dega. Gandrīz nemanāms vējiņš ugunij deva virzienu. Tā mudījās uz lielajiem kokiem aiz izcirtuma. Ja viss sils izdegtu!... To jau viņš bij gribējis! Ar to vēlēšanos viņš uguni kūlai bij pielaidis! Lai viss sils izdegtu! Vai viņš to tiešām bij gribējis? Viss sils, - kas atradās pa lielākai daļai vēja pusē, piecpadsmit kvadrātverstu diženu egļu! Viss sils, viss! Šausmīgi, šausmīgi! Kas to varēja panest, visu silu redzēt degam! Nē, nē, to Andriksons nebij gribējis. Viņš tik baronu bij gribējis pabiedēt, viņu pamācīt, kā ir, kad sirds aiz svešas netaisnības saplok, bet visu silu - - paldies Dievam, tas jau arī nemaz nevarēja notikt. Jo tur aiz kokiem, taisni izcirtumam pretim, atradās sirpim līdzīgais ezers, tā līcī ugunij vajadzēja apdzist!

Bet ja liesmas apsitas ap ezera galiem! Viņas izplētās tik neticamā ātrumā! Nu jau tās bij līdz izcirtuma vidum, un aizdegās švirkstēdama jaunā egļu ataudze, un nu - nu dzeltenais velns apkampa lielās egles... Nāvīga iztrūcināšanās kratīja Andriksona dvēseli. Viņam likās, ka viņa mati zem cepures slietos stāvu. Ko viņš bij darījis! Ko viņš bij darījis! Ko mežs viņam bij darījis, ka viņš viņu izpostīja! Skaistais, lielais mežs! Un barons! Vai tad viņš tiešām bij tik slikts, ka tas šitā bij jāsoda! Ak, kādēļ cilvēka roka tai acumirkli nesakalta, kad tā taisījās darīt negantu darbu!

Bet uguns izplatījās arvien tāļāk.

Vai Andriksons viņā lai noskatījās, kamēr tā mežu visā viņa platumā bij pārņēmuse? Vai silu varbūt vēl nevarēja glābt?... Glābt? Kas? Viņš viens?... Viņš kopā ar daudz citiem. Kopā ar citiem? Viņš lai sauca palīgā pret ienaidnieku, ko pats bij modinājis? Ja viņš to darītu tad domas, ka viņš tas noziedznieks, vēl mazāk pret viņu varētu sacelties... Tā būtu... Tuvākais cilvēku dzīvoklis bij viņa mājās. Tātad turpu! Tās pāri verstes viņš skriešus varēja noskriet. Un viņš iesāka skriet.

Drīz sila pēdējie koki viņam bij aiz muguras, un vasaras dienas svelme viņu atkal sāka tveicēt. Viņš to neievēroja, bet skrēja tāļāk. Viņam sviedri aumaļām sāka plūst un asinis dauzījās pa deniņiem, it kā tās viņam galvu gribētu pārplēst. Sāpīgs spaids spieda acu ābolus gandrīz vai iz saviem dobumiem laukā. Bet viņš skrēja tāļāk. Mājas tuvumā viņam kāja aizmetās aiz maza akmeņa un viņš nokrita gar zemi. Viņam vairs nebij spēka piecelties, un viņš palika guļam. Viņu pārņēma tādas patīkamas jūtas. Ģīmi novītušā, siltā zālē spiezdams, viņš nodomāja: «Lai deg! Man tagad viss viena alga... Ko tur vairs... Esmu tā kā tā pagalam...»

Pēc brīža viņš atdabūja savu enerģiju atpakaļ, pacēlās sēdu un skatījās uz silu. Balts, ļoti plats dūmu mākonis verda augšup. Andriksons uzlēca kājās. «Dievs tēvs,» viņš murmināja «nelaid to liesmu aiz ezera galiem! Dievs tēvs, Dievs tēvs!» Tad viņš vilkās tāļāk. Pēdīgi māja bij sasniegta.

Pagalmā stāvēja viņa jaunā, smukā sieva un skatījās uz silu.

«Mežs deg?» viņa uzsauca vīram pa pusei jautātājas, pa pusei vēstītājas balsī.

«Mežs deg,» Andriksons atkārtoja. «Kur puiši? Ātri. Un meitas un visi!»

«Visi? Vai tad lai visi?... Kungs tētīt, kāds tad tu izskaties! Par ko tu tā esi skrējis? Lai jel deg! Gan nodzēsīs. Vai baronam meža trūkums! Tavu skriešanu! Ģīmis gluži zils... Būtu labāk paraudzījies, kur bērni.»

«Kur bērni! Kur tad viņi ir? Nav mājā?»

«Nē. Aizgāja ogās. Man tāda nemierīga sirds. Kārlēns dažreiz paķer spičkas. Kad tikai viņi silā kaut kā nav izdarījuši.»

«Vai tad viņi uz silu aizgāja?» Andriksons iesaucās, un viņam tā bij, it kā viņš vairs nevarētu dvašot.

«Kur tad citur, teicās tak iet ogās,» saimniece atbildēja. «Ak Dievs, ak Dievs!»

«Kur tad šie! Sauc jel!» saimnieks kliedza, pie kam viņa balss pārcirtās un aizsmaka. «Ē puiši! Ē meitas! Ē cilvēki, palīgā, palīgā!»

«Dieva dēļ, nekliedz jel!» saimniece sacīja satrūkusēs. «Kas tev ir? Es gan visus sasaukšu. Vai nu viena egle mazāk apsvilst, tā tak viena alga. Ir jau grēks sacīt, bet tiesa ir - no šitādas nelaimes ceļas savs labums. Būs ļaudīm kāda pagale lētākas malkas. Atpūties nu, Jāni, ej nu atpūties!»

Viņa aizgāja saimei pakaļ, un Andriksons soļoja pa pagalmu apkārt kā durns. Viņš nolaidās uz sola istabas priekšā, piecēlās, nosēdās atkal, piecēlās no jauna un iegāja istabā. Tukši abi kambari! Tur istabas kaktā maza gultiņa - tukša! Ko viņš nebūtu devis, ja tajā tagad atrastos abi zēni! Baltās galviņas sabāzuši kopā, jaunākais rociņu satvēris dūrē ar īkšķīti uz iekšu... Saimnieks sāka drebēt... Nē, ak nē, - tās domas bij par briesmīgām!

Viņš izgrīļojās atkal ārā un pameta acis uz silu. Dūmu mākonis bij audzis. Kur gan viņa cilvēki kavējās! Ak Dievs, glābšana novilcinājās, - tā jau novilcināta!

Beidzot visa saime bij kopā, sameklēja lāpstas un cirvjus un visi devās, saimnieka pastāvīgi skubināti, uz silu. Saimniece viena pate palika mājā.

«Kad bērnus satiekat, sakāt, lai tie neviena acumirkļa ilgāk nekavējas mežā, - vai dzirdiet? Vai dzirdi, Jāni!» viņa viņiem nosauca pakaļ.

Pa tam uguns lieliski bij izplatījusēs. Tā bij pār visu ezera līci izplētusēs, ezera stūrus apņēmuse un ēdās tagad, divos zaros dalīta, tāļāk. Pilnīgā nesapratnē Andriksons ar saviem sešiem cjilvēkiem stāvēja deguma malā. Ko viņiem ar tām lāpstām un tiem cirvjiem bij iesākt! Liesmas augsti gaisā lēkāja no galotnes uz galotni, zemē dega sūna un lauza. Vai lai viņi nocirta pāri koku? Vai lai izraka kādas asis garu grāvi? Tas būtu bijis smieklīgi. Bet darīt tak kaut ko vajadzēja. Un kur bija bērni?

«Steidzies uz muižu, Pēter, un paziņo, ka deg,» Andriksons pavēlēja saņemdamies. «Diezin vai viņi to nelaimi šodien citādi jel maz pamanīs. Mēs citi meklēsim bērnus.»

«Bērnus meklēt? Bet bērni jau sen būs mājā.»

«Ja viņi uz māju būtu aizgājuši, tad mēs tos būtu satikuši. Meklēsim vien.»

Neviens vairāk nerunāja pretim, jo bērnus tiešām ceļā bij vajadzējis sastapt, ja tie ar sevišķu līkumu uz māju nebij gājuši. «Bet kur tos meklēt? Ja tie dziļāk silā bij ieskrējuši, tad viņi bij drošībā, uguns viņiem nevarēja aizsteigties priekšā. Bet ja viņi līcī no liesmām bij tapuši aplenkti?»

Šīs briesmīgās domas visiem likās iešāvušās galvās, jo visi kā uz klusu pavēli piegriezās ezera līčam. Andriksona ģīmis tapa pelēks kā zeme. Tā tas varēja būt noticis! Citiem arī iekrita prātā, ka tas varēja būt noticis! Ja viens no viņiem kaut ko būtu iebildis pretim vai pasmējies, tad viņš to būtu sarājis, bet tomēr vēl cerējis, jo cerība smejas sev spirgtumu pat iz tukšākā mierināšanas vārda, bet nu viņam tā bij, it kā viņa kājai katru acumirkli būtu jāpieduras pie savu zēnu sagruzdušiem kauliem.

Ar apspiestu vaidu viņš iesāka meklēt. Puiši un meitas izvairījās apdomīgi no vietām, kuras vēl kupeja, Andriksons turpretim nevēroja, kur viņš gāja. Viņš nozuda starp apdegušiem kokiem un atradās drīzi ezera malā. Puikas no svelmes varbūt līdz ūdeņam bij atdzīti - varbūt iedzīti ūdenī, jo vietām pat meldri bij apsviluši. Viņš raudzījās ūdenī, viņš apstaigāja visu ezermalu, līci -nekā! Viņš atstāja atkal ezeru un griezās atpakaļ uz saviem ļaudīm, kuri kārtīgi gar izcirtumu bij izdalījušies un meklēdami tuvojās līčam. Pēdīgi arī viņi ezermalu bij sasnieguši, no bērniem ne vēsts neatraduši.

«Viņi tak būs aizgājuši uz māju,» sacīja kāda meita. «Tik lieli puikas... Es nemaz nesaprotu... būtu jau arī bijis gluži brīnums, ja viņi nebūtu varējuši glābties.»

«Tad ej, Līz, uz māju un palūko, vai viņi tur ir, un nāc atpakaļ ar ziņu,» saimnieks sacīja. «Ej, ej.»

Meita aizgāja, un tie citi prasīja: «Kas nu būtu darāms?»

«Es nezinu,» Andriksons atbildēja noguris. «Meklējiet. Dzēsiet. Meklējiet tak vēl...»

«Ak saimniek, bērni droši vien būs mājā. Nudie. Tu mūs gluži par velti sabiedēji.»

«Vai tu tā domā? Nu jā. Lai Dievs dod! Lai Dievs dod... Nez vai viss mežs izdegs?»

«Kas to var zināt! Ja uguns tā trako un cilvēki nenāk, un vētra saceļas... vējš jau pūš.»

«Iesim, iesim,» sacīja Andriksons. «Jālūko dzēst. Darīsim, ko spēsim.»

Viņi atstāja ezeru un uzsāka lielu gabalu lejpus deguma rakt grāvi. Vēl necik tāļu netikuši, viņi izdzirda tālumā kliedzam un saucam. Racēji atsaucās, un troksnis tuvojās. Ieradās mežkungs ar pulku muižas ļaužu. Ātri uguns gaitas žiglumu apsvēris, viņš visus ieveda vēl dziļāk silā un nu norādīja rokamo grāvi un cērtamos kokus. Viņš pats tad atkal aizsteidzās projām, lai ar līdzatvestās ugunssprices palīdzību meža otrā pusē uguni apkarotu.

«Kur barons pats?» Andriksona otra kalpone prasīja kādam muižas puišam.

«Viņš vēl palika ziņotājus rīkojam, uz kurieni tiem jājāj. Visu pagastu vēl šovakar grib sasaukt palīgā. Viņš drīzi būs te.»

Pēc neliela brīža nāca vēsts no mežkunga, lai viņam divi spēcīgi cilvēki nākot palīgā, zirgs ar ugunssprici pa meža biezumiem nevarot tikt cauri, tā esot no cilvēkiem jāvelk.

«Es iešu,» sacīja Andriksons. «Kas vēl nāks?» Viņš skatījās apkārt, un, nevarēdams neviena spēcīgāka ieraudzīt par savu puisi Pēteri, viņš tam pamāja, un abi aizgāja.

Bet arī ar cilvēka spēku bij ļoti grūti sprici virzīt tāļāk. Zemē gulēja tik daudz sausu zaru un kritumu, koki vietām stāvēja tik biezos pūļos, ka beidzot bij jāatmet domas ar sprices palīdzību kaut ko izdarīt. Taisni kad mežkungs pavēlēja, lai vairs veltīgi nenopūloties, barons piejāja. Viņš redzēja, ka cilvēki bij vēl gluži slābani no vilkšanas, un ieraudzīja līdzās mežkungam Andriksonu ar sviedrainu, gandrīz pārvērstu ģīmi. Visas dusmas pret viņu bij piepeši kā pūstin aizpūstas.

«Ā Andriksons,» viņš iesaucās un nolēca no zirga, «un tik uzcītīgs. Pateicos, Andrikson, par ziņojumu. Tas no jums bij teicami. Tas bij teicami. Paldievs.» Un ātriem soļiem barons piegāja pie saimnieka, satvēra viņa nomelnoto roku un spieda to.

«Baronlielskungs... baronlielskungs,» Andriksons stomījās, «es darīju... es darīju... kas... man...»

«Es to neaizmirsīšu, Andrikson. Bet atpūšaties taču. Liekas, jūs par daudz esiet strādājis.»

«Ak, es nemaz neesmu piekusis, baronlielskungs, itin nemaz...»

«Na, na, na, nelielāties.»

Mežkungs tagad paziņoja, ka ar sprici nekas neesot izdarāms un ka otrā pusē mežam topot rakts grāvis.

Tad lai tur ejot palīgā, barons noteica, un Andriksons aizgāja atpakaļ un raka ar tādu sparu, it kā viņa dzīvība no šī grāvja garuma atkarātos. Par brītiņu pienāca arī barons ar mežkungu.

«Deguma smaka te jau daudz stiprāka nekā pirmiņ, barona kungs,» sacīja mežkungs. «Mēs maz ko panāksim. Sarkanai hijēnei pārāk veiklas kājas.»

«Mēs dabūsim drīzi palīgus, ziņotāji tagad jau vairāk māju būs izziņojuši,» barons atbildēja un skatījās koku galotnēs. Viņš bij bāls, un viņa smalkās lūpas raustījās nervozi.

Tad viņš piegriezās strādniekiem, gribēdams tos vēl uz dūšīgāku strādāšanu pamudināt. Te viņš ieraudzīja, ka vecs vīrs slābani uz savas lāpstas bij atspiedies. Barons piegāja pie viņa, paņēma lāpstu, pateica vecajam pāris laipnu vārdu un pats uzsāka rakt.

Tas ļaudīm iedeva jaunu sparu. Tikai Andriksons it kā atlaidās. Viņš skatījās ar lielu nepacietību uz to pusi, no kurienes Līzei vajadzēja pienākt, un neredzēja vairs nemaz, kurp viņš ar savu lāpstu dūra. Pēdīgi Līze parādījās starp kokiem. Viņa izskatījās sakarsuse un apjukuse.

«Bērnu nav mājā,» viņa sacīja klusām, piegājuse pie Andriksona.

«Nav?» šis iekliedzās. «Mani bērni! Mani bērni!»

«Kas tur ir?» barons prasīja, un kāds viņam lietu paskaidroja.

Barons pagāja nomaļus un pasauca Andriksonu.

«Jūsu bērni izputējuši, mīļo Andrikson?» viņš vaicāja.

«Jā, baronlielskungs,» saimnieks atbildēja, ar mokām savaldīdamies. «Šorīt viņi atnākuši šurp ogu lasīt. Un nu vēl nav mājā. Izdegušā izcirtumā vienumēr bij daudz ogu.»

«Jūs tak nedomāsiet... nē, Andrikson, nevajaga tūliņ to sliktāko domāt. Bērni būs vēl tepat mežā.»

«Bet tad tak viņus kāds būtu redzējis.»

«Tas tak nav vajadzīgs. Viņi var būt dziļāk noklīduši mežā... Cik veci jūsu bērni ir?»

«Vecākais nupat palika desmit.»

«Na, redziet. Desmit gadu. Zēns jau tad ir krietns vecis. Tas jau prot ugunij griezt ceļu. Nē, nē, apmierinieties vien, Andrikson. Bērniem nekas nebūs noticis.»

«Es to labprāt gribētu ticēt, bet... bet... vai cienīts baronlielskungs man neatļautu viņus iet meklēt? Es nevaru tāļāk strādāt, iekam nezinu, kur tie bērni palikuši.»

«Zināms, zināms, ejiet, ejiet un, ja gribiet, ņemiet vēl kādu cilvēku līdz,» barons laipni atbildēja.

«Nē, baronlielskungs, es viens pats...»

Andriksons iedeva Līzei savu lāpstu un aizgāja. Vienatnē ticis, viņš labprāt savu bērnu vārdus skaļi būtu izkliedzis mežā; bet viņš kaunējās, ka viņu racēji varētu sadzirdēt. Tātad viņš mēmās sāpēs maldījās apkārt, un, tikai tāļu projām ticis, viņš pusbalsī vienu reizi par otru izsaucās:

«Jānīt! Jānito! Kārlito! Kārlito!»

Bet veltīgi viņš gaidīja atsaucamies.

Pēc ilgas, baigas meklēšanas Andriksons griezās atpakaļ uz izcirtumu. Viņš satika cilvēkus, kuri steidzās uz dzēšanu, un prasīja ikkatram, vai varbūt divu bērnu neesot redzējis. Neviens par viņiem nekā nezināja stāstīt. Viņš dzirdēja lielu troksni tai pusē, kur grāvis tapa rakts un noģida no tā, ka jau daudz cilvēkiem vajadzēja būt sanākušiem. Tātad silu laikam gan izglābs. Bet kas viņam tagad vairs par to bij daļas!... Viņš gāja tāļāk un nokļuva pie garās, degošās līnijas, kas nemitoši virzījās uz priekšu. Viņš apgāja ap viņu apkārt un iegāja sila izdegušajā daļā. Apakšlūpu cieti iekodis zobos, plecus drusku sarāvis uz augšu, it kā no kaut kurienes būtu gaidāms kāds sitiens, Andriksons starp melnajiem stumburiem līda uz izcirtumu. Līdzīgi rūsganam, sarežģītam tīklam, apsvīlušie zari un zariņi izplētās virs viņa galvas. Saule taisījās uz rietēšanu, un silā šis tīklis radīja dīvainu krēslu. Savu zaļo apkārtni zaudējis, arī ezers izskatījās gluži svešs un savāds. Viņa zilganais vidus spīdēja vāji kā acs, kas nāvē sastinguse, malas bij drūmi melnas, ar rūsganiem laukumiem. Tapa klusāks un klusāks, un beigās Andriksonu apņēma kapsētas miers. Šur un tur vēl kāpa gaisā tievs dūmu pavediens, aizdegās vēl piepeši kāds neapsvilis kūlas kušķis vai avieksteņu zars, liesmu it kā pats no sevis radīdams, šad un tad arī atskanēja no tāļajiem strādniekiem pa neskaidram balsienam, bet tas darīja mieru un klusumu vēl jo vairāk sajūtamu. Kā zem sloga Andriksons vilkās uz priekšu. Izcirtuma malā viņš saļima un raudāja.

«Mirt! Mirt!...»

Saule norietēja, krēsla silā pieņēmās.

Andriksons pietrūkās. Vēl reizi uz māju, vēl reizi paskatīties, vai bērni nebij mājā!

Lēnām soļodams, viņš sasniedza Klaucēnus.

Viņa sieva tur sēdēja ceļmalā un paskatījās viņā stīvi. Ar tādiem pašiem mirkļiem viņš skatījās sievā. Tad viņa sāka kliegt.

«Beigti! Beigti!» viņa izsaucās. «Vai tu viņus atradi? Ak mani bērni, mani bērniņi, mani bērniņi!»

Saimnieks stāstīja, ka veltīgi esot izmeklējies.

«Tad es viņus atradīšu,» saimniece vaimanāja. «Es atrādīšu viņu sadegušos kauliņus. Ak mani bērniņi, mani dēliņi!»

Viņa iegāja mājā, kuru jau pilnīgi bij apkopuse, un izrīkoja ganu zēnu un meiteni, lai tie neietu gulēt jo viņi abi vien nu palika mājā. Tad viņi atstāja pagalmu un gāja pa krēslu projām, saimniece pa priekšu, saimnieks iepakaļ. Reizēm viņa ievaicājās, galvas nepagriezuse, pēc sila degšanas sīkumiem, bet, kā bij noprotams, tikai tādēļ, lai tos varētu vest sakarā ar nelaimi, kāda bērniem varbūt bij uzbrukuse. Pēdīgi viņa sacīja:

«Karstums viņus būs iedzinis ūdenī. Viņi būs noslīkuši!»

Nu viņa vairs nerunāja ne vārda un uzmeta, ceļmalā atrazdama tievu kārtiņu, to uz pleca. Andriksons ļāva viņai nest. Viņš jutās priekš tā par vāju. Viņam arī viss bij vienaldzīgi. Ja bērni bij beigti, tad bij tikpat daudz, vai tos atrada vai ne. Lai sieva meklē.

Ezera galā nokļuvis, Andriksons apstājās. Viņa ceļi nodrebēja, tumšo ūdeni ieraugot. Bet saimniece bez kavēšanās ezera dibenu līcī rūpīgi sāka pārmeklēt tik tāļu, cik tā ar atnesto kārti varēja aizsniegties. Lēnām viņa virzījās uz priekšu, lēnām, kā hipnotizēts saimnieks viņai sekoja. Viņš nedomāja un nezināja, kādēļ viņš to darīja, bet viņš to darīja.

Pēdīgi, pēc vairāku stundu ilgas meklēšanas, saimniece kaut ko neglītu izcēla iz ūdens. Andriksonam sāka reibt galva, un viņš manīja, ka viņam ģībonis tuvojas. Te sieva kārti atkal nolaida ūdenī un meklēja tāļāk.

Andriksons novērsās. Viņš te ilgāk nejaudāja noskatīties. Ne vārda nesacīdams, viņš aizvilkās projām. Kā piedzēries viņš staigāja starp melnajiem stumburiem. Dzelzs roka viņa sirdi likās sakampuse un to cietāk un cietāk spiežot. Kaut šī nežēlīgā roka viņu pavisam būtu nospieduse!... Viņš stenēja. Viņš nekā cita vairs nevarēja domāt kā tikai to vienu: «Pagalam, viss pagalam!»

Viņš gāja un gāja, apstājās, atspiedās pret kādu koku, lūkojās zemē un gāja no jauna. Pagalam, viss pagalam... Beidzot viņš atkal atradās uguns tuvumā. Izskatījās brīnišķi jauki, kā liesmas kokos šāvās augšā, kā zari aizdegās un neskaitāmas dzirksteles mirdzēdamas nolija uz visām pusēm zemē. Bij gluži tā, kā kad te notiktu lieliska uguņošana acīm par prieku un jautru baudījumu. Bet vai tad tā arī nebij? Vai tur tāļāk neklaigāja un nedziedāja jautri cilvēki? Andriksona uzmanība pamodās, viņš klausījās un sāka tad pa pusei neviļus troksnim tuvoties. Pēc brīža viņš nokļuva pie jaunizrakta grāvja, gar kuru pa jaunu, paplatu stigu sargi staigāja uz priekšu un atpakaļ. Tātad uguns bij ierobežota, sils glābts. Andriksons to domāja, bet viņš nesajuta pie tam ne mazākā prieka. Vai nebūtu bijis labāk, ja mežs būtu izdedzis un viņa mājas līdzi postā gājušas? Un līdz ar mājām viņa sieva, kas tur pie tā melnā ūdens līkājās, meklēja un zvejoja, un viņš pats arī - - vai nebūtu labāk, ja viņš pakārtos?...Tas varbūt bij tas labākais, bet viņam laika vēl bij diezgan to pārdomāt.

Viņš gribēja griezties atpakaļ, kad viens no sargiem viņu uzrunāja:

«Ē tu! Vai jau uz māju?»

Andriksonam nepatikās atbildēt, un viņš cieta klusu.

Bet vīrs kliedza no jauna:

«Vai jau uz māju ej?»

«Nē.» atbildēja Andriksons.

«No kurām mājām tu esi?» sargs jautāja laikam nodomā uzsākt sarunu.

«No Klaucēniem.»

«No Klaucēniem? Vai tu saimnieka neesi pamanījis?»

«Es pats tas esmu.»

«Tā, tā! Barons tevis meklē. Ek, ej tur uz to lielo ugunskuru.»

«Barons? Ko barons no manis grib?»

«Es nezinu. Viņam tur ir pāris bērnu.»

«Bērnu?! Mani bērni?»

«Tavi - es nezinu, kā.»

Andriksons drāzās projām. Maz minūtēs viņš nokļuva pie sārta, ap kuru liels pulks cilvēku stāvēja un sēdēja sviestmaizes ēda un alu un šņabi dzēra. Nelielā attāļumā dega mazāka uguns. Pie šīs sēdēja barons, mežkungs, muižas pārvaldnieks un - jā, tie bij viņi, tie bij viņi!

Ar kājām, kuras vairs nemaz negribēja klausīt, Andriksons viņiem tuvojās.

Saimnieku ieraudzījis, barons uzlēca stāvu.

«Kur jūs bijāt, Andrikson, kur jūs bijāt?» viņš jautri iesaucās. «Mēs jau jūs sen gaidām! Vai es nesacīju, ka tie zeņķi par daudz prātīgi ka tie neļaus sevi tā par neko sadedzināt! Viņi tikai bij bijuši apmaldījušies. Bet tā nelaime nenotiek maziem ļaudīm vien. Nu, es viņus laimīgi atradu. Ņemiet viņus un vediet viņus drīz uz māju, lai jūsu saimniece apmierinājas.»

Smaidīdams barons Andriksonam veda bērnus pretim, un šim tā bij, it kā kad viņš savu dzīvību no barona rokām saņemtu atpakaļ. Dobji iešņukstēdamies, ar kreiso vecāko zēnu apkampdams, viņš barona priekšā noslīdēja zemē.

«Mani dēliņi... baronlielskungs... mani dēliņi...» Viņš zēnus spieda pie krūts un satvēra tad barona roku.

«Baronlielskungs... baronlielskungs...»

«Nē, nē, nē, Andrikson. Ja jūs man gribiet pateikties - nē, nesakiet nekā. Es nekā neesmu darījis, par ko jums jāpateicas,» barons atgainījās.

«Nē, baronlielskungs, jūs neziniet... Jūs atdodiet man manus bērnus, un es... un es...»

Viņš apklusa.

Bet svētlaimīgāko jūtu pārmērs necieta nekāda ierobežojuma caur prātu; ne pie kā vairs saistīta, gluži brīva gribēja būt viņa dvēsele, brīva, tīra, pestīta no nedarba grūtā noslēpuma! Sodu par savu vainu Andriksons šai acumirklī būtu saņēmis kā baudījumu!... Un aizturētie vārdi viņam atkal ar varu spiedās pār lūpām:

«Un es... un es... Sitiet mani, baronkungs, sitiet mani...»

«Saņematies tak, Andrikson, saņematies, mīļo Andrikson,» sacīja barons un uzlika mierinādams savu roku uz saimnieka pleca.

«Ne tā, - sit mani, es esmu suns!»

«Ko?...»

Viņi saskatījās. Barons atrāvās atpakaļ.

«Es biju... es esmu...»

«Andrikson!» barons iekliedzās, saņēmās ātri un atkārtoja sāpīgi: «Andrikson, Andrikson!»

BĒRTUĻA PIRKSTS

I

«Labdien, Zariņ!»

«Paldies, Zivtiņ!»

«Vai mūsu arī gaidīji?»

«Gaidīju gan.»

«Vai ko dzert ar dosi,»

«Došu gan.»

«Vai ko dzert ar dosi?»

«Došu, došu.»

«Un ko tad tu dosi?»

«Ko tik jūs gribat.»

«A, ā - ko tik mēs gribam, skat kas par lepniem vārdiem! Nu dod mums alu un brandviņu! Trīs pudeles alus, korteli brandviņa.»

Kamēr resnais krodzenieks veikli nolīkās aiz stoikas un ar pudelēm sāka skandināt, Zivtiņš, ievērojami glīts puisis, nosēdās pie stoikas un sacīja, kažoku lēnām atpogādams, uz abiem otriem, liesu, neglītu vīru un garu, slaiku puiku, kuri līdz ar viņu bij ienākuši tukšajā kroga istabā:

«Sēstaties! Sēsties, Kājaut, sēsties, Pēter!»

Papriekšu vārdā sauktais - neglītais vīrs - piebīdīja ar kāju beņķīti un atsēdās, turpretim Pēteris neievēroja uzaicinājuma, bet atraisīja valgu, ar kuru vairāk vietās lāpīto vadmalas mēteli bij sasējis, sāka staigāt pa lielo istabu uz priekšu un atpakaļ.

«Vai tu nesēdēsi?» Zivtiņš jautāja.

«Gan jau, gan jau Bērtul,» Pēteris atbildēja. «Pagaidi, lai drusku sasildos. Man dikti salst.» Un, pamīšus vienas kājas kā kramā sasalušās pastalas purnu piedauzīdams pie otras kājas papēža, tas staigāja tālāk.

«Man ar kājas sāka salt,» Kājauts sacīja un piesita savas zābakos iemauktās kājas pāri reižu ātri pie zemes. «Laiks grozījies.»

«Jā,» Bērtulis atteica, «šorīt bij daudz siltāks.» Viņš nomauca cimdus un skatījās krodzeniekā, kā tas uzprasītajām trim pudelēm, kuras pa tam bij uzlicis uz stoikas, vien' pakaļ otrai izrāva korķus un tad tos atkal divām atbāza kaklos līdz pusei atpakaļ.

«Tā,» krodzenieks sacīja, glāzes pieliedams, «lūdzu, kungi.»

Visi trīs saskandināja glāzes un dzēra.

«Laikam no sniega rakšanas pārnākdami?» krodzenieks jautāja un noslaucīja alus putas no ūsām.

«Kā tad,» Bērtulis atbildēja.

«Jūsu ceļa gabalā laikam ļoti maz bij ko rakt?»

«No mūsu mājas ceļa gabalā sniega ne lāpstas nebij ko norakt,» Kājauts atbildēja. «Bet uz Sausnoru gabala Zivtiņam ar puiku vietvietām bij ko rakt. Es viņiem ar to norunu gāju talkā, ka Zivtiņam ar mani vēlāk jānospēlē kāda partija biļata un jāiztaisa kāda pudele alus, un tā, lūk mēs visiem papriekšu tikām galā.»

Krodzenieks no prāvas karafes ielēja skārda mērā uzprasīto brandvīnu. Karafē tik maza lāsīte vien vairs palika atpakaļ. To sakuļādams, krodzenieks sacīja; «Paldies Dievam, karapa jau atkal tukša. Jāiet uz aku un jāpiesmeļ atkal pilna... Vai jums vēl kā nevajaga? Papirosu? Cigāru?...Tūliņ būšu atpakaļ.»

Viņš gribēja aiziet.

«Dod vienu paciņu paperaušu,» Bērtulis sacīja.

Krodzenieks atgriezās atpakaļ, izpildīja viņa vēlēšanos un pazuda aiz durvīm, kuras veda viņa privātdzīvoklī.

«Še pīpē,» Bērtulis sacīja uz Kājautu tā priekšā uz galda uzsviezdams papirosu paciņu, pēc tam kad to bij atplēsis un vienu papirosu savos baltajos zobos iespraudis. «Pēter, vai tu arī neuzrausi kādu dūmu?»

«Nē,» Pēteris īsi atbildēja un berzēja savas nosalušās rokas.

«Nē? Par ko ne?» Kājauts iejautājās.

«Par to ka nemāku.»

«Nemāki? Ujā! Tik liels cilvēks un vēl nemāk pīpēt! Nu tad mācies. Pīpēšana vīram dod īsti vīrišku izskatu; nepīpētājs aizvien izskatās tāds, kā kad tas būtu nepilnīgs.»

«Kā par piemēru mūsu Jēkabs,» Bērtulis sacīja.

«Pareizi,» Kājauts teica. «Vai tas nav bāba?» «Bāba?» Pēteris skarbā balsī iejautājās. «Jūs abi nupat ļoti aplam izrunājāties. Pīpēšana vīram dodot īstu vīrišku izskatu?...» Viņš pasmējās īsi. «Ar to vīra vīrišķo izskatu gan stāv ļoti plāni, kam jau ar pīpēšanu jāizrāda, ka viņš ir vīrs. Ja tu, Kājaut, pastāvīgi neķulķētu, tad jau nu cilvēki pastāvīgi pārskatītos, tevi noturēdami par brunču valkātāju. Jo, lai gan tev jau droši vien būs savi divdesmit astoņi vai visi trīsdesmit gadi uz kosas, tev tomēr vēl nav tik daudz spalvu ap purnu kā dažam sieviešam!» Šos vārdus izrunājis, Pēteris valgu ap salāpīto mēteli sarāva cieti un izgāja ārā.

Kājauts izgrūda pāri balsienu, kuri izklausījās kā smiešanās, nosvieda līdz pusei nopīpēto papirosu zemē un samina to ar kāju.

«Re, ko tu dabūji!» Bērtulis izsaucās un smējās. «Tas vis nav plikām rokām ņemams.»

«Lielmutis tāds!» Kājauts sakaitināts runāja. «Bet par ko viņš tā sadusmojās, kad Jēkabu nosauca par bābu? Tiem abiem laikam labi satiek?»

«Satiek jau nu gan. Sasitušies kopā, tie abi vienādiņ iet pa saimniekam. Man tādi puiši nepatīk. Puišiem jāturas pa puišiem, tad iet kārtīgi.»

«Zināms,» Kājauts apstiprināja. «Ar tādiem cilvēkiem kopā dzīvot ir ļoti nepatīkami. Kā tad vēl pats Sausnors izturas pret šo pāri?»

«Nu, to jau nu gan vari domāt. Dēli un dēliņi vien griežas. Es jau vienmēr esmu tas sliktākais... Kad vecais mani kādreiz rāj, tad jau nekad nepiemirst teikt: «Kā tad Jēkabs tā nedara, skaties tak Jēkabā, skaties Pēterī, kādi tie ir...» Vai zini, tādās reizēs man prāts uz tiem abiem top vēl greizāks... Kājaut!»

«Nu?»

Bērtulis nolaida balsi un sacīja:

«Vai zini ko? Palīdzi man Pēteri piedzirdīt... Jau viņnedēļ apņēmos, kad uz sniega rakšanu izdzina, sak, ja tik vien mūs abus sūtīs, tad Pēteri lūkošu piedzirdīt. Lai redz vecais, ka viņa «dēliņš» arī prot ieņemt no sūrā, un lai tā man vairs tik daudz nekar kaklā. Vai palīdzēsi?»

«Par ko tad nu ne,» Kājauts atbildēja, kuram Pētera vārdi koda sirdī, un savilka ģīmi neglītās grumbās. «Tad nodoms labs. Ta tad vecajam būs ko skatīties, kad tu ar puiku kā ar tītavām ietuntuļosi mājā... Bet vai neiesim mazajā istabiņā? Tur netiksim traucēti.»

«Iesim ar,» Bērtulis atteica un piecēlās. Viņš nolēja no vēl gluži pilnās pudeles drusku alu savā glāzē un pielēja pudeli ar brandvīnu atkal pilnu.

«Ā!» Kājauts izsaucās un pakratīja lietpratīgi galvu. «Tāds maisījums der.»

Bērtulis pasmīnēja, paņēma pudeli ar sajaukto alu un vēl otru neizdzerto pudeli un iegāja kroga mazajā viesu istabā, kura atradās blakus stoikas istabai. Tai pašā acumirklī krodzenieks atkal ienāca stoikas istabā, pilnu karafi turēdams rokā.

Ieraudzījis Kājautu vienu, viņš vaicāja, vai biedri jau esot aizgājuši.

«Nē,» Kājauts atbildēja, «viens iegāja mazajā istabā, un otrs - nu, tur jau otrs nāk!»

Āras durvis atvērās, un Pēteris ienāca. Ne vārda nesacījis, tas iepūta pāri reižu saujās un uzsāka no jauna pa istabu staigāt.

«Vai vēl neesi sasilis?» krodzenieks jautāja.

«Nē,» Pēteris atbildēja.

«Nu tad, kā redzams, bez palīga šodien arī nesasilsi,» krodzenieks sacīja un pieklauvēja ar pirkstu pie brandvīna karafes.

«Taisnība gan, Zariņ,» Kājauts piebilda un piecēlās. «Arī mēs ar Bērtuli bez palīga nebūtu sasiluši. Ielej puskorteli!»

Viņš ienesa pilno puskorteli mazajā istabā.

«Tas labi,» Bērtulis sacīja, kad Kājauts skārda mēru uzlika uz galda, iestājās durvīs un sauca Pēteri.

Puika ienāca.

«Iedzer glāzi alus,» Bērtulis sacīja, glāzi pieliedams no pudeles, kurā alus nebij sajaukts ar brandvīnu.

«Man negribas,» Pēteris atbildēja. «Man no salta alus tak vēl vairāk salt.»

«Šitas alus nemaz nav salts, palūko vien.»

Pēteris pacēla glāzi, izdzēra to gandrīz līdz pusei un tad nolika to atpakaļ uz galda.

«Salts un rūgts,» viņš sacīja un taisījās istabiņu atstāt.

«Bet kur tad tu nu gribi skriet?» Bērtulis iesaucās un satvēra Pēteri aiz rokas. «Paliec tak še pie mums!»

«Viņš ar mani dusmīgs,» Kājauts sacīja, «Ko nu blēņas! Nāc sēdi še man līdzās.»

Bērtulis nosēdināja Pēteri uz ādas pārvilktā dīvana starp sevi un Kājautu. «Tu esi pārlieku nosalis... Roka kā ledus gabals.» Viņš palaida Pētera roku vaļā, satvēra skārda trauku un iedzēra krietnu malku. «Še ieņem tu arī no sūrā, redzēsi, siltums vien tūliņ apjuks.»

«Es jau brandviņa nedzeru,» Pēteris sacīja.

«Es zinu. Bet cik ilgi tad tu tik svēti gribi dzīvot? Jēkabs arī reizēm iedzer pa čarkai, un, ja viņš tagad te būtu klāt un tevi redzētu tik nosalušu, galvoju, ka tas teiktu: «Pēter, iemet vienu kanku!»

«Varbūt. Bet man par tiesu negribas.»

«Ak tu brīnums, kas tu esi par mamzeli! Tev tak no mums nebūs kauns sasilšanas dēj iedzert drusku brandviņa? Tad nudie būtu jāsmejas.»

«Nu tad manis dēļ - palūkošu ar, kā tas brandviņš māk sasildīt. Dod to stopiņu šurp.»

Un Pēteris dzēra.

«Stiprs,» viņš tad sacīja, smīnēja un aizlika roku acīm priekšā, jo tās pieskrēja pilnas asaru.

«Stiprs, bet labs,» Kājauts piebilda un saņēma skārda mēru no Pētera rokas. «Nu, vai netika tūliņ siltāk ap dūšu?»

«Vai nu ne. Papriekšu rīklē dega kā uguns, bet nu ir tā patīkami... kājas gan vēl salst.»

«Nu tad iedzer arī vēl kājām siltumu.»

«Nē, tad noreibšu.»

«Ujā, ujā, vai tad tev jau nu ir tāda vistas galva, ka no mazas lāsītes brandviņa tūliņ noreibsi. Dzer nu, dzer!»

«Nudie, tad noreibšu. Lai nu paliek! Kājas sasildīšu staigādams.» Pēteris gribēja piecelties.

Bet Kājauts viņu saturēja aiz rokas cieti.

«Neesi nu bērns. Mēs ar Bērtuli tak visu korteli jau esam izsūkuši un vai tādēļ esam noreibuši? Bērtul, rādi Pētera ceļu!»

Bērtulis dzēra, Kājauts dzēra un tad pielika Pēterim mēru pie mutes. «Dzer, brāl!»

Pēteris satvēra mēru.

«Lai tad arī iet,» viņš sacīja un iedzēra krietnu malku.

«Lūk, tā ir brangi,» Kājauts izsaucās, uzsita Pēterim uz pleca un sāka stāstīt garu, neticamu, bet smīdinošu joku. Beidzis viņš atkal satvēra mēru. «Tagad iemetīsim vēl ceļakāju un tad iesim.»

«Es vairs nedzeršu,» Pēteris sacīja un smējās. «Tad jau vairs nemaz mājā nevarēšu tikt... Lai tev gala, kā esmu noreibis.»

«Ārā saltums reibumu kā ar roku noņems. Tici man,» Kājauts puiku mierināja. «Uz manām veselībām, brāl!...»

«Vai, liec nu mani mierā, es tak vairs nevaru,» Pēteris lūdzās.

«Uz manām veselībām!»

«Citā reizē, Kājaut, citā reizē.»

«Ej nu, neesi tāds tiepša!» Kājauts izsaucās. «Še nu dzer! Kas ir, ir. Uz manām veselībām.»

«Nu, kad tu tik dikti gribi, - lai tad arī tā lieta iet,» Pēteris sacīja un satvēra osiņu. «Bet, ja nevarēšu mājā tikt, tad tu mani aiznesīsi!»

Viņš atkal smējās un dzēra. Bet tad mēru ātri nolika atpakaļ uz galda.

Durvīs parādījās jauns pienācējs, spēcīgs puisis, no galvas līdz kājām ar miltu putekļiem noputējis.

«Vai mēs tagad esam pie «Zelta zvaigznes?»» baltais jokodamies jautāja, nomauca cimdus un ieslēja pātagu pie durvīm kaktā. «Braucu no dzirnavām uz māju, ieraugu jūsu lāpstas ārā uz trepēm pie durvju stenderes, ienāku paskatīties, ko te darāt, - un šie man dzer!» Viņš tuvojās galdam, gribēdams uz tā nolikt cimdus. Bet piepeši, Pēterī cieti ieskatījies, tas iesaucās: «Ko tu te?»

«Es arī dzeru,» Pēteris atbildēja, smīnēdams un sniedza jautātājam roku. «Labdien, Jēkab.»

«Tu arī dzer! Jā, to redzu, ka esi dzēris.» Un tad, uz abiem otriem pagriezies, Jēkabs pielika: «Ko tad tas lai nozīmē?»

Bērtulis vienaldzīgi paraustīja plecus.

«Viņam bij salt. Gribēdams sasildīties, tas iedzēra drusku brandviņa, tas ir viss,» viņš sausi sacīja.

«Jā, man bij salt,» Pēteris apstiprināja Bērtuļa vārdus. «Man bij salt, un viņi mani spieda, lai dzerot. Bet es nemaz neesmu tik sareibis, kā tu varbūt domā. Skaties!» Pie šiem vārdiem Pēteris piecēlās stāvu.

Lai gan viņš veikli piecēlās un nebūt nelīgojās, bet stāvēja cieti uz kājām, tad tomēr no viņa acīm un no visa viņa nevainīgā, kaunīgiem smaidiem pārklātā ģīmja skaidri varēja redzēt, ka viņš bij noreibis... Jēkabs satvēra Pēteri aiz rokas.

«Nāc,» viņš sacīja, «brauksim uz māju! Cik tu notērēji?»

«Viņam ar krodzenieku nav nekādas darīšanas,» Bērtulis viņa vietā atbildēja, «braucat vien ar žēlīgu Dievu.»

Pātagu paņēmis, Jēkabs attaisīja durvis, izlaida Pēteri ārā un tad, ne vārda nesacījis, pazuda arī pats aiz tām.

Brīdi abi draugi mēmi sēdēja viens otram pretim. Tad Kājauts iesmējās.

«Vai tu redzēji, ka mūsu domas šoreiz neizdevās,» viņš sacīja. «Kamēr viņš tiks mājā, tamēr puikam galva būs skaidra. Kaut jel velns mums to Jēkabu tik piecas minūtes vēlāk būtu uzgrūdis... tad puika bij gatavs... Bet ko nu ar to sajaukto alu lai darām?»

«Zemē jau nu tā neliesim,» Bērtulis atbildēja. «Ja tu tāda nevari dzert, tad to viens pats izdzeršu. Ielej!»

Bērtulis ielēja, un abi dzēra.

Ārā pa tam Jēkabs bij atraisījis zirgu no slitas un ielicis Pētera lāpstu ragavās. Pamezdams ar roku, lai Pēteris sēstas uz vezuma, viņš sacīja:

«Vezums nav smags. Sēsties virsū.»

«Es labāk iešu kājām, Jēkab. Sēdot man būs salt.»

«Manis dēļ. Redz, tā iet, kad cilvēks neklausās! Va es tev šorīt netiku teicis, apvelcies manu kažociņu, mauc manus vecos zābakus kājās! Ja būtu klausījies, tad nebūtu bijis jāsildās ar Bērtuļa brandviņu.»

Viņš uzsauca zirgam, tas sāka iet, un lēniem soļiem Jēkabs un Pēteris gāja vezumam pakaļ. Abi klusēja.

Tikai kad viņi bij nonākuši mežā, starp kura kokiem nelielā tālumā māja bij redzama, zēns iesacījās:

«Man tev kas jāsaka... Tu man šodien atkal biji tāds labs draugs... Es tev arī vienmēr būšu labs draugs.»

II

Vecais Sausnoru tēvs papurināja savu sirmo galvu un skatījās kuplajā kļavā, zem kura tas sēdēja. Kļavs stāvēja Sausnoru sētas vidū, un no soliņa, kas zem tā atradās, varēja pārredzēt ne tikvien visas Sausnoru ēkas, bet arī labu daļu no viņu vasaras zaļumā mirdzošiem tīrumiem un gabaliņu ceļa, kas starp tiem locījās, sētā ietecēdams. Uz šo ceļu Sausnoru tēvs bij skatījies, pirms tas savas acis bij piegriezis kļavam.

Pa ceļu nāca Bērtulis. Viņš tuvojās lēnām mājai, un, lai gan tas rokā turēja krietnu paegles spieķi un uz tā pabieži atspiedās, tad tomēr šad un tad viņa galva bīstamā kārtā noliecās vai nu uz labo, vai kreiso grāvmalu. Cepure viņam bij noslīdējuse uz vienas auss mati sašļukuši pierē un kakla lakatiņš bij vaļā, tā ka kreklu varēja redzēt. Tāds viņš ienāca sētā. Cietākiem soļiem, nekā tas līdz šim bij gājis, viņš tuvojās Sausnorām un sacīja:

«Dievs palīdz, krusttēv!»

Sausnors pienācēja nebij licies redzot, bet arvien vēl skatījies kļavā. Tagad viņš pagrieza galvu un atbildēja īsi:

«Paldies!»

Vecais izvilka no svārku kabatas pīpi un sāka ap to rīkoties.

Bērtulis nostājās viņa priekšā un skatījās bridi uz viņa rokām ar tādu uzmanību, kā kad tas pirmo retai redzētu pīpi uztaisām. Tad viņš nosēdās Sausnoru tēvam līdzās uz sola.

«Par traki karsts laiks!» viņš dikti runāja, nosvieda cepuri zemē un noslaucīja nosvīdušo, kā ugunī degošo ģīmi ar svārku piedurkni. «Saule briesmīgi dedzina.»

«Un brandviņš arī,» Sausnors sausi piemetināja un vilka kuplus dūmu iz savas pīpes.

«Brandviņš. Ak tu laikam domā, krusttēv, ka šodien atkal esmu sadzēries? Nu jā, - lai nu ar paliek tava taisnība, esmu drusku iedzēries. Bet ko lai daru? Nudie, jānudie, krusttēv, novaru citādāk... Darba dienās vēl, vēl varu noturēties, tad, lūk, darbs man neļauj vaļas par to domāt, bet svētdienās, kad tāpat brīvā plažierēju apkārt, tad man no bēdām jāiet vai gala meklēt. Tad nelabas domas no visām pusēm man mācas virsū un ausīs skan bez mitēšanās kā zvans: «Tev rudenī jāiet zaldātos!» -kamēr to vairs nevaru izturēt, saģērbjos un aizeju.»

Sausnors drusku pabakstīja ar īkšķi pa pīpi. «Bet saki jel, Bērtuli,» viņš runāja, «kādēļ gan Jēkabs tā nebēdājās kā tu un neiet savu bēdu čarkas glāzē noslīcināt? Viņam jau tāpat rudenī jāiet zaldātos kā tev.»

«Tas? Ko nu par to, krusttēv! Vai tas drīkst naudas grasi par čarku vai pudeli alus izdot? Sēd uz savas naudas kā velns uz dvēseles. Un par ko lai viņš bēdājas? Ja viņam būs aiziešana, no kā tam būs jāšķiras? Vai no tēva vai no mātes? No rada? No drauga? No neviena. Turpretim man! Man aizejot jāatstāj tēvs, brālis, māsa un -un Ieva.»

«Nu, es domāju, tev nebūs grūti šķirties no tēva, brāļa un māsas, tu jau ar viņiem tikpat nevari satikt,» Sausnors sacīja. «Vienīgais, kas tev varbūt nāksies grūtāk, būs šķiršanās no brūtes.»

«Tā man nāksies briesmīgi grūti. Man Ievas briesmīgi būs žēl.» Bērtulis atspieda elkoņus uz ceļugaliem un zodu uz rokām un nopūtās dziļi.

«Traki, pavisam traki,» viņš tad turpināja. «Cik ilgi būs, kad būs jābrauc uz Cēsīm un jāķer bļodā... Nudie es nezinu, ko dotu, ja varētu no zaldātiem tikt vaļā!»

«Jā, tur nu nekas nelīdz,» Sausnoru tēvs sacīja, «jāiet vien ir.»

«Es jau arī nekā neteiktu un ietu, ja tik to karu nebūtu,» Bērtulis gaudās. «Labāk būtu par kaut kādu kenķi izaudzis nekā par šitik taisnu cilvēku. Šā gada algas, cik man tās vēl nākas, nežēlotu, ja man kāds kupri uz muguras varētu uzburt, - nudie nežēlotu.»

«Runā kā jau daždien sadzēries cilvēks!» Sausnors iesaucās pieceldamies. «Kaunies ar! Ej nu labāk izguli savu reibumu! Kurš cilvēks tad nu savu augumu zaldātu dēļ gribētu sabojāt! Zaldātus izdienēsi par pāri gadiem, kupris tev būtu jānēsā visu mūžu.» Viņš iebāza pīpi kabatā un iegāja istabā.

«Un tomēr dotu visu savu algu tam, kas man kupri uz muguras uzburtu,» Bērtulis, soļodams uz puišu klēti, pie sevis noņurdēja. Tur viņš novilka svētdienas drēbes un sasvieda tās bezrūpīgi mazā lādītē. Tad viņš aizgāja uz istabu, paēda pusdienu un apgūlās.

Stundas divas nogulējis, viņš atkal piecēlās, norāva no vadža, kas sienā virs gultas galvgala bij iedzīts, vienkāršu salmu cepuri, uzlika to galvā un izgāja ārā.

Sētā nebij neviena cilvēka. Miegainām acīm visapkārt noskatījies un brītiņu noklausījies, kā klētiņā veca sieviete pusdikti lasīja dziesmu grāmatā, Bērtulis nožāvājās gari, pacēla rokas pār galvu un izstaipīja tās, un tad slinkiem soļiem sāka iet pa olnīcu projām.

Viņš Ievu gribēja apmeklēt, kurai šodien bij ganu diena.

III

Ap lielo noru stāvošo koku ēnas metās garākas, un gaiss kļuva manāmi vēsāks un patīkamāks. Lopi, kas visu pēcpusdienu nemierīgi pa elkšņu krūmiem bij bizojuši, tagad plaši bij izdalījušies vispār norai, naigi plūkdami īso zāli. Bezdelīgas čirkstinādamas skraidīja ap tiem un ķēra mušas un dundurus, kas ir tagad vēl nemitējās tramdīt lopus.

Noras malā elkšņu krūma pavēnī sēdēja meita un puisis. Meita varēja būt gadus astoņpadsmit veca. Puisis bij vecāks par meitu, mazas, tumšas ūsiņas tam rotāja virslūpu, un viņa saulē apdegušais ģīmis bij glīts. Tas bij Jēkabs.

«Kur gan Pēteris paliek, ka vairs nemaz nerādās,» meita iesaucās, jautrās acis pār ganāmo pulku pārlaidusi un brīdi mežā noskatījusies. «Vai nu būs par daudz ogu pielasījies, vai nemaz. Uzsvelp tak drusciņ, Jēkab.»

«Gan jau nu atnāks i bez svilpšanas, lai nu vēl ogo vien,» Jēkabs atbildēja.

«Bet man gribas ēst. Launaga laiks jau sen pagājis.»

«Nu tad ēd! Ēd un mielo mani ar!»

«Ko un ar ko tad? Vakara cēlienam paņēmām tik vienu kulīti, vienu cibiņu un vienu maizes gabalu līdz, un viss tas ir pie Pētera.»

«Tad nu gan ķeza. Bet kam tu par to agrāk nerunāji? Var būt, ka es būtu varējis līdzēt. Palūko šitai kabatā, Iev.»

«Ujā, ujā, vai nu es pa citu kabatām drīkstu makšķerēt,» Ieva atteica.

«Kad tev to izbrīvē, tad jau nu makšķerē droši vien.»

Jēkabs pievirzījās Ievai tuvāki klāt, un šī iebāza roku viņa svārku kabatā.

«Tas jau pēpērkoks!» viņa iesaucās. «Jēkab, kur tu to ņēmi?»

«Kur? Nu aizvakar tak mums bij tirgus.»

«Ak tu viņu no tirgus esi uzglabājis? Un tu man viņu dod?»

«Ja tik tu viņu gribi saņemt vien.»

«Kādēļ tad ne?» Ieva runāja. «Paldies par kukuli. Jālūko tūliņ, kā smeķē.»

Viņa nokoda gabaliņu no pēpērkoka un ēda.

«Gards,» viņa sacīja. «Bet tev pašam arī no tā jāpalūko. Še!» Un viņa tuvināja Jēkaba mutei kūku, tās aizkosto gaļu pirkstos turēdama.

«Varu pasmeķēt,» Jēkabs sacīja, «bet kodīšu tikai no aizkostā gala.»

«Manu zobu vietā? Tad jau tu manas domas atminēsi!»

«Nu, kas tad par to! Tavas domas tak nav tik ļaunas, ka tās no citiem jāslēpj,» Jēkabs sacīja un satvēra Ievas izstiepto roku. Viņš nokoda pēperkokam gabaliņu taisni tai vietā, kur Ieva bij koduse. «Tā, nu tu, ja gribi, atkal manas domas vari atminēt.»

Viņš palika Ievai līdzās sēdam, un šī lēnām apēda kūku.

«Vai tev vēl kā uzēdām negribas?» tad Jēkabs vaicāja.

«Vēl kā? Vai tad tev vēl kas ir? Kas tad?»

«Atmini! Atmini kurā rokā!» Jēkabs izvilka kaut ko no svārku otras kabatas un aizlika abas rokas aiz muguras.

Ieva piedūra pirkstu pie Jēkaba labā pleca.

«Pareizi,» Jēkabs sacīja un iebēra sauju konfektu Ievai priekšautā.

«Jēkab, nu man ar tevi jābaras,» meita iesaucās. «Neesi tik izšķērdīgs! Cik šitādu sauju tu man jau neesi iedevis? Lai nu šī paliek pēdējā!»

«Kad citi savas bēdas, ka tiem jāiet zaldātos, var aizdzīt ar sūrām zālēm, tad es to pēc savas garšas tak ar saldām drīkstu darīt,» Jēkabs atbildēja.

Ieva nosarka.

«Tā nu gan ir,» viņa sacīja un tad ātri piebilda: «Skaties, tur nāk Pēteris!»

No krūmiem noras otrā pusē izlīda Pēteris un tuvojās ātriem soļiem Ievai un Jēkabam. Ieva saldo kukuli iebāza kabatā.

«Laikam nu gan ilgāk esmu ogojis, nekā bij norunāts,» viņš sacīja, kad bij pienācis, «bet ogu negribējās nenolasītu atstāt. Še ņemat!» Viņš pasniedza Ievai un Jēkabam katram elkšņa mizas tarbu.

«Un kur tev pašam par lasīšanu?» Jēkabs vaicāja.

«Vai pavāram arī kādreiz jāprasa, vai tas ēdis?» Pēteris atjautāja pretī un nolaidās zemē. «Kā ir ar launagu? Esmu ar kulītes nēsāšanu tā apradis ka tikai tad vien vēl atģidos, ka tā man pie kakla, kad nolīkstoties viņa man kārās uz rokām. Var redzēt, ka tik pirmo gadu vien vēl eju par puisi.» Viņš pasniedza Ievai kulīti, kura no tās izņēma maizi un cibiņu, pēdējo atvāza un nolika zemē.

«Griez maizi,» viņa sacīja uz Jēkabu, maizi turēdama paceltu, «še.»

Jēkabs paņēma maizi, nosēdās Pēteram līdzās zemē, un visi trīs ēda. Ēdot Pēteris šad un tad uzmeta acis Jēkabam. Piepeši viņš tam uzlika roku uz pleca un sacīja:

«Kur tu citu gadu ap šādu laiku būsi?»

«Kur jau nu mani aizsūtīs, tur būšu,» Jēkabs atteica.

«Tev gan, brālīt, zaldātos ik svētdienas būs jāžago.»

«Jāžago? Kādēļ?... Ak tā! Tikai ik svētdienas vien? Vai tad tu mani tik reti gribēsi pieminēt?»

«Pieminēšu jau nu tevi i biežāk ar, bet svētdiena gan neviena nepaies, kad par tevi nedomāšu.»

«Tu gan laikam būsi vienīgais, kas paliks dzimtenē un manis pavisam neaizmirsīs,» Jēkabs sacīja, apspieda nopūtas un ēda tālāk.

«Vienīgais! Paliks i divi ar še, kas tevi pieminēs.»

«Un kas tad ir otrais?»

Pēteris rādīja uz Ievu.

«Šorīt runājām par tevi. Es sacīju, cik labs draugs tu man esi un ka man tevis ļoti pietrūks, un tad Ieva sacīja, ka arī viņa tevis nevarēšot aizmirst.»

«Zināms, nevarēšu,» Ieva apgalvoja, mierīgi ēzdama tālāk. «Mēs jau esam par daudz saticīgi un par daudz ilgi pie viena saimnieka kopā dzīvojuši.»

Kad launags bij noturēts un ogu tarbas iztukšotas, Ieva cibiņu un atlikušās maizes druskas sabāza atpakaļ kulītē. Te Pēteris, kas pa tam lopus bij pārskaitījis, iesaucās, ka vienas trūkstot.

«Būs uz auzām aizlīduse,» Ieva sacīja.

«Iesim, atdzīsim to atpakaļ,» Jēkabs teica uz Pēteri, un abi piecēlās, aizskrēja pār noru un nozuda krūmos.

Kad tie pēc brīža govi atkal uzdzina uz noras, Jēkabs krūmmalē palika stāvam. Ievai līdzās sēdēja Bērtulis.

«Tas arī atkal atvilcies uz ganiem,» Pēteris nelaipnā balsī sacīja uz Jēkabu.

Šis neatbildēja, bet pagriezās uz mājas pusi. «Es iešu uz māju,» viņš teica.

«Jau uz māju... Tad jau es šodien ne stundas laika ar tevi kopā nebūšu pavadījis! Nospēlēsim vismazāk kādas partijas uz savas trumpas.»

Jēkabs papurināja galvu. «Lai paliek uz citu svētdienu,» viņš sacīja un aizgāja, Pētera pavadīts.

«Ko tas Jēkabs te vienādiņ vazājas, ko viņš meklē?» Bērtulis saīdzis jautāja, Ievai laiski garšļauku izlaidies līdzās. «Ik svētdienas viņš nāk uz ganiem, kad tev ganu diena. Man tas nemaz nepatīk.»

«Vai tad nu viņš uz mani nāk,» Ieva atbildēja. «Mana ganu svētdiena ir arī Pētera ganu svētdiena - viņš nāk uz Pēteri. Tu jau tak zini, kādi viņi lieli draugi.»

Bērtulis pasmējās.

«Draugi! Draugs ar ganu puiku!»

«Nerunā vis tā, Bērtul. Tādēļ ka Pēteris šogad vēl trešo svētdienu iet ganos, viņa vairs nevar saukt par ganu puiku, tad jau es arī esmu ganu meita. Būtu daudz labāk, ja tu ar viņu būtu draugs nekā ar šādiem tādiem citiem puišiem.»

«Nesāc nu atkal sprediķot!» Bērtulis iesaucās un atmeta ar roku. Roka nokrizdama piedūrās pie Ievas brunču kabatas un Bērtulis pamanīja, ka tajā kaut kas bija. «Vai tev siers kabatā?» viņš jautāja.

«Nē.»

«Kas tad?»

Ieva izvilka pāri konfektu no kabatas.

«Ā,» Bērtulis sacīja un izņēma tās no Ievas rokas. «Kas tev tās deva?»

«Jēkabs.»

«Jēkabs! Ak tas, hm,» Bērtulis nievājoši runāja, attina vienu konfekti vaļā, iebāza to mutē un aizsvieda papīri tāļu projām. «Aiz to viņu redzēju šodien ievelkamies bodē.»

«Vai tu nebiji bodē?»

«Vai es?»

«Nu jā, tu. Vai nopirki man pastalas?»

Bērtulis nolaida acis, sāka no zemes izplukt zāli un neatbildēja.

«Laikam jau neesi nopircis,» Ieva runāja un pielika parūgtā balsī: «Bērtul! Bērtul!»

«Nu jā, nu tu atkal sāksi bārties,» Bērtulis runāja pacēla galvu un smīnēja kaunīgi. «Bet nudie, jānudie nevarēju citādāk. Klausies vien!» Un nu viņš sajukušā kārtā Ievai sāka stāstīt, ka krogā saticies ar Kājautu un ta tas «izsaucis» pusduci alus un vairāk šņabju; ka šim bijis jāprot gods un pusducis alus un zināmais skaits šņabju jāizsauc pretī; ka citi draugi arī vēl pienākuši klāt un palīdzējuši dzert; ka pēdīgi iesākuši runāt par zaldātiem un ka šis tad sevī sažēlojies un par spīti notērējis visu rubli, ko Ieva iedevuse priekš pastalu nopirkšanas.

«Kam par spīti?»

«Kam? Nu tik par spīti... Redz, un tā tas rublis izgāja.» Viņš satvēra Ievas roku un spieda to. «Nekrati nu galvas. Kas tas nu ir, viens rublis sirsniņ! Citu svētdien nopirkšu tev par savu naudu pastalas. Šonedēļ jau nu gan ar tām pašām vecām iztiksi.»

Ieva nopūtās.

«Tā aiziet viena kapeika pēc otras, viens rublis pēc otra, un, kad pienāks tas laiks, kad būs jāiet projām, tad maks būs tukšs.»

«Nu, vēl jau vis neesmu aizgājis,» Bērtulis lēnām runāja un attina otru konfekti vaļā.

«Vai tu domā, ka tevi izbrāķēs? Ak, tā cerība gan veltīga, tik brangu un veselu cilvēku kā tevi neizbrāķēs!»

«Brangu un veselu! Pret brangumu un veselību ir zāles...»

Ieva ieskatījās Bērtulī.

«Gribu še palikt. Neiešu zaldātos, nevaru tevis atstāt nevaru no tevis šķirties. Kad par šķiršanos iedomāju, tad man sirds tūliņ vai pušu trūkst!» Viņš nolieca galvu un uzspieda savu pieri uz Ievas rokas...

Kad Ieva otrā rītā gribēja aut kājas un Bērtuļam vaicāja, kur šis vakar salāpītās pastalas esot licis, tad puisis kaunīgi kasīja pakausi un atbildēja, šis gan esot apsolījis pastalas salāpīt, bet esot, no ganiem mājā pārnācis, to pavisam aizmirsis. Bet, kad Ieva bij uzmeklējuse savu apavu, tad tā redzēja, ka tas tomēr bija salāpīts.

Sausnorās dzīvoja rūķi.

IV

Domas, kas Bērtuļam tik tā nejauši bij iešāvušās prātā, pārvērtās par jo cietāku nodomu, jo tuvāk ložu laiks pienāca. Bērtulis visādā ziņā gribēja atsvabināties no zaldātiem. Dienu no dienas viņš kļuva klusāks un domīgāks, nepiedalījās gandrīz vairs nemaz pie pārējās saimes sarunām, noklausīdamies tajās bez kādas dalības; kļuva manāmi vājāks un - aizmirsa pat dažu svētdienu savas bēdas apslāpēt ar parasto līdzekli.

Tikai kad kādu reizi iesāka valodu par «kručiem», ar kādiem šis vai tas mēģinājis atsvabināties no kara dienesta vai patiesi atsvabinājies, Bērtulis kļuva uzmanīgs un runāja līdz. Jā, nereti viņš pats uzsāka valodu par šādām lietām, līdz tas pēdīgi lielu skaitu pamācību bij ieguvis, kas viss rādīja ceļu, kā izbrāķēšana panākama.

«Vai jūs kaut ko redzat?» kādā dienā Pēteris sacīja, saimei pie pusdienas galda sēdot, un piegrieza savas jautrās acis Bērtuļam. «Vienam no mums ar šodienu gavēnis beidzies!»

«Vai tu runā par Bērtuli?» kāds puisis jautāja. «Man arī tā liekas. Viņš atkal ēd. Laikam redz, nabags, ka ar nomērdēšanos tikpat nekur netiks. Vai ne, Bērtulīt? Vājāks gan esi palicis bet tādēļ tevis vēl neizbrāķēs. Jā, jā, badā mirt nav nekāda viegla lieta.»

«Ej nu, ej, nemuldi,» Bērtulis saskaities iesaucās un nosarka, «nezin kā vēl jūs neizdomāsat! Nomērdēšanās - skat, kas tā par izzobošanu! Es neēdu tādēļ, ka nevarēju ēst, tādēļ ka aizviņā svētdienā vāģus no grāvja palīdzēju izvilkt un pie tam laikam biju pārcēlies. Tagad esmu vesels un tagad atkal ēdu, vai jums par to žēl?»

«Nē,» puisis atteica, «nav žēl. Bet iestāsti tu citiem, ka tu tādēļ neēdi. Kāpēc tu liedzies? Mēs jau neviens neiesim tevis pie komisijas apsūdzēt.»

«Viņš neuztic Jēkabam,» Pēteris piemetināja.

Bērtulis puikam uzmeta dusmīgu mirkli.

«Un kas tad šis gan tāds ir, lai tam uztic!» viņš sacīja.

«Jā, paprasi,» Jēkabs piebilda. «Kas šis tāds ir?»

«Viņš ir liels blēdis,» Pēteris sacīja un uzlika roku uz Jēkaba pleca. «Bet vai zini ko, Bērtul? Kad tev nomērdēšanās nepatīk, došu tev padomu, kā tu citādi ļoti lēti vari tikt vaļā no zaldātiem.»

«Vai es tava padoma prasu?» Bērtulis rupji iesaucās.

«Došu tev to neprasītu,» Pēteris atbildēja, kas labprāt Bērtuli kaitināja. «Redz, Bērtulīt, lieta ir gluži vienkārša: tev tikai labās rokas rādāmais pirksts jāsaliec līks un jāsaka, ka tas tev jau no mazām dienām tāds ir. Stiprs tu diezgan esi, pirkstu tu i tad noturēsi līku, kad tev to ar varu gribēs izliekt taisnu. Tikai sargies no viltus, ka tev neiziet tāpat kā tam nabaga puikam, kas uz gudro jautājumu, kāds viņa pirksts agrāk bijis, atbildējis: «Tāds!»» Pie šiem vārdiem Pēteris izstiepa labo roku, salieca rādāmo pirkstu līku un tad to atkal izstiepa gluži taisnu.

«Vecs, sapelējis joks,» Bērtulis runāja. «Muld, ne šā, ne tā.»

«Vai tev šis padoms nepatīk?» Pēteris jautāja. «Nu zinu vēl vienu. Ja tu nevari uzgalvoties pirkstu noturēt saliektu, tad dari šitā: paņem cirvi, uzliec labās rokas rādāmo pirkstu uz bluķa - un knaukš! - tur viņš guļ zemē... Cienīgie, žēlīgie lielkungi, ko jūs no manis gribat, esmu nabaga kroplis!...»

«Vai tu traks!» kāda meita iesaucās. «Pirkstu nocirst! Man tūliņ skuras nāk, kad tik par to iedomāju vien!» Viņa patiesi noskurinājās, nolika karoti un piecēlās no galda.

«Vai jūs domājat, ka šitādas lietas jau nav notikušas,» Pēteris turpināja. «Ā ir gan. Esmu savu tēvu vairāk reižu par kādu puisi dzirdējis stāstām, kas sevi šitā sakropļojis un caur to ticis vaļā. Tas bijis tos laikos, kur zaldātiem vēl divdesmit pieci gadi bij jādien un rekrūtus ķertin ķēra.»

V

Līdz ložu laikam tikai trīs nedēļas vien vairs bija.

Bērtulis strādāja piedarbā. Viņš bij izvētījis rītā izkultās auzas un tagad nostājās laišķi rokā pie piedarba durvīm, gribēdams drusku atpūsties.

Brīdi vienaldzīgi noskatījies vistās, kas pa piejumi, graudus meklēdamas, staigāja apkārt, viņš pārlaida acis pār savām noputējušām drēbēm, uzlūkoja pēdīgi labo roku, kurā tas turēja laišķi. Viņš vēcināja roku, it kā gribēdams izmēģināt viņas spēku, izstiepa rādāmo pirkstu taisnu, tā ka laišķi tikai īkšķis un trīs pārējie pirksti saturēja, un vēcināja roku atkal uz augšu un uz leju.

«Nav nekādas starpības,» viņš noņurdēja, «itin nekādas...»

Viņš nolika laišķi un sāka pelavas no rijas nest pūnē. Bet pie tam viņš rūpīgi sargājās izlietot labās rokas rādāmo pirkstu. Kad darbs bij padarīts, viņš atkal nostājās pie piedarba durvīm, uzlūkoja savas abas rokas, tās izstieptas turēdams savā priekšā.

«Bez viņa var iztikt,» viņš atkal ņurdēja, «var iztikt - tikai rokas nesmukais izskats... Bet par to nekas.»

Kad Bērtulis auzas bij aiznesis uz klēti un piedarbu izslaucījis, viņš uzmeklēja savu cirvi un aizgāja ar to uz tecīlu. Ar lielāko rūpību viņš to ilgu laiku tecināja un tad to noglabāja piejumī aiz spāres.

Svētdienas pēcpusdienā viņš nedarbu gribēja izdarīt.

VI

Lai gan Ieva nezināja, ko Bērtulis bij apņēmies darīt, tad viņa tomēr manīja, ka ar to kaut kas sevišķs notika. Viņš atkal ēda ļoti maz, runāja vēl mazāk un naktīs lāgā negulēja. Ievai iešāvās prātā Bērtuļa vārdi: «Pret brangumu un veselību ir zāles!» - un prasīja Bērtuļam, vai tik šis sev neesot kaut ko padarījis, vai neesot kaut kā sazāļojies. Bērtulis atbildēja ka neesot. Nu kādēļ tad šis topot tik vājš un nemaz neēdot? Nu tādēļ, ka tā pate pārcelšanās laikam vēl neesot izgājuse no kauliem, un vai tad nu arī vairs griboties ēst, kad ceļš uz Cēsīm jau zem kājām.

Bet šie izskaidrojumi Ievas nepārliecināja. Viņa domāja, ka Bērtulis nodarboļoties ar pašslepkavības domām. Rūpes par viņu meitu pēdīgi tā nomocīja, ka tā maz dienās kļuva tikpat vāja un bāla kā Bērtulis.

«Tiem būs grūti šķirties kad jau tagad tā nobēdājušies,» mājas ļaudis runāja...

Tā svētdiena pienāca.

Bērtulis apģērbās kā arvienu, kad viņš izgāja uz lauku, un aizgāja kopā ar citiem uz baznīcu. Ieva palika mājā.

Daudz vēlāk nekā tie citi Bērtulis pārnāca mājā. Ieva, kas pa logu viņa nākšanā noskatījās, nomanīja no viņa smagās iešanas, ka tas atkal reiz pēc ilgāka laika krietni bij sadzēries. Viņa to redzēja ieejam puišu klētiņā un gribēja arī tūliņ doties turp kad saimniece viņu sauca. Uzdoto darbu padarījuse, Ieva klētiņu atrada tukšu. Pate nevarēdama saprast, kādēļ, Ieva satrūkās un aizsteidzās uz rijas piejumi, kur Bērtulis reizēm savu reibumu mēdza izgulēt. Patiesi, tur jau viņš bija - lai gan tas šoreiz negulēja, bet uz ozola bluķa sēdēja. Viņa ģīmis bija gandrīz tik bāls kā balināts audekls un it kā piekusis viņš atspiedās pret rijas sienu. Rokas tas bij sabāzis svārku kabatās un skatījās nespodrām acīm pienācējā.

«Kas tev noticis?» Ieva sabijusēs iesaucās, Bērtuli tādu ieraudzīdama. «Apžēlojies, kāds tu izskaties! Bērtul, kas tev kait?»

«Nekas nekas,» Bērtulis atbildēja un mēģināja smaidīt. «Drusciņ nelabi - tu zini...»

«Bērtul, Bērtul, kas tev šodien atkal tik daudz lika dzert! Es tevi lūdzin lūdzu, taupi savu naudu, taupi jel savu veselību!» Bet tad viņa ieraudzīja asiņainu cirvi, kas pie Bērtuļa zemē gulēja, un sarāvās.

«Ko tu ar to cirvi gribēji darīt!» viņa iesaucās.

«Ko es ar to cirvi gribēju darīt,» Bērtulis atkārtoja, maģenīt nosarkdams, «ko es ar to gribēju darīt?»

«Jā. Tu gribēji nonāvēties. Es to zināju, es atminēju, kādas domas tev gāja pa galvu, kad tu kā sapnī staigāji apkārt! Un ar cirvi!»

«Nemaz negribēju nonāvēties,» Bērtulis īsi atbildēja.

«Kam tad tas cirvis še guļ?»

«Es - es - Iev, man negribas stāstīt, ko ar viņu gribēju darīt.»

«Stāsti nu, stāsti!»

«Nu jā. Gribēju sev nocirst pirkstu,» Bērtulis čukstēja.

«Gribēji? Tu jau to esi izdarījis!» Ieva iesaucās, cirvi satvēruse. «Skaties šurp! Cirvis ir ar asinīm...»

«Bet es sev patiesi neesmu pirksta nocirtis,» Bērtulis sacīja nokaunējies, «ja netici, - skaties!»

Viņš abas rokas izvilka no kabatām un rādīja tās Ievai - patiesi visi desmit pirksti vēl bij veseli.

«Tad tu tak esi gribējis nonāvēties,» Ieva sacīja.

«Nudie ne, klausies, kā bij: atnācu šurp uz piejumi un gribēju sev nocirst pirkstu, lūk. šito,» -viņš satvēra ar kreisās rokas pirkstiem labās rokas rādāmo, - «bet kā to uzliku uz bluķa un pacēlu cirvi, tā man piepeši palika nelabi ap sirdi. Nolaidu cirvi, atpūtos drusciņ. Bet, tiklīdz kā cirvi no jauna pacēlu un domāju: «Nu gan par tiesu cirtīšu,» -tā man apmetās gluži dzeltens ap acīm, cirvis izkrita no rokas un krizdams ievainoja drusciņ labo kāju. Gribēju vai noģībt, jo nevaru skatīties asinīs, un tad tu pienāci... Ko tu gan teiktu, ja sev to pirkstu tiešām būtu nocirtis?»

Ieva noskurinājās.

«Vai tu mani labāk redzētu aizejam zaldātos vai ar nocirstu pirkstu?» Bērtulis vaicāja.

«Ej nu, Bērtul, kas tā par ērmotu runāšanu.»

«Nu atbildi tak!»

«Nu, ka nu man taisnība jāsaka, bez tā viena pirksta ubagot jau nu tev nebūtu jāiet. Tas pats Bērtulis tu būtu ar deviņiem pirkstiem, kas tagad esi ar desmit.»

«Tā! Nu tad: še audekla lupata, un tur ir cirvis - saņemies un nocērt tu man to pirkstu!»

Iztrūkusēs Ieva atkāpās soli atpakaļ.

«Negudrais!»

«To jau domāju, ka tu liegsies,» Bērtulis sacīja un nodūra galvu. «Tu manis tā nemīlē kā domāju. Ko tur var darīt tā nav tava vaina... Bet zaldātos jau nu neiešu, ja nevarēšu citādi no tiem glābties, tad ņemšu valgu un aizzmaugšu sev rīkli.»

Bērtulis runāja tik drūmi un noteikti, ka Ievai pārskrēja šaušalas pār miesu. Viņas uztrauktais prāts viņai vairs neļāva apķerties un sevi vaicāt, kur Bērtulis, kas nepaspēja sev nocirst pirksta, ņems spēku priekš nogalināšanās.

Ātri viņa satvēra cirvja kātu.

Bērtulis, kas arvien vēl galvu turēja nodurtu, nepamanīja, ko viņa darīja.

«Kā tad tu to pirkstu gribēji nocirst,» Ieva jautāja klusā balsī, gribēdama apslēpt tās trīcēšanu.

«Kā nu gribēju?... Tā,» Bērtulis mierīgi atbildējai, pielika labo roku. pie bluķa un rādāmo pirkstu uz tā un uzsita kreiso roku uz pirksta. «Nebūtu jau tev nemaz grūti.»

Zibeņa ātrumā Ieva pacēla cirvi un lika tam tikpat ātri ar lielu sparu atkal nokrist. Vājš, iedobjš klaudzējiens - cirvis bij dziļi ielīdis kokā, un uz kluča gulēja, nošķirts no rokas, Bērtuļa pirksts...

«Iev!» Bērtulis briesmīgās sāpēs iekliedzās un norāva roku no bluķa, tā ka papriekšu Ievai un tad viņam pašam tumša asins strāva iešāvās ģīmī. «Vai Dieviņ, - pirksts - vai - - asinis - palīdzi, glāb, - Ieviņ, puķīt, rozīt!» Viņš izrāva linu lupatu no kabatas un aptina to ātri ap brūci. «Nudie, nu ģībšu, nupat ģībšu - tak jel palīdzi nu, Iev, vai dzirdi!»

Bet Ievai pašai vajadzēja palīga. Gribēdama ģīmi noslaucīt, tā bij nokrāsojuse savas rokas sarkanas, un ar mirkli uz tām viņa bij saļumuse un noģībuse.

Skaļā balsī kliegdams, Bērtulis atstāja piejumi un skrēja uz istabu.

VII

Bija nemīlīgs rudens laiks.

Sniegs ar lietu nāca lejā no melngani pelēkajām debesīm, un vējš reižu reizēm smagās piles svieda ar tādu sparu pret Sausnoru istabas logu rūtīm, ka tās dārdēja. Sētā viena ūdens peļķe stāvēja pie otras, lielās, baltās pērslas tajās krita un nozuda, tikai augstākās un sausākās vietās bij redzama plāna kārtiņa sniega.

Saimes istabā bij Jēkabs, Pēteris un kādi sievieši. Pirmais sēdēja bez darba pie loga, Pēteris vija valgu, un sievieši vērpa. Visi klusēja, un tikai ratiņu troksnis un ārā zemē krītošo lietus pilienu šļakstēšana bij dzirdami.

Šo klusumu, kas jau. labu laiku bij valdījis, katram ar savām domām nodarbojoties, pēdīgi Pēteris pārtrauca, dzirdoši nopūzdamies.

«Slikts laiks,» viņš tad sacīja, Jēkabu uzlūkodams. «Ja šitāds pastāvēs, tad ceļš aiziešanai būs vēl sliktāks nekā tad, kad braucām ložu vilkt.»

«Jā, es arī nupat par to domāju,» Jēkabs atbildēja. «Ja šitāds pastāv, tad lai mani kāds cits aizved uz Cēsīm. Divas reizes pa tik sliktu laiku tādu gabalu braukt - tas priekš tevis par daudz.»

«Tad jau nu gan būtu jāsmejas, ja es slikta laika bītos,» Pēteris runāja. «Nedomā, ka tādēļ, ka ar Bērtuli liedzos braukt uz dakteri, tevis negribu aizvest. Bērtuļam i bez manis vedēju ir diezgan, lai viņu vadā vien, kas to slimu pataisīja. Bet tevis jau citam nedošu, ko vest, lai nu laiks vai nezin cik slikts.»

Jēkabs uzlūkoja Pēteri pateicīgiem mirkļiem un izstiepa viņam roku pretī.

Pēteris nolika pakulu skapsnu pie malas, pacēlās, satvēra Jēkaba roku un nosēdās tam līdzās.

«Nerunā tādā balsī par Ievu, kā nupat darīji,» Jēkabs sacīja. «Viņa patiesi vairāk nožēlojama nekā sodāma. Nav tiesa, ka tā pate no sava prāta nocirtuse Bērtuļam pirkstu, lai gan Bērtulis tā stāsta un Cēsīs komisijas priekšā par to žēlojies. Viņš pats to gribējis un teicies pakārties, ja Ieva pēc viņa gribas nedarīšot. Ieva negrib ne ar vienu par šo lietu runāt, bet vakar tā man raudādama izstāstīja, kā viss noticis. Viņai būs daudz pārsmiešanas un daudz pārmetumu jāpanes, esi tu jel vienīgais, kas viņu aizstāv.»

Pēteris neatbildēja nekā, bet nosēdās atkal savā vecajā vietā un sāka no jauna vīt.

«Ja Bērtulis pats viņai licis nocirst to pirkstu, tad gan viņa izturēšanos nevaru saprast,» viņš sacīja.

«Es jau sen viņa izturēšanos nesaprotu,» Jēkabs atbildēja, nopūtās un skatījās ārā, kur lāstekas no jumta čurkstēdamas tecēja zemē.

Saimnieka istabas durvis atvērās, vecais Sausnors stāvēja tajās un sacīja, uz Jēkabu pagriezies: «Ienāc, dēls, drusku pie manis.»

Jēkabs iegāja saimnieka istabā.

Netālu no krāsns mūra saimniece sēdēja un vērpa. Pie loga uz galda gulēja atvērta maza grāmata, tai līdzās nauda.

«Apsēdīsimies,» saimnieks sacīja, un abi nosēdās pie galda.

«Laiks pienācis, kur tev jāaiziet. Aprēķināsimies nu.»

Jēkabs nodūra galvu. Lai gan viņam nekad nebij nācis prātā pūst un raudāt par aiziešanu, tad viņam tomēr, šķiršanās brīdi redzot tik tuvu pienākušu, ļoti grūti apmetās ap sirdi. Viņš klusēja.

«Tu nu trīs gadus un vienu vasaru pie manis esi nodzīvojis,» Sausnors, veltīgi atbildes nogaidījis, atkal turpināja, «esi pa šo laiku ļoti maz naudas patērējis, saki nu, - cik tev vēl nākas?»

«To jau nu tu pats labāk zināsi, krusttēv, cik man vēl nākas.»

«Nu saki vien tu ar; tu jau gan zini, ka man ar to rakstīšanu lāgā neveicas, varu būt pārmisījis. Pēc mana rēķina tev no manis vēl nākas simts un piecdesmit rubļu. Vai tā ir?»

«Tā jau nu ir, krusttēv,» Jēkabs atbildēja. «Bet no šitās naudas tev tak vēl kādi rubļi nāk atpakaļ.»

«Nāk atpakaļ? Par ko?»

«Ak krusttēv, tu jau nu gan zini. Par tām trim rūtīm, kuras vasarā izsitu istabas logam, dašķes no istabas augšas zemē laizdams, un par tām divām dienām, kuras nokavēju Salmiņu Jāņa kāzās.»

Sausnors atmeta ar roku.

«Ko nu, dēls, nerunā nu par tādiem niekiem, tie man sen aizmirsušies... Še labāk pārskaiti, vai te ir simts un piecdesmit.» Pie šiem vārdiem viņš uz galda gulošo naudu paņēma un nolika to Jēkabam priekšā.

Bet Jēkabs naudas neņēma un nepārskaitīja.

«Lai nu paliek i neskaitīta,» viņš sacīja. «Visas tikpat līdz neņemšu.»

«Ņem līdz, cik tu domā, ka būs vajadzīgs. Bet pārskaitīt tu viņu tomēr vari. Nauda grib, lai skaita... Kam tad tu to pārējo esi nodomājis atstāt?»

«Es ,viņu krusttēv, tev pašam gribēju atstāt,» Jēkabs atbildēja. «Es rakstīšu Pēteram, kad man naudu vajadzēs. Viņš norakstīs atbildi, un tu būsi tik labs un uzliksi to ar naudu uz pasta.»

«Ja jau nu tu man savu bagātību gribi uzticēt, - labprāt to izdarīšu.»

«Paldies, krusttēv, paldies.»

«Ko nu, dēls, ko nu! Bet, kad Pēteris no šejienes aiziet citur dzīvot -»

«Tad viņam katru reizi uz tevi jāatnāk, kad pēc naudas rakstu. Bet viņš jau no Sausnorām negrib iziet, ja tik tu viņu paturi vien.»

Sausnors pasmīnēja.

«Ko nu par nepaturēšanu, Pēteris ir lāga puika, esmu ar viņu ļoti mierā. Bet es neesmu viens no tiem kas tās lielās algas dod, un es pazīstu puišu dabu: pasola viņam kāds cits saimnieks kādu rubli vairāk nekā vecais - viņš aiziet.»

«Ir jau tiesa. Bet Pēteris šitāds tekulis nebūs, krusttēv... Bet tev gan man kas jāapsola, krusttēv.»

«Nu kas tad?»

«Ka tu Pēteri tā pat mācīsi un, kur vajadzīgs, pierāsi, kā mani esi mācījis un rājis. Viņa veči jau man vien par viņu bēdā.»

«Ja jau nu viņš gribēs klausīt vien, slikta jau viņam nemācīšu,» saimnieks sacīja.

«Par to nebēdā, krusttēv. Ak krusttēv, vai es tagad tas cilvēks būtu, kas esmu, ja nebūtu tevī klausījies?»

«Man prieks, ka esi atzinis, ka tavu labu esmu gribējis,» Sausnors atteica. «Esmu lūkojis tev būt labs saimnieks, jo tu man esi bijis ļoti labs puisis. Lai Dievs tev palīdz uz priekšu!»

«Ak krusttēv, kā lai tev pateicos par visu to labo, ko tu man šos gadus parādījis!» Jēkabs kustināts izsaucās un piecēlās. «Nemūžam gan to neaizmirsīšu!»

Saimniece apturēja ratiņu.

«Jā, no savas puses es jau tev arī nekā cita nevaru vēlēt kā tikai labu vien,» viņa runāja. «Tiku jau vienādiņ krusttēvam teikuse: otra tik paklausīga puiša kā Jēkaba mums vēl nav bijis... Neslinkoji jau vis tā kā Bērtulis... Lai Dievs tev palīdz sveikam un veselam izdienēt zaldātus un sveikam un veselam pārnākt mājā!» Viņa gribēja atkal uzsākt vērpt, bet asaras tai sāka plūst no acīm, tā aizsedza ģīmi un raudāja.

Jēkabs gribēja viņai atbildēt bet rīkle tam bij kā aizžņaugta. Šo abu veco mīlestība, kuriem bez izprecētas meitas citu bērnu nebij, viņu tā kustināja un viņā sacēla tik lielas žēlabas pēc tiem, ka viņš nolaidās atpakaļ krēslā, nodūra galvu un sāka šņukstēt.

«Jūs esat par daudz, par daudz labi pret mani,» viņš sacīja.

Tad brītiņu neviens nekā neteica, istabā tikai pulksteņa tikšķēšana un apspiesta šņukstēšana vien bij dzirdama.

«Saņemies!» Sausnors sacīja, piecēlās un piegāja pie Jēkaba. «Saņemies!» Viņš tam uzsita viegli uz pleca. «Šķirties ir grūti, kad atkal redzēsimies, tad priecāsimies.»

Jēkabs noslaucīja acis un piecēlās.

«Tad mūsu noruna paliek spēkā,» viņš sacīja un griezās uz durvju pusi.

«Pagaidi vēl drusciņ,» Sausnors runāja, pacēla uz galda gulošo grāmatiņu un paņēma no grāmatiņas apakšas piecrubļu gabalu. «Še ņem to, dēls, ceļa naudai,» viņš pielika, Jēkabam naudas gabalu sniegdams, «labprāt tev būtu vairāk devis, bet tu jau gan pats zini, kādi man tagad tie gadi.»

Jēkabs saņēma naudu un nobučoja devēja roku.

«Sirsnīgi pateicos, krusttēv!» viņš sacīja. Un, līdzīgā vīzē saimniecei pateicies, viņš izgāja no istabas.

Saimniece nopūtās dziļi.

«Nudie, man tā vien ir ap sirdi, kā kad manas pašas bērnam būtu jāaiziet,» viņa norunāja un sāka atkal vērpt.

«Jā, man arī nav savādāk,» saimnieks atteica, paņēma naudu un grāmatiņu, gribēdams tās ielikt atpakaļ skapī.

«Vai tu jau grāmatiņu gribi nolikt?» saimniece vaicāja. «Ak, paskaties jel, - cik daudz naudas Ievai vēl nākas?»

«Kas tad bij?»

«Viņa man viendien prasīja, cik šai vēl esot iekšā, domāju ka tā grib ko pirkt.»

«Šogad lai tā visas pirkšanas domas met pie malas,» vīrs sacīja, «zinu, grāmatiņā neskatījies, cik viņa jau izņēmuse. Ievai nenākas par šo gadu vairs ne graša.»

«Ko? Ne graša? Kādām vajadzībām tad viņa to naudu jau izņēmuse?»

«Jā, to es arī īsti nemāku teikt. Bet man liekas, ka ar viņas naudu Bērtulis ārstē savu pirkstu.»

«Vai tā!» saimniece iesaucās. «Jā, jā, tā gan var būt! Ak tu tavu neapdomīgu meitenu! Aiz to tad šis vai ik pārdienas brauc uz dakteri. Kas tad nu nebraukt, kad otrs maksā... Kad man tas agrāk būtu iekritis prātā, es tak nebūtu noliegusēs, ka tu Ievai dod naudu, lai tā to Bērtuļam atgrūž. Nudie ne!... Nu tas, caur viņu ticis vaļā no zaldātiem, caur viņu arī tiks vesels, un kas būs tas lielais paldies par visu to! Vēl nav liels, ka viņš Ievas neatstāj! Gan redzēsi! Es pazīstu Bērtuli.»

«Es ar,» saimnieks atteica un ieslēdza grāmatiņu un naudu skapī. «Bet ko tur lai dara? Tā jau skaisti puiši meitu prātus māk apmānīt.»

VIII

Dienu pēc tam, kad Pēteris Jēkabu bij aizvedis uz Cēsīm, Sausnors iesauca Bērtuli savā istabā.

«Vienu vasaras puisi vakar atlaidu, jāatlaiž šodien arī otrs; sarēķināsimies, Bērtul,» viņš sacīja.

Bērtulis apsēdās uz krāsns mūra.

«Mans dienests jau nu gan ir beidzies,» viņš runāja, slimo roku veselajā ielikdams, «bet tā sarēķināšanās, tā jau nu vēl varēja i palikt. Vai tad nu man vairs liels kas nākas!»

«Daudz vai maz, cik tev nākas, tik man tev tak jāizmaksā vien būs. Tādēļ sarēķināsimies vien labāk tūliņ.»

«Nu jā, jā, varam to arī tūliņ izdarīt, kad tu gribi.»

«Cik tad tev vēl nākas?»

«Tūliņ teikšu,» Bērtulis atbildēja, iebāza kreiso roku svārku krūšu kabatā un izvilka no tās mazu grāmatiņu ar noplīsušiem vākiem. Uz priekšu un atpakaļ pa to šķirstījis un labu brīdi paklusu rēķinājis un saskaitījis viņš pēdīgi puskaunīgi sacīja: «Kā liekas, tad man tik seši rubļi vien vairs pie tevis ir iekšā.»

«Seši?» Sausnors sacīja un smīnēja.

«Vai tad vēl mazāk?» Bērtulis iesaucās. «Tad man saskaitot laikam būs misējies. Pag, pag, saskaitīšu izņemto naudu vēlreiz.» Viņš atvēra no jauna grāmatiņu un sāka atkal pa to šķirstīt.

«Nezin vai būs misējies,» Sausnors lēnām turpināja. «Arī manā grāmatiņā stāv, ka tev seši rubļi vien vairs nākas, bet tur stāv arī vēl viens mazs rēķins, kura laikam tavā grāmatiņā trūkst: rēķins par nokavētām dienām.»

«Par nokavētām dienām? Vai tad man par tām arī būs jāsamaksā, krusttēv?»

«Citādi jau nu laikam gan nepāries,» Sausnors tādā pašā lēnā, mierīgā balsī atbildēja. «Tu man nekā nedāvini, es tev nekā nevaru dāvināt... No tiem sešiem rubļiem vēl iet nost četrdesmit kapeiku par divām attirgsdienu pusdienām lielā darba laikā; divi rubļi par to nedēļu, ko tu bez darba nodzīvoji pēc tam, kad tev pirksts bij nocirsts; divi rubļi par laiku un par zirgu, ko tu nonīcināji un nobraukāji ap dakteriem, palīdzības meklēdams, un pēdīgi - trīs kapeikas par vienu mazu bļodiņu, kuru tu, kā krustmāte uzdeva, vasarā esot saplēsis. Tas būtu kopā četri rubļi un četrdesmit trīs kapeikas un tātad tev pavisam vairs nākas viens rublis ar piecdesmit septiņām kapeikām...»

Bērtulis sēdēja uz krāsns mūra, kā uz mutes sists.

«Tik viens rublis ar piecdesmit septiņām kapeikām vien,» viņš pēdīgi it kā sabijies atkārtoja, «un i to triju kapeiku par to māla lausku tu man neatlaidīsi?»

«Nē, tā ir krustmātes nauda.»

Pār Bērtuļa vaigiem pārskrēja gandrīz nemanāms sārtums.

«Nu kad ne, ne,» viņš runāja ar liekuļotu vienaldzību, «lai tad nu arī paliek. Ubagot jau to triju kapeiku dēļ neiešu.»

«Un es no tām netikšu bagāts. Bet kārtības visur vajaga. Tā ir tā lieta.»

Sausnors paņēma uz galda gulošo zīmuli un pārvilka ar to resnu strīpu savā grāmatiņā pār lapas pusi, kuras virsgalā stāvēja Bērtuļa vārds. Tad viņš piegāja pie skapja un izņēma no tā naudu.

«Še ir tava nauda,» viņš tad sacīja un uzlika to uz galda stūra. «Nāc ņem.»

Bērtulis piecēlās, piegāja pie galda, saņēma naudu saujā un iebāza to neskaitītu bikšu kabatā. «Tātad nu mēs esam skaidrībā?»

«Nu mēs esam skaidrībā. Nu tu, ja gribi, vari iet.»

Saimnieks atkal nosēdās pie galda un sāka acīm redzot bez nekāda iemesla pa savu grāmatiņu lēnām uz priekšu un atpakaļ šķirstīt.

Bet Bērtulis negāja. Brīdi galda galā klusēdams nostāvējis tas sacīja:

«Kad jau nu mēs tagad esam iesākuši runāt par šitādām lietām, tad es tev vēl kaut ko gribēju lūgt, krusttēv.»

Sausnors pacēla galvu.

«Ko tu gribēji lūgt?»

«Nu, tu jau nu gan zināsi. Pavasarī netiku piederējis ziemai rūmes - domāju, ka būs jāaiziet zaldātos. Bet, tā kā nu nebij jāaiziet, tad man vajaga vietas kur ziemu piemesties. Tu tak man, krusttēv, par ziemu dosi rūmi?»

Saimnieks aizvāza grāmatiņu, noglāstīja pāri reižu ar roku zodu un tad atkārtoja lēnām:

«Par ziemu rūmi?... Nē, Bērtul, to gan tev nevaru apsolīt.»

«Nevari?» Bērtulis pārsteigts iejautājās. «Kādēļ tad nevari, krusttēv? Lielā istaba tak diezgan liela, un es jau to rūmi arī par velti negribu: iztīrīšu tev par to kādu birkavu linu.»

«Labi jau nu tas būtu,» saimnieks atteica, «bet, ko nevaru, to nevaru. Šoziem krustmāte teicās daudz aust; kad es tevi paturu, tad stellēm nebūtu rūmes.»

«Un tad man tīšu prātu būs jāiet citur rūmes meklēt? To gan no tevis nebūtu domājis, krusttēv, ka tu tik ciets būsi.»

Sausnors paraustīja plecus.

«Domā, ko gribi,» viņš runāja, «bet citādi nevaru.»

«Kad nevari, nevari,» Bērtulis sapīcis atkārtoja un gāja uz durvīm.

IX

Lai gan dievkalpošana jau sen bija pabeigta un lielākā daļa baznīcēnu jau aizgājuši projām, tad tomēr baznīcas krogā vēl atradās labs skaits vīru un puišu, kuri gan pie garās stoikas, gan pie maziem galdiņiem sēdēja un dzēra, gan atkal tērzēdami staigāja no kroga viena gala uz otru. Zili tabakas dūmi pildīja visas telpas un paklusa runāšana un pudeļu un glāžu skanēšana tiklab lielajā kroga istabā, kā arī mazajā blakus istabiņā sacēla neskaidru troksni.

«Ē Zariņ, vēl sešas pudeles bairīša!» kāda balss sauca iz šīs istabiņas tik dikti, ka runātāji apklusa un klausījās. «Bet labas! Velns zina, jo saldāki tavi smaidi, jo skābāks top tavs alus! Sešas pudeles bairīša un pusstopu sūrā!»

«Zivtiņu Bērtulis!» kāds kroga istabā sacīja, un, kamēr pārtrauktās sarunas atkal uzsākās, krodzenieks pasteidzās izpildīt viesa vēlēšanos un ienesa kāroto alu un šņabi blakus istabā, kur viņš tos diviem puišiem priekšā nolika uz galda.

Bērtulis nostūma uz galda stāvošo brandvīna glāzīti pie malas un pielēja alus glāzi ar brandvīnu. Tad viņš pagriezās uz citiem istabā stāvošiem puišiem.

«Ē kungi,» viņš sacīja, «kas grib dzert uz mana drauga Kājauta veselībām? Un uz viņa brūtes veselībām, kas šodien ar viņu tika uzsaukta?»

Trīs četri puiši nosēdās Bērtuļam un Kājautam līdzās pie galda.

Bērtulis pacēla lielo brandvīna glāzi, iedzēra krietnu malku un deva glāzi tālāk. Puiši dzēra, izsaukdami brūtei ar brūtganu augstas laimes. Bērtuļa sārtie vaigi metās vēl sarkanāki. Un tad Kājauts pirka, un troksnis ap galdu kļuva lielāks.

«Ē, kā dzer tie, kam nauda,» Bērtulis izsaucās, kas šad un tad jau bij izmetis kādu lielīgu vārdu, un pagriezās uz netāļu stāvošu galdiņu, pie kura divi puiši pie pudeles alus sēdēja. «Bet ko tad jūs? Sūcat kā odi no vienas pudeles pa pus dienai! Nākat šurp un iedzerat krietnu malku! Nāc, Pēterīt, vecais draugs, nāc iedzer un pārstāsti, kā manam vecam saimniekam, Sausnoru večam, klājas.»

«Dzer vien pats,» Pēteris atbildēja, «un gādā, ka tev visgarām netrūkst. Tava bagātība tikpat ātri var pārvērsties nabadzībā kā Sausnoru krusttēvs Sausnoru vecī.»

«Vai tu redzēji!» Kājauts iesaucās un pieliecās pie Bērtuļa auss: «Taisi joku un prasi par savu veco brūti, Bērtul.»

Bērtulis pamāja ar galvu, pacēla alus glāzi, izdzēra to līdz pusei, pasmīnēja un sacīja:

«Nu, ka negribi pārstāstīt, kā manam vecajam saimniekam klājas, tad tu jel man pastāstīsi, kā manai vecai brūtei iet. Dzirdēju, ka tā no Jurģiem par nedēļu tikuse no cietuma vaļā - nabadzīte, laikam gan tur dikti pārvērtusēs?»

«Paldies Dievam, jā,» Pēteris atbildēja, «viņa tagad teic Dievu, ka tas viņu no tevis atpestījis. Agrāk tā lūdza Dievu, lai tas viņu ar tevi savieno.»

«Un ko viņa saka par to, ka Bērtulis tai izgādājis cietumu? Laikam arī pateic Dievam?» Kājauts ņirgājās.

«Zināms. Par katru pārmācību Dievam jāpateic,» Pētera biedris piebilda.

«Dievbijīgi cilvēki!» Bērtulis zobojās. «Un jūs laikam atkal pateicat Dievam, ka nu jūs ar viņu varat precēties. Tādā vīzē Dievs pateicību no Sausnorām vien nevarēs veikt saņemt pretī.»

«Ko tu teici!» Pētera biedris iesaucās un pacēlās. «Vai tev kauns arī ir, tā par nabaga meitu runājot, kas tevis dēļ tik daudz cietuse!»

Bērtulis pasmējās īsi.

«Man ir gan kauns, ka tāds meitietis bijis mana brūte, kas ar cirvi tikpat veicīgi prot apieties kā kāds bende,» viņš sacīja.

«Ak par to tev tagad ir kauns,» Pēteris sacīja. «Bet kur tu toreiz biji ar savu kaunu, kad Ievai lūdzi, lai cērt?»

«Es lūdzis? Lai nu viens cilvēks paklausās! Ko šai gan tiesas priekšā citu bij teikt kā to, es pats viņai licis to pirkstu nocirst.»

«Jā, ko viņai citu bij teikt kā patiesību,» Pētera biedris sacīja. «Ja viņa būtu zinājuse, ka tu pats viņu apsūdzēsi, tad jau nu tava lūguma bez lieceniekiem nebūtu izpildījuse.»

«Tiesa gan,» Pēteris apstiprināja. «Kas to būtu domājis, ka tik lielai mīlestībai tik nejauka neģēlība stāsies pretī.»

«Pēter!» Bērtulis iesaucās un atstūma glāzi pie malas. «Sargi savu mēli! Diezgan nu mierīgi esmu noklausījies tavā muldēšanā.»

«Un es tavā,» Pēteris atbildēja un piecēlās. «Vai tu domā, ka man no taviem deviņiem pirkstiem bail? Nāc tik šurp!»

Viņš tuvojās Bērtuļam.

Bērtulis vilcinājās. Vai viņam ar garo un spēcīgo, lai gan par viņu daudz jaunāko puisi bij iesākt plūkties?

«Kraun viņam par ausi,» Kājauts Bērtuļam iečukstēja ausī, «mēs tev palīdzēsim.»

Bērtulis piecēlās un atvēzēja roku.

«Vai zini, ka likšu!»

«Licējs!» Pēteris iesaucās, satvēra atvēzēto roku, apkampa ar kreiso Bērtuli un iespieda to atpakaļ krēslā, un sakratīja to brangi. «Nu kam tad tu nu liksi!»

«Kājaut, palīdzi!» Bērtulis dvesa un ķepuroja ar kājām, tās piegrūzdams pie galda, tā ka pudeles un glāzes sāka dancot un viena pudele nokrita zemē un saplīsa.

Kājauts uzlēca stāvu un gāzās Pēteram no pakaļas virsū. Daži citi mēģināja viņam pietikt no sāniem, un nezin cik liela plūkšanās tagad nebūtu izcēlusēs, jo arī Pētera biedris devās pulkā, ja piepeši nebūtu atvērušās durvis un krodzenieks tajās parādījies.

«Kas tad še notiek?» tas iesaucās tik diktā balsī, ka visas logu rūtis nodārdēja. «Kungi! Mierā! Netaisāt nu blēņu!» Un, brītiņu nogaidījis, vai cīniņš nemitēsies, viņš devās istabā, atšķīra ar spēcīgu roku Pētera biedri no pūļa, izrāva Pēteri pašu no Bērtuļa un Kājauta rokām un izstūma abus draugus stoikas istabā, pats tiem veikli izmezdamies pakaļ.

«Kas par vieglprātību,» viņš pārmetošā balsī klusām runāja, ar vienu roku durvju kliņķi aizturēdams, ar otru sviedrus no pieres slaucīdams, «kas par vieglprātību - uzsākt ķildas ar tik lielu partiju!... Esat nu mierā, kungi, neizlaužat durvju! Tūliņ būs vaļā, tas sasodītais kliņķis atkal tā aizkritis, ka vai kalējam jāiet pakaļ!... Lūdzu, ieejat manā istabā,» viņš klusām pielika, «esat tik labi, man negribētos škandāla.»

Pēteris un viņa biedris izgāja no stoikas istabas.

«Durvis attaisi!» Kājauts kliedza un dauzīja ar dūrēm pret tām. «Attaisi, attaisi!»

Krodzenieks palaida kliņķi vaļā un iegāja pie saviem sakarsušajiem viesiem.

«Mierā, kungi, mierā; šodien ir svētdiena,» viņš sacīja un satvēra Kājautu aiz rokas, kas gribēja doties pa durvīm ārā. «Paliec še, tie jau ir projām. Bet kam tad tur tās asinis tecējušas?»

Viņš rādīja uz grīdu, kur vietvietām mazi, sarkani plankumi bij redzami.

«Mana kāja!» Bērtulis iesaucās. «Skatāties, pudeles gabali kamašu pārgriezuši un kāju arī. Vai die, nu nav labi!»

Viņš apsēdās un nomauca ātri kamašu.

«Kājaut brālīt, paskaties, vai vaina liela,» Bērtulis lūdzās, «tu zini, ka asinīs nevaru skatīties.»

Kājauts nolīkās uz zemi, nomauca zeķi un aptaustīja kāju.

«Sssss!» Bērtulis sisināja caur zobiem, aizmiedza acis un atkāra galvu atpakaļ.

«Nu nu, nu nu, neesi jau nu tik vārīgs,» Kājauts sacīja, pa ievainoto kāju viegli iesizdams. «Šoreiz tik kurpniekam vien būs darbs, dakteram nebūs. Kaķa skrāpējiens, vairāk nekas. Še mauc zeķi atkal kājā un staigā laimīgs!»

«Paldies Dievam,» krodzenieks sacīja un taisījās iet ārā, «vai varbūt vēl ko varu atnest?»

«Trīs pudeles alus,» Bērtulis sacīja, sagraizīto kamašu maukdams kājā. «Un katram vienu cigāru.»

Krodzenieks salasīja lielākos stikla gabalus un aizgāja. Puiši atkal nosēdās pie galda.

«Vai kādam no jums vēstule nav izkrituse?» krodzenieks prasīja, atkal ienākdams un pilnās pudeles un glāzi ar cigāriem uzlikdams uz galda, un tukšās pudeles noņemdams. «Zivtiņš kaut kam baltam uzlicis kāju virsū, kas tā kā vēstule izskatās.» To sacījis, viņš aizgāja ar pudelēm.

Bērtulis nolīkās un pacēla kaut ko no galda apakšas.

«Tā ir patiesi vēstule,» viņš sacīja, skatījās tās adresē un burtoja: «No-do-dama E-zer-lau-ku Ie-vai Sausnorās... Ā, kur tā vēstule cēlusēs? Tā jau ir manai vecai Ievai!»

«Viņa būs Pēteram izkrituse. Dzinējs pirmiņ prasīja Pēteram, vai šis vēl dzīvojot Sausnorās, un tad tam iedeva vēstuli,» Kājauts stāstīja. «Parādi man to... Jā, tā ir tā pate. Un vai zini, Bērtul, no kā viņa nāk? No tava drauga Jēkaba?»

Bērtulis izstiepa roku un saņēma vēstuli atpakaļ.

«To Jēkabs rakstījis.» viņš tad sacīja, «nu es arī to redzu. Es viņu atplēsīšu. Redzēsi, Kājaut, kādas jaukas lietas nu nāks gaismā. Es jau vienādiņ domāju, ka to abu starpā viss tā nebij, kā vajadzēja būt, jo šis viņai, kad vēl kopā dzīvojām, par daudz snāja pakaļ.»

Viņi atplēsa vēstuli.

«Še lasi,» tas sacīja uz Kājautu, vēstulē brīdi skatījies, «man lasīšana iet gausi, un viņš turklāt ļoti neskaidri rakstījis. Lasi priekšā!»

Kājauts paņēma vēstuli un lasīja:

«Dārgā Ieva!»

«Dārgā Ieva!» Bērtulis atkārtoja. «Tas labs iesākums - dārgā Ieva. Tāļāk!»

«Dārgā Ieva! Visupirms sveicinu Tevi ar daudz labām dienām un vēlu Tev prieku un veselību. Tu jau nu gan no Pētera būsi dabūjuse zināt, kā man līdz šim gājis, tāpat kā es no Pētera par Tevi. Viņš man rakstīja ka Tu ar Bērtuli Sausnorās vairs kopā nebūšot, jo krusttēvs Bērtuļa vairs negribot par puisi. Un viņš man vēl rakstīja, ka Bērtulis Tevi esot apsūdzējis pie tiesas.

Man iet gluži labi. Varu jau pa krieviski sarunāties. Iesākumā gan ar valodu gāja grūti un būtu vēl grūtāki gājis, ja tās jau kaut cik nebūtu pratis. Bet, lai nu gan ar visām šejienes būšanām esmu apradis, tad tomēr dažu labu reizi manī saceļas ilgošanās pēc tēvijas, pēc dārgās Vidzemītes, un dara manu sirdi neizsakāmi grūtu. Kā tak še viss, viss ir daudz savādāks nekā tur pie jums! Šejienes poļu ļaudis ir daudz muļķīgāki par vidzemniekiem un žūpo stipri. Šejienes sievieši visi nēsā pirktas drēbes un izskatās daudz neglītākas ar tām nekā latvietes ar savām pašaustām drēbēm. Un visās lietās pie šejienes ļaudīm nemaz nevalda tāda skaidrība kā pie jums.

Trīs nedēļas atpakaļ biju atvaļināts un gāju ar citiem zaldātiem ciemos strādāt. Pēc tam bij liels maņievrs, un tagad mēs atkal esam vecā vietā! Un tagad vairs nezinu nekā, par ko varētu rakstīt. Ja Tu ko gribi zināt, tad prasi vien, es uz visu atbildēšu. Ko dara vecais Sausnoru krusttēvs? Sveicini viņu no manis, sveicini arī Pēteri un saki viņam, lai viņš man drīzumā raksta.

Dzīvo nu vesela. Dievs lai jums visiem palīdz!

To raksta Jēkabs Eglīts.

Manu adresi dabūsi no Pētera.»

«Tā,» Kājauts sacīja un salocīja lēnām vēstuli, «tas ir viss, ko viņš raksta. Še!» Viņš piebīdīja Bērtuļam vēstuli, satvēra alus glāzi un dzēra.

Bet Bērtulis vēstules neaiztika. Acis aiz kauna nolaidis, tas sēdēja pie galda, un arī no pārējo puišu ģīmjiem bija redzams, ka tie ko citu bij sagaidījuši nekā to, ko bij dzirdējuši.

«Vēstules labāk nemaz nevajadzēja atplēst,» pēdīgi kāds iesacījās. «Kā lai nu to atdod Ievai, un ko lai pie tam saka?»

«Šito,» Bērtulis atteica, sagrāba vēstuli un saplēsa to. «Kas no mums tādas nieka vēstules dēļ lai paliek par pasta puisi? Kad tur vēl kas jēdzīgs būtu bijis iekšā - vai lūgums pēc naudas, vai, tad tā būtu jānodod, bet šitādas blēņas... Dzer, Kājaut, dzerat draugi, es tūliņ būšu atpakaļ.»

Bērtulis atstāja istabiņu.

«Tas tik bij neglīts darbs,» kāds cits puisis iesaucās, savu glāzi atgrūzdams atpakaļ. «Man arī brālis zaldātos. Ja kāds iedrošinātos mana brāļa vēstuli atplēst, izlasīt un tad saplēst... fui, es to citsvētdien Ievai pastāstīšu.»

Viņš piecēlās un izgāja stoikas istabā.

Istabiņā palikušie klusēdami, bet garšīgi izdzēra atnesto alu un izpīpēja savus cigārus. Tad arī Kājauts pacēlās un atstāja istabu. Viņš gribēja paskatīties, kur Bērtulis palicis.

Tas stāvēja, rokas bikšu kulēs sabāzis, uz kroga trepēm.

«Nu?» Kājauts vaicāja. «Vai jau uz māju?»

«Ko tad citu?» Bērtulis skābi atbildēja.

«Nu, nāc man līdz, iešu uz savu brūti,» Kājauts sacīja. «Nebīsties, ka tev pie tās būs garš laiks, šodien viņu teicās apmeklēt viņas māsa Mariņa. Pazīsti Mariņu? Nē?... Glīts skuķis, redzēsi gan. Nāc!»

«Iesim ar.»

Abi aizgāja pa lielceļu.

X

Nākošā svētdienā Ieva patieci dabūja zināt, cik nekrietni Bērtulis uzvedies. Cik mīļš tai Bērtulis agrāk bij bijis, tik riebīgs tas tai tagad bij kļuvis, tik riebīgs, ka tā atgriezās atpakaļ, kad to kādreiz pa ceļu sev pretī ieraudzīja nākam.

Viņa lūdza Pēteri, lai rakstot Jēkabam, kādu galu viņa vēstule ņēmuse, un Pēteris to izdarīja. Starp citām ziņām viņš Jēkabam arī stāstīja, ka Bērtulis Ievu ne tik vien atstājis, bet tai arī izgādājis cietumu par zināmo nelaimes darbu.

Trīs nedēļas vēlāk atbilde atnāca. Bija bieza vēstule, ko Pēteris šoreiz no dzinēja saņēma, un, atplēsis to, viņš redzēja, ka vēstulē bij otra vēstule priekš Ievas.

Ko Jēkabs viņai rakstīja?

Ieva domāja, ka Jēkabs visupirms kaut ko rakstīs par vēstuli, ko Bērtulis saplēsis, un stāstīs, kas tajā stāvējis, bet nedz par vēstuli, nedz par pašu Bērtuli viņš nerakstīja ne vārdiņa, it kā kad no visa notikuma nekā nebūtu zinājis. Viņš tik runāja par pagājušām grūtām dienām, par maldīšanos, pārsteigšanos un pārskatīšanos un ka nevarot zināt, kam par labu viss tā noticis, kā esot noticis. Lai Ieva nemaz nebēdāļoties par viņai padarīto kaunu, caur to viņa varbūt esot izglābta no lielas nelaimes. Lai arī neievērojot ļaužu smieklus, kuru jau tak nu laikam netrūkstot, gan tie apklusīšot, un lai domājat, ka bez smējējiem atkal esot citi cilvēki, kas uz Ievu turot labu prātu. Ar vārdiem: «Pēc lietus saule spīd!» - vēstule nobeidzās.

Kad Ieva vēstuli bij izlasījuse, viņa gandrīz negribēja ticēt, ka tā nāca no Jēkaba. Kur tas varēja ņemt tik jaukus vārdus, un kas to bij mācījis - viņus tik glīti salikt? Te bij par visu runāts, no kā viņas sirds bij pilna, un tomēr tādā kārtā, ka tai ne pie viena vārdiņa nebij jānosarkst. Viņai šī vēstule izlikās kā gabaliņš no sprediķa, ko tā svētdienās dzirdēja, viņa to vēlreiz lasīja no gala. Un, jo vairāk viņa lasīja, jo vairāk viņai vēstule patika. Viņa labprāt tūliņ būtu atbildējuse, ja būtu varējuse. Bet, tā kā saule jau ļoti zemu stāvēja pie debesīm, tad viņa šo darbu atlika uz nākošu svētdienu. Jo Ievai kā ikkatram, kas tikai retumiem vien spalvaskātu dabū ņemt rokā, rakstīšana neveicās, bet prasīja daudz laika, it sevišķi vēl vēstules rakstīšana, māksla, kurā Ieva savā laikā pavisam tikai vienu vai divas reizes vien bij mēģinājusēs. Tātad viņai viss pamatīgi bij jāpārdomā, pirms tā ķērās pie spalvas, un viņa to arī darīja. Cauru nedēļu tā nodarbojās, domas un teikumus galvā sakārtodama, un piecēlās svētdienas rītā labi agri, lai netraucēta varētu rakstīt.

Bet ērmoti - tiklīdz viņa papīru sev priekšā bij nolikuse, spalvu tintē iemērcējuse un «Mīļo Jēkab» uzrakstījuse, visas rūpīgi sakārtotās domas bij vējā. Viņa uzreiz tā sajuka, ka vairs nezināja, kā vēstuli turpināt. Viņa sēdēja un domāja, un tinte spalvas galā izsusēja, bet pareizās domas kā nenāca, tā nenāca. Pēdīgi tā piecēlās.

Jāpaskatās vēlreiz, ko tas Jēkabs rakstīja. Viņa izņēma Jēkaba vēstuli iz lādes un izlasīja to vēlreiz. Tad viņa atkal nosēdās uz rakstīšanu. Jēkabs viņu vispirms apsveicināja ar daudz labām dienām un vēlēja tai prieku un veselību - Ieva darīja to pašu. Tad viņa pateicās par vēstuli un stāstīja, ka tā viņai dikti dikti patikuse un ka viņa to daudz reižu lasījuse. Jēkabs runāja par pagājušām grūtām dienām, par tām viņai Jēkabam bij jāpārstāsta. Un viņa rakstīja - un, pašai nemanot, viņas sirds Jēkabam atvērās un viņa tam rādīja, cik dziļas brūces tajā bija. Esot jau tā, kā Jēkabs rakstot, ļaudis tai apsmeļoties un grūžot viņu, kamēr šī no cietuma iznākuse, pēdējā negodā. Bet, paldies Dievam, dzīvojot tak arī vēl cilvēki, kas no viņas domājot labu un to aizstāvot. Pie šiem cilvēkiem viņa tak Jēkabu arī drīkstot pieskaitīt. «Redzu, redzu, ka Tu ir svešumā man palicis tas pats labais draugs, kas še dzimtenē vienādiņ esi bijis. Paldies par to. Paldies arī par visu to laipnību, ko Tu man, še būdams, parādīji. Nedomā, ka to esmu aizmirsuse. Es to nekad nevarēšu aizmirst. Ik reizes, kad man pagājušie laimīgie laiki nāk prātā, tad arī Tu man nāc prātā ar savu labo sirdi.» Un nu, par pagājušiem laimīgiem laikiem sākot rakstīt, Ievai spalva tecēja ātrāk pār papīru, un, pirms vēl tā pate to domāja, vēstules loksnes ceturtā lapas puse jau bij pilna. Ar vārdiem «Uz priecīgu atkalredzēšanos!» Ieva nobeidza vēstuli, palika tai savu vārdu apakšā un gaidīja tinti nosusam. Tad viņa salocīja papīru, iebāza to kuvērā un aizlipināja to.

Pēteris rakstīja smukāk par Ievu, tam adrese bij jāuzraksta.

Kad nedēļa pēc vēstules aizsūtīšanas bij pagājuse, Ieva svētdienas vakarā ievaicājās Pēteram: «Nez vai nu Jēkabs manu vēstuli jau būs dabūjis?»

«Domāju gan, ka būs. Par sešām septiņām dienām viņam tā jādabū.»

Atkal pagāja nedēļa.

Un atkal Ieva uz Pēteri runāja:

«Nu gan Jēkabs manu vēstuli jau sen dabūjis?»

«Zināms, ka dabūjis.»

«Būtu arī jau varējis, ja būtu gribējis, atbildi notaisīt.»

«Par ko ne!»

«Raksti viņam šodien, Pēterīt!»

«Vēl jau nekas nav noticis. Ļai nu tas paliek uz citu svētdienu!»

«Uz citu svētdienu? Tad nu gan Jēkabam par daudz ilgi būs ko gaidīt.»

«Nekas, lai gaida vien, zaldātam ar visu jāaprod,» Pēteris jokoja.

Te kādā dienā Sausnorās ienāca dzinējs un atnesa Ievai vēstuli.

Jēkabs viņai rakstīja:

«Sirdsmīļo Ieviņ!

Es Tevi apsveicinu ar simtu; simtu labām dienām un vēlu Tev prieku un veselību! Un es Tev pateicos no visas sirds par to vēstuli, ko Tu man rakstījuse. Es Tev nemaz nevaru izteikt, kā par viņu priecājos. Vai Tu patiesi par mani tik bieži iedomā, kā Tu raksti, un uz mani turi tik labu prātu? Ja tas tā, tad es gan esmu laimīgākais cilvēks pasaulē! Ak, neņem par jaunu, ka Tev tagad atklāju savu sirdi, nevaru sava noslēpuma ilgāk paturēt krūtīs. Mīļo Ieviņ, es Tevi mīlēju no visas sirds. Toreiz, kad Tu paņēmies iet pie Bērtuļa, sāpes mani vai nožņaudza. Bet man bij kauns tās rādīt, un es savaldījos. Man bij prieks, ka bij jāiet zaldātos jo tad man nebij jāredz jūsu laime un nebij jātop par skauģi. Es apņēmos Tevi aizmirst, un man tas arī tā puslīdz izdevās. Te Pēteris man atrakstīja, ka viss pavisam savādāk noticis, nekā es domāju, un vējā bij visa mana apņemšanās. Mana mīlestība uz Tevi atkal atmodās kā pusnodzisuse uguns, kad tajā iepūš. Ak, kaut man būtu tāda spalva, ar ko izrakstīt, cik mīļa Tu man esi! Nepaiet gandrīz neviena stunda, kad par Tevi neiedomāju! Ikkatru vakaru, kad eju gulēt, Tev aizsūtu sveicinājumu un lūdzu Tevi, lai Tu man rādies sapnī.

Tātad Tu nu zini manu sirdi, un es Tevi lūdzu, neņem par ļaunu ka Tev visu to tik klaji esmu izteicis, un esi tik laba, raksti man drīzi atpakaļ, vai Tu to ņem par ļaunu. Es gaidīšu ar lielu gaidīšanu.

Dzīvo vesela!

Jēkabs.

Ak puķīt, tavu noskumšan,

Tā manu sirdi grauž;

Kad es par tevi domāju,

Tad sirds man pilna skumjības,

Ak sirsniņ, tevis dēļ,

Ak sirsniņ, tevis dēļ!

Es sen jau biju ilgojies

Ar tevi satikties,

Kad ļaudis bija teikuši,

Ka tu vairs mana nebūšot?

Ak slikta valoda,

Ak slikta valoda!

Nu liksim roku rociņā

Uz jaunu laimību.

Nei uguns, ūdens mūs var šķirt,

Ne pate baltā nāve ne,

Ko Dieviņš savedis,

Ko Dieviņš savedis!

Es Pēteram par šito lietu vēl nekā neesmu stāstījis, lai gan mēs viens otram nekā neslēpjam. Tādēļ, ja gribi, rādi viņam šo vēstuli - ja gribi, arī nerādi.»

Kad Ieva vēstuli bij beiguse lasīt, viņai tā izlikās, ka viņas krūtīs kaut kas gribētu pārtrūkt. Ak tu mans Dievs, vai tad Jēkabs visu to no tiesas rakstīja, vai viņš tik nejokoja vien? Vai tur patiesi viss tā stāvēja rakstīts?

Viņa pacēla vēstuli, gribēdama to vēlreiz lasīt. Bet te ārā dzirdēja soļus, kas klētiņai tuvojās. Ātri viņa piecēlās, piegāja pie lādes un ieslēdza tajā vēstuli.

Klētiņas durvīs Ieva sastapās ar Pēteri.

«Dzirdēju no krusttēva,, tu esot vēstuli dabūjuse,» viņš sacīja. «No Jēkaba?»

«Jā, no Jēkaba.»

«Ko viņš labu raksta?»

«Nekā daudz. Raksta, ka esot manu vēstuli dabūjis, un sūrojas, ka tu viņam nerakstot. Labas dienas no Jēkaba.»

«Paldies. Man tagad nav vaļas, bet pēcāk tu man arī dosi to vēstuli, ko izlasīt.»

«Par ko ne, varēsi jau lasīt.»

Bet, kad Pēteris vēlāk no Ievas vēstuli gribēja dabūt, tad Ieva vairs nezināja, kur tā palikuse. Kopā ar Pēteri tā izmeklēja lādi līdz pašam dibenam, bet vēstule kā bija, tā palika nozuduse.

Bārdamies par sieviešu nekārtību, Pēteris nobeidza meklēšanu.

XI

No tā laika, kamēr Jēkabs bij aizgājis zaldātos, ziema četras reizes Sausnoru laukus bij pārklājuse ar savu balto segu un četras reizes pavasara siltie vēji to bij aizpūtuši projām; tagad atkal no jauna pļavas, meži un tīrumi metās zaļi, jautri čirkstēdami, putni lidoja ap Sausnoru ēkām, kuras rīta saules zeltainie stari apspīdēja.

Sētavi pakāris plecos, saimnieks nupat taisījās atstāt pagalmu, kad istabas durvis atvērās un saimniece no istabas izlaida nelielu, gadus septiņpadsmit vecu meiteni. Vienā rokā tā turēja krūzi ar pienu, otrā rokā baltā drēbē ietītu maizes gabalu, uz kura atkal maza bļodiņa stāvēja.

«Krusttēv!» meitene iesaucās un palika stāvam.

«Kas ir, Ieviņ?» saimnieks vaicāja arī apstādamies.

«Kur viņš ecē?»

«Pēteris?»

«Jā, man viņam jānes brokasts; bet krustmāte nezina, kur tu viņu šorīt aizstellēji.»

«Viņš ecē pie Vilka šķūņa.»

«Pie Vilka šķūņa? Ak krusttēv, es nezinu, kur tas Vilka šķūnis ir?»

«Ak tā - tu jau vēl nezini, kā kuru Sausnoru tīrumu nosauc un kur katrs atrodams. Skaties tur: jumts, ko aiz tās bērzu birzītes var redzēt, ir Vilka šķūņa jumts. Tur Pēteris ecē. Ej vien te pa celiņu uz leju, gan tad viņu atradīsi.»

«Ak tur!» meitene sacīja. «To vietu jau zinu. Esam tur ar lielo Ievu pāri reižu bijušas zāļu plūkt.»

«Nu tad jau labi,» saimnieks sacīja un aizgāja.

Veikliem soļiem mazā Ieva devās pa apzīmēto ceļu uz leju. Viņas iesarkanā galvas lakatiņa stūri plivinājās rīta vējā, un viņas jautrās actiņas zibēja, gan tīrumu pa labai, gan pa kreisai rokai, gan aizaugušo kāju ceļu uzmanīgi uzlūkojot. Kā viņa tur mudīgi un priecīgi ar nešļavu devās uz priekšu, tā izskatījās gluži kā tēlojums iz pasakas «Sarkancepurīte». Nonākuse birztiņā, meitene acumirkli apstājās. Cik jauki te tagad bija! Cik patīkamu smaršu izplatīja bērzu tikko izplaukušās dzelteni zaļganās lapiņas, un cik mīlīgi te zaros paslēpto putniņu dziesmiņas izklausījās! Gandrīz negribot, meitenes lūpas atvērās, un, atkal uzsākdama iet, tā arī uzsāka dziedāt. Iesākumā tā dziedāja paklusā balsī pa vilcienam no dažādām dziesmām, bet, jo ilgāk viņa dziedāja, jo vairāk balss pieņēmās spēkā, līdz pēdīgi tā pilnā, mīkstā balsī uzsāka: «Kur tu augi, daiļa meita, kad es tevis neredzēju?»

Piepeši viņa apklusa.

Viņa bij izgājuse birzei caur un ieraudzīja tās malā, kur tīrums iesākās, Pēteri uz ecēšas sēdam un koku pavēnī zirgus atpūtinām. Sārtums sakāpa viņas ģīmītī, tikpat ātri nozuzdams, kā nācis.

«Labrīt!» viņa sacīja. «Nu vai brokastu arī gaidīji?»

Pēteris grieza savu ūsiņu, kas tā izskatījās, kā kad tā reizē ar Jurģos sētām auzām būtu uzdīguse, un uzlūkoja pienācēju zobojošiem mirkļiem.

«Esi jau gan neredzēti daiļa meita,» viņš tad sacīja, sveicinājuma neatņemdams. «It īpaši, kad to sarkano plagu esi aptinuse ap galvu. Brīnums, ka vēl tie zirgi netrūkstas.»

Mazā Ieva atkal notvīka.

«Redz, kā tu nu atkal manus vārdus pārgriez,» viņa sacīja pārmetošā balsī, uzlika krūzi un maizes aizsaini uz otras ecēšas un nosēdās pate uz trešās. «Vai es tā dziedāju, ka esmu neredzēti daiļa meita? Es tā dziedāju, kā dziesmā stāv. Bet tu manus vārdus vienādiņ pārgriez.»

«Tā? Es pārgriežu? Ar ko tad? Nazis man vēl kabatā.»

«Lūk, vai nu tu atkal stāvu nepārgriez manus vārdus? Vai kā tad lai saku? Pārgrozi, sagrozi?... Es gan nezinu, ko tev esmu padarījuse, ka tu mani katra vārda galā izzobo.»

«Katra vārda galā!» Pēteris izsaucās, kam acīm redzot patikās kaitināt mazo brokasta atnesēju. «Lai nu kāds paklausās šos lielos, saltos melos!»

«Ak - nemaz nemeloju. Ja saku, ka tu mani katra vārda galā izzobo, tad tas nozīmē, ka tu to dari ļoti bieži.»

«Ā! Tad tu tagad tā sāc runāt kā smalki ļaudis, kuru vārdi ne vien jādzird, bet arī jātulko, reizēm pat pavisam otrādi jāsaprot. Labi. Ja tu nu man vēl kādreiz pārmetīsi, ka tavus vārdus s t ā v u pārgriežu, tad tūliņ zināšu, ka tu saki, ka to daru s ē d ē d a m s.»

«Pēter!» mazā iesaucās balsī, no kuras varēja manīt, ka lietus vairs nebij tāļu, un piecēlās ātri no ecēšas. «Nu es aizeju!»

Bet no Ievas pēkšņās piecelšanās zirgs, uz kura ecēšas Pētera brokasts stāvēja, drusku pietrūkās, ecēša pakustējās uz priekšu, un krūze ar strebjamo apgāzās.

«Vai!» meitene sabijusēs iesaucās un ķēra pēc trauka, kas uz ecēšas malu sāka velties. «Nu strebjamais pagalam! Ko nu?»

Pēteris sāka smieties.

«Tā iet, kad mazam cilvēkam par daudz liela sirds! Laime, ka vēl pate krūze nesaplīsa!»

«lešu uz māju un atnesīšu tev citu strebjamo,» mazā sacīja.

«Ej nu, neniekojies! Vienu reizi es ar i bez strebjamā varu iztikt. Ko nu tādēļ tādu gabalu iesi. Bet dzert man gan gribas. Aizej tur uz to egli, pie tās ir maza aciņa, atnes man no tās ko nodzerties.»

Meitene aizgāja.

Zobgalīgi smīnēdams, Pēteris tai noskatījās pakaļ. Tad viņš izraisīja maizi un bļodiņu no drēbes un sāka ēst.

Pēteris ar laiku bij izaudzis par lielu un spēcīgu puisi. Viņa apaļie, vēja appūstie vaigi ziedēja veselības sārtumā. viņa lūpas bij sarkanas kā zemenes, un viss viņa glītais ģīmis, lai gan tikai ar pirmajiem, mīkstajiem bārdas matiem vien vēl apaudzis, izskatījās jau diezgan vīrišķs.

Kad viņš bij paēdis un pāri palikušo maizi zirgiem izdalījis, Ieviņa pienāca ar ūdens krūzi.

«Še,» viņa sacīja un pasniedza Pēteram trauku.

Pēteris saņēma to, atsēdās atkal uz ecēšas un dzēra.

«Un še vēl kas,» mazā runāja un turēja puišam mazu - kušķīti zilu pavasara puķīšu pretī. «Paosti. Viņām gan ļoti maz smaršas, bet tā to tiesu patīkama. Še!»

Pēteris pielika krūzi otru lāgu pie lūpām.

«Ak, ko tur,» viņš tad vienaldzīgi sacīja un atbīdīja meitenes roku atpakaļ, «es no smaršām nekā nezinu. Dod to kušķi labāk manam zirgam...»

Ne vārdiņa vairāk nerunājuse, meitene iesēja tukšo piena bļodiņu drēbē, paņēma krūzi un aizgāja.

Pēc brīža Pēteris mierīgi atkal uzsāka ecēt.

Izgājuse birzei caur, Ieviņa satika Ievu - lielo Ievu, kā viņu tagad sauca, lai to izšķirtu no mazās. Ievai bij zāļu deķis uz rokas, jautrā balsī tā uzrunāja mazo:

«Nu, griezies nu atpakaļ, iesim zālēs.»

«Ej vien viena pate,» Ieviņa īsi atbildēja un gribēja Ievai aiziet garām. Bet Ieva tās nelaida.

«Nu, nu,» viņa runāja, «kas tad tev noticis, ka man šitā atbildi? Vai pie Vilka šķūņa vilku būsi redzējuse, vai?»

«Ja tur vilks nerādītos, vai tad gan to šķūni sauktu par Vilka šķūni?» Ieviņa sapīkuse atbildēja.

Ieva smējās.

«Ak tā! Jā, jā, tur šorīt visu rītu vilks bradā apkārt. Saki, - vai tev ar to vien pietika, ka viņu redzēji, vai viņš tev arī neiekoda? Parādi lūpas!»

«Ej nu, ej, Iev, kas tā par runāšanu! Jau viņš mani vienādiņ izsmej, un nu tu arī vēl sāc!»

«Vai viņš tevi nupat atkal izsmēja?»

«Kā tad. Es vairs neviena vārda nevaru izrunāt, kura viņš nepārgriež un nepārsmej. Un es tak nezinos viņam nekāda ļauna darījuse, itin nekāda...»

«Nu pagaidi, es viņu lūkošu izmācīt.» Ieva sacīja un palaida mazās roku vaļā. «Arī es jau esmu pamanījuse, ka viņš ar tevi nemaz lāgā negrib satikt, viņš citādi nemaz tāds nav bijis, kāds tagad pret tevi rādās. Bet tev arī katra vārda no viņa nevajaga ņemt par ļaunu.»

«Ak, es jau to arī nemaz nedaru, man tikai gribētos ar visiem mājas cilvēkiem saticīgi dzīvot.»

«Nu pagaidi,» Ieva atkārtoja un iegāja birzē.

Klusēdama meitene devās uz māju.

Nonākuse tīruma malā, Ieva apstājās un sagaidīja Pēteri, kas uz tīruma otru malu bij aizbraucis. Vienaldzīgi acis apkārt laizdama, tā piepeši gandrīz sev pie kājām ieraudzīja mazu kušķīti zilu puķu. Viņa nolīkās, pacēla pušķīti, nopūta no zilajiem ziediem putekļus, kas uz tiem bij uzmetušies, un paturēja kušķīti rokā.

Tiklīdz Pēteris, zirgus apgriezis, Ievu ieraudzīja, viņš paplīkšķināja ar pātagu, lai zirgi ātrāki ietu, tie sāka rikšot, un Pēteris teciņus nonāca pie Ievas.

Kad ecēšu brākšēšana bij apklususe, Ieva sacīja:

«Kad tu, Pēterīt, būtu zinājis, ko ar tevi runāšu, tad tu vis tik ātri nebūtu šurp atsteidzies.»

«Tad jau ar mani gribēsi krietni vai bārties, vai? Nu nāc nosēsties papriekšu še uz ecēšas un tad runā.»

«Lai nu paliek sēdēšana, nav daudz vaļas, jāiet zālēs... Es tikai tev, te garām iedama, gribēju ieprasīties, kādēļ tu vienmēr pret mazo Ievu tā izturies?»

«Kā tad es izturos?»

«Nu tā - parupji.»

«Parupji?» Pēteris raustīja plecus. «Es nezinu...»

«Bet es zinu. Esi drusciņ laipnāks pret viņu.»

«Ā! viņa laikam mani nupat pie tevis apsūdzējuse... Skaties!... Nu ne tik!»

«Tā,» Ieva sacīja, izlikdamās ļoti nopietna. «Klausies, Pēter! Ja tu no šīs dienas pret mazo Ievu tāpat neizturēsies kā pret lielo Ievu, tad lielā ar tevi no šīs stundas naidā... Bez tam rakstīšu arī vēl Jēkabam, kā viņa draugs pārvērties.»

Pēteris nolaida acis.

«Vai tu nu tīri tāda būsi!»

«Redzēsi gan!»

Puisis bakstīja ar pātagas kātu zemi.

«Mājas cilvēkiem vajag saticīgi dzīvot,» Ieva sacīja un piegāja pie Pētera klāt. «Še ņem šos ziediņus kā algu par gaidāmo labošanos,» tā piebilda smīnēdama un pasniedza tam zilo puķu kušķīti.

Pēteris paņēma kušķīti un ieoda tā smaržu. «Bet vai tu pate šitās puķes esi plūkuse?» viņš uzreiz neuzticīgi jautāja.

«Pate plūkuse? Tu brīnums, kas tad cits priekš manis lai plūca, ja pate to nedarīju!»

«Nu jā - tad še piespraud man viņas pie krūtīm.»

«Ej, ej! Ecētājs ar puķu pušķi pie krūtīm, tas tikai jauki izskatīsies... Bet kā tu gribi...»

Ieva paņēma kušķīti un piesprauda to jaunekļam pie krūts.

«Paldies!» Pēteris sacīja, ātri novērsdamies no Ievas, paplikšķināja ar pātagu, un zirgi sāka vilkt.

Kad vēlāk Pēteris krusttēvu uz tīruma redzēja uznākam, viņš apturēja zirgus un iebāza puķes svārku kabatā...

Mājā pārnākuse, mazā Ieva atrada čigānieti ar trim bērniem pagalmā sēdam. Bērni, kas jau ap visiem mājā bija izubagojušies, aplenca pienācēju, lūgdami, lai tiem ko dodot.

«Ko tad lai jums dodu?» Ieviņa prasīja, traukus ķēķa priekšā uz sola nolikdama.

«Dod, meitiņ, mamzelīt, kādu vecu kreklu, kādu jakiņu, kādus vecus bruncīšus, kādu lakatiņu...» lielā čigāniete lūdzās. «Visu saņemšu, par visu pateikšos.»

Ieviņa aplaida acis apkārt, vai tās kāds neredzēja. Acumirklī neviena nebij sētā. Ātri tā norāva sarkano lakatiņu no galvas.

«Še ņem!... Bet ej tūliņ projām!»

Čigāniete piecēlās un paķēra lakatiņu.

«Paldies, meitiņ, paldies!» viņa sacīja. «Lai Dieviņš tev dod prieku, veselību, kungs debesu tēvs... Nebij ar manam maziņajam ko siet ap galvu. Lai Dieviņš tev dod labu, skaistu vīru, tādu brangu kā - -»

«Ej nu vien, ej!» mazā pārtrauca laimes vēlētāju, un tā aizgāja.

XII

Sausnorās gulēja dienvidu.

Lielā kļava pavēnī snauda pāris puišu, pusdikti krākdami. Meitas un sievas atdusējās istabā, kuras durvis stāvēja plaši vaļā. Arī puišu klētiņas durvis bij vaļā, bet še negulēja, bet strādāja. Muguru atgriezuse pret lādi, kuras sienas visādām dīvainām puķēm bij rotātas, Ieva sēdēja uz zema, garena benķīša un šuva.

Viņa. galvu bij pacēluse, kreisās rokas pirksti turēja adatu pret gaismu, kamēr labās pirksti adatas acī vēra diegu, kad durvīs parādījās vīrieša stāvs un ienāca klusām klētiņā.

Ieva paskatījās ienācējā.

«Tu vēl neguli, Pēter?» viņa sacīja, rokas nolaizdama klēpī. «Tu brīnums! Vai tad tu nemaz vairs negribi iet dienvidū? Cik dienu jau nu nebūs, kamēr tu šitā staiguļo apkārt? Vai tev kāds miegu nozadzis ko?»

«Varbūt,» puisis atbildēja, nosēdās uz mazas lādītes un apņēma ar savām cietajām, saulē nodegušajām rokām ceļagalu. «Bet tu jau arī neguli.»

«Es? Ko nu par mani! Veciem cilvēkiem jau tā nenāk miegs kā jauniem.»

«Veciem cilvēkiem. Ekur vecene!»

«Tak krietni vecāka par tevi.»

«Nu cik tad?»

«Cik vecs tad tu esi?»

«Nupat kā iegāju divdesmit pirmā gadā.»

«Un es drīzi būšu divdesmit pieci gadi veca. Redzi, salīdzinoties ar tevi, drīkstētu gan saukties par vecu.»

Pēteris purināja galvu.

«Nedrīksti vis,» tas sacīja. «Tu jau nemaz neizskaties vecāka par mani.»

«Ej nu, ej, tas varbūt tik tev tā izliekas.»

«Kādēļ tad lai man tā izliekas?»

«Tādēļ -» meita stomījās - «tādēļ, ka tu mani ik dienas redzi. Cilvēki, kas kopā dzīvo, tā aprod viens ar otra ģīmi, ka pēcgalā vairs nevar pareizi nosacīt nedz viņu vecumu, nedz viņu smukumu. Un mēs ilgi kopā esam dzīvojuši.»

Viņa uzsāka šūt, un Pēteris brīdi glāstīja savu ceļagalu.

«Jā,» viņš tad sacīja, «mēs pie krusttēva ilgi kopā esam sadzīvojuši.»

«Krusttēvs ir labs saimnieks.»

«Un mēs laikam labi dienestnieki.»

«Laikam gan. Bet ej nu tagad dienvidū, Pēter.»

«Gan jau aiziešu... Mēs pa šo garo laiku labi esam iepazinušies,» Pēteris runāja.

«Nu tak jau, tak jau.»

«Esam arvienu ļoti saticīgi dzīvojuši.»

«Kā tad - bet nu gan tev jāiet dienvidū, Pēter.»

«Gan jau aiziešu... Ieviņ, laid man tur uz tā benķīša tev nosēsties līdzās.»

«Sēdi vien turpat, kad tu uz benķīša sēdēsi, tad nevarēšu šūt.»

«Šūsi citā reizē,» Pēteris sacīja, piecēlās un nosēdās uz benķīša.

«Sargies, ieduršu ar adatu,» Ieva sacīja un šuva tālāk.

«Nu nu, nu nu, vai nu jau tik neuzmanīga būsi!»

«Sargies, duršu,» Ieva brīdināja.

Pēteris satvēra Ievas roku. «Nu, vai nu arī vēl dursi?»

«Jā, kad tu tā dari, tad vairs nevaru šūt, bet laid nu manu roku vaļā, tūliņ būšu gatava, un tad palūkosim, vai aproces nav par īsām.»

Pēteris palaida roku vaļā un aptaustīja audeklu. «Tas būs ļoti smalks krekls,» viņš sacīja. «Kam tu to šūn, tas jau puisieša krekls.»

«Tā,» Ieva runāja, pavedienu noraudama un jautājuma neievērodama. «Un nu dod šurp roku.»

Pēteris uzlika kreiso uz Ievas krēpja.

Ieva apņēma locītavas vietā krekla piedurknes aproci un aizpogāja to.

«Gluži kā nomērīta,» viņa teica un gribēja aproci atkal atpogāt. Bet pogas caurums bij mazs un vēl neiestaipījies, un viņa pogāja un pogāja ar abu roku pirkstiem un nevarēja aproces atpogāt. «Netrīsini tak nu tās rokas tā!» viņa sacīja.

«Es jau nemaz netrīsinu,» Pēteris atbildēja un pārtrauca viņas pūles caur to, ka tas savu labo uzlika uz viņas abām rokām. «Ieviņ!»

«Vai brālīt, nekavē nu manis velti. Ņem nu roku nost, lai varu aproci atpogāt, dienvidus laiks būs drīzi pagalam, jāiet atgulties.»

«Gan jau aiziesim... Ieviņ, klausies, es tev ko teikšu.»

«Nu saki.»

«Tu man ļoti patīc.»

«Ej nu, ej!» Ieva pasmīnēja un nosarka.

«Tu man patīc, un es tevi ļoti mīlēju.»

Pēteris klusēja mazu brītiņu.

«Precēsimies,» viņš sacīja klusā, kaunīgā, lūdzošā balsī un lika savai rokai noslīdēt no viņas rokām.

Ieva lēnām atpogāja kreklu un uzsvieda to uz lādes vāka. Tad viņa satvēra Pētera roku, kas arvienu vēl gulēja uz viņas klēpja.

«Neprecēsimies vis, brālīt,» viņa atbildēja mīkstā, laipnā balsī, roku viegli spiezdama.

«Ko?»

«Neprecēsimies vis.»

«Nē? Kādēļ tu negribi?» viņš jautāja.

«Tādēļ, ka esmu priekš tevis par vecu.»

«Par vecu! Apprecējas par tevi daudz daudz vecākas meitas ar tikpat jauniem puišiem kā es.»

«Un top pašas nelaimīgas un padara savus vīrus nelaimīgus.»

«Ne ik reizes.»

«Gandrīz ik reizes. Jauns ar jaunu, vecs ar vecu - citādi neiet lāgā.»

«Bet tu tak nemaz vēl nevari pieskaitīties pie vecajām,» Pēteris runāja.

«Priekš t e v i s esmu par vecu. Priekš tevis būtu par vecu, i kad tik vienu gadu par tevi būtu vecāka.»

Pēteris atsvabināja savu roku no Ievas rokām un atspieda tajā galvu.

«Tu manis negribi,» viņš sacīja un nopūtās grūti, un tad klusēja brīdi.

Ieva piecēlās, pacēla lādes vāku un ielika gatavo kreklu lādē, un aizslēdza to. Pēteris lūkojās bēdīgi zemē.

Ieva piegāja pie viņa.

«Neizskaties nu tāds bēdīgs, kā kad tev nelaime būtu notikuse. Tu tak no nelaimes esi ticis vaļā,» viņa runāja uzjautrinošā balsī. «Pēc neilga laika tu, pašos ziedu gados stāvēdams, atrastos pie sakrupušas vecenes sāniem. Tad draugi tevi sāktu pārsmiet, ka esi savu vecomāti apprecējis. Un tad tu ietu krogā savas nepatikšanas slīcināt. Mājā pārnācis, tu no manis dzirdētu, ka tev brandvīna, un es no tevis, ka man zemes smaka klāt, un tad mēs abi sāktu ķildoties.»

«Pie mums vis tā nebūtu, kā tu saki,» Pēteris piebilda klusām un pussāpīgi.

«Kādēļ pie mums tā nebūtu?»

«Tādēļ, ka tevi mīlētu i tad, kad tu patiesi pārvērstos par sakrupušu veceni, kā tu saki.»

«Ak mīļais, kā tu tā vari teikt! Ikkatrs, kas precējas, šitā domā. Bet paskaties vien, kā tie nevienādie pāri dzīvo.»

Pēteris klusēja brīdi.

«Tu manis nemīlē, tas ir viss; runā, kā gribi,» viņš tad sacīja spītīgā balsī.

«Pēter!» Ieva iesaucās tik sirsnīgi un turklāt tik pārmetoši, ka Pēteris nodūra galvu. «Kā lai tev to parādu, ka man esi gan mīļš?» Viņa uzlika labo roku uz Pētera pleca un pielika kreiso pie viņa zoda, viņa galvu drusku paceldama uz augšu, paskatījās viņa nosarkušajā ģīmī, viņa skaistajās, šķīstajās acīs - noskūpstīja piepeši viņa lūpas un izgāja ātri no klētiņas.

Slaikais puisis atzvila kā bezspēcīgs pret skapi. Viņš sakoda zobus un aizknieba acis - viņš, kas nupat tikko nebij kļuvis par brūtganu, viņš nedrīkstēja raudāt.

Būtu tak drīkstējis. Pirmai mīlestībai katram brīv noraudāt pakaļ.

XIII

Sausnorās viss gāja savu parasto gaitu tāļāk. Neviens nedabūja zināt, cik svarīgs jautājums no Ievas un Pētera bij ticis pārrunāts un izšķirts. Ieva savu izturēšanos pret Pēteri ne par matu nepārgrozīja, un, kad Pēteris arī tūliņ pa vecam ar Ievu nespēja saieties, tad tas nevienam neiekrita acīs, jo neviens tik uzmanīgi abu neuzlūkoja.

Ka Ieva viņa neprecēs, no tā Pēteris cieti bij pārliecināts, bet ne tik cieti no tā, ka viņa to tik tādēļ vien bij atraidījuse, ka tā domājās priekš viņa esam par vecu.

Greizsirdīgi viņš pārraudzīja Ievas izturēšanos pret katru puisi, ar kuru tā satikās. Pret vienu viņa izturējās laipnāki, pret otru nelaipnāki, bet ne pret vienu tā, ka Pēteris būtu varējis domāt: to viņa mīlē. Vissirsnīgāk tā vēl izturējās pret viņu pašu. Tātad viņš pēdīgi nāca pie pārliecības, ka Ieva viņu patiesi vienīgi atraidījuse aiz domām, ka viņi nederot kopā.

Un tomēr viņš maldījās!

Var būt, ka Ieva to, ko Pēteram bij teikuse, bij runājuse aiz dziļākās pārliecības, bet tai bez starpības viņu vecumos vēl bij otrs iemesls, kādēļ tā Pēteri bij atraidījuse. Viņa bij apsolījusēs - Jēkabam.

Toreiz, kad viņa ar Jēkabu bij dzīvojuse Sausnorās, viņa bij cita brūte bijuse. Viņa maz bij ievērojuse, kā Jēkabs pret viņu izturējies. Tikai kad tas viņai par savu mīlestību bij rakstījis, no viņas acīm bij nokrituse kā saite. Viņa bij pārdomājuse, ko Jēkabam atbildēt, un bij to rakstījuse, ko bij sajutuse: sirsnīgu pateicību par tik mīļiem vārdiem. Uz to Jēkabs bij atbildējis vēl dedzīgākiem un drošākiem mīlestības apgalvojumiem, vēstule bij mainījusēs ar vēstuli, līdz pēdīgi Ieva Jēkabam bij rakstījuse: «Būšu tava...» Tā vējš tikām nes dzirkstis no vienas degošas ēkas uz otru, vēl no uguns neaiztiktu, kamēr abas liesmās...

Kad Ieva Jēkabam bij rakstījuse, šī neesot viņa vēstuli ar to dziesmiņu Pēteram rādījuse, tad Jēkabs viņai bij atbildējis, labāk esot arī tā, gan Pēteris vēlāk, kad šis būšot no zaldātiem pārnācis mājā, visu dabūšot zināt. Bet, tā kā Ieva Pēterim katru reizi, kad tas kādu Jēkaba vēstuli vēlējās lasīt, nevarēja atbildēt, ka tā izputējuse, viņa bij Jēkabu lūguse, lai šad un tad kādu vēstuli rakstot, ko arī Pēteram varot rādīt, vai lai to, kas Pēteram slēpjams, uzrakstot uz sevišķas zīmītes. Tā tad nu arī Jēkabs bij darījis, un Pēteram sava drauga mīlestība bij palikuse noslēpums.

Bet šis noslēpums nāca gaismā.

Kad Ieva kādā svētdienas rītā, pārkrāvuse savu lādi un uzkopuse puišu klēti, tajā atkal ienāca ar klēpi bērzu lapu, lai tās tur izkaisītu, tad uz savas lādītes sēdēja Pēteris, galvu nodūris, mazu aprakstītu papīra lapiņu rokā.

«Ko tu tur lasi?» Ieva ievaicājās un sāka lapas pa klētiņu izkaisīt.

Pēteris neatbildēja.

«Ko tu tur lasi?» Ieva atkārtoja, izgrāba pēdējās lapas no priekšauta un uzbēra tās Pēteram uz galvas.

«To es lasu,» viņš īsi atbildēja un pasniedza Ievai zīmīti. «Jūs viltīgie cilvēki!»

Ieva uzmeta acis zīmei un nosarka. Zīme bij Jēkaba rakstīta un piederēja viņai.

«Vai!...» viņa kaunīgi iesaucās. «Kur tu šito papīriņu ņēmi?»

«Zadzis jau viņa neesmu... Tur zemē pie tavas lādes tas gulēja. Ta tad cilvēki, ta tad draugi!»

Ieva nolaida acis, saburzīja pirkstos papīriņu un cieta klusu.

«To gan no jums abiem nebūtu domājis,» Pēteris turpināja. «Tādi draugi un tik viltīgi!»

Ieva uzlika roku uz Pētera elkoņa.

«Neesi nu dusmīgs, Pēterīt,» viņa sacīja. «Es tev visu izstāstīšu.»

«Tā! Paldies! Kad tu agrāk nevarēji runāt, tagad man tavas stāstīšanas vairs nevajaga... Ej, liec mani mierā! Tad lai Jēkabam bij ko smieties, kad dabūja zināt, ka savā aklībā tevi viņam gribēju noņemt!»

Pēteris izrunāja pēdējos vārdus ļoti pikti un izgāja no klētiņas.

Ieva noskatījās Pēteram pakaļ, līdz istabas durvis aiz viņa bij aizvērušās, un tad apsēdās. «Greizsirdība pret Jēkabu viņu sagrābuse,» viņa nodomāja. «Nekas; nekas!» Lai nabags atvieglina sirdi! Kad dusmas būs pārgājušas, tad Jēkabs viņam atkal būs tāds pat draugs, kāds bijis.»

Ieva piecēlās un aizgāja Pēteram pakaļ uz istabu.

Bija brokasta laiks, un cita saime jau sēdēja pie galda, kad viņa iegāja istabā. Viņas parastā vieta bij blakus Pēteram, un tā nosēdās tam līdzās, kā kad nekas nebūtu noticis. Bet Pēteris, Ievai acu neuzmetis, atvirzījās nost no tās, cik tāļu varēdams.

Ieva tā nelikās pamanot.

«Esi tik labs, Pēterīt, nogriez man maizes,» viņa laipni sacīja, «rnan nava naža klāt...» Viņa meloja, nazis tai bij kabatā.

«Kad nav naziņ, ēd ar nadziņ,» Pēteris strupi atbildēja un ēda tāļāk. Pēc brīža viņš piecēlās no galda un aizgāja. Viņš vēl nevarēja būt paēdis.

«Kas tad jūsu starpā noticis?» mazā Ieva izbrīnējusēs jautāja, vēlāk ar lielo Ievu viena pate būdama. «Pirmo reizi Pēteri pret tevi tā redzu izturamies kā nupat pie galda. Vai esat bārušies?»

«Esam sanīdušies,» Ieva atbildēja.

«Jūs?»

Ievai bij jāpasmejas.

«Vai tad mums vien nekad nebūs brīv sanīsties? Diezgan ilgi saticīgi esam dzīvojuši. Bet nu gan briesmīgi esam nīdušies.»

«Kādas lietas dēļ?»

«Neprasi nu, kādas lietas dēļ,» Ieva atteica, «vai nu iemeslu priekš sanīšanās trūkums, saki man labāk, - vai man negribi palīdzēt Pēteri atkal salabināt?»

«Es? Labprāt, bet kāda nu es palīdzētāja.»

«Nu lūkot jau vari.»

«Lūkot varu. Bet kā tad lai ar viņu runāju?»

«Saki viņam, ka tev ļoti nepatīk, kad viņš ir rupjš, un ka tu pret viņu tikpat nelaipni izturēsies, kā viņš pret mani izturas.»

«Labi, teikšu viņam to.»

- - - - - - - - - - - - - - - - - - - - - - - - - - - - - - - - - - - - - - - - - - - - - - - - - - -

«Esi tik labs, Pēterīt, nogriez man maizes,» pirmdienas rītā Ieva, pie brokasta galda sēdēdama, sacīja uz Pēteri. «Man nazis nogaisis.»

«Kādu riecienu?» Pēteris laipni ievaicājās, pēc maizes kukuļa sniegdamies. «Plānu vai biezu?»

Lielā Ieva saskatījās ar mazo Ievu.

Mazā nosarka.

XIV

Sausnorās pļāva pēdējās auzas.

Tur, kur Ieva un Pēteris reiz bij ganījuši lopus, tur tagad garās reizēs gulēja lielas auzu kopas, tur stāvēja platas auzu gubas, glīti apkasītas un ar pārkarām noklātas. Sausnoru trīs meitas pļāva un Pēteris kopa.

Lai nu gan laiks nebij karsts un saule pa reizei aizlīda aiz padebešu klučiem, tad tomēr visu četru ģīmji bij diezgan sakarsuši un dažs sviedru piliens noritēja no viņu pierēm zemē, jo meitas steidzās, gribēdamas šodien beigt pļaušanu, un Pēteris ar kopšanu negribēja palikt pakaļ. Bet vienam nebij iespējams tik lielu auzu trijām uzcītīgām pļāvējām nokopt, un tātad nesalikto reižu skaits pastāvīgi vairojās.

«Jā, kas tad ar mani šodien īsti noticis?» viņš pēdīgi smiedamies iesaucās un pieslēja grābekli pie gubiņas, kuru nupat bij beidzis apkasīt. «Man jau, kā redzams vairs nemaz nav veiksmes. Jo vairāk steidzos, jo vairāk palieku pakaļ. Būs vai krietni jātaisa talks, vai... Iev, vai tu nenāksi talkā?»

Mazā Ieva, kuras bars Pēterim vistuvāk gāja garām, apstājās un sāka trīt savu izkapti.

«Vai es?» viņa ievaicājās. «Es nu gan neiešu. Kop vien, brāl, viens pats. Bet, ja tev varbūt krūze ūdens vai cita kāda dzēriena pie rokas, tad labprāt tev iešu palīgā viņu iztukšot. Man stipri gribas dzert.»

«Man ar. Un, tā kā tev drusciņ jaunākas kājas nekā man, tad tu gan varēji būt tik naska un aiztecēt tur uz tīruma malu, tur uz to pirmo gubiņu. Aiz tās lielā Ieva nolika dzēriena spainīti. Atnes to šurp. Kamēr tu iesi un nāksi, tamēr es aiz tevis atpūtīšos.»

Mazā Ieva pasmējās.

«Paldies par tavu labo sirdi. Bet kam tad nu man spainīti vēl nest šurp? Kamēr tu aiz manis atpūtīsies, tamēr es atkal aiz tevis nodzeršos.»

Viņa uzlika izkapti un grābeklīti uz kopiņas, iebāza vīli kabatā un sāka iet uz tīruma malu.

«Tad tu man atnesīsi ko dzert?» Pēteris vaicāja.

«Es tak tev teicu; ko darīšu,» Ieviņa atbildēja.

«Ak nu... atnes, nu atnes.»

«Nāc pats. Par ko tu pats nevari nākt?»

«Esmu par tiesu piekusis. Kam tad nu man tos soļus par velti mērīt.»

«Ej nu vien, ej viena pate,» lielā Ieva sacīja. «Spainītī paniju palika knapi vienam ko nodzerties. Tādēļ steidzies, ka pašai tiek, un nevedini vēl citus līdz.»

«Vai tā? Nu tad paliec vien, Pēter, tepat. Atnesīšu tev spainīti.» Ātriem soļiem viņa Pēteram aizgāja garām.

«Ā, gudreniece... tukšu... tad es vis negaidīšu.» Pēteris Ieviņai sāka doties pakaļ.

Ieviņa sāka skriet.

Pēteris arī...

Aizkususe meitene nonāca pie gubiņas, aiz kuras paniju spainītis stāvēja, un taisni pie gubiņas Pēteris viņu noķēra aiz galvas lakatiņa.

«Redz, ka noķēru... nu esi cieti... nu es tikpat papriekšu pie spainīša.»

Ieviņa nolaidās uz ceļiem zemē.

«Ak tu viens... saka, ka esot piekusis, un, skat, kā var skriet... Ta tad blēdis... Bet no tu nedabūsi no panijām ne pilītes.» Viņa apkampa ar abām rokām spainīša osas.

«Nē, tu nedabūsi ne pilītes,» Pēteris jautrā balsi viņai atteica pretī un arī nometās zemē. «Es esmu stiprāks.» Viņš apņēma ar savām spēcīgām rokām viņas pirkstus.

Meitenes jau sakarsušie vaigi nokrāsojās kvēles sarkanumā.

«Pēter! Panijas izlīs... nebūs ne tev, ne man... Laid nu manas rokas vaļā... nudie... Pēter...»

«Nelaidīšu... dari, ko gribi, bet bez maksas tevis tagad nelaidīšu vaļā... neparko...»

«Es kliegšu.»

«Kliedz.»

«Par tiesu kliegšu, ja roku tūliņ nelaidīsi vaļā... Skat, kādas sarkanas strīpas jau locītavās sāk celties... nudie gan...»

«Kas par strīpām... Bet bez maksas jau nu netiksi un netiksi vaļā... stāvi šitā vai līdz vakaram...»

«Nu kādu maksu tad lai tev dodu? Ņem spainīti ar visām panijām. Ņem un dzer.»

«Ā, vai nu tu man panijas piesoli, kad tās pats varu ņemt? Nē, nu man paniju vairs negribas, dzer tās pate, dod man citu ko.»

«Ko tad?»

«Mutes dod.»

Pēteris ātri izteica pēdējos vārdus, savilka sarkanās lūpas uz bučošanu un palocījās uz priekšu.

Meitene savu galvu atsita atpakaļ.

«Ujā - mutes... skat, ko viņš izdomājis... ak tu viens... Nē, nu gan... pag, puisīt, es tev gan parādīšu...»

Viņa palaida spainīša osu vaļā, atsvabināja ātri savu roku no Pētera rokas un izrāva no gubiņas kušķīti auzu.

«Vai nu vēl gribēsi, lai tev mutes dodu?» viņa sacīja un pacēla kušķīti uz sišanu.

«Zināms, citādi es t e v došu.»

«Ak tā, kundziņ? Vai tu man šitā runā?... Nu tad še tev... še tev... laid spainīti vaļā... ej projām!...» Ieviņa sita Pēteram ar auzām par plecu.

«Ak tā, meitiņ!» Pēteris iesaucās un nogrūda paniju spainīti pie malas. «Ak tu man proti sist?... Nu bez žēlastības no tevis uz vietas ņemšu sāpju naudu... kliedz vai nekliedz.»

Viņš no jauna satvēra viņas abas rokas un gribēja viņu nobučot.

«Pēter!» Ieviņa pusdikti iesaucās un nolieca galvu sāņš.

«Skat, šī man vēl grib turēties pretī... tas jau nu par velti... neatturēsies....»

Pēteris piepeši palaida meitenes rokas vaļā, apkampa to cieti un uzspieda savas karstās lūpas uz viņas lūpām.

«Tā... darīts... ak tu man vēl turēsies pretī?... Nu tad vēlreiz... ak vēl tu mani grūd projām, tad tev vēl nav diezgan... nu tad vēlreiz un vēlreiz...» Viņš meiteni ātri nobučoja vairāk reižu un tad viņu palaida vaļā. Ieviņa uzlēca stāvu.

«Ak tu viens!» viņa izsaucās puskaunīgā, pusdusmīgā balsī. «Nu gan stāstīšu krusttēvam, cik tu esi nerātns. Skaties, kā tu manus matus esi sajaucis, lakatiņu esi nosviedis zemē un priekšauts viss ar zemēm.»

Pēteris nolīkās, pacēla lakatiņu, nopurināja zemes, piecēlās un pasniedza to Ieviņai.

Ieviņa nogludināja matus, paņēma lakatiņu un apsēja to ap galvu.

«Esi gan liels palaidnis,» viņa smīnēdama bārās, «nudie liels.»

«Ej nu, ej...» Pēteris skatījās Ieviņas mīlīgajā, notvīkušajā ģīmī. Viņš pacēla cepuri, kas tam bij nošļukuse pakausī, un uzlika to taisni galvā. Tad viņš nolīkās, atvāza spainīti un pacēla to uz augšu.

«Vai dzersi?» viņš jautāja un sniedza trauku Ieviņai pretī.

«Dzeršu gan, bet dzer tu papriekšu.»

«Nē, dzer tu papriekšu. Tu tak pēc taisnības papriekšu tiki pie spainīša, tad tev arī pirmai jādzer.»

Mazā dzēra un atstāja lielāko daļu paniju Pēteram.

Bet šis tikko spainīti bij pielicis pie mutes, kad Ieviņa piepeši paklusu iesaucās:

«Krusttēvs nāk.»

«No kurienes?» Pēteris vaicāja, spainīti noņemdams no lūpām un uz visām pusēm skatīdamies.

«Tur no meža viņš nupat nāk laukā... Paldies Dievam, ka tev spainītis rokā... Dzer nu vien un neliecies viņa nemaz redzot... Dieva laime, ka viņš neuznāca, kad mēs - kad tu mani - -» nenobeigdama viņa viegliem soļiem pazuda aiz gubiņas.

XV

Saule bij norietējuse, un rietuma pusē spīdēja sarkana vakara blāzma. Spīdums bij tik gaišs, ka tā izskatījās, kā kad pasaule aiz apvāršņa stāvētu liesmās. Sniegs uz Sausnoru ēku jumtiem bij pieņēmis mīlīgu, sārtu krāsu, un dzīvojamās ēkas logos laistījās it kā uguns. Lauku darbi šai dienai bij padarīti, lopi vakara reizi pabaroti, zirgu stallis aizslēgts, nakts klusums tuvojās. Tikai ķēķī vēl bij dzirdams mazs troksnis. Tur vēl sprakšēja uguns un klaudzēja trauki. Lielā Ieva tur mazgāja bļodas, kuras vakariņās bij tikušas lietotas. Bļodas un karotes uz plaukta uzgāzuse, viņa gribēja malkas pagales nodzēst, kad ārā suns sāka riet.

«Kas tad tur?» viņa pusdikti runāja un piegāja pie durvīm.

Suns apklusa, un Ieva klausījās. No lielceļa puses kāds nāca, klusumā soļi pa cieti sasalušo sniegu jau no tālienes bij sadzirdami. Suns atkal iesāka riet, un Ieva iegāja atpakaļ ķēķī. Brīdi viņa stāvēja pie uguns, vilcinādamās to nodzēst, un tad atkal piegāja pie durvīm. No meža malas mājai lēnām tuvojās vīrietis. Ieva skatījās noņēmusēs, lai to varētu pazīt, bet viņš vēl bij par tālu. Viņa apsauca suni un ietina salstošās rokas priekšautā. Cik laiks bija sprēgans! Sētas vidū stāvošā kļavā dikti knakšēja, tāpat istabas pakšos. Tie bija lauska spērieni, un, kas tagad ar aizturētu elpu trīs reizes ap istabu apskrietu, tas atrastu zelta cirvīti... Bet kas gan to pienācēju tādā saltumā un tik vēlu dzina no mājas laukā? Laikam tak kāda liela vajadzība... Bet kas tas tāds bija?... Vīrietis tagad jau tik tuvu bij pienācis, ka viņa drēbes varēja izšķirt. Viņam bij vienkāršs, pelēks mētelis mugurā, melna cepure galvā un zābaki kājās. Jā, bet vai tas tikai nebija zaldāta mētelis?... Patiesi, pienācējam bij zaldāta mētelis mugurā! Ieva nodrebēja, kā pieburta tā stāvēja uz vietas un skatījās pienācējā. Dievs tēvs, kā ģīmis tas bija? Tas jau patiesi bij Jēkabs, kas tur nāca! Asinis tai piepeši karsti sakāpa galvā, ātriem soļiem viņa izgāja no ķēķa, it kā gribēdama viņam steigties pretī. Bet pie istabas stūra viņa palika stāvam un iztina lēnām rokas no priekšauta. Mierīgiem, cietiem soļiem viņš nāca tuvāk, priecīgi smaidi vijās ap viņa lūpām.

«Labvakar!» viņš sacīja un vicināja sveicinādams cepuri. «Labvakar!» Viņa balss skanēja patīkami, priecīgi.

«Labvakar!» Ieva atbildēja un nesacīja vairāk nekā. Viņas sirds pukstēja tik dikti, ka viņa pate to varēja dzirdēt.

«Vai šitās ir Sausnoras?» viņš jokodamies vaicāja un sniedza Ievai roku. «Vai varēšu dabūt naktsmāju?»

«Jēkab, - tu mājā!» Ieva čukstēja un satvēra izstiepto roku. «Ak tu tētīt! Aiz to es skatījos, skatījos kas tur tāds nāk un izskatās kā Jēkabs! Un tu tas par tiesu esi! Nu labvakar, labvakar! Bet nestāvēsim še vējā, iesim tāļāk nāc istabā, būsi nosalis.» Ieva Jēkabu aiz rokas sāka vilkt uz istabu.

Bet, ticis pie ķēķa durvīm, Jēkabs apstājās.

«Tur jau arī var sasildīties,» viņš sacīja un rādīja uz krāsni, no kuras izplatījās gaišs spīdums. «Ķēķī nava neviena?»

«Nava.»

«Nu tad sasildīšos papriekšu ķēķī.»

Viņi iegāja ķēķī un, kamēr Jēkabs pievēra durvis, tikām Ieva ievēla krāsns priekšā zemu, garenu bluķīti, ko sēdēt.

Jēkabs nosēdās un izstiepa rokas pret uguni.

«Salts laiks.»

«Jā,» Ieva atteica, un aiz uztraukuma un saltuma viņas zobi dzirdami sasitās kopā. Viņa pielikās, salika krāsni pagales, lai tās labāk degtu, un gribēja atkal piecelties. Bet Jēkabs viņu viegli novilka sev līdzās uz bluķīša.

«Tev jau arī ir salt,» viņš sacīja, «sēdi tak, sildies.»

Abi izstiepa rokas un sildījās, un klusēja mazu brīdi.

«Vai neesmu ļoti pārvērties?» Jēkabs vaicāja.

Viņš Ievai piegrieza ģīmi.

«Esi jau nu gan pārvērties,» Ieva atbildēja.

«Esmu ļoti novājējis, jā?»

«Vājāks esi kā toreiz, kad aizgāji, bet ne daudz...» Ieva atvilka rokas no uguns, lai Jēkaba ģīmi labāk varētu redzēt.

«Vai jau sasilušas?» Jēkabs ievaicājās un satvēra Ievas kreiso roku. «Un kā tad esmu pārvērties?»

«Kā tad nu esi - esi izaudzējis lielas, garas ūsas.»

Jēkabs pasmējās.

Uguns padzisa, Ieva atkal drusku sāka drebēt.

«Tev jau atkal metas salt,» Jēkabs runāja, balsi nolaizdams, «būs jāiet istabā.»

«Jā, iesim.»

«Tūliņ... Bet, pirms ar citiem satiekos un sasveicinos - - Ieviņ, vai tu man nedosi tāda labvakara, pēc kāda jau sen sen esmu ilgojies?»

«Es nezinu, kāda labvakara tu vēl gribi.»

«Tu zini gan, Ieviņ.»

Jēkabs viegli aplika roku Ievai ap kaklu, lēnām Ieva pacēla galvu. Viņi skatījās viens otram acīs.

«Labvakar,» Jēkabs sacīja pusdikti.

«Labvakar,» Ieva čukstēja.

Viņi saskūpstījās. Jēkabs apkampa Ievu.

«Ak sirsniņ, es nemaz nevaru izteikt, cik tu man esi mīļa!»

Viņi piecēlās. Bet pie ķēķa durvīm Jēkabs apgriezās un vēlreiz apkampa Ievu.

«Dod man vēlreiz mutes... Paldies, ka manis esi gaidījuse, - ak, es nemaz nevaru izteikt, cik tu man esi mīļa!»

Brīdi viņi tā stāvēja tad Jēkabs Ievu palaida vaļā, atstāja ķēķi un gāja istabā.

Ieva palika ķēķi nodzēst uguni, kas atkal gaišāk bij sākusi degt. Bet, kausu ar ūdeni paņēmuse rokā, tā krāsns priekšā vilcinādamās apstājās. Viņai piepeši tā izlikās, kā kad tā uguns tur krāsnī nozīmētu viņu abu mīlestību un kā kad viņa taisītos to iznīcināt. Viņa ūdeni spainī atlēja atpakaļ, pielīkās pie krāsns, salika degošās pagales kopā, apbēra pagaļu galus ar pelniem, lai uguns nevarētu iznākt no krāsns, un tad atstāja ķēķi.

Un patiesi, tāda kā šī guntiņa, tāda joprojām bij Jēkaba un Ievas mīlestība: klusa, ļaužu acīm apslēpta, aprobežota, bet - karsta.

XVI

Laiks aiziet ātri, laimīgiem tas skrietin aizskrien. Cik ilgi atpakaļ bija, ka no Sausnorām bij aizbraukuse gara rinda laulībnieku uz baznīcu, un nu pa to pašu ceļu jau brauca kristībnieki! Cik ilgi atpakaļ bija, kad altāra priekšā divi cilvēki uz visu mūžu bij tikuši savienoti, un nu tai pašā vietā mazu brēkuli uzņēma kristīgās draudzes skaitā! Cik ilgi atpakaļ bija, kad baznīcas kroga viesu istabiņā bij tikušas noturētas jautras kāzu rumules, un nu tur ēda un dzēra jautras kristību rumules! Kā toreiz, tā arī tagad aiz galda, goda vietā uz mazā ādas pārvilktā dīvāna, sēdēja Jēkabs un Ieva, un, kā toreiz, tā arī tagad tie izskatījās kā cilvēki, kuri izdibinājuši laimes noslēpumu.

Uz galda stāvēja plāceņu nasta, siers, sviests, alus un brandvīns. Kamēr Jēkabs kūmus paskubināja tak jel drošāk ēst un vairāk dzert, Ieva pārmaiņām ar mazo Ievu uz rokām šūpoja un žužināja mazo puisīti, kas no tā acumirkļa, kad bij ticis nosaukts par Pēteri, neauklēts vairs nemaz negribēja rimt.

«Krustdēls dara gluži tāpat, kā reiz viņa krusttēvs darīja,» Sausnors runāja, kas arī sēdēja kūmu pulkā. «Pēteris piedzima Sausnorās, un es biju baznīcā, kad to kristīja. Un es atminos, gluži labi ka viņš priekš kristīšanas bija ļoti mierīgs un pēc tās dikti kliedza.»

«Tā jau saka, ka krustdēli krusttēvos atsitoties,» mazā Ieva pieminēja. «Tad jau šitais mazais Pičiņš laikam arī atsitīsies lielajā Pēterī.»

«Lai Dievs dod,» Sausnors sacīja. «Jēkab, dzersim uz šitām cerībām! Lai izaug tavs dēls par tikpat krietnu cilvēku kā tu un viņa krusttēvs!»

Glāzes visapkārt saskanēja kopā un tika iztukšotas.

«Tas bij labs laimes vēlējums,» Ieva sacīja. «Paldies, krusttētiņ.»

«Jā, tas patiesi bij labs laimes vēlējums,» kāds kūms apstiprināja, kam galva jau drusciņ bij iesiluse, «tik labs, ka tas ar alu un šņapstu nemaz nesader kopā... Īsteno krusttēv...ej atnes vīnu.»

«Jā, jā, vīnu, vīnu,» kādas divas krustmātes iesaucās, un Pēteris piecēlās un gribēja iet stoikas istabā.

«Pēter!» Sausnors sauca.

«Jā, krusttēv.»

«No manas puses arī vienu,» Sausnors Pēteram paklusu sacīja ausī.

«Labi, labi, krusttēv...» Pēteris izgāja stoikas istabā.

Še viņš savu vēlēšanos Zariņam tikko bij pateicis, kad ne visai kārtīgi un tīrīgi ģērbies vīrs, kas pie stoikas tāpat sausā sēdēja, piepeši pagriezās uz Pēteri un, laipni smīnēdams, viņam sniedza roku. Tas bija Bērtulis.

«Nu, nu, vai tik lieliski dzerat kristības? Vīnu? Hm, zināms, pirmais bērns, pirmais krustdēls. tad jau tā lieta citādi nevar iet, zināms... Labdien, Pēter!»

«Labdien,» Pēteris dzestri atbildēja, izstiepto roku neaiztikdams.

«Un cik lepni tu šodien esi noģērbies,» Bērtulis turpināja. «Gluži kā kungs. Jā, jā - vai nedzersim kādu pudeli alus?»

«Nē,» Pēteris īsi atbildēja, paņēma pudeles, kuras krodzenieks tam uz stoikas nolika priekšā, un iegāja viesu istabiņā atpakaļ. Bet viņš vēl nebij paguvis nosēsties, kad durvis no jauna atvērās, Bērtulis tajās parādījās un drošiem soļiem ienāca.

Visu acis piegriezās ienācējam, un piepešs klusums iestājās istabiņā.

«Ko tad tas te grib?» vairāk balsu čukstēja un viena iesaucās pusdikti: «Ta tad nekaunīgs!»

Bet Bērtulis šo vispārīgo izbrīnēšanos nemaz nelikās manot, mierīgi viņš piegāja pie Jēkaba, sniedza viņam roku un sacīja:

«Neņemsi tak par ļaunu, kad tev vēlēšu laimes uz mantenieka piedzimšanu. Atļausi man uz viņa veselībām kopā ar tevi izdzert glāzīti alus.» Un, pirms kāds to varēja kavēt, Bērtulis bij iesēdies Pētera vietā. «Vai ne?» viņš turpināja. «Tagad nu gan neesam sagājušies, bet, kad to lietu īsti apskatām, tad mums nav nekāda iemesla, kādēļ viens otram lai paliekam sveši. Ko man tava sieva reiz padarīja, to sen esmu aizmirsis, un tā mums nudie nav iemesla naidam. Vai ne?... Ā, cik daudz siera no mājas esat paņēmuši līdz!»

Viesiem savā starpā sačukstoties, Ieva sēdēja un skatījās stīvām acīm Bērtulī. Bet uz Jēkaba pieres dzīslas sapampa, un, kad Bērtulis netaisījās celties kājās un iet projām, viņš sacīja aizturētās dusmās drebošā balsī:

«Pateicos par tavu laimes vēlējumu, bet ko dzert tev nekā nevaru dot. Un rūmes priekš tevis, kā tu redzi, te arī nav. Es tevi tādēļ lūdzu, esi tik labs un atstāj šo istabu.»

«Nu nu, nu nu,» Bērtulis atbildēja ar neiztraucējamu mieru un palika sēdam, «vai tad nu jau tik resns esmu, ka man še vairs nav rūmes? Un dzērienu, es redzu, jums vēl ir tik daudz, ka jūs nemaz nemanīsat, kad arī es no tiem kādu pilienu sev iepilināšu mutē.»

Bet te Pēteris spēcīgi Bērtuli satvēra aiz rokas un vilka to uz durvīm. Bez pretošanās Bērtulis viņam gāja līdz.

«Ej,» Pēteris sacīja klusu, bet pavēloši un atvēra durvis. «Ej un apdzer šo uz mana krustdēla laimēm.» Viņš Bērtuļam iespieda rokā kādus sudraba naudas gabaliņus un aizvēra durvis. Tad viņš pielēja glāzi ar vīnu un pasniedza to Ievai.

Ieva pateikdamās palocīja galvu.

«Uz krustdēla un krusttēva laimēm!» viņa sacīja un izdzēra glāzi līdz pusei. Un, pamādama, lai Pēteris pieliektos, viņa klusā balsī pielika, tā ka to tikai Pēteris varēja sadzirdēt: «Un lai krusttēvs drīzi ar kādu mazu Ieviņu kļūtu tikpat laimīgs kā es ar Jēkabu!»

«Paldies, paldies.» Pēteris pateicās un nosarka, pielēja glāzi no jauna un deva to tāļāk.

- - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - -

Stoikas istabā izstumtais Bērtulis nemaz nelikās esam sašutis par tik noteiktu atraidīšanu no rumulēm. Paskatījies un atradis, ka viņam devīgais krusttēvs četrdesmit kapeiku bij iespiedis rokā, viņš smīnēdams tuvojās stoikai.

Pie stoikas sēdēja un stāvēja vairāk puišu. Bērtuļam pienākot, viens no tiem sacīja dikti uz citiem:

«Nu, vai neteicu, ka viņu no istabiņas trimtrallām izvadīs laukā! Bērtul, kāpēc tu pie kristībniekiem nepaliki ilgāk?»

«Ilgāk!» Bērtulis nievājoši atkārtoja. «Vai tad tur ir rūmes! Kūmām gandrīz jāstāv vienam uz otra, kur tad lai es vēl dējos! Vai mātei bērnu klēpī nosēdu?» Viņš nolaidās uz benķīša pie stoikas un pielika, galvu uz krodzenieku pagriezis:

«Korteli šņapsta un divas pudeles alus, Zariņ!»

Citkārt tik veiklais Zariņš ne kustēt nekustējās.

«Es prasu korteli šņapsta un divas pudeles alus, vai dzirdi?» Bērtulis atkārtoja.

«Nē,» krodzenieks sausi atteica. «Pirms tu manu aušu ar sudraba atslēgu nebūsi atslēdzis, tikmēr priekš tevis esmu kurls.»

Bērtulis savas četrdesmit kapeikas Zariņam iemeta rokā.

«Še! Vai tu domā, ka man nav naudas!» viņš lielījās.

Krodzenieks rūpīgi aplūkoja papriekšu vienu divdesmit kapeiku gabalu, tad otru, lika vienam naudas gabalam uz stoikas galda pāri reižu nokrist, tad otram un tad tik vēl tos iemeta kasē un nolika Bērtuļa priekšā prasīto alu un brandvīnu.

Bērtulis dzēra.

Piepeši tas sarāvās. Gar logu uz kroga durvīm aizgāja gara, kalsnēja sieva.

Ātri Bērtulis salēja vēl neizdzerto alu glāzē un iztukšoja to lieliem malkiem. Tad viņš pa stadola durvīm no istabas izsteidzās ārā.

Krodzenieks pasmējās īsi, noņēma tukšās pudeles no galda un skatījās uz otrām āras durvīm.

Pēc maz acumirkļiem tās atvērās, un stoikas istabā ienāca garā, kalsnējā sieva.

Pārlaiduse acis vispār istabai, viņa piegāja pie stoikas un sveicināja:

«Labdien, Zariņ!»

«Paldies, Mariņ!» krodzenieks atņēma.

«Vai mans virs Bērtulis arī še bij?»

«Bija gan.»

«Vai viņš dzēra ar?»

«Dzēra gan.»

«Ko tad viņš dzēra?»

«Ko nu dzēra, brandvīnu dzēra.»

«Brandvīnu! Ak tu pagāns... Par cik tad viņš dzēra?»

«Par desmit kapeikām!» krodzenieks meloja.

«Par desmit kapeikām! Dzer, ka tava rīkle zilām zēvelēm degtu!... Zariņ, še nauda - ielej man par divdesmit.»

BRĪNUMA ZĀLĪTE

Vidzemē - kurā apgabalā, draudzē un pagastā, tas lai paliek stāstītāja noslēpums - reiz bij un ir arī vēl tagad liels kalns. Kas uz šī kalna vecvecajos laikos stāvējis, par to vairs nekas nekur un nekādā grāmatā nav lasāms, bet vecos laikos tur bijis liels mežs, kas tur tik ilgi zaļojis, kamēr lielskungs mežu kalna virsū licis pacirst un tur uztaisīt zemnieku mājas. Pie ēku celšanas kopā ar citiem kārtniekiem strādājis arī kāds puisis, kas caur savu attapību un saviem jokiem, kuri priekš tiem laikiem bijuši nedzirdēti droši, lielskunga labpatikšanu tik drīzi un tādā mērā iemantojis, ka tas viņu jaunajās mājās ielicis par saimnieku, puišam atļaudams tās nosaukt pēc savas patikšanas. Jaunais saimnieks, vārdā Brencis, mājas nosaucis par Viļņiem un dzīvojis tajās tādu laiciņu kā vilnis zem egles. Tad viņu lielskungs pavēstījis uz muižu un sacījis: «Brenci, tev jāprecas,» - un licis ķēkšai ienākt, un pavēlējis abiem iet uz mācītāju. Brencis pakasījis ausi - tas ir, ļaudis tā stāsta, ka viņš tā darījis, es par to negalvoju, - atvadījies no lielskunga un aizgājis ar ķēkšu uz mācītāju, un taisījis kāzas. Bet nu dzīve vairs nebijuse kā viļņam zem egles. Jaunā saimniece bijuse gan strādīga, bet nikna - tik nikna, ka Brencis jau gribējis aizbēgt, kad saimniecei piedzimis dēls. Puikas dēļ nu Brencis palicis Viļņos un nešis savu krustu ar pacietību. Atdabūjis pat savu agrāko jautrību atpakaļ un izdarījis vēl sirmā vecumā lielu joku. Kāds šis joks bijis, to tikai Dievs vairs zina, kas drīzi pēc tam saimnieku aizsaucis pie sevis. Pēc: vīra nāves saimniece arī ilgi vairs nedzīvojuse, steigusēs, kā ļaudis toreiz smējušies, večam līst kapā pakaļ, labi iekoptas mājas atstādama dēlam. Par šo dēlu un par visiem citiem Brenča pēcnācējiem zināmas tikai šādas lietas: visus viņus saukuši par Brenčiem, visiem viņiem bijušas sievas ar vismaz vienu nelabu īpašību, visi viņi bijuši cilvēki ar jautru dabu un savā dzīvē vismaz vienu reizi izdarījuši kaut ko sevišķu, par ko ļaudīm gadiem pieticis ko runāt, un visi viņi dēliem atstājuši labi iekoptas mājas. Tādi, lūk, bijuši Viļņos saimnieki līdz pēdējam Viļņam, šī mazā stāstiņa varoņam. No izskata viņš līdzinājās, kā visas pagasta vecenes, kurām bij pār par septiņdesmit, svēti vienā mutē apgalvoja, gluži tēvam un tēvatēvam. Viņam bij stalts augums, skaista seja, kupli mati un acis, kurās spirdzēja tēvutēvu jautrība. Šī jautrība parādījās jau darbos, puikam skolā ejot, un skolotājs zvērēja, Jānis būšot īsts Vilnis. Es saku - Jānis, jo viņa tēvam Brenča vārds nepavisam nebij paticis, un tas tādēļ, neievērodams vecveco ierašu, dēlu bij licis kristīt Jāņa vārdā. Bet ar laiku izrādījās, ka šis vārds nebij vienīgā zīme, caur ko jaunākais Vilnis izšķīrās no saviem vectēviem. Pēdējiem allažiņ v e c ā k i bij izmeklējuši sievas, kuras dēli bez pretrunām - gluži kā pirmais Brencis - bij apprecējuši un tad visā pacietībā savu krustu nesuši. Jānis no mūža biedrenes, kādu viņam vecāki bij nodomājuši ieprecēt, negribēja i ne dzirdēt. Izcēlās -par to liels karš. Nekā. Dēls kā negribēja, tā negribēja ņemt Zaplīzi - meitu, velns, galu zināja, tur no Kurzemes robežām. Šī svarīgā ķilda nebūt vēl nebij nobeigta, kad tēvs saslima un nomira, un māte, pēc īstu Viļņu saimnieču ierašas, drīzi vien viņam kapā gāja pakaļ, Jāņam vienam atstādama kā pusmuižu uzkoptos Viļņus.

Bija gan māja tie Viļņi, kādu otru tik drīzi vis nevarēja atrast! Ap jauno, no akmeņiem būvēto dzīvojamo ēku stiepās liels augļu koku un ogu dārzs, ap citām ēkām un gar ceļu stāvēja ozoli, kļavas, gobas un oši, un iekšā un ārā viss bij tādā kārtībā, ka prieks bij redzēt. Šo kārtību Jānis pēc vecāku nāves ar visiem spēkiem centās uzturēt, cēlās rītā agri augšā un gāja vakarā pēdējais gulēt, bet - kas bija, kas nebija, negāja Viļņos vairs tā kā senāk. Govis aizrāva pienu, barokņu cūkas vairs negribēja nobaroties, aitas vairs nedeva tik daudz vilnas kā senāk, i pat vistām ar dēšanu vairs negribēja veikties. Turpretim kalpoņu aitas ļumēt ļumēja aiz treknuma, un vilnas tām auga - cērp, ja gribi, sešas reizes pa gadu!... Paunu žīdu Viļņos apgriezās vai katru dienu pa vienam, un stelles saimes istabā stāvēja gandrīz cauru gadu: meitas auda vienā aušanā, gluži kā fabrikā. Un, jo vairāk tās strādāja, jo brangākas tās kļuva - Viļņu meitām, kā ļaudis smējās, veselība vaigus plēsa pušu.

Jānis šais brīnumos nolūkojās labu laiku ar mierīgu prātu, viņa jautrā daba viņam par tiem neļāva dusmoties. Bet, kad viens gads pagāja, neatnesis nekādas ievērojamas peļņas, un otrs gads atnesa vēl mazāk, tad viņš tak pēdīgi kļuva domīgs. Vai viņam tiešām bij jāņem saimniece? Vai viņš nevarēja izbēgt no krusta, ko visi saimnieki līdz šim Viļņos bij nesuši? Vai viņam it kā pēc nedeldējama lāsta, kas pie katras cilts no jauna piepildās, bij jāapprecē sieva ar kaut kādu nelabu īpašību, kura tikai pēc kāzām vien vēl nāca gaismā? Nē, neviens viņu uz to nespieda. Saimniecība tikai prasīja saimnieces, labi, viņš tai tādu gribēja dot. Bet, pirms viņš tikai s a i m n i e c i vien ieveda Viļņos, viņš taču varēja apskatīties pēc s i e v a s, var būt, ka viņam laimējas uziet patiesi krietnu meitu. Tādu viņš labprāt gribēja precēt!

Un viņš sāka meklēt.

Katru pazīstamu meitu no tām sešdesmit mājām, pusmājām un pusmuižām, kas pagastā atradās, viņš smalki pēc rindas domās sev palaida garām un tad - tikko nesabijās. Ak tu žēlīgais tētiņ, kāds briesmīgs brāķis viss nevalkāja meitas vārdu! Tādas tad bij tās zeltenītes un liepu meitas, par kurām dzejnieki tik jauki dziedāja!... Jānis reiz bij lasījis pasaku par ķēniņu, kas uz tirgus iejājis kādai sievai podu vezumā un zirgam visus traukus licis samīdīt: šāds podu vezums viņam tikās esam viss pagasts: pie kura trauka pieklauvēja ar pirkstu, tas dārdēja... Bet pēdīgi viņš tomēr domāja atradis pāris māju, kurās ziedēja pa rozei, cienīgas, ka pēc tām derēja izstiept roku.

Bij jāapskatās!

Kādā svētdienā Jānis aizgāja uz baznīcu un uzkāpa tornī. No turienēs, zināms, viņš uzdomātās meitās nevarēja nolūkoties to viņš arī negribēja - gribēja, kā zvaniķim sacīja, reiz visā tuvumā noklausīties zvana skaņās. Tādi untumi, lūk, reizēm uznāk tiem, kas kaujas ar domām par precēšanos!

Kad bij laiks, zvaniķis sāka zvanīt, un Jānis klausījās. Piepeši viņš iesaucās, lai zvanot stiprāk, nevarot vairs nemaz lāgā sadzirdēt.

Uz to zvaniķis atbildēja, - stiprāk nedrīkstot, citādi zvans pārplīsīšot. Nu Jānis atkal sacīja, lai šis stiprāk runājot, nevarot nedz zvana skaņu, nedz šā valodas sadzirdēt. Tā viņi sarunājās mazu brīdi, līdz pēdīgi Jānis, nepacietīgs kļuvis, nokāpa lejā.

Pie baznīcas viņu satika pazīstams saimnieka dēls, kas viņu sveicināja un jautāja, kā ejot.

Jānis izvilka pulksteni no ķešas, paskatījās tajā un atbildēja:

«Pusviens.»

«Kā labi iet, es prasu!» pazīstamais iesaucās.

«Ak tā,» Jānis atteica. «Kā tad, pa rasu, pa rasu.»

«Kas par rasu!» kaimiņš kliedza. «Pagāns, tev laikam ausis aizkritušas!»

Un tiešām, tā bija. Caur pēdējiem vārdiem uz Jāni darīti uzmanīgi, vairāk pazīstamu puišu apstājās ap viņu un sāka ar to runāt. Bet Jānis visiem deva tik greizas atbildes, ka drīzi vien neviens vairs nevarēja šaubīties, ka Jānis piepeši kļuvis gandrīz pavisam kurls. Arī zvaniķis pēdīgi pienāca un stāstīja, kas baznīcas tornī bij noticis. Nu lieta bij skaidra: Jāņam no neparastā trokšņa ausis bij aizkritušas. Saimnieka dēls, kam pie kroga bij zirgs, uzņēmās Jāni tūliņ novest pie ārsta, kas netālu no baznīcas dzīvoja. Šis ārsts nu gan bij diezgan paklīdis savā amatā un dzīvoja tikai no tā sauktiem ārkārtīgiem slimības atgadījumiem, bet ko bij darīt, - var būt, ka viņš pie ātruma tak vēl kaut cik varēja palīdzēt! Tātad Jānis likās arī uz viņu aizšķūtēties.

Ārsts visu iztaujāja galu no gala, apskatīja Jāņa ausis, lika tam izkārt mēli un iebāza vienā un otrā ausī pirkstu, jo citu instrumentu viņam priekš tam laikam nebij. Tad viņš sacīja, lai slimnieks mierīgi ejot uz māju, dzirdēt viņš lāgā vairs nekad nedzirdēšot, ausis esot pārplīsušas un šim nākoties divi rubļi...

Jānis pateicās, samaksāja un aizbrauca. Bet ārsta spriedums izpaudās pa visu pagastu, tāpat arī ziņa, ka Jānis vēl pie trim četriem ārstiem bijis un ka visi apstiprinājuši pirmā vārdus.

Jaunais Vilnis savu nelaimi nesa ar tādu pacietību, ar kādu laikam viņa vectēvi Brenči bij nesuši savu laulības krustu. Nekad viņš nesūrojās, nekad viņš nesadusmojās un nekļuva nepacietīgs, pat ja dienestniekiem viņam kaut kas trim četriem lāgiem bij jāiekliedz ausī. Istabas logu rūtis dārdēja, kad saime ar Jāni runāja, tās dārdēja, kad Jānis runāja ar saimi, jo tā jau veca lieta pie kurliem un puskurliem: tie domā, ka tie runā, un nezina, ka viņi kliedz.

Kad tas tā labu laiku bij gājis un Jānis vairāk reižu kalpones pieķēris, ka tās žīdam sviestu un miltus gribēja iegrūst vezumā, viņš kādā svētdienā rūpīgi saģērbās un lika aizjūgt zirgu. Nu vairs ilgāk nevarēja izturēt, nu bij jābrauc sievas, meklēt!

Pirmās mājās, kurās viņš iegriezās, bij saimniece visā apkaimē izdaudzināta par ļoti strādīgu. Šī slava bij pārgājuse arī uz viņas abām meitām, no kurām Jāņam jaunākā sen jau tā drusku bij iepatikusēs.

Zirgu piesējis, viņš iegāja istabā, kur taisni tikai šo meitu vien līdz ar māti atrada, citi visi bij izgājuši uz lauka. Lai gan saruna diezin kā neveicās, tad tomēr Jānis netaisījās nedz braukt projām, nedz stāstīt savu vajadzību, tā ka māte, pret Jāni pilnā kaklā žēlodamās par sauso laiku, pēdīgi paklusu iemeta starpā:

«Nez kā nu īsti šur atbraucis?»

«Nez,» meita tādā pašā balsī atbildēja.

«Būs vai uz tevis braucis, vai,» māte turpināja.

«Ej nu!» meita iesaucās. «Vai tu tā domā?»

«Nudie. Būtu jāuztaisa tēja. Aizteci, meit, uz aku, dēlieši šorīt visu tīro ūdeni izdzēruši.»

«Es gan neiešu,» meita atbildēja. «Ej vien pate, es tikām ar viņu runāšu... Nevajaga jau arī nemaz iet. Lai dzer pienu!»

«Piena jau nu diezgan mājā būs izdzēries... Ej nu, ej!»

«Un tējas?» meita tiepās. «Vai tās viņam laikam mājā trūkst? Varbūt vēl labāka par mūsu... Es jau nu neiešu.»

«Nu tad lai arī paliek,» māte runāja. «Ej tad arī atnes pienu no piena kambara, es pa tam aiziešu uz pagrabu pēc sviesta.»

«Ir ar tur diviem ko nest!» meita iesaucās. «Ta tad jauki izskatīsies, kad viesi atstāsim vienu. Atnes tu vien to pienu arī.»

«Slinkā ļudne,» māte meitai uzsauca un piecēlās. «Vai tu domā, ka, to Vilni mielojot, m a n atlēks kāds labums! Ak tu kungs Dievs, kaut jel nu tas cilvēks būtu tik muļķis un noņēmis man to krustu no kakla!»

To teikuse, saimniece piecēlās un izgāja no istabas.

Jānis, kas pa šo laiciņu bij noskatījies glīti nokārtotā grāmatu plauktā, tagad apgriezās un iejautājās:

«Kas ir akla?»

«Mīlestība,» meita jokodamās kliedza un tad piebilda: «Māte sacīja, šī labāk ietu pie kurla nekā pie akla.»

«Un tu?» Jānis kliedza pretim.

«Nu ļaudis jau saka, es esot gluži mātē atsitusēs, tad jau nu laikam tai lietā arī domāšu tā kā viņa.»

«Nepareiza ziņa,» Jānis kliedza. «Taisnība gan. Ļaudīm nevar ticēt.»

«Lai Dievs nedod,» meita nopūtās. «Ir gan par tiesi kurls.» Un tā, ka visa istaba noskanēja, viņa kliedza: «Es arī labāk pie kurla nekā pie akla ietu.»

«Ak lietu,» Jānis runāja. «Jā, es arī gaidu lietu. Bet nerunā tik stipri, es gluži labi dzirdu... Un nu man arī jāsāk braukt.»

«Braukt?... Paliec tak vēl kādu brītiņu,» meita vedināja. «Vai negribēsi varbūt kādu kumosu iekost?»

«Kamašā iekost,» Jānis sacīja un smējās. «Nē, to neļaušu. Man pātaga palika saimes istabā. Gan ar to atgaiņāšos.»

«Māte tev gribēja dot ēst!» meita izmisuse kliedza.

«Ko nu par plēšanu, - nebīsties,» Jānis atbildēja un sniedza meitai roku.

«Brauc ratā,» meita nepacietīgi noņurdēja, atvadījās no puiša, un šis aizbrauca, mātei pagalmā padevis ardievu.

Otrās mājās, kurās Jānis iebrauca, dzīvoja saimnieciņš ar četriem bērniem, trim meitām un vienu dēlu. Par dēlu runāja, ka no tā ar laiku iznākšot labs saimnieks, par meitām neviens nekā nezināja stāstīt - zīme, ka tās laikam bij krietnas. Ap māju un istabā Jānis nepamanīja nedz pārāk lielas kārtības, nedz pārāk lielas nekārtības, viss te laikam gāja pa tā saukto zelta vidus ceļu. Tā kā Jānis ar šo saimnieku nebij tik pazīstams, ka pie viņa bez iemesla varētu braukt ciemoties, tad viņš meloja, ka esot dzirdējis, ka nāburgam esot zirgs pārdodams. Saprotama lieta, ka nāburgam zirga nebij ko pārdot bet valoda bij iesākta un tika diezgan veikli turpināta. Meitas, kas visas trīs bij mājā, runāja ļoti prātīgi, un Jāņam arvienu vairāk sirds iesila priekš vecākās, glītas, nopietnas meitenes. Tie citi to arī drīz vien pamanīja, jo, kad Jānis jau otru lāgu vecākajai bij pievirzījies tuvāk, jaunākā māsa, kas Jāņam aiz muguras sēdēja, iečukstējās:

«Nudie, man tā vien liekas, ka Vilnis zirga pirkt pie mums nemaz nav atbraucis.»

«Kā tad?» māte jautāja.

Meitene parādīja ar roku uz vecāko māsu.

«Nu kas tad būtu?» māte sacīja.

«Kāzas,» meitene atbildēja un smējās jautri. «Marij, tu tak viņu ņemtu?»

Vecākā māsa satvēra priekšauta stūri un darīja tā, it kā kad ar to noslaucītu lūpas. Bet pa tam viņa atbildēja:

«Par ko ne. Patikt jau nu gan viņš man lāgā nepatīk, bet kur tad nu mēs, nabadzītes, tos patīkamos ņemsim. Brāķēt drīkst tikai lielmaņu meitas.»

«Tās viņu tā kurluma dēļ laikam jau arī būs izbrāķējušas,» māte runāja.

«Par to kurlumu būtu nieks,» vecākā sacīja. «Kaut tik pats būtu labāk paticis.»

Pēc šiem vārdiem viņa nolaida priekšauta stūri un sāka atkal ar Jāni diktā balsī sarunāties. Bet šis meitai trešo lāgu vairs nevirzījās tuvāk, novēroja izdevīgu brīdi, kad varēja atvadīties, un brauca tāļāk.

Nokļuvis pie trešajām mājām, kur arī ziedēja roze, ko viņš turēja par tik vērtīgu, ka pēc tās derēja izstiept roku, Jānis šo rozi ieraudzīja puišu drēbju klētī kopā ar kādu citu puķi - drusku iezilējušu magoni - kādas lādes saturu pārcilājam. Abas meitas dikti smējās, un, kad Jānis, pie klētiņas piegājis, padeva labdienu un vaicāja pēc saimnieka, roze atbildēja:

«Tēva nav mājā, un māte aizgājuse uz ciemiem.»

«Ko?» Jānis sacīja, roku pielikdams pie auss.

«Saimnieka nav mājā,» magone bļāva. «Runā stiprāk, tas stapans jau nedzird.»

«Skāde... Nu tad jūs neļaunosaties, ka patriecos ar jums kādu brītiņu, kamēr zirgs atšaunas, esmu ātri braucis.»

Abas meitas apgalvoja, ka tās nebūt neļaunošoties, un roze vēl pielika, šai esot prieks, ka tēva neesot mājā, un tā tālāk tā tālāk, un sāka tik veikli sarunas pavedienu šķetināt, ka Jānis atzina, ka bij taisnība ļaudīm kas viņu bija iecienījuši par ļoti gudru un attapīgu un stāstīja, ka neviens viņu nevarot aizrunāt. Bet teikumi, ar kādiem abas puķes šo vārdu audumu klusām pašas priekš sevis izrotāja, bija tik bezkaunīgi, ka saruna pilnīgi nemaz nav atstāstāma. Lai tādēļ pietiek ar to, kad saku, ka tā bij ļoti jautra un vilkās labi ilgi un ka tad, kad Jānis pēdīgi no abām puķēm šķīrās, magone pilnīgi pārliecināta izsaucās:

«Ja tu ar to Vilni drīzi nedzersi kāzas, tad lai es pārvēršos par stenderi!»

Vāģos iesēdies, Jānis vēlreiz atvadīdamies pacēla cepuri, apgriezās tad uz otru pusi un nospļāvās.

Tad viņš palaida grožus šļaubāk: saule jau rādīja launaga laiku, un vēl bij pēdējās no uzdomātām mājām jāizciemojas.

Nozviegdamies zirgs tajās ierikšoja. Jānis to piesēja pie slitiņas, kas taisni šim nolūkam bij taisīta un kādas viņš citās šodien izbraukātās mājās nebij atradis, un pārlaida acis pār pagalmu. Zaļais mauriņš visapkārt bij tik gluds un vienāds, ka laikam pat ne kaķis pa to nebij bradājis. Celiņi uz klēti, stalli un lopu kūti bij tik tīri kā nupat izslaucīti, laidars tik spodrs, ka pa to varēja dancot. Skaidienā skaidas un žagari visi likās guļam pēc kārtas, un ir istaba darīja tādu iespaidu, kā kad viņa kūkumu savā pakaļgalā nebūtu vis uzmetuse aiz vecuma, bet pēc sevišķa noteikuma. Tiešām, Vējš bij kārtīgākais saimnieks visā pagastā!

Istabā iegājis, Jānis tur redzēja tādu pašu ievērojamu spodrumu kā ārā. Gultas stāvēja noteiktā rindā gar sienām un bij cēli uztaisītas, saimes ēdamais galds - balts kā sniegs - istabas vidū, krēsli, soliņi - ar vārdu sakot, katra lietiņa savā vietā.

Istaba bij tukša, tikai vienā gultā gulēja puisis, kas, durvīm iežverkstoties, galvu pacēla un ar lielām, brūnām acīm jautājoši uzlūkoja ienācēju.

«Labdien,» Jānis sveicināja.

«Labdien,» puisis atņēma.

«Vai saimnieks mājā?»

Puisis parādīja ar īkšķi uz saimnieka istabas durvīm, pateica īsi: «Vai nedzirdat?» -nožāvājās gari, pagrieza ģīmi uz sienu un gulēja tālāk.

Mirkli uzmetis puiša resnajam, sarkanajam kaklam, Jānis paspēra pāris soļus uz priekšu un klausījās bridi. Jā, tiešām, Vējš pilnā kaklā lasīja bībelē. Tāds bija viņa ieradums. Viņš pilnā kaklā rīkoja saimi, viņš pilnā kaklā runāja ar mācītāju un lielkungu, viņš pilnā kaklā lūdza Dievu. Kādēļ ne? Ja Dievam tā nebūtu paticis, tad jau viņš diktas balss nemaz nebūtu devis.

Jānis klausījās un klausījās un gaidīja, lai saimnieks pātarus beidz, jo viņš to negribēja traucēt. Bet tomēr, nevarēdams sagaidīt gala, viņš iegāja saimnieka istabā.

Saimnieks neatņēma sveicinājuma, bet lasīja mierīgi tāļāk. Viņš lasīšanu nemēdza noraut nodaļas vidū, tas nebij kārtīgi, un tādēļ Jāņam bij jāgaida, kamēr viņš pirmās Makabeju grāmatas vienpadsmitās nodaļas visus septiņdesmit četrus pantus bij izlasījis. Proti, Makabeju grāmatas Vējam bij tās mīļākās, jo tajās tik jauki varēja palasīties par kariem un kautiņiem starp jūdiem un pagāniem! Šie notikumi saimniekam atgādināja viņa paša grūtos cīniņus ar nekārtīgo saimi un pasauli un deva tam spēku un prieku uz tāļāku karošanu.

Pēdīgi tie trīs tūkstoši pagānu bij nokauti, Jonatāns atgriezies uz Jeruzālemi atpakaļ, un Vējš, roku ātri pakustinādams bībeli aizsita cieti.

«Labdien,» viņš sacīja strupi, ne laipni, nedz nelaipni. «Nu, kā nu skrien?... Sēdi!»

Jānis atbildēja ko neko, apsēdās un jautāja, vai no saimniekiem šis vien esot mājā.

«Nē,» Vējš kliedza visā galvā, jo viņš domāja, ka viņa ikdienišķā balss priekš Jāņa vēl neesot stipra diezgan. «Alīde arī... Sūrojās visu dienu ar galvu... Būs laikam klētī... Gribēji ar viņu tikties?»

«J-ā,» Jānis atbildēja, drusku sajucis caur veča strupo izturēšanos.

«Nu tad iesim!» Vējš sacīja, ielika bībeli skapī un atstāja istabu.

Alīde, Vēja vienīgā mantiniece, sēdēja klētī un tamborēja.

«Vej še viesis!» tēvs kliedza, klētī iegājis. «Nu, ej uztaisi kapiju - man gribas dzert... Viesis ar dzers!...»

Meita piecēlās un sasveicinājās ar Jāni.

«Un nečiepsti, ar viņu runādama,» Vējš no jauna kliedza. «Zini, viņš tikpat kā kurls.»

Alīde nosarka maģenīt un aizgāja.

Jāņa acis viņu pavadīja, kamēr tā istabā nozuda...

«Ak tu tavu patīkamu skuķi,» viņš tad pie sevis nodomāja. «Cik lokani viņa gāja, cik glīti viņa bij ģērbusēs, cik dienīgi viņai baltais priekšautiņš stāvēja, cik modīgā džerkstē viņa matus uz pakauša bij sadžerkstējuse, ar kādu patīkamu, vienkāršu daiļumu viņa pat roku bij pratuse sniegt!» Un šī roka - nē, šī rociņa kā balta dūjiņa, tik mīksta tā bij gulējuse viņa rokā! Zināms, šis mīkstums un baltums nu gan liecināja, ka Alīde vienkāršus darbus nestrādāja, bet neviens jau arī tādu negaidīja no Vēja meitas, un Jāņa sievai tā arī nevajadzēja. Smalkus rokas darbus: ar mašīnu šūt un it īpaši nepieciešami vajadzīgo tamborēšanu viņa prata kā reti kāda cita, bij jau divus gadus pilsētā pie šneiderienes bijuse mācīties.

Un vai šim skuķam eņģeļa izskatā varēja būt citāda sirds nekā eņģeļa? Vai zem šāda tēva uzraudzības tajā cits kas varēja ieviesties nekā tikumi? Tie mita tur, par to nebij ko šaubīties, par to liecināja arī visa meitenes klusā pagātne. Vai tā kādreiz bij spēlējuse teātrī kā citas saimnieku meitas? Nē! Vai tā apmeklēja zaļumu balles? Nē! Vai to kādreiz redzēja krogā vai kroga priekšā stāvam uz puišiem rādāmies? Nē! Vai bij kādreiz dzirdēts, ka Alīde pateikuse uz saimi ļaunu vārdu, par uzbāzīgiem paunu žīdiem un rupjiem lopu kupčiem nemaz nerunājot? Nē un atkal nē!

Un Jānis savā sirdī nozvērējās šo meiteni iegūt par dzīves biedreni vai visu mūžu palikt neprecējies.

Kamēr Alīde kafeju vārīja, tikām tēvs pa klēti brangi izkliedzās par nekārtību, kas tagad pasaulē un sevišķi viņu pagastā valdot, un, kad viss turpat uz maza galdiņa dzeršanai bij sarīkots, tad Jānis atkal no jauna varēja apbrīnot meitenes veiklumu un garšu. Viss notika tik ātri, visi trauki tā spīdēja un laistījās un stāvēja tik patīkamā kārtībā uz galdiņa, ka puišam, kam līdz šim nemaz nebij gribējies dzert, tagad pēc kafejas slāpin slāpa.

«Griez maizi!» Vējš tagad Jāņam uzkliedza, uz saldskābas maizes kukulīti rādīdams. «Ēd!... Bet neiegriez vien pirkstā... Mani naži nav vis tādi kā citu!»

Jānis nodomāja, ka esot saprotama lieta, ka arī Vēja naži esot labākā kārtībā nekā citu, grieza maizi un ēda, un dzēra.

Arī Alīde ēda, dzēra un - runāja. Viņas valoda tecēja kā upīte, un viņa prata par Rīgu, par Vērmaņa dārzu un citiem jaukumiem tik patīkami stāstīt, kā Jānis vēl nekad nebij dzirdējis.

Kafeju padzēris, tēvs piecēlās un atstāja, nekā neteicis, abus jaunos vienus. Jāņam tas bij pa prātam. Nu viņš drošāk varēja iesākt runāt.

Bet bij varbūt piecas minūtes aiztecējušas, kad piepeši klētsdurvīs parādījās puisis, ko Jānis pirmīt istabā bij redzējis guļam. Viņš nebij liels, bet ļoti spēcīgs, ar brangu ģīmi, lielām, platām krūtīm un varenām gūžām.

Viņš iegāja klētī un sāka aizdurvē grābstīties ap sienu, kur visuvisādi valgi karājās.

«Nu, vai t' nebūsat reiz padzēruši?» viņš pa tam klusām un ātri vaicāja. «Nu, vai es tev šorīt neteicu, ka mans sapnis nozīmē, ka tev drīz būs precinieki?»

Alīde, kura graudiņu cukura bij gribējuse mest kafejā, nometa, šos vārdus dzirdēdama, cukuru zemē, nolīkās pie zemes, graudiņa meklēdama, un atbildēja:

«Vēl jau nu par precēšanos ne vārdiņa nav runājis.»

«Bet ja runā? Vai iesi?»

«Smiekli... Zināms.»

«Ak tu... un es?»

«Nāksi no Jurģiem uz Viļņiem par puisi.»

Šis iesmējās.

«Cits jau neatliks... Bet tagad gribētu vēl drusku aiziet uz krogu. Vai tev nauda?»

«Tavu rūtaino svārku kreisajā ķešā.»

«Paldies... Bet, ja vēlāku palieku - kā būs - -?»

«Gulēšu šonakt atkal tepat,» Alīde čukstēja, pacēla cukura graudiņu un iemeta to kafejā, Jāņam rādīdama nevainīgāko smaidu.

Puisis paņēma jaunus apaušus un nozuda ar tiem. Brīdi Alīde un Jānis klusēdami dzēra tālāk.

«Jūsu puisis?» pēdējais tad vienaldzīgi ievaicājās.

«Jā,» Alīde vienaldzīgi atbildēja.

«Spēcīgs cilvēks. Laikam arī ļoti strādīgs?»

Alīde atmeta ar roku.

«Tāds pats miets kā visi citi: kā dzen, tā lien.»

«Ak nakt un dien?» Jānis brīnējās. «Tik uzcītīgi kalpi reti atronami.»

Alīde sacīja, ka Jānis neesot pareizi dzirdējis, un Jānis atbildēja, tas varot gan būt. Citus cilvēkus mīlestība padarot aklus, šo tā pataisot vēl kurlāku, nekā tas jau esot.

Ko tad gan šis mīlējot? - Alīde jautāja.

Nu Alīdi, - Jānis atbildēja, - mīlējot viņu un vēloties viņu precēt.

Uz Alīdes vaigiem parādījās sārtums, un viņa atbildēja, ka šai Jānis ļoti labi patīkot un ka viņai arī patiktu Viļņos būt par saimnieci.

«Skāde!» Jānis iesaucās.

«Kādēļ?»

«Tādēļ, ka jūs nevarat nākt uz Vilņiem.»

«Bet es jau saku, ka varu,» Alīde kliedza.

«Es arī cienīju mīlestības varu,» Jānis kliedza pretim, «un cienīju jūsu liegšanos.»

«Bet es jau nebūt neliedzos!» Alīde brēca.

«Nē, nē, kā nu es to varu ņemt par ļaunu!» Jānis sacīja.

«Es jūs gribu ņemt!» Alīde brēca, gluži sarkana ģīmi apmezdamās. «Dzirdiet jel!»

Bet nekā! Abi jaunie kā nevarēja, tā nevarēja viens otru vairs saprast, un, tā kā Alīdei neiekrita prātā papīri un zīmuli ņemt palīgā, tad viņai Jāņam jāļauj vien bij aizbraukt ar nepareizo pārliecību sirdī, ka viņai jau cits brūtgans.

Šī pārliecība priekš Jāna laikam bij ļoti rūgta, jo, vāģos iekāpis, viņš zirgam krietni sadeva ar pātagu, tā ka labi koptais, ātrais lopiņš aizgāja kā auka. Kā vāģi, telderu telderiem pa meža ceļu skriedami, neapgāzās, tā brīnuma nemāku izskaidrot, tikai to zinu, ka tad; kad zirgs uzlēca uz lielceļa, viss vēl bij pietiekošā kārtībā.

Bet nu nāca nelaime.

Lielceļa malā, iepretim mazai mājiņai, gulēja liels, pelēks akmens, kuram Jānis jau simtu reižu laimīgi bij pabraucis garām. Bet šoreiz šis akmens viņam jeb, pareizāk sakot, viņa vāģiem kļuva par piedauzīšanas akmeni. Proti, tie tik spēcīgi atsitās pret to, palēca labi augstu gaisā un tad mājiņas priekšā apgāzās, Jāni pasviezdami labu gabaliņu projām.

Zirgs apstājās, un Jānis uzlēca stāvu un atgāza ar vienu vienīgu grūdienu vāģus atpakaļ uz riteņiem. Bet visi četri vairs nedūrās pie zemes, jo viena ass pavisam bij saliekta.

«Tik vien tās nelaimes!» Jānis noņurdēja un uzmeta grožus zirgam uz muguras, gribēdams mājiņā iet iekšā.

Bet te jau no mājiņas viņam iznāca pretim plecīgs jauns vīrs.

«Vai zināt, es arī jūs līdz šim turēju par apdomīgāku, nekā tiešām esat,» vīrs sacīja pusjokojošā, puspārmetošā balsī. «Tavu traku lēkšanu! No kā tad jūs bēgat - jeb vai kam dzenaties pakaļ?»

«Daru abus darbus reizē. Bēgu no nelaimes un dzenos laimei pakaļ,» Jānis spītīgi atbildēja. «Bet, ja jums, kalēj, labs prāts un Dievs sirdī, tad saklaudziniet man še to asi. Ar tādu tāļāk nevaru braukt.»

Kalējs apskatīja skādi un tad sacīja: jāpalīdz esot, bet darbs neesot tik ātri padarāms, lai tādēļ Vilnis pa tam ieejot un apskatoties viņa zālē.

Bet saskābis Jānis atbildēja, šis labāk palīdzēšot kalējam cik varēdams, lai skāde drīzāk tiktu izlabota.

«Labi,» kalējs atteica un sāka pa smēdi, rīkoties.

Pēc brīža atvērās durvis, kas no smēdes veda kalēja «zālē», un pa tām iznāca jauna, ļoti glīta sieviete, sveicināja, pasmēla ar baltu māla krūzīti ūdeni no spaiņa, kas smēdes kaktā stāvēja, un iegāja atkal istabā.

«Vai tā bij jūsu sieviņa?» Jānis vaicāja.

«Māsa,» kalējs atbildēja un pasmējās. «Redziet, tā izšķiraties jūs, lielmaņi, no mums, mazmaņiem: es pazīstu kā savus piecus pirkstus jūsu kalpus, jūsu zirgus, pat jūsu Kranci, un jūs i tā nezināt, vai esmu precējies.»

«Jūs jau arī mūsu vidū vēl neesat necik ilgu laiku,» Jānis atvainojās, «bez tam: ko esmu nokavējis, to tūliņ varu panākt, iešu iepazīšos ar jūsu famīliju.»

Viņš iegāja dzīvojamā istabiņā. Bet, nepatīkami pārsteigts, viņš pie durvīm palika stāvam. Bez kalēja māsas istabiņā vēl bij mazs, gadus sešus vecs meitens. «Kam šis bērns piederēja?»

Jānis apsēdās un sāka runāt. Viņš ievilināja bērnu sev klēpī un sāka tam par šo un to stāstīt un jautāt, meitenes atbildes likdams no kalēja māsas dikti atkārtot. Pēdīgi viņš vaicāja, kur bērnam esot tēvs un māte.

«Debesīs,» meitenīte sacīja.

«Un kur tev brālis?» Jānis vaicāja tāļāk.

«Ārā.»

«Un māsa?»

Bērns rādīja uz kalēja māsu.

«Kā viņu sauc?»

«Par Ilzi.»

«Un tevi?»

«Par Līzīti.»

Jānis nu zināja diezgan. Brīdi viņš meiteni vēl paauklēja un palaida viņu tad vaļā. Tai pašā acumirkli kalējs ienāca ar ziņu, ka vāģi esot salāpīti.

«Tas nabaga cilvēks jau gandrīz pavisam kurls,» Ilze klusā un līdzcietīgā balsī sacīja. «Juri, vai viņam nebūtu jāiestāsta - -»

«Nieki!» kalējs iesaucās un pielika, uz Jāni pagriezies: «Viendien te uzklīda tāda pagāna kāršu licēja, žīdiete, kura mums kā lietus debess tikām mācās virsū, kamēr bij jāļauj izlikt kārtis. Izlikuse priekš mums, tā par to pašu maksu teicās izmuldēties vēl priekš kāda radenieka, un tad Ilze prasīja, lai pastāstot, vai jūsu ausis kļūšot veselas.»

«Bet jūsu māsa jau manis līdz šim nemaz nepazina!» Jānis iesaucās. «Kā tad viņai varēja ienākt prātā -?»

«Viņa jūs pazina gan - viņa jau ir mazmaniete,» kalējs atbildēja un smīnēja.

Ilze nosarka, un Jāņam vaigi pietvīka.

«Un ko tad tā žīdiete sacīja?» viņš jautāja.

«Jūs caur kādu sieviņu atkal tikšot pie labas dzirdēšanas,» kalējs stāstīja tālāk. «Še Ilze nu domā, ka tā sieviņa cita neviena nevarot būt kā izdaudzinātā gulētāja un tādēļ jums uz to, pēc Ilzes domām, joku dēļ būtu jāaizbrauc.»

Jānis papurināja galvu.

«Tā man nevar palīdzēt,» viņš sacīja. «Man tikai viena vienīga zālīte, kā dakteri teica, varot palīdzēt, un tās es nevaru atrast.»

«Vai tad nav zināms, kādā vietā viņa aug?» Ilze ievaicājās.

«Ir gan. Bet es tādas vietas vēl neesmu atradis.»

«Ak meklējiet jel, gan atradīsiet!» Ilze dzīvi izsaucās.

«Meklēšu, meklēšu,» Jānis atbildēja, paskatījās Ilzē un piecēlās. Pāris vārdus vēl parunājis, viņš atvadījās un aizbrauca. Lēniem soļiem zirgs iegāja mājā.

Kādas dienas vēlāk Jāņam misējās arot: viņš nolauza zviedru arklam griežamo. Līdz šim viņš vienmēr puisi uz kalēju bij sūtījis, tagad viņš aizgāja pats. Kamēr kalējs griežamo lāpīja, Jānis iegāja istabiņā, bet atrada tur tikai mazo Līzīti vienu pašu. Viņš bērnu atkal paņēma klēpī, pajokojās ar to un ievaicājās tad piepeši:

«Ilze tevi gan laikam ik dienas sit, Līzīt?»

«Nē, viņa manis nemaz nesit,» Līzīte atbildēja.

«Bet baras. Viņa tevi laikam gan arvienu sabar.»

«Bar gan. Tad, kad esmu nevaldīga.»

«Un brāli viņa laikam arī bar?»

«Nē,» meitene noteikti atbildēja un papurināja galviņu, «brāli viņa nekad nebar.»

«Tā... Vai jūs abas guļat vienā gultā?»

«Jā.»

«Tas ir smuki... Tad jūs gan reizē ejat gulēt un reizē ceļaties kājās?» Jānis pratināja tāļāk.

«Gulēt ejam reizē, kājās ceļos viena pate - es ilgi guļu,» bērns atbildēja un pielika: «Bet par ko tu tik daudz prasi?»

«Es gribu zināt, vai tu labi proti atbildēt,» Jānis izskaidroja un izvilka no ķešas krietnu graudu cukura.

«Māki jau gan. Še tev arī par to kukulis...»

Pēc šīs reizes Jāņam ceļš uz smēdi, kā smējās, bij ierauts. Bija kas, nebija ko kalt: Jānis aizgāja. uz smēdi un satikās, saprotams, tad arī ar Ilzi. Te kādā dienā, atkal apciemojot smēdi, viņš to atrada tukšu. Ogles ēzē bij izdzisušas. Mazā Līzīte kavējās ap brāļa šur tur izkaisītiem darba rīkiem.

«Kur Juris?» Jānis prasīja.

«Istabā.»

«Un Ilze?»

«Arī istabā.»

Meitene pienāca pie Jāņa klāt un pačukstēja noslēpumaini:

«Viņa raud.»

«Ej nu, ej! Par ko tad?»

«Es nezinu.»

«Vai te šodien bij daudz viesu?» Jānis vaicāja.

«Nupat bij viens un aizgāja.»

«Vai tas ko sacīja ar?»

«Viņš sacīja, tu precēšoties un lai Juris viņam sakaļot jaunus vāģus.»

«Ā!» Jānis iesaucās un iegāja istabiņā.

Kalējs stāvēja pie loga un skatījās ārā, Ilze sēdēja gultā un aizsedza, Jāņam ienākot, ātri ģīmi.

«Labdien!» Jānis sveicināja.

«Labdien!» tikai kalējs strupi atņēma.

«Kāda sērga tad jums abiem uznākuse?» Jānis, vienā un otrā paskatījies, jautri ievaicājās un apsēdās.

Kalējs apgriezās.

«Nupat pie manis bij Vējš,» viņš atbildēja un lūkojās, uzacis nikni sarāvis, nozīmīgi Jānī.

«Ak un tas jums atnesa lietu!» Jānis jokojās tādā pašā jautrā balsī.

«Nē,» kalējs atcirta pretim, «viņš mums atnesa ziņu, ka viņa Alīde drīz dzeršot kāzas.»

«Tā! Un par to jums abiem jānoskumst? Vai Alīdi apskaužat? Vai jums arī tā kā negribētos kāzu?»

«Tas tak par daudz!» kalējs iesaucās un uzsita ar roku uz loga plaukta. «Jūs nākat gandrīz ik pārdienām uz smēdi, sagrozāt manai nabaga māsai galvu un esat jau citas brūtgans! Vai tas nav neglīti! Un tad jūs vēl smejaties par manām errastībām un Ilzes žēlabām!... Zināms, mēs jau nu jums to nemaz nebūtu rādījuši, ja mums būtu bijis laiks saņemties. Bet nupat vien vēl jau visu dabūjām zināt.»

«Tad jau esmu ienācis īstā brīdī,» Jānis smējās, jo kalēja dusmīgie vārdi nedarīja nekāda iespaida uz viņu. «Nav vajadzīgs, ka saņematies. Man nemaz nav ienācis prātā ar jums jokoties. No Alīdes nekā nezinu. Viss, ko zinu, ir tas, ka ar Ilzi drīzi dzeršu kāzas.»

Abas rokas atspiedis pret loga plauktu, kalējs skatījās runātājā.

Jānis brītiņu nopriecājās par pārsteigumu, kas uz viņa ģīmja bij lasāms.

«Ko nu stāvi,» viņš tad sacīja. «Vai pratīsies un atstāsi mūs vienus! Jeb vai gribi dzirdēt, kā Ilzi uzrunāju?»

To nu kalējs negribēja vis. Lēniem soļiem, it kā šaubīdamies, kas īsti būtu darāms, viņš atstāja istabiņu. Jānis piegāja pie Ilzes, kas visu šo laiku nebij zinājuse, kur dēties, ko darīt, nosēdās viņai līdzās un satvēra viņas roku. Un tad viņš ar viņu runāja un vaicāja, vai viņš šai patīkot. Viņam nepietika ar to, ka kalējs viņas mīlestību bij izstāstījis, viņam šī mūžam saldā apliecība bij jādzird arī no Ilzes mutes.

Bet atbildes vietā Ilze notvīkdama tikai viegli pamāja ar galvu.

«Nu saki jel!» Jānis lūdzās. «Runā!»

«Es nevaru!» Ilze pie sevis nočukstēja. «Kā lai kliedzu, ka viņu mīlēju.»

«Bet es jau dzirdu!» Jānis sacīja un smējās laimīgi. «Tu nupat teici: «Kā lai kliedzu, ka viņu mīlēju!»»

«Tu dzirdi?» Ilze iesaucās, pēkšņi uzlēkdama stāvu. «Tu dzirdi?... Kungs Dievs - tad tā brīnuma zālīte - tu viņu esi atradis?»

«Jā,» puisis atbildēja. «Esmu atradis.»

«Kur tad, kur tad?» Ilze ātri vaicāja.

«Tavā sirdī.»

DANCIS PA TRIM

Ar rokām, kuras tikai sprīdi garas krekla piedurknes sedza, basām kājām, bez jakas, īsos bruncīšos - tā viņa saulainā vasaras dienā līkājās pa ķēķa priekšu, piena traukus berzdama un skalodama, kad mežsargs ienāca pagalmā.

«Labdien!»

«Labdien.»

«Saimnieks mājā?»

«Ir.»

«Istabā?»

«Nezinu. Prasiet saimniecei.»

Mežsargs netaujāja tāļāk, kur saimniece, bet skatījās Ilzē. Viņa mirkļi kavējās brīdi pie viņas ģīmja, kurā baltums un sārtums cīnījās pēc priekšrokas, noslīdēja tad uz krūtīm un pēdīgi uz viņas kājām. Viņš smīnēja.

Viņa to redzēja. Viņa aizbīdīja pierē nošļukušu matu šķipsnu aiz auss un sacīja:

«Ko jūs smejaties?»

«Es?... Neko.»

«Ko jūs manī tā skatāties?»

«Vai jums tas nepatīk?»

«Nepatīk? Kas tur man ko patikt, kas ko nepatikt! Saimniece piena kambarī taisa sviestu.»

«Ak tad nepatīk! Nu, es aizeju arī, kad tā gribiet.»

Ar to pašu smaidu uz lūpām mežsargs novērsās un aizgāja pāri pagalmam uz piena kambari, uz kuru Ilze ar roku bij parādījuse.

Skuķis berza naigi tāļāk, bet viņas mirkļi sekoja it kā negribot mežsarga stāvam.

Tātad tas viņš bija! Neliels no auguma, plecīgs, ar tādu ģīmi!... Ko tie cilvēki muldēja! Tas esot skaists! Bāla dzērāja pluta, paplata mute, acis pelēkas un tādas saltas un nekaunīgas un deguns - jā, tas nu gan... tas bij glīts. Un zobi arī. Bet tādēļ tak nevajadzēja viņu tā izkliegt un no viņa biedināt. Hm!... Ilze pasmējās. Tas!...

Pēc brīža viņš atkal iznāca no piena kambara.

«Ardievu, jaunkundze!» viņš sveicināja skaļi pāri pagalmam un pavicināja cepuri. Viņa balss skanēja izaicinoši, zobgalīgi. Bet taisnība bij: tik cēli Ilze vēl nekad nebij tikuse sveicināta. Kaut kas sevišķi patīkams bij šai puslokā, kādu cepure un roka gaisā izvilka.

«Ardievu, ardievu!» viņa atbildēja un negribēja viņam nemaz noskatīties pakaļ. Bet nebij viņš vēl soļus piecus aiz vārtiem, kad viņa tomēr bij galvu pret aizgājēju pacēluse. Cik lepni viņš gāja! Tā mazdrusciņ pašūpodamies. Varēja redzēt, ka bij muižas cilvēks. Nespēra vis tādus soļus kā Ješka - ļinka, ļanka... Un cik glīti viņam tas zaļais mundiers stāvēja! Ar to nu gan viņš krogā pa galda apakšu nebij vārtījies, tas bij tik spodrs kā iz skapja ņemts.

Viņa nolika noberzto un noskaloto trauku pajumtes ēnā un, atkal apgriezdamās, ieraudzīja Ješku pie balviņas stāvam. Viņa ģīmis bij gluži sarkans un sviedru pārklāts, viņa lielās, platās rokas bij vietvietām ar sveķiem notraipītas. Pašaurās, zilās, labsirdīgās acis it kā pēc kaut kā neierasta apkārt laizdams, viņš lēnām ievaicājās:

«Kā tas mežsargs te meklēja?»

Ilze pamērcēja dzelteno salmu vīkšķi baltajās smiltīs, aplaida vīkšķi ap spaini un atbildēja:

«Saimnieka.»

«Ar tevi arī runāja?»

«Jā.»

«Ko t' šis... ē...?»

«Ko nu... tāpat vien. Niekus.»

«Ilgi te bij?»

«Tāds kā!... Ilgi! Tik ilgi jau te varbūt nebij, kā tu te tagad stāvi.»

Puisis noņēma salmenīcu no galvas, noslaucīja sviedrus rupjā krekla piedurknē un sacīja:

«Atnācu pēc ūdens. Mums tur pie šķūņa gribas dzert. Vai ir ķēķī?»

«Veseli nesieni. Bet saimniece varbūt dos panijas. Ej uz piena kambari.»

Ješka iegāja ķēķī, padzērās un soļoja tad pa to pašu celiņu, pa kuru mežsargs bij gājis.

Viņš gāja neveikli. Viņš stāvēja pašā vīra brangumā, bet viņš likās sava spēka neapzinoties. Galvu viņš turēja tā drusku uz priekšu noliektu un izskatījās caur to pagļēvs un pazemīgs. Tas bij viņa nelabojamais ieradums - šāda iznešanās, un, ja Ilze to jau agrāk bij ievērojuse, tad viņa to tagad redzēja ar divkārtēju skaidrību.

* * *

Kādas dienas vēlāk mežsargs atkal ieradās Rindniekos. Jaunais šķūnis bij gatavs, saime kopa pirmo āboliņu. Mežsargs sveicināja vispār ar savu skaļo, vīrišķo balsi un tad, tuvāk pienācis, it kā sevišķi vēl Ilzi.

«Ā!» viņš sacīja un likās esam pārsteigts. «Sveika!» Un viņš pacēla cepuri maķenīt, bet atkal ar tādu vingru veiklību.

Tad viņš pagriezās uz saimnieku un vaicāja: vai izgājušā naktī neesot pamanīti kādi braucēji? Tepat muižas mežā esot nozagti divi skaisti oši.

Neviens nekā nebij pamanījis. Laiciņu pakavējies un ar vienu otru šo to papļāpājis, mežsargs atkal atvadījās. Gadījās, ka viņam Ilzei bij jāiet garām. Viņš pasmaidīja droši, viņa saltās acis sastapās ar viņas mirkļiem, viņš pielika pa zaldātu ieradumam pirkstus pie zaļās cepures loka un aizgāja klusēdams garām. Pēc brīža viņš uzsāka svilpot, un tad iznesīgais stāvs nozuda krūmos.

«Ko tas te sāk vazāties?» Ješka lēnām noņurdēja uz otru puisi. «Ka vēl nedabū pa kaklu.»

«Pēdas tak jādzen,» otrais piemetināja. «Mežs tak jāsargā. Tas viņa amats.»

«Nu tad lai viņš kopj savu amatu, bet lai nebāž sava deguna citu... ē... m... lai viņš tikai piesargājas. Es gan redzēju.»

«Ko tad?»

«Nu, lai nu paliek.»

* * *

Nākamā svētdienā Rindniekos ienāca vēstule, ka no tās dienas par nedēļu Kūļos («jaukajā ezera birzē») būšot balle. Kūļu puiši ielūdzot kaimiņu jaunkundzes, kundzes un jaunkungus uz laipnu piedalīšanos. Visā padevībā Jānis un Antons.

«Kas to balli izrīko?» kāds vaicāja, kad vēstule bij izlasīta.

«Tu tak dzirdi, tie, kas parakstījušies: Kūļu puiši - Jānis un Antons,» Ilze izskaidroja.

«Ak, nieki! Jāņam ir sieva un bērni, tas vairs ar tādām lietām neielaidīsies, un Antonam atkal nav ne kapeikas makā. Kas tad mūzikantiem lai maksā?»

«To darīs pats Kūlis,» Ješka sacīja. «Viņš liels draugs ar mežsargu. Mežsargam Kūļos brūte. Mežsargs balli izrīko, Kūlis maksās.»

«Tiesa gan,» jaunā puiša sieva Made piebilda. «Pērn mežsargs pats savā vārdā ielūdza uz Kūļiem. Man pašai bij vēstule.»

«Ak tad viņam tur brūte,» Ilze vēl beigās ieminējās.

«Vai tā lieta tik ievērojama?» Ješka nevarēja nociesties neievaicājies.

Viņš nedabūja atbildes.

Bet nu nepagāja neviena diena, kad par Kūļiem nesanāca valodas. Ilze nekad neuzsāka, visiem viņi bij ļoti vienaldzīgi, bet runāts tomēr tika. Arī par mežsarga brūti viņa kaut ko dabūja dzirdēt. Vieni viņu lielīja par glītu, otri pēla. «Kāda viņa īsti bij? Laikam taču gan skaista. Vai tad nu tāds, kas visu pagastu tik bieži apstaigā, nevarēja izmeklēties!...» Viņa piegāja pie lādes un pārcilāja savu vasaras rotu. «Kuru kleitu gan svētdien vilkt mugurā? Vai gaišdzelteno ar dzeltāno blūzi vai rozā ar balto blūzi un rozā bantēm? Jāvelk būs rozā...» Un svētdienas rītā viņa pārmazgāja balto blūzi un uzpletēja viņu lik rūpīgi, ka tā izskatījās gluži kā jauna.

«Tā laikam būs ballē ko štātēties?» Ješka sacīja, noskatīdamies, kā skuķis rotu piekāra pie sienas.

«Jā.»

«Ak tad gribi gan iet?»

«Par ko ne? Juris arī ies un Made, sieva būdama. Tu neiesi?»

«Es?... Es... redzēs, kā vēl iznāks.»

Iznāca tā, ka Ješka noviksēja savas kamašas, nodzina rūsgano bārdu, uzgrieza rūpīgi kuplās ūsas, apvilkās jauno bukskiņa uzvalku un gāja citiem līdzi uz Kūļiem.

«Feins puika tas Ješka, kad viņš tā uztaisās,» Made ceļā iesacījās. «Nudie, kā gurķis. Ja es vēl nebūtu meitā, pie cita gan neietu kā pie viņa. Tikai turies jel taisnāk, lāci!» Un viņa ar delnu viņam jautri iesita pa muguru.

Sitiens Ješku likās padarot vēl pazemīgāku.

«Ko nu,» viņš stomījās. «tagad nu gan tu tā runā. Esi no manis droša. Bet, kad būtu vēl meita, tāpat bēgtu no manis un skatītos citos kā visas citas.»

«Kuras tad no tevis bēg?»

«Kuras? Vai nu es visas varu izsaukt pie vārda!»

«Nu tad dzenies pakaļ, ja bēg. Kad es būtu tāds puisis ka tu - septiņas uz viena cirtiena!» Māte smējās. «Skaties mūsu mežsargā! Tāds pleika! Bet tas prot! Kurai meitai viņš nepatīk? Paprasi! I es pate ar viņu labprāt dancoju. Mācies, brāl...»

«Ko nu par mežsargu,» Ješka rāmi atbildēja un skatījās projām. Viņa acu plakstiņi paraustījās.

Klusēdama Ilze soļoja citiem pakaļ.

Danču vietā jau labs pulks meitu un puišu bij saradies. Pa pāriem, pa trim, pa četriem viņi staigāja gar ezermali, pa birzi vai sēdēja uz dēļiem kuri gar līdzeno danču laukumu uz staklēm bij uznagloti.

Sasveicinājusēs ar Kūļu saimi, kura pienācējiem tūliņ ceļā gadījās, Ilze nosēdās Madei līdzās uz viena no garajiem soliem, kamēr puiši ar Jāni un Antonu palika sarunājoties. Uzmanīgi Ilze laida acis visapkārt.

«Mežsargs arī jau atnācis,» viņa pēc brīža klusām un vienaldzīgi piezīmēja.

«Kur tad viņš ir?»

«Tur pašā viņā galā, kur tie trīs bērzi.»

Made raudzījās turp.

Pret bērza balto stumburu atspiedies, nolaidīgi kājas izstiepis un kreiso roku viegli aplicis sarkanā blūzē ģērbtai meitai ap viduci, puisis tur sēdēja. Ar zobgalīgu pārākuma smaidu ģīmī viņš skatījās garāmgājējos, kuri devās uz ezermali un nāca no turienes atpakaļ, un likās savai biedrenei šad un tad kaut ko jautru pasakām, jo tā laiku pa laikam iesmējās, baltu mutautiņu it kā pretodamās lūpām aizlikdama priekšā.

Piepeši viņš pacēla drusku galvu, un Ilze manīja, ka viņš viņu bij ieraudzījis. Viņš atkal atlaidās agrākā stāvoklī atpakaļ, palika vēl tā brīdi, piecēlās un nāca tad taisni uz Madi un Ilzi.

«Sveikas!» viņš izsaucās, vēl soļu desmit lielā attālumā no viņām būdams. «Sveikas!» Un viņš pacēla cepuri un turēja to, roku taisni izstiepis, pāri sekundes gaisā. Gūžas mazliet gorīdams, viņš tad pienāca klāt un spieda Ilzei un Madei roku. Ļoti spēcīgo spiedienu sajuzdama, Ilze negribot apjuka un nolaida acis.

Mežsargs viņai nosēdās līdzās.

«Redziet, jaunkundze, cik jautri pa mūsu pagastu iet,» viņš sacīja, valodu uzņemdams. «Un jūs, kā dzird, šopavasar savu malieni nemaz neesot gribējusi atstāt! Nezin vai jel vēl pavisam kādā zaļumu ballē esiet bijuse?»

«Nē,» Ilze atbildēja saņemdamās. «Bet vēl te nekādas jautrības neredzu.»

«Pagaidiet, pagaidiet, tūliņ mūzikanti sāks spēlēt. Tad jūs redzēsiet.»

«Vai tad vēl nemaz neesiet dancojuši?» Made prasīja.

«Nē.»

«Ej tak! Par ko tad ne? Ir jau diezgan vēlu.»

«Nevarēju danču uzsākt.»

«Nevarēji? Vai tad tev jāuzsāk?... Nu jā, tu kā baronjaunskungs... Bet par ko tad nevarēji?»

«Mana dancotāja vēl nebij atnākuse.»

«Meli. Sēdējāt jau tur saķērušies.»

«Saķērušies sēdējām, bet dancot nedancojām.»

«Ak tad tā nebij vis vēl īstā! Vai tā nu atnākuse?»

«Jā - tas ir, es ceru, ka jūs, jaunkundze, neliegsaties... ka man būs gods... ar jums... ka mēs abi uzsāksim...» puisis sacīja, uz Ilzi pagriezies. Viņš piecēlās, palocījās viņas priekšā un izstiepa roku.

«Vai jā?»

«Es nezinu... neprotu lāgā...» skuķis stomījās, vispār ģīmjam notvīkdams.

«Nekas, nekas, gan mēs tiksim caur. Par lūgšanu, jaunkundze!»

«Nudie... esmu vēl tik maz dancojuse... samisīsies...»

«Ja samisīsies, tad jūs nesin aiznesīšu tālāk. Sakiet vien «jā».»

«Nu - - jā.»

Viņa sniedza mežsargam roku, kuru šis, cepuri ar kreiso paceldams, satvēra un atkal spēcīgi spieda.

«Un pirmo franksēzi arī?» viņš piebilda, rokas vaļā nelaizdams. «Pirmo franksēzi arī?»

«Tas... tas... būs tā kā par daudz,» Ilze kautrēdamās atbildēja.

«Ak, neliedzaties nu!»

«Nē, par tiesu - par daudz.»

«Es nelaidīšu rokas agrāk vaļā, pirms nebūsiet apsolījusēs.»

«Nu tad jau jāapsolās vien būs.»

«Pateicos.»

Atkal rokas spiediens, atkal cepures pacelšana, un mežsargs aizgāja uzmeklēt mūzikantus.

«Nu sarkanai būs ko erroties,» Made piemetināja un skatījās meitā, kura vēl arvien to triju bērzu pavēnī sēdēja.

Ilze paraustīja tikko manāmi plecus.

Pēc brīža pienāca Ješka un nosēdās pie Mades sāniem.

«Sanākuši diezgan daudz,» viņš sacīja. «Skat, lasās jau kopā uz dancošanu.»

«Vai tev jau pirmajam dančam zināma jaunkundze?» Made vaicāja.

«Nav. Bet gan jau...»

«Ko nu - gan jau, pasteidzies, ek, citi jau apdrošinājušies priekš trim četrām reizēm.»

«Ej nu! Kas tad tie tādi?... Tad jau nu man arī būs jālūko...» Viņš apklusa, sāka ar kamašas papēdi sajucis bedrīti cirst zemē, bungoja viegli ar dūri labu laiku uz dēļa malas, atspieda elkoņus uz ceļgaliem un skatījās zālē.

«Man jau daudz nebūs jāmeklē, es domāju,» viņš tad atkal pasmagi uzsāka, «es domāju... Ilz, tev tak vēl nav dancotāja?»

«Kā nu nav, kad ir,» Made viņas vietā atbildēja. «Es jau sacīju, dažs jau apdrošinājies priekš trim četrām reizēm.»

«Un kas tad... tas?...»

«Nu, mežsargs.»

Ješkas noliektā galva uzrāvās stāvu.

«Hm!» viņš tikko dzirdami izgrūda un sēdēja tad kā mēms Madei līdzās.

Ilze piecēlās un piebiedrojās kādam garām ejošam meitu pulkam.

«Kam tad tu viņas jau ceļā neuzrunāji, ja gribēji pirmais būt,» Made sacīja. «Nudie, Ješka, tu tak nemaz neproties...»

Puisis skatījās pāri par danču placi saules apspīdētās bērzu galotnēs. Uz viņa zilajām, labsirdīgām acīm gulēja kā valgs plīvurs, kad viņš spiestā balsī atbildēja: «Ē, ko tur! Ir jau tiesa: man paveicas tikai aršana un ecēšana... Jāiet būs uz māju.»

«Uz māju! Vai tu... Nesāc nu tādu nieku dēļ tūliņ gražoties! Ko es pirmiņ teicu? Dzenies pakaļ! Ej dzenies viņai pakaļ un uzlūdz viņu uz otro prankseju, pirmo vien jau vēl ir apsolījuse. Ej!» Un viņa piecēlās un vilka puisi no sēdekļa kājās, un stūma to uz priekšu.

Drīzi pēc tam iesākās dancis.

Vienam puišam ar skaņām harmonikām un otram ar vijolēm spēlējot, mežsargs pietvīkušo Ilzi veda uz laukuma vidu. Visu acis skatījās viņos. Tie uzsāka dancot. Brītiņu pāris griezās viens pats, tad tikai tam sekoja citi. Beigās ērtais laukums bij pilns dancotāju.

Pie bērza atspiedies, Ješka skatījās raibajā mutulī. No visām tām baltām, sarkanām, dzeltenām un strīpotām blūzēm viņš redzēja tikai vienu vienīgu, kā tā nozuda un parādījās, nozuda un atkal kopā ar zaļu cepuri parādījās.

Viņa pirksti savilkās dūrēs. «Tātad šitas cilvēks... šitas plukata... izjauca visu... visu... Un nekā tam nevar darīt pretim!»

Pa tam Ilze laimīgi šūpojās mežsarga rokās.

«Diezgan, diezgan nu!» viņa pēdīgi aizkususe čukstēja. «Es vairs nevaru.»

«Vēlreiz riņķī,» viņš atbildēja, un pāris lidoja vēlreiz ap laukumu. Ilzes kājas gandrīz nemaz nepiedūrās pie zemes, tik spēcīgi viņš viņu turēja apkamptu.

Tad viņš dancoja ar sarkano blūzi, tad ar kādu citu, tad atkal ar Ilzi. Likās, ka dancošana viņu nemaz nevarēja nogurdināt. Viņš turēja viņu tikpat spēcīgi kā pirmoreiz. Viņa dvaša bij karsta.

Pēc īsas pauzes sekoja pirmā franksēze. Pāri nostājās rindās. Ješka atkal palika sēdam. Made veltīgi viņu bij skubinājuse, lai piedaloties. Tāda savāda stūrgalvība likās pār viņu nākuse. Viņš gribēja visu vakaru nosēdēt, no vietas nekustējis.

«Jūsu brūte nu gan būs dusmīga, ka tik daudz ar mani dancojiet,» Ilze pēc pirmās tūras jokodamās sacīja. «Franksēzi jums ar viņu krita dancot.»

«Kas par brūti?» mežsargs atbildēja. «Man brūtes nemaz nav.»

«Nu, nu, kas tad tā sarkanā?»

«Tā? Tā ir... nu, kas viņa tāda ir? Laba draudzene.»

«Un tad jums par tiesu līgavas vēl nava?»

Mežsargs iesmējās.

«Vai tad tas tik neticami? Tad jau veltīga būs apgalvošana, ka nava gan vēl. Bet, ja gribu pie patiesības palikt, tad tomēr cita nekā nevaru teikt.»

«Ak tad laba draudzene vien? Nu lai... tad jums tomēr šo danci ar viņu vajadzēja dancot.»

«Bet ja nu man še vairāk tādu labu... labu... ar kuru tad man bij dancot? Tad tak gudrāks esi, ka nedanco ne ar vienu.»

«Ko jūs sacījāt: vairāk?» Ilze jautāja.

Puiša pelēkās acis ieurbās Ilzes acīs.

«Ko varu darīt, ka tik daudzām patīku,» viņš čukstēja. Viņš smīnēja, viņa baltie zobi spīdēja, bet viņš tie tam nebūt neizskatījās alkatīgs.

«Ak, ejiet jūs! Vai jūs?... Jūs gan laikam domājiet?...»

«Nu tak, nu tak! Kā tad! Es tā ceru,» mežsargs sacīja un spieda, jaunu tūru uzsākdams, skuķa pirkstus kā maiglēs.

Franksēzei sekoja nenovēršamā kreicpolka, un tad tika izsaukta dāmu polka.

Apkārt lūkodamās, kādu puisi uzlūgt, Ilze satikās ar Madi.

«Tu jau tagad ar mežsargu vien danco,» viņa sacīja. «Sāk jau par to čukstēt. Šito reizi tādēļ gan varēji izlaist, ar viņu nelēkuse.»

«Ej nu, ej,» Ilze brīnējās. «Es tak tāpat ar visiem... neesmu jau vēl neviena atraidījuse.»

Viņa gāja tāļāk. Viņa labi zināja, cik vārīga lieta bij ar mežsargu nākt valodās - un tomēr viņa sirdī sajuta kaut ko patīkamu.

Te viņa atdūrās uz Ješku. Gluži nospiests tas sēdēja uz sola.

«Kas tad tev, ka tevis nemaz neredz pakustamies?» Ilze viņu jautri uzrunāja. «Ko tu te klekni kā vecs puisis, kuram bailes dancot, tādēļ ka kauli grab? Vai pastaipīsi kājas!»

«Tagad jau jaunkundžu darīšana,» Ješka lēnām atbildēja. «Tagad jau es nedrīkstu.»

«Un kad drīkstēji? Ko tad darīji? Tāpat slinkoji... Bet nāc celies nu kājās, palūkosim...»

Viņa satvēra Ješku aiz rokas, un puisis, kas bij noņēmies šovakar nemaz nedancot, - sekoja baltajai blūzei, un drīzi rozā lentas griezās jautrā virpulī.

«Cik viegli tu danco,» viņš laimīgs murmināja.

«Tu arī,» viņa atteica. Bet viņš tomēr nedancoja tik viegli kā mežsargs. Un cik maigi viņš viņu turēja apkamptu! Gluži vai bailīgi. Un, ja viņa kreisā nebūtu tik karsta, tad Ilze nemaz nebūtu manījuse, ka viņas labā tajā gulēja.

Pēc dāmu polkas bij garāka pauze, un tad mežsarga vietā Kūļu Antons pieteica otro franksēzi. Tai sākoties, saule norietēja aiz ezera.

Pagāja vēl vairāk danču, un Ilze mežsarga nepamanīja. Viņa jutās piekususe un gāja uz ezeru. Birzē staigāja saķērušies pāri, ezermalē atskanēja jautra tērzēšana un smiekli. Ilze noliecās un iesmēla saujā ūdeni, un atveldzēja notvīkušo pieri. Tad viņa krūmmalē nosēdās.

Piepeši no birzes iznāca vīrietis. Brīdi viņš stāvēja uz vietas, grozīja it kā meklēdams galvu uz vienu un otru pusi un tuvojās tad Ilzei. Tas bij mežsargs.

«Balta puķe ezermalā,» viņš jokojās un nometās zemē. «Es jūs visur meklēju. Esmu kādu duci gaišu blūzu noturējis par jūsējo... Kā iet?»

«Būs diezgan dancots,» Ilze atbildēja.

«Tad iesim drusku pastaigāties,» puisis runāja, galvu viņai tuvu pieliekdams klāt. Viņš košļāja egles zariņu, bet Ilze tomēr saoda, ka viņš bij dzēris.

«Nav vairs vaļas. Jāiet jāuzmeklē citi. Gribēs iet uz māju. Norunājām vēlu nepalikt.»

Viņa piecēlās, un arī mežsargs uzlēca stāvu.

«Iesim vien vēl drusciņ,» viņš sacīja, aplika roku ap viņas vidu un vilka viņu projām gar ezermali.

Ilzes sirds diktāki sāka pukstēt.

«Tā ne,» viņa pretojās un gribēja atsvabināties. Bet puisis viņu nelaida vaļā.

«Ko nu, ko nu,» viņš runāja, galvu pieglauzdams pie viņas pleca. «Krēsla... mūs neviens nevar pazīt.»

«Lai, lai... bet es negribu...»

«Negribi? Vai tad tev šitā nepatīk?»

«Nē.»

«Tas bij «jā»... Vai zini, tu man pašā pirmā acumirkli ielīdi sirdī. Tu manī tā skatījies... tā... tā... Tu man tūliņ patiki. Tu man vēl tagad stāvi acu priekšā, kā tevi pirmo reizi redzēju: basām kājām, plikām rokām, plikām krūtīm - -»

«Meli, meli,» Ilze tvīkdama mežsargu pārtrauca.

«Vai tā nebij? Nu saki, - vai tā nebij?» viņš jautāja, palaida viņu piepeši vaļā un nobučoja viņu. «Vai tā nebij?»

«Ak... tu...» viņa pussabijusēs izgrūda.

«Nu?»

«Iesim atpakaļ.»

«Nē - tāļāk.»

«Nē, nē, nē, nē!»

«Par ko ne?»

«Tāpat vien.»

«Ak, nieki, nāc!»

«Nē!»

Viņš satvēra viņas roku, bet viņa turējās pretim.

«Es jau nu neiešu, tas par velti.»

«Tiepša!» viņš iesaucās klusām, sagrāba viņu un apklāja viņas vaigus, viņas acis, viņas muti ar karstiem skūpstiem.

«Laid... es... kliegšu!»

«Kliedz!» viņš atbildēja, izgrūda skaļu, garu «ahū!» un spieda skuķi kaisli pie krūts. «Es tevi mīļoju... mīļoju... mīļoju... Es tevi... tevi...» Viņš saņēma viņu klēpī, griezās ar viņu riņķī un bučoja viņas blūzi un viņas kaklu.

Pāris sekundes Ilze gulēja kā nost viņa klēpī. Tad viņa izrāvās ar visu spēku no viņa rokām un skrēja uz danču vietu.

* * *

Pēc notikuma ezermalā Ilze dzīvoja tādā savādā uztraukumā. Kaut kas dziļi sirdī viņai sacīja, ka viņai par mežsarga pārdrošību jādusmojas, ka viņai jākaunas, ka jājūtas savā godā aiztiktai. Bet viņa to nevarēja. No kaislā puiša bij izgājuse viņai līdz šim nepazīstama kvēle un pār viņu kā viļņot pārviļņojuse. Viņa to nevarēja turēt par kaut ko jaunu - viņa to tikai sajuta kā saldu noslēpumu. Un līdz ar šo noslēpumu viņa sev nēsāja līdz tumšas jausmas par kādu lielu, nezināmu, neizteicamu laimību, par kuru viņa nodrebēja un kuru viņa gribēja it kā atraidīt, bet tas tomēr likās tuvojamies.

Uz lauka vienā otrā vietā strādādama, viņa allaž kā iztraucēta pagrieza galvu, ja krūmos kaut kas iečabējās vai ganu suns aizrējās. Viņa nešaubījās, ka viņa viņam tiešām tā patika, kā viņš to bij izrādījis, un gaidīja viņu katrā acumirklī parādāmies. Tāpat kā viņā bij iedegusēs kāre pēc viņa uzskata, tāpat tak arī viņam vajadzēja ilgoties pēc viņas. Muiža turklāt nebij tāļu... Bet atnāca trešdiena, un viņa par velti bij gaidījuse, atausa piektdiena, un mežsargs palika neredzams. Dusmas sacēlās Ilzē. Tātad viss bij bijis tikai joks, un viņš viņu atstāja ar tādu pašu vienaldzību kā balles vakarā sarkano blūzi? Bij taisnība, viņš bij nekrietns cilvēks no kura bija jāsargājas. Un, kad kāds nejauši par balli un mežsargu ieminējās, tad Ilze ar sevišķu, rūgtu gandarījumu klausījās par viņa palaidnībām un palīdzēja viņu notiesāt.

Svētdienas rītā viņa uzsita Ješkam uz rokas un prasīja, vai neiešot uz baznīcu. Kā tad, Ješka jau sen to bij nodomājis, un abi aizgāja. Kad viņi atkal bij pārnākuši un pie galda ēda pusdienu. Made, it kā valodu meklēdama, pastāstīja, mežsargs viņai šorīt esot aizgājis garām.

«Tā!» Ješka gari novilka un ēda mierīgi tālāk. Viņš no Ilzes laipnās klātbūtnes tā bij aizņemts, ka viņam mežsarga persona acumirklī izlikās gluži izbālējuse un vienaldzīga.

Bet Ilzes sirdī šī ziņa sacēla veselu jūtu vētru. Ar mokām viņa tikai vēl kādus kumosus norija. Tad viņa piecēlās un atstāja istabu. Tātad viņš šodien ar viņu bij gribējis satikties! Un viņa par viņu bij šaubījusēs! Un taisni šodien tik laipni pret citu izturējusēs!... Viņa notvīka, viņai tā bij, it kā viņa redzētu mežsarga pelēkās acis uz sevi vērstas un viņa lūpas par sevi aukstā, zobgalīgā smaidā savilktas.

Un tad atkal bij svētdiena. Kā pa sapņiem Ilzei nedēļa bij aiztecējuse. Nu viņa stāvēja klētiņā un ģērbās uz ganiem. Tikai ar pūlēm viņa atturējās, nogājuse pie lādes un neapvilkusēs baltās blūzes. Bet labāk kā citām svētdienām viņa tomēr apģērbās. Iznākuse no klētiņas, viņa satika Ješku, kuram šodien bij zirgu ganu diena.

«Uz kuru pusi tu laidīsi?» viņš vaicāja, gribēdams būt skuķa tuvumā.

Ilze vai sastinga aiz dusmām. Visu nedēļu viņa pret viņu bij izturējusēs untumaini un nelaipni un nu tas tomēr maigākajā balsī jautāja: «Uz kuru pusi tu laidīsi?»

«Uz garo noru,» viņa īsi atbildēja. Lai viņš nāca, lai sēdēja pie viņas, lai izjuka karsti kārotā satikšanās, lai izputēja visa laime, visa - viņa pie tā nebij vainīga. Un, zobus sakoduse, viņa lopus izlaida iz kūts.

Ješka aizveda zirgus uz noru, svilpoja jautri, noplēsa krūmos tārbu un lasīja Ilzei zemenes.

Pret brokastlaiku suns ierējās, un mežsargs iznāca noras malā, kur Ilze sēdēja. Viņš sveicināja ar tādu pašu patīkamu pieklājību kā agrāk, gorījās, meitenei gluži klāt pienākdams, tikpat iznesīgi kā citad un gribēja viņai līdzās nomesties zemē. Bet ātri Ilze piecēlās.

«Nu, nu?» viņš brīnēdamies sacīja.

«Jā,» viņa atbildēja. «Neesmu viena. Tur krūmos... Ješka...»

«Velns, ko tad tas?...»

«Gana zirgus.»

«Ak tā. Nu lai gana vien! Es tak drīkstēšu ar tevi...»

«Bet es negribu!»

«Nu skaties! Par ko tad ne? Es tā esmu ilgojies... divas nedēļas... un nu tu...»

«Bet ko tad varu darīt, viņš jau visu redz un dzird!» Ilze izsaucās. «Un es negribu, ka viņš redz un dzird.»

Mežsargs klusēja un kodīja lūpas.

«Vai tad mums nemaz vairs nebūs iespējams divatā satikties?» viņš klusām runāja. «Man tev tik daudz ko sacīt!... Vai tad nekur... netraucēti...»

Viņš raudzījās viņā ar savām pelēkajām acīm, kuras izgājušā naktī miegā nebij slēgušās un kurās vēl pusizdzisuse svelme kvēloja. Acu plakstiņi gar malām bij sasarkuši un zem acīm zilgani pusgredzeni. Viņš izskatījās novārdzis, tomēr lepna pārdrošība, kas viņa ģīmja pantiem piemita, caur to nebūt netika mazināta.

«Ko lai daru, es nezinu,» Ilze čukstēja. Viņa mierīgi stāvēja mežsarga priekšā, tikai viņas mirkļi staigāja no viņa liesā ģīmja uz rokām ar skaistajiem, slaikajiem pirkstiem, uz plinti, uz spīdošiem zābakiem un griezās atpakaļ uz ģīmi. Pa tam viņa sajuta tik varenu kairumu puiša bālajā vārgumā, kura cēloņus viņa pa pusei meklēja sevī, pa pusei nojauta kā tumšu, nejauki-jauku mīklu, ka tā zibeņa ātrumā gandrīz ar tiešamības skaidrību vēl reizi izbaudīja kaislos, ezermalē piedzīvotos acumirkļus. Ak, tagad atkal tā tapt sagrābtai un pie šīs platās krūts piespiestai! Pusdzīvības par vienu brītiņu!... Bet Ješka krūmos viņpus noras lasīja ogas!

«Puišu- klētī - vai tur kāds guļ?» mežsargs pēdīgi prasīja.

«Nē.»

«Nē?... Nu tad... tur mēs varētu netraucēti parunāties. Rītvakar? Ja?»

«Tur? Rītvakar? Ak nē - nē!»

«Nu kad tad? Lai paliek uz rītvakaru!»

«Nē, nē.»

«Jā! Lai paliek vien!»

«Bet kad iznāk... ka nevaru... var izgadīties...»

«Tad nobrauki zemākajam zaram galā lapas, tur tam ozolam aiz saimnieku klēts. Sveika!»

Ješka nāca ar ogām, un mežsargs aizgāja pār noru.

* * *

Ja Ilzei pagājušā nedēļā būtu sacīts, ka viņa jel acumirkli kautrēsies kaut kādā vietā un kaut kurā laikā ar mežsargu satikties, tad viņa par to varbūt būtu smējusēs, varbūt dusmojusēs. Bet nu viņa tomēr šaubījās. Pēc pirmā lielā prieka viņai uznāca kauns un lielas bailes, un viņa apņēmās vēl svētdienas vakarā ozola zaram noraut lapas. Bet tad viņā atkal iedegās karsta ilgošanās pēc viņa klātbūtnes, un viņa atkal apņēmās satikties. Tad no jauna nāca šaubas un bailes... Tā viņa pavadīja pretēju jūtu nomocīta, nemierīgu nakti. Pirmdienas rītā bij jāiet siena pļaut. Darbs un citu sarunas Ilzei dienā neļāva ar sevi un savām domām nodarboties. Bet vakarā viņa savu nemieru tikko varēja paslēpt. Viņa aizgāja aiz klēts, nostājās zem ozola un satvēra zemākā zara galotni. Viens rāviens - un viss būtu beigts!... Bet, robotās lapās skatoties, viņa piepeši skaidri apzinājās, ka viņa nekad nevienas no tām patiesībā nebij gribējuse noraut, un nodrebēdama viņa zaru palaida vaļā - lai notika kas notikdams.

Viņa aizgāja uz istabu, sūrojās par karstumu (par laimi maize bij cepta), par galvas sāpēm, paņēma gultas segu un galvas spilvenu un aizgāja uz klētiņu. Pulkstens nosita desmit.

Istabā saime apklusa. Ilze izgāja no klētiņas, pasauca klusām suni, aizveda to uz riju un ieslodzīja viņu pūnē. Atvieglināta viņa atņēma elpu. Nu viņš varēja nākt, un neviens viņa tuvošanos mājai nevarēja paziņot... Stipri pukstošu sirdi viņa atspiedās pret kādu lādi. Starp desmitiem un vienpadsmitiem viņam vajadzēja ierasties. Tagad viņš jau bij ceļā. Varbūt jau pie ozola.» Ilzei pārskrēja šalkas. Viņa bij sacījuse «nē, nē» - nu viņš zināja, ka tā tomēr vēlējās ar viņu satikties. Nu viņš būs vēl drošāks. Viņa atšļuka sēdu. «Vai tie nebij viņa soļi? Vai viņš tur pie klēts nelēca pār sētiņu?... Nē, vēl ne...» Minūte pēc minūtes aiztecēja, un pulkstens nosita vienpadsmit.

«Viņš darīšanās kaut kur ilgāk būs ticis uzkavēts,» Ilze domāja. Bet viņa kļuva nemierīgāka, un viņas asinis ritēja ātrāk. Viņa klausījās ar lielāko uzmanību, bet viss palika klusu. Viņa piegāja pie durvīm un izbāza galvu laukā... Nekā! Tikai govju omulīgā gremošana bij dzirdama un nu kāda jēra smalkā ieblēšanās... Viņa nosēdās uz ganu meitenes lādītes. Ja viņš nemaz nenāktu? Nē, nē, viņš jau pats šo laiku bij nolicis, viņš tak tā bij kārojis ar viņu satikties!... Bet jauki tas nebij - šitā likt gaidīt. Par sodu Ilze iesākumā gribēja izlikties noskaitusēs... Un viņa gaidīja un gaidīja, viņas piere kaisa, viņa centās ar savas dvēseles sīvāko sīvumu domas viņam vien turēt piegrieztas, lai tas iz tāluma sajustu viņas ilgošanos un pasteigtos. Bet viņš vēl nebij klāt, kad pulkstens istabā nosita divpadsmit.

Ilze pietrūkās. Divpadsmit! Viņas ausis sāka sīkt un dunēt, un viņas acu priekšā parādījās ugunīgi ritenīši, kuri griezdamies izzuda. Vai varbūt kāds nejauši zaram aiz klēts bij nobraucījis lapas? Ātri viņa atstāja klētiņu un aizsteidzās uz ozolu. Bij liela krēsla, viņa nevarēja saredzēt, viņai bij jātausta ar pirkstiem. Lapas karājās neaiztiktas zara galā. «Viņš nenāks!» kāda balss Ilzē iekliedzās. «Viņš nenāks! Viņš nenāks! Visa gaidīšana, visa cerība, visa karstā ilgošanās bij bijuse veltīga!» Viņš viņu bij izjokojis!

Ilzes ģīmis dega kā ugunī. Pa deniņiem sita kā āmuri, tikai ar pūlēm viņa atturējās, nenogāzusēs valgajā zālē vēsināt tajā drudžainās miesas.

Lēnām viņa aizvilkās uz riju, izlaida suni no pūnes un gāja tad atpakaļ uz klētiņu. Šņukstēdama viņa nokrita uz grīdas. Tāda mānīšana!... Kā viņa viņu bij gribējuse skūpstīt, kā viņa acis, galvu abās rokās turēdama, bučot un viņu mīļi mīļi lūgt, lai viņš top labāks kā viņa viņam vien bij gribējuse piederēt! Un viņš viņu šitā pameta! Viņa sagrāba spilvenu, žņaudzīja viņu ar saviem pirkstiem un spieda to pret muti. Nāvīgs ienaids pamodās viņas sirdī. Ā, ja viņš tagad vēl iedrošinātos nākt - - - klau, vai tur nebrīkšēja sētiņas kārts?...

Ilze piecēlās sēdu.

Nē, viņš tas nebij, viņš tas nevarēja būt, jo viņš pavakarē nejauši krogā bij saticies ar labiem draugiem un gulēja nu kroģera gultā, līdz nesamaņai sadzēries.

Bet pulkstens istabā svinīgi nosita: viens!

Ilze atšļuka atpakaļ uz grīdas. Viņa jutās tik neizsakāmi atstāta, ka viņa labprāt uz vietas būtu miruse. Tā viņa gulēja, klusām raudādama, kamēr asaru avots pamazām izsīka, jūtu iekaisums mazinājās, un pēdīgi dziļš miegs nolaidās uz viņas acīm.

* * *

Ar mazu gaismu Made pieklauvēja pie klētiņas durvīm. Uztrūkusēs Ilze acumirklī nezināja, kur viņa bij, tad viņa piepeši apķērās un piecēlās. Locekļi bij smagi un kā bez spēka. Viņa izgāja ārā un paņēma izkapti. Citi jau bij aizgājuši uz pļavu. Bij labi, ka viņa šorīt bij pēdējā. Viņa palika citiem tālu pakaļ. Visi jau sen bij izpļāvuši malā, kad viņa vēl ar savu cirtienu mocījās... Te viņai tuvojās Ješka.

«Tev šorīt neveicas,» viņš laipni sacīja. «Paļauj, es tev drusku palīdzēšu.»

Un, atbildes nenogaidījis, viņš aizstājās Ilzei priekšā un izpļāva viņas cirtienu galā. Apjukuse Ilze bij palikuse stāvam. Vēl vakar tā pret viņu bij bijuse rupja, bet viņš to likās aizmirsis. Viņa saņēmās un gribēja otru cirtienu citiem izpļaut līdz. Bet viņai šorīt neveicās, un Ješka atkal izpalīdzēja.

«Es pagājušo nakti pavisam nelāgā gulēju,» viņa piemetināja it kā izskaidrodama.

«Tu arī izskaties ļoti bāla,» Ješka atteica.

Pie brokasta Ilze it kā nejauši nosēdās Ješkam līdzās. Puiša ģīmis spīdēja priekā, un viņš šoreiz bij pēdējais, kas piecēlās.

Kad sestdien, saliktās gubas jaucot, abi atkal satikās divatā, viņš iedrošinājās vaicāt:

«Kas tad tev bij?»

«Bailes,» skuķis atbildēja.

«No kā?»

«Es nezinu... Viens tā kā staigāja pa pagalmu. Aizliku gan koku priekšā, bet baidījos tomēr. Sak, kad tikai neatgrūž vaļā.»

«Tā,» puisis nosacīja un klusēja tad labu laiku. Pēdīgi viņš atkal ierunājās: «Vajadzēja tev sarga.»

«Sarga?...» Ilze atkārtoja un strādāja tāļāk.

Pēc pusdienas kasīja rīta pļāvumu. Saime izdalījās pa pļavu, un Ješka un Ilze atkal sanāca divi vien kopā.

«Sarga gan vajadzētu,» viņa pēc brītiņa piepeši sacīja.

Ješka apstājās, Ilze skatījās viņā un smaidīja. Viņš kļuva gluži bāls.

«Nu tu mani atkal piezobo,» viņš tad lēnām noteica.

«Nemaz ne. Es tā par tiesu domāju. Ja netici...»

«Ko tad?»

«Ej tu, tu arī visu gribi zināt!»

* * *

Vakarā Ilze atkal aizgāja uz klētiņu gulēt.

Kad saimes istabā visapkārt bij dzirdama dziļā, mierīgā elpošana, Ješka piecēlās viegli un atstāja uz pirkstu galiem istabu. Ar trim lēcieniem viņš tad bij pagalmam pāri un atvēra lēnītēm klētiņas durvis. Iegājis iekšā, viņš nostājās pie durvīm. Viņš neredzēja nekā un neuzdrošinājās iet tāļāk.

«Kas tur?» Ilze pēc brītiņa aizrautā balsī čukstēja. Viņa sēdēja uz meitenes lādītes.

«Es,» Ješka atčukstēja pretim un taustījās apmulsis uz priekšu. Viņš piedūrās pie Ilze pleca, atrāva roku ātri atpakaļ un palika no jauna stāvam. Viņa rīkle viņam žņaudzās cieti.

«Kur tu esi? Vai tad nemaz neapsēdīsies?» Ilze čukstēja, veltīgi gaidīdama, ka puisis atkal kustēsies.

«Tāda tumsa,» Ješka stomījās un nolaidās pie Ilzes sāniem. Viņš drebēja aiz laimes - viņš drebēja, nabags, aiz bailēm, ka untums šo laimi atkal varētu postīt.

Viņš pacēla roku, gribēdams viņas roku meklēt, bet nedroši viņš to atkal atvilka atpakaļ. Te viņš sajuta, ka arī viņa drebēja, un tas viņam deva drošību. Viņš satvēra viņas roku un turēja to savās. Viņš nezināja, ko teikt, un sēdēja mēmā laimībā ilgu laiku. Pēdīgi viņš čukstēja:

«To gan nekad nebiju cerējis, ka tu pret mani tik laba būsi.»

Skuķis cieta klusu, un arī viņš atkal minūtes desmit nesacīja nekā. Tad viņš savu labo aplika mīksti viņai ap kaklu. Savas lūpas tik tuvu pielikdams viņas ausij, ka viņa kuplās ūsas pie tās piedūrās, viņš jautāja tikko saprotami:

«Mutes ar dosi?»

Te suns sāka riet un riedams aizskrēja aiz klēts. Ilze pietrūkās un klausījās. Žogs brākšēja, kāds tam kāpa pāri. Suns rēja diktāk.

«Viens nāk,» Ješka murmināja.

«Laikam.»

«Jāiet paskatīties, kas tas tāds ir. Iet?»

«Ej, ej!»

«Velns lai viņu parauj, ja tas nācis... ja tas būtu gribējis...» Ješka nenobeidza spieda krampjaini Ilzes roku, gāja uz durvīm un pazuda krēslā.

Pēc brīža viņa Ješku dzirdēja dusmīgi iesaucamies. Otra pazīstama balss deva spītīgu, bezkaunīgu atbildi, spēcīgas rokas lauzta, sētiņas kārts nobrakšķēja, īss klusums... un tad...

Nekustēdamās Ilze stāvēja un klausījās. Mans Dievs, kas tur notika? Klau, tur dvesa, cīnījās, stenēja...

Tad Ješka atkal ielīda klētiņā. Viņš elsoja grūti.

«Tāds velns!» viņš izgrūda. «Gandrīz mani... bet es viņu tomēr pievārēju! Es viņu tā aizvadīju, ka viņš to pieminēs! Vai tev ir kas... kāds lakatiņš? Ā, man ir daudz asiņu... tek...»

«Tu esi ievainots?» Ilze iesaucās. «Kur tad?»

«Drusku... kreisajā rokā.»

Lādes vāks nokrakšķēja ātri, un acumirkli vēlāk Ješka sajuta uz rokas kaut ko mīkstu. Tas bij Ilzes jaunais zīda lakats.

GUDRĀ EDIŅA

Ediņa bija gudra - to viņa pate arvienu mēdza apgalvot, to sacīja arī viņas māte un stāstīja katram žīdam un katram lopu kupčam, ko viņas meitiņa visu zināja, ko visu prata. Un tas nebij mazums, mīļo lasītāj! Ediņa prata ar mašīnu šūt, jo viņa pusgadu bij bijuse pilsētā, prata pēc visgrūtākā parauga iztamborēt smukas einzeces, prata franksēzi un kreicpolkā dancot, prata pēc notīm dziedāt un arī drusku klavieres spēlēt - tas ir, nevis ar vienu pirkstu vien, bet gluži kārtīgi ar visiem desmit, - viņa prata ar «jauniem kungiem» tērzēt kā žagata, prata mazo reizesrēķinu gandrīz visu no galvas, mācēja līdz pulksten deviņiem rītā gulēt, zināja, kur sviests un krējums stāvēja, zināja smalki, kur nākamā svētdienā būs «kluba», un mācēja vēl daudz daudz citas jaukas lietas. Bet bij arī, kas viņai nevedās. Viņa nemācēja zeķu adīt, neprata putras vārīt un maizes cept un nevarēja un nevarēja ar Kīšu Jāni iedraudzēties. Un Kīšu Jānis bij tik glīts puisis, un Ediņa tik labprāt ar viņu būtu saprecējusēs! Bet šis, muļķis, necienāja jaukās tamborēšanas mākslas, neprata kreicpolkas dancot, nemīlēja tērzēt un neklausījās Ediņas klavieru spēlēšanā. Viss, ko viņš darīja, ar pagasta jaunām meitām šur tur satiekoties, bij skatīties paslēpšus Priežu Anniņā. Priežu Anniņa nu gan, paldies Dievam, daudz nekā neprata - vērpt, aust un pa māju saimniekot taču nav nekas liels! - bet viņai bij tādi skaisti, apaļi vaigi, kuru sārtums nebij nepatīkamāks par rožu sārtumu. Šo dzīvo rožu dēļ tad laikam Jānis viņu arī mēdza uzlūkot - un Ediņa Anniņu par to ienīda. Cik labprāt arī viņa nebūtu lepojusēs ar sārtiem vaigiem, bet viņas ģīmītis, dievamžēl, bij bāls un ne visai brangs - jaukā tamborēšana, lūk, ķeras pie veselības! Kaut jel vismazāk rītu, parītu un aizparītu viņas vaigi līdzinātos Anniņas vaigiem! Bagātais Ābeltiņš šajās trīs dienās dzers kāzas. Ediņa uz tām ir ielūgta un Kīšu Jānis un Anniņa arī! Trīs dienas viņš varēs Anniņā noskatīties - veselas trīs dienas! Ediņai vai sirds apgriežas riņķī, to domājot! Viņa kāzu rotai ir iztamborējuse veselu kleitu no simtā numura diegiem ar cakām un bumbuļiem, un visuvisādiem valdziņiem, kuros Jānis bez žēlastības satītos, ja tās sasodītās Anniņas nebūtu! Bet nu viss darbs par velti, nu viņš tikai Anniņas vaigos vien skatīsies. Jā, kad Ediņai arī būtu tādas rozes, tad tā būtu cita lieta!... Vai varbūt rozā zāles nelīdzētu?... Ai nē, tās puiši jau pazīst, rozā zāles Ediņai atnestu tikai kaunu un apsmieklu! Bet ko darīt? Ko tad darīt, lai Jāņa uzmanību valdzinātu?...

Ediņa staigā pa istabas balto grīdu, kuru māte ik sestdienas noberž, un domā un domā. Viņai gudrā galviņa sāk tvīkt, un viņa iziet dārziņā. Te viņa staigā starp puķu dobītēm, kuras māte glīti izravējuse, un uzmet pēdīgi acis bišu tropam. Cik mudīgi mazie kustonīši skraida, rudenī būs atkal daudz mediņa. Ediņai iekrīt prātā, ka nedēļu atpakaļ ganu Pēteris bij gribējis paskatīties, vai bites jau daudz iekrājušas, un ka bite zēnam bij iedzēluse vaigā. Vaigs mazliet bij uzpampis, un Pēteris no tās puses, kurā bij dzēlums bij izskatījies daudz smukāks nekā no veselās puses. Un šis uzpampums bij stāvējis četras dienas un tikai vēl piektā sācis šļābt. Gudrai Ediņai piepeši kaut kas iekrita prātā. Ātriem soļiem tā tuvojas tropam un saķer vienu bitīti. Viņa to sakaitina mazdrusciņ un pielaiž tad pie labā vaiga. Bite tajā iedzeļ. Ediņa saķer otru, sakaitina to un pieliek pie kreisā vaiga. Bite iedzeļ vaigam pašā vidū. Ediņa tikko neiegavilējas. Un no Anniņas vairs nav ko bīties, nu viņai būs vēl brangāki vaigi par šo muļķa skuķi!

Priecīgi viņa iet atpakaļ istabā, pārskata no jauna kāzu rotu - pašaustu kleitu ar samta priekšu, kurai kāds neveiklis, dievamžēl, uzlējis lielu tauku pleķi un kas tādēļ Ediņai bij jāaizsedz ar tikpat lielu, sarkanu šleifu - kartūna kleitu ar daudz cēliem kremeļiem, pirktu kleitu ar pirktām spicēm un pēdīgi skaisto, no simtā numura diegiem tamborēto kleitu. Tad viņa mierīgā prātā, tēvareizes neskaitījuse, noliekas gulēt un sapņo līdz rītam par Kīšu Jāni.

Bet otrā rītā viņu uzmodina paskaļš kliedziens iz mātes mutes.

«Kas nu?» Ediņa iesaucas un lūko acis plēst vaļā - bet nevar.

«Kungs tētīt, kungs tētīt, kāda tu izskaties!» māte vaimanā un aiz sabaiļa tikko var noturēties kājās.

«Kāda tad izskatos!» Edina iztraukusēs jautā un lūko no jauna atdarīt acis. Bet, kas neiet, tas neiet. Ģīmis viņai tā uzpampis, ka bail tajā skatīties. Acis pavisam aizpampušas, deguns nozudis vareno vaigu starpā, un no mutes arī gandrīz nekā nevar manīt. Bez tam viss ģīmis spīd, kā ar taukiem noziests. Viņas izskats ir, ar vārdu sakot, tikpat briesmīgs kā smieklīgs.

Asarām plūstot iz mazām šķirbiņām acu vietās, Ediņa izstāsta mātei, ko vakar izdarījuse, un lūdz, rokas lauzīdama, lai tai palīdz. Bet ar ko nu palīdzēsi? Neko darīt - jāpaliek visām četrām kleitām līdz ar Ediņu mājā un jāatstāj Kīšu Jānis Anniņai vienai pašai. Šī tad arī zināja savu labumu piekopt, jo trešā kāzu dienā viņa bij Jāņa brūte.

Bet Ediņa?... Nu - gudram gudra nelaime.

ĪSA PAMĀCĪBA MĪLĒŠANĀ

IEVADAM

Pēc tam kad mūsu jaunekļi un jaunavas ar Rakera, Makera un Stakera izdotām grāmatām: «Cilvēks un viņa dzimums», «Laulības gultā» un «Kas jāzin jauniem pāriem?» tā puslīdz pietiekoši sagatavoti uz laulības dzīvi, man liekas esam neatliekams laika prasījums mūsu jaunībai arī rādīt to ceļu, pa kuru tā sekmīgi var iekļūt mīlestības dārzā. Pasniedzu te tādēļ gan kāda biedra Paula fon Šēnthāna, gan mana paša pārbaudītos piedzīvojumus īsu padomu veidā, piebilzdams, ka par šo lietu drīzumā iznāks bieza grāmata divos sējumos, kur tad alfabētiski sakārtots, viss būs atronams, kas no seniem laikiem par mīlestību novērots.

Man šķiet, ir lieki izskaidrot, kas mīlestība ir. Vairums zin, ko tā nozīmē. Mīlestība ir ļoti veca, un laikam feniķieši to pārnesuši uz Eiropu. Šis jēdziens aptver daudz nozaru - par piemēru: mātes mīlestību, dzimtenes mīlestību, paša mīlestību utt, bet še ievērosim tikai to mīlestību, kura no Lapas Mārtiņa, Heines un citiem dzejniekiem ar vairāk vai mazāk talenta tikuse apdziedāta.

Runājot par vecumu, kādā mīlestībai būs nodoties, vispārēji noteikumi lāgā nav uzstādāmi. Tur jārīkojas gluži pēc apstākļiem, pēc laika, cik tā kuram atliek, un pēc sirds vajadzībām, ja tādu kāds krūtīs mana. Pie vīriešiem mīlestību atron starp 20. un 60. mūža gadu, sievieši ar viņu nodarbojas no 16. līdz 40. gadam, daži pat vēl ilgāku laiku. Taču piedzīvojumi māca, ka vēlāka nodarbošanās ar mīlestību pavisam reti sniedz panākumus.

SAGATAVOŠANĀS UZ MĪLESTĪBU

Ja tu, mīļo lasītāj, nopietni esi noņēmies samīlēties, tad papriekš mierīgi apsver šī soļa sekas. Tikai tiem, kam no laulības nav jābīstas, tiem, kuri vārdu «precēties» bez skurām var lasīt un dzirdēt, nolemti šie nedaudzie padomi. Izmēģinātāji un diletanti lai rauga, ka tie vieni paši tiek galā.

Ja apņemšanās precēties pilnīgi nobrieduse, tad vispirms jāizmeklē cienīgs priekšmets vai, pareizāk sakot; kāda persona. Kungi (vīrieši) šim nolūkam izraugās dāmas (sievietes), un tāpat tas notiek otrādi.

Iesācējiem te tūliņ jāsaka lai tie ietiepīgi neturas pie dažādām ārējām iezīmēm, kuras tiem iepatikušās. Cik daudz gaišu matu un zilu acu draugi par piemēru caur gaišmatēm un zilacēm nav kļuvuši neizsakāmi nelaimīgi, kamēr tie brūnā vai melnmatainā sievā būtu atraduši meklēto ideālu. Silta sirds un rokas darbi ir daudz vērtīgāki nekā ārējais izskats. Bet šīs teicamās īpašības neparādās nedz viesībās, nedz teātros, nedz ballēs, un tādēļ jāmēģina tik drīz, cik iespējams, iedraudzēties taī mājā, kur dzīvo tā, kuru vēlas mīlēt. Ja šķēršļi ronas, tad pilsētās tos palaikam var novērst ar mājnieku, apkalpotāju utt. piekukuļošanu - tikai vecākiem nekā nedrīkst spiest saujā. Uz laukiem šķēršļi nekādi nebūs jāpārvar. Ja uzdomātā dzīvo kaimiņos, tad svētdienās jāaiziet vai nu pēc avīzēm, vai tabaka; ja tā uzturas otrā pagastā, tad jābrauc «zirga pirkt». (Ziemā jāuzvelk labākais kažoks, ja tāda nav, jāaizņemas.)

PIRMĀ TUVOŠANĀS

Pilsētā, kur bieži viens otra nepazīst, tuvošanās ir diezgan grūta lieta un prasa no vīrieša daudz viltības un apķērības. Ne visi jaunie skuķi pret vīriešiem pienācīgi prot uzstāties un tiem atvieglināt pirmo soli. Daudz jaunavu pat it kā ar lepnumu izvairās no otra dzimuma laipniem mirkļiem, it sevišķi tas notiek pie dāmām līdz 30. gadam. Vēlāk šis untums zūd. Vislabākā izdevība priekš pirmās tuvošanās iznāk pastaigājoties. Tad mīļotam priekšmetam, lai arī iz cienīga attāluma, var dot noprast, cik dziļu iespaidu tas darījis. Sekošanā nevajaga nogurt, taču cienītājs nedrīkst arī kļūt uzbāzīgs. Katrs vīrietis pats nomanīs, cik tāļu tas drīkst iet. Pārāk skaļa nokrekšķēšanās, kāsēšana vai nopūšanās nav ieteicamas, jo tāda izturēšanās lēti var kļūt smieklīga, un no tam jāsargājas.

Priekš jaunavām jāpiezīmē, lai tās ar pārspīlētu atturību nesaceļ domu, ka viņas pilnīgi nepieietamas. Caur to it sevišķi nemākuļi viegli tiek atbaidīti un aizbēg uz visiem laikiem. Katram skuķam arī ieteicams spoguļa priekšā iemācīties neuzkrītoši skatīties sāņš, lai pakaļnācēju varētu novērot. Skatu logu priekšā jāapstājas un jādara tā, it kā tur izstādītos priekšmetus aplūkotu. Pie tam iznāk neuzkrītoša izdevība satikties. Dārzos un alejās it kā nejauši cimdu vai ko tamlīdzīgu var nomest zemē. Vīrietis, kuram godīgi nodomi priekšmetu pacels un nodos «pazaudētājai». Kam tad kaut cik runāšanas dāvanu, tas viegli atradīs pāris vārdu, ar kuriem tas pirmo laipiņu metīs uz skuķa sirdi.

Jaunavai jāizliekas pārsteigtai. Bieži jau tas, kā viņa pateiksies, «atradēju» uzmudinās. Vīrietis tad tūliņ stādās priekšā, pasniedz savu vizītkarti, kurai vajaga būt neaprakstītai, it sevišķi tur nedrīkst būt uzzīmēts kaut kāds divējādi saprotams vecpuišu joks. Ja dāmas mājas numurs nav zināms, tad viņa jāpavada līdz mājai un jāielāgo, kur viņa nozūd.

Uz laukiem saimniekdēli un kalpu puiši izraudzīsies priekš pirmās tuvošanās tirgus bičkas un dažādus citus izrīkojumus. Ieteicama vieta ir baznīcu priekšnami. Kad ērģelnieks spēlē izvadīšanas gabalu, tad jauneklis baznīcēnu pūlī piespraucas izredzētai klāt un uzgrūžas tai it kā netīšām virsū. Tad viņš notvīkst, ja var, un saka: «Atvainojiet, lūdzu, - ļaudis tik nekaunīgi,» - un ar to sarunāšanās ievadīta. Skolotājiem ieteicams dibināt dziedāšanas korus, pie kuriem piedalīties tad uzlūdz iemīļoto priekšmetu. Ja spēlē teātri, tad skolotājs vai skrīveris izraudzīsies mīļotāja lomu un dos uzcerētajai pretspēlētājas lomu. Ieteicama luga šādiem gadījumiem ir «Ļaunais gars», jo tur pirmā cēlienā pēc sirds patikšanas var izķerstīties un izbučoties. Mēģinājumos šīs vietas vismaz reiz jāatkārto.

Pie kalpu puišiem un meitām izstrādājusēs tāda rīcība, ka tie, kas kopā dzīvo un viens otram patīk, izrāda šķietamu lielu nesaticību. Viņš viņu dēvē par «kārnu kazu», Kurzemē par «knīpu», viņa viņu nosauc par «medus lāci» un solās to ar «dzīvsudrabu uzspert gaisā». Bet slepenībā viņa salāpa viņa kreklus un uztaisa ik vakarus viņa vietu. Viņš turpretim siena laikā nobeidz pļaut viņas cirtienu un atnes tai svētdienās pa pusmārciņai bambaku.

SATIKŠANĀS

Pēc šis pirmās sagatavošanās nokļūstam pie satikšanās. Tā ir tāda smalka lieta, tādēļ viņu gandrīz pastāvīgi apzīmē ar franču nosaukumu «rendez-vous» (izrunā ar aizkniebtu degunu: randē-vū). Pirmais likums te būtu tas: jāsatiekas, večiem nezinot. Pilsētās derīgas vietas ir maz apmeklētas muzejas, dārzi, bānūži. Sevišķi ieteicami ir pēdējie, jo, ja nejauši pāris nokļūst līdz bučai, tad uz perona neviens šādā rīcībā neredzēs nekā ārkārtēja.

Uz zemēm satikšanas var notikt turpat, kur pirmā tuvošanās. Tikai baznīcā jāsargājas no bučošanās. Ja pie mājām ir lapenes, tad tādas stipri ieteicamas, jo par lapenēm visi rakstnieki tik daudz rakstījuši, ka ap viņām priekš jauniem ļaudīm arvien lido tāds mīlestības svaidīts gaiss, kas ļoti paceļ jutoņu.

Zemnieku mājās puišu un meitu parastā satikšanās vieta ir klētiņā, kur meitas pa vasarām mēdz gulēt. Puišam jāsaka uz meitu, ka viņam vienam pašam salst. Ja tad meita viņam ar grābekli iedod pa pleciem vai ar mēslu sakumiem iegrūž ribās, tad tā ir zīme, ka vakarā klēts durvis būs vaļā. Šādā gadījumā tad laikam notiks bučošanās.

Cūkkūts ne zem kādiem apstākļiem nav jāizraugās par satikšanās vietu. Drīzāk tad jau govju kūts, kad svaigi pakaiši ienesti.

SKŪPSTS

Še nu esam nokļuvuši pie vārīga punkta. Skūpsts - pie pilsētniekiem, buča jeb gluži vienkārši mute - pie lauciniekiem - nav iemācāma padarīšana, tur mēģināšana ir viss, studēšana nekas. Bet ar drusciņ pacietības no jaunavas puses arī iesācējs drīz vien būs ieguvis vajadzīgo vingrību.

Ja vīrietis sajūt, ka skūpsts - paliksim pie smalkākā vārda - netiktu atraidīts, viņš labo roku liegi apliek ap mīļotā priekšmeta viduci satver viņa abas rokas un ar labi nomērķētu galvas pakustinājumu tuvojas skūpstāmām lūpām. Pie tam jāaizmiedz abas acis. Tas jaunavām patīk. Skūpsta ilgums grozās pēc ikreizējiem apstākļiem. Ja «veču» nav tuvumā, tad tas droši var būt garāks.

Pilsētnieku skūpstam jābūt bez trokšņa.

Ja jaunava skūpstu dabūjuse, tad tai drusku jāatkāpjas un jāsauc: «Bet, Kārļa kungs, ko jūs darāt!» Saprotama lieta, ka jāmin kāds cits priekšvārds, ja bučotāju nesauc par Kārli. Vīrietis pēc tam satver viņas abas rokas un čukst: «Tu mana vienīgā!»

Jaunava atbild pārmetošā balsī: «Cik ļauns jūs esat!»

Un nu jaunavai ieteicams aiziet. Vīrietis turpretim viņu vēl mēģinās atturēt, izgrūzdams vairāk reižu lūgumu: «Vēl tikai vienu bučiņu (te jāsaka bučiņu, ne skūpstiņu), tu saldā!»

Šī bučiņa tad pa lielākai daļai tiek dota un ņemta, jaunavai stāvot un cepuri taisni sagrozot. Tā ir karsta un īsa. (Nevis viens, divi, trīs - bet tikai: viens!) Kad lapene atstāta, tad jaunava atkal jāuzrunā ar «jūs».

Uz laukiem parastas ir diktas un plaukšķošas bučas.

Kad meita buču saņēmuse, tad viņa iesaucas: «Ak tu pagāns!» - un dara tā, it kā tā lūpas gribētu noslaucīt. Puisis pie tam satver viņas rokas un saka: «Nav jau tik traki,» - un bučo otrreiz. Tad šī iesaucas: «Velns!» - viņš turpretim atkārto savu atbildi.

Pirmās reizēs satiekoties un bučojoties, puiši un meitas, ja arī tie saucas ar tu, viens otru lai uzrunā ar «jūs» un nelieto izloksnes, bet grāmatu valodu. «Mun», «(s», «nāču», «sāču», «m(te» un tamlīdzīgi vārdi šādos brīžos ir piedauzīgi. Tikai kad lapene, klētiņa utt. atkal atstāti, var runāt pa ieradumam.

Roku bučošana pilsētās tiek lietota tikai kā izpalīdzības līdzeklis. Ar cimdu apauta roka skūpstāma tikai vislielākā vajadzības gadījumā. Delnas pusē, pirms pogām, arvien atronas maza, plika vietiņa, uz kuras «notes brīdī» arvien var uzgrūst pa bučiņai.

Uz laukiem roku bučošana maz parasta. Sevišķi sūdu mēžamā laikā tā nav ieteicama.

ČALOŠANA

Esam nokļuvuši pie grūtākās nodaļas. Jo par šās mutiskās sarunas nozari mīlētājiem gandrīz nekādi cieti priekšraksti nav dodami.

Katrā ziņā jāizvairās no politiskiem tematiem Arī ticības lietas pačalošanai nederīgas. Turpretim izteiksmei vajaga būt ļoti dzejiskai. Sarunā veikli iepīti mazi mīlestības dzejoļi jau daudzreiz veduši pie labiem panākumiem. Tikai jāzin labi, pie kāda dzejnieka iet aizņemties. Jaunavas, kas sliecas uz dekadentu pusi, jāvilina ar Eglīti, Falliju un Jākobsonu, tādas, kas valkā sarkanas blūzes vai sarkanas lentas, jāiepriecina ar Aspaziju un Raini. Niedru vai Bērziņu Ludi piesaukt te būtu tikpat daudz kā visu pazaudēt. Lauku puišiem un meitām ieteicamas tautu dziesmas iz Barona-Visendorfa krājumiem.

Uz skuķiem arvien dara labu iespaidu salīdzinājumi iz augu valsts. Tā, par piemēru, var iesākt: «Jaunkundze, jūs esat kā pumpurs!»

Ja uzrunājamā ir atraitne vai jau vecāka meita, tad jāmin kādas vecākas puķes vārds.

Vispār jārunā tikai par savām jūtām. Jāstāsta, ka pastāvīgi par viņu vien domājot un naktīs bieži par viņu sapņojot. Šie mazie meli atļauti un parasti. Jaunavas turpretim nekad nesapņo par jauniem kungiem.

Ja sarunā iestājas klusums un vīrietis nekā vairs nezin, ko sacīt, tad tas lai sagrābj izredzētās rokas, lai spiež tās pie krūts un lai atkārto: «Tu mana vienīgā! Tu mana vienīgā!» Uz laukiem puisis meitu var uzaicināt iet lauzties, pie tam ķircinādamies: «Ē, ka nu nekā nevari padarīt! E, ka nu nekā nevari padarīt!» Čalošana, ja arī neviena nav tuvumā, tiek izdarīta čukstošā balsī. Jaunava pa visu šo laiku kautri cienītāju raida projām, bet tomēr tā, ka tas netiek no vietas.

Senāk tik iecienītā ceļos mešanās mīļākās priekšā tagad tikai vairs tiek piekopta sliktās lugās uz skatuves. Ja jau nu kāds par vari šo parašu vēl grib atdzīvināt, tad lai metas arī zemē, bet īstas jēgas tur nekādas nav. Ja bikses šauras, jāpavelk uz augšu, lai ceļgali neizspiežas. Gaišas bikses zālē ceļgalu vietās paliek zaļas.

MĀJIENI NĀKAMAI LĪGAVAI

Katra jaunava drīz vien zinās sava cienītāja nolūkus un stūrēs taisni mērķim pretim. Starp citu pilsētniece ieminēsies, ka viņa savas cepures pate taisa, ka tā labprāt pate vāra ēdienus un labāk omulīgi dzīvo mājā nekā apmeklē visādas balles. Ja cienītājs jau nāk mājā, tad jānoīrē šujamā mašīna un jāstāsta, ka visas kleitas pašas taisītas. Jaunava šai laikā nekad nerādīsies bez rokas darba; pusgatavi darbi visās bodēs pērkami. Precinieka apciemojumiem nedrīkst ļaut stiepties garumā, lai jau pirms kāzām neiestājas apnikšana.

Lauku meitas šaī stāvoklī pārvēdina svētdienās savu pūru, lai puisis redz, cik audeklu baķu un deķu uzcerētajai ir. Ja pūrs tukšs, tad lādē slepeni jāiekrauj daži ar pakulām aptīti lielāki akmeņi un jāizliekas skopai. Gan tad puisis izzinās pūra smagumu. Šai laikmetā meitas nedrīkst valkāt cauru zeķu.

Jo tuvāk izšķiršanās nāk, jo mazāk brīvību jaunava izredzētam atļaus. Ievingrinājušās līgavas ar līgavaiņiem uz beigām divatā gandrīz nemaz nemēdz satikties. Tikai pie atvadīšanās vecāki un māsas nozūd, un nu līgava drīkst drusku vairāk atkust.

Pēc atvadīšanās skūpsta saderinātā tad palaikam iesaucas: «Kad tu atkal atnāksi, Kārli?» - vai «Kaut tu zinātu, kā pēc tevis ilgojos, Kārli!»

Kā jau teikts, ja precinieku sauc citādāk, tad jāmin īstais vārds un jāizvairās no pārmainīšanas.

Vīrieši, kuri palaikam jau agrāk vairāk vai mazāk mīlējuši, daudz biežāk var iekļūt šaī ķezā, un tādēļ tiem ieteicams neielāgot jaunavas priekšvārdu, bet to pastāvīgi saukt par «sirsniņu». Tas der priekš visām un aiztaupa nepatikšanas.

Ja līgava pēc atvadīšanās vēl ko grib darīt, tad tā lai nostājas pie loga un aizejošam lai vēcina ar tīru mutautiņu. Uz laukiem jaunava aizgājējam pasteidzas pakaļ un iegrūž siera kluci svārku ķešā.

* * *

Tā mēs laimīgo pāri no jūtu pirmās pamošanās esam aizveduši gandrīz līdz pašam altāram. Tur iesākas laulība, un tādēļ par mīlestību tālāk nav ko mācīt.

ĪSTĀ LĪGAVIŅA

Līgo laiva uz ūdeņa,

Uz arāja meitiņām.

Arājam bij skaistas meitas

Zēģelīšu audējiņ's.

Viena vērpa, otra auda,

Trešā raksta zīdautiņ.

Dod, māmiņi, to meitiņu,

Kura raksta zīdautiņ.

Ja nedosi tās meitiņas,

Es nomiršu žēlabās...

«Māt,» vecais Kļaviņš sacīja, «māt, būtu gan laiks, ka mūsu Ješka precētos.»

Vecais Kļaviņš bij Kļavkalnu mājas saimnieks, turīgs vīrs, kas tuvu un tālu, pie zemniekiem un kungiem stāvēja labā slavā. Svētdienišķā mierā viņš līdz ar sievu sēdēja istabas durvju priekšā zem kuplajiem kļaviem, kuru ēnas ap viņiem abiem patīkamu dzestrumu izplatīja.

Saimniece, gara, ne visai branga sieva, mīlīgām, zilām acīm, pie šiem vīra vārdiem izbrīnojusies pacēla galvu.

«Ješka un precēties,» viņa lēnām atbildēja, «cik ilgi atpakaļ tad vēl ir, ka viņš bij mācībā!»

«Tu arvienu domā,» saimnieks iesaucās, «ka tādēļ, ka viņš tagad mūsu vienīgais bērns, viņam nekad no tevis nebūs šķirties. Bet tam tā nebūs palikt. Ļaudīm nebūs domāt, ka mans Ješka nevar dabūt sievas tādēļ, ka viņu priekš zaldātiem par nederīgu izbrāķēja, vai saproti?»

Citādi tik mierīgā sieva atbildēja drusku kaitināta:

«Nezinu, ko tu gribi, tēv. Vai Ješka kaut kā nedara pareizi, jeb vai viņš tev kaut kur ir par šķērsli? Vai tu viņu kādreiz esi redzējis piedzērušu, jeb vai viņš kādreiz krogā ir lamājies vai kāvies? No mūsu Ješkas neviens nekāda ļauna nevar teikt.»

«Tā jau ir tā lieta,» vecais Kļaviņš dusmīgi iesaucās, «ka viņš nekur nepieduras, turklāt viņam tāds balts ģīmis kā-kā- »

«Kā kungam,» sieva sacīja.

«Tāds balts ģīmis kā piena piks,» saimnieks nobeidza. «Esmu viņam jau vairāk reižu teicis, lai viņš notrin ģīmi ar cūkas taukumu un lai tad saulē gozējas, un viņš arī ir klausījis - zināms, viņš jau arvienu klausa, - bet tas viņam nav neko palīdzējis. Balts bija, balts palika! Un tāds pienapuika grib būt vecā Kļaviņa vienīgais dēls?...» Viņš pīpēja, ka dūmi vien juka.

«Es nezinu, ko tu gribi,» māte tagad, patiesi sadusmota, iesaucās. «Vai tā Ješkas vaina, ka tas vairāk mātē nekā tēvā atsities? Vai tā viņa vaina, ka tavs mīļais dēls Mārtiņš nomira? Jeb vai tā viņa vaina, ka viņa krūtis priekš zaldātiem bij par šaurām? Vai varbūt Ješka, kurš vairāk un smalkāk sajūt nekā citi, tādēļ mazāk strādā jeb vai viņš zirgiem kādreiz auzas nelaikā pabēris, labību nevienādi nosējis vai citu kādu muļķību izdarījis?...» Uz viņas vaigiem tagad parādījās divi sarkani plankumi.

Saimnieks pagrieza galvu sāņus, un, lai nemanot pie sevis varētu nosmieties, viņš urbinājās ap savu pīpi.

«Tas nu paliek viens kas tiesa,» viņš tad runāja dziļā balsī, «mūsu Ješka ir zābaks, un tas man nebūt nav pa prātam. Kad tas neko nepalīdz - viņa ģīmi ar speķi ieziest, lūkosim caur saprecināšanu viņu pārvērst krietnā, ņiprā puikā, tādā,» viņš nosmīnēja blēdīgi, «kāds es savos jaunības gados biju.»

«Nu, nu,» māte sacīja, bet sargājās šiem vārdiem vēl ko piedēt klāt.

«Rītu,» saimnieks turpināja, atkal stipri pīpēdams, «aizjūgsim melni un brauksim līgaviņas lūkoties. Neesam jau nu piespiesti tādas ņemt, kura mums ceļā gadās, varam apdomāties un, kad mums kur nepatīk, varam braukt tālāk.»

«Uz kurieni tad tu esi nodomājis braukt, tēv? Man tak arī tas jāzina.»

«Visupirms,» saimnieks noteikti atbildēja, «brauksim uz Mežmaļu Lapiņu, tur ir divas, tad uz Aveniem - Avenam ir septiņas, gluži kā kādam mācītājam, tad uz Bizuļiem, tur ir tik viena vienīga, bet tā esot labi izdevusies, nesot, ja vajadzīgs, divus pūrus rudzu uz muguras kā kāds tēviņš.»

«Bet es nezinu, vai tas Ješkam jel maz patiks,» saimniece iemeta starpā.

«Ješkam?» vecais Kļaviņš izbrīnojies izsaucās. «Kas tad tam tur ko patikt? Domāju, ka viņam tas var būt viena alga, kad viņš tik dabū sievu, un to es viņam gan izgādāšu.»

«Un tad tālāk?» māte vaicāja.

«Saprotama lieta, ka brauksim arī uz Trauklaižiem. Trauklaiži prot vislabāk saimniekot, to nevar noliegt. Tur nenokrīt ne drusciņa no galda, ja tās kāds nepiekopj un nepaceļ, un tā ir gudri, tā man patīk.»

«Ļaudis saka,» sieva atteica, «ka tam, kas ejot līgaviņas lūkoties, labi esot jāuzmana, kā uzdomātā meita sieru griežot. Kura viens, divi nazi iegrūž sierā un nogriež biezu klampu, tā nemūžam nebūšot taupīga saimniece; bet kura atkal tikai tādu plānu tēnīti vien nogriež, tai ir skopības velns sirdī. Tikai tā, kura nedz par daudz, nedz par maz nenogriež, tikai tā būs reiz laba sieva.»

«Man no savas puses,» vecais Kļaviņš atbildēja, «skopības velnam nekas nav pretī, mums vajaga vedeklas, kura mantu satura kopā, un Ješkam vajaga sievas, kura to tiesu cietāka, cik viņš gļēvs.»

«No Jaunzemju Šīroniem tu jau vēl nemaz neesi runājis, tie tak arī pieder pie mūsu pazīstamiem.»

«Tie ir ārvalsts ļaudis,» saimnieks atbildēja, «ar tiem man nav nekādas darīšanas.»

«Ārvalsts? Viņi tak dzīvo mūsu pagastā, Jaunzemji tak pieder pie mūsu pagasta.»

«Jaunzemji gan, bet ne Šīroni, tie ir ienācēji.»

«Un kas par to? Ar Šīroniem mans tēvs un mana māte bij labi pazīstami, var būt, ka tiem arī ir meita, kuru tie grib tautās laist, - es jau nezinu, neesmu tur bijusi. Saka, Šīroni esot ļoti bagāti.»

«Jā,» vecais Kļaviņš atbildēja, «zirgu un govi labprāt no Jaunzemjiem uz Kļavkalniem atvestu, lai gan tiem tādas barības, ar kādu tie apraduši, nevaru mest priekšā, bet tāds lopiņš ir prātīgs, un, kur viņš redz, ka tā lieta citādi neiet, viņš apmierinās. Bet vedeklas, no bagātas sugas vestas, ir lielmanīgas un paliek lielmanīgas. Viņas ik dienas grib sēdēt pie pilnām bļodām, nevaicādamas, kā pie tām lai tiek, un no tādas vedeklas Dievs lai mani pasargā.»

«Bet, tēv, kad mūsu Ješka atvestu sievu no Jaunzemjiem līdz ar pilnām bļodām, tad mums tak par tām nemaz nebūtu jāgādā.»

«Vai tu tā domā?» vīrs asā balsī atbildēja. «It kā kad pasaulē dēlu nemaz nebūtu un tēvs allaž vecākajam lielākās daļas neatgrūstu, lai nauda un manta paliek kopā! Es gribu brangu vedeklu, kura labu grasi naudas dabū līdz, īstu zemnieka meitu, kura prot vērpt un aust un kurai lopi mīl.»

«Bet laipnai un dievbijīgai viņai tak arī vajaga būt, vai ne, tēv?» sieva dzīvi iejautājās.

Atkal vecais pīpei izvilināja kuplus dūmus.

«Es jau nu cūkas maisā nepirkšu,» viņš sacīja pēc brīža...

«Kā domā,» sieva atkal iesāka, «vai neapstaigāsim vēl drusciņ savus laukus? Tas tak ir svētdienas darbs, un saule vēl augstu pie debesīm. Man gribētos redzēt, vai jau rudzi nesāk ziedēt, laiks jau gan būtu.»

Vecajam Kļaviņam tas bija pa prātam, viņš piecēlās smagi. Plaši un cieti viņš stāvēja savos biezajos zābakos, ciets un sīksts kā zarains ozols. Pelēkās diedziņu audekla bikses, vadmalas svārki un veste ar raibo kakla lakatiņu zem tās viņam deva glītu, cienīgu izskatu. Brūni sarkanajā, brangajā ģīmī bij manāms stingrums, kas likās sakot: «Šis ir vecais Kļaviņš, kas viņa mājā dzīvo, tam jāklausa un savs uzdevums ātri un krietni jāizpilda.» Bet gudrās, pelēkās actiņas, lai gan tām bij asi skatieni, liecināja no labsirdības. Sieva pie viņa sāniem izskatījās kā gari noaugusi puķe, kura neilgi atpakaļ pārziedējusi. Gari un slaidi tā karājas pie kāta un palokās, kad vējš aizpūš garām.

«Skaties, kas par jaukiem ziediņiem,» sieva sacīja uz vīru, kad tie aiz mājas kādam ežmaļam gāja garām, «kā tie visi griežas pret sauli un tauriņi lido ap tiem.»

«Nu, lai nu tie lido vien,» Kļaviņš atbildēja, «tie arī ir tādi radījumi, bez kuriem pasaulē varētu iztikt, nedara nekāda laba, un vēlāk tiem nav ko ēst.»

«Nu, viņi tak vienā vietā, otrā kaut ko savai vajadzībai dabū. Pasaule ir liela, tur katrs savu daļiņu var atrast.»

«Tā, tā,» vīrs izgrūda nievājoši, «par bitēm un vēl, vēl par skudrām es nekā nesaku, visi citi tādi spārnaiņi manis dēļ bijuši nebijuši pasaulē.»

«Katram kustonīšam, tēv, ir savas labās un ļaunās īpašības, tāpat kā cilvēkam. Nevajaga visu vienā maisā bāzt, kam kaut kas īpats piemīt, tam lai tas arī paliek.»

«Ar to tu gan laikam zīmējies uz tavu pienapicīgo Ješku,» saimnieks atbildēja kaitināts. «Gribētu zināt, kas par sevišķām īpašībām tam piemīt? Vai viņš ir tāds puika, uz kuru var palaisties un no kura var domāt, ka, ja būs kāds krietns darbs izdarāms, viņš būs pirmais, kas pie tā ķersies? Tāds puika man patiktu, bet tāds jau mūsu Ješka nekad nebūs. Tas jau nu velti.»

Sieva negribēja sacelt naida caur pretī runāšanu, viņai arī bāršanās nebūt nepatika, tādēļ tā sacīja, vīru gribēdama vest uz citām domām, un pārbraucīja mīksti ar roku pār garajiem liniem, kas celiņa kreisajā pusē auga un bij noliekušies uz to:

«Mūsu agrīnie lini šogad būs skaisti, tēv.»

Patiesi, lini bij skaisti! Kā zila jūra tie viļņoja, it kā kad gabaliņš zilo debesu būtu nolaidies zemē, gribēdams to apbalvot šiem dārgajiem augiem. Abi vecie palika stāvot un skatījās visapkārt. Labības un āboliņu lauku vidū kalnā aiz viņiem stāvēja Kļavkalni. Pa labai un pa kreisai rokai tālumā bij redzami kaimiņu māju jumti, bet viņu priekšā, tur aiz mežiņa, aiz lielajām dzimtskunga pļavām, aiz Ogres uz sarkanā māla krasta, spīdēja Jaunzemju dzīvojamās ēkas baltais šindeļu jumts...

Vecais Kļaviņš pacēla galvu, paošņāja un noņurdēja:

«Bet tad ta garda smaka!»

«Jā, esam pašā ziedu laikā,» saimniece atteica.

«Jā,» vecais apstiprināja un tad pēkšņi pielika: «Kas tad tur zem tā ozola sēd? Nudie, tas jau ir mūsu Ješka.»

Uz zaļa pakalnīša stāvēja liels, nosūnojis ozols. Milzīgi akmeņi, kādus satricinātie jūras ūdeņi pirmlaikos bij atnesuši, pa pusei zemē nogrimuši, gulēja ap to, un uz viena no šiem akmeņiem sēdēja Kļaviņu Ješka, vecā Kļaviņa dēls. Viņš bij galvu atspiedis rokā, likās tā, kā kad tas skatītos Ogres sarkanajā krastā, aiz kura saule nupat taisījās nozust, zaļās pļavas sarkanu blāzmu pārklādama. Dziļi domās viņš gan laikam bij nogrimis, jo viņš nesadzirdēja abu veco soļu, kuri taču nebij visai klusi; un tikai tad, kad tie bija gluži tuvu pienākuši un tēvs viņam ne visai laipni uzsauca: «Vai tu jau atkal kā zaķis ar vaļējām acīm guli?» - Ješka uzlēca stāvu un stāvēja satrūcies vecāku priekšā.

Vecais Kļaviņš uzlūkoja jauno nelaipniem skatieniem.

«Labi, ka mēs tevi še sastopam,» viņš sacīja pavēlošā balsī, «rītu brauksim līgavas lūkoties, var būt, ka tu tad vairāk saņemsies un tapsi jautrāks, kad tev būs sieva.»

Ješka skatījās tēvā kā dulls.

«Bet kādēļ tad, tēt?» viņš pēdīgi stomījās; savā sirdī viņš varbūt domāja: «Kam vēl tik spēcīgs tēvs, tam vēl nevajaga precēties.»

«Ne tādēļ,» vecais Kļaviņš ierūca, «ka es jau būtu nodomājis līst aizkrāsnē, tik tālu mēs vēl neesam, nē, tev vai nu kaut kur jāiet iegātņos, vai atkal par sievas naudu jānopērk kāda māja, un es tad arī vēl no savas puses ko dadošu klāt.»

Ješka bēdīgi nokāra galvu, bet māte vīram piedūra pie sāniem. «Liec tak nu viņam miera,» viņa sacīja ne bez dusmām, jo lai gan viņa visās citās lietās vīram bij paklausīga, tiklīdz kā viņš Ješku aizkāra, viņa tam pretojās.

«Nē, neliec vis,» vīrs uzbārās. «Viņam tas jāzina un pēc tā jāturas.»

«Vai tēv, man nu gan vēl tagad negribas precēties,» Ješka stomījās.

«Vai tev gribas vai negribas, par to tu nemaz netopi jautāts,» tēvs tagad dusmīgi iesaucās. «Tu iesēdīsies vāģos un brauksi man līdz, par citu es gan gādāšu.» Un uz tām pašām pēdām viņš apgriezās, satvēra sievu aiz elkoņa un vilka to sev līdz. Brītiņu tā paklausīja un sekoja vīram, bet tad viņai iežēlojās dēla, kurš kā uz mutes sists pie ozola bij palicis stāvot.

«Ej nu tu vien savu ceļu, tēv,» viņa sacīja, «gan es tevi panākšu, es tak tā bērna savās bēdās tur zem ozola viena paša nevaru atstāt.»

Saimnieks iesmējās zobgalīgi.

«Ta tad brangi,» viņš bārās. «Viņa runā no bēdām, kad tēvs dēlam grib sievu ņemt.» Bet māte jau bij ceļā uz ozolu, un tātad viņš viens pats lēnām tipāja tālāk, tik stipri pīpēdams, ka dūmi vien juka.

Ješka atkal sēdēja uz akmens un skatījās uz vakariem.

«Ješkiņ dēliņ,» māte sacīja, viņam viegli roku uzlikdama uz pleca, «kāpēc tu izliecies tik apstulbis, kad tēvs ar tevi runā? Viņš jau nemaz nezina, kāds tu īsti esi. Tici man, ja viņš ar tevi arī tā parupji apietas, viņš tomēr paliek tavs tēvs un grib tavu labu... Vai tad tev pavisu visam negribas precēties, ka tu viņa priekšā stāvi kā no laivas izsviests un viņam cita nekā nezini atbildēt kā:

«Vai, tēv, man nu gan vēl tagad negribas precēties!»»

«Memmiņ, tu jau vēl pie manis esi,» Ješka atbildēja un skatījās ar mīlestību mātē. «Bez tam es vēl nekad par precēšanos neesmu iedomājis.»

«Bet ir tak jauki būt tādai jaunai sieviņai par vīru, Ješkiņ. Tev tik šitāda laime īsti jāiedomājas, un tad vai tev negribētos pašam savu māju? Tu tak visu mūžu nevari būt tēva pirmais puisis.»

«Memmiņ, man ļoti patīk, kad tu man ko pavēli, un mājas, - mājas man nepatīk nevienas tā kā mūsu pašu.»

«Tas viss nekā nelīdz, dēls, ko tēvs grib, tas bērnam jādara. Iesim nu uz māju un sameklēsim svētdienas drēbes, jo ar nātnām biksēm un veciem svārkiem tevis tak nevaru laist sievas meklēt.»

Ješka noglaudīja viegli savu veco svārku piedurkni, kurus māte pati bij vērpusi un audusi.

«Tu, zināms, ar visu esi mierā,» māte sacīja un satvēra dēla roku, jo tā gribēja, lai tas tūliņ nākot līdzi.

Pirms aiziešanas Ješka vēlreiz paskatījās tālajā Ogres krastā, aiz kura saule tagad bij nozudusi. Visas vakara puses debesis tagad kvēloja jaukā sārtumā. Ješkam patika vietiņa zem vecā ozola. Kā jūras uzskats sirdī modina ilgošanos, no kuras nevar zināt, vai tā nozīmē prieku: vai bēdas, tā Ješkam likās, kā kad zaļais pļavu laukums viņa dvēseli vilktu un vilktu pie sevis, vilinātu projām no tēva mājas uz kaut ko nezināmu, uz kaut ko jauku un tomēr bēdīgu... Bet tagad viņam mātei bij jāiet līdz.

Ilgi viņš nokavējās stallī pie zirgiem. Tur stāvēja melnis, ko viņš pats bij izaudzējis. Ķēve bij nosprāgusi, un kumeļš bijis tik vājš, ka to bij gribējuši nogalināt. Bet Ješkam viņa bij iežēlojies, viņš bij uzņēmies vājo lopiņu kopt un barot un bij turējis vārdu. Nekad cits viņa kumeļam nebij pasniedzis nedz barības, nedz ko dzert. Pie šitā zirga viņš nu tagad stāvēja un nostūma viņam krēpes no pieres un glāstīja tam gludo kaklu. Un zirgs Ješkā skatījās tik gudri un mīļi, ka puisis viņam aplika rokas ap kaklu un tikko, tikko nesāka raudāt. Pret tēva prātu, to viņš zināja, nekas nebij izdarāms, jo tēva prāts Ješkam līdz šim tā bij bijis jāizpilda kā Dieva prāts.

Viņam no staļļa iznākot pie debesīm mīlīgi un skaisti mirdzēja vakara zvaigzne. Ješka pacēla uz jauko zvaigzni savas acis, it kā mierināšanas no tās gaidīdams, bet likās, kā kad zvaigzne par viņu un viņa bēdām smaidītu... Klusi un domīgi Ješka iegāja istabā, kur meita nupat kā vakariņas uzlika uz galda. Ne vārdiņa nerunājis, viņš paēda un aizgāja gulēt.

Otrā rītā Ješku uzmodināja gailis ar savu skaļo dziedāšanu. Ješka bij nemierīgi gulējis. Viņš nokratīja ātri miegu un apģērbās. Nu atkal iesākās dienas darbi, vieglie un grūtie. Ak nē, šodien jau viņam bij jābrauc līgaviņas nolūkoties... Daudz daudz mīļāk nekā ar tēvu braucis sievas meklēt, viņš sava meļņa vietā būtu iejūdzies arklā un to vilcis pār papuvi. Viņš iekūla zirgiem miltus un tad nomazgājās. Skaidrais, vēsais ūdens viņu padarīja mudrāku; cieti viņš sakoda zobus. Tas, kas viņam šodien bij jāizdara, viņam likās esot tik grūts un nepatīkams, ka viņam nemaz vairs istabā negribējās iet atpakaļ. Dārzā aiz ābelēm burbuļoja upīte. Tur viņu māte atrada, kad tā viņu meklēja, gribēdama tam iedot siera gabaliņu, ko uzkost, lai dēla dzeguze neaizkūkotu.

«Vai tev nu nav jau labāk ap sirdi?» viņa jautāja. «Diena iesākās jauki, cīruļi dzied un slavē savu radītāju, un no Ogres puses nāk salda siena smarša.»

Ješka purināja galvu. Viņš neprata mākslas - izteikt vārdos, ko tas sajuta, proti, ka vismīļāk viņš sevi būtu licies aiznesties no upītes viļņiem, tālu tālu, līdz turienei, kur neviens cilvēks viņa vairs nebūtu varējis mocīt ar sievas meklēšanu un precēšanos, un tādēļ viņš cieta klusu.

«Domā tik vienumēr, dēls,» māte turpināja, «ka vecāku svētība bērniem uzbūvē mājas. Kur bērns tēva un mātes prātam dara pretī, precējas, kā Ēzavs to darīja, un apbēdina viņus, tur labs nevar iznākt. Bet, kur bērns paklausa tēva pavēli un bausli cienī, un mātes vārdus tura godā, tur viss ņem labu galu, tur nāk priecīgas dienas, eņģeļi debesīs šādiem cilvēkiem palīdz sēt un pļaut.»

Ješka noslaucīja ar roku savas valgās acis.

«Man tas gluži pa prātam,» māte atkal iesāka, «ka tu no šejienes aizej un kādu māju uzņem. Tad tēvs nāks pie atzīšanās, ka tu kam deri. Saņemies, dēls, galva jau tādēļ nebūs jāzaudē, jeb vai tu domā, ka būs, Ješkiņ?»

Pēdējos vārdus māte izrunāja jokojošā balsī, un kā rīta saules spīdums smaids pārskrēja pār viņas ģīmi.

«Tu vari smieties,» Ješka atbildēja klusām un gandrīz dusmīgi. «Tev nav jābrauc sievas meklēt.»

«Tas nu gan man nav jādara, bet nedomā, ka man ir vienaldzīgi, kādu sievu tu dabū. Bērna laime vai nelaime māti aizķer div- un trīskārtīgi... Nu saņemies un parādi tēvam, ko tu vari un kas tu esi. Nenāci tā kaunīgi-bailīgi istabā; tas tēvam nepatīk. Cepuri uz vienas auss, pīpi mutē, ķuļķē, ka dūmi vien jūk, - tad viņš atplētīs acis! Es jau zinu, dēliņ, ka tu nemaz tāds tūļa neesi, tu tik izliecies tik lēnīgs, tādēļ ka tu savā sirdī esi pazemīgs... Tev nav tādas dabas kā citiem. Lielīties un izrādīties tu nekad neesi gribējis, un bez tam tava sirds ir tik mīksta, tik mīksta... Tādēļ neņem Bizuļa meitas, dēliņ! Viņa kraun divi pūri rudzu uz muguras un iegrūž, ja vajadzīgs, pati ar savu roku cūkai dunci rīklē, bet tas nav, kas tev ir derīgs. Smalka, izveicīga meita tev jāņem, kura turklāt stipra un prot saimniekot. Gan tu ar laiku viņu arī mīlēsi, kad būsi ar viņu iedzīvojies.»

«Ak māt, kad man jāprecējas, tad man viena alga, kādu paņemu,» tagad Ješka sāpīgi iesaucās, bet viņa darīja tā, kā kad to nebūtu dzirdējusi, un viņš tai sekoja uz istabu. Brīdi vēlāk puisis izveda zirgu no staļļa un sāka jūgt. Kad zirgs bij aizjūgts, vecais Kļaviņš jaunu pīpi rokā iznāca no istabas, viņam pakaļ Ješka; māte pavadīja dēlu līdz vāģiem. Kā viņa to no sāniem gandrīz paslepšus uzlūkoja, viņa tikko neiztrūkās par Ješkas skaistumu. Garš un slaiks no auguma, viņš ar savu šķīsto, smalko ģīmi, kuru saule nebij varējusi nodedzināt, mātes acīm izskatījās kā eņģelis. Gaiši sprogaini mati apņēma viņa mīlīgos vaibstus, tumši pelēkais vadmalas uzvalks viņam stāvēja kā lietin uzliets.

Ješkam bij jānosēstas tēvam blakus, lai gan viņš to labprāt nedarīja, puisis padeva grožus, rīta vējš pūta, gailis dziedāja, un tā viņi abi aizbrauca. Roku virs acīm turēdama, māte tiem noskatījās pakaļ.

«Dievs kungs, debesu tēvs!» viņa nopūtās. «Svētī tu jel šo braucienu!» Un tad viņa gāja pie darba, to kā arvienu klusi un čakli padarīdama.

Ceļā vecais Kļaviņš ar Ješku daudz nerunāja. Tikai šad un tad tēvs parādīja ar pātagas kātu uz vienu vai otru tīrumu ceļa malā, norūkdams: «Ta tad neglīti nosēts,» - vai: «To tīrumu nemākuļi aruši.» Tomēr zeme visapkārt bij izstrādāta kā dārzs, un prieks bij noskatīties rudzu, miežu, auzu un linu laukos.

Tā ap brokasta laiku tēvs ar dēlu nonāca Mežmaļos. Neierasts laiks priekš preciniekiem, bet nekas, negaidīti viesi allaž dabū drusku ieskatīties mājas būšanā, un to jau vecais Kļaviņš it sevišķi gribēja. Sētā iebraukuši viņi redzēja divas meitas ķēķa priekšā strādājam, viena berza piena traukus, otra skaloja tos. Abas bij brangas, skaistiem, sarkaniem vaigiem un gludi sasukātiem, dzeltāniem matiem. Viņas bij ļoti jautras, smējās un tērzēja, darba tādēļ neaizmirsdamas.

Vecais Kļaviņš piegrūda dēlam pie sāniem.

«Tās viņas ir,» viņš čukstēja, «abas Lapiņa meitas. Un viņas ir glītas, nudien, tas man patīk. Vaigi kā āboļi.»

Bet Ješka, nepatīkami aizķerts, novērsa ģīmi.

Tagad meitas pamanīja piebraukušos, apklusa un pazuda viena pakaļ otrai ķēķī.

Izdzirdis riteņu troksni, Lapiņš bij piegājis pie loga; nāburgus ieraudzīdams, viņš tūliņ izsteidzās ārā, padeva tiem labrītu, lūdza, lai nākot iekšā, un pielika, nāburgi īstā laikā esot atbraukuši, brokasts tūliņ būšot gatavs.

Kamēr nu Lapiņš atkal iegāja istabā un saimniece pa ķēķi rīkojās, tēvs ar dēlu pastaigājās pa sētu. Vecais Kļaviņš visu apskatīja cieši, un viņam daža lieta nepatika, ko viņš redzēja. Govju siles nebij lāgā izslaucītas, mēsli nebij kārtīgi atmesti, zirgiem bij negluda spalva un vāģi un zirgu lietas bez kārtības šur un tur sagrūstas. Kalpone ar noplīsušiem brunčiem un sapinkātiem matiem nupat vistām pameta barību, bet ne krušļus vai sīko labību, bet tīrus rudzus. Vecais Kļaviņš savilka pieri grumbās...

Ješka, kas zirgu bij piesējis, ielīda dārzā; vismīļāk viņš aiz lielajiem jāņogu ceriem būtu paslēpies, bet tas jau neizskatījās, tātad viņš darīja, it kā kad tas nolūkotos kokos. Mājā viņš ļoti cītīgi nodarbojās ar dārzkopību, un viņam likās, ka Mežmaļu dārzs nebūt lāgā nebij kopts. Visur nekārtība bij manāma.

Te uz reizi kaut kas atsitās pret viņa degunu, un, lai gan tā tikai bija usnes galviņa, - Ješkam sāpēja. Pirmajam sviedienam drīzi sekoja otrs un trešais, pēc tam atskanēja smiekli, tie nāca no ogu ceru otrās puses. Ješka nezināja, vai skatīties vai neskatīties, kas tur aiz ogājiem smējās. Nu, kur puisis ir bailīgs, tur meitas top drošas. Aiz ogājiem pacēlās divi apaļi, sārti meiteņu ģīmji, tie smējās, ko varēja.

«Ješka,» Lapiņa jaunākā meita sacīja, «ko tu tur študierē zem mūsu vecās ābeles?»

«Študierēju, ka tā nav lāgā apkopta,» Ješka vaļsirdīgi un drusku sajucis atbildēja.

«Bet ta tad tu esi rupjš, Ješka. Vai tev vēl gribas ušņu, Ješka?...»

Tā, lūk, meitas ar viņu jokojās un svieda viņam ar ušņu galviņām, tā ka tas nezināja, kur dēties, un tam gandrīz rokas bij jāliek ģīmjam priekšā. Asinis viņam karsti saskrēja sirdī, jo šitā svešām meitām būt par kavēkli un turklāt ar ušņu galvām tikt apmētātam - tas Ješkam nepatika. Par laimi saimniece sauca uz istabu - brokastis bij uz galda.

Vecais Kļaviņš ēda dūšīgi, bet pie sevis viņš nodomāja: «Kas par brokastu darba dienā, un viņi tak nevarēja zināt, ka tiem būs viesi, nu es vairs nebrīnos, ka kūtī un stallī viss nav kārtībā. Kur ik dienas ķēķī švirkst un kūp, tur drīzi zobi jākar vadzī. Man arī tā izliekas, kā kad ar Lapiņu ietu uz leju, un kur tās lietas šitā stāv, tur manam Ješkam nebūs iemaisīties.» Tātad viņš vēl pie galda iesāka runāt: šam esot smalkās vilnas šķēļa vajadzīgs, un šis esot dzirdējis, ka Lapiņam tāds esot pārdodams.

«Bija gan,» Lapiņš atbildēja, «bet es jau viņu vairāk nedēļu atpakaļ pārdevu. Brauc uz Aveniem, Avens jau arī tura smalkās vilnas aitas, varbūt ka tam atliks kāds šķēlis. Man tik vēl divas jērītes pārdodamas.»

«Ej tu ar visām savām jērītēm, kur gribi,» Ješka domāja, «esmu tās redzējis un zinu, kas tām par vilnu.»

Meitas viņam pa tam bij sakrāvušas visādus niekus uz šķīvja, tā ka kaunīgais puisis nezināja, ko darīt, ko ne. Tā kā viņa māte bij klusa, godīga sieva, viņam visa šitā būšana izlikās traka un bērnišķa, un viņš no sirds vēlējās, ka tas jau būtu projām. Šī vēlēšanās tad arī drīzi vien piepildījās, jo viņi tikko bij paēduši, kad vecais Kļaviņš sacīja:

«Man žēl, nāburgs, ka tev nav tāda šķēļa, kāda man vajaga. Kad tu kādreiz uz mūsu pusi brauc, nepiemirsti jel arī mūsu mājā iegriezties, lai mēs tev tavu laipnību varam atmaksāt. Zināms, mēs jau nu gan viesu tā nespējam uzņemt kā jūs.»

Tad tēvs un dēls atvadījās un abi atstāja istabu. Lapiņš, viņa sieva un abas meitas stāvēja pie durvīm un smējās, viesiem aizbraucot: tie bija jautri cilvēki, kas visu no jautrās puses uzlūkoja.

Vecais Kļaviņš ilgi nerunāja ne vārda, pēdīgi viņš sacīja: «Tā nevajaga dzīvot,» - un pēc brīža viņš pielika: «Un nu brauksim uz Aveniem. Avena meitām arī ir sarkani vaigi, un mēs varam izvēlēties, kuru gribam.»

«Viņam gan laikam daudz meitu?» Ješka nedroši ievaicājās.

«Gabal septiņas jau nu gan būs,» tēvs atteica. «Visvecākās un visjaunākās neņemsim, gan mums viena no vidējām derēs.»

Aveniem, kurus par pusmuižu saukt nebūt nebij kauns, bij varen lepni kviešu lauki. Viss še stāvēja labākā kārtībā. Dzīvojamā un citas ēkas, no akmeņiem uzbūvētas, liecināja no viņu īpašnieka bagātības un patika it sevišķi vecajam Kļaviņam.

«Tur ir labi arts un sēts,» viņš runāja, uz kviešu tīrumu rādīdams, kurš beidzās cieši pie staļļa pakaļas mūra; un kad tie bij iegriezušies sētā: «Te pūš cits vējš nekā Mežmaļos, katrai lietiņai te sava vietiņa. Nu, redzēsim!»

Viņi Avenu atrada koku skolā, kur tas ābelītes apkopa. Avens bij saimnieks, kas no puišu kārtas bij cēlies, vīrs ar cietu, brūnu, grumbainu ģīmi. Ilgas pūliņu un panākumu pilnas dzīves prieki un bēdas bij skaidri salasāmas zīmes uz viņa pieres atstājuši. Viņš bij ļoti vienkārši, bet ne nabadzīgi ģērbies.

Vecajam Kļaviņam pa tām starpām caur kviešu tīruma uzskatu un visu jauko kārtību mājas būšanā sirds no prieka bij sākusi lēcin lēkt. Viņš neapdomājās ilgi, bet piegāja ātri pie Avena:

«Allaž īsi, aši un skaidri, nāburgs,» viņš uzsāka, tam roku sniegdams. «Es un mana sieva šķietam laiku pienākušu, kur mūsu Ješkam jāprecējas, un tātad mēs jums negribējām braukt garām. Ja tev tā lieta ir pa prātam, apspriedīsim viņu drusku sīkāk.»

Kociņa nepalaizdams vaļā, ap kuru tas rīkojās, Avens uzbīdīja lielās brilles kārtīgi uz deguna un aplūkoja Ješku ar pazinēja skatieniem no galvas līdz kājām.

«Ir vēl krietni jauns,» viņš sausi atteica.

«Bet gudrs,» vecais Kļaviņš pielika, kas arī domāja: «Katram žīdam jālielī sava prece,» - «viņš nedzer,» tas turpināja, «un prot saimniekot. Turklāt viņš mans vienīgais bērns, un, kad arī es tagad māju pats paturu, viņam nekā netrūks.»

«Bet viņi būs nevienāds pāris,» Avens mierīgi atbildēja. «Bet jūs jau varat viņā noskatīties.»

Viņš pagriezās uz mājas pusi un sauca stiprā balsī:

«Līze lai nāk šurp!»

Kad balss bija noskanējusi, sētā bij dzirdama kustēšanās, un nebij ilgi jāgaida, tad dārzā ienāca meita, kura nelikās vairs jauna esot. Kad viņa tuvu bij pienākusi, abi Kļaviņi redzēja, ka meitai bij tāds ģīmis, kāds senlaikos Leai būs bijis, proti, ģīmis, kurā viss ačgārni likās stāvot. Sēras un pazemība šo ģīmi apklāja kā ar kādu ēnu. Nokaunējusies meita stāvēja vīriešu priekšā un satvēra, sev citādi nezinādama palīdzēties, priekšauta stūri.

«Nu?» tēvs sacīja, un viņa skaidrās acis pētoši skatījās tēvā un dēlā.

Ješka bij nolaidis acis, dziji, ļoti dziļi, un vecais Kļaviņš iekāsējās - labi dikti.

«Vai jūs viņu gribat vai negribat?» Avens īsi vaicāja, bet vecais Kļaviņš nebij tik ātri piedabūjams.

«Tāds ar tādu der kopā, nāburgs,» viņš cieti atteica, «mans dēls ir jauns, dod viņam vienu no tām jaunajām, tad viss ies pareizi.»

«Marš, projām, Līz,» tēvs pavēlēja meitai, kura pa tam Ješku pusbailīgiem, pusmīlīgiem skatieniem bij uzlūkojusi. Viņa tūliņ paklausīja un iziedama nolīkās un izrāva pāri nezāļu, kas zemei, kurai tik daudz kociņu bij jāuztur, atvilka spēku.

Avens turpināja savu darbu.

«Kādēļ tad tu man to vecāko vien gribi dot un citas ne?» vecais Kļaviņš tagad pielabinošā balsī runāja. «Tev tak ir meitu kā mācītājam.»

«Tādā kārtā, kādā viņas pasaulē ienākušas,» Avens atbildēja, «tādā kārtā viņām arī būs iziet pie vīra. Es jums saku, pirms Līze nebūs izprecēta, tikām manām citām meitām arī neļaušu precēties.»

«Vai šitas nodoms nepārgrozāms?» vecais Kļaviņš jautāja.

«Viņa ir krietna meita,» Avens atbildēja, «viņa to pelna, ka tēvs par viņu gādā... Es viņai došu lielāku pūru nekā viņas māsām,» viņš pēc brīža turpināja, «jo vienkārt viņa ir tā vecākā un tad viņai ir tā nelaime ar to ģīmi. Bet par to gan varu galvot, ka tas, kas viņu paņems, dzīvos laimīgi. Viņa ir krietna meita, tik jāaprod ar viņas ģīmi.»

Vecais Kļaviņš kratīja galvu, viņš domāja, ka viņa sieva no šitāda ģīmja sabītos.

«Var būt, ka tu vēl apdomāsies,» viņš atkal lēnām uzsāka, «priecātos par to, un tu zini, kur vecais Kļaviņš ir atrodams.»

«Ko esmu teicis, pie tā palieku,» Avens atbildēja.

«Nu, tad sāksim atkal iet,» vecais Kļaviņš runāja, uz dēlu pagriezies. «Neņem par jaunu, nāburgs, bet, tā kā tu gribi, tā es nevaru. Ardievu, Avenu tēv!»

«Ardievu, Kļavkalnu tēv!»

Tēvs un dēls soļoja viens pakaļ otram šķērsu pār lielo pagalmu. Pie putnu kūtiņas stāvēja Līze un iebēra putniem kaut ko silītē. Vistas, zosis un pīles spiedās ap savu barotāju, gārdza, ķērca, gagināja un kvarkšķēja, ka bij jādomā, ka meitai ausis aizkritīs. Bet šī skatījās it laimīga savos mīluļos, palīdzēja vājākajiem un nestiprākajiem tikt pie barības, atgainīja par daudz drošos no sevis nost un runāja ar tiem kā ar cilvēkiem. Tātad arī viņai savs prieks bij pasaulē.

«Uz Jaunzemjiem ne,» vecais Kļaviņš pavēlēja, kad tie vāģos sēdēja un Ješka bij sācis zirgu griezt. «Tagad brauksim uz Bizuļu Lūsi, tam nu gan ir tik viena vienīga, bet tā atsver divas.»

Ješkam tā bij ap sirdi, kā kad viņš nupat no lielām briesmām būtu izglābies, kā kad no vilka būtu izbēdzis un nu tam uz lāča būtu jākrīt - viņš nopūtās slepeni...

Viņi nu atkal brauca gar ziedošiem āboliņa laukiem, pa mežiem, gar pļavām un pēdīgi nonāca Bizuļos.

«Lai nu gan Bizuļi nav nedz tik liela, nedz tik laba vieta kā Aveni,» vecais Kļaviņš runāja, «tad tomēr ar tiem var pārtikt. Viņi ir labi uzkopti un nebūs jādala uz daudz daļām, bet kritīs vienai vienīgai. Saņemies, sapurinies, Ješka, tā ka tu Bizuļa meitas priekšā pēc kā izskaties, tā ir tāda, tā neņems snauškas...»

Tēvs ar dēlu izkāpa no vāģiem, un Ješka piesēja zirgu. Tā kā pa tām starpām bij pienācis launaga laiks, vecajam Kļaviņam sāka gribēties ēst. Ješka, zināms, kaudamies ar izbailēm, ka dabūs brūti, par ēšanu ne domāt neiedomāja.

Sētā valdīja neierasts klusums, jo visi, kas vien tik varēja grābekli pacilāt, laikam bij pie siena. Brītiņu pagalmā pakavējušies, abi līgavas meklētāji sāka iet uz istabu. Celītis veda kādai mazai ēkai garām, kuras durvis tikai līdz pusei vien bij aizvērtas. Pie durvīm pienākuši, viņi piena kambarī - par tādu vecā Kļaviņa pazinēja acs mazo ēku atzina - izdzirda dīvainu troksni. Pliukš, plaukš, pliukš, plaukš - tā skanēja aiz durvīm un pa starpām vēl kas, kas kā raudāšana izklausījās. Vecais Kļaviņš, kuram allaž labāk patikās skatīties nekā klausīties, ātri durvis atgrūda vaļā, viņš tak gribēja zināt, ko tas troksnis nozīmēja, un, vai redzi, - piena kambarī bij Bizuļu Trīne, meita, tepat tik liela kā Ješka, bet vareniem pleciem un locekļiem, īsts milzu tēls, no kura varēja domāt, ka tas piederēja pie spēcīgā Lāčplēša dzimuma. Viņas priekšā, kā cālītis no vanaga glābdamies, rokas priekš gīmja turēdama, bija saplakusi meitene, bet tomēr viņa dabūja brangākās pļaukas pa vienu un pa otru ausi un šņukstēja, ka bēda bij ko klausīties. Uz sola stāvēja sviesta spainis, kuram vāks bij noņemts.

«Tu jau esi vairāk jāuzlūko nekā tas runcis, tu kārumlaiža, tu!» Trīne bārās. «Kad tas no Dieva un cilvēkiem nekaunas, bet zog, kur var, tad jādomā, tas ir lops, tas nezina nekā, bet tu, tu, - še tev vēl viena, tad tev otrā reizē būs bail iet pie sviesta spaiņa un taisīt sviesta rikas!»

Viņa no meitas pliķēšanas tā bij aizņemta, ka nemaz nemanīja, ka durvis bija atvērušās; bet meita iekliedzās dikti un, vecajam Kļaviņam uzkūkusies aizlīzdama garām, izsteidzās ārā. Nu arī Trīne ieraudzīja ienācējus, nogludināja matus, kuri tai bij sašļukuši uz karstās pieres, un sacīja smiedamās: «Tai es brangi sadevu, tā otrreiz vairs negribēs. Nevar gan vairs nemaz izturēt ar to saimi, kāda tā tagad palikusi.»

«Tu viņu proti labi rāt,» vecais Kļaviņš sacīja, Ješkam šaušalām pār kauliem pārskrienot.

«Bijām pie siena,» Trīne izskaidroja, «un tai sliņķei mums bij jāaiznes launags. Atsūtīju viņu šurp uz māju, bet pati arī no pakaļas viņai aizsteidzos līdz, jo biju jau sen nodomājusi viņu reiz pie nedarbiem ķert. Un tas man šoreiz arī izdevās, atradu viņu ap sviesta spaini ņagājoties. Nu, es viņu krietni sapļaukāju. Lai nedomā, ka tai vairs būs tāda brīvestība kā manas mātes laikā, kad tā vēl bij dzīva.»

Vecais Kļaviņš noskatījās ar labpatikšanu meitas spēka pilnajā stāvā, līdz puspleciem plikajās, spēcīgajās rokās, ziedošos vaigos un biezajās, melnajās bizēs. Zināms, virs deguna vienā laidā saaugušās uzacis, kā arī vīrišķie vaibsti ģīmjam deva stingru izskatu, tomēr Bizuļu Trīne vecajam Kļaviņam it sevišķi patika.

«Tā ir gluži tāda, kādas Ješkam vajaga,» viņš domāja, «ko viņš nevar, to viņa varēs...» - «Grībēju ar tēvu runāt, meit,» viņš sacīja, «vai nebūtu tik laba un neatsauktu viņu uz māju, vakars vairs nav tālu, un mums vēl labs gabals, ko braukt.»

«Kad tu ar mani runā, Kļavkalnu tēv, tad tas tikpat daudz, kā kad tu ar manu tēvu runātu,» Trīne atbildēja, sviesta spaiņam atkal vāku uzlikdama, «viņš tak bez manis nekā nedara.»

«Tā?» vecais Kļaviņš jokojošā balsī sacīja. «Tad jau laikam būs gan tiesa, ka tu nes divi pūri rudzu uz muguras un turklāt ar lielāku veiklumu nekā dažs labs puisietis?»

«Skāde, ka kāda maisa man nav pie rokas,» Trīne atteica, «tad tev tūliņ parādītu, ko varu celt un nest.»

«Tas ir labi,» vecais Kļaviņš atbildēja, «esi dūšīga meita. Tāda man patīk. Man tak būs ar tēvu jārunā, lieta ir steidzama.»

«Lai nu paliek vien ir nerunāts,» Trīne sacīja, pie tam rādīdama savus baltos zobus. «Tā tur,» un viņa rādīja uz Ješku, kurš vismīļāk zemē būtu nogrimis, «tā tur tikpat neņemšu. Tas man par daudz bailīgs, un turklāt viņš izskatās tāds bāls kā mēness. Tam puisiešam, kuru es ņemšu par vīru, vajaga četru pūru rudzu nest uz muguras, un, ja viņš pie tam tuš un sten, tad viņš tomēr priekš manis par sliktu.»

«Ar to tu gan laikam gribi teikt, ka tev jau brūtgans zināms,» vecais Kļaviņš saskaities atbildēja, jo nu jau diena gāja vakarā un vēl nekas nebij panākts; turklāt viņš Trīni labprāt būtu ņēmis par vedeklu, tādēļ ka viņa bij tik dūšīga.

«Var gan būt,» Trīne vaļsirdīgi atbildēja, «bet, pēc manām domām, par to nevienam nav bēda. Lai to dabūtu zināt, jums nevajadzēja no Kļavkalniem šurpu braukt, turklāt vēl pašā siena laikā.»

Vecais Kļaviņš viņu atstāja, kur tā stāvēja, viņš bij gluži saskaities un iekāpa pūzdams un tusdams savos vāģos.

«Ka Trīne mūs šitā atraidīja, pie tā tu vien esi vainīgs,» viņš bārās, kad viņi no Bizuļu sētas bij izbraukuši ārā. «Meitai jau pietiek, ka viņa tik tavā ģīmī ieskatās. Tagad mums tikai Trauklaiži vien vairs atliek, bet uz turieni tevis neņemšu līdz. Man bail, ka mums atkal neizdosies, kad tu būsi klāt. Tagad brauksim tur līdz tai ielejai, tad tu izkāpsi un aiziesi uz Jaunzemjiem, tiem esot brangs melnis, tāds pats kā mūsu. To tu apskati un ierunā, bet galīgi nenopirc, jo es pats viņu arī vēl papriekšu gribu redzēt. Tātad mūsu braukums un dienas nodiedelējums nebūs jel gluži veltīgs.»

Ješka šo uzdevumu saņēma ar prieku.

«Paldies Dievam, ka nu vairs nebūs tos baltos un sarkanos meitiešu vaigos jāskatās,» viņš domāja, apturēja zirgu un izkāpa no vāģiem. Ar nedrošu «uz redzēšanos, tēt!» viņš šķīrās no vecā Kļaviņa un sāka iet uz Jaunzemjiem.

Saule vēl stāvēja diezgan augsti pie debesim un sildīja saviem mīlīgajiem stariem tuvieni un tālieni, Ješka dzirdēja zālē siseņus sisinot un augstu gaisā cīruļus savas jautrās dziesmiņas dziedot. Viņam allaž tā patīkami apmetās ap sirdi brīvajā vientulībā; viss, ko viņš tur redzēja, uz viņu runāja slepenā, brīnišķā valodā. Viņš pazina visas tās puķītes, visus tos ziediņus un zālītes, kas ceļa malā vizēja un šūpojās, visus tos taurenīšus un kukainīšus, kuri ap tiem lidoja un kāpelēja, un, redzoties Dieva jaukajā dabā sevi atkal vienu pašu, viņam novēlās kā akmens no sirds. Zināms gan, no pašām mazām dienām viņš bij bijis savādāks nekā citi, bet kas gan to varēja teikt, ka viņš bij sliktāks par citiem? Kad viņš kā bagātu, augstas kārtas ļaužu bērns būtu piedzimis, viņš būtu sarakstījis stāstus, gleznojis bildes, taisījis dzejoļus vai citu kādu mākslu kopis; bet, tā kā viņš tikai kā zemnieku dēls bij nācis pasaulē, viņš dzīvoja klusu pats priekš sevis, un, kāds viņš īsti bij, to neviens nezināja, izņemot māti, jo šie abi bij kā divi koki iz vienas saknes, kā divas liesmas uz viena pavarda.

Kad Ješka kādu laiku bij gājis, viņš nonāca pie Ogres un, tās ūdeņiem sekodams, pie dzimtskunga pļavām. No šām pļavām daži gabali bij piedalīti tuvīniem un tālīniem saimniekiem, kuriem pašiem pļavu pie mājas nebij diezgan, un uz šiem pļavu gabaliem Ješka redzēja uzcītīgi strādājam. Šur un tur stāvēja glīti apkasītas siena gabanas, spēcinoša smarša pildīja gaisu.

Piepeši Ješka izdzirda līgojam:

Auklē baltu, dēlu māt;

Manu miežu arājiņu.

Balta guļ tava sagša

Mana pūra dibenā - -

Te līgotāja apklusa, jo Ješkas soļi viņu iztraucēja. Kādam kārklu ceram garām aizgājis, puisis ieraudzīja savā priekšā meiteni parastā zemnieku sieviešu uzvalkā.

Viņa bij skaista kā nupat izplaukusi roze, viņas zilās acis lūkojās kaunīgi un arī šķelmīgi pienācējā. Ješkam tā likās, kā kad visas pasaules mīlīgums šai ģīmī būtu savienots.

Mazu brīdi viņi tā stāvēja viens pret otru, meitene, grābekli rokā turēdama, ar kuru tā nupat bij kasusi sienu un pie tam jautri dziedājusi, tad Ješka it kā neviļot pacēla sveicinādams cepuri. Viņš viņai negribēja aiziet garām, viņas nebildinājis, un tādēļ viņš teica: «Dievs palīdz! Kādēļ tu te tā viena pati strādā, tu jau tak šitā siena viena nevari sakast.»

Viņa nolaida acis, šīs laipnās un tomēr tik spīdošās, zilās acis. «Zvaigznēm līdzīgas acis,» Ješka par tām bij domājis.

«Kad saimnieks pavēl, tad jāstrādā vien ir,» viņa atbildēja, «vai darbs padarāms vai ne, par to netop prasīts.»

Ješkam šie vārdi bij kā dūriens sirdī. Tātad šī skaistā meitene bij kalpone, varbūt kāda iebūvieša bērns, kāda nabaga kalpa vīra auklējums. Bet tādēļ viņa Ješkam nelikās esot mazāk skaista un mīlīga, jā, bija gluži tā, kā kad viņa sirds tiktu locīta no līdzcietības pret viņu un ka meitene tādēļ viņam jo vairāk patiktu.

«Pie kā tu dzīvo?» viņš jautāja.

«Pie Jaunzemju Šīrona,» viņa ātri atbildēja.

«Tas gadās labi,» viņš izsaucās, «taišņi uz Jaunzemjiem es gribu iet viena zirga ierunāt, kurš ar manu melni kopā derot.»

«Un no kurienes tad tu esi?»

«No Kļavkalniem, - vecā Kļaviņa dēls,» viņš nosarkdams pielika.

«Un es esmu Zirnīšu Marija. Bet kā tev vārds?»

«Ješka.»

«Kļaviņu Ješka,» viņa klusu pie sevis atkārtoja un skatījās slepeni un bēdīgi viņā, viņa smalkajā un tomēr vīrišķajā ģīmī, kāda tā savā laikā vēl nebij redzējusi, un tad viņa dikti un sirsnīgi sāka smieties.

«Par ko tu smejies?» Ješka vaicāja. «Vai par manu vārdu?»

«Jā, smejos, ka mēs abi esam maziņi: tu Kļaviņš, es Zirnīts.»

«Maziņi gan, it īpaši es,» Ješka atteica, roku virs galvas paceldams, it kā tas gribētu savu augumu mērīt. «Nezin cik lielam man tad nevajadzētu būt, kad mani par Kļavu sauktu.»

«Cik es zinu, tad tu esi vienīgs dēls,» Marija atkal uzsāka, «vecāki tevi laikam gan ļoti mīlē?»

«Māte nu gan mani ļoti mīlē, bet tēvs - -»

«Nu, tēvs?»

«Tas manis lāgā vis neieredz.»

«Neieredz? Kādēļ gan tā?»

«Tādēļ, ka manis nenoņēma zaldātos, mani izbrāķēja par nespēcīgu. Bez tam -» Ješka stomījās, viņam gandrīz bij kauns to izrunāt, - «bez tam es vēl nekad neesmu bijis piedzēries un kāvies es arī vēl ne ar vienu neesmu.»

«Tā, tā,» meitene sacīja, pacēla acis un skatījās no jauna Ješkas ģīmī.

Pēdīgi viņa atkal iesāka strādāt; viņa taču nedrīkstēja laika ar tērzēšanu pavadīt.

«Ja tu neņem par ļaunu, es tev palīdzēšu kādu gabanu sakraut,» Ješka runāja. «Var būt, ka tad tavs saimnieks man zirgu par kādu rubli lētāk atlaidīs,» viņš jokoja.

Viņa pasmīnēja, pamāja ar galvu un parādīja Ješkam otru grābekli, kuru tas paņēma, un tā tad viņi kasa čaukstošo sienu un lika to gabanā. Bija viegls, patīkams darbs. Mazs vakara vējiņš pūta, saule tecēja uz leju, gaiss palika vēsāks. Ješka jutās tik laimīgs kā vēl nekad. Viņš apstājās, atspiedās uz sava grābekļa un skatījās viņā, un viņa, to pamanīdama, uzsmaidīja tam jauki un laimīgi. Te uz reizi no Ješkas acīm novēlās kā migla, un viņš sajuta un atzina, ka v i ņ a tā bij bijusi, pēc kuras viņš, zem vecā ozola sēdēdams un tālumā uz Ogres sarkano krastu skatīdamies, tik neizsakāmi bij ilgojies.

«Es vēl nekad tādas meitas neesmu redzējis, kāda tu esi,» Ješka sacīja, kad brīdi bij cietis klusu.

«Vai patiesi?» viņa atbildēja puspriecīgi un pusbailīgi. «Nu tas nu ar nav nekas liels.»

«Ir gan, mīļā. Tas nebūs vis tā nejauši gadījies, ka tevi šodien sastopu ceļā, negribu tev slēpt, ka šodien jau no paša rīta līdz šim laikam ar līgaviņas meklēšanu esmu nodarbojies.»

Atkal viņa smējās tik skaļi un tik sirsnīgi, ka Ješkam asinis sakāpa vaigos.

«Līgaviņas meklēšanu! Un kur tad tavs zirgs un vāģi palikuši? Tu tak kājām nebūsi gājis kā kāds ubags? Un kur tavs līdzbraucējs?»

«Mēs braucām abi ar tēvu,» Ješka puskaunīgi atbildēja, «bet viņš mani atlaida, sacīja, es tikai to lietu samaitājot vien; un taisnība jau nu ir, mēs pie visām mums pazīstamām saimnieku meitām esam bijuši, bet ne ar vienu neesam tikuši skaidrībā, un katru reizi, kad sākām atkal braukt tālāk, man novēlās kā akmens no sirds, jo to tu gan vari domāt, ka man no visām viņām neviena nepatīk.»

Viņa smējās un negribēja nemaz rimt smieties.

«Jēkab, esi tik labs un izstāsti man, kā tev šodien gājis!»

Ješka nelikās ilgi lūgties, viņam tikai bij bail, ka viņa neteiktu, lai tas ietu projām, un tādēļ viņš sāka stāstīt savus šās dienas piedzīvojumus ar visiem sīkumiem. Saprotama lieta, ka viņš ar Mežmaļu Lapiņiem iesāka.

«Tavs tēvs ir prātīgs vīrs,» Marija sacīja, kad viņš par Mežmaļiem bij izstāstījis, «viņi vairāk izdod, nekā tie ieņem un nekā viņu abu meitu sārtie vaigi var nopelnīt.»

Tad viņš stāstīja par Aveniem; pa tam notikums Bizuļos Marijā sacēla tādus smieklus, ka viņai tikko grābeklis neizkrita no rokas.

«Jēkab, es nevaru divu pūru rudzu nest uz muguras,» viņa piepeši gluži vaļsirdīgi sacīja un tad apklusa un palika tik sarkana kā sarkana roze.

«Tas arī nemaz nav vajadzīgs,» Ješka izsaucās un satvēra viņas roku. «Tādu, kāda tu esi, tādu es tevi gribu vai nāvi!»

Nu Marija drusku satrūkās.

«Bet, Jēkab, kādēļ?»

«Tādēļ, ka tādas, kāda tu esi, tādas nav nevienas otras!»

«Bet neviens tak meitas tik spēji neuzrunā, Jēkab.»

«Es to daru, sirsniņ! Esmu godīgs un taisns cilvēks, neesmu vēl nevienas meitas mīlējis, vēl neviena man nav patikusi, bet tādēļ man arī tā pirmā jāprecē, kura man patīk.»

«Jēkab, brāl, tu pārsteidzies, nerunā tā, vēlāk tev par to būs žēl, jo esmu ļoti nabags meitens, neesmu vēl ir ne tik iepelnījusi, ka sev stāvskapi varētu nopirkt. Skaties tak citos saimnieku dēlos, kādas lielmaņu meitas tie ņem!»

«Lai viņi ņem vien,» Ješka droši un lepni atbildēja. «Vienumēr man ir bijis jādzird, es neesot tāds kā tie citi, nu es arī reiz no tiesas parādīšu, ka neesmu tāds kā tie citi, un noņemšu tevi tavam saimniekam no pļavas vidus. Dievs pats man tevi licis uziet.»

«Vai, kas tu par iedomīgu cilvēku! Tu jau mani tā gribi nolauzt kā rozi no krūma.»

«To es arī gribu,» Ješka atbildēja un noskūpstīja sirsnīgi Mariju, pirms tā paguva viņam to liegt.

«Bet, Ješka, to tak tu nedrīksti, ej tu!»

«Drīkstu, drīkstu, es jau šodien esmu izgājis līgaviņas noskatīties un nu to esmu atradis.»

«Bet tu jau manis vēl nemaz nepazīsti, nezini, kāda es esmu.»

«Nu, kad būsim saprecējušies, tad gan iepazīsimies, tā pazīšanās pirms saprecēšanās - tā tak nieki vien ir. Mežmaļu, Avena un Bizuļa meitas es arī nepazinu, un tomēr tēvs gribēja, lai ar tām saderinātos.»

«Ko gan tavs tēvs par to teiks?»

«Tas,» Ješka sacīja uzspiezdams, «tas vienumēr tik daudz ir teicis, ka nu tas reiz var ciest klusu. Viņš allaž baras, es nemaz neprotot pastāvēt uz sava prāta, un tiešām, līdz šai baltai dienai to arī neesmu darījis, bet nu gan pie tā palikšu - gaisā vai maisā!»

«Tu tak savam tēvam nepretosies?»

«Ja viņš mums ne]aus precēties, tad iešu pie citiem par kalpu, ar šām savām rokām priekš tevis pelnīšu maizi, un es tev apsolu, ka tev nekā netrūks.»

«Neesi nu bērns, Ješka,» Marija sacīja, un viņas acis pieskrēja pilnas asaru. To redzēdams, Ješka palika vēl drošāks un piesolīja viņai vēl dedzīgākiem vārdiem savu mīlestību.

«Nu labi, labi,» Marija pēdīgi sacīja. «Bet še tīri tā uz siena pļavas nevaru apņemties pie tevis iet. Es gan esmu tik nabaga meitens vien, bez tēva, bez mātes, bet tomēr protu godu. Man vēl ir viena krustmāte, pie tās tu vari iet, un tai tu vari manis prasīt, ja tu to no tiesas domā, bet es zinu, rītu tev jau citādi būs ap dūšu, tu neuzdrošināsies savam tēvam ar tādu nodomu nākt priekš acīm. Es tevis arī negribu saistīt, ņemdama tavu uzrunu par pilnu, nē, tev būs brīvam būt kā vējam. Bet, ja tu esi uzticams un pastāvīgs, tad nāc pēc nedēļas laika uz Jaunzemjiem, tad es būšu apdomājusies, ko darīt, ko ne, - bet - tu nenāksi, tev tā būs, kā kad tu sienā būtu iemidzis un noredzējis ērmotu sapni. Uzmodies tu manis vairs neredzēsi un tā, ko mēs abi runājuši, tā tu vairs neatminēsies. Ej nu vien tagad. Citi siena kasēji tur tālāk jau sāk uz mums skatīties.»

«Ļauj man pēc trim dienām atkal atnākt, Marij! Veselu nedēļu, to neizturēšu gaidīt!»

«Nu labi, manis dēļ nāci arī pēc trim dienām, bet iepriekš tev nevienam cilvēkam nekā nav brīv teikt.»

«Un, kad tēvs mani gribēs saprecināt ar Trauklaižu Madi, ko tad? Viņš šovakar vēl gribēja nobraukt uz Trauklaižiem.»

«Uz Trauklaižiem arī vēl! No tiem nedzird nekā laba. Ko tu domā, viņi saimei nedodot lāgas ēšanas, un neilgi atpakaļ viņiem pat suns, ko tie bijuši piesējuši važos, nosprādzis badā. Trauklaiži rauš mantu kaudzē kur un kā varēdami.»

«Bet kad nu manam tēvam šitāda raušana sevišķi patīk?...»

«Ej nu tagad projām, citādi ņemšu grābekli palīgā,» Marija atteica.

«Ņem vien viņu, ņem!»

Viņš gribēja vēl ilgāk palikt pie viņas, bet, kad redzēja, ka viņai tas patiesi nepatika, viņš atvadījās un aizgāja, laimīgi smiedamies. Uz grābekļa atspiedusies, Marija viņam noskatījās pakaļ.

«To melni tu vari dabūt,» viņa tam nosauca pakaļ, «viņš ir bez kādas vainas.»

Ješkas māte visu dienu uzcītīgi bija strādājusi, un, ar darbiem kaunoties, viņai vīrs ar dēlu pavisam bij izgājuši iz prāta. Tikai kad vakara blāzma atspīdēja padebešos, viņa pacēla galvu un klausījās, vai tie vēl nebrauca.

«Bet tie paliek ilgi uz lauka,» viņa pie sevis runāja, «viņiem būs nācies grūti atrast īsto brūti!»

Bet palika vēlu un vēlāk, un no tēva un dēla arvienu vēl nebij ne vēsts.

«Kad viņiem līdz tumšai naktei bijis jānopūlējas ar brūtes meklēšanu, tad tie pārnāks noguruši mājā,» māte no jauna pie sevis runāja, «un tad viņiem arī vajaga krietnu vakariņu; tiklīdz kā viņš nogurst, vecais Kļaviņš saīgst.» Tātad viņa iesāka sagatavot labas vakariņas, tā ka patīkami tvaiki pa skursteni kāpa uz augšu. Un, kā viņa tur stāvēja pavarda priekšā un liesmas spīdums viņas ģīmi nokrāsoja sārtu, viņas gara acīm stājās priekšā visu visādas mīlīgas un patīkamas bildes. Viņa redzēja savu Ješku, kā tas puskaunīgu, puslaimīgu ģīmi viņai pieveda skaistu, mīlīgu vedekliņu, viņa dzirdēja priecīgu kāzu troksni. Viņas dēla mājā iet savādāk nekā citās mājās. Tur nedzird bāršanās, tur nemājo naids; vīrs ar sievu, sirsnīgā mīlestībā savienoti, uzaudzina bērnus - - -

Te noplīkšķēja pātaga istabas priekšā, puisis ar lukturi izsteidzās ārā. Lēniem soļiem vecais Kļaviņš iegāja istabā, kur māte ar vakara maltīti jau papriekšu bij iesteigusies.

«Nu, tēv, ko esat izdarījuši?» viņa jautāja, vīra cepuri un svārkus pakārdama pie sienas.

Vecais Kļaviņš izsvelpa kādu jautru meldiņu, kuru bij uzsācis, līdz galam un tad atbildēja:

«Esmu Trauklaižu Madi sarunājis. Un labu grasi naudas tā dabūs līdz, nemaz nebiju domājis, ka tie tik daudz būtu varējuši iekrāt! Bez tam viņa ir dūšīgs meitens, ne tik stipra kā Bizuļu Trīne, bet naskāka un prot taupīt un krāt. Madi ņemdams, Ješka nevilsies, to es tev saku ja viņš nevarēs, viņa vilks vezumu viena pati, tā ir ellīgs meitens, nudien!»

Uz mātes nupat vēl tik spīdošā ģīmja nolaidās it kā tumša ēna. No visām meitām, uz kurām tēvs bija teicies braukt, viņa Trauklaižu Mades vismazāk sev par vedeklu bij vēlējusies un tādēļ, ka Trauklaiži vistāļāk no Kļavkalniem bij, par viņiem arī vismazāk iedomājusi.

«Vai tad viņa Ješkam arī patīk?» viņa pēdīgi nedroši vaicāja. Bet vecais Kļaviņš paskatījās pār plecu stingri un nievājoši mātē.

«Es viņu uz Trauklaižiem nemaz neņēmu līdz, bet aizsūtīju uz Jaunzemjiem, tādēļ ka viņš kur vien bijām, visu ar savu balto ģīmi samaitāja. Bet Made ir prātīgs meitens; tā viņu ņems, viņa neredzējusi, tik tādēļ, lai viņas manta caur Ješkas mantu vairotos un otrādi. Es tev saku, tas tik ir meitens! Es domāju, naudas dēļ tā pat no baznīcas torņa nolēktu zemē, turklāt viņai ir pāris acu galvā, tās zib vien un izsmatrī visus kaktus, un redz ir to, kas aiz akmeņu mūriem notiek.»

«Ak tu žēlīgs tēvs!» māte nopūtās.

«Nu, vai jau tev atkal kaut kas nav pa prātam?» vecais Kļaviņš sajucis ievaicājās. «Vai mūsu braukums tā nav izdevies, ka visi varam būt mierā? Vai tev jau atkal jāvaid? Nu es zinu, no kā tam Ješkam tāds sagrozīts prāts, paldies Dievam, ka viņam drīzi būs sieva, kas to pratīs pa pareizo ceļu vadīt.»

Kad vecais šitā sāka runāt, tad nebij labi, ka viņam daudz ko atbildēja; māte tādēļ arī nekā nesacīja, tik noslaucīja paslepšus priekšauta stūrī acis un ienesa vakariņas. Spēcīgais ēdiens, no kura viņš krietni vien ēda, apmierināja veco Kļaviņu.

«Brīnums, ka tas Ješka vēl nenāk mājā,» viņš runāja, «naktī tak melnu zirgu nevar apskatīt.» Pēc veca ieraduma viņš uzvilka sienas pulkstenu un devās pie miera. Bet māte nevarēja izturēt istabā, viņai bij tik grūti ap sirdi, viņa nosēdās uz sola zem kļaviem, un tik gaiši spīdēja mēness, ka viņa koku lapu ēnas uz zemes redzēja tricot un kustot. Kādā nāburgu mājā vēl rēja suns, pēdīgi arī tas apklusa, un māte sēdēja un gaidīja Ješkas.

Visas mīlīgās bildes bij pazudušas, kuras viņai, ķēķī ēšanu taisot, bij stājušās priekšā.

«Vai tad tam allažiņ tā jānotiek,» viņa domāja, «ka tur, kur cilvēks priekus gaida, izceļas bēdas un raizes. Es jau labprāt arī panestu sirdsēstus un iztiktu ar niknu vedeklu, kad tik Ješkam vien nebūtu nelaime jācieš. Tēvs jau gan labi domā, bet tomēr nezina, kas tam puikam der. Tagad tā lieta vairs nav atdarāma, lai nāk kas nākdams.»

Kamēr viņa vēl tā pie sevis sūrojās, suns aizrējās un Ješka ienāca pagalmā. Mēneša gaismā viņš izskatījās vēl garāks un slaikāks nekā citad.

«Māt, vai tu vēl neesi gulēt gājusi?» viņš sacīja.

«Tu esi ilgi palicis uz lauka,» viņa atteica, «tev tagad gribēsies ēst, ne?»

Viņš papurināja galvu.

«Mēs visur labi tikām mieloti,» viņš atbildēja.

«Vai tu jau zini,» māte runāja saspiestā balsī, «ka tēvs Trauklaižu Madi sarunājis? Ak Ješkiņ dēliņ, ka tik viņa tev pa prātam, ka tik tu ar viņu būtu mierā!»

«Tā, Trauklaižu Madi?»

Ješka šos vārdus izrunāja tādā savādā un vienaldzīgā balsī, kā kad viņam gar to notikumu nebūtu ne mazākā dalība. Māte vairs nevarēja ilgāk saturēties, tā iesāka gauži raudāt.

«Māt, kas tad nu?» viņš izbrīnojies ievaicājās. «Gan jau nu kaut kādi tikšu pie sievas. Neesi nu par mūsu šās dienas braukumu tik noskumusi!»

«Ješkiņ dēliņ, tev Trauklaižu Made nevar nekādi būt pa prātam! Dēliņ, es arī mīlēju taupību un baros, kad kādu drusciņu nomet zemē un min kājām. Bet starp taupību un taupību ir viena liela šķiršana. Taupība var būt savienota ar dievbijāšanu, un tā var būt savienota ar bezdievību, kā nu kuru reizi, un pie Trauklaižiem nav dievbijāšanas. Pie tiem nepastāv nedz meita, nedz puisis, un savu veco suni, kas tiem astoņus vai deviņus gadus uzticīgi klausījis un māju sargājis, viņi važu galā nomērdējuši, un iz tādas mājas, dēls, tu lai ņemot sievu!... Es to nevaru izturēt, man tas ķeras pie sirds, un tomēr nezinu, ko lai daru, jo, ko tēvs reiz nodomājis darīt, to viņš arī izdara, lai iet šā vai tā. Tev viņa būs jāņem, dēls, un jālūko ar viņu kā nekā iztikt.»

Ne bez dziļām nopūtām viņa šitā runāja, šad un tad valodu apturēdama un šņukstēdama. Bet Ješkas ģīmī no bēdām nebij ne vēsts, laimīgi smaidi vijās ap viņa lūpām, tikai māte to neredzēja, jo mēness aizlīda aiz padebešiem.

«Māmiņ,» viņš runāja, brīdi apdomājies, «nebēdājies, lai nāk kas nākdams. Tu jau vienumēr esi teikusi, neviens stobriņš tīrumā neaugot pats no sevis. Vēl jau ar Madi neesmu baznīcā. Var būt, ka vēl ar pavisam citu stāšos pie altāra.»

«Ak dēls, nerunā nu tā, pret tēva gribu tu nekā nevari izdarīt.»

«Māmiņ mīļā, ej nu tagad mierīgi gulēt, tas neko nelīdz, ka tu še ārā rasā stāvi.»

«Vai tad tu pats arī mierīgi iesi gulēt?»

«Mierīgi? Es? Mana sirds pukstēt pukst, vismīļāk es kāptu melnam mugurā un lēktu - lēktu uz Jaunzemju pļavām, ka dimdētu vien, tik karsti pa manām dzīslām asinis rit.»

«Tu gan laikam vīnu esi dzēris, Ješka! Zināms, Jaunzemji tevi būs sadzirdījuši ar vīnu, nezinādami, ka tu ar to neesi apradis.»

Ješka iesmējās priecīgi.

«Dzēru gan,» Ješka atbildēja, «stipru un ļoti saldenu vīnu.»

«Aiz to,» viņa runāja, arvienu vēl noskumusi, «nu tak es zinu, kur tev šovakar tik savāds un drošs prāts cēlies; tas nepastāvēs, mīļais dēls, tas izzudīs kā rīta migla, un vēlāk tev būs paģires.»

«Redzēsim, vai tā būs, un nu ar labu nakti, māmiņ, esmu no tālās braukšanas piekusis.»

«To es ticu, tu nabaga puika, un nu pēdīgi vēl pēc tādas izdauzīšanās ar bēdīgu prātu jāiet gulēt.»

Kad māte pašulaik taisījās nogulties, viņa Ješku blakus istabā izdzirda klusā balsī dziedam. Viņa piegāja pie durvīm, pavēra tās mazdrusciņ un skatījās, un klausījās. Pie vaļēja loga stāvēja Ješka, skatījās mēnesī un dungoja:

Auklē baltu, dēlu māt,

Manu miežu arājiņu.

Balta guļ tava sagša

Mana pūra dibenā.

«Kur gan viņš to dziesmu ņēmis?» viņa domāja. «No manis viņš tās nav mācījies. Bet dzēris gan viņš ir, paldies Dievam, ka nav vairāk noreibis.»

Nākošās dienās bij daudz darba, siens uz divām vietām tika pļauts un kaltēts - pie mājas un pie dzimtkunga pļavām. Vecais Kļaviņš bij tik nevaļīgs, ka viņš ar Ješku par Trauklaižu Madi nemaz nepaguva runāt; vajadzīgs, pēc viņa domām, tas nu arī nebij, jo lieta jau bij kārtībā, ko tur vairāk par viņu runāt?

Ješka darīja divu cilvēku darbus. No rīta agri līdz vēlam vakaram viņa krekls uz muguras bij tik slapjš, kā ūdenī mērcēts, un viņa neredzēja citādi apsēžoties, ja pa ēšanas laiku. Pēdīgi trešās dienas vakarā siens pie mājas bij samests kaudzē, otrā rītā bij jāsteidzas uz kunga pļavām. Ceturtais rīts ausa, bet bij tik skaidrs un karsts, ka vecais Kļaviņš būtu derējis, ka diena nepaies bez pērkoņa. Zirgi ātrumā tika aizjūgti, saimnieks ielēca vāģos un aizbrauca pats pirmais projām.

«Kur Ješka?» vecais Kļaviņš vaicāja, kad visa saime pļavā bij sabraukusi. Ješkas nebij uz pļavas.

«Kur Ješka?» puiši un meitas cits citu jautāja, līdz pēdīgi kāds puika sacīja:

«Ješka palika mājā ģērbjoties, viņš teicās uz Jaunzemjiem iet.»

«Tam tas melnis, kā redzams, neliek miera,» saimnieks runāja. «Bet ko viņš gan domā, uz Jaunzemjiem skriedams, kur mums tik daudz siena, ko ārdīt, kast un kaudzē mest? Un turklāt vēl nevar zināt, vai nebūs lietus; man liekas, ka būs.» Vecais Kļaviņš sāka uzcītīgi strādāt, bet, redzēdams, ka darbs tā nesokas, kā kad Ješka bij klāt, viņš saīga un sāka ar saimi rāties, ka visa pamale skanēja un trīcēja.

Bet Ješka nebēdāja nedz par tēva dusmām, nedz par siena savākšanu, nedz par lielajiem, spīdošiem mākoņiem, kuri pie apvārsnes parādījās. Jautru prātu viņš devās pa ceļu projām, viņš Zirnīšu Marijai bij apsolījis pēc trim dienām atkal pie tās ierasties, un viņš savu vārdu negribēja pārkāpt.

Pēc krietna gājiena viņš nonāca pie kunga pļavām. Kas par spožumu tuvu un tālu, kas par smaršu, izplūstošu no zāles un puķēm, kas par gavilošām cīruļu dziesmām debess zilumos! Visapkārt, cik tālu Ješkas acis vien sniedzās, strādnieki bij pilnā darbā. Citi pļāva, citi ārdīja sienu, citi to jauca no gubām, izkaptis šņāca un skanēja, baltie grābekļu kāti mirdzēja saulē, un meitas saviem raibajiem galvu lakatiņiem izskatījās kā puķes tumšajā zaļumā, tik šitām puķēm bij skaļas balsis, kuras tērzēdamas, smiedamās un jokodamās gandrīz cīruļu dziesmas pārspēja. Ješkam tā bij ap sirdi, it kā kad viņš pasauli vēl nekad tik jauku nebūtu redzējis. Apdomīgi viņš aizlīda Kļavkalnu pļavas gabalam garām, viņš negribēja, ka tēvs viņu ieraudzīja. Gar Ogres malu iedams un Jaunzemju pļavām tuvodamies, viņš uzmanīgi noskatījās Jaunzemju strādniekos, vai varbūt to starpā arī nebūs viņa Marija. Bet tās nebij, viņa jau Ješkam bij teikusi, lai tas uz pašiem Jaunzemjiem atnākot. Viņš pārgāja pār Ogri un priecājās, ka tam bij iemesls Jaunzemjos iegriezties - proti, meļņa dēļ. Pirmo reizi viņš, tumsai apmetoties, Jaunzemjos bij ienācis, bij, lai varētu tēvam aiznest ziņu, ātri pēc meļņa aptaujājies un nebij nekā daudz no pašas mājas ievērojis un apskatījies, šodien viņš skaisto zemnieku māju redzēja saules spožumā, un viņš domāja, ka Jaunzemji gan esot jauka vieta.

Ješka vēl savā laikā tik skaistu puķu nebij redzējis kā to, kas stāvēja Jaunzemju istabas priekšā apaļās un garenās dobēs. Visās krāsās rotādamās, tās viņam smaidīja pretī, bija gluži tā, kā kad tās gribētu teikt: «Nāc vien droši, mīļo preciniek, priekš tevis un tavas līgaviņas mēs še stāvam tik skaistos ziedos...» Viņš jutās gluži kā apburts, akas izteka burbuļoja aiz ķēķa stūra zem cerīnu cera, bezdelīgas čirkstēja uz jumtiem, citur visur valdīja klusums. Kam tik vien bij kājas un rokas, tas bij uz siena pļavas. Bet Ješka palaidās uz Marijas vārda. Aizturētu elpu viņš iegāja istabā.

«Še gan manam tēvam vislabāk patiktu,» tās domas Ješkam pēkšņi nejauši iešāvās galvā un izzuda atkal tikpat ātri. Saimes istabā sēdēja ļoti veca māmiņa un lāpīja maisus. Ješka sveicināja un vaicāja, vai šis ar Mariju varētot tikties.

«Tā ir dārzā un izstiepj balinājamos audeklus,» vecenīte atbildēja un rādija ar roku, uz kuru pusi Ješkam bij jāiet. Ješka atkal izgāja no istabas, iegāja dārzā aiz istabas, kur tas starp jaunām ābelītēm sieviešu stāvu redzēja lokāmies.

«Tā viņa ir,» Ješka domāja, viņa sirds sāka ātrāk pukstēt, un viņš steidzās uz priekšu. Jā, tā viņa bija! Viņa bij ceļos nometusies un piesprauda ar maziem kāsīšiem audekla malās ievērtos cilpiņus pie zemes. Kad Ješka bij pienācis, viņa pacēla acis un sacīja:

«Tātad tu par tiesu esi atnācis, Ješka?»

Ješka, kuram Marija dienu un nakti nebij izgājusi no prāta, tagad, savu līgaviņu dzīvām miesām redzēdams savā priekšā stāvot, nespēja ne vārda izrunāt, galva tam sāka iet riņķī. Viņai bij tās pašas drēbes mugurā, kas toreiz, bet, lai gan tās izskatījās drusku nabadzīgas, Ješkam tās izlikās ļoti glītas, it sevišķi galvas lakats, zem kura viņas zilās acis zibēja laimē un priekā. Nevarēdams ne vārdiņa izrunāt, viņš tai sniedza abas rokas pretī, un, kad viņa tam savu roku neliedza, Ješka viņu piecēla un aplika savu kreiso roku ap viņas kaklu.

«Te nu es esmu,» Ješka čukstēja.

«Jā, to gan redzu, ka esi atnācis.»

«Un nu esmu tavs brūtgans,» un pie šiem vārdiem Ješka noskūpstīja Mariju vairāk reižu, un viņa tam to neliedza.

«Tātad tu mani patiesi gribi ņemt?» Marija sacīja un nopūtās. «Un nu tev manis dēļ daudz būs jācieš. Nāc iesim tur aiz tā cerīnu krūma un tad tur aprunāsimies.»

Netālu no akas iztekas, siržu lapaino cerīnu krūma apēnots, stāvēja sols, uz tā Ješka ar Mariju nosēdās. Viņš turēja viņas roku savā, viņu mīļi uzlūkodams.

«Man papriekšu bij jāzina, vai tu pie manis nāksi vai ne,» viņš sacīja, «un tad tik vēl ar tēvu varu runāt. Viņš nu gan priekš manis Trauklaižu Madi izmeklējis un sarunājis - bet kas man par to bēdas! Man par itin neko nav bēdas, kad tik tu man piederi, es tā acumirkļa gandrīz nemaz nevaru sagaidīt, kad tēvam teikšu, ka tevi ņemšu un nevienu citu.»

«Bet kad tēvs tevi aizdzen?»

«Lai viņš dzen, ja grib, es tur nekā nevaru darīt. Ir jau diezgan tādu, kas naudas dēļ precē, bet man ir savāda daba, tā grib kaut ko savādu, un - un tas savādais tu esi, sirsniņ!... Lai Trauklaižu Made sēstas uz trim naudas maisiem un lai tu viņai stāvi līdzās, pienenīti rokā, tad tomēr tu man esi kā kāda ķēniņa meita, bet Trauklaižu Made ir tikai - Trauklaižu Made!» - Uzmanīgi Marija klausījās Ješkas vārdos, lepns prieks spīdēja viņas zilajās acīs.

«Bet nu ir diezgan,» viņa sacīja, kad viņi vēl kādu laiku mīlestības vārdus un bučiņas bij mainījuši, «man tak arī vēl jāiet uz sienu un tev uz māju un jāpastāsta tēvam un mātei, ko tu nodomājis. Kad es ar vecākiem ierunājies, tad atkal atnāci un izstāsti, kā tev gājis, bet nestāsti līdz tam laikam nevienam, ka esmu tava brūte, citādi man neies labi.»

«Kādēļ?»

«Nu ej nu vien tagad un neprasi, gan to vēlāk dabūsi zināt.»

Ješka vismīļāk Mariju tūliņ būtu sev vedis līdz un uz māti, bet to jau nu nevarēja, un tātad viņam vienam pašam bij jāaiziet no Jaunzemjiem.

Kad viņš no pagalma bij izgājis, viņš Mariju ļoti jautri dzirdēja līgojot:

Auklē baltu, dēlu māt,

Manu miežu arājiņu.

Balta guļ tava sagša

Mana pūra dibenā.

Ješka apstājās un klausījās. Kad līgošana bij apkIususi, viņš gāja tālāk...

Diena pa tam bij palikuse arvienu karstāka, ne vēsmiņa nebij manāma. Spīdošie padebešu kluči pie apvārsnes vairs nebij tik spodri, bet tērpās zilgani pelēkās krāsās, siseņi zālē dikti sisināja. Ješka, kurš šās dabas zīmes labi prata tulkot, paātrināja savus soļus, bet nokļuva tomēr tik vēl ap pusdienas laiku pie kunga pļavām. Cilvēki, kuriem viņam bij jāiet garām, strādāja vienos sviedros, kūpēdami zirgi smagās gabanas rikšos vilka uz kaudžu vietām, kur pa diviem, pa trim vīriešiem smaržīgo sienu sāka mest kaudzēs.

Te uz reizi liels un smags piliens nokrita uz Ješkas degošā vaiga, pelēks šķidrauts aizstiepās zilajām debesim priekšā. Uz kāda pakalnīša, netālu no Ogres malas, stāvēja liels kunga siena šķūnis. Durvis tam bij izceltas, jo nupat kā sāka tajā gabanas vest iekšā. Acis apžilbinošs zibens tagad pāršķēla tumšos mākoņus, vareni norībēja pērkons, lietus sāka kā ar spaiņiem gāzt. Uz pļavām sacēlās lieliska kustēšanās, no visām pusēm cilvēki steidzās uz šķūni, zemākās vietas pārplūda un līdzinājās maziem ezeriņiem, grāvjos cēlās ūdens, zem visiem tiltiņiem šņāca, šļāca, burbuļoja un čurkstēja. Ātri šķūnis pildījās ļaudīm, it kā kad ūdens plūdi būtu uznākuši un šķūnis būtu bijis glābošais Noasa šķirsts. Sievas, kuras brunčus par galvām pārsegušas, šķūnī ieskrēja, ķērca, vīri bārās, puiši un meitas smējās. Visi tuvīnie un tālīnie nāburgi, kuriem pļavu gabali bija nodalīti no kunga pļavām, saradās šķūnī, bet bij arī bijis vajadzīgs glābties, jo gaisos sacēlās nedzirdēta rūkoņa un šņākoņa: auka kauca un svelpa, zibeņi gluži balti stiepās zemē, un slapjā zeme kūpēja - zeme un debesis likās jūkot un savienojoties.

Ješka, kurš ar pāra spēcīgiem lēcieniem šķūni sasniedza, tur atdūrās paresnā, brašā vīrā ar zili strīpotām pakulu biksēm.

«Tēv,» viņš izbrīnojies sacīja, «kur tu te?»

«Es? Kas nu par mani, bet kur tu te ieradies?» vecais Kļaviņš sajucis atbildēja.

«Biju Jaunzemos, tēt.»

«Nu, vēlāk tam gājienam arī vēl laika bij diezgan: kamēr tu, nekā neteicis, aizbižo, tikām, vej še, salīst mūsu labākais siens.» Un saīdzis viņš nodarbojās gar savu pīpi, kura līdz ar viņa sienu bij salijusi. Ješka satvēra tēvu aiz krekla piedurknes un ievilka to kaktā.

«Tēt,» viņš runāja klusā, bet noteiktā balsī, «kad nu tev tā lieta reiz jāzin, jāzin, - meļņa dēļ Jaunzemjos nebiju.»

«Nu un kādēļ tad?»

«Vienas meitas dēļ, tēt.»

Vecais Kļaviņš iesmējās.

«To tu iestāstīsi kādam citam, ne man.»

«Un es viņu gribu precēt, tēt...»

Tēvs viņu uzlūkoja stingriem skatieniem.

«Man liekas, tu sāci tagad muldēt,» viņš sacīja.

«Viņa ir bāraine,» Ješka droši turpināja, «un ir Jaunzemos pie Šīroniem par meitu, es vēl savā mūžā tādas neesmu redzējis, kāda viņa ir, un es viņu esmu sarunājis, un es viņu ņemšu, jo tā man ir mīļāka nekā mana dzīvība.»

Vecais Kļaviņš skatījās dēlā kā pusdulls.

«Ješka, vai tu esi traks palicis, vai?...» viņš pēdīgi auksti sacīja.

«Es tevi no sirds lūdzu, tēt,» dēls atkal uzsāka, «neliedz man viņas precēt, jo tas tomēr nekā nelīdzēs. Es negribu Trauklaižu Mades, es nevienas negribu kā tik šitās vien. No mazām dienām tev esmu bijis paklausīgs dēls, es arī tagad tevis negribētu sakaitināt, bet šai lietā manai gribai jānotiek.»

Nu vecais Kļaviņš atkāpās soli atpakaļ, ģīmis tam tapa sarkans kā ugunsgrēks.

«Ješka,» viņš tikko varēja izdvest, «Ješka, man liekas, tu esi piedzēries.»

«Ja tu mīlestību turi par vienu dzērienu, tad gan būšu sadzēries, tur nekā nevar darīt.»

«Un tomēr tur tiks kas darīts,» vecais spēcīgi atbildēja, «kalpa vīra meitas tu man neievedīsi mājā par vedeklu, to es tev saku. Viens no diviem: vai nu tu to meitieti atstāj, vai no manis nesagaidi ne plika graša! Tas ir kā āmen baznīcā; nu tu to zini un vari darīt, kā tev patīk.»

Ješka cieta klusu, viņš pacēla galvu un skatījās lietū; bij gluži tā, kā kad viņš gribētu doties laukā, bet pelēkais, tekošais priekškars arvienu vēl šķīra pasauli no šķūņa. Arvienu vairāk cilvēku ieradās glābošā telpā, vecais Kļaviņš varēja skatīties kur skatīdamies, visapkārt bij pazīstami ģīmji. Te bij Mežmaļu Lapiņš ar sievu un abām meitām, kuras bez mitēšanās smējās un pļāpāja, tur Avens, saulē nodedzis un vīrišķs. Bet kas vecā Kļaviņa dusmas lieliski pavairoja: ienāca arī lielā Bizuļu Trīne, vēl lielāka zemnieku puiša pavadīta, un proti, tas bija tas pats, kas četrus pūrus rudzu uz muguras nesa un turklāt vēl smējās; visiem šiem bij Ogres malā pļavas vai, kā jau teikts, no kunga pļavām nodalīti gabali. Viss šķūnis tagad bij pilns, vecais Kļaviņš ar dēlu drūzmā tika izšķirti, kas viņiem arī bij gluži pa prātam. Vispēdīgi, kad ārā jau sāka mesties gaišāks un lietus stāties, viegli kā cielava šķūnī vēl viena meita ietecēja, kura līdz šim sāņus zem kokiem bij stāvējuse. Ješka redzēja, ka tā bija viņa Marija, bet, tādēļ ka tā laikam no ļaudīm kaunējās, viņa Ješkam pamāja ar acīm, lai nenākot pie šās klāt, un pazuda drīzi cilvēku pūlī.

Te piepeši saule iespīdēja pa durvīm šķūnī, lai gan aiz tā lietus vēl mirgāja, un daži jau no tā runāja, esot jāsāk iet, kad tie, kuri durvīm stāvēja vistuvāk, tikpat piepeši nelabi iekliedzās un ar joni spiedās uz šķūņa iekšieni, tā ka acumirklī vispārīga lieliska spiešanās un kliegšana izcēlās. Kas tad nu, Dieva kunga dēļ, bij noticis, ka tie cilvēki, kuri nupat vēl tik jautri bij pļāpājuši un smējušies, tik lieliski izbijās? Dažas sievas jau paģība, bet arī vīriem drebēja ceļi un nošļuka rokas bez spēka gar sāniem.

Kas to ar miesīgām acīm nav redzējis, tas no apraksta vien tā skata briesmīgumu nevar nojēgt.

Saules gaišajiem stariem nejauki apspīdēts, šķūņa durvis stāvēja viens no lielās sugas suņiem, kuri, jau veseli būdami, daudz stiprāki par vienkāršiem ganu suņiem, bet šitas, to uz pirmo acumirkli varēja redzēt, bij traks, neglābjami traks... Arī gluži muļķam vajadzēja noskārst no lopa neskaidrajām, sarkanajām acīm, iekritušajām paslēpenēm, sašļukušajiem krustiem, kājstarpī iemiegtās astes un iz vaļējās mutes tekošām slienām, ka še parādījās nāve visubriesmīgākajā izskatā. Likās, ka suns bij tai stāvoklī, kurā ar trakumu saslimuši radījumi kā akli gāžas visam virsū, kas dzīvs, bez žēlastības kozdami un nāvēdami.

Ko nu palīdzēja visiem tiem bagātajiem saimniekiem, kuri še bij saskrējuši, ko nu tiem palīdzēja viņu zelts un sudrabs? Ko palīdzēja vecajam Kļaviņam, kas bagātu vedeklu bij gribējis, Trauklaižu Made? Auksti drebuļi viņam skrēja pār kauliem. Un Bizuļu Trīnei ar savu milzīgo brūtganu, ko nu tiem abiem Samsona dzimuma cilvēkiem palīdzēja viņu spēks? Bāli kā miroņi tie spiedās pie sienas.

Nu sievas sāka kliegt:

«Ak kungs Jēziņ... vai Dieviņ, viņš mums skries virsū! Vai die, vai die, glābiet, glābiet! Nu esam pagalam! Ak tu debesu tētīt, palīdzi, palīdzi!»

Un vecais debesu tētiņš dzirdēja kliegšanu, un, tā ka viņš visā šai ļaužu pūlī nezināja neviena cita kā tikai Kļaviņu Ješkas, kas būtu paklausīgs izpildīt viņa pavēli, viņš to sauca pie vārda, lai gan tikai Ješka vien šo sava augstākā kara kunga saucienu dzirdēja: «Labprātīgais, nāc priekšā - Ješka Kļaviņ, kur tu esi? Tu ar tām šaurajām krūtīm, tu, kas priekš zaldātiem biji nederīgs, tagad tu man deri!»

Ar spēcīgu lēcienu Ješka atšķīrās no ļaužu pūļa. Vecais Kļaviņš, pamanījis, ko dēls grib darīt, šķitās dabūjot uz vietas trieku, gribēja dēlam skriet pakaļ, bet tika saturēts cieti no kādiem nāburgiem, kuri domāja, ka ar viena cilvēka dzīvības upurēšanu pietiekot. Viss tas notika ātrāk, nekā tas izstāstāms.

Suns, redzēdams Ješku lielu un slaiku savā priekšā, atkāpās drusku atpakaļ, vēl vienu acumirkli, un viņš gāzās Ješkam krūtīs, bet šis, no neredzamas rokas spēcināts, ievēroja izdevīgu brīdi, aizlēca suņam garām, satvēra to aiz siksnas, kas tam bij ap kaklu, un nosvieda suni sāņus. Sajucis caur negaidīto uzbrukumu, suns streipuļoja, bet ai - Ješka, kam nekāda ieroča nebij klāt, tagad tomēr bij nāvei zobos. Suns saplaka uz lēkšanu, ta viena roka Ješkas rokai aizstiepās garām, te bija viņa Marija pie viņa nāves briesmās. Jā, mīlestība, kura nav ar naudu samaksājama un pirkama, tā viņam palīdzēja vislielāko briesmu brīdi, un, par ko neviens savās izbailēs nebij iedomājis, m ī l e s t ī b a to satvēra ar spēcīgu roku.

«Ješka, dašķes!...»

Dašķes bij pieslietas pie šķūņa āras sienas. Kas tās tur bij pieslējis, to neviens nav izdibinājis, un nav arī vajadzīgs izdibināt; kur tik daudz siena ko nokopt, tur galu galā dašķes nav nekāds brīnums, tomēr Ješka viņu nemūžam nebūtu varējis satvert, ja Marija tam nebūtu nākusi palīgā. Zibeņa ātrumā viņa tās satvēra un iespieda Ješkam rokā, un šis, dabūjis tik brangu ieroci, sajūt sevi deviņu vīru spēku, gāžas suņam taišņi virsū un iegrūž tam asos tērauda zarus krūtīs, tā ka suns saļumst un nobeidzas... Ješka stāvēja durvīs vesels un neaiztikts, bez mazākās zīmītes pie rokām vai pie ģīmja, viņš pats nezināja, kā viss bij noticis.

Nāves klusums bij valdījis šķūnī. Bet tagad, kur ļaudis savu glābēju redzēja izglābtu, tie sacēla varenu troksni, uzteikšanas un pateikšanas vārdi bira kā pupas, sievietes raudāja, un vecajam Kļaviņam pietrūka elpas, tik dikti tas bij sakustināts.

Ješka, ieraudzījis tēvu, piegāja pie tā un sacīja laipnā balsī:

«Apmierinies, tēt, man nekas nav noticis,» - bet tēvs atmeta ar roku, jo viņš vēl nejaudāja runāt.

Nu visi, kas vien tik varēja, spiedās uz durvīm suni redzēt, cits citam skatījās pār pleciem, pēdīgi kāds iesaucās:

«Tas jau ir Trauklaižu suns, viņi to nav lāgā barojuši, tāpat kā savu veco suni, un caur to viņš palicis traks, pārrāvis važus un aizskrējis; lūk, kāda nelaime caur cilvēku skopību var izcelties.»

Kāda cita balss ievaicājās:

«Vai tad viņi ir skopi?»

«Skopi kā velni pret lopiem un cilvēkiem. Vai tad nav zināms, kā tie savu veco tēvu turējuši? Devuši ēst no melnā govju ķipīša, gluži kā tai pasakā stāv.»

Vecajam Kļaviņam šie vārdi bij kā naža dūrieni sirdī, un viņā sacēlās tādas dusmas uz Trauklaižiem, it kā kad pats jau no melnā ķipīša būtu ēdis.

«Nu, pagaidāt tik,» viņš domāja.

Bet, tā kā viņam arvienu vēl bij nelabi ap sirdi, tad tika par vāģiem gādāts, ar kuriem Ješka viņu varētu aizvest uz māju. Bet, pirms viņš iekāpa vāģos, vecais Kļaviņš aplaida visapkārt acis.

«Kur tā meita palikusi?» viņš jautāja. «Es viņu gribu rādīt savai vecenei.» Marijai, kuras vaigi tvīka rožu sārtumā, bij jābrauc līdz. Kad zirgs sāka iet, visi vīrieši vicināja cepurēm un visi kliedza:

«Lai dzīvo Kļavkalnu Ješka! Kļaviņu Jēkabs lai dzīvo augsti!» Un, kad kāds iesāka dziedāt: «Lai dzīvo sveiks!» - tad visi trīs reizes nodziedāja: «Lai dzīvo sveiks!» -un pēdīgi vēl neskaitāmas reizes nokliedza: «Urā!»

Vecais Kļaviņš sēdēja vāģos gluži klusu un nekustējās, viņam bij ļoti jāsaņemas, citādi tam asaras būtu sākušas birt, un tas tak nedrīkstēja notikt. Bet ceļā uz māju viņš labi noskatījās Marijā, un nu viņš saprata, kādēļ Ješka viņam tik daudz bij pretojies: meita bij patiesi ļoti skaista un mīlīga... Kā nu viņi nonāca mājā un gaidošai mātei visu izstāstīja un kā šī meiteni spieda pie savām krūtīm un pie sevis domāja: «Tas ir tas ģīmis, par kuru tovakar ķēķī domāju, kad šie bij aizbraukuši brūtes meklēt, tādai mana Ješkas līgaviņai vajaga izskatīties,» - tas nav aprakstāms, tas pašam jāpiedzīvo, lai pietiek ar to, ka visi bij ļoti kustināti un šo acumirkļu nekad neaizmirsa. Pēdīgi viņi drusku aprima, un nu Marija ļoti lūdza, lai tak viņu atkal aizvedot uz Jaunzemjiem un Šīroniem sakot, ka Ješka šo precēšot, citādi tie viņai neticēšot. Tā kā visiem arvienu vēl tā svinīgi bij ap dūšu un diena tā kā tā «sapušierēta» (kā vecais Kļaviņš teica), tad tēvs lika aizjūgt, un viņi aizbrauca. Jaunzemjos iebraucot, varavīksne izstiepās taišņi pār tiem. Vecais Kļaviņš noskatījās mājās ar pazinēja skatieniem.

«Tēt, tev še patīk,» Ješka sacīja. Vecais pamāja ar galvu.

Šīrons un viņa sieva stāvēja durvju priekšā: vienkāršs, bet izskatīgs pāris.

Puķes pie istabas pēc lietus izskatījās divkārt skaistas, bezdelīgas lidoja apkārt un dziedāja, bet Šīrons, palīdzēdams vecajam Kļaviņam izkāpt no vāģiem, smējās, ka visus viņa zobus varēja redzēt, un Zirnīšu Marija arī smējās.

«Es jau visu zinu, nāburgs,» viņš sacīja, veco Kļaviņu vezdams uz istabu, «jūsu dēls ir zelta cilvēks, tādu puiku arī es labprāt sauktu par savu dēlu... Bet ko par to meitu! Neņemat par jaunu, nāburgs, bet jums par savu vedeklu vienā ziņā ir maldīgas domas. Viņu gan sauc Mariju, bet nevis Zirnīšu, bet Šīronu Mariju. Viņa ir mana meita, un, ja jums, nāburgs, tas pa prātam un jums, nāburgmāt, arīdzan, tad ļausim šiem mūsu vienīgajiem bērniem saprecēties. Ar izskaidrošanām es neielaižos, tās lai notiek mūsu sievu starpā.»

Bet, kad nu vecais Kļaviņš bez izskaidrošanas nebij ar mieru, Šīroniete, kura labprāt runāja un kurai vārdi jau bija deguši mēles galā, sāka stāstīt:

«Tas, lūk, bij tā. Viņa ir mūsu vienīgais bērns un ir labprāt allaž pēc sava prāta visu darījusi, un, uz ko viņa reizēm ietiepās, tam bij jānotiek, bet citādi viņa vienumēr bij paklausīgs meitens. Mēs nu gribējām, lai viņa drusku peināka paliek, un aizdevām uz Rīgu, lai mācās pār šņeiderieni. Un tur, Rīgā, viņai tās mamzeles iestāstījušas visādus niekus: «Tu esi bagāta mātes meita, tevis neviens neņems patikšanas, bet tik naudas dēļ vien,» - un saprotams, tas meitenam iet pie sirds. Par šņeiderieni viņai negribas mācīties, nepatīk sēdēt, ņemas reiz krietni pēc Jaunzemjiem sažēloties, iesēstas vagonā un ienāk kājām mājā. Es prasu: «Vai tu jau iemācījies šūt?» Bet viņa tik atmet ar roku, sāk pa māju saimniekot, ka prieks ko redzēt, un, kad siena laiks klāt, iet siena pļaut un kast un nestāv mājā, dari ko gribi. Bet šad un tad, kad tā ar mani iesāk runāt, viņa saka: «Māt, es neprecēšos. Ja mani kāds gribēs ņemt, tad viņš to gribēs manas naudas dēļ. Ja mani kāds gribēs, nezinādams, kas es esmu, pie tā es iešu...» Te nu laikam Dievs bij nolicis, ka Ješkam ar viņu uz kunga pļavas bij jāsatiekas, un, kā jau tas mēdz notikt, viņš viņai patīk, un viņa domā: «Pag, redzēšu, vai es kādam ir bez saviem naudas maisiem varēšu patikt?» - un izdodas par Zirnīšu Mariju - tā, lūk, sauc mūsu vienu kalponi. Nu un, ko domā, viņai laimējas, un Ješkam viņa patīk, un viņš viņu uzrunā. Marija saka «jā», un to citu jūs zināt, tik tā vēl nezināt, viņa mums visu tūliņ izstāstīja un lūdza, lai mēs šai palīdzot. Nu, mums jūsu dēls bij pa prātam, lai gan toreiz vēl nezinājām, kas viņš par vīru, tik tas mums, večiem, ļoti patika, ka viņš uz bagātību neskatījās, no tā mēs redzējām, ka viņam laba sirds un ka tur Dievs savas svētības neliegs...»

«Jā, tādu meitasvīru es ar lielāko prieku saņemu,» te Šīrons sievu pārtrauca, Ješkam spēcīgi roku kratīdams. «Mana sieva un es,» viņš tad turpināja, «jau sen esam vēlējušies uz Cēsītēm, kur manam sievasbrāļam pieder skaista māja, iet dzīvot, bet negribējās svešām rokām Jaunzemju atstāt. Tagad Marijai ar Ješku še jādzīvo, mēs, vecie, tapsim pilsētnieki... Ejat, bērni, ej, Marij, un izrādi savam brūtganam jūsu mājas jaukumus. Dievs lai jūs svētī!»

«Āmen,» abas mātes sacīja un slaucīja ar priekšautu stūriem acis...

Kad vakarā vēlu vecais Kļaviņš bij pārbraucis mājā un apgulies, viņš sacīja uz sievu:

«Vai zini, māt, mūsu Ješka atsver desmit zaldātu, viss pagasts tagad no viņa runās un viņa lielīs.»

«Es jau tev vienmēr esmu teikusi,» dievbijīgā un šai acumirklī ļoti laimīgā māte atbildēja, «viņš ir savādāks nekā citi vīrieši, bet viņš tādēļ nav sliktāks par citiem.»

«Sliktāks!... Lai Dievs man piedod to netaisnību, ko viņam esmu padarījis, viņš ir tas krietnākais puisis, esmu lepns uz savu dēlu, lai Dievs svētī manu Ješku!»

Jā, lai Dievs tevī svētī, Ješka, tevi un tavu skaisto līgaviņu!

JOCĪGI KAPU UZRAKSTI

Līdzās nopietnajiem kapu uzrakstiem, kuri mums it kā ar mūsu mīļo mirušo balsi atgādina iznīcību un sauc viņu dārgās ēnas atmiņā, atrodas daudzās vietās Vācijā arī tādi uzraksti, kurus lasot negribot mute savelkas uz smaidu. Še daži paraugi latviskā tulkojumā, pie kam jāpiezīmē, ka oriģinālā šie panti skan vēl jocīgāk.

Uz kāda kalēja krusta lasāms šāds pants:

Še kalējs Mārtiņš kapā krita,

Kas bērnus, siev un laktu sita.

Kādā Bavārijas kapsētā lasāms sekošais pants, ko kāds vīrs, vārdā Vērsis (Ochs), savam dēlēnam licis par piemiņu:

Še atdus mazais Vērsuliņš,

Tā lielā Vērša dēluliņš.

Nav debestēvs to gribējis,

Ka tas par Vērsi izaudzis.

Ļoti vaļsirdīgs ir sekošais kapa uzraksts:

Še Eranci Matu aprakt lēma,

Tas žūpošanā galu ņēma,

Lai Dievs tas kungs to apžēlo

Un viņam glāzi šņabja do'?

Uz jauniem piedzīvojumiem aizrāda šāds uzraksts:

Šinī kapā Aniķu Pēteri lika,

Vēlāk sieva arī te aprakta tika.

Viņu apraka tuvu pie viņa sāniem!

Vai tik nu mūžīgais miers viņam

nepārvērtīsies par māņiem?

Un Hallē kāds amatnieks savai sievai dāvājis sekošu kapa uzrakstu:

Kā dzirnutiņas manai sievai tā mute skrēja,

Še, paldies Dievam, tai apklust vajadzēja.

Bēdz, mīļo lasītāj, citādi tā celsies kājās

Un rāsies ar tevi, kā viņa ar mani rājās.

Kādam ormanim, kas Alpu kalnos, no savas brūtes Līzes aizbraukdams, dabūjis ātru galu, dāvāts šāds pantiņš:

Ak grēcīgais cilvēks, ņemi to omā:

Ceļš uz mūžību nav tik garš, kā tu domā!

Ap pieciem vēl pie Līzes,

Ap sešiem iekš paradīzes.

Kāds cits nelaimes gadījums atradis kapa uzrakstā šādu izteiksmi:

Ak Dievs, mazini Jozefa Lenca brūtes bēdas.

Garš viņš bija septiņas pēdas.

Zirgs viņam, tādēļ ka tas nāvīgi spēra,

Ar pakaļkājām debess vārtus vaļā vēra.

Ļoti ļauni piedzīvojumi laulībā bijuši vīram, kas šādus vārdus licis iekalt savā kapa akmenī: «Še dus Dieva mierā Johans Kalkbrenners. 26 gadus tas dzīvoja kā cilvēks un 37 kā laulāts vīrs.»

Lieli antizemīti bijuši ļaudis, kas taisījuši šādu uzrakstu uz kādas piemiņas tāfeles: «1853. aukstā gadā še noslīkuši divi cilvēki un divi žīdi.»

Kādam rokpelnim Leinam par piemiņu sacerēts pants ar šādu zīmīgu zimboliku:

Nu dvēsele no miesām šķirta.

Viņš labprāt dzēra un trumpas cirta.

Viņš pīķa kalpiņš te tik bija,

Par dūzi to nāve pataisīja.

Kaut kur Tirolē kādā kapsētā lasāmas šādas rindiņas:

Še dus tas Jozefs Alois Bitte,

Kas Bosnijā kā zaldāts krite.

Tā miesas grausts caur lodi gruvis,

Dievs zina, kur viņš aprakts kļuvis.

Un tādu uzrakstu var vēl simtiem sakrāt. Viņi miera vietas negāna, tie nāves sētā tikai neapzinīgi izteic tautas nesalauzto dzīves spēku arī kaulainās sievas izkapts tuvumā. Tā nav nedz frivolitāte, nedz sirds rupjība, tikai nemākslota, vientiesīga tautas izteikšanās kārta.

KĀ VECAIS ZEMĪTIS PAŠU NELABO REDZĒJIS

JAUNGADA STĀSTIŅŠ

Zemīšu Marija bija visa lielā pagasta slavenākā meita. Tas pat skauģam bij jāatzīst. Jo viņa bija ne tikai vien bagāta - Danderu mājas vienīgā mantiniece, - bet turklāt arī skaista, gudra, laipna un godīga.

Un tomēr viņa jau bija pilnus divdesmit trīs gadus veca un nebij vēl iemantojuse jauko tiesību nēsāt aubi. Varēt jau nu gan bij varējuse, bet nebij gribējuse. Visus preceniekus, to starpā pašu pagasta un ārļaužu bagātākos saimniekus, viņa atraidīja ar tādu cietību, ka dažā galvā sacēlās domas, Marija gribot palikt neprecējusies. Bet Marijas prāts nestāvēja vis uz neprecēšanos. Viņas domas bij precēt Vītolu Pēteri - Vītolu Pēteri, kas nekas nebij un kam nekas nebij, tas ir, viņš bija tikai vienkāršs kalps ar vecu, bezspēcīgu māti un jaunu, vēl bezspēcīgāku brāli. Var arī vēl minēt, ka viņam bij glīts ģīmis un ļoti laba slava.

Viņš kopā ar Mariju vienu vasaru bij gājis ganos, vēlāk gadu bij dienējis pie Zemīša par puisi un, Jurģos iziedams, līdz ar savu algu Marijas sirdi aiznesis līdzi. Algu tas bij sūri, grūti pelnījis, sirdi tāpat paņēmis un, lai nevienam nebūtu tiesības viņu tādēļ saukt par zagli, savu sirdi pie Marijas atstājis.

Kad svešām acīm šitā siržu samīšana arī palika slēpta, Zemīša acīm - Zemītene savas jau uz mūžu bij slēguse - tā vis nepalika. Lai Dievs pasargā! Viņa meita iemīlējusēs vienkāršā kalpa cilvēkā, vazaņķī - nedod tu tētīt - ubagā!... Jā, ubagā, jo par tādu vecais Pēteri turēja, tādēļ ka tas uz labu slavu nelika ne mazākā svara un viņam par glītu ģīmi nebija ne vājākā jēdziena. Tai lietai ar Vītolu vajadzēja darīt galu. Un vecais Zemīts ķērās pie darba. Papriekšu ar labu, jo viņš sirsnīgi mīlēja savu bērnu, bet tad ar jaunu, jo viņa veltīgās pūles to sāka kaitināt un tēvišķo mīlestību nospiest. Bet, kas palika cieta kā akmens, tā bija Marija.

Nei uguns, ūdens mūs var šķirt,

Nei ļauni cilvēki... -

viņa kādā dienā uz tēva garajiem pātariem droši atbildēja. «Liec jel manai sirdei miera, tēt. Es jau saprotu, tavas domas ir labas. Tu gribētu mani ar lielmani saprecināt, un tad tev būtu meitasvīrs, ar ko tu vari lepoties. Bet es, tēt, neņemšu vīru, ar ko vari lepoties, bet iešu pie tāda, kas man patīk. Kādēļ tad man precēt bagātu, kad man pašai diezgan mantas! Es aplaimošu nabaga puisi!»

«Tā, gribētu redzēt, kur tu to mantu priekš viņa aplaimošanas ņemsi!» tēvs rūca. «Vai es tevis katrā acumirklī nevaru pataisīt par nabadzi, ko? Vai nevaru?»

«Tētiņ, kam nu šitā atkal jokojies!» Marija sacīja glaimodama un satvēra tēva roku, un gribēja to glaudīt.

«Ar to tu nekā nepanāksi,» tēvs iesaucās, roku atraudams, bet mazāk dusmīgs nekā papriekšu. «Ja tu to Vītolu pret manu gribu ņemsi, tad redzēsi, vai jokoju vai ne.»

«Bet es jau nekad neesmu teikuse, ka Pēteri bez tavas atļaujas precēšu, es gaidīšu, kamēr tu -»

«Mirsi!» tēvs, atkal sadusmojies, meitu pārtrauca.

«Branga meita, kas tēva nāves gaida.»

«Ak tētiņ, tā jau nemaz negribēju teikt. Gribēju sacīt: gaidīšu, kamēr tu dosi savu atļauju.»

«Uz tādām blēņām necerē,» Zemīts cieti atbildēja. «Tu zini, Sieriņam tevi esmu apsolījis un savu vārdu turēšu!»

«Nu tad, kad no tevis nekā nevar cerēt, tad cerēšu uz Dieva palīdzību,» meita sacīja raudulīgā balsī un aizsedza ar priekšautu acis.

«Dievam gar tavu precēšanos nav nekādas daļas,» vecais sapīcis izgrūda.

«Kam tad? Vai velnam?» Marija atsedza ģīmi un skatījās izbrīnējusēs tēvā.

«Kam? Velnam?» šis ātri iesaucās. «Vai es tā teicu pļāpa, ko?» Un žigli viņš izsteidzās no istabas ārā, durvis aiz sevis tā aizsizdams, ka logam rūtis nodārdēja.

Šitādas un tamlīdzīgas sabāršanās atkārtojās šad un tad, bet nedz tēvs caur tām ko panāca, nedz meita. Marija tādēļ lūkoja izvairīties no šādām nepatīkamām sarunām, jo viņa atzina, ka tās bij kaitīgas, jo tai ikreiz neizdevās palikt mierīgai un viņas piktums tēvu padarīja vēl stūrgalvīgāku. Marija apņēmās cerēt un paciesties, un gaidīt. Viņa jau vēl bija tik jauna, tāpat Pēteris! Vai nu tie apprecēsies gadu agrāk vai vēlāk, tas tak nebija ne no kāda svara. Bet gaidīšana prasa daudz pacietības, un tiem, kas samīlējušies, kā zināms, tās nav visai daudz. Pēc pusotra gada Marija ar savu pacietību bija galā.

«Nu gan vairs nezinu, ko iesākt, ko ne,» viņa gaudās uz Pēteri, satikdamās ar to kādā svētdienas pēcpusdienā. Satikšanās, saprotams, notika, tēvam nezinot, pa lielākai daļai Danderu smēdē, kuras īrnieks bija Pētera skolas biedris un draugs. «Kas lai notiek, kad mums vēl pusotra gada, varbūt arī vēl ilgāk jāgaida! Es to vairs nevaru izturēt, un, ja tēvs drīzi nedos savas atļaujas, tad precēsimies bez tās. Diezgan ilgi esmu bijuse viņa paklausīgā meita.»

«Jā, bet, kad mēs bez viņa atļaujas precēsimies, kas tad būs ar Danderiem?» Pēteris raizīgi jautāja. Jo, lai gan tas savu Mariju karsti mīlēja, tad tomēr viņš labprāt vēl kādu gadu gribēja gaidīt, ja caur to tikai nezuda cerība reiz tikt par Danderu saimnieku.

«Kas mums par Danderiem bēdas!» Marija atbildēja. «Vai mēs nevaram strādāt? Vai tavas vai manas rokas līdz šim bez darba gulējušas klēpī? Vai Danderos vien maize?»

«Ir jau nu i citur ar,» Pēteris atteica, aiz ausi kasīdams, «bet kalpu maize. Un tā nav saldena, tici man, sirsniņ.»

«Pēteram taisnība,» kalējs Matīss runāja starpā, «nevajaga pārsteigties. Tik labas mājas zaudēt, kādas Danderi, tas nava joks. Un jums viņas putēs, ja veča gribai pretosieties. Tēvs ir stūrgalvis.»

«Bet ko tad lai darām,» Marija iesaucās, «cik ilgi tad lai gaidām!»

«Darāt tā, ka vilks paēdis un kaza dzīva,» kalējs atbildēja. «Ar lūgšanām jūs nekā nepanākat pie veča -labi, tad mēģināt to darīt citādā vīzē, par piemēru ar viltu.»

«Ar viltu?» Pēteris un Marija vienā mutē iesaucās.

«Nu jā, ar viltu. It īpaši tev, Marij, to ieteicu. Jūs, sievietes, tak esot čūskai rada.»

Marija papurināja galvu.

«No sieviešiem,» viņa teica, «tēvs neliksies pievilties. Viņš nav vis tik lēti piemānāms, kā tu varbūt domā.»

«Bet pamēģināt taču var. Ja viņš neiet, neiet cilpā, vai jūs tādēļ ko zaudējat?»

«Itin nekā,» Pēteris sacīja.

«Bet vai tad tev kāds puslīdz gudrs padoms ir prātā?» Marija jautāja.

«Nē, bet mums jau laika diezgan to izdomāt. Kad jūs nākamā svētdienā - vai nu kad - atkal atnāksiet šurp, tad runāsim par šito lietu tāļāk. Bet pa tam lauzīsim krietni savas galvas, ko lai gudru izdomātu.»

Marija un Pēteris šos vārdus atzina par ļoti prātīgiem, un, apņēmušies kaut ko «gudru izdomāto, visi trīs šķīrās.

* * *

«Nu, ko tad nu labu stāstīsiet?» kalējs jautāja mūsu pārim, kas noteiktā svētdienā, krēslai metoties, atkal ieradās smēdē. «Sēstaties!»

«Tik gudrs biju vakar, tik gudrs esmu šodien, es nekā nezinu,» Pēteris atbildēja, nosēzdamies Marijai līdzās. «Mani visu laiku mocīja sapnis, rādīdams man naudu, kas aiz smēdes zem akmens guļot. Ja tur patiesi nauda gulētu, tad jau nu būtu labi, bet ej nu sazini, ko tas nozīmē.»

Kalējs iesmējās. «Nu, un tu, Marij, par ko tad tu esi sapņojuse?» viņš jautāja.

«Es? Par neko. Visas šitās naktis tikko ar mokām varēju aizmigt, kur tad nu bij laiks, ko sapņot! Bet domāt jau nu arī nekā neesmu izdomājuse.»

«Nu, tad jau laikam pēc mana padoma būs jādara,» kalējs runāja. «Tavs tēvs, Marij, mēdz stāstīt, ka šis ne cita nekā nebīstoties kā tikai no trakiem suņiem un spokiem. Kā būtu, ka mēs pašu nelabo ņemtum palīgā?...» Un Matīss sīki sāka izstāstīt savu nodomu.

Pēc pusstundas laika visi trīs šķīrās. Marijas un Pētera vaigi spīdēja cerības pilnā spožumā.

* * *

Līdz šim neviens cilvēks nebij zinājis, kad kalējam Matīsam bij, dzimšanas diena. Jo, lai gan viņš jau septiņus gadus Zemīša smēdē dzīvoja, tad tomēr tas šito dienu vēl nekad nebija svinējis. Tāpēc jo vairāk pārsteidza Danderu sieviešu vēsts, ko kāds puisis īsi priekš ziemas svētkiem pārnesa no smēdes uz istabu. Viņš stāstīja, ka redzējis Matīsa istabiņā uz plaukta stāvam veselu cukura galvu un dzeltenos un sarkanos papīros ietītas pudeles. Prasījis, ko kalējs ar šitām jaukām mantām darīšot. - «Gribu šogad savu dzimšanas dienu pa godam nosvētīt,» kalējs atbildējis...

Savu dzimšanas dienu svētīt, lai nu viens cilvēks paklausās!...Tas nu atkal no kalēja bija melots. Vai no stāstītāja Andža. Jo tie abi bija ļoti «štukoti» cilvēki... Ja sniegs nebūtu bijis tik dziļš, tad Annulei būtu jāaizskrien uz smēdi un pa logu jāpaglūn, vai uz plaukta patiesi stāv cukurs ar pudelēm vai ne. Bet, ja arī, - vai tad Matīsam tādēļ patiesi dzimšanas dienu vajadzēja svētīt? Vai pirkumi nevarēja būt sagādāti precībām vai pat kāzām!... Jā, jā, - pirkumi būs sagādāti kāzām!...

Un nu Danderu sievieši sāka lauzīt galvas, kura gan būšot kalēja izredzētā.

Gan Andžs visām šīm spriedelēšanām lūkoja stāties pretī, bet ko nu viens nabaga vīrietis pret veselu pūli sieviešu var izdarīt! Viņam bij jāapklus.

Un tomēr Andžam bij taisnība. Jo kādas dienas vēlāk kalējs ieradās Danderos un lūdza saimniekam, lai šis viņam atļaujot savu dzimšanas dienu svētīt Danderos. Taišņi Jaungada vakarā šis kļūšot divdesmit piecus gadus vecs un tādēļ, ka nezinot, vai otrus divdesmit piecus nodzīvošot vai ne, un arī tāpēc, ka pēdējā laikā darbs gājis labi no rokas, šis reiz savu dzimšanas dienu jautri gribot pavadīt. Viens pats jau nu nevarot būt jautrs, un priekš viesiem smēde esot par mazu. Tādēļ lai atļaujot atnākt uz Danderiem. Šis jau negribot izrīkot nekādu balli, negribot arī ielūgt nekādu viesu, izdzeršot visi kopā glāzi labas grokas - un ar to būšot darīts...

Saimnieks, kam glāze labas grokas nebūt neriebās, neapdomājās ilgi, ko uz šitādi lūgumu atbildēt, bet atteica kalējam, lai nākot ar žēlīgu Dievu, tādam nodomam šim nekas neesot pretī.

* * *

Tik jautri kā šogad Danderos Jaungada vakarā vēl nekad nebija gājis. Saimnieks kalēju bija uzlūdzis uz vakariņām, un, pēdējās noturot, Matīss bij attaisījis vaļā vienu no zināmām, papīrā ietītām pudelēm. Tās saturs drīzi vien izplatīja vispārīgu omulību.

Kad galds bija nokopts un pie malas nolikts, Andžs izņēma savas harmoņikas iz maza sienas skapīša un uzspēlēja «krietnu maršu», kā to saimnieks pavēlēja. Tad spēlēja dančus, un nu sākās dancošana.

Atpūtas brīžam iestājoties, Zemīts, kas nomaļš sēdēja, uzreiz iesaucās:

«Diezgan tagad tādas lēkāšanas! Andž, uzraun kazaku!»

Andžs paklausīja.

«Nu, kas dancos kazaku?» vecais jautāja, istabas vidū iestādamies. «Made, mēs agrāk abi kopā brangi dancojām, vai kājas vēl klausa?... Nē?... Blēņas! Esmu tikpat vecs kā tu, bet kazaku dancoju kā puika. Vai gribi redzēt?»

Un, pirms vēl kāds varēja izteikt jā vai nē, Zemīts ar lielu izveicību sāka dancot.

«Jau iesilis,» Marija čukstēja, kalējam ātri garām aizslīdēdama un saimniekistabā pazuzdama. Te viņš ātri uzrāva spičku un atstūma pulksteņa rādītājus gandrīz ap veselu stundu atpakaļ. Tad tā atkal steidzās atpakaļ saimes istabā.

Saimnieks patlaban laida savu pēdējo ratu pār istabu un tad, dziļi atņemdams elpu, atkrita krēslā.

«Nudien, tas bij brangi,» kalējs sacīja un piegāja ar pilnu glāzi pie Zemīša. «Lai tavas kājas vēl ilgi pastāv tik veiklas!»

Viņš pielika glāzi pie lūpām, pielēja to tad atkal pilnu un sniedza to vecajam.

«Vai nav tiesa,» šis sacīja lielīgi, glāzi tukšodams, «ne ikkatrs to man var darīt pakaļ, ko?»

«Neviens gan,» kalējs runāja. «Nu vēl uz otras kājas.»

Viņš pildīja atkal glāzi...

Tagad kāds lika priekšā laimes liet. Bet priekšlikums izrādījās par neizpildāmu tādēļ, ka trūka svina.

«Nu tad lūkosim citādi dabūt zināt, kas ar mums uz priekšu notiks,» Andžs sacīja, harmoņikas nolikdams pie malas. «Salasāt cepures!... Ješka, Matīs, Pēter, Juri! Dodat savas šurp!»

Andžs cepures rindā uzlika uz galda un tad zem tām pabāza, citiem neredzot: zem vienas maizi, zem otras atslēgu, zem trešās gredzenu utt., pie tam katras lietas lēti saprotamo nozīmi izskaidrodams.

Nu visiem pēc rindas bij jānāk pie galda un viena cepure jāpaceļ: ko tad zem cepures atrada, tas viņam nākamgad bija gaidāms.

Kamēr tā tie citi kavējās un smējās, tamēr kalējs bij gādājis par vārošu ūdeni, un, kad nu arī Annule ar Ješku bij dabūjuši zināt, ka tiem jaunais gads piešķiršot žagarus, viņš noņēma cepures no galda un to vietā tur uzlika tikpat daudz glāžu. Bij laiks taisīt groku.

Drīzi vien visi Danderu vīrieši sēdēja ap galdu.

Kalējs nosēdās Zemīšam līdzās.

«Jā,» viņš pēc brīža uzsāka, «jauki jau nu gan ir zināt nākamās lietas. Bet šitāda cepuru pacelšana tak vairāk nekas nav kā jokošanās. Ja man būtu dūša, tad gan zinātu, ko darītu.»

«Tad tu laikam ap pusnakti uz istabas mēslu gubas gribētu stāvēt,» kāda meita runāja. «Es tev saku, tur nekas neiznāk. Divas reizes tā stāvēju, bet abas reizes nekā nedzirdēju.»

«Nē,» kalējs atteica, «uz mēsliem nestāvētu. Bet labprāt gan reiz skatītos spieģelī.»

«Spieģelī? Kas ir ar spieģeli?» vairāk balsis reizē jautāja.

«Jūs to nezināt? Tā jau veca, pazīstama lieta,» kalējs mierīgi atbildēja un pielika glāzi pie lūpām. «Jāpaņem spieģelis un jāskatās tajā ap pusnakti starp pulksten divpadsmitiem un vienu tukšā kambarī. Spieģelī tad parādoties tā cilvēka ģīmis, ar kuru nākošā gadā jāsaprecējas... Bet parādīšanās, ko tur dabūjot redzēt, neesot cits nekas kā pats nelabais ar nākamā brūtgana vai brūtes seju.»

«Lai Dievs pasarga!» kāds iesaucās un nospļāvās.

«Kā,» Marija tagad sacīja zobojošā balsī, «vai tev patiesi līdz šim tikai dūšas trūcis šo joku izdarīt? Nu tad gan tevis nevajadzēja saukt par Matīsu, bet par Jānīti garaustiņu. Nudie!»

«Sauc mani, kā tev tīk,» Matīss tikpat zobojoši atbildēja, «ne ikkatram ir tāda dūša kā tev! Tu vardes ar pliku roku nevīžo aizskārt un aiz bailēm no mazas pelītes leci līdz griestiem, tu patiesi ap pusnakti viena pate sēdētu tukšā kambarī!» Viņš uzsāka pilnā kaklā smieties.

«Kas tur ko smieties?» Zemīts asi jautāja, savu sakarsušo ģīmi kalējam piegriezdams. «Kas tur ko smieties, es prasu, ko? Ak tā! Tu netici, ka Marija nav bailīga? Mana meita Marija?... Nu tad saki man, - vai tā ir bailība vai drošība, kad Marija vakarā viena pate uzkāpj uz klētsaugšas un man no turienes nones āboļus, meža āboļus, kas manā zārkā tiek uzglabāti?»

«Un, kad viņa tos āboļus iz tava nākamā k a p a būtu iznesuse, ir tad pie tā palieku: tavai meitai nava tik daudz kuražas, ka viņa to burvestību ar spieģeli varētu izmēģināt, jā!» kalējs, kas tagad arī likās būt iekarsis, izsaucās.

«Tā, vai tu tā domā?»

«Jā, tā domāju gan!»

Saimnieks piecēlās un tuvojās kalējam.

«Vai tu īsti tā domā?» viņš jautāja.

«Nevienu drusciņ citādāki... Kas ir, derēsim, saimniek!» Kalējs arī piecēlās un stiepa pie pēdējiem vārdiem Zemīšam roku pretī. Šis roku atgrūda nost.

«Es nederu!» viņš strupi sacīja. «Marij!»

«Jā, tēt!»

«Apmet sev kaut ko ap pleciem, ej paņem spieģeli un lukturi un parādi kalējam, ka man taisnība. Tu pirtī vari skatīties... Jā?»

«Zināms, tēt, ja tu to gribi. Bet pirts šovakar bij ļoti sūra Made bij slikti kurinājuse.»

«Taisnība, - tad ej uz drēbju klēti, - nē, tur būs par daudz salts, ej labāk uz riju.»

«Kungs Dievs,» Made aizkrāsnē iekliedzās, «uz riju! Tur jau vecais Pūrmanis pakārās!»

«Klusi!» saimnieks vecenei uzbrēca. «Kas tev par to prasa, vecā grezele!... Vai iesi uz riju, meit?»

«Kādēļ ne? Bet cik ilgi tad lai tur sēdu?»

«Līdz es tevi saucu.»

Marija aplikās lakatu, iegāja kambarī pēc luktura un spoguļa un tad, dīvainu mirkli kalējam uzmezdama, izgāja no istabas.

«Nu?» vecais Zemīts jautāja un skatījās lepni visapkārt. «Kam nu ir taisnība?»

Viņš atkal nosēdās pie galda un iedzēra krietnu malku no savas glāzes.

Arī kalējs apsēdās, bet nedzēra. Kā apkaunējies tas nodūra galvu un rakstīja, pirkstu iz glāzes izlijušā slapjumā mērcēdams, mazus klinģerīšus uz galda. Citi vīrieši, nezinādami, ko runāt, ko darīt, skatījās kalēja zīmējumos. Vispārīgs klusums iestājās.

Te saimniekistabā, kuras durvis Marija bij atstājuse pusviru, gluži skaidri pulkstenu dzirdēja sitam.

Divpadsmit.

Vecā Made savā kaktā dzirdami nopūtās. Tad viss atkal apklusa. Puiši pie galda saskatījās, sievieši iečukstēja viena otrai kaut ko ausīs. Likās, kā kad nepatīkamas jūtas uzreiz visus būtu pārņēmušas.

«Lai Dieviņš dod, ka viss labi iziet,» piepeši vecā Made pusbalsī, it kā uz sevi runāja, «bet šitādi joki un lielīšanās nav labi. Nē, nē... Jaungada naktī... Manas māsas pameita, kas pie Vārnas muižas kungiem dienēja, caur šitādu buršanos nomira. Esot lielkungu zālē arī Jaungada naktī spieģelī skatījusēs un sev aiz muguras vīru uz melna zārka ieraudzījuse jājam. Tai pašā gadā nomiruse... Nē, nē.»

«Vīrs uz zārka!» maza meitene kādā gultā iesaucās. «Mem, man bail, nāc apsedz mani.»

Smiekli izcēlās par šo saucienu, bet tūlīt apklusa, tādēļ ka saimnieks ar kalēju nesmējās līdzi. Pirmais skatījās, pieri krunkās savilcis, savā glāzē, pēdējais grozījās savā sēdeklī uz vienu un otru pusi.

«Lai tevi, kas tad nu ar mums noticis, ka neviens vairs negrib ni dzert, ni runāt!» Andžs iesaucās, savu glāzi paceldams. «Tā tā lieta neiet! Uz tavām veselībām, Matīs!»

«Paldies!» kalējs pateicās, savu glāzi piesizdams pie Andža glāzes. Viņš nolika glāzi atkal uz galda.

«Nu, kāpēc tad tu nedzer?»

«Nesmeķē.»

«Ko?... Un kādēļ tad ne?»

«Tādēļ ka - ka - tādēļ ka - - nu jā, tādēļ ka Madei taisnība.»

«Madei? Kas par taisnību?» saimnieks ātri iesaucās.

«Viņai taisnība, ka Jaungada naktī joki nava labi... Es nezinu, kur mans prāts pirmiņ bija... Jaungada nakts tāpat kā Jāņa, Andra un vēl dažas citas naktis, svēta nakts. Jaungada naktī dažas savādas lietas notikušas... Nesaprotu,- kā par Mariju varēju iesākt strīdēties un kā viņa tik ātri bij gatava iet. Kamēr viņa istabu atstājuse, man uznācis tāds ērmots nemiers... Kad viņai rijā kaut kas notiktu - kad viņai tur kas notiktu - -»

Viņš uzlēca stāvu un nemierīgi pa istabu sāka soļot uz priekšu un atpakaļ.

«Nebūs labi, nudie nebūs labi - jānudie!» Made, sadrošināta caur to, ka viņai radās domu biedris, tagad pilnā kaklā sāka dievoties. «Marīte rijā var sabīties! No kā visa nevar sabīties tādā vietā, kur cilvēks pakāries, kur vecais Pūrmanis pakāries! Vai, vai!»

Kalējs apstājās un pārbraucīja ar roku pāri reižu pār pieri.

«Ir taisnība,» viņš runāja un griezās uz durvju pusi, «jā - tur cits nekas neatliek ko darīt. Es iešu!»

«Kas, kas - kur?» saimnieks jautāja.

«Marijai pakaļ,» kalējs atbildēja un satvēra durvju kliņķi.

«Ā!» Andžs iesaucās, un saimnieks kaut ko noņurdēja pie sevis, kas izklausījās gluži kā «paldies Dievam.»

«Bet,» kalējs turpināja brītiņu kliņķi rokā turējis, «bet vai man negribētu - kāds - nākt līdzi, man nudien vienam pašam -» Viņš, kaunīgi smīnēdams, apklusa.

«Bailes!... Urā, Matīs!» Andžs iesaucās smiedamies. «Ar tevi šovakar vairs nemaz neiet lāgā. Vai tev par daudz vai par maz siltuma galvā! ... Es iešu līdz!»

«Es ar, es ar!» tagad balsis runāja cita caur citu - visi Danderu vīrieši bij gatavi pavadīt Andžu.

«Ne, ne, tā ne,» kalējs runāja, durvīm aizstādamies priekšā, «es tikai vienu vienīgu varu ņemt līdzi. Kad mēs visi ietu, tad izceltos troksnis, kas Mariju iztraucēta, un es viņā, pirms to saucu mazdrusciņ vēl gribu nolūkoties, vai viņa patiesi spieģelī skatās jeb vai, galvu aptinusi, kādā kaktā snauž. Pa suta logu vai pa durvju šķirbām to ļoti brangi varēs redzēt... Saimniek, nāc tu līdz!»

«Es? Kāpēc es?»

«Nu, tas tak lēti saprotams,» kalējs atbildēja. «Mēs abi esam vainīgi, ka Marija uz riju gāja, mums abiem arī pienākas viņu atkal atvest uz istabu - vai nav tā?»

«Taisnība gan,» Andžs apstiprināja, «saimniek, tev jāiet mēs citi paliksim istabā.»

Saimnieks pacēlās. Taisnību sakot, viņš labprāt gāja, jo viņam par savu meitu bij patiesi ticis bail, lai gan to no viņa sasarkušā ģīmja nevarēja noskārst.

Kalējs atvēra durvis, abi izgāja ārā.

Pie debesīm stāvēja pusmēness izplatīdams pietiekošu krēslu, lai celiņu uz riju varētu redzēt. Sniegs bij mīksts, iešana pa to viegla un nedzirdama.

«Tātad mēs papriekšu Marijā drusciņ noskatīsimies, pirms viņu sauksim,» kalējs runāja.

«Jā, jā, jā,» saimnieks errīgi atteica, «noskatīsimies, kā viņa guļ...»

Rijas durvis bija cieti aiztaisītas, bet caur trim lielām šķirbām un vienu zara caurumu spīdēja uguns. Bez kāda troksnīša abi durvju priekšā nostājās un lūkojās rijā.

Nekustēdamās uz koka bluķa Marija sēdēja linu mašīnas priekšā. Pie pēdējās bij piesliets spogulis, kurā viņa skatījās. Tauka svece, izņemta no luktura, tikai vāja apgaismoja viņas vistuvāko apkārtni. Rijas aizgorē bija melnākā tumsa.

Te kaut kas zemē nobrākšķējās, it kā kad sauss zars salūztu.

«Nebrākšini jel,» Zemīts ņurdēja.

«Es! Tu jau pats tas biji,» kalējs tikpat klusi atbildēja.

Atkal abi skatījās rijā.

Uzreiz Zemīts satvēra kalēja roku kā stangām un iečukstēja viņam tikko dzirdami ausī:

«Vai tu redzi?...»

«Ko tad?... Neknieb nu tā saimniek!... Ko tad?»

«Tur... to... to... aiz Marijas... to spoku... to!» saimnieks tikko varēja izdvest aiz pārbīšanās. «Vai redzi?»

«Es? Es neredzu itin nekā, saimniek. Tu joko!»

«Klusu!» saimnieks kalēju pārtrauca, un viņa rokas sāka drebēt. «Tas ir velns, jā - pats nelabais Vītola sejā... Skat, kā viņš tur stāv melnā mētelī! Nu ceļ lēnām roku uz augšu, nu - - Marij!»

Saimnieks pēdējo vārdu piepeši izkliedza ar tādu sparu, ka visa rija noskanēja un kalējs, kam varbūt tāds kliedziens nenāca negaidīts, sarāvās. Gandrīz tai pašā acumirklī otrs iekliedziens atskanēja rijā, svece nodzisa, spoguli dzirdēja krītam un saplīstam - durvis, ar sparu atgrūstas, atvērās, Marija no rijas izšāvās ārā, Zemīšam garām, uz istabu projām...

«Meitiņ! Marij! Meitiņ, nebēdz! Nebīsties, nebēdz, es jau tas biju, kas kliedza, pagaidi!» vecais meitai sauca pakaļ, pats arī sākdams lobt, ko kājas nesa...

* * *

Ko lai vairs daudz stāstu!... Marija un Pēteris sasniedza savu mērķi. Vecais Zemīts ilgāki negribēja turēties pretim meitas saprecēšanai ar tādu cilvēku, ko pats liktens viņai bij novēlējis. Zināms, gluži pareiza viņam tā būšana otrā rītā pēc izgulētām paģirām vis neizlikās. Viņš apmeklēja savu tuvīno kaimiņu Zvirgzdiņu, Vītola saimnieku, un sarunā ar to gluži nevainīgi iejautājās, kad Zvirgzdiņos Jaungada vakarā esot aizgājuši gulēt un vai Pēteris bijis mājā.

KĀPĒC, KĀPĒC?

Viņa kristītais vārds bij Gusts, viņas - Mada. Viņš stāvēja kādus pakāpienus augstāk uz sadzīves kāptuvēm nekā viņa, proti, viņš bij bagāta saimnieka vienīgais dēls, viņa - šā saimnieka dienestniece. Mada bij tikai septiņus gadus vecāka par Gustu, vismaz otrtik glīta un droši sešreiz tik gudra nekā viņš. Sevišķi labi viņai veicās rēķināšana, un tātad nebij nekāds brīnums, ka Mada, ap Jurģiem iestājusies pie Gusta tēva dienestā, jau pēc nedēļas laika jo smalki bij aprēķinājuse, ka tai vienīgi labums vien no tā varēja atlēkt, ja viņa astoņpadsmit gadu vecajā zeņķī sacēla pirmās mīlestības karstās liesmas, un tādēļ viņa ne tikai vien labprāt atļāva, ka tas paslepšus viņai spieda roku un skūpstīja viņas muti, bet viņa a r ī spieda Gustam roku un skūpstīja viņu tikpat paslēpšus kā viņš viņu... Tā tas gāja no aprīļa mēneša beigām labu laiku, tad notika kaut kas, caur ko šī jaukā būšana dabūja piepešu galu.

Proti, kādā jaukā dienā skaistajai Madai, govis slaucot, uznāca ģībonis, pie kam viņa izlēja piecus (saimniece gan sacīja septiņus) stopus skaista piena iz slaucinieka. Saimniece bij ārkārtīgi taupīga un ļoti spēcīga sieva, kas ģīboni nepazina un nebūt nevarēja ieredzēt, ka viņas meitas paģība, it sevišķi vēl pie tik viegla un patīkama darba, kāds ir govju slaukšana.

«Kad tādas lietas notiek pie darba, kuru meita, tā sakot, sapņodama var padarīt, kādas tad nenotiek pie grūtāka?» viņa vaicāja. «Un, kad viņa tik neuzmanīgi apietas ar zemnieku mājās visdārgāko šķidrumu, kas tad nenotiek ar putru, ar govju un cūku dzirdāmo? Nu zinu, aiz ko lopi , tik liesi...» Nē, bija gaiši redzams, meita bij par vāju; un neuzmanīgu priekš zemnieku darbiem un bij jāatlaiž. Tūlīt - jo, ko saimniece darīja, to viņa darīja drīzi. Madai tika gada alga līdz pēdējai kapeikai izmaksāta, un saimnieks, kas citādi savus zirgus ļoti taupīja un žēloja, bij tik laipns un piedāvāja Madai zirgu priekš lādes un gultas aizvešanas, piezīmēdams, ka, jo tālāk šīs mantas būtu vedamas, jo patīkamāk tas viņam būtu. Mada uzņēma atstādināšanu no dienesta bez redzama sirds nemiera un sataisījās aiziet. Turpretim jo nesavaldāmāks bij Gusts, dabūjis zināt, ko vecāki nosprieduši. Tas nevarot un nevarot notikt, ka Mada topot aizdzīta, viņš viņu mīlējot, mīlējot to kā savu dzīvību, un viņi esot solījušies un apņēmušies precēties. Uz to tēvs atbildēja, ka tas viss esot blēņas, un māte piemetināja, ka Gusts arī ir bez Madas varot precēties, bērza galā aiz istabas karājoties skaistu skaistās brūtes.

«Tu ar savām brūtēm, māt, nāc drusciņ par vēlu,» dēls uz to spītīgi atbildēja.

«Un tu ar savām domām uz precēšanos drusciņ par agru, pienapuika,» tēvs iesaucās. «Tas meitietis atstās mūsu māju.»

«Labi, bet, kad Madai jāiet, tad es arī iešu.»

«Ko?» tēvs kliedza. «Tu gribi šim meitietim iet līdz? Nu tad es gan zināšu, kas darāms, lai tevi no tādām blēņām atturētu. Vēl tu stāvi manā varā, un, nudie, jānudie, ja tu izdarīsi kādu muļķību, tad es tev tā došu, ka tu trīs nedēļas krēslā nesēdēsi. Saproti?»

«Jā,» Gusts sacīja un, uzmetis acis sienai, pie kuras karājās tēva plinte, izgāja bāls kā līķis no istabas, kur šī saruna bij notikuse.

Tēvs saprata šo skatienu. Viņš piegāja pie sienas, paņēma plinti un ieslēdza to savā skapī.

Made viena pate aizbrauca.

Viņa to darīja mierīgā garā, jo Gusts viņai bij zvērējis palikt viņai uzticams, lai notiktu kas notikdams. Viņš tai arī vēl no savas puses bij devis drusku naudas, un tātad skaistā Mada, kā jau teikts, aizbrauca mierīgā garā. Viņa bija nodomājuse doties uz pilsētu, bet šaubītās iesākumā, kurp doties, vai uz Jēkabmiestu, kur viņai kāda radiniece dzīvoja, vai uz Rīgu, kur viņai neviena pazīstama nebij. Bet. izdzirduse, ka Jēkabmiestā esot daudz sentēva Jēkaba pēcnācēju un maz kristīgas ticības, viņa apņēmās doties uz Rīgu.

Rīgā nokļuvuse, viņa priekš sevis noīrēja mazu jumta istabiņu Maskavas ārpilsētā un dzīvoja tur labu laiku, ne ar vienu nesatikdamās. Ir allaž ļoti prātīgi un ieteicami pilsētās, kuras, kā Rīga, top lielpilsētas, kādu laiku nomaļus noskatīties viņas dzīves strāvā, pirms var iedrošināties tajā doties. Ja tā nedara, tad drīzi var iekļūt pilsētas ļaužu ļaunprātības un niķu valgos. Bet reizēm arī cilvēks, neskatoties uz visu apdomību, šai ļaunprātībai krīt par upuri, kā mēs to tūdaļ pie Madas redzēsim. Proti, kādā rītā agri viņu no miega iztraucēja briesmīgs troksnis. Apdomīgi aiz kādas ziedošas pelargonijas paslēpusēs, Mada skatījās caur lodziņu ārā un redzēja kādā kaimiņu sētā pulku traki uzbudinātu sieviešu, kuri stāvēja ap mazu muskuli. Šis muskulis no visām pusēm ziņkārīgi tapa aplūkots, un vārdi: bērns, izlikts, gorodovojs, policija - bez sakara atsitās Madas ausīs. Uzreiz sieva, kura ik rītus apkaimi apgādāja ar pienu, pacēla roku un rādīja taisni uz Madas lodziņu.

Mada atrāvās nost no lodziņa un aizslēdza savas durvis. Nebija pagājušas divas minūtes, kad izrādījās, cik vajadzīgs vai arī cik nevajadzīgs šis darbs bij bijis. Jo ar lietu troksni piecas sievas devās uz Madu pa trepēm augšā, un astoņas dūres reizē bungoja pret ne visai stiprām durvīm.

«Atdariet, mēs zin, ka jūs ir mājā, saimniece mums to pateica,» kāda mazgātāja sacīja jaukajā Rīgas latviešu valodā. «Laidiet iekšā, citād mēs ies uz policej.»

Mada atdarīja durvis, un piecas sievas iegāzās istabiņā.

«Ko jūs esat izdarījuse?» mazgātāja kliedza, dūres rādīdama. «Vai jums arī Dievs ir iekš sirds, jūs - jūs - jūs -! Jūs ienāk no zemēm kā godīga meita uz pilsēt un izdar te tādas šiktes.»

Līdz nāvei nobijusēs, Mada vaicāja, kādas «šiktes» tad šī izdarījuse?

«Ak to jūs gan vēl nezin? Tas man gan jums vēl jāsak, ko? Jūs grib liegties? Neliedzieties, jo tas bērns ir iekš to brūno lakatiņu ietīts, kuru es pie jums redzēju. Pat caurums vienā stūrī, kuru jūs neilgi atpakaļ redzēju aizlāpījam, ir te. Skatāties pate.»

To teikuse, viņa nobīdīja pie malas tauku āboļu pārdevēju, divas kalsnējas apkalpotājas, un rādīja krīta bālajai Madai sievu, kurai bij uz rokām brūnā lakatā ietīts bērns.

«Tā ir tava bērņa!» ābolu pārdevēja izsaucās un rādīja ar majestātisku mājienu uz bērnu, un sāka rāties, ka lodziņa rūtis un viņas vaigi drebēja. Tādējādi parādījuse savas morāliskās dusmas, viņa apklusa, un nu runāja bērna nesēja, dreboša baptistiene, kurai Daugavas ūdens aukstums vēl no pārkristīšanas laikiem likās guļot kaulos:

«Jā, jā, mīļā, jūs esat lielu grēku padarījuse. Es esmu deviņus bērnus dzemdējuse, pieci no tiem ir miruši un četri dzīvi, bet neviena no tiem neesmu izlikuse. Jūs esat ļoti apgrēkojusēs.» Divas lielas asaras noritēja pār viņas vaigiem, un viņa nolika bērnu uz Madas gultas.

«Ja jūs to bērnu bez kādām pretrunām paturat, tad mēs nesauks policeju,» tagad sacīja piena pārdevēja. «Es lūdzu tās citas sievas, lai viņas cieš klusu, un viņas to grib darīt, ja jūs to bērnu patur. Es domāj, ka jūs būs prātīga. Un no šodien man gan jums būs vesels stops piena jānes?» viņa veikalnieces balsī pielika. «Jā?... Labi, uznesīšu jums tūliņ to pienu augšā...»

Viņa izbīdīja āboļu pārdevēju, baptistieni un abas kalsnējās apkalpotājas, kuras visu šo laiku bij stāvējušas kā mēmas, pa durvīm laukā, un tad pate nokāpa pa trepēm lejā. Mada līdz šim bij bijuse viena no viņas labākajām «kundēm». Tā nekad nebij par to žēlojusēs, ka piens esot ūdeņains, lai gan dienu no dienas notika brīnums, ka piena pārdevēja 16 stopu savos skārda traukos ielēja un 24 stopi iz tiem atkal izlēja. Tādēļ tad viņa arī reiz Madai varēja darīt pa prātam un to izsargāt no nepatīkamas sastapšanās ar policiju, jo vairāk tādēļ, ka Mada no šās dienas no viņas sāka ņemt pusstopa vietā veselu stopu piena.

Kad Mada bij palikuse viena, tā sevi jautāja: ko darīta? Vai viņai bij bērnu paturēt vai taisīt troksni? Pirmā acumirklī viņa bij bijuse tik pārsteigta un no draudiem ar policiju tik sabijusēs, ka viņai nemaz nebij iekritis prāta izskaidrot tām piecām sievām, ka viņa lakatu izputinājuse un kāda cita sieva to dabūjuse un nelietīgi valkājuse. Šis izskaidrojums nepieciešami bij bijis vajadzīgs, bet, tā kā Mada īstā brīdī nebij runājuse, viņa to arī vairs vēlāk ne gribēja darīt, nosēdās pie galda un rakstīja Gustam, cik nepatīkamā stāvoklī viņa iekļuvuse. Gusts viņai atbildēja, ka joks, ko Mada par tām piecām sievām izdomājuse, viņam neesot gluži saprotams bet ka viņas ziņojuma kodols viņu ļoti iepriecinājis. Lai tikai Mada bērnu labi kopjot, tagad šim būšot divkārtējs prieks Madu apmeklēt. Šis viņai arī izdevīgā brīdī sūtīšot naudu.

Izpildīdama sava brūtgana vēlēšanos, Mada tad arī bērnu pēc iespējas kopa, un, tā kā priekš sekmīgas miesas attīstīšanās vispirms vajadzīgs tīrs un spirgts gaiss, tad Mada bērnu bieži nēsāja pa ielām, uz Vērmaņa dārzu un uz citām vietām, kur ļaudis, mūzikai spēlējot, rij putekļus un dzer alu vai citu kādu dzērienu. Tā kā Mada, uz Vērmaņa dārzu ejot, vienmēr gāja tikai pa vienu pašu ceļu, viņa ar laiku iepazinās ar kādu glītu, laipnīgu dvorņiku, kurš Madu, tai garām ejot, sevišķi jauki sveicināja. Reiz arī atgadījās - gluži nemeklēts - izdevīgs brīdis Madai palikt stāvot un uzsākt sarunu ar šo patīkamo cilvēku. Te nu Mada dabūja zināt, ka arī viņš, lai gan jau ilgāku laiku atpakaļ bij ienācis no zemēm, tāpat kā viņa, stāvēja vientuļš lielajā pilsētā. Kādā citā reizē, pēc tam, kad viņi jau labi bij iepazinušies viens ar otru, Mada jokodama piedūra pirkstu pie viņa saplīsušās piedurknes, piemetinādama, šis gan laikam pats lāpot savas drēbes... Nē, puisis atbildēja, to šis neprotot, un brīnējās par saplīsumu, kuru nemaz neesot pamanījis. Šī saruna beidzās ar to, ka Mada apsolījās nākošā dienā svārkus paņemt līdz - izlabošanai. Glītais dvorņiks tad pats tiem atkal gribēja aiziet pakaļ. Mada ar to bij mierā un uzdeva viņam savu adresi.

Savā istabiņā nokļuvuse, Mada atspirdzināto bērnu iesēdināja gultā un sāka lāpīt svārkus. Bet bērns tapa nemierīgs un sāka kliegt. Mada to gribēja apmierināt un dziedāja. Nekā. Bērns kliedza tāļāk. Te Madu pārņēma pēkšņas dusmas.

«Vai tu būsi klusu!» viņa iesaucās. «Vai gan tevi lai vienmēr uz rokām nēsāju? Vai man ir svārkiem ielāpa neļausi uzklāt?»

Bērns atbildēja uz šiem jautājumiem ar stiprāku kliegšanu.

«Ka tevi vella māte!...» Mada izsaucās, nosvieda darbu pie malas, piegāja pie gultas un sakratīja nelaipni bērnu. «Klusu, varde!»

Bērns ieplēta sabijies actiņas un apklusa... Bet vella māte, kura ir neaicināta labprāt cilvēkus parauj, nelikās šā uzaicinājuma divreiz teikties... Pēc piecām dienām bērns bija beigts...

Mada izmisa... viņa ļoti bijās no līķiem un negribēja savā istabiņā ne kājas iecelt, kamēr bērna līķis tur gulēja. Te nu izrādījās, cik svētīga dažreiz iepazīšanās ar glītu dvorņiku var būt. Saviem svārkiem atnācis pakaļ, viņš redzēja Madas vaimanas un tūliņ bij gatavs viņai palīdzēt vārdiem un darbiem. Viņš ne tikai vien apgādāja mazu, skaistu zārciņu, bet piedāvāja viņai arī savu dzīvokli, lai viņa tur pa to laiku uzturētos, kamēr līķis vēl nebij aizvests uz kapsētu. Istabiņa bija gan maza, bet «būdiņā ar atrod rūmi» un tā joprojām... Lai ļaunām mēlēm nebūtu iemesla priekš jaunām valodām, tad Madai bij sacīt, ka viņa esot glītā puiša pusmāsa.

Ar lielām pateicībām Mada pieņēma priekšlikumu.

Pēc bērēm Mada atkal atgriezās savā vecā dzīvokli atpakaļ. Bet viņai tur viss bij tik neomulīgs, pat šausmīgs, ka viņa istabiņu ilgāki nevarēja apdzīvot. Viņa saņēma savas lietas un aizveda tās pie sava pazīstamā, pie kura viņa tik ilgi gribēja palikt, līdz bij noīrējuse citu derīgu korteli. Bet glītais dvorņiks teica, ka viņai nemaz nevajagot meklēt cita korteļa, šī varot, ja šai pie viņa neesot par maz rūmes, pie tā palikt, cik ilgi gribot. Naudu, ko šī caur to aiztaupot, šī varot itin labi citiem mērķiem izlietot, un, tā kā tai pie viņa nepavisam nebij par maz rūmes, tad viņa palika tur.

Pa tam Gusts mājā strādāja un pūlējās cītīgi vien, tapa vīrišks un spēcīgs, un dažu labu bagātu saimnieku godīgās meitas nolūkojās viņā. Bet viņam vienīgi Mada stāvēja prātā, un, kad viņš par nākotni domāja, tad Mada viņam stāvēja kā vienīgais mērķis acu priekšā, kas vērts, ka to sasniedz. Viņš bieži rakstīja Madai un dabūja šad un tad no viņas īsas, bet puslīdz sirsnīgas atbildes. Par to, ka bērns nomiris, viņa nerakstīja nekā. Kāpēc? Nepatīkamu vēsti nekad diezgan vēlu nevar dabūt zināt.

Ar vecākiem Gusts nekad nerunāja par Madu. Un, tā kā viņš vēstules nosūtīja un saņēma, viņiem nezinot, kādas reizes enerģiski izteikto, bet tikpat enerģiski atraidīto vēlēšanos tēva vietā braukt uz Rīgu arī vairs neatkārtoja, tad viņi domāja, ka viņš meitu esot aizmirsis. Bet kā viņi izbrīnējās, kad Gusts kādā dienā viņiem sacīja, ka šis vairs ilgāk tā nevarot izturēt, viņam vajagot Madu atkal redzēt un tādēļ braukt uz Rīgu. Vecāki, manīdami, ka dēls izrunāja ilgi pārdomātu nodomu, tūdaļ viņam neatbildēja, bet aprunājās papriekš savā starpā vieni paši. Tad tēvs Gustam darīja zināmu viņu abu nospriedumu. Gusts varēja braukt, bet tad viņam vaira nebij brīv tēva mājā atgriezties atpakaļ. Vecāki negribēja nekā zināt no dēla, kas viņiem M a d u ieveda mājā par vedeklu. Tas bija viņu nepārgrozāmais nospriedums...

Gusts nebrauca uz pilsētu...

Vienu nedēļu viņš kā mēms staigāja pa māju apkārt, vienu nedēļu un vēl vienu mīlestība uz vecākiem ar mīlestību uz Madu cīnījās grūtā cīniņā. Kā šim cīniņam bij beigties?... Izsamišana locīja viņa sirdi, domājot atstāt māti un tēvu, un vietu, kur viņš divdesmit gadus bij sadzīvojis, un vairs neatgriezties atpakaļ - izsamišana viņu žņaudza, domājot atsacīties no laimes nodzīvot mūžu kopā ar mīlēto meitu un viņu atstāt grūtam liktenim... Neizsakāmas, nejaukas, smadzenes sagrauzošas dusmas pret nelokāmiem vecākiem viņā sāka plosīties un radīja viņā vēlēšanos viņiem tā darīt, kā tie viņam bij darījuši, viņu sirdis ievainot tikpat nāvīgi, kā viņi viņa bij ievainojuši. Un te viņa galvā radās domas, kas viņam apsolīja, ko viņš vēlējās: atpestīšanu no nepanesamā stāvokļa un atriebšanos pie vecākiem, kuri sava bērna laimi mina kājām. Reiz izcēlušās, šīs domas Gustu vairs neatstāja, bet auga un auga un tapa pēdīgi visuvarenas. Viņas bālo jaunekli nakts laikā noveda pie tuvējā ezera malas, viņas tam iespieda tēva bārdas nazi, iespieda viņam pēdīgi valgu rokā. Ar šo valgu Gusts kādā rītā pēc nomodā pavadītas nakts uzkāpa uz rijas augšu, lai no turienes atkal nokāptu tumsībā, no kura nekāds ceļš vairs neved atpakaļ...

Bet ap to pašu stundu pa Rīgas ielām kāda fūrmaņa droška drāzās uz kādu pilsētas iestādi. Gorodovojs sēdēja droškā un turēja, lai neizkristu no ratiem, ar abām rokām sievieti, ap kuras pleciem plivinājās brūns, lāpīts lakats. Viņš sievieti bij redzējis uz ielas saļimstot un bij to iecēlis ratos. Bet, kad tie tika pieturēti un gorodovojs ar vajadzīgo palīdzību iznāca no iestādes, tad divus cilvēciskus radījumus izcēla no droškas.

Divus. Nenotiek brīnumi ne tikai vien Rīgas piena pārdevējas skārda traukos, bet arī Rīgas fūrmaņa droškā...

Bet Gusts, kāpēc viņš bij pakāries? Kāpēc?

Zvirgzdiņš atbildēja, ka esot gan bijis mājā un ka saime, ieskaitot Pēteri, apgūlusēs pulksten pusvienā pēc pusnakts.

Vai Vītolam neesot melns mētelis, Zemīts tāļāk jautāja.

Nē, neesot.

Pēc šiem izskaidrojumiem Zemīts domāja, ka droši drīkstot ticēt, ka Jaungada naktī savā rijā redzējis spoku. Jo, vienkārt, Vītols jau nevarēja būt ap to pašu laiku divās vietās - Danderos rijā un Zvirgzdiņos gultā, otrkārt, spoks bija parādījies melnā mētelī un Vītolam tāda nebija, treškārt, Marija tai pašā acumirklī, kad tēvs viņas vārdu izkliedza (kā viņa pate vēlāk izteica) spogulī bij ieraudzījuse «tādu kā ģīmi», kas līdzinājies Vītola ģīmim. Bet kalējs nekā nebij redzējis. Kāpēc? Tāpēc, ka īstie spoki nav vis no visiem klātesošiem saredzami, bet tikai no tādiem, kam «vienādas asinis». Zemīts to labi zināja...

Bet, ja viņš tikpat labi būtu zinājis arī to ka Danderu pulksteņa rādītāji Jaungada naktī bij atstumti stundu atpakaļ, turpretim Zvirgzdiņu pulksteņi stundu uz priekšu, ka Vītols melnu mēteli bij aizņēmies priekš spokošanās un ka kalējs tikpat labi nelabo redzējis kā šis: -nezin ko tad gan gudrais vecis būtu teicis!

Pēc pusgada laimīgais pāris dzēra kāzas. Starp tiem kuras laimīgā brūte visbagātāki apveltīja, atradās arī vecā Made. Viņa dabūja lielu lakatu. Mutīgā vecenīte pate nezināja, par ko, un brūtei nevarēja beigt pateikties par tādu devību. Bet patiesībā pateicība nācās kalējam. Jo šis Marijai bij stāstījis, cik labi tā Jaungada vakarā ar savām runām bij veicinājuse kalēja nodomu saimniekā sacelt bailes.

Pēdējais jau ap kāzām nāca pie atzīšanas, ka ar Sieriņu būtu vīlies - šis jau pirmajā kāzu dienā līdz nesamaņai sadzērās - un ka Pēteris, pamatīgi aplūkots, nemaz nebija tik peļams, bet labs un krietns znots. Un šito savu spriedumu pārgrozīt vecajam Zemīšam nav bijis iemesla līdz šai baltai dienai, lai gan jau no Marijas kāzām divdesmit gadi ietecējuši mūžības jūrā.

Netici nu spokiem!

LAIMES KLĒPĪ

«Jā,» vecais Lausks atbildēja, un viņa balss noskanēja pa baznīcu tik sausi, it kā tā ilgu laiku aizkrāsnē būtu kaltuse.

Mācītājs griezās pie Ievas.

Kamēr viņš svaidītā balsi atkārtoja jautāšanas vārdus skuķei kājas sāka tirpt. Vēl bija laiks... Vēl viņa varēja atsacīties, un viss, kas bij noticis, aiz viņas tad nogrimtu kā priekš pusnakts sapņots sapnis... Lausks ar savu pliko, spīdošo galvu, viņa abas mājas, Ievas nākamais dzīvoklis ar brūni krāsoto grīdu un gaišajiem logiem, jaunie atsperu rati ar brango melni, kuros viņa nupat vēl pie kroga ar slepenu prieku bij noskatījusēs, - visu, visu viņa vēl no sevis varēja atstumt nost un dzīvot tālāk patumšās saimes istabas kaktā, kur māte aiz svešu bērnu trokšņa ir mierīgi nebij varējuse nomirt un kur krēslam rūmes bij, bet ratiņam vairs nebij. Un nākamgad varbūt atkal būs jāiet pie tāda saimnieka, kam laidars līgosies vienā sīvā, un tajā būs jābrien garo vasaru un rudeni... Un māsai tāpat būs jābrien un abām jādzīvo, kamēr kāds puisis gadīsies, varbūt glīts un godīgs, varbūt arī dzērājs...

«Tad atbildi un saki «jā»,» nobeidza mācītājs.

«Jā,» Ieva sacīja skaidri un skaļi, tā ka pat ērģeļu plēšu minējs viņu sadzirdēja. Un tad viņai palika tā viegli ap sirdi, tā, it kā viņa pār stāvu kalnu būtu pārkāpuse. Tirpums izzuda no kājām un, kad mācītājs viņu abas rokas savienoja un vecais brūtes roku mazliet spieda, viņa tam atbildēja ar tādu pašu spiedienu. Bij jau viņas pašas griba bijuse, ka viņa tagad še stāvēja. Neviens viņu nebij pierunājis, pate viņa bij gribējuse kļūt par lielu saimnieci un par vecā atraitņa vienīgo mantinieci. Jo cik ilgi gan viņa dzīslainā, vēsā roka savos pirkstos vairs varēja turēt mājas atslēgas?

Pāris altāra priekšā noslīga ceļos, un Ievas sirdī ieplūda gaišs miers. Viņas brīvā roka piedūrās pie viņas gaišpelēkajiem svārkiem, un viņa sajuta dārgā auduma mīkstumu un smalkumu. V i ņ š tādu drēbi bij uzgribējis, ne viņa. Tāpat to garo plīvuru, kas nostiepās līdz pat zemei. Un nezin ko vēl viņš viņai nebūtu nopircis, ja viņa tikai būtu pieļāvuse. Tik labs viņš bij pret viņu.

Un Ieva no jauna apņēmās tikpat laba būt pret veco vīru un to īso laiciņu, kas viņam vēl bij piešķirts dzīvot, izlikties tik laimīga, it kā tā skaistāko jaunekli būtu apprecējuse.

Kaunīgi nolaistām acīm viņa atstāja altāri. Bet, kad ērģelnieka izvadīšanas maršs arvien skaļāk sāka līgot un kad piepeši gaviles kā plata, varena straume no augšas sāka gāzties lejā, Ieva pacēla galvu un pameta acis uz labo un kreiso pusi. Un ar šiem pāris mirkļiem viņa uzķēra tik daudz apbrīnošanas un tik daudz skaudības ka viņa galvas vairs nenolaida. Smaidīdama un ar tvīkstošiem vaigiem viņa izgāja no baznīcas. Bet ārā viņai tā bij, it kā viņai vēl kāds uzliktu kroni uz viņas miršu vainaga, jo viņa dzirdēja paskaļi izteiktos vārdus: «Nudie, un šis arī tik vecs vēl nemaz neizskatās!»

Seši mūzikanti saņēma mājās garo kāznieku un panāksnieku rindu un spēlēja arī, kamēr viesi sēdēja pie kafejas un uzkožamiem. Brūte izskatījās kā uzplaukuse roze. Mājas puiši staigāja apkārt ar alus krūzēm un glāzēm un skubināja uz iebaudīšanu. Drīz pirmais vēsums, kas sākumā arvien valda viesībās, kurās saradušies dažādi, viens otram nepazīstami cilvēki, bij nozudis. Sākās jautri danči.

Brūtgans brūtei pieveda klāt pagasta skolotāju un jokojās, tas danču istabā esot viņa vietnieks. Tad pienāca skrīvera palīgs, viņam sekoja, drošāki palikdami, citi jauni ļaudis, tā ka Ieva gandrīz nemaz nedabūja sēdēt. Beigās viņai tuvojās slaiks jauneklis ar tumšiem matiem, no kuriem šķipsna bij pielipuse pie bālās, valgās pieres. Viņš bij Ievai rada un nesen nobeidzis kurpnieka mācekļa gadus. Viņš palocījās mēmi un nedroši un stiepa viņai savas platās rokas pretim. Ieva piecēlās un dancoja, un juta, ka viņš viņas roku cietāk turēja nekā tie citi. Vienreiz riņķī aplaiduse, viņa apstājās.

«Esmu piekususe,» viņa sacīja.

«Tu danco daudz,» viņš pielika apstiprinādams un palaida Ievu vaļā. «Atpūties ar. Vēl jau viss vakars priekšā.» Viņš palocījās neveikli un aizgāja.

Ieva nosēdās un noskatījās viņam pakaļ. Šis puika... Nekad viņš no viņas nebij ņēmis naudas nedz par jauna apava taisīšanu, nedz par veca lāpīšanu. Tādēļ arī māsa bij uzgribējuse, lai viņu lūdzot panākšņos. Un viņš priekš šīm dzīrēm bij licis sev uztaisīt jaunu, slikti piegulošu uzvalku.

Pēc laba brīža jaunais kurpnieks atkal ienāca danču istabā. Ieraudzījis Ievu turpat sēdam, viņš tai no jauna piegāja klāt. Vieta pie viņas sāniem bij tukša, un viņš tajā nosēdās. Viņa dvaša smaršoja kā vīns, kad viņš, pret Ievu pieliecies, sacīja: «Mēs nupat ar tavu veco iedzērām uz tavām veselībām.»

Jaunais puisis to izrunāja viegli un nevainīgi, bet Ievu šie vārdi aizskāra kā cirtiens. Viņa nesacīja nekā.

Brītiņu pasēdējis, kurpnieks noliecās vēl dziļāk, uzlika tā saudzīgi savu silto roku uz Ievas rokas, lūkoja viņai ieskatīties acīs un vaicāja mīkstās, bēdīgās skaņās: «Nu, kā nu tev ir?»

Ieva sakustējās tā, ka jaunekļa roka noslīdēja no viņas rokas. Viņa sajuta viņa balsī kaut ko neatļaujamu, un viņai uz lūpām jau gulēja cieta, atraidoša atbilde. Bet, ātri apķerdamās, viņa to apspieda, pasmaidīja un atbildēja jautri:

«Kā nu lai ir! Labi - labi ir! Vai atkal nedancosim?»

Viņi dancoja un šoreiz ilgāk nekā pirmiņ. Un jauneklis negribot cietāk piekļāvās pie Ievas krūts.

«Beidzamo reizi ar tevi!» Ieva nodomāja, kad kurpnieks viņu bij palaidis vaļā un izgāja otrā istabā.

Viņa bij sakaitināta. Viņa bij mierīga un laimīga, un te nāca šis puika ar savām neveiklajām rokām...

Istaba, kurā viņa iegāja, bij pilna papirosu un cigāru dūmu. Ap galdiem sēdēja vienīgi vai nu padzīvojuši, vai pavisam veci vīrieši, trieca, dzēra un spēlēja stukulku. Ievai durvis atverot, Lausks, ar muguru pret logu atgāzies, patlaban smējās pilnā kaklā, tā ka tā no viņa ģīmja nekā vairāk nevarēja izšķirt kā netīri dzeltenu ādu, kura nejaukā čunčurā bij savilkusēs ap lielu, melnu caurumu. Ātri viņa atkal izgāja pa otrām durvīm ārā.

Ievā bij kaut kas pamodies, ko viņai vajadzēja apklusināt. Nezinādama, ko darīt, viņa devās uz klēti, kurai drēbju glabājamās puses durvis stāvēja vaļā. Klēts bij tukša. Viņu laikam vēdināja, jo tā bij ierīkota par guldāmo istabu. Uz balti noberztās grīdas dibenā pie sienas stāvēja jauna, spīdoša gulta ar augsti uzčubinātiem maisiem. Galvas spilveni bij iebāzti jaunos pārvelkamos, tāpat palagi bij biezi un jauni. Gultai bij uzklāta Ievas austa sega. Tā viņas lādē bij gulējuse salocīta, un nu uz gultas bij redzamas ielocījumu vietas. Kā krāsots bleķa gabals Ievai izlikās šī stīvā sega. Viņai iekrita prātā grāmatiņa, ko reiz kāds puisis bij atvedis no pilsētas. Tur bij bijuši uzzīmēti visādi senlaiku moku rīki un beņķi... Lūpas saspiezdama vienu uz otras, viņa izgāja no klēts. Pagalmā stāvēja viņas māsa Ilze, tā meklēja Ievu, jo skrīveris ar viņu gribēja dancot franksēzi. Bet Ieva savieba tikai ģīmi, apcirta roku Ilzei ap vidu un vilka viņu sev līdz no pagalma projām.

«Kas tev ir?» Ilze vaicāja.

Bet Ieva gāja vien tālāk pa dārzu starp garām ābeļu rindām un nokrita beigās aiz dārza uz ežmaļa. Ilze viņai līdzās nolaidās zemē.

«Kas tev ir?» viņa bažīgi atkārtoja.

«Klusu, klusu,» izgrūda Ieva, saspieda rokās deniņus un noslēpa ģīmi pie māsas krūts.

Saule pašulaik taisījās rietēt. Vakars bij silts un lēns. Pa retai bezdelīgai vēl lidoja augstu gaisā, un kaut kur kaimiņos sievieša balss, gari vilkdama, cūkas aicināja mājā.

Ilze apkampa Ievu un sāka raudāt. Viņas asaras krita uz Ievas matiem un kakla.

Piepeši arī Ieva nevaldāmi sāka šņukstēt.

«Ak Ilzīt, Ilzīt,» viņa vienu reizi par otru čukstēja, «kaut es to būtu zinājuse, kaut es to būtu zinājuse!»

Tā viņas sēdēja, viena otru apkampušas, viena otru glāstīdamas, kamēr nakts izdzēsa vakara kvēli un pļavā grieza uzsāka savu vientulības dziesmu.

«Iesim nu!» Ilze vedināja.

Bet Ieva nekustējās.

Pa tam viesi viens pakaļ otram klusām nozuda, uz saimniecības ēku augšām nolīzdami salmos vai sienā. Vedējmāte taujāja pēc brūtes un gribēja viņu vest guldīt. Beidzot viņas balss sāka skanēt pa visu pagalmu. Vai brūte esot aizbēguse, vai?

Ilze piecēlās. Gausi, kā puspamiruse Ieva viņai sekoja. Pagalmā viņa uz vedējmātes jautājumu, kur bijuse, nekā neatbildēja, bet gāja, mūzikantu jautra marša pavadīta, klusēdama uz klēti, kur Lausks pie sveces sēdēja un jau gaidīja. Pajokojušies ap guldāmo pāri, viesi atstāja klēti, vedējs aizslēdza durvis, mūzikanti uzspēlēja vēl vienu maršu un tad izklīda un apgulās.

Otrā rītā jauno pāri modināja pret brokastlaiku. Spēlmaņi nospēlēja meldiņu «Kā spoži spīd mans Jēzuliņš», un tūliņ pēc tam atskanēja briesmīgs troksnis, ko puiši ar pannām un trumuļiem sacēla. Tad vedējtēvs atslēdza klēti, un jaunlaulātie iznāca ārā. Ieva izskatījās tik bāla, it kā viņa ar nāvi būtu cīnījusēs. Nobučojuse Ilzi viņa tai iečukstēja ausī, lai dabūjot vīnu. Iedzēruse krietnu malku, viņa atkal atžirga un bij tikpat jautra kā vakar. Lausks izlikās kā no jauna piedzimis. Viņš jokoja daudz, dzēra un iznesās tik veikli, ka daži jau smējās, jaunais vīrs šodien beigās dancošot arī vēl. Bet tas nenotika vis.

Kad vakarā atkal pienāca gulēt iešanas laiks tad Ieva vairs neraudāja, bet iedzēra divas glāzes vīna. Un tā viņa darīja arī trešā kāzu vakarā.

Tad kūpēja skābi kāposti uz galdiem un notika šķiršanās. Visi apgalvoja, ka tik jautru kāzu sen neesot piedzīvojuši, un spieda sirsnīgi Lauskim un Ievai rokas, un aizbrauca pārliecībā, ka atstājot paka] kaut gan ļoti nevienādu, tad tomēr gluži laimīgu pāri.

Ilze palika vēl kādas dienas pie Ievas un palīdzēja lielisko dzīru atliekas nokopt un mājai atkal atdot darbdienas kārtību. Tad arī viņa sataisījās uz aiziešanu. Ieva viņai gabaliņu pagāja līdzi. Atvadīdamās jaunā saimniece Ilzei iedeva visu naudu, ko kāznieki, vecu ieradumu kopdami, viņai bij sametuši. Ilze gribēja pateikties, bet Ieva viņu apkampa un sāka šņukstēt.

«Mās, mās!» viņa pēdīgi izsaucās. «Kādēļ tu man tuteni neiegrūdi sirdī, kad tev pirmoreiz par Lausku stāstīju!»

Raudādama Ilze aizgāja.

Bet ar jautru meldiņu uz lūpām Ieva atgriezās atpakaļ. Ja jau nu viņa bij uzņēmusēs izlikties laimīga, tad lai šie kumēdiņi arī notika tālāk. Viņa apslēpa savas bēdas sirds dibenā un saimniekoja pa māju, ka prieks bij redzēt. Ar divkārtīgu uzmanību viņa iztapa Lauska vājībām un ievēroja viņa vajadzības. Viņai tas nenācās grūti; jo viņa pie darba no mazotnes bij pieraduse, bij uzcītīga, attapīga, un Lausks ar laiku viņai arī vairs neizlikās tik nepanesami riebīgs kā sākumā. Bez tam vecais vīrs bij prātīgs un viņa daba laba. Redzēdams sevi tā cienījam, viņš nezināja, kā Ievai atmaksāt «viņas mīlestību», kā viņš mēdza sacīt. Viņš pirka viņai dārgus lakatus un visādu citādu rotu un atdeva pēdīgi visu savu skaidro naudu Ievas rokās. Bet Ieva nerotājās. Viņa gan rādīja saimei un draudzenēm, ko vīrs tai dāvināja, bet ļāva visam greznumam skapjos un kumodē sagulēties un novecot. Priekš kā viņa lai rotājas? Taču ne priekš veca plikgalvja!... Un draudzenes un citas saimnieces viņu vēl vairāk apbrīnoja, ja tā ar kokvilnas lakatiņu ap galvu parādījās uz lauka. Jo viņas jau zināja, ka Ieva varēja iet vienā zīdā, bet ka viņa tikai pate no laba prāta to nedarīja. Šī vienkāršība bagātības pilnībā Ievu varen pacēla ļaužu acis, un viņa to noprata un centās savu slavu vairot.

Tā pagāja divi gadi.

Lausks pa šo laiku, pateicoties rūpīgai kopšanai un mierīgai dzīvei, spēkā neko nebij palicis vājāks, drīzāk varbūt vēl atspirdzis. Ievas laimi zīles pat ārpagastos jau bij izpaudušas. Ikkatrs viņu turēja par priekšzīmīgu namamāti, un daža laba nabaga meitene nopūtās: «Ak, kaut man arī būtu tāda dzīve kā Lauskienei! Vai es sliktāka par viņu!»

Bet neviens nezināja, cik reižu Ieva klusā naktī bij rokas pacēluse uz augšu un izmisumā vaidējuse: «Dievs, atpestī mani! Ņem viņu projām no maniem sāniem, vai liec man nomirt!»

Bet Lausks nemira. Arī Ievas veselība bij laba, kaut gan viņas vaigos rozes neziedēja un ap viņas lūpām bij ieradušās divas smalkas, dziļas grumbas.

Pagāja atkal divi gadi. Vecais saimnieks jutās tik spirgts kā jauneklis. Vismaz tā viņš pats apgalvoja.

Piektajā laulības gadā ap Jurģiem pie Lauska ienāca jauns puisis, vārdā Jānis. Viņš bij liels, skaists cilvēks ar platiem pleciem, zilām, mīļām acīm un gaišiem matiem. Viņam bij māte, kura pie lauku darbiem vairs nespēja iet, bet, savu maizi ēzdama, vērpa pakulas vai šo to lāpīja un adīja.

Iesākumā Ieva Jāni maz ievēroja. Lausks bij vēl diezgan spēcīgs puišus pats izrīkot pie darba, un viņa nejaucās vecā darīšanās. Bet meites viņai par Jāni sāka stāstīt. Cik viņš esot labs! Kā viņš savu māti apkopjot! Tas esot gluži brīnums!

Nu arī Ieva Jānī sāka noskatīties un redzēja, ka meitām bij taisnība. Ar mīlestību, kas sirdi varēja aizkustināt, lielais puisis apkalpoja vecenīti, panesa viņas mazos untumus un uztaisīja viņai pat vietu, ja viņa reizēm pate to aiz nespēka nejaudāja.

«Tev gan tava vecā māte ļoti mīļa?» Ieva kādreiz pret Jāni ieminējās.

Jānis nolaida acis un apjuka. Viņa vienkāršais prāts šo jautājumu nezināja pareizi iztulkot un uzņēma to kā mazu piezobojumu. Puiši jau vispār pret savām mātēm tik mīksti nemēdza izturēties. Varbūt saimniece domāja, ka viņam tā neklājas.

«Viņa ir slima un veca,» viņš atbildēja, it kā attaisnodamies. «Diezi cik ilgi vēl pie manis būs.» Un tad viņš pēc brītiņa pielika: «Jums jau arī jūsu vecais ļoti mīļš.»

«Tiesa gan, tiesa gan,» Ieva atbildēja, laipni pasmīnēdama. «Mums abiem jābīstas, ka šodien vai rītu jāšķiras.»

Tad viņa novērsās un sakoda zobus. Ak tu negribētais pārsmiekls! Viņš savu māmiņu salīdzināja ar viņas veci!

No šīs reizes Ieva Jāņa mātei gandrīz katru dienu ielēja bļodiņā no saimes siltā ēdiena un, ja pate priekš sevis un Lauska kaut ko sevišķi taisīja, tad arī vecās nepiemirsa. Ieva labprāt pakavējās viņas kaktā un klausījās, kad tā ar runīgu muti par savu Jāni stāstīja. Dēlam bij mātes seja, un, skatoties vecītē, Ieva redzēja puiša mīļās, zilās acis.

Nemiers nāca pār Ievu, un viņa naktīs lāgā negulēja. Viņa nobālēja vēl vairāk, tā ka saimnieks par viņas izskatu sāka rūpēties un vaicāt, vai Ievai kaut kas nekaitot. Viņa par daudz strādājot, lai taču vairāk palaižoties uz rokasmeitu.

Ieva nodrebēja. Uz rokasmeitu palaisties! No darba atrauties, kas taču bij viņas vienīgais patvērums pret visvisādām domām! Un viņa atbildēja, ka jūtoties pilnīgi vesela, un strādāja vēl vairāk kā līdz šim - no agra rīta līdz vēlam vakaram.

Bet miers neradās viņas sirdī.

Viņa gāja baznīcā, bet miers tomēr neradās viņas sirdī.

Un arvien grūtāk viņai izdevās apslēpt savas ciešanas.

Tā pienāca siena laiks.

Jānis bij izveicīgs un uzmanīgs cilvēks, bet, kā tas atgadījās, kā ne, - reiz mājā, izkapti asinot, viņš sev dziļi iegrieza pirkstā. Asinis stipri tecēja, un māte, atrazdamās dēla tuvumā, sāka kliegt.

Ieva izskrēja no istabas, un, Jāni ieraudzīdama ar asinīm, viņa gluži vai sastinga. Viņa ieskrēja atpakaļ, paķēra baltas lupatas un smalku cukuru, ko zemnieki labprāt ber uz ievainojumiem, un devās pār pagalmu pie Jāņa. Drebošiem pirkstiem viņa aizsēja brūci un aprima iekšēji tikai tad, kad puisis vairākkārt apgalvoja, ka sāpju gandrīz nemaz nejūtot. Un saviem vārdiem it kā par apstiprinājumu viņš uzsmaidīja Ievai un sacīja mīkstā balsī: «Paldies, saimniec, paldies.»

Naktī pēc šī niecīgā notikuma Ieva gandrīz nemaz neaizmiga. Viņai likās, kā kad tā arvienu vēl sajustu Jāņa siltās asinis pie savām rokām. Viņa trina tās pie palaga, uzlika tās uz segas, vārtījās pa gultu un raudāja.

«Ko darīt - ko darīt!...»

Kad diena bij ataususe un Ieva piecēlās, viņa izskatījās nopietna kā cilvēks, kas kaut ko negrozāmi apņēmies. Mierīgi viņa strādāja dienas darbu, bet nepārsēja Jāņa pirkstu, kad puisis to lūdza, bet lika to izdarīt savai rokasmeitai. Viņai vakar no asiņu uzskata esot palikuse nelaba sirds, viņa atvainojās.

Neilgi pēc tam, kad Jāņa pirksts bij sadzijis, Ieva sacēla lielisku troksni pēc puskukuļa maizes, kuru viņa sacīja esam nozudušu. Tā kā maizes gabals neatradās un neatradās, tad Ieva izmeta pret Līzi, ļoti pļāpīgu kalponi, nezin vai tikai kukulis Jāņa mātes kaktā neesot nozudis. Vēl tai pašā dienā Jānis ar sasarkušu ģīmi iegāja pie saimnieka un vaicāja, vai saimniece tiešām tā esot runājuse un viņa māti turot par zagli.

«Par zagli es viņu neturu,» Ieva atbildēja, «bet brīnums ir, kur tā maize varēja palikt.»

Ar šiem vārdiem pietika. Jānis atsacīja un aizgāja arī tūlīt citas vietas meklēt.

«Vajadzēja viņu salabināt,» Lausks sacīja. «Tāds krietns cilvēks, un viņa māte jau nu tās maizes nav zaguse.»

«Zināms, ka nav. Bet, kad viņš tik ātrs, - lai iet arī!»

«Ja tu tā gribi, manis dēļ,» Lausks noteica un nesacīja vairs ne vārda palikšanai par labu, kad Jānis pagalmā iebrauca ar svešu zirgu un mantas sāka likt vezumā.

Pie sarēķināšanās, kuru Ieva izdarīja, viņa puišam visu gada algu uzlika uz galda.

«Lai neiznāk veltīga tiesāšanās,» viņa piebilda.

«Es nemaz netiesāšos,» Jānis atteica, izskaitīja naudu un atlika to uz galda atpakaļ. «Tik daudz man nenākas.»

«Ņem nu vien. Mana ātruma dēļ tu aizej, tad jau man piekrīt ciest to skādi.»

«Nē, neņemšu,» puisis cieti atbildēja.

Ieva paņēma naudu un pāršķīra to uz pusēm.

«Kad ne, ne, - pietiec tad ar pusi vien.»

Jāņam nenācās ir vēl ne trešās daļas, un viņš tādēļ no jauna vilcinājās naudu saņemt. Bet beidzot viņš to taču satvēra un klusēdams iebāza makā.

Tad viņš atvadījās.

Ieva viņam sniedza roku un spieda to sirsnīgi.

«Ardievu, Jāni, ardievu! Staigā laimīgs!»

Un tad puisis kopā ar māti aizbrauca.

Lai gan mājā tikai viens kakts palika tukšs, tomēr Ievai tā bij, it kā visa saime būtu aizgājuse projām. Neizsakāms žēlums viņu sagrāba. Nekas viņai vairs nepatika. Darbs uz plašām, zāļainām pļavām, saimniekošana mājā, visa lielā manta, Lauska apkopšana - viss viņai līdz kaklam bij apnicis. Te par laimi viņu apmeklēja Ilze. Viņa bij apprecējusēs un valdīja kopā ar vīru zem pusgraudnieku vārda Lauska otras mājas, kuras tas no nelabā galā mirušiem znota un meitas bij mantojis. Ilze bij paņēmuse līdz savu pirmdzimto, četrus gadus vecu, mundru zēnu, kas ar savu jautrību izklīdināja Ievas grūtsirdību. Nelaimīgā saimniece puisīti tā iemīļoja, ka vairs nemaz negribēja laist projām. Bet mazais neparko viens pats pie viņas negribēja palikt. Tātad Ilze bērnu atkal aizveda, un Ieva iestiga agrākā grūtsirdībā. Viņas dvēselē bij sāpīgi aizkustināta jauna stīga. Kādēļ viņai arī nepiederēja tāds mazs baltgalvītis kā Ilzei? Vai ap viņu nekad neskraidīs jautrs bērnu pulciņš?... Nē, nekad, nekad...

Kā apmulsuse viņa staigāja apkārt. Vai viņas vecais mūžīgi gribēja dzīvot? Viņš viņu bij pievīlis... Viņa atminējās tā neskaidri, ka viņš, viņu uzrunādams, bij sacījis, ka tikai pāris gadiņus viens vairs gribot dzīvot. Kaut ko tamlīdzīgu viņš bij teicis. Un nu - par ko viņš nemira? Vai Ievai pašai nāve bij jāatsauc?... Un ar ienaidu, kurš būtu nonāvējis, ja tam būtu bijis nāvētāja spēks, viņa nolūkojās astoņdesmit gadus vecā vīrā, kā tas no klēts uz stalli, no staļļa uz istabu ar stingriem solīšiem tekāja. Tas izskatījās vēl tāds, kā kad viņš vismazāk savu simto gadu gribētu piedzīvot!

Nejēdzīgas domas pamodās Ievā. Vecais bij jānozāļo. Ja viņš piepeši nomirs, kas gan meklēs pakaļ, kādā nāvē tas aizgājis! Vai viņam mirstamā stunda sen nebij klāt? Vai viņi nebij tik saticīgi dzīvojuši, ka jauni apvainojumi nemaz nevarēja izcelties? Un, ja tie arī izceltos, ja tiktu pierādīts, - vai tad viņa arī nevarēja mirt? Ko viņai šitāda dzīve līdzēja?

Tā Ievas dvēsele iegrima arvien lielākā tumsā. Viņa sāka sūroties par miega trūkumu un pēdīgi dzīrās braukt uz dakteri pēc zālēm. Zirgs jau bij aizjūgts, kad kāds ar joni iebrauca pagalmā un paziņoja Ievai, Ilze mirstot nost, lai braucot atvadīties. Kā spēcīgs sitiens ūdenī izjauc burbuļus, kas no dubļainā dibena sakāpuši uz virsu, tā nelaimes vēsts piepeši izklīdināja Ievas nejaukās domas. Viņa iesēdās ratos un aizsteidzās uz māsu.

Bija patiesība, Ilze nāvīgi bij saslimuse. Bet mirt viņa nenomira. Ar lielāko rūpību no Ievas kopta, viņa pārcieta bīstamo izšķiršanas brīdi un sāka tad pamazām atspirgt. Pēc kādām nedēļām viņa jau gultu varēja atstāt.

Ieva neatminējās sen tik maigi gulējuse kā pēc šī priecīgā atgadījuma. Piecēlusēs viņa jutās tik viegla un jauna kā meitene. Viņa vēl kādu laiciņu palika pie māsas, un, kad viņa beidzot brauca uz māju, tad viņai izlikās, it kā viņa no tās nevis vairāk nedēļu, bet vairāk gadu būtu bijuse projām. Viņa ilgajās pēc savas saimniecības un iebrauca ar gluži paceltām jūtām pagalmā. Lausks bij zinājis viņas pārbraukšanu un bij ap durvīm licis aplikt ozollapu viju un istabās piekārt vaiņadziņus. Šis negaidītais zaļais sveicinājums Ievu dikti sakustināja, un viņa večam mīļi spieda roku. Bet ak! Ko tas viss līdzēja - vecs un neglīts viņš tomēr bij un palika...

Ar jaunu sparu Ieva nodevās saimniecībai. Darbs, darbs bij viņas glābiņš pret visādām domām, to viņa atzina. Viņa strādāja līdzīgi kalponei un uzturējās tādā kārtā labu laiku pie mierīga prāta. Bet lēnām lēnām uz viņu atkal nolaidās pelēkais grūtsirdības plīvurs... «Priekš kā es eju? Kam taupu? Kam tas viss paliks?» viņa sevi rūgti vaicāja. Viņa bij pārliecināta, ka Lausks vēl tik ilgi dzīvos, ka viņai vairs neatliks laika otrreiz precēties. Īgnums pret veco viņā atkal pamodās.

Apnikuse liekuļošanu, vienaldzīga kļuvuse pret ļaužu valodām, viņa savu jūtu vairs tā neslēpa kā agrāk. Lauskam šad un tad bij jādzird pa nelaipnam vārdam. Bet viņš to neņēma ļaunā. Viņš redzēja, kā Ieva gāja un pūlējās, un viņš zināja, ka tam, kam pilnas rokas darba, nav vaļas savus vārdus katru reizi rūpīgi nosvērt. Viņš redzēja, ka manta krājās, un tas viņam darīja prieku. Diezgan jau nu, zināms, viņam bij ir bez Ievas iešanas, bet veciem ļaudīm vispār nu reiz prāts vedas uz taupīšanu, un, ja viņi paši to vairs nespēj, tad redz vismaz labprāt citus pēc viņu patikšanas rīkojamies.

Tādēļ Lausks arī cieta klusu, kad Ieva viņam ar ēšanu tik smalki neiztapa kā agrāk. Viņam jau, paldies Dievam, vēl viss gāja pie sirds. Kādēļ tad ar to cepšanu un vārīšanu tik daudz nopūlēties!

Bet ar laiku arī saime sāka manīt, ka ēšana palika citāda. Iemesls bij tas, ka Ieva bij sākuse skopot. Pastāvīgi nodarbojoties ar krāšanu, taupīšanu un kopā vākšanu, viņai pēdīgi bij palicis par ieradumu visu, kas tai piederēja un nāca rokās, nolikt, glabāt, taupīt, vairot un atkal vairot, bez mērķa, bez iemesla...

Apklusuši bij jautājumi: «Kam es krāju?» Aprimis bij Ievas karstais izmisums. Ne t a s viņu vairs bez gaismas no gultas dzina ārā, bez gaismas ļāva doties pie miera, bet akla, slimīga mantas kārība.

Bet pa tam Lausks bij sadzīvojis savu astoņdesmit sesto mūža gadu. Viņa miesa bij pilnīgi izdēdējuse, un viņa āda spīdēja dzelteni-pelēkā krāsā. Bet «mirt viņš vēl nemirs», sacīja ļaudis. Ieva bij pārvērtusēs par tuklu, bālu māti un izskatījās tā, it kā viņa nevienai puķītei nevarētu paiet garām, tās ar kāju nenominuse.

Viens no viņas mīļākiem darbiem bij ravēšana. Plūkt, plūkt, izplūkt un atkal un atkal izplūkt un likt kaudzē - tas viņai patika...

Tā viņa reiz dārzā sēdēja starp jaunu biešu dobēm. Blāķis virzas, klinģerīšu un kumelīšu bij viņai aiz muguras. Patlaban viņa izrāva jaunu usni, bet līdz ar to iznāca biete. Gribēdama viņu atkal iestādīt atpakaļ, Ieva iegrūda kreisās rokas pirkstus zemē un ievainoja vidus pirkstu ar stikla gabaliņu, kas dobē bij atradies. Notecēja divas tumšas asins piles pār delnu, un, šais pilēs skatoties, Ievai iekrita prātā izkapts, citas asinis un divas zilas, mīļas acis.

«Paldies, saimniec, paldies...»

Ieva nogrima domās.

Atkal uzsākdama ravēt, viņa ievainojumu bij aizmirsuse un neievēroja to arī pa visu dienas cēlienu. Bet naktī viņa pamodās un sajuta pirkstā sāpes. Nākamā dienā tās pieņēmās, pirksts bij uzpampis un izskatījās tumšzils. Ieva viņam apsēja ceļmalītes, bet sāpes nerima un palika uz nakti gluži nepanesamas.

Otrā rītā Lausks gribēja, lai braucot uz ārstu vai lai to atvedot uz māju. Bet, vai nu bīdamās no izdošanām, vai runādama patiesību, Ieva apgalvoja, ka sāpes mazinoties. Bet pret vakaru viņa vairs nevarēja izturēt un sacīja, lai vedot dakteri. Pēc vairāk stundām ārsts atbrauca. Pirkstu un roku apskatījis, viņš savieba ģīmi un sacīja, ka neesot labi. Taukā, labi mēslotā zemē arvien atronoties daudz pūstošu vielu un asinīm kaitīgu dīgļu, kuri tās viegli spējot saģiftēt. Tāda saģiftēšana, diemžēl, pie Ievas rokas esot notikuse. Rokai esot piemeties brants, un tā līdz locītavai esot jānoņem. Lai saimniece steidzoties uz kaimiņu draudzes slimnīcu, šis tādas griešanas nedz te, nedz pie sevis mājās nevarot uzņemties izdarīt.

«Dodiet zāles, daktera kungs!» Ieva sacīja. «Es rokas neļaušu nogriezt.»

Ārsts vēlreiz izskaidroja, ka tas nepieciešami un steidzami esot jādara un lūdza, lai neviena acumirkļa nekavējoties doties ceļā. Zāles te nekādas vairs nelīdzēšot.

Bet stūrgalvīgi Ieva palika pie pirmiem vārdiem, ka rokas neparko neļaušot noņemt, un ārsts aizbrauca, apsolīdams atsūtīt ko neko priekš sāpju mazināšanas.

Dažas dienas vēlāk Ieva gulēja zārkā.

Vecais Lausks mirka vienās asarās.

«Kam nu tev jau vajadzēja mirt!» viņš samisis gaudās. «Vai es tavā vietā nevarēju aiziet! Ko nu viens še darīšu, ko iesākšu!... Ak, tu pret mani biji tik laba, tik laba... Tu mani mīļoji daudz vairāk nekā mana pirmā... Dusi nu, dusi saldi... Es jau tev arī drīz iešu pakaļ... Es tev uztaisīšu lielas bēres... jā, tās es tev uztaisīšu...»

Un viņš noliecās pār zārku, un viņa izkaltušās lūpas noskūpstīja Ievas mēmo muti.

NAUDA ZEĶĒS

Krāsns stūri iespraustais skals, ap kuru Taurēnu sievieši sēdēja un vērpa, kūpēja dikti un dega tumši. Ratiņu spoles griezās ātri un pildīja lielo saimes istabu ar vienmuļīgo, jauko troksni, kurā klausoties tik viegli var aizlaisties miegā. Bērni un vīrieši tad arī jau gulēja maigi un mierīgi savās gultās, tikai viens vienīgs no pēdējiem, jauns puisis, vēl bij kājās un vija pastalu auklas.

«Skals dzisīs,» viņš sacīja, ugunī skatīdamies, kuras liesmiņa pamazām metās mazāka. «Ilz, iespraud viņu slīpāk!»

Bet Ilze aiz ratiņa trokšņa nedzirdēja viņa vārdu un vērpa mierīgi tāļāk. Viņš piekāra kāsīšus pie vadža, piegāja pie krāsns stūra, izņēma skalu iz melnā roba un nodrikšināja ogles pie kula. Viņš drikšināja ilgi, un pa to laiku istabā valdīja gandrīz pilnīga tumsa.

«Ko tu tur nu, Jāni, dari par blēņām!» kāda sieva iesaucās un izrāva puišam pēkšņi skalu no rokas. «Tāda uguns puiša nevajaga.»

Tai pašā acumirklī skals atkal iedegās un sieva redzēja, ka Jānis ātri savu roku atrāva atpakaļ, ko bij pielicis pie Ilzes vaiga. Sajucis viņš atkal uzsāka vīt, bet Ilze piecēlās un piegāja pie gultas, kas ar lakatiem bij aizsegta. Viņa atsedza tos un vaicāja laipnā balsī:

«Nu, kā klājas, māmiņ?»

«Tāpat, meitiņ, kā visu dienu - nejūtu nekādu sāpju, tikai spēka vien nemaz nav. Dod man drusciņ dzert.»

Meita paņēma māla krūzīti no tuvējā loga plaukta un pielika to pie mātes lūpām. Slimā dzēra.

«Tā, tā, meitiņ, - redz, redz - nu mēle atkal drusku valga - bija jau gluži sausa - bet par ko tas skals tik tumši deg? Dod man savu roku - lūk, tā - man tā tumši vien ir ap acīm.»

Meita uzsēdās uz gultas malas, mātes izdilušo roku savās abās saņemdama.

«Nāc vēl tuvāk.»

Meita noliecās pār slimnieci.

«Laikam drīz būs jāmirst.»

«Nerunā nu par miršanu, gan jau atkal izveseļosies - dakteris jau arī to teica.»

Ārsts nu gan pavisam citu ko bija teicis. Trīs nedēļas atpakaļ, mātei saslimstot, Ilze saimniekam bija lūguse zirgu un ārstu atveduse. Šis slimnieci bija apskatījis, mierinājis un teicis, lai nemaz nebaidoties, šis došot zāles, no kurām viņa drīz vien atkal tikšot pie spēka. Bet ceļā uz māju viņš Ilzei bij sacījis, lai sagatavojoties uz nenovēršamo: māte miršot. Māte to laikam gan arī pate sajuta, jo kādā dienā, izredzējuse tādu brīdi, kad ar Ilzi bij viena pate istabā, viņa bij izvilkuse no pagalvja apakšas divas smagas zeķes un tās iedevuse Ilzei.

«Tas ir tavs mantojums, viss mans krājums,» viņa pie tam bij sacījuse. «Ņem to, tikpat laikam drīzi būs jāmirst.» Un tad viņa klusā balsī Ilzei vēlreiz bij pārstāstījuse savu dzīves gājumu, lai meita no tā mācītos, kā jādzīvo... Bagāta tēva meita viņa bij likusēs no skaista plukatas apmānīties, kas viņu bez mīlestības, tikai viņas bagātības dēļ bija precējis. Māju un mantu šis cilvēks bij apdzēris, un no visas pārpilnības Ilzes māte savam bērnam ar lielām pūlēm tikai trīssimts sudraba rubļu bija varējuse aiztaupīt. Šo naudu viņa, nevienam nezinot, pie sevis bij glabājuse. «Līdz šim,» tā māte bija nobeiguse runāt, «līdz šim tev vēl neviena precenieka nav bijis. Bet, kad pasaule izdzirstu, ka tev nauda, tad jau nu to netrūktu. Un redz, meit, to starpā varētu arī kāds gadīties - un kā nu negadītos, - kas gan tev patiktu, bet kam tu nepatiktu, kam tikai tava naudiņa patiktu. Tādu paņēmuse par vīru, tu ieskrietu tādā pašā nelaimē, kādā es savā laikā. Tādēļ, meit, klausies manos vārdos, nestāsti nevienam, cik tev naudas. Ja tad tevi kāds ņems, tad viņš to darīs patikšanas dēļ un gan tad naudu atradīs.»

Ilze raudādama bija saņēmuse dārgās zeķes un māti tādiem pašiem vārdiem mierinājuse kā nupat, un viņas labo roku glaudījuse. Bet toreiz roka nebija bijuse tik izdiluse kā tagad. Nebij bijuse arī tik dzestra. Un, jo ilgāki Ilze to savās rokās turēja, jo aukstāka tā likās topam. Piepeši Ilzei drebuļi pārskrēja pār miesu.

«Jāni, atnes uguni!» viņa iesaucās lielās bailēs. «Drīzi!»

Te skals nodzisa, un istabā piepeši valdīja melna tumsa. Ratiņi apstājās, vairāk balšu iesaucās: «Kas nu?»

Un kā atbilde iz kakta skanēja Ilzes trīcošā balss, kas sacīja: «Māte laikam nomiruse.»

Jānis ātri uzrāva spičku un aizdedzināja skalu. Ar troksni sievieši atgrūda ratiņus pie malas un piecēlās. Jānis piegāja ar skalu pie gultas - jā, tur gulēja Ilzes māte, aizmiguse mūžīgā miegā.

Svētdienā pēc Ilzes mātes bērēm Jānis aizsauca Ilzi uz puišu klēti.

«Nu mums jāsarēķinās,» viņš sacīja. Proti, tādēļ ka Ilzei nebija neviena radenieka, Jānis ar Taurēna atļauju bij bijis tas izdarītājs pie Ilzes mātes bērēm.

* * *

«Sarēķināsimies ar,» Ilze atteica, un tad Jānis tai visu galu no gala rāva priekšā, un viss bij kārtībā, un Ilzei vēl atlika divi rubļi no Jāņam priekš bērēm iedotās naudas.

«Paldies, paldies, Jānīt, par visiem taviem pūliņiem,» meita sacīja, naudu lādē ieslēgdama, «nudie visi bērenieki tevi lielīja, cik labi tu visu izdarījis, gluži kā priekš savas mātes un nevis kā priekš svešnieces.»

«Vai tad nu viņa priekš manis arī bij kā svešniece?» Jānis atbildēja. «Lāpīja man vienādiņ cauros kreklus, zeķes arī.» Viņš nopūtās. «Kas tagad lāpīs?»

«Gan jau nu gadīsies lāpītāja,» Ilze atteica, un labu brīdi klusums valdīja klētiņā.

«Šitā lāde nu arī tava,» Jānis atkal uzsāka, uz lādes vāku, pie kuras viņš bij atspiedies, ar plaukstu uzsizdams, «nu tev divas.»

«Jā, nu man divas.»

«Bagāta meita.»

Ilze pasmīnēja.

«Bagāta? Kas tur nu gan daudz tai mātes lādē! Pāris deķu, pāris audekla gabalu, strīpaiņi, zila un sarkana cepurīte, jostas, tas viss!»

«Nu, nu? Un pašā dibinā?»

«Kas tur lai ir?»

«Naudas zeķe!»

«Naudas zeķe?»

«Nu jā - tev māte bez drēbēm arī kādu kapeiku naudas būs atstājuse.»

Ilze cieta acumirkli klusu. Tad viņa atbildēja. «Nava vis.»

«Ej nu, ej! Nu tu mānies!»

«Es mānos? Vai tad tev māte kādreiz teikuse, ka viņai ir nauda, ko man atstāt?»

«To nu gan ne, bet visa pasaule jau runā, ka tavai mātei nauda esot bijuse. Var jau būt, ka cilvēki tikai tā melš vien, bet tu nu man gan varēji parādīt to uzticību un man pastāstīt taisnību. Neiešu jau nekā izpļāpāt. Tu jau mani gan zini, kāds vienādiņ pret tevi esmu bijis. Vari man uzticēt.»

Jānis apklusa, skatījās gandrīz bailīgi jautājoši Ilzes ģīmī un bungoja lēnām ar pirkstiem uz Ilzes mātes lādes.

Jāņam runājot Ilzes vaigi bij kļuvuši karsti. Kādēļ gan Jānis tik dedzīgi jautāja, cik viņai naudas? Viņai iekrita prātā, ka tas jau agrāk šad un tad ar līkumu bij lūkojis izzināt viņu naudas apstākļus. Tas nenotika bez nodoma! Ilzei iekrita prātā mātes padoms.

Un viņa sacīja: «Neej nu cilvēku valodās klausīties, vai tad nu māte tiem savu naudu deva skaitīt! Viņa man nav vairāk kā tikai desmit sudraba rubļu atstājuse.»

«Desmit - sudraba - rubļu,» Jānis lēnām atkārtoja, it kā pie katra vārda apdomādamies, un nodūra galvu. «Desmit rubļu - tas ļoti maz.»

«Cik tad viņai bij atstāt!» Ilze sadusmota gribēja iesaukties, bet viņa savaldījās un gaidīja, vai Jānis vēl kā neteiks. Bet tas cieta klusu un lūkojās zemē.

«Nabaga iebūvieša atraitne jau nekādas mantas nevar sakrāt,» Ilze sacīja.

«Tiesa, tiesa, bet agrāk viņa bij liela saimniece, un es domāju - cerēju - -»

Neizrunājis Jānis apklusa un lūkojās atkal zemē. Tad viņš, galvas nepacēlis, pēc brītiņa izgāja no klētiņas.

«Viņš cerēja, ka māte man atstās lielu pūru!» Ilze nodomāja. «Tāds viltnieks!... Ak, viņš manis nekad nav mīlējis!» Un, žēlabu pārņemta, tā atspiedās pret lādi, kuras dibinā gulēja divas ar sudraba gabaliem piebāztas zeķes, un raudāja rūgtas asaras.

* * *

Bagātā Lieldāldera sieva reiz bij teikuse, ka Jānis esot ļoti glīts puika. Jānis aiz pateicības par šitādu uzlielīšanu viņai bij aizlaidis zinu, ka šis sakot, Lieldālderiete esot ļoti neglīta sieva. Pēc Lieldāldera bērēm - bagāto saimnieku apglabāja nedēļu vēlāki nekā Ilzes māti - Jānis atkal dabūja zināt, ka tā vienā nedēļā divas reizes visā istabā esot teikuse. Jānis esot pagasta skaistākais puisis. Nu Jāņam bij lēta reize Lieldālderietei ziņu aizlaist atpakaļ, ka viņa pagasta visnesmukākā atraitne, bet viņš tā nedarīja. Viņš vaicāja, vai tikai Andžs - Lieldālderietes puisis, kas Jāņam savas saimnieces vārdus bij atstāstījis - nemānoties vien, un, kad tas atbildēja, kāds labums gan šim no tādiem māņiem varot atlēkt, Jānis kļuva domīgs.

Nākošā svētdienā baznīcā iegājis, viņš nekāpa vis augšbaznīcā, kā to līdz šim bij darījis, bet pārlaida acis pār sieviešu pusi un nostājās pret to krēslu, kurā Lieldālderiete sēdēja.

Pēc dievvārdiem Jānis iznāca reizē ar Lieldālderieti no baznīcas un sveicināja to ārā. Bagātā atraitne ļoti laipni atņēma sveicinājumu un vaicāja, kā labi ejot.

Ejot labi Jānis atbildēja.

Viņš nostājās netāļu no Lieldālderietes, kura skatījās garām ejošos baznīcēnos. Tā kā viņa vairāk nekā nesacīja, šim arī nekas neiekrita prātā, par ko ar Lieldālderieti būtu varējis runāt, Jānis pacēla cepuri, sveicināja un aizgāja.

Kādā citā svētdienā, kad Lieldālderiete viena pate bij atbraukuse uz baznīcu, Jānis viņai atraisīja zirgu no slitas un palīdzēja tikt kamanās. Divas nedēļas vēlāk viņam gadījās šo uzmanību atkārtot. Šoreiz saimniece viņam par to sniedza roku un sacīja, ja Jānis gribot, lai braucot kādu gabaliņu līdz. Kādēļ ne? Jānis iesēdās kamanās un brauca laipnajai atraitnei vienu versti līdz. Viņa to arī vēl tālāk būtu paveduse, bet viņu ceļi tikai vienu versti vien gāja kopā, tad Jāņam bij jānogriežas. Atvadīdamās saimniece Jāņam sacīja, lai tak šis kādu reizi arī nākot uz Lieldālderiem, laikam jau vēl nekad tur neesot bijis. Šiem tagad Andžs esot izbrūvējis labu alu, lai atnākot vai nākošā svētdienā.

«Redzēs, kā iznāks, jāaiziet jau būs,» Jānis atteica un deva saimniecei roku...

Šai nedēļai aiztekot, Jānis bij manāmi klusāks nekā senāk.

«Nezin kas tam Jāņam noticis, kas ne,» Ede, Taurēnu otrā dienestniece, sacīja uz Ilzi, «viņš uzreiz palicis tāds bēdīgs un domīgs. Ni vairs ar mums tā joko, ni knakstās kā agrāk.»

«Viņš bēdājas un domā, kur ņemt bagātu sievu,» Ilze asi atbildēja.

Viņa nejaudāja, kādu patiesību tā ar šiem vārdiem bija izrunājuse.

Sestdienas vakarā Jānis pirtī pērās kā traks un, kad citi zobodamies piezīmēja, šis jau ādu pārsitīšot, viņš smējās un sacīja, palaidņiem jau tā arī vajagot dot par ādu, ka tā pārplīstot, - atbilde, kas palika no visiem nesaprasta.

Otrā dienā Jānis aizgāja uz Lieldālderiem.

Saimes istabā trīs puiši sēdēja pie galda un spēlēja uz savu trumpu. Visi trīs Jāņa pazīstami, viņi ar to draudzīgi sasveicinājās, un viens tūliņ piezīmēja, lai sēstoties tam blakus un spēlējot līdz, četriem allaž ejot «modīgāk» nekā trim vien...

Varot jau nu gan spēlēt, Jānis atteica, bet papriekšu esot drusku jāapsildās.

Tad visi četri uzsāka spēlēt.

Jānis bij domājis, ka viņa atnākšana uz Lieldālderiem tikšot sevišķi ievērota un ka puiši jautāšot, pēc kā šis nācis. Priekš šī jautājuma viņš tad arī jau ceļā bija sagatavojis vajadzīgo atbildi, bet, kā likās, velti, jo neviens netaisījās uz tādu taujāšanu. Visi trīs laikam domāja, ka Jānis uz tiem nācis paciemoties, kā jau tas draudzīgu puišu starpā mēdz notikt.

«Vai saimniece mājā?» Jānis, reiz kārtis izdodams, vienaldzīgi jautāja. Viņam saimnieku gals likās esam kluss un tukšs.

«Mājā, mājā,» viens puisis atbildēja un otrs pielika: «Laikam gaida viesu. Vakar ālējās ar istabas tīrīšanu un uzkopšanu; šorīt pate tā mazgājās, kā kad visu nedēļu būtu bijuse kult.»

Jānis aizlika savu plato roku vaigam priekšā, lai runātāji neredzētu, ka tas notvīka.

Ap pusdienas laiku saimniece iznāca no savas istabas un vēlēja ēst pusdienu. Jāni ieraudzījuse, tā likās esam pārsteigta, atņēma labdienu un iesaucās: «Kāds vējš tad tevi šurp atpūtis!» Tad viņa atkal iegāja savā istabā.

Pēc brīža durvīs no jauna atvērās, saimniece parādījās tajās un sacīja: «Ciemiņ, vai neienāksi arī drusku dziļāk!» Atbildes nenogaidījuse, viņa pazuda - durvis palika pusviru.

Jānis nobeidza iesākto partiju un tad piecēlās. «Jāiet ir, kad sauc.»

Izbrīnējušies puiši viņam noskatījās pakaļ.

«Ko tad tā no viņa grib?» pirmais sacīja.

«Vai tad viņa priekš Jāņa istabu un sevi būs spodrinājuse?» otrais prasīja.

«Nav liels, nav liels,» trešais piemetināja, «pagāns, diezgan glīts cilvēks, lai katru jaunu meitu satracinātu, nevis vēl tādu pavecu ķeseli kā mūsu saimnieci.»

Saimnieces istabā galdiņš bij klāts, un uz tā stāvēja plācens, sviests un medus. Vienā pusē galdiņam sēdēja Lieldālderiete, otrā pusē bij tukšs krēsls. Uz šo krēslu saimniece rādīja un sacīja: «Sēsties.»

Jānis nosēdās.

«Un ēd pusdienu,» viņa laipni pielika, Jāņa pusē stāvošo medus bļodiņu tam vēl tuvāki piebīdīdama klāt.

Jānis pacēla lielo roku un atbraucīja pierē iešļukušās matu sprogas atpakaļ; viņa platās krūtis vareni sacēlās un saplaka, tas skatījās nedroši istabā apkārt un sacīja: «Vai pulkstens jau tik daudz?»

«Jā, jau pusdivi, laiks ēst, bet liekas, ka tev vēl negribas. Vai varbūt kāda čarciņa - man tur skapī -» saimniece gribēja piecelties.

«Nē, nē, lai paliek!» Jānis iesaucās. «Es nedzeru.» Un, uz galda gulošo nazi satverdams un tā galu lēnām uz galda sizdams, viņš runāja: «Saimniec, nevaru ēst, pirms neesmu izrunājies. Man tev kas jāsaka. Man liekas, ka tu uz mani turi labu prātu... Smuka tu neesi, laba tu esi. Tu zini mani, es zinu tevi. Ja tu mani gribi precēt, es tevi gribu ņemt... Saki, - ko domā?»

Tā! Izrunāti bij vārdi, kas viņa sirdi veselu nedēļu smagāk nekā akmens bij spieduši.

Viņš nolika nazi uz galda, atspieda galvu rokā, tā ka tā arī acis apsedza, un atkal tam krūtis lieliski sacēlās un saplaka.

Drusku pārsteigta saimniece skatījās skaistajā puisi, kas tagad meitenei līdzīgi bij nosarcis.

«Ko es domāju?» viņa priecīgi iesaucās. «Ak, ko es tur nu citu varu domāt kā to: tādu puisi kā tevi es gan ņemtu par vīru!»

Un tad Lieldālderiete iesāka gardi un laimīgi smieties un sniedzās galdam pāri, satvēra Jāņa roku, kurā tas galvu bij atspiedis, un noņēma to viegli no viņa acīm.

«Neesi nu tik kaunīgs! Ko tur nu vairs - nu jau viss kārtībā!... Bet cik asa tava roka, mīlīt! Tagad tā kļūs mīksta kā kungam. Lieldālderiešam tāda darba nevajaga strādāt, kas rokas pataisa asas!...» Un samīlējusēs atraitne rotājās ar aso roku, spieda un glaudīja to labu brīdi, līdz Jānis pacēla acis un skatījās Lieldālderietē. Tas bija tāds savāds mirklis - bez asarām un tomēr tāds valgs, - saimniece palaida Jāņa roku vaļā un sacīja:

«Tagad ēd!»

Kad Jānis pusēdā iejautājās, vai nevarot no lielītā alus dabūt nodzerties, tad Lieldālderiete nosarka un sacīja:

«Alus!... Ko tur nu savu brūtganu vairs lai apmeloju! Mums alus nemaz nava. Es tik tā ar tevi mānījos vien, lai tu drīzāk atnāc šurp.»

* * *

Visa pasaule brīnojās par Jāņa nedzirdēto laimi. Visa pasaule viņu apskauda, un katrs neprecējies puisis vēlējās būt viņa vietā. Tātad jādomā, ka tās laikam bij prieka asaras, ko viņš savā kāzu naktī raudāja, izgājis Lieldālderiešu pagalmā, kamēr istabā sveces mirdzēja, glāzes skanēja, mūzikanti spēlēja un skaļas balsis uzsauca augstu laimi «jaunajam pārim»...

* * *

Jānis bij trīsdesmit astoņi gadi vecs, kad viņa sieva sava mūža sešdesmit otrā gadā nomira. Astoņpadsmit gadu viņi bij sadzīvojuši mierīgā laulībā, un pa to laiku Jāņam patiesi rokas bij kļuvušas mīkstas. Rokas mīkstas, bet piere krunkaina. Savu ziedu laiku tas bij pavadījis pie novītušas sievas sāniem. Bet neviens nebij dzirdējis viņu par to žēlojamies «Visa laba kopā jau pat ķēniņi un ķeizari nedabū baudīt, ko tad nu vēl tāds vienkāršs zemnieks kā es!» viņš mēdza sacīt, kad viens vai otrs no viņa draugiem - tiem pašiem, kas papriekšu viņa laimi bij apbrīnojuši - viņam jautāja, kā šis ar tik vecu sievu tik mierīgi un pieticīgi kopā varot dzīvot? «Bez manas gribas viņa jau manis nevarēja apprecēt, un caur viņu esmu ticis pie bagātības un visāda laba, ko citādi nemūžam nebūtu sasniedzis. Vai tad nu par to lai iesāku trakot, ka esmu panācis, ko gribējis? Diezgan liels ir to pļunduru skaits, kas, iegājuši pie vecīgām sievām iegātņos, tā dara, kā kad tiem pēc kāzām vien vēl acis par savu sievu nesmukumu un vecumu būtu atdarījušās. Nu tie āksti ir nelaimīgi, nu tie sāk ālēties un pasaulei rādīt, kā tie svešu mantu, priekš kuras sakrāšanas tie pirkstu nav pacēluši, prot saliet rīklēs. Es šo muļķu skaitu negribu pavairot!...» Lūk, tik prātīgi Jānis zināja runāt, un tik prātīgi viņš savā laulībā arī prata dzīvot, izņemot pirmo gadu, kad arī viņš šad un tad sadzēries pārnāca mājā.

Kad sieva bij nomiruse, viņš neraudāja, bet viņš arī nepriecājās. Tā līdz pēdējam galam viņu ar tādu pašu mīlestību bij mīlējuse kā astoņpadsmit gadus atpakaļ, reti kad ar viņu sabārusēs, un medus bļodiņu, kā pirmo reiz viņu mielodama, tā arī uz priekšu vienmēr viņa pusē uz galdiņa nolikuse. Pat uz nāves cisām viņa vēl par Jāņa labklāšanos bij rūpējusēs. «Jānīt,» viņa kādā dienā bij teikuse, «kad būšu nomiruse, tad tev atkal jāprecējas. Bet neprecē par daudz jaunu. Ņem tādu, kura tavam vecumam piekrīt. Nebūs tik daudz jābīstas, ka tu viņai neapnīc...»

Šie vārdi, kas liecināja no tā, ka Lieldālderietei pie visas viņas laimes bij bijušas savas slepenas raizes, Jāņam katru reizi iekrita prātā, kad viņš par vienu vai otru meitu pārdomāja, vai to nederētu precēt. Jo precēties viņam jau nu vēlreiz bij jāprecas, vīram, no kura kuplajiem matiem laiks vēl neviena nebij balinājis, atraitnim bez neviena bērna, ar tik lielu saimniecību!

Bet kuru, kuru no visām viņam pazīstamām meitām bij ņemt? «To jaunāko, to skaistāko!» viņa sirds sauca un pukstēja ātrāk. «Turies pie nomirējas vārdiem,» prāts sirdei runāja pretim. Jānis izšķīra šo strīdu caur zālamonisku spriedumu. «Neņemšu jaunas, bet neglītas arī ne,» viņš nodomāja.

Jā, bet kur dzīvo glītas, padzīvojušas meitas?

Lieldālderietis noskatījās garā visās viņam zināmās «vecās meitās» un neatrada nevienas, uz kuru tam prāts būtu iesilis. Brāķis palika brāķis - vai nu tām ar laiku bij gandējies glītums, vai vaiņagiem zīles nobirušas - citām bij pat abas klipas kopā!

Te viņam Ilze ienāca atmiņā. Ilze - kur tā tagad bija? Kas ar to bij noticis? Jānis ar nodomu viņu agrākos laikos bij lūkojis aizmirst, un tas viņam arī bij izdevies. Viņš aptaujājās pēc tās, kur un kā tā tagad dzīvoja, un dabūja zināt, ka Ilze dzīvojot Vilkos, tas ir, kādās kaimiņu pagasta mājās, un ka viņa ar laiku kļuvuse par «vecu meitu». Jāņam apmetās tā savādi ap sirdi. Vai tas nebija likteņa mājiens? «Kā būtu, Jāni, kad tu viņai lūkotu atņemt šo nepatīkamo vārdu - kas zin, caur ko viņa pie tā tikuse!... Kādēļ ne, ja viņa tik nav kļuvuse par daudz neglīta un veca!»

Kādā dienā Jānis nodzina bārdu, saģērbās svētdienas drēbēs un lika brangāko zirgu aizjūgt un zvanu piesiet pie ilkss.

Tad viņš aizbrauca.

Ilz, Ilz, vai tu suņam arī esi devuse ēst, lai viņš tava precenieka nerej?...

Ilze stāvēja pagalmā un skaloja drēbes, kad Jānis Vilkos iebrauca. Suns rēja, un Ilze to apsauca.

«Tā bij viņas balss, bērīt,» Jānis runāja, zirgu piesiedams, «balss daudz nava pārvērtusēs, redzēsim, ko būs darījis ģīmis.»

Viņš tuvojās Ilzei un sacīja mierīgi:

«Dievs palīdz!»

«Paldies, paldies,» Ilze atņēma sveicinājumu tikpat mierīgi, pacēla drusku galvu un tad turpināja naigi savu darbu.

«Jauna jau nu vairs nava,» Jānis pie sevis sprieda, «bet pārtikt var. Man vairāk grumbu pierē nekā viņai.» Ar vienaldzīgi pētošiem mirkļiem viņš lūkojās Ilzes ģīmī, viņa sirds ne par sitienu nepukstēja ātrāk. Un viņš Ilzi reiz tak tik karsti bij mīlējis!

«Ko nu tur tik steidzīgi mazgā?» viņš vaicāja, pie baļļas apstādamies.

«Savus brūtes palagus,» Ilze atbildēja un skaloja tāļāk.

Savus brūtes palagus! Laimīgie vārdi! Nejauši tie viņai bij uzsprukuši uz mēles, kādēļ tos bij atturēt neizrunātus! Vieni vārdi, kas otri - par jokiem jautāts, par jokiem atbildēts!

Bet Jāņam šie vārdi bij kā kukulis. Viņš pats vēl nebij zinājis, kā ar Ilzi uzsākt runu par precēšanos, un nu tā gandrīz ar pirmo vārdu viņu uzveda uz ceļa.

«Savus brūtes palagus!» viņš atkārtoja. «Tā, tā, tas jau gadās gluži labi, es nupat apbraukāju apkārt, saimnieces meklēdams. Tad jau nu laikam būšu iebraucis īstajā vietā, - ar pūru gatava esi, nācēja būsi?»

«Būšu, būšu!»

«Būsi - labi! Un kad brauksim uz mācītāju?»

«Jo drīzāki, jo labāki; šodien vēl neesmu sirma, nez kāda rītu būšu!» Viņa skurināja nogriezto dvieli, lai tas atritinātos, iesvieda to blakus baļļai stāvošā vannā pie citiem izgrieztiem drēbju gabaliem un smējās.

«Kur saimnieks?» Jānis jautāja.

«Istabā.»

«Tā! Nu tad izgriez vien arī vēl tās citas drēbes, iešu tikām ar viņu parunāties. Un tad nāc istabā.»

Jānis iegāja istabā.

«Gribētu zināt, pēc kā gan Lieldālderietis šurp atbraucis?» Ilze nodomāja un nopūtās. Veci laiki tai nāca prātā.

Pa logu redzēdams, ka Jānis piebrauca, Vilks savai tautās laižamai meitai bij uzsaucis, ka Lieldālderietis iebraucis sētā, lai Ieva ātri uzvelkot labākus brunčus un lai gultu galvu spilveņiem pārvelkot tīrus pārvelkamos, un lai tos uzliekot virs deķiem.

Sasveicinājušies abi saimnieki laiciņu runāja par šo un par to, kas jau nu zemnieku runas tādās reizēs mēdz būt, līdz pēdīgi Jānis iejautājās, vai Vilks arī zinot, ar kādu jaunu nodomu šis esot šurp atbraucis.

Kā lai to gan zinot, Vilks atbildēja un smējās blēdīgi.

«Esmu atbraucis jums noņemt meitu.»

Tā, tā - vej, vej, cik ērmotīgi - aiz to izgājušo nakti sapni Vilkam vilks aiznesa jēru... Jā, jā, ko lai dara, ko lai tur dara!

Vai nevarot viņu tagad iesaukt saimnieka istabā, nezin kur paliekot, nu jau tak drēbes būšot izgriezuse un izkāruse - viesis runāja.

Drēbes izkāruse? Lieldālderietis būšot pārskatījies. Viņa neesot bijuse drēbju kārt, bet esot tepat otrā istabā un tamborējot. «leviņ meit, nāc šurp!» Vilks sauca.

Nosarkusi, acis nolaiduse, Ieva ienāca.

«Lūdzu, jaunkundzīt, esat tik laba un pasaucat Ilzi, kas otrā istabā tamborējot,» Lieldālderietis laipni sacīja.

«Ilzi?» Vilks iesaucās. «Jā, tā - Ilzi - pareizi, ej, meit, iesauc viņu. Viņa tagad laikam kūtī pie govīm...»

Ieva izgāja, un pēc laba brīža Ilze ienāca.

«Ieva man sacīja, lai es pie jums ienākot,» viņa runāja drusku nokaunējusēs un palika pie durvīm stāvot.

«Jā, es tevi Vilku tēvam kā savu brūti gribēju rādīt,» Jānis sacīja. «Un nu izsaki arī ar to pašu reizi gala vārdu, kad brauksim uz mācītāju?»

Ilze skatījās gan Lieldālderietī, gan Vilkā.

«Nudie es nu nemaz nesaprotu, kas tā par runāšanu,» viņa sacīja.

«Nu, tu tak pirmiņ apsolījies uz manām mājām nākt par saimnieci, kas tad tur vairāk ko saprast?» Jānis runāja un sāka smieties. «Nebūsi tak par šo īso laiku citādi apdomājusēs?»

«Jā, vai tad tu pirmiņ par tiesu runāji?» Ilze jautāja, un viņas balss manāmi nodrebēja.

«Zināms, viss, ko runāju, bij par tiesu runāts.»

«Tad lai paliek arī tas, ko es pirmiņ runāju, par tiesu runāts!»

Vilks, atstādams Jāni un Ilzi vienus, izgāja otrā istabā, kur Ieva jau atkal uzcītīgi tamborēja. Tur tas nospļāvās...

* * *

Pēc neilga laika Jānis ar Ilzi dzēra kāzas, un, kad pa istabām spēlmaņi spēlēja un viesi līksmojās, tad Lieldālderiešu sētā neviens neraudāja prieka asaru...

Un, kad dzīru troksnis bij apklusis un Lieldālderiešos viss atkal uzsāka, iet savu veco gaitu, tad jaunais vīrs paņēma savu jauno sievu aiz rokas un veda to pa māju apkārt, un rādija tai cik daudz mantas viņai tagad piederēja. Viņš rādīja Ilzei stalli kurā stāvēja pieci brangi zirgi un viens kumeļš, rādīja tai kūtis, kurās bij divdesmit govju, četri teļi un pulks aitu, viņš rādīja tai klēti, kur labība pa brodiņu kāpa laukā, un tad smīnēdams jautāja:

«Nu, kā tev ir ap sirdi, sieviņ, kad iedomā, ka priekš mēneša laika vēl biji nabaga kalponīte un tagad esi bagāta saimniece?»

Tad Ilze atsmīnēja pretim un satvēra Jāņa roku, un sacīja:

«Nu tu man izrādīji manu mantu, nāc, tagad tev rādīšu tavu!» Un viņa vīru veda drēbju klētī un atslēdza savu lādi. Viņa iz tās izņēma palagu, kreklu, dvieļu, cimdu, zeķu nezināmu galu un pēdīgi no paša dibina izcēla divas pilni piebāztas diegu zeķes.

«Kas tas?» Jānis pārsteigts iesaucās.

«Nauda. Neesmu vis tik nabaga, kā tu domā,» Ilze atbildēja, un laime un lepnums, ka viņa arī kaut ko varēja rādīt, pārklāja viņas ģīmi. «Un tā vēl nav visa, pie mācītāja vēl divi simti, palūdzu viņam, lai tos ieliek bankā.»

Jānis brīnējās un purināja galvu. «Ilz, kur tu tik daudz naudas varēji sakrāt?»

«Neesmu arī visas pate sakrājuse, nauda zeķēs man no mātes.»

«Ej nu, ej! Atminos, ka tu man reiz teici, ka māte tev tik desmit sudraba rubļu atstājuse.»

«Toreiz tevi tik tā mānīju vien, vīriņ, māte man atstāja trīssimts rubļu...»

«Ak!» Jānis iesaucās un aizvila pret lādi.

Sabijusēs Ilze saķēra vīru aiz rokas.

«Kas tev?» viņa vaicāja.

Tikai pēc laba brīža Jānis viņai atbildēja.

«Ilz,» viņš sacīja žēli. «llz, ko tu ar saviem meliem esi izdarījuse!... Toreiz, pēc tavas mātes nāves, mans nodoms bij tevi precēt. Es tevi mīlēju, un man likās, ka tu mani arī mīlēji. Bet vai tad tu nezināji, ka man bij jāiet zaldātos? Toreiz vēl saimnieku kontraki atsvabināja no karadienesta. Ja nu tu man taisnību būtu stāstījuse, tad būtu saprecējušies un uzņēmuši kādu mājiņu. Ar šādu nolūku taujāju, vai tev ir nauda. Bet, kad tu man sacīji, ka tev nekā neesot, ka tu manis nevarot glābt no zaldātiem, tad ar rūgtu prātu apņēmos tevi atstāt. Man nevajadzēja sievas vien, bet arī glābējas no zaldātu dienesta, un tādu es atradu Lieldālderietē...»

Viņš smago zeķi Ilzei sniedza atpakaļ, kas bāliem vaigiem to saņēma. Viņa atsēdās uz audekla baķa, aizsēja zeķi, salika rokas klēpi un lūkojās labu laiku domīgi zemē.

«Un tu man nevarēji teikt, ar kādu nolūku tu pēc mana mantojuma taujā?» viņa pēdīgi klusi jautāja. «Tad tev būtu citādāk atbildējuse.»

«Bet, mīļā, tu tak zināji, ka man jāiet zaldātos, un vai es to varēju domāt, ka pēc tik mīļas lūgšanas, kā es tevi lūdzu, lai tu man uzticies, - vai es varēju domāt, ka tu man nestāstīsi taisnības!»

Ilze piecēlās un piegriezās lādei.

«Es muļķe,» viņa čukstēja, un, pēkšņām dusmām un žēlabām pārņemta, viņa pacēla naudu un cirta to lādē, tā ka zeķe pārplīsa un rubļi skanēdami apklāja lādes dibinu. «Nelāgas nauda, es tevi noslīcināšu, es tevi aprakšu!» Un Ilze aizklāja vaigu ar priekšautu un raudāja.

Jānis pasmīnēja. Tādi, lūk, ir tie sievieši, nu viņai vajaga kaut kā, lai varētu izlaist dusmas par savu muļķību.

«Sieviņ, vai tad nu nedzīvā nauda pie tā vainīga, kas noticis?» viņš apmierinošā balsī runāja.

«Jā, zināms,» Ilze atbildēja, «kad man viņas nebūtu bijis, tad nebūtu varējuse melot un tad tagad arī nebūtu tik nelaimīga par saviem meliem.» Un asaras no jauna tai sāka plūst iz acīm.

«Lai izraudās,» Jānis domāja, nolīkās lādē un salasīja izkaisīto naudu, to salikdams mutes lakatiņā. Kad pēdējais gabals tajā bij ielikts, Ilzei asaras arī bij nostājušās.

«Tā,» viņš sacīja un žvadzināja sudraba gabalus lakatiņā, «tos mēs nedz slīcināsim, nedz apraksim, nedz pakārsim - tos mēs Rīgā ieliksim bankā, tur tie nesīs augļus. Diezgan ilgi tāpat brīvā gulējuši lādes dibinā.»

«Varēja jau arī uz priekšu turpat gulēt,» Ilze domīgi runāja, «priekš kā tad nu gan lai to vairojam?»

«Nu, es domāju, tu nebūsi uz priekšu slinkāka par tavu naudu, sieviņ,» Jānis sacīja un smīnēja.

Te sieva nosarka līdz ausīm, iesita vīram viegli pa muti un smējās. Un viņas smiekli Jāņam piepeši atgādināja Zāru un tos trīs eņģeļus, un viņš skaļi smējās līdz. Un no šiem smiekliem abu sirdīs atmodās vecā mīlestība, kas astoņpadsmit gadus bij bijuse aprakta zem sadzīves gružām.

NEZĀLE

Viņu īsti vajadzēja nosaukt par Mozu, jo viņu izvilka iz ūdeņa, gan ne iz Nīlupes un ne Vāraus meita, bet līdzcietīga veca māmuliņa iz pa pusei aizaugušas dzelmes, kura bija meža vidū. Bet, kad minētā māmuliņa rūpējās tikai par savu sēņu un ogu īsto nosaukumu, kuras lasīt bija viņas amats, tad viņa izglābto cilvēka bērnu, neizsacīdama nekādus vēlējumos par viņa nākamo vārdu, nodeva tuvākajo zemnieku māju saimniekam, pie kura mazo, pusmirušo pasaules pilsoni, kad viņš bija nomazgāts, «notes kristībā» nosauca par Jāni. Tad par šo meža māmuliņas savādo atradumu ziņoja pagasta valdei, kura no savas puses šo atgadījumu pēc pienākuma atkal paziņoja bruģu tiesai. Pēdējā atrastā bērna māti stingri lika meklēt, bet meklējums palika bez sekmēm. Tādēļ minētā pagasta valde savā sapulcē - paklausīdama pienākumam, ne pašas dzinekļam - nosprieda atrasto bērnu uz pagasta rēķina uzaudzināt. Vanagu māju saimnieks, tas pats, pie kura bērnu kristīja, izteicās, ka šo žēlsirdības darbu pret pienākošu atlīdzinājumu uzņemšoties, un pagasta valde šo augstsirdīgo piedāvājumu pieņēma bez debatēm.

Seši un pus gadus Vanagu saimnieks līdz ar savu sievu un saviem vairāk bērniem ar nenogurstošu pacietību izpildīja šo kristīga cilvēka pienākumu pie bārenīša, kuram nebija ne tēva, ne mātes, - tad pagasta vecākais nosacīja Jānīti par pieaugušu, un tas nu iesāka ēst paša pelnīto maizi. Viņš tapa par Vanagu saimnieka cūku ganu. Tas arī bij žēlastības darbs, ka Vanags viņu paturēja, jo kurš cits gan būtu pieņēmis mazo zēnu, kura nesavaldāmība un nerātnība bija tapuse par parunu? - Vanags gan bija darījis, ko vien iespēja, lai bērnam iepotētu kristīgus tikumus, viņa sieva rīkstes nebij taupījuse, - kā zināms, šīs zāles Vidzemes mežos aug savā vaļā un tādēļ lēti dabūjamas, - un Vanagu bērni tam allaž bij rādījuši labas priekšzīmes; bet ko tas viss līdzēja pie bērna, kam morāliska nepilnība iedzimuse! No kura cita avota tās jaunās īpašības gan varēja nākt, kas pie Jānīša pamazām parādījās?... Vanaga bērni nemeloja. Kādēļ Jānītis meloja? Kādēļ viņš tik stūrgalvīgi liedza savu vainu, kad mazais Bērtuls tēvam sūdzēja, ka Jānītis iesitis ķēķa lodziņu, iebāzis kaķi darvas traukā vai zirgam no astes izplūcis sarus?...Viņa bērni nezaga. Kādēļ Jānītis to darīja? Kur āboļi bij palikuši, kurus viņš klētī priekš ziemas bij gribējis glabāt?... Viņa bērni bij pieklājīgi, rāmi un godīgi. Kādēļ Jānītis tāds nebij? Kur tās garās skrambas cēlās, kuras gandrīz vienmēr, brīžam gareniski, brīžam šķērsām, viņa seju darīja nejauku, kamēr Bērtulīša, Anužiņas, Reinīša, Madītes un Miķelīša vaigi un degums nekad nebij saskrambāti?... Jā, Vanagu saimniekam bij taisnība, sakot, ka ābols no ābeles tālu neesot kritis.

Divpadsmit gadus vecs Jānis tapa par lopu ganu, bet viņš neganīja vis Vanagu saimnieka lopus, jo tas viņu pie sevis ilgāki nepaturēja, tādēļ ka tad viņam to vajadzētu sūtīt skolā. Un kur viņš, nabags vīrs, to lai iespētu? Soda naudu maksāt arī nebija patīkama lieta, kā viņš to jau zināja no piedzīvojumiem.

Bet pie sava jaunā saimnieka Jānis ilgi neizturēja. Tas no Vanaga bija dabūjis zināt, kāda gara bērns šis zēns esot, un tādēļ pret viņu tajā ziņā arī pienācīgi izturējās. Jurģos Jāņam bija jauns saimnieks, un atkal pēc gada viņam bij no jauna jāmaina dzīves vieta. Par bagātu un taupīgu atzītais Krikums - aprunātāji viņu dēvēja par skopu - šoreiz ar zēnu gribēja izmēģināties. Ļoti lētā alga, par kādu Jānis bij dabūjams, viņu uz to pavedināja. Bez tam viņš jau dažu stūrgalvi caur savu stingrumu bij padarījis prātīgu, vai tad tas pie Jāņa neizdotos?

* * *

Tikko divi nedēļas no Jurģu dienas bija pagājušas, tad Krikums katram, kas to gribēja dzirdēt, apgalvoja, ka viņš vēl nekad savā mūžā tik slinku, stūrgalvīgu un rupju zēnu neesot redzējis, kāds Jānis. Tas zēns citam nekam nederot kā tikai sava maizes devēja kaitināšanai līdi nāvei. Šām viņa domām viņa priekšzīmīgā sieva pilnīgi piekrita, kaut gan citādi viņu domas nevienojās. Pie citām labām īpašībām un tikumiem viņai bija brīnišķa gaišredzība, un tādēļ viņa redzēja daudz lietas, kas citiem vienkāršiem ļaudīm palika paslēptas. Tā, piemēram viņa ne ar mazām izbailēm bij ievērojuse, ka Jānis samērā ar viņa darbību par daudz ēda. Mans Dievs, kādēļ ganu zēnam vajaga daudz ēst! Pie darba, kas prasīja tik maz spēka, kā lopu ganīšana, cilvēks nekad nevar būt tā izsalcis, kāds Jānis vienmēr bij, un Krikuma māte tādēļ ieguva to pārliecību, ka šis zēns tādēļ tik daudz ēdot ka savu saimnieci caur to gribot kaitināt. Labajai Krikumienei tad ūdens radās mutē un asaras acīs, kad viņa redzēja, kādu pulku kartupeļu un sviesta paniņu - mīļo maizīti nemaz neievērojot - Jānis pie pusdienas maltītes sabāza savā mutē. Tik daudz gandrīz pat ne kalpi neēda kuriem bija jāar, jāpļauj siens un jāstrādā citi grūti darbi. Nebija noliedzams, ka Krikums lieliski bija pārskatījies tādu lielu ēdēju saderēdams par ganu. Viņi padarīto misēkli pa daļai gribēja atkal izlabot, Jāni šad un tad likdami pie lielkalpu darba. Bet vai zēns gribēja klausīt! «Esmu pie jums saderējis par ganu un nestrādāšu nekādus citus kā gana darbus,» viņš kā nikns suns rūca caur zobiem. Vai tā nebija atklāta stūrgalvība! Viņi gribēja zēnam darīt labu, gribēja viņu pamazām ieradināt ar grūtiem darbiem, lai viņš nākošā gadā varētu saderēties par pilnīgu kalpu, un pateicības vietā viņš pretojās tādam labam nodomam. Kam šādā atgadījumā pacietība lai nebeidzas? Krikumam tā beidzās, un lietas beigas bija tās, ka Jānis dabūja labu kārtu pēriena. Pēc Krikumienes izsacījuma, pēriens allaž bij īsti veselīgs un labdarīgs - vai viņa to runāja no saviem piedzīvojumiem, tas lai paliek neizpētīts. Bet pie Jāņa šis labdarīgais pienākums nerādījās, - viņš tapa vēl stūrgalvīgāks, nekā bijis, valkāja cepuri uz acīm uzspiestu, un viņa acis caur tās saplīsušo širmi raudzījās vēl spītīgāki nekā līdz šim. Kas te cits varēja līdzēt kā otra kārta pēriena! To viņam arī uzskaitīja.

Bet tad notika kaut kas neierasts, kaut kas nedzirdēts.

Atgadījās, ka pagasta tiesa nākošajā dienā noturēja savu ierasto sēdējumu, un Jānis, saimniekam neko nesacīdams, gāja uz pagasta namu un apsūdzēja Krikumu par patvarību. Nabaga neapdomīgais zēn! Pagasta tiesas priekšsēdētājs bija Krikuma svainis, un tas atvēra platas acis, kad Jānis savu sūdzību nesa priekšā. Tad viņš atvēra savu gudro muti un garākā runā, kurā iepina daudz nozīmīgu bībeles pantiņu, pamācīja Jāni, tai iet uz mājām un ir paklausīgs. Bet, kad viņš redzēja, ka viņa tēvišķā un labi domātā pamācība uz Jāni nedarīja nekāda iespaida, viņš savu balsi pārvērta un asiem vārdiem izbāra Jāņa nepieklājīgo izturēšanos, atgādināja viņam visus viņa netikumus un pēdīgi teica, ka Jānis to varot atzīt par savu laimi, ka tik godīgi cilvēki kā Krikumi viņu pieņēmuši par ganu. Jānis mierīgi noklausījās, līdz pagasta tiesas priekšsēdētājs beidza runāt, un tad īsi un rupji vaicāja:

«Vai pie jums nekādas taisnības nevar dabūt, ko?»

Vispārīga kustība tiesnešu starpā; tiesas priekšsēdētājs, kurš vairāk drīkstēja darīt nekā citi tiesneši, ar dūri sita uz galda, ka tas brīkšķēja vien.

«Pie joda, taisies, ka tiec uz māju, muļķa zēn!» viņš sašutis brēca. «Citādi tev būs jāiepazīstas ar Biezumnieku!»

«Oho! Es tevi jau sen pazīstu, tu -»

«Puika!» Biezumnieks brēca un piecēlās visā cienībā no tiesas galda, tā ka viņa krēsls ar lielu troksni nogāzās gar zemi.

«Nāc vien šurpu!» Jānis izsaucās, izstiepdams dūri pret Biezumnieku, un, iekam kāds viņu spēja kavēt, viņš no tiesas istabas bij izgājis...

Kad Krikumienei par šo notikumu ziņoja, tad viņa teica, ka viņas mati no brīnumiem ceļoties stāvu par tādu nekrietnā zēna bezkaunību. Viņas brāļam, kurš piederēja pie pagasta cienīgākās famīlijas, četru tiesnešu un skrīvera klātbūtnē rādīt dūri, - tādu noziegumu vajadzēja bargi sodīt. Ka Jāni par to nepakāra, bet tikai visā klusībā krietni nopēra, par to viņam bija jāpateicas Krikuma labsirdībai.

Bet gaišmataino Līzi, kas Jānim palīdzēja lopus ganīt, Krikumiene mīlīgāki un ciešāki nekā citās reizēs pamācīja, lai Jānim vairs nekad neļauj aiziet no lopiem, kā viņa nesen bij darījuse; viņš caur tādu vazāšanos nomaldīšoties uz neceļiem, viņam projām esot, kāds vilks varot atnākt utt. - Bet Krikumam viņa teica, ka meiteni arī vajadzējis nopērt. Bet ko lai dara? Ar Līzi vajadzēja apieties «kā ar jēlu olu», jo viņa bij ļoti vārīga un par katru nieku sūdzēja mātei. Ai, un šās mātes mēle bija asāka nekā abējās pusēs griezīgs zobens!

* * *

Līze, slaiki noauguse meitene, kuras sejā bij dziļas baku rētas, bija vienīgā cilvēcīgā būtne, kura Jāni varēja ciest. Spēcīgais, sārtais zēns ar brūnajiem, sajukušajiem matiem, spītīgi mirdzošajām acīm šai nabagai nekošai meitenei ar salmu krāsainajiem, plānajiem matiem jau pašā pirmā dienā bija paticis. Arī pret viņu Jānis iesākot bija bijis rupjš, kāds viņš bija pret katru, bet, kad viņa visu pacieta, un tad, kad viņš tai par daudz pāri darīja, tikai rūgti noraudājās, tad viņš pamazām pārgrozījās, un pēdīgi viņa nelaipnība gluži mitējās. Priekš šādas pārgrozības sekošais atgadījums daudz palīdzēja.

Sējamā laikā dažreiz Līzei, dažreiz Jānim vienam bija jāgana lopi. Tad notika. ka divas govis, Jānim nemanot, bija nošķīrušās no citiem lopiem un iegājušas rudzu laukā, kur tās padarīja diezgan lielu skādi. Kad Krikums šo skādi manīja, viņš bija ļoti sašutis un vaicāja, caur kā palaidnību tas noticis. Pirms Jānis varēja apdomāties, ko atbildēt, Līze teica:

«Es esmu vainīga. Kādā rītā biju aizmigusēs, un tad govis bij iegājušas rudzos.»

«Tu slinkā, miedzīgā, palaidnīgā meitene!» saimnieks sašutis brēca; bet gudrā Krikumiene viņu mierināja.

«Nebrēc jel! Caur to tu neko vairs nelabosi!» viņa teica un tad, uz meitenes pusi pagriezusēs, turpināja:

«Nebaidies vis, bērns; tas ikkatram var atgadīties. Tava māte pļaujamā laikā skādi atstrādās pie labības pļaušanas.»

Ar to lieta bija nobeigta.

«Kādēļ tu vainu ņēmi uz sevi?» Jānis vaicāja, kad viņš ar Līzi bija viens. «Man to skādi vajadzēja atlīdzināt.»

«Jā, tu!» skuķe atbildēja. «Tev trīskārt būtu bijis jāatlīdzina un pie tam jādzird sprediķis, kas būtu bijis garāks nekā tas, ko baznīckungs saka no kanceles.»

«Par Krikuma sprediķi neko nebēdāju.» Jānis teica. «Man viena alga, vai Krancis rej, vai viņš runā!»

«Bet viņš tev būtu darījis netaisnību! Vai viņš tev ticētu, ka govis pret tavu gribu nobradājušas rudzus? Nekad! Un es nevaru paciest, ka tevi teic sliktāku, nekā tu esi!»

Jāņa pateicīgs acu uzmetiens Līzei bija par algu par šiem vārdiem. No šā acumirkļa starp abiem draudzība bija nodibināta, kas vienmēr tapa ciešāka un sirsnīgāka.

* * *

Pavasara pagāja, vasara pienāca. Lauki pārvērtās zaļi, sarkanās zemenes mirdzēja krūmos un grāvju malās, visur bija redzama dzīvību izelpojoša pilnība. Laiks bija jauks; šad un tad uznāca atspirdzošs lietus un atnesa pārmaiņu vienmulīgajās saules dienās.

Jānis un Līze laimīgi ganīja ganāmo pulku. Viņi daudz nerunāja, bet bieži sēdēja kopā - viņa, zeķes vai cimdus adīdama, viņš, karotes vai citu ko taisīdams; brūnais Krancis pa tam snauda pie viņu kājām. Līzei visvairāk patika priekšpusdienas. Kamēr govis un aitas rasainā zālē ganījās, Līze un Jānis viens pa otram varēja pagulēties. Kad Jānis gulēja, viņš galvu mēdza nolikt uz skuķes ceļiem vai viņas klēpī. Tad viņa varēja ieskatīties tā mīļā sejā. Viņa daudzreiz domāja par to, cik mierīgs viņš izskatījās guļot un cik niknis viņš varēja tapt, nomodā būdams. Ai, kāpēc viņa to neiespēja pārvērst, pārlabot!

Dažreiz, kad viņš, mierīgi elpodams un galvu atliecis, gulēja, viņai radās vēlēšanās viņu noskūpstīt; tad viņa lēni noliecās pie viņa, aizskāra viņa sārtās lūpas ar savējām, - viņam nevajadzēja manīt, ko viņa darīja. Bet viņš to tomēr manīja, un reizi, kad tā viņu atkal bija skūpstījuse, viņš atvēra acis un uzskatīja skuķi ar laimīgu smaidu.

«Skūpsti mani vēl reizi, Līze,» viņš teica.

Tad notika neizdevīgais gājums pie pagasta tiesas, uz kuru Līze viņu bija pierunājuse, un tad notika jau pieminētā nelaime.

Bija lietaina diena, kura daudziem nepatika, tādēļ ka tajā bija tuvējais lielākais tirgus. Uz lielceļa bija dubļi, lauku ceļi caur ļaužu šurpu un turpu braukāšanu ļoti izbraukti. Jānis viens pats ganīja lopus, tādēļ ka māte Līzi bij aizveduse uz tirgu. Viņš sēdēja ceļa malā un saīdzis skatījās uz neskaidra ūdeņa peļķēm, kurās lietus pilieni lēni, plīkšēdami iekrita. Tad kādi vāģi brauca. Jānis vienaldzīgi pacēla acis. Braucējs bija Biezumnieks, pagasta tiesas priekšsēdētājs, kurš brauca no tirgus uz māju. Tas likās būt par daudz dzēris, jo viņš nežēlīgi sita gurdenam zirgam, kurš apstājās Jāna tuvumā pie kāda tiltiņa. Bet, kad Biezumnieks bez mitēšanās nabaga lopiņam cirta ar pātagu, tad tas uzreiz iešķībi lēca pār tiltiņu; viens ritenis pie tam pārslīdēja pār tiltiņa galu, vāģi kādu acumirkli gorījās un tad no tiltiņa iegāzās grāvī, kurš līdz pusei bij ūdeņa pilns.

No negaidītā kritiena pārsteigts, Biezumnieks kādas sekundes palika grāvī; tad viņš izrāpās ārā, ar pātagas kātu dubļus nobīdīdams no saviem virssvārkiem, un, kā palīga meklēdams, skatījās apkārt.

«Ā-a,» viņš ar stīvu mēli teica, kad ieraudzīja Jāni, «nāc man palīgā, zēn! Šodien sasodīti slikts laiks. Nu pagaidi vien, lops, es tevi mācīšu - nu ko tu tur stāvi, kusties taču, zēn! Nāc!»

«Kusties pats - manis dēļ sašķīsti,» Jānis atbildēja un rokas lēni salika uz muguras, un izplēta kājas.

«Nāc šurp, es tev saku!» Biezumnieks brēca, no dusmām nosarcis. «Ko tāda niķošanās lai nozīmē? He!»

«Brēc, cik tu vari,» Jānis nicinādams atbildēja. «bet, kad pie tam pārplīsti, tad saku, ka es tevis nesašūšu, jo neesmu skroderis.»

«Smurguli!» Biezumnieks rūca. «Turi muti! Šurpu pie manis!»

«Turi pats muti, netaisnais tiesas vīrs!»

«K-a-s?»

Biezumnieks bij zēnam pieskrējis tik ātri, cik viņa nestingrās kājas atvēlēja, un uzskatīja viņu ar satvīkušajām acīm.

«Nu?» Jānis vaicāja. «Vai tu domā, ka es piedzērušu cilvēku neesmu redzējis? Fui, kā tu smirdi - brandvīna muca!»

Kā ugunsliesma piepeši šķilās gar Jāņa acīm, durstošas sāpes radās viņa galvā, viņš to abām rokām satvēra, streipuļoja un ar asiņainu ģīmi pakrita.

Biezumnieks mierīgi atjūdza zirgu un, caur dubļiem brizdams, to aizveda uz mājām.

* * *

Dienas un nedēļas pagāja, skumīgas dienas un nedēļas. Jānis ilgi gulēja slims, un, kad viņš atkal varēja iet pie darba, tad viņam bija tikai viena acs. Biezumnieks otru aci tam bij izsitis.

Līze, kura pa savu brīvo laiku Jāni ar lielāko rūpību kopa, bija par to ļoti nelaimīga. Viņai izlikās, itin kā pate vienu aci būtu zaudējuse. Viņai katru reizi pārgāja šaušalas, kad zem košajām uzacīm uzskatīja tukšo bedri! Pusaklam visu mūžu nodzīvot - ai, cik bēdīgi un briesmīgi! Un senāk tik košā seja, cik nejauka tā tagad izskatījās!

Jānis nesūdzējās un ar Līzi nekad nerunāja par notikumu, bet viņa klusuciešana tai sacīja vairāk, nekā vārdi iespēja sacīt.

Reizi, kad viņi kā senāk uz ganībām blakus sēdēja un skuķe slepeni vienu savu aci brītiņu ar roku bija turējuse apsegtu, viņa piepeši ļoti sašutuse iebrēcās:

«Sātans, negantais nositamais cilvēks! Jāni, Jāni, vai tu to tā atlaidīsi? Cik ilgi tu stomīsies viņam atriebties? Jeb lai es tavā vietā to daru? Ko tu gribi: vai lai es viņam izplēšu acis iz pieres jeb lai viņu nokauju? Jā, es viņu ar šām rokām varu nožņaugt, tā - un tā -»

Un pie tam viņa rādīja briesmīgas zīmes.

«Nē,» Jānis teica, «tev viņam nekas nav jādara, jo viņš tev arī neko nav darījis, gan es viņam atriebšu, pagaidi tikai.»

«Ko tu viņam padarīsi?» skuķe taujāja.

«To tev tagad nesacīšu.»

Un Līze gaidīja.

Bet pa tam Krikumiene nenogura, kaimiņiem un draudzenēm stāstīdama, cik taisnīgi Dievs darījis, bezdievīgo zēnu sodīdams ar acs zaudējumu.

Rudens pienāca. Koku lapas, pārvērtušās sarkanas, brūnas un dzeltenas. lidinājās kā putni koku zaros vējā. Lauki tapa tukši, siens no pļavām jau sen bija savests šķūņos vai samests kaudzēs, naktssalnas ieradās. Lopus vairs nevarēja izlaist ganos.

Tad kādā naktī uguns liesmas iztraucēja no miega Biezumnieku iedzīvotājus. Biezumnieka lielais siena šķūnis, kurā gandrīz viss viņa siena krājums bija salikts, stāvēja liesmās. No glābšanas nebija nekā ko domāt. Vienīgais, ko vēl varēja darīt, bija tas - atsargāt, lai uguns nepārietu uz citām māju ēkām, jo vējš nesa uz turieni lielas degošas siena plēves. Biezumnieks dusmās šņāca. Bij skaidri noprotams, ka šķūni negantnieka rokas aizdedzinājušas. Kas šo jauno darbu gan bij padarījis? Nācās grūti uz kādu domāt, jo tiesas priekšsēdētājs, tiesu spriežot, samanto daudz ienaidnieku...

Nākošā dienā Krikuma kalps; kurš bij bijis dzirnavās, pārnesa pagājušā naktī notikušās nelaimes vēsti.

«Pagājušā naktī Biezumnieka lielais siena šķūnis nodedzis,» viņš teica, pie pusdienas galda piesēzdamies, ap kuru visa cita saime jau bij sapulcējusēs un ēda. Krikumiene, kura ar sāpēm bija redzējuse astoņpadsmit kumosus pazūdot Jāņa mutē, ievēroja, ka zēns sarāvās, nosarka un kartupeļam ļāva nokrist zemē.

«Ak Dievs,» kāda kalpone teica, «pagājušā naktī! Kā tad tas nācis? Aiz neuzmanības? Var būt, ka čigāni vainīgi!»

«Čigāni?» kalps atbildēja. «Kādēļ tad tie lai aizdedzina siena šķūni? To kāds būs padarījis, kas Biezumniekam gribēja atriebties, to es saku, un tā katrs runā.»

«Tev taisnība, Andž,» saimniece apstiprināja, ar priekšauta stūri savas asaras no acīm izslaucīdama; «manam brāļam tik daudz ienaidnieku - arī mūsu mājā viens tāds. Vai nav tiesa, Jāni,» viņa teica, uz pēdējā pusi pagriezdamās, «tu gan laikam no sirds priecājies par Biezumnieka nelaimi?»

«Nu, raudāt par to tiešām neraudāšu, to jūs gan varat domāt, saimniec,» Jānis apsmiedams atbildēja. «Priekš tam man par maz acu pierē, - Līze, nāc pagriez man teceli!» Pēc šiem vārdiem viņš aiztaisīja savu nazi, paņēma cepuri un izgāja ārā.

«Pagaidi, ēku dedzinātājs,» saimniece bubināja.

«Kā tu ar šo izkapti vari pļaut, Jāni?» skuķe vaicāja, kad viņa ilgi klusuciezdama teceli bij griezuse. «Tā jau īsa kā nazis.»

«Kāda zāle; tāda izkapts, man atāla vietā arī jāpļauj sniegs,» Jānis atbildēja. «Nāc vēlāk ar nesamiem palagiem uz pļavu zāli iesiet - man tev kaut kas jāsaka.»

«Es to jau zinu,» Līze domāja.

Jānis aizgāja.

Drīzi pēc tam Biezumnieks atbrauca savai māsai pavēstīt par notikušo ugunsgrēku un lietu pārrunāt. Krikumiene tūliņ viņu ieveda saimnieku istabā un aizslēdza durvis.

«Es jau zinu, kādēļ atnāci,» viņa satricināta teica. «Tavs šķūnis pagājušā naktī aizdedzināts, un mūsu Jānis ir tas ļaundaris.»

Biezumnieks iztrūkās.

«Tā ir,» māsa, galvu palocīdama, teica un stāstīja, kas pie pusdienas galda noticis. «Tu pats viņu varētu pārklausīt,» viņa turpināja, «viņš; tagad viens pats lejā pļavā, nav vēl pamatīgi izdomājis melus un, uz taviem vaicājumiem atbildot, varbūt sajuktu un pārrunātos.»

«Jā, bet vai tad kāds arī pamanījis, ka viņš izgājušā naktī nebij mājā?» Biezumnieks iemeta starpā. «Tā ir visgalvenākā lieta.»

«Dievam žēl, nē; bet tāpat pret viņu liecina tas, ka viņš līdz šai dienai, kaut gan jau auksts laiks, vēl arvienu gulēja uz zirgu staļļa.»

Pēc tālākas apspriešanās Biezumnieks steidzās uz pļavu. Viņš pilnīgi bij pārliecinājies, ka Jānis un neviens cits viņa šķūni aizdedzinājis.

«Nu, dēliņ,» viņš bildināja zēnu, kurš sapļauto atālu sagramstīja vienā vietā, «tu strādā ļoti uzcītīgi, - vai pagājušā naktī labi gulēji? Labrīt!»

«Labrīt! Pateicos, ļoti labi gulēju, un jūs?» Jānis atbildēja, cenzdamies runāt Biezumnieka balsī un savu darbu turpinādams.

Biezumnieks tapa tumši sārts. Bet viņš savaldījās un mierīgi teica:

«Man bij nelāga nakts, mans lielais siena šķūnis nodedza.» Tad, Jāņam piepeši gluži tuvu pieiedams un savas rokas tam ap pleciem apņemdams, un viņu kā dzelzs krampjos turēdams, viņš čukstošā balsī piezīmēja: «Un tu, zēn, to esi padarījis!»

Kādu acumirkli izlikās, it kā Jānis zem šāda apvainojuma smaguma gribētu sašļukt, bet tad viņš saņēmās un, stingri noturēdamies, rupji un dikti teica:

«Biezumniek, kā tu tā vari domāt? Vai tu esi pustraks vai pilnīgi traks?»

«Puika,» Biezumnieks brēca, kurš vairs nevarēja savaldīties, «puika, izteic - vai es tevi saberzīšu!» Un viņš puiku stipri purināja.

«Kad tu gribi, lai izsaku un vairāk neko, tad: jā, es to padarīju,» Jānis teica...

Biezumnieks izsauca kādu lāstu vārdu un atlaida Jāņa plecus. Bet tad viņš kā nikns zvērs tam uzklupa, sagrāba viņu pie rīkles un žņaudza to ar visu spēku. Tikai ar vislielākajām pūlēm Jāņam izdevās atrauties; viņš sašutis iekoda Biezumniekam pirkstā un ar dūri iesita tam pa ģīmi.

«Tārps!» Biezumnieks, zobus griezdams, brēca, no dusmām gluži pārņemts, sagrāba Jāni, kā spalvu kušķi pacēla viņu uz augšu un tad ar visu spēku laida tam nokrist zemē.

Pakluss, sāpīgs brēciens skanēja no puisēna lūpām, viņš ar abām rokām nespēcīgi mēģināja pacelties, bet atkrita paģībis. Tumšas asinis plūda no viņa muguras - viņš bij uzkritis uz izkapts, kuru neapdomīgi tā bij atstājis zemē, ka gals bij uz augšu, un izkapts gals bij iedūries viņa mugurā...

Biezumnieks, kā par stabu pārvērties, uzskatīja savu dusmu nedzīvo upuri ar platu muti un stīvām acīm; bet tad, no briesmīgām bailēm pārņemts, gandrīz nemaz nezinādams, ko darīja, viņš, kur tam vajadzēja gādāt palīdzību, bēdza uz tuvējo mežiņu.

Kad Līze pēdīgi atnāca un jau no tālienes redzēja Jāni nekustoši pie zemes guļot, viņa, nekā laba neparedzēdama, gāja ātrāki un kā ārprātīga klupa Jāņam blakus zemē. Bet nākošajā acumirklī viņa atkal uzlēca stāvus, norāva lakatiņu no savas galvas, skrēja ar to pie tuvākā grāvja, iemērcēja to aukstā, neskaidrā ūdenī; tad viņa steidzās atkal atpakaļ pie Jāņa un spieda tam slapjo lakatu uz pieres.

Pēc kādām minūtēm viņš atvēra gurdenās acis.

«Biezumnieks?» - tas bij vienīgais vārds, kuru Līze aizsmakušā balsī spēja izrunāt.

Jānis pamirkšķināja acis.

«Ak Dievs, ak Dievs! Kā tad viņš zināja, ka tu -»

«Es... to... viņam... pats... sacīju... lai viņu... kaitinātu... Bet es... šķūni... neaizdedzināju... Kāds... cits... bija... pasteidzies... man... papriekšu... es... to gribēju... darīt... Steidzies... pēc... palīdzības... ai...»

* * *

Pēc trim dienām Jānis bij nomiris. Uz māju nesot, viņš bij zaudējis valodu un samaņu. Divi reizes palīgā atsauktais ārsts neko nebij varējis līdzēt, un paruna, ar kuru Krikumiene klusībā bij mēģinājuse apmierināties, šoreiz nebij piepildījusēs: Nezāle bij nokaltuse.

Nākošā svētdienā Jāni paglabāja.

«Dievs labi dara ko darīdams,» raudošā Krikumiene vairāk reizes teica saviem no kaimiņiem sanākušiem viesiem, kad tie Jāņa ātro nāvi pārrunāja. «Kas var zināt, kas no tā zēna vēlāk būtu iznācis... Es tikai vēlētos zināt, vai viņš pats tik nelaimīgi kritis, jeb vai varbūt skuķe - viņi abi bij tik nesavaldāmi - -»

Draudzes skolotājs pie kapa atkārtoja jau sen galvā iekaltu bēru runu un par savām pūlēm dabūja rubli, un brauca līdz uz bēru māju. Tur viesi dzēra kafeju un brandvīnu un ēda sivēna gaļu un .zirņus, un pēc tam jaunākie ļaudis pie harmonikas mūzikas drusku padancojās. Vēlu vakarā visi šķīrās.

Biezumnieks nebij atnācis uz bērēm, kaut gan arī viņš, kā Krikumienes tuvākais radinieks, bija ielūgts. Noskumuse saimniece izskaidroja saviem viesiem, ka viņas brālis caur ugunsgrēku stipri sabaidījies un neesot īsti vesels.

Līzi neviens nebij ievērojis. No kapsētas pārnākuse, viņa tūliņ bij uzsēdusies aizkrāsnē uz mūrīša un, pret visu vienaldzīga būdama, stīvām acīm skatījās uz zemi. Neviens viņu tur neredzēja, tikai viņas māte, kura arī bij atnākuse uz bērēm, šad un tad piegāja pie viņas, sacīdama kādus mīļus, mierinošus vārdus. Šai runīgajai sievai patiesi bij rūpes par savu bērnu, un, kad Līze liedzās pat pie vakariņām iet, tad māte iesāka raudāt.

«Meitiņ bērniņ, kas tev ir?» viņa bailīgi vaicāja. «Neskaties jel tik sveši uz visām pusēm, tu mani izbiedē, runā jel, izraudies, tu vēl nevienas asaras neesi izraudājuse, un es taču zinu, ka tu ar Jāni labi satiki un viņa nāve tev ķeras pie sirds. Bet nesēdi tā - tik mēma un auksta, ak Dievs, ak Dievs, nedari mani nelaimīgu! Tev strauja sirds. Bet apdomājies, tu esi mans vienīgais bērns, visa mana manta šajā pasaulē! Kad tu sev padarīsi kādu kaiti, tad es miršu žēlabās!»

Bet viņai nebij jāmirst žēlabās. Līze ne sev, nedz citiem nedarīja nekādas kaites. Viņa bij pārvērtusēs klusa un domīga, varēja brīžam stundām domīgi sēdēt bezdarbībā, bet citādi viņa bija palikuse, kāda bijuse. Kad viņa savu gadu pie Krikumiem bija nokalpojuse, tad viņa aizgāja pie vietējā mācītāja par kalponi, palika tur četrus gadus un tajā laikā no mācītāja kundzes iemācījās smalkus rokdarbus strādāt un ar šujmašīnu rīkoties. Kad viņa no mācītāja aizgāja, tad viņa ar māti pie kāda saimnieka nometās uz īri un nodarbojās ar sieviešu apģērbu izgatavošanu. Māte un meita tagad laimīgi dzīvoja kopā. Bet šī laime ilgi nepastāvēja. Jau pēc kāda gada māte saaukstējās, saslima un nomira. Līze izrīkoja mazas bēres, kurās salūdza vistuvākos radus, tad pamazām pārdeva visas savas lietas, izņēma pasi un teica, ka aiziešot uz Rīgu. Bet neviens no viņas pazīstamiem viņu ne tur, nedz citur vairs nav redzējis.

Bet kādu laiciņu pēc Līzes aiziešanas šāda briesmu ziņa izpaudās pa pagastu: «Biezumnieks nokauts!» Viņu atrada klētī, kur tas pa vasaru mēdza gulēt, gultā bez dzīvības. Nodiluse, īsa izkapts bij iedurta viņa sirdī...

Jāņa kaps, kurš katrā vasarā bij līdzinājies puķu dobei, pēc Līzes pazušanas pamazām panīka. Atraitnītes, neļķes un neaizmirsteles uz tā iznīka. Starp lielām nātrām vēl tikai kādas retas, zilas puķītes kā baidīdamās parādās, bet arī tās drīz iznīks, taps izskaustas, un uz sabrukušā kapa augs un kuplos tikai - nezāle.

PARADĪZĒ

Bija svētdiena.

Košs, zils debess, pie kura ne mazākais mākonītis nebij manāms, smaidīja pār mazo, iesarkani krāsoto baznīcu, kas, puspaslēpta aiz vecu gobu un liepu rindas, netālu no lielceļa atradās mazā uzkalnītī. Mirdzošs pusdienas saules spožums lēkāja pa ne mazākā vējiņa nekustinātām koku lapām, laistījās ap baznīcas atvērtiem logiem un mēģināja veltīgi apzeltīt nosūbējušo gaili slaikā torņa galā.

Kādā no torņa apakšējām lūkām ķīvējās bars drošu zvirbuļu, tad piepeši sacēlās spārnos, iztraucēts caur tornī kāpošo zvaniķi, un ar troksni sametās vecas liepas galotnē, kur savu ķildu ar jo lielāku piktumu sāka turpināt.

Tagad atskanēja ērģeles, svinīgā vīzē beigas dziesmas meldiju uzsākdamas. Bet, dziesmu vēl dziedot, daži baznīcēni jau atstāja dievnamu un vai nu devās uz baznīcas krogu, vai atkal nostājās koku ēnā pretim baznīcas durvīm, noskatīdamies citu baznīcēnu iznākšanā.

Starp pēdējiem arī atradās vecs vīrs, kas, valgo pieri noslaucījis parupjā kabatas drānā un līdz tam rokā turēto cepuri uzlicis galvā, piekusis atspiedās pret tās liepas stumburu, pa kuras zariem ķīvējās zvirbuļi.

«Labdien, Pakulu tēv!»

Bija jauna meita, kas, no sāniem vecajam tuvodamās, viņu šādi sveicināja un tad piebilda:

«Vai, vai Pakulu tēv, tas nav jauki - bez laika no baznīcas iznākt un tad zem koka paslēpties, lai Dieviņš tādas nepieklājības nepamana. Pagaidi, es viņam to citsvētdien sūdzēšu!» Un smīnēdama viņa tā aprātam sniedza roku.

«Dari tā, mīļo kaimiņiene, ja tu sevi un visu jauno paaudzi gribi ievest nepatikšanās,» sirmgalvis atbildēja, draudzīgi kratīdams jaunavas izstiepto roku: «Tad debestēva advokātiem būs tā lieta jāizšķir, vai tas godīgi un pieklājīgi, ka jaunie izplētušies sēd baznīcas krēslos un vecie sarāvušies, salīkuši stāv tiem līdzās. Nupat pa visu dievvārdu laiku ne acumirklīša nedabūju sēdēt, ilgā stāvēšana un karstums mani tā nogurdināja, ka ar labāko gribu baznīcā līdz galam nevarēju nostāvēt. Tātad izmetos laukā. Kad te ārā arī nav kur apsēsties, tad taču te pie koka droši varu atspiesties, un tas tak arī kaut kas.»

«Jā,» jaunava sacīja, «mūsu nabaga draudze! Tā neiespēj un neiespēj še kādu beņķu uztaisīt, ko veciem atsēsties un atpūsties!... Bet šoreiz man jaunie jāaizstāv. Tiem jau pašiem baznīcā bij jāstāv, kā tad nu varēja vecajiem pienākošo godu parādīt?»

«Nu jā, jā, baznīca šoreiz bij gan pilnāka nekā citām reizēm,» Pakulu tēvs runāja.

«Viņa dievgaldnieku tā bij pārpildīta, ka es taī drūzmā neviena pazīstama ģīmja nevarēju ieraudzīt. Pat tavas Annas, kuru no cepures vienmēr lēti uzeju, šoreiz nevarēju ieraudzīt. Vai viņa jel pavisam šodien ir baznīcā, ko?»

«Ir, ir,» sirmgalvis atbildēja. «Bet tā. jau reizēm notiek, ka sevišķi tā ģīmja, ko meklē, nevar uziet. Arī man šodien tā būs gājis. Mūsu abu kaimiņš, Apsēns, man cieti apsolīja, šodien būt baznīcā, bet, kā liekas, nebūs turējis vārda.»

«Ir turējis,» jaunekle teica un nevilšus nosarka, «viņš sēdēja priekšā, trešā krēslā. - Es apmelojos teikdama, ka neviena pazīstama neesmu redzējuse,» viņa piebilda.

«Tas labi, ka viņš nācis, man ar viņu kaut kas jāapspriež; darba dienās priekš teikšanām tagad jau neatliek laika,» Pakuls sacīja, jaunekles nosarkšanu nepamanījis. «Bet, klau, ko tev teikšu, lai tas man vairs nav jātur galvā: mans kalējs liek tavam tēvam sacīt, ka šam tagad atkal esot ogles un viņš katrā brīdī jūsu zviedru arklu varot ņemt lāpīšanā. Tad nu neaizmirsti vien, Ieviņ, to savam tēvam pateikt.»

«Gan jau,» Ieva apsolīja un vēl ko gribēja piebilst, bet te zvana skaņas to pārtrauca, no torņa lejā plūzdamas.

Dievkalpošana bija pabeigta. Baznīcas platās durvis atvērās, un baznīcēni bariem sāka doties laukā.

Brītiņu burzā noskatījies, Pakuls sacīja uz Ievu:

«Vai tu redzi, meit, kā mēs no baznīcas protam ārā nākt! Visuvisādi! Mēs stumjam, spiežam, grūžam, minam; raujam, turam, spraucamies, spiežamies - un pēdīgi laimīgi esam laukā! Ak tu tētīt - skat, kā tur vienai aptrūka kremeļi! To jums vajaga!»

Ieva pasmējās.

«Izskatās jau nu gan tā, kā kad kāds viņus visus ar pātagu trenktu ārā, kā kad iekšā degtu,» viņa sacīja un no Pakula svārkiem noņēma sūnu kušķīti, kas tam no koka stumbura bija pielipis.

«Nē, viņi būs dabūjuši zināt, ka baznīcas krogs ar visu resno papu un saldo bairīti sācis bēgt, un tādēļ ar tādu joni steidzas laukā,» vecais jokoja, «citādi tas nav... Jā jā, kad cilvēki baznīcā tā sprauktos iekšā, kā spraucas ārā, tad velnam ellē uguns vairs nebūtu jākurina.»

«Un elles vārtu eņģes ierūsētu,» Ieva piebilda. «Bet tur jau nāk pašulaik tava Anna - sveiks, Pakula tēv!» Un viņa piebiedrojās savai kaimiņienei, bagātā Pakula vienīgai meitai.

Lai gan tās likās būt vienā vecumā, tomēr lielāka nevienādība kā starp šām abām jauneklēm lēti nebija iedomājama. Anna, maza, košu, lai gan drusciņ tuklu ģīmi, bij ģērbusēs kā jau daždien bagātniece. Kleite no dārga, gaišpuķaina kokvilnas auduma bija pēc modes taisīta, melnmataino galvu pušķoja salmu cepure, un rokās bij uzmaukti melni glazē pirkstnieki. Labā roka rotājās ar mazu zīda saulsegu, kreisajā tā turēja dziesmu grāmatu ar zeltītiem vākiem. Ap Ievas, nabaga saimnieka meitas, stalto augumu kļāvās vienkārša katūna kleite, nedārgs zīda lakats, zem kura zelta krāsā spīdoši mati bij manāmi, sedza tās galvu. Plikās, saules apdedzinātās rokās viņa turēja vecu, vienkāršu dziesmu grāmatu. Viņas ģīmis, lai gan arī no saules apdedzis, bij ļoti skaists. «Piparu Ieva ir visa pagasta meitu kronis,» puiši mēdza teikt, un, kam gadījās ieskatīties Ievas daiļajās acīs, tas apliecināja, ka šim spriedumam taisnība.

Krogam lēni tuvodamās, draudzenes viena otrai izstāstīja pagājušās nedēļas notikumus. Anna sūrojās par to, ka ganu Edenīca, kūtī govis slaukdama, dzerot nekāstu pienu un iebūviešu Mada ar visiem četriem bērniem nobradājuse vēl negatavās pupas. Ieva turpretim, gļēvo pagasta veci sodīdama, žēlojās, ka čigānietes aiznesušas trīs zeķes un pusmārciņu pašvārītu ziepju un ka no Pakulām atnestais jaunais gana suns esot ļoti nikns un Trešaļai gandrīz gribējis noraut asti - un tā projām. Kad saimes un saimniecības jautājumi līdz pamatam bij pārspriesti, Anna pēdīgi sacīja: «Un nu saki man, Ieviņ, - kā tev tie apsegi patīk, ko dārzniece muižā likuse aust?»

«Sarkanie, baltām un melnām malām? Tie ir ļoti koši,» Ieva atbildēja. «Bet kā tev šitāds jautājums ienāca prātā, ko? Tu taču tagad, vasaras laikā, nesāksi pūlēties ar apsegu aušanu?»

«Un, kad es to gribētu, kas tad tur būtu liels?» Anna atteica. «Tu zini, ka manu skaisto apsegu, ko par guldāmo biju nodomājuse, čigāniete tāpat nočiepa kā tavas trīs nelaimīgās zeķes.»

«Guldāmo apsegu? Tad tu esi brūte?» Ieva, priecīgi pārsteigta, iesaucās. «Ā, tā ir cita lieta, to es nedomāju. Kas tad ir tas laimīgais?»

«Bet vai tad man tūliņ vajaga būt brūtei, kad guldāmo apsegu gribu aust!» Anna smējās. «Vai tad biju brūte, kad nozagto audu? Zināms, par vecu meitu palikt jau neesmu nozvērējusēs, bet brūte šobrīd vēl neesmu... Tad tu domā, ka tādu apsegu kā dārzniecei varētu aust? Labi, lai tad arī tā notiek.»

Draudzenes tagad bij nonākušas pie kroga, kur Anna šķīrās no Ievas, teikdama, ka pirmiņ redzējuse veco čigānieti, izveicīgu vilnas krāsotāju, ar kuru tai vajadzīgi jāaprunājoties.

«Es tev vēl kaut ko jaunu un patīkamu gribēju pastāstīt,» Ieva puskaunīgi sacīja.

«Vēlāk, vēlāk, tu tak tūlīt jau nedosies uz māju, mēs tak pēcāk vēl tiksimies,» Anna atteica.

«Nu jā, tad ej vien, to tev arī vēlāk varu pastāstīt,» Ieva sacīja.

Anna iegāja krogā.

«Aiz guldāmā apsega kaut kas slēpjas,» Ieva domāja, draudzenē noskatīdamās, «viņa ir brūte, bet tagad tikai to vēl negrib izteikt. Kad tikai skaistais Brodiņš viņu nepaņem!...»

«Nu, vai ar manu saimnieci šoreiz jau tik ātri tiki galā?» sievieša balss Ievai aiz muguras jautāja, un, iekam tā paģida atgriezties, viņai jau bij noskūpstīts vaigs no Līzes, viņas māsīcas un uzticamās draudzenes. «Labdien!»

«Sveika, mās! Bet kas tad tev par nevaļu uzgājuse, ka lāgā pat nevari apsveicināties, ko?» Ieva smējās, tik piepeši nomutēta un pa pusei satraucēta.

«Nesāc nu manis atkal izsmiet,» meita runīgi atbildēja, «kāda esmu, tāda palikšu, neiešu jau ar tevi bučoties pa pusstundai! Īsi un aši visur - un tā gribēju arī būt pirmā, kas tev pasniedza to prieka vēsti, bet laikam nāku par vēlu, laikam jau tev Anna nupat pate savu noslēpumu būs izstāstījuse. Nu, vai man nebij taisnība, ko?»

«Nebij taisnība?» Ieva atkārtoja. «Kas par taisnību, kas par noslēpumu - es nesaprotu.»

«A, tev Anna laikam piekodinājuse, lai nevienam nekā nestāsti par to lietu, nu es nezinu, kas tur tik cieti ko slēpt. Tai lietai jau tā vai tā drīz jānāk gaismā.»

«Un es patiesi nezinu, uz ko tavi vārdi zīmējas,» Ieva atteica; «bet nāc nomaļš, lai nedzird, ko mēs runājam, uz mūsu vārdiem jau sāk klausīties.»

Viņas pārgāja pār lielceļu un iegāja baznīcas kroga dārzā, tur apsēzdamās nekoptā apiņu lapenē.

«Vai tu par Annas apsegu runā?» Ieva vaicāja.

«Apsegu? Kas par apsegu?»

«Nu par apsegu, ko Anna grib aust! Viņa nupat ar mani par to runāja.»

«Un par citu neko?»

«Par ko tad citu?»

Līze skaļi iesmējās.

«Patiesi?» viņa brīnējās. «Tad tu izputētu! Nē, nu gan vairs nav jaukuma! Tad var redzēt, kas tā par draudzeni!... Nu tad klausies ko jaunu: Anna ir brūte!...»

«Brūte! Tad es tak neesmu savās domās maldījusēs!» Ieva priecīgi iesaucās. «Ar ko tad? Ar bagāto Brodiņu?»

«Nē, - tas jau sakās vienumēr no Kurzemes sievu vest, kur nu ar to, - nē, ar Apsēnu Andžu... Bet kas tev ir, mās?»

Līzei Apsēna vārdu minot, Ieva bij tā satrūkusēs, ka tai dziesmu grāmata tikko neizkrita iz rokas. Lūpas viņai bija kaļķu bālas, kad tā saņemdamās sacīja:

«Ej nu, ej, Līz, tas nu gan nav tiesa!»

«Ir gan, mās! Kādēļ tu tam negribi ticēt? Vai tādēļ, ka Apsēns arī ap tevi lakstojās? Es jau tev tūlīt sacīju, kad tu man par to stāstīji, ka nopietni viņš uz tevi nedomā un lai tu neielaidies ar viņu. Vai nu man nav taisnība? - Tas cilvēks jau tik blēdīgs, tik niķu pilns, lai Dievs pasargā! No ārpuses eņģelis, no iekšpuses velns, kā esmu arvienu teikuse un teikšu!»

«Tas nevar būt,» Ieva, pārtraukdama Līzes tekošo valodas strāvu, it kā uz sevi runāja, «tas nevar būt!»

«Līz, tu maldies, tu joko!»

«Nedz maldos, nedz jokoju, Anna ir Apsēna brūte!» Līze cieti atteica.

Ieva nolika dziesmu grāmatu blakus uz beņķa, salika rokas klēpī un brīdi klusēja.

«Un, kad nu es tev saku,» viņa klusi runāja, «ka es ar Apsēnu jau trīs nedēļas slepeni esmu saderināta, ka viņš man vēl aizvakar vakarā svēti zvērēja, ka manis vien mīlējot un mūžam mīlēšot, ko tad tu teiksi?...»

Tik kutelīga jautājuma Līze acīm redzot nebija gaidījuse; to apliecināja bezgalīgais pārsteigums, kas pārklāja viņas ģīmi un veselu minūti saistīja tās veiklo mēli.

«Ja tā tiesa, tad nu gan vairs nemaz nav jaukuma!» viņa pēdīgi iesaucās. «Nudie nu man jāsaka - tu maldies, tu joko!»

«Es jokoju, jā!»

«Bet es tak vēl vakar - tas, zināms, notika aiz draudzības uz tevi - noklausījos, ka Apsēns Annu bučoja, kā to aiz durvīm varēja dzirdēt, un ka viņš turklāt Annai arī svēti zvērēja tās mūžam neatstāt. Un tad nāca Pakulu tēvs, un viņi runāja par kāzām, ka tās šoruden jātaisot. Nupat redzēju mūsu tēvu sarunājoties ar Apsēnu; tēvs jaunnedēļ brauks uz Rīgu. Par ko citu tad nu spriež kā par kāzu pirkumiem, jo tēvs priekš Ziemas svētkiem vairs nebrauks uz Rīgu.»

«Vai Dieviņ,» Ieva nopūtās un lauzīja rokas.

«Jā, tu esi brangi pievilta!» Līze līdzcietīgi teica.

«Bet kas gan to cilvēku dzina uz tādu izturēšanos, ko viņš gribēja, ko domāja, tā izlikdamies?» Ieva sūrojās.

«Ko domāja?» Līze rūgti smējās. «Ko visi šā laika puiši domā! Vai tas vēl jāizskaidro! - Un tu varēji būt tik viegla un ticēt viņa vārdiem, tā cilvēka vārdiem, kas jau tik daudzām meitām solījies un nevienas nav paņēmis!» viņa pārmezdama nobeidza.

«Ak,» Ieva runāja, «Anna jau arī to darījuse. Iesākumā, zināms, es gan viņam negribēju ticēt, bet tas runāja tik pārliecīgi un izskatījās tik uzticams ar savām skaistajām acīm -»

«Jā, tās viņš prot vārstīt, ka bailes met!»

«Kā es domāju -»

«Ka tu būsi tā izredzētā! Pareizi!» Līze to atkal pārtrauca. «Tā jau ir mūsu nelaime. Desmit meitas puisis atstāj, vienpadsmitā domā: «Es būšu gudra, kas viņu pratīs saistīt.» Jā, lika drusciņ pagaidīt! Pratīs! Blēņas! Šais laikos, kur visa gudrība, visa prašana, visa mīlestība sastāv meitas naudas kulē! Jo smagāka tad nu šī ir, jo ciešāki tad arī meita puisi prot valdzināt pie sevis. Apsēnu no Annas ne pats velns vairs nešķirs!»

«Līzīt, Līzīt, tavi vārdi kā akmeņi krīt uz manas sirds,» Ieva žēlojās un satvēra draudzenes roku, «uzticības pasaulē vairs nav, kad tādas acis spēj melot kā viņa!»

Un tā novērsās, lai draudzene neredzētu asaru, kas sāka ritēt pār viņas vaigiem.

«Kā, tu raudi tā - tā nelieša dēļ! Nē, nu gan vairs nemaz nav jaukuma!» Līze bārās. «Bet tādas jūs esat, paskolotās, smalkjūtīgās mamzeles! Jūs labāk pildāt asaru krūzītes nekā parādāt puišiem, ka nav vis teicami spēlēties ar meitu sirdīm kā maziem bērniem ar akmentiņiem. Kad manā sirds būdā viens tāds diedelnieks būtu ieklīdis, smiedamās es atvērtu viņas durvtiņas, smiedamās teiktu: «Marš, laukā!» Un, kad blēdis būtu laukā, tad es tam sūtītu savu mājas suni pakaļ, lai tas par mani atriebtos. Nudien, tā es darītu. Raudāt, - nē, nu gan vairs nemaz nav jaukuma!»

Lai gan Ievai grūti bij ap sirdi, tad tomēr viņai gribot negribot bij jāsmaida par Līzes dūšīgajiem vārdiem.

«Esi tik laba,» viņa lūdza draudzeni, «uzmeklē Annu un saki tai, kas viņu gaida. Mums norunāts vēl tikties, un es gan pate viņu uzmeklētu, bet negribu krogā iet, jo tur es varbūt sastaptos ar Apsēnu un -»

Viņa apklusa.

«Saprotu. Bet tu tak neteiksi Annai, ka dabūji no manis dzirdēt, ka viņa brūte? Lai Dievs nedod!» Līze sacīja.

«Nebīsties, nē; bet par Apsēnu gan runāšu.»

«Manis dēļ, tad dzirdēsi arī no viņas mutes, ko no manas negribēji par pilnu saņemt.»

Līze aizgāja. Nekustēdamās Ieva sēdēja lapenē, kamēr Anna pienāca.

«Nu, te esmu, ko tu man labu teiksi?» viņa jautri jautāja un draudzenei nosēdās blakus, nemaz viņas nopietnā vaiga neievērojuse.

«Atļauj man vienu jautājumu. Kādēļ tu man nestāstīji, ka esi Apsēnu Andža brūte?...» Ieva piepeši, bez ievada vārdiem, jautāja.

Anna nosarka un nolaida galvu.

«Kas tev to stāstīja?» viņa jautāja.

«Tas vienalga, pietiek, ka to zinu. - Tu vienādi sakies mana lielākā draudzene esot, kura man nekā neslēpjot, un no savas saderināšanās tu man nestāstīji ne pusplēsta vārdiņa. Jauka draudzība! Vai tu bīsties manas skaudības vai manas greizsirdības?» Ieva ironiski vaicāja.

Anna brītiņu klusēja, ar saulsegu zemē urbinādama mazus caurumiņus.

«Es pelnu šo cirtienu,» viņa tad teica. «Man pret tevi nevajadzēja ciest klusu. Bet, kad es to darīju, tad tikai izpildīju sava brūtgana - kā man liekas - diezgan dibināto vēlēšanos. Viņš sacīja, ka šis, ko jau visa pasaule zin, līdz šim drusciņ vieglāki dzīvojis kā dažs labs puisis. Kad nu izpaudīšoties vēsts, ka esot brūtgans, tad ļaudis nezināšot, ko runāt un teikt, un tas tak nepatikšot nedz viņam, nedz man. Tādēļ lai ciešot klusu pret ikkatru, ir pret labāko draudzeni, līdz kamēr mūs pirmo reizi uzsaukšot... Tad velnam nevajadzēšot pie mūsu saprecēšanās novalkāt to deviņu pastalu pāru, kas tam, kā paruna saka, jānoplēš, valodas apkārt nēsājot, pirms viens pāris tiek salaulāts,» Anna smiedamās piebilda.

«Apsēns ir ļoti raizīgs par sava dārgā radenieka mantām,» Ieva drebošu balsi atteica uz šo izskaidrojumu.

«Radenieka?... Kāda tu ērmota esi, Ieva! Ko tev Andžs darījis, ka tu tā par viņu runā?»

«Ko viņš man darījis?» Ieva kaislīgi iesaucās, ar varu dusmu asaras atturēdama. «Ko viņš man darījis? Prasi labāk, ko viņš mums darījis!... Tas būs pareizāk!... Apsēns ir mani un tevi pievīlis!»

«Tu tagad tikpat nesaprotami runā kā Liezeres gulētāja,» Anna atbildēja, nepatīkami aizskārta, «kā viņš mūs pievīlis?»

«To sev izskaidro pate: jaunā un patīkamā vēsts, par kuru pirmīt aizņēmu un ko - lai gan arī es biju zvērināta klusu ciest - tev kā draudzenei tomēr gribēju uzticēt, ir šī: A p s ē n s i r a r ī m a n s b r ū t g a n s... Jā, brīnies vien,» jaunekle turpināja, kad Anna bij kā uz mutes sista, «tu vēl vairāk brīnēsies, kad visu dabūsi dzirdēt!...»

Un nu viņa izstāstīja visu - cik reižu tā ar Apsēnu bij tikusēs, ko tas uz viņu runājis, cik svēti tai mīlestību zvērējis, cik stipri piekodinājis saderināšanos turēt slepenu, un nobeidza ar nopūtām par nedzirdēto viltu.

Klusēdama Anna draudzenē bij klausījusēs. Kad tā bij beiguse runāt, viņa lēnām uzcēlās no beņķa un atkāpās kādus soļus tālāk nost. Viņas vaigi bij drusku bālāki, nekā tie arvienu mēdza būt, viņas acis spīdēja savāds spožums, kad tā auksti un mierīgi sacīja:

«Ļoti labi izdomāts, ļoti jauki, bet tikai to vien nepaģēri, lai taviem stāstiem arī ticu... Fui, cik nekaunīgi!...Tagad redzu, cik gudrs bij Andža nodoms nevienam nekā neteikt par mūsu saderināšanos. Kad jau tā runā draudzene, ko tad vēl nedarītu sveši!... Nē, nē, mīļā! Es ticu, ka viņš pret tevi būs bijis laipns, varbūt vairāk nekā laipns, bet, ka viņš tevi uzrunājis, tev vēl aizvakar vakarā zvērējis uzticību, tas nemūžam nav tiesa, nemūžam!»

Ieva stīvām acīm skatījās Annā, it kā kad viņas vārdus nebūtu sapratuse.

«To gan nekad nedomāju, ka tu varētu būt tik viltīga,» Anna turpināja, «manis tā raugot piemānīt! Vai tad tu domāji, ka man tik maz apķērības, ka nemanīšu, uz ko tu izej? Tev vīlies! Es saredzu tavu nodomu!... Mūsu pagasta skaistākais puisis arī tavā sirdī ielīdis. Tu arī mīlē Andžu un man viņu nenovēli; gribēdama mūsu saderināšanos izjaukt, tu ķeries pie ķeramiem meliem... Kad tu man tikai trešo daļu no savām pasakām būtu likuse priekšā, tad, kas zin, tev būtu ticējuse. Bet viss tas stāsts par daudz, par daudz neticams un raibs... Redz, kāda tu nobāluse, ā mana uzticamā draudzene, nu tevis pazīstu! Tu gribētu, lai tavā skaistajā leļļa ģīmī vien iemīlējas! Nē, mamzelīt, arī mums, neskaistajām, kādreiz laime! Ardievu, mās!»

Un viņa kā sālsstabā pārvērstai Ievai nicīgi atgrieza muguru.

«Anna!» viņa sauca, pēdīgi atmaņādamās. «Ann!»

Anna, jau pie dārza vārtiem nokļuvuse, apstājās.

«Nāc vēl drusciņ šurp!»

Anna vilcinādamās paklausīja.

«Kad es tev pierādītu, ka man taisnība, vai tad tu man ticētu?»

«Pierādījumiem jātic,» Anna īsi atteica, «bet šaubos -»

«Nu tad labi. Nākošā svētdienā tu vairs ne par ko nevarēsi šaubīties, tikai apsoli man līdz tam laikam pret Apsēnu tāpat izturēties kā līdz šim un viņam neatstāstīt ne pusplēsta vārdiņa no tā, kas runāts mūsu starpā. Vai to apsoli?»

«Apsolu,» Anna sacīja, dīvaini aizķerta no Ievas drošajiem vārdiem; viņa jau gandrīz nožēloja nupat ātrumā pret draudzeni izrunātos rupjos vārdus.

«Paldies, ardievu!» - Ieva taisījās iet.

«Dzīvo vesela!» Anna Ievai sniedza roku un draudzeni nobučoja pa ieradumam.

«Neļaunojies,» viņa teica, «tu zini, ka esmu ātra.»

«Kas tur nu ko ļaunoties,» Ieva auksti atteica.

Viņa aizgāja. Anna vēl iegāja krogā uzmeklēt Līzi, lai kopā ar to ietu mājās. Tēvs vēl palika turpat, sarunādamies ar Apsēnu Andžu.

* * *

Ieva bij no lielceļa nogriezusēs un lēnām soļoja pa pusaizaugušu celiņu uz priekšu. Viņas sirds bij drusku aprimuse. Tā tagad skaidrāk visu varēja pārdomāt. Bet, jo vairāk visu pārdomāja, jo neticamāks viss tai nāca priekšā. Apsēns, Apsēns... Ai, kā viņa no šā nelieša bij pievilta, kā viņa bij likusēs no viņa mānīties! Un viņa taču bij zinājuse, ko par viņu runāja, par viņa neuzticību daudz bij dzirdējuse - no Līzes bij brīdināta. Bet tāda, lūk, ir cilvēka sirds: pēc kā viņa tīko, ko viņa vēlas piepildāmies, tam viņa arī labprāt tic, un kad arī nezin cik iemeslu šai ticībai runātu pretim... Tavu nekaunību! Viņai visušķīstākās mīlestības laimei padodoties, viņš taī pašā laikā bij licis apsmieklā šās viņas svētākās jūtas, ar tām tikai spēlēdamies! Un cik dabīgi viņš bij varējis izlikties! Nē, - kas šādu neziņas spēli ar tādu meistarību varēja spēlēt, tik ilgi spēlēt - tam nebija nedz apziņas, nedz sirds. Nebij sirds... un Apsēns tak tik daudz no tās bij runājis... tik daudz tukšu vārdu par to klabinājis! Ieva nosarka pate no sevis: cik labprāt viņa šaīs tukšajos vārdos bij klausījusēs...

Un tad viņai parādījās Annas nicīgie vaibsti, un viņas ausīs atskanēja vārdi: «Ļoti labi izdomāts, ļoti jauki, bet tikai to vien nepaģēri, lai taviem stāstiem arī ticu...» Tātad viņa arī bij melkule, skauģe, kas divu cilvēku laimi gribēja izpostīt. Neizsakāms rūgtums pārņēma viņas sirdi. Tas bij par daudz. Ieva varbūt Apsēnam būtu piedevuse viņa viltu, jo viņa to taču bij mīlējuse, bet viņa dēļ tik nejauku apvainojumu atstāt neatspēkotu, klusēt, kur apmānītās draudzenes tālākā labklājība varēja iet postā, - to viņa nevarēja, nedrīkstēja. Viņa Annai bij apsolījuse viltību celt gaismā, un viņai vajadzēja visādā ziņā turēt vārdu. Bet kāpēc tad tikai to? Ne tikai atklāšanu vien, arī sodu viņš bij pelnījis, viņu vajadzēja vest pie atzīšanas, ka - ar Līzes vārdiem sakot - nav vis teicami spēlēties ar meitu sirdīm kā ar maziem akmentiņiem. Jā, jā, to vajadzēja... Un Ieva apņēmās darīt pēc Līzes dūšīgajiem vārdiem.

Bet kā to iesākt?

Ar daždažādām domām kaudamās, tā nonāca pie mežiņa, kura malā auga kupla ābele. Ceļš te dalījās, viens aizveda uz Pipariem, Ievas tēva māju, otrs gar ābeli uz Apsēnu Andža nomas vietu. Nevilšus Ieva apstājās. Cik reižu te Apsēns no tās mīļi nebij atvadījies!...

Viņa gāja un apsēdās zem ābeles.

«Šī vieta kā izredzēta mana nodoma izgudrošanai; te atskanēja daudz viltīgu vārdu,» tā, rūgti smaidīdama, sacīja uz sevi.

Labu laiciņu viņa tur sēdēja, domās nogrimuse. Visapkārt bija kluss. Nedz vēsmiņa purināja ābeles zaru, nedz putniņš kur aizdziedājās, tikai laiku pa laikam zari aizbrakšķējās tuvējās eglītēs, kur veiklā vāverīte lēkāja no viena koka uz otru. Lielā tālumā bij brīžam dzirdamas žēlas ganu dziesmas skaņas.

Te piepeši roka uzlikās uz Ievas pleca un patīkama vīrieša balss sacīja:

Ak, puķīt, tava noskumšan,

Tā manu sirdi grauž!...

Kā čūskas dzelta Ieva uzlēca stāvu, viņa runātāju spēji gribēja atgrūst, bet saturējās un, visus spēkus saņemdama, sacīja ļoti laipni:

«Ā - tu tas esi, mīļo Andž!»

«Kas cits, sirsniņ; piedod, ka tevi tā satraucēju; domāju, ka tu manu soļu tīši nedzirdēji. - Bet kas tavas domas tā bij aizņēmis, ka nedzirdēji manis pienākam?» Andžs jautāja.

«Kas cits kā tu?» Ieva atteica un runāja patiesību.

«Un manas domas atkal visu laiku kavējās pie tevis, mīļā,» Apsēns sacīja.

«Arī tad, kad ar Pakulu runāji par kāzām ar Annu?» Ieva domāja.

«Bet vai zini, kur mēs esam?» puisis jautāja, apkārt skatīdamies, un viegli nolaidās zemē, meiteni sev blakus līdz novilkdams.

Ieva to jautādama uzlūkoja.

«Paradīzē,» Apsēns sacīja.

«Paradīzē? Kā tā? Nesaprotu!»

«Nu vai tad ne: skaista Ieva zem -» Apsēns rādīja uz augšu, kur pār viņu galvām šūpojās mazie, iesarkanie meža ābolīši.

«Ā, pareizi,» Ieva sacīja, izlikdamās glaimota, «un skaistā Ādama arī netrūkst! Bet, kur paradīze, tur arī čūska nav tālu,» viņa piebilda.

«Čūska, sirsniņ? Mūsu paradīzē čūskas nav,» Andžs apgalvoja.

«Agrāki bij viena, nu ir divas,» Ieva domāja, bet nekā neteica.

«Vai man nav taisnība?» Andžs jautāja.

«Tu vēl prasi! Vai es vai tu spētu vilt!» Ieva iesaucās un pate brīnējās, ka tik dabīgi varēja izlikties. «Ko par čūsku runāju, bija tikai vārdi, ko kādā grāmatā lasīju un kas man nupat iešāvās prātā.»

«Manu mīļo mīļo Ieviņ!»

Skaistais blēdis meiteni gribēja skūpstīt.

Bet šī viņu manīgi apkampa un it kā glaimodama cieti piespieda savu galvu pie viņa krūtīm, tā ka saldam nodomam šoreiz bij jāpaliek neizpildītam.

«Kad mēs atkal redzēsimies, tiksimies?» Apsēns čukstēja un spieda Ievas roku.

«Otrdienas vakarā vecā vietā, pie mūsu akas. Bet, ja es neaizietu, jo tēvs palicis pēdējā laikā tāds ērmots - tāds uzmanīgs, tad atnāc piektdienas vakarā uz mūsu klēti. Es to tā iegrozīšu, ka piektdien maize tiks cepta, un tad istabā gaiss ir ļoti karsts, un tēvs man un māsai atkal atļaus gulēt klētī. Tad mēs tur pa ieradumam stundiņu varēsim patērzēt.»

«Labi, bet turi vārdu!»

«Vai es to kādreiz esmu lauzuse?»

Vēl kādu laiciņu jautri patērzējis, Apsēns pēdīgi atvadījās no Ievas un aizgāja.

Nicīgi viņa tam noskatījās pakaļ.

«Nāc tikai, kūmiņ,» viņa murmināja, «es tevi pēc nopelna zināšu saņemt...»

Mājās pārnākuse, Ieva papriekš ilgi sarunājās ar vecākiem un tad ar māsu Ilzi. Otrdienas vakarā viltīgais brūtgans, saprotams, par velti nogaidīja savu zeltenīti, jo Ieva tikai tādēļ bij solījusēs ar viņu tikties šinī vakarā, lai tam pa nakti velti jāstaigā, - mazs sods, ko Apsēns nebūt neuzlūkoja par sodu.

* * *

Piektdienas vakars atnāca.

Ieva un Ilze aizgāja uz klēti gulēt - viss apklusa.

Te par brīdi suns sāka riet.

«Viņš nāk, viņš nāk!» Ilze iesaucās, trīsēdama no iekšķīga nemiera. «Kad tik vien nu viss labi izdotos!»

«Klusu! Viss ies labi,» Ieva to mierināja, pate gandrīz savu nemieru nevarēdama savaldīt. «Liecies tikai tagad žigli gulēt, aizmiedz un atmosties atkal vajadzīgā brīdī.»

Riešana piepeši aizrāvās. Ārā čabēja viegli soļi, klēts durvis noklabējās, un lēna balss sacīja:

«Labvakar!»

«Spostos,» Ilze ņurdēja.

Ieva uzlika Ilzei roku uz mutes un tad atbildēja mīkstās, kūstošās skaņās:

«Labvakar! Ā, vai tu reiz nāc! Kāpēc tik vēlu? Kad tu zinātu, kā pēc tevis esmu ilgojusēs, Andžiņ!»

«Es ne mazāk,» Ilze nedzirdami piebilda.

«Neļaunojies,» Ieva turpināja, «ka tavs nāciens otrdien bij veltīgs, bet ar labāko gribu nepamanīta nevarēju atstāt mājas.»

Viņa uzrāva spičku un iededzināja sveci, tad nosēdās gultā - viesis tai blakus.

«Nekas, nekas par to,» Apsēns laipni atteica, «kad es tikai tad, kad mēs tiekamies, tik mīļi topu apsveicināts kā tagad...»

«Tad tu mani gaidīji, sirsniņ,» viņš turpināja un aplika roku Ievai ap viduci, «ak, cik jaukas jūtas rada apziņa: tu topi ar ilgošanos gaidīts! Šī apziņa mani pavada kā biedrs visu manu ceļu un man dara to vieglu un īsu. Un atkal tev, vai tev nav saldi tie brīži, kur tev, mierīgai atdusot, tavām gara acīm stādās priekšā tava mīļākā tēls, kā tas pa tumšu nakti caur drūmi šalcošu mežu pukstošu sirdi steidzas pie tevis, savu dārgo līgaviņu?...»

«Laikam gabals no kāda mīlestības stāsta,» Ieva domāja, izdzirdēdama šo dzejisko valodu, «cik grūti viņam nācies to iekalties galvā!» Un viņa smagi nopūtās.

«Kā, vai tu nepiekrīti maniem vārdiem, vai tavu jūtu pareizi neesmu tulkojis?» Andžs jautāja un vilka meiteni ciešāki pie sirds klāt.

Ieva vēlreiz smagi nopūtās un tad sacīja:

«Mīļo Andž, es pavisam citādi domāju, Tevi sagaidot, man cits nekas nestāv prātā kā varbūtne, ka, šurp nākot, tev kāda nelaime varētu uzbrukt. Nakts nav cilvēka draugs. Kādēļ tev bez vajadzības pa nakti dauzīties kā zagļam, Kādēļ šitā slapstīties?... Cik ilgi šī slapstīšanās vēl vilksies? Ak sirdsmīļo Andžiņ, es viņu ilgāk nevaru panest, - vai nevarētu mūsu saderināšanos reiz nest atklātībā!...»

«Bet, Ieviņ, vai neesmu tevis lūdzis par to nerunāt! Atklātībā - kur šogad vēl nemaz nevaru domāt uz precēšanos!» Apsēns, nepatīkami aizķerts, atteica. «Tu zini, kā iet atklāti saderinātiem, kas nevar tūlīt precēties. Ļaudis par viņiem mēļo, ko spēj un -»

«Velnam noplīst deviņi pāri pastalu, mēles apkārt nēsājot, - tā nu gan ir,» Ieva pabeidza.

«Jā gan, Ieviņ.»

«Piķis tevi drīz raus ar visu tavu «jā gan,»,» Ilze ņurdēja.

«Bet maniem vecākiem vai tēvam tu varēji priekšā stādīties kā znots!» Ieva atkal runāja.

«Sirsniņ, kam nu šitā runā! (Kad tevi veļumāte, ko lai nu atbildu?) Sirdspuķīt, tu nezini - tas ir, es zinu - nē, tu zini!»

«Tēvs vislabāk zina,» Ilze nesaprotami ņurdēja starpā.

«Ilzīt, vai tu sapņo?» Andžs jautāja, galvu pagriezis uz gulošo meiteni. «Viņai ļoti maigs miegs. Bet ko es gribēju teikt? Jā, tā: līdz neesmu uzbūvējis jaunas mājas, nevaru precēties, vecā ir par mazu un par daudz sagruvuse. Bet būvi tikai vēl nākošā gadā varu iesākt. Bet, kad nu jau tagad tavam tēvam stāstu, ka tevi gribu precēt, tad viņš nevarēs norimt, vienam vai otram no saviem draugiem to lietu nepastāstījis, tā ka mūsu noslēpums pēdīgi būs visu ļaužu mutēs. Es to zinu. Pastāsti savu noslēpumu ubagam, ubags to pastāsta savai kūzai, kūza visai pasaulei.»

Ieva nopūtās trešo lāgu.

«Jā. sirsniņ, neļaunojies, ka šaī ziņā tev nevaru darīt pa prātam. Nāks laiks. nāks padoms. Bet tamēr mierinies ar to, ka slepena mīlestība pulka saldāka par atklātu.

Kein Feuer, kein Kohl, kann nichts brennt so eiß

Hals eimliche Lieb', won das man nich weißt.

Vai nav tā?»

«Pa daļai jau nu gan tā ir,» Ieva apliecināja, kamēr Ilze, kura arī - kā kur saka - vācu pupas izbradājuse, vai mēli gribēja pārkost, smieklus savaldīdama.

«Pa daļai vien?»

«Nu Jā, jo mūsu mīlestība jau nav gluži slepena, Ilze ir mūsu noslēpumu līdzzinātniece.»

Apsēns pasmējās.

«Ko Ilze zina no mūsu mīlestības, tas gan tīri mazs krāms,» viņš sacīja; «cik es esmu noskatījies, tad viņai ļoti maigs miegs. un es galvoju, ka tā nedzirdēs, kad tev tagad dodu saldu mužiņu -»

Viņš nenobeidza. jo Ieva, atsvabinādamās no viņa rokas, piepeši uzlēca stāvu un izsauca:

«Kas tur? Liekas. ka kāds nāk šurp!» Un steigšus tā aizbultēja klēts durvis.

Sabijies arī Andžs uzlēca un klausījās.

«Es nekā nedzirdu.» viņš sacīja.

Te Ilzei uznāca stiprs kāss. «Kas ir?» viņa jautāja un uzslējās sēdu.

«Mums likās, ka kāds nāktu,» Apsēns sacīja.

Visi trīs klausījās.

«Tēva soļi, es tos pazīstu,» Ilze vienaldzīgi sacīja un atkal atšļuka gultā.

«Tēva soļi!» viesis pārbijies iesaucās. «Viņš tak nenāks šurp uz klēti - Dieva dēļ?»

«Nē, velna dēļ,» Ilze nedzirdami pārlaboja.

«Ko meklēt viņš nāks šurp, laikam iet zirgu aplūkot, kas šonakt stāv stallī,» Ieva mierīgi sacīja.

Brītiņu nekas nebij dzirdams.

Te uzreiz smagi soļi sāka dimdināt klēts trepes.

«Tēvs nāk!» Ilze pa miegam muldēja.

«Tēvs nāk!» Ieva atbalsoja. «Nāk taisni šurp, - Andž, Andž, ko nu lai iesākam!...»

Andžs stāvēja kā dulns.

«Tu izbēgt vairs nevari - ko nu lai iesākam?...» Ieva atkārtoja. «Saņem dūšu un rādies viņam, stāsti, ka mēs viens otram esam solījušies, lūdzies piedošanas, ka tas noticis, viņam nezinot. Viņš gan ļoti niknosies, jo tas ļoti ienīst šitādu būdzīšanos, bet viņu ātri var salabināt, un es tev palīdzēšu.»

«Es ar!» Ilze, pēkšņi atspirguse, runāja. «Metīsimies viņam visi trīs pie kājām - ja asaru vajadzīgs, varu ir raudāt.»

«Nē, nē, to nevar.» nobālējušais Andžs atbildēja, «es jūsu tēvu labāki pazīstu, viņš par daudz ātrs - lai Dievs pasarg! -nē, to nemūžam nevar,» un, kā palīdzības meklēdams, acis laida apkārt.

«Vai nevarētu kaut kur paslēpties?...»

Bet nedz skapja, nedz tīnes, nedz žēlsirdīga kurvja, kur mūsu jaunais varonis varētu glābties, nebij klētī - visa tīra un tukša kā baznīca.

«Kādēļ klēts tik tukša?» nelaimīgais brūtgans tikko dzirdami jautāja. «Kas te noticis?»

«Tēvs visu lika pārnest otrā klētī, tādēļ ka grīdā daudz caurumu, kas ar mālu jāaizziež, vai tad tu neredzi,» Ieva atbildēja, «vai Dieviņ, vai Dieviņ, tēvs jau pie durvīm!»

«Līdīšu zem gultas,» Andžs izmisis sacīja, «kas zin, viņš manis tur nepamanīs.»

«Kā pa durvīm nāk, tā tūlīt var redzēt, kas zem gultas,» Ieva tikpat izsamisuse atteica.

Andžs apskatījās vēlreiz visapkārt.

«Kas tas?...» Viņš ieskrēja vienā kaktā, kur prāva lāde stāvēja, kuru viņš - vai nu aiz bailēm, vai aiz tauku sveces vājās gaismas - līdz šim nebij ieraudzījis.

«Es slēpšos šaī lādē!» tas iesaucās. «Viņa tak nava pilna?»

«Tukša gan, bet, Andžiņ, tu nevarēsi tās smakas izturēt, kas tajā; viņā stāvēja mūsu lielā piecstopu petrolejas kanna, kas tur pa daļai iztecējuse.»

«Nekas par to, tēvs jau te ilgi nekavēsies, un to mazo brīdi gan izturēšu,» Andžs atbildēja.

«Laižat iekšā!» tagad dobja balss ārā sauca. «Ē, meitenes, vai dzirdat?» Un durvis no stipra klauviena nodārdēja.

«Apžēlojies! Ātri! Vai tā, vai tā! Rādies tēvam vai slēpies!» Ieva klusi, bet kaislīgi uzsauca.

Andžs pacēla lādes vāku un, lai gan ērmota smaka tam sitās pretim, tajā ielēca iekšā. Vāks atkrita, un Ieva lādi naški aizslēdza un atslēgu izvilka. Tad gāja un atbultēja durvis.

«Kas te notiek? Kādēļ jums vēl uguns?» tēvs jautāja bargā balsī. «Kādu tijāteri jūs te taisāt? - Man likās, kā kad te kāds svešs runāja!»

«Tu esi pārklausījies, tēt,» Ieva atbildēja, «Ilze pa miegam kliedza tādā rupjā balsī kā puisietis, un es viņu modināju - tas bij viss.»

«Nemelo, manas ausis vēl šimbrīžam dzird labi, - kas tas tāds bij, kur jūs savu viesi esat iegrūdušas?»

«Tēt, kad esi pie mums viesi atradis, ka šitā runā!» Ieva pārmezdama atteica.

«Tas man viens daudzums, - kur viņš ir?»

«Kad tu zini, ka mums viesis i r, tad tu arī zināsi, k u r viņš ir!» Ieva strupi atbildēja. «Meklē pats!»

Tēvs to divreiz nelikās teikties. Viņš pārkratīja gultu, izskatījās pagulti, izmeklējās visos kaktos, izdauzījās ap lādi un, nekā neatradis, stingri sacīja:

«Kur lādes atslēga?»

Andžam drebuļi pārgāja pa kauliem. Ko Ieva darīs, ko atbildēs?...

«Es nezinu,» tā teica, «laikam pie mātes.»

«Tā, tā - pie mātes... nākat uz istabu gulēt!»

Lādē gulošam uznāca ģībonis, šos vārdus dzirdot! Visu nakti te smakt! Briesmīgi! Neizturami!

«Tētiņ, istabā ir ļoti karsts gaiss, šodien tak maizi cepa, ļauj mums še gulēt,» Ieva lūdza. «Mums patiesi nebij viesa.»

«Kad jums nebija, tad jūs viņu gaidāt, par velti jau svece vis nedega. Nē, nākat tikai! Kad citi istabā nenoslāps, tad jūs arī paliksiet dzīvas - nākat!»

«Vai, Ieviņ, galvas sāpes man rītā galvu atkal plēsīs pušu!» Ilze sūrojās.

«Nekas, apēdīsi pēdīgo pusgalveni ar pērnajiem skābiem kāpostiem un tad būsi vesela.»

«Bet tētiņ -»

«Es tev gan betēšu, skutele!» tēvs dusmīgi uzbrēca Ilzei. «Nākat!»

Nu bij jāklausa.

Ieva, savu kurpju meklēdama, noliecās pie lādes atslēgas cauruma un čukstēja:

«Pacieties! Tu dzirdi, ka nekā neiespējam. Rītā agri, nevienam nemanot, tevi izlaidīšu!»

Dobjs steniens atbildēja iz lādes.

«Kas tas bij?» tēvs jautāja. «Iev, ko tu tur dari?»

«Meklēju kurpju, tēt.»

«Žigli nekavējies.»

Tēvs aizslēdza klēts durvis.

Nāves domas pārņēma divkārši ieslēgto. Žēlīgais debesu tēvs! Tādā ķezā kā nu Apsēns savā mūžā vēl nebij bijis, lai gan ar daudz piedzīvojumiem varēja lielīties. Labprāt viņš visu būtu uzskatījis par ļauna sapņa ķēmošanos, kad tikai sasodītā smaka viņu tik nešaubīgi nebūtu pārliecinājuse, ka viss patiesi notiek.

«Vai pats velns ticis še uzglabāts!» nelaimīgais ņurdēja, no kreisās uz labo un no labās uz kreiso pusi zvalstīdamies.

Viņš taustīja ar rokām uz visām pusēm - visapkārt cieti dēļi, tikai apakšā peļu izgrauzti caurumiņi.

Viņš pielika muti pie viena no šiem caurumiņiem cerībā caur to ieelpot labāku gaisu. Viņam nebij vīlies, un viņš labu brīdi tā pavadīja. Bet ilgi jau, galvu nodūris, nevarēja tupēt, tam viņa atkal bij jāpaceļ un nepatīkamais gaiss jāieelpo...

Te viņam laimīga iedoma iešāvās prātā: «Jālūko lādi atlauzt!» Uzmeties uz visiem četriem, tas stutēja muguru pret lādes vāku, gribēdams to izcelt uz augšu. Veltas cerības! Nu lūkoja dibenu izspert - liekas pūles!

Vēl šā tā nodarbojies, nabags pēdīgi padevās nenovēršamajam liktenim.

«Nakts nav mūžīga, un labāk vienu nakti, labāk divas, pat trīs naktis šitā pavadīt nekā no Pipara tapt uzietam, jo, tiklīdz tas notiek, tad man Anna zūd,» Apsēns mierinājās un lūkoja snaust.

Vai viņam tas izdevās, to nezinu teikt. -

«Tik droši kā šonakt Apsēns savā mūžā nebūs gulējis,» Ilzenīca, pa pagalmu iedama, teica, «aiz divām atslēgām, ak, joki, joki!»

«Nu, viņam gan nemaz nav jocīgi ap dūšu, par to es galvoju,» tēvs smējās.

«Tas nāk no tam, ka viņa paradīzē nav nevienas čūskas,» Ieva sacīja un iegāja istabā.

* * *

Nakts patiesi nebija mūžīga, bet beidzās kā visas naktis. Apsēns rītā dzirdēja bezdelīgas sākam čirkstēt, lopus ganos izlaižam, šur tur pa pagalmu soļojam un saimnieku puišus uz darbu rīkojam. Bet kur mita, kur kavējās Ieva, kad tā nenāca viņu laist laukā?... Viņš gaidīja un gaidīja, un viņa nepacietība auga katru sekundi... Kā kad Ieva karstā istabā būtu palikuse slima, ko tad?...

Šādas un tamlīdzīgas domas to sāka mākt, kad pēdīgi soļi uz klēts trepēm nodipēja un durvis atvērās. Bet tā nebij Ievas balss, kas tagad viņam sitās ausīs, bet viņas tēva.

«Puiši, nākat šurp, ņemat šo lādi un ieceļat vāģos! Un tu, Juri, aizvedīsi viņu līdz ar zviedru arklu uz Pakulu kalēju. Viņam tagad esot ogles, jāliek tak reiz lāde apkalt. Tagad priekš tā īsti izdevīgs laiks. Klēts tā vai tā grīdas lāpīšanas dēļ jāiztīra. Saki, ka pēcāk arī pats aiziešu izrādīt, kā apkalumu vēlos. Aiznes arī Pakulu tēvam labas dienas no manis - un brauc lēnām, lai lāde nenoskrambājas.»

Ieslēgtajam, šos briesmīgos vārdus dzirdot, divreiz salts un divreiz karsts pārskrēja pa muguru. Viņa nelaimes mērs bij pilns. Uz Pakulām tapt aizvestam, uz Annas, viņa īstās, bagātās brūtes māju!... Andžs domāja, ka prātā jukšot. Būtu laikam arī jucis, kad viņa domas nebūtu pārtrauktas caur lādes pacelšanu, kas tagad tika nesta uz vāģiem - nē, stiepta. Lai gan reizu reizēm saimnieks uzsauca puišiem: «Lēnītēm, pamazītēm, bērni, lēnītēm, pamazītēm, ka nenolūst kājas!» - tad tomēr tie ar lādi tā apgājās, kā kad tā būtu bijuse no dzelzs. Šā un tā, uz augšu, uz leju svārstīta un grūstīta, celta un velta, sviesta un griezta, tā pēdīgi laimīgi atradās vāģos.

«Dzīvs Pakulās nenokļūšu,» Andžs domāja, kas, pa lādi viļādamies, bij sadauzījies kā aptrollēts ābols; «tavu nepaklausīgu puišu! - Ak Ieviņ, Ieviņ!»

Un, kā kad Ieva viņa saukšanu būtu dzirdējuse, tās balss čukstēja pie atslēgas cauruma:

«Es šorīt nekā nevarēju darīt, tēvs man nedeva klēts atslēgas, bet neizsamisies! Es tevi glābšu, tikai gaidi cerē un uztici! Jeb vai tu gribi, lai lādi tūlīt atslēdzu? Galvoju, ka tēvs nedusmosies, bet tevi ir tagad vēl kā dēlu slēgs savās rokās!»

«Nē, nē,» Andžs vaidēja, kam tak vēl bija cerība, ka viss ņems labu galu caur Ievas gudrību un asprātību, «lai mani ved vien; tās pusotras verstes līdz Pakulām gan izturēšu! Pēcāk tu arī turp aizej un saki, ka tev lādē kas aizmirsies, un tad mani izlaidīsi. Gan man tad izdosies nepamanītam no Pakulām tikt projām. Jeb labāk: nāc ap dienvidu laiku, kad visi guļ, tad tev vēl vieglāk izdosies mani izpestīt. - Kad tikai tēvs vien ko nav manījis!...»

«Neniekojies, viņš lādi jau sen gribēja likt apkalt. - Darīšu priekš tevis, kas vien stāv manā spēkā.»

«Jā, esi tik laba, mīļo Ieviņ, tu zini, cik ļoti tevi mīlēju!»

«Zinu, zinu (labāk vēl, nekā tu domā!) -»

«Iev, ko tu tur tausties ap lādi?» tēvs, istabas priekšā stāvēdams, jautāja.

«Tēt, es viņu drusciņ notīrīju no putekļiem un zirnekļu tīkliem.»

«Tā - tas labi, meit!»

Puisis, zirgu vāģos iejūdzis, aizbrauca. -

«Pipara puiši briesmīgi palaisti,» Andžs sūrojās, «visu viņi dara ačgārni! Tas ceļas no tam, ka saimnieks viņus godā par bērniem. Šitam vēršam Pipars lika lēnām braukt, lai lāde nenoskrambājoties, bet tas lec, ka lai izput!... Tavu nelīdzenu ceļu, liekas tīri tā, kā kad pa arumiem brauktu... Lai Dievs nedod, nupat gals klāt!...»

Bet gals nenāk tik ātri, kā domā. Kad Juris pie Pakulu smēdes apturēja vāģus, Apšēns lādē, paldies Dievam, vēl dvašoja.

Pēc kāda brīža lāde no vāģiem tika izcelta un nolikta smēdes priekšā.

«Brangs cēliens,» kalējs sacīja, «vai tur kas iekšā palicis?»

«Nē,» puisis atbildēja, «tukša kā izšauta plinte, bet skaties, kas tie par ozola dēļiem!»

Tad aizgāja uz istabu.

«Labas dienas saimniekam, un še Ieva jums arī ko stellē,» Juris teica uz Annu un iedeva tai vēstuli un atslēgu. Izbrīnējusēs Anna sūtījumu saņēma un iegāja savā kambarī. Vēstuli atplēsuse, tā lasīja:

«Mīļo Ann!

Viņsvētdien Tev apsolīju nedēļas laikā pierādīt, ka Apsēnu Andžs ir viltenieks. Man laimējies to izdarīt īsākā laikā. - Ņem to atslēgu, kuru Tev mūsu puisis Juris iedos, un atslēdz lādi, ko tas aizvedis pie jūsu kalēja. Lai netaptu par daudz pārsteigta, Tev saku iepriekš, ko Tu tajā atradīsi: mīļu divkājaini, kuru arī tikpat labi var saukt par «divbrūtaini»; apejies žēlīgi ar viņu, jo tas pagājušo nakti Tevis dēļ daudz cietis. Sveicini viņu arī no manis un saki, ja tas nākamo nakti tikpat saldi grib pavadīt kā izgājušo, tad lai nāk vien atkal šurp: lādes vietā tagad pārmaiņas dēļ klētī atradīsies veca zirņu tīne - tā viņu labprāt uzņems!

Ar vēlēšanos, lai Tu savu brūtganu tikpat ātri varētu aizmirst kā es savu, palieku

Tava draudzene Ieva.»

Bāla kā līķis Anna nolaida rokas. Tā tad bij taisnība, ko tikai par apmelošanu bij turējuse, kam bij bijusēs ticēt!

«Sātans no cilvēka!» viņas sakniebtās lupas murmināja un pirksti saplosīja vēstuli. «Lai es viņu tikpat ātri aizmirstu kā tu? Ha, ha, ha, - šī vēlēšanās, Ieviņ, bij gluži lieka! Bet paga, tu «divbrūtaini»! Es tev rādīšu, ka viņu ātrāki esmu aizmirsuse nekā tu...»

Varēja būt pagājušas stundas divas - mūžība priekš Andža. Bez nepatīkamās smakas tagad to sāka mocīt izsalkums un garš laiks. Redzēt jau nekā nevarēja un dzirdēt arī nekā cita nedzirdēja kā kalēja āmura varenos, vienlīdzīgos sitienus un plēšu švīkstēšanu.

Sāka kauties ar šādām tādām domām. Prātoja par Pakulu tīrumiem, ka tie ļoti labi stāvot un viņa nākamam sievastēvam atkal atmetīšot labu grasi, svēra un vērtēja viņa pilno naudas maku; apņēmās Annai, kad tā būšot viņa sieva, vairs neatļaut tā greznoties kā līdz šim, tai vairs nepirkt ādas cimdu utt. - Tikai tas vien viņam neiekrita prātā, ka Ieva pret viņu varēja būt spēlējuse nodevējas lomu...

Te uzreiz kliedziens no istabas puses pārtrauca viņa saldos sapņus:

«Vai Dieviņ, smēde deg! Uguns jau šaujas pa jumtu ārā! Kalēj! Kalēj!»

Andžs dzirdēja, ka kalējs āmuru nosvieda un izsteidzās ārā.

Nu puspaģībušā Apsēna ausīs viss tas troksnis atskanēja, kas pie ugunsgrēka dzirdams: meitiešu vaimanāšana, bērnu ķērkšana, ūdens liešanas plākšķēšana - un arvienu vairāk dzirdama, arvienu tuvāki nākdama ugunsliesmu sprakšķēšana.

Līdz neprātībai izmisušam ieslēgtam salti sviedri sāka pilēt no pieres.

Lāde bij tuvu pie smēdes un pievilkusēs petrolejas - cik viegli tā varēja aizdegties!...

Uguns sprakšķēšana tuvot tuvojās.

Andžam likās, ka viena puse lādei jau metas silta, dūmu smaka bij stipri saožama.

«Dievs, esi man, nabagam, žēlīgs,» puisis stenēja, «kad tikai lāde vien neaizdegtos, kad tak jel kādam iešautos prātā viņu no smēdes tālāk noraut nost!»

Bet nevienam cilvēkam neiešaujas prātā pie ugunsgrēka cita mantas glābt un savām likt sadegt.

Dūmi palika arvienu biezāki, nabags tikko vairs varēja atņemt elpu.

Te atkal sauciens atskanēja:

«Piparu lāde deg!» - un tūliņ otrs: «Vai Dieviņ, istabas jumtā uguns!»

Pārcilvēcīgiem spēkiem Andžs lūkoja lādes vāku atspiest vaļā - par velti! Bez palīdzības no ārienes tas nebij izdarāms, un no bailēm aizsmakušā balsī viņš tādēļ kliedza:

«Ai ļautiņi, glābjat - glābjat Piparu lādi!»

Bet uzreiz visapkārt bij kluss, tikai uguns sprakšķēšana vien dzirdama.

«Palīgā, ļautiņi, palīgā! Es sadegu!»

Un atkal tas lādes vāku mēģināja atlauzt.

«Pa - lī - - gā!...» Apsēns tagad deva ar kulakiem pa lādes vāku, ka tik skanēja vien.

«Nelīgo un nebungo tik stipri!» Anna piepeši cieti un nežēlīgi runāja. «Tevis tikpat neviens nedzird, visi ir pie istabas glābšanas, un no manis pestīšanas negaidi!»

«Anniņ, tu! Mīļā, žēlīgā, dārgā puķīt, rozīt, zelta magonīt, palīdzi, glāb!» Andžs kauca.

«Velti! Dārga gan esmu, bet nežēlīga - sauc tak Ievu palīgā, sauc manu naudas kuli!» Anna atbildēja.

«Ak Anniņ, ko tu gan domā - tu tak nedomāsi, ka es par tiesu, - tas tikai bija joks - ar Ievu norunāts joks - es jau viņu ne - es jau tak tevi vien patiesi mī- mī-mī - -»

Andžam, drebot kā apšu lapai, balss aizrāvās.

«Jo labāk, tad tu tagad nevainīgs cietīsi. Lai tās domas tev pasaldina nāves brīdi, kas drīzi būs klāt. -Es eju, bet pirms tev jāzin, ka caur mani ņem galu, - smēdi e s a i z d e d z i n ā j u!...»

«Palīgā, cilvēki, - ē - glābjat, es sadegu - ē!» nāves upuris kā traks bļāva.

Te lādes vāks atvērās...

«Ne tik dikti, mīļo znot! Lai gan kādi no mums ir bijuši akli, tad tomēr kurls mēs neviens neesam,» Pakulu tēvs rāmi sacīja.

Kā apstulbis ceļos tupošais Andžs skatījās apkārt. Vai bij apburts vai sapņoja?...

Nicīgi smaidīdami un īgni tajā skatīdamies, ap lādi stāvēja Pakulu tēvs, Anna roku rokā ar Ievu, Ilze, Līze, Pipars, kalējs un vēl daži citi. Ne lāde dega, nedz smēde, nedz istaba - tikai krietns skaidu un žagaru blāķis kūpēja tuvumā - tas bij bijis viss ugunsgrēks.

«Nē, nudie, nu gan vairs nemaz nav jaukuma, kad šādas lietas var notikt,» Līze, kuras mēle pirmā spruka vaļā, pukojās, «elles kāsi, tak jel kusti!» Un viņa tam ar slotas kātu, kas tai bij rokā, spēra pa muguru.

Ar šo sitienu nāca dzīvība aiz pārsteiguma sastingušajā Apsēnā.

«Ko - kas - kas tas - kur es esmu?...» viņš atžilbdams stomījās, gandrīz nezinādams, ko runāja, un uzlēca kājās.

«Du bist in das mein Paradiese, wo is nich kein čūska, bet zwei Ievas,» Līze mēdīja un rāva to aiz rokas ārā no lādes.

«Nāc šurp, jaunskungs, lai tev viņas stādu priekšā!»

Bet viņa nepaguva izpildīt savu nodomu, jo Apsēns spēji atsvabinājās no viņas rokas un kā neprātīgs laidās projām.

Lieliski, nerimstoši smiekli to pavadīja.

«Tas izzāļots priekš visa mūža,» Pipars pēdīgi sacīja.

«Saki labāk: izpiparots un izpakulots,» Līze pārlaboja, vēl arvienu smiedamās.

«Viņu vēl vajadzēja ilgāk spīdzināt,» Anna runāja, aizmūkošam stīvi pakaļ noskatīdamās, «pa pusei noslāpēt!»

«Es domāju, daudz netrūka, ka pavisam nenoslāpa,» ganu puika sacīja, kas dūmus lādē bij laidis iekšā.

«Esi mierā, meit, ka dabūjis tik daudz soda,» Pakulu tēvs teica, «cik daudz lielāku noziedznieku nekā Apsēns pasaulē nenodzīvo bez nekāda soda!»

«Tiesa gan,» Ieva piebilda, «no savas puses viņam arī vairāk nevēlu, esmu salīdzināta. - Bet nu, puiši, ceļat manu lielo pelu slazdu atkal atpakaļ vāģos! Kam tad nu viņu likt apkalt, kad ir nekalts izrādījies par derīgu!... Un lai šis notikums jums ir par brīdināšanu - dažs labs jūsu starpā staigā Apsēna pēdās!...»

Ar urravām un visādiem jokiem lādi iecēla atpakaļ vāģos.

«Viņu vajadzēja visos trīs lielajos svētkos uz baznīcas plača izstādīt pie nabagu lādes, lai puisieši viņu redz un atminas, kā neuzticība top sodīta,» Līze sacīja.

«Jā, un tev ar slotas kātu rokā viņā būtu jāstāv un viss no viena gala līdz otram jāizstāsta,» kāds smējās, «es saku, tā visus labotu.»

Saimei vēl šā un tā jokojot, Ieva roku rokā ar Annu aizgāja uz istabu. Draudzība, kurai bij draudējuse nīkšana, starp abām jauneklēm no jauna bij nodibināta un stiprāki nekā agrāk. -

Pēc četrām nedēļām Apsēnu Andžam bij kāzas ar kādu ārpagasta saimnieka meitu, kas tikpat slavena bij vecuma kā naudas ziņā. Viņš bij steidzies apprecēties, pirms velnam deviņi pāri pastalu nebij noplīsuši, vēsti par viņam notikušo ķezu apkārt nēsājot. Jo, kad tas būtu noticis, tad Apsēnam beztrūcīgi otri deviņi pāri būtu jānoplēš, pēc meitas meklējot, kas pie tā vēl ietu. Bet paruna saka, ka, karstu putru strebjot, lūpas sadegot, un es bīstos, ka jaunā vīra dzīve laulībā no jauna nepierāda šo vārdu patiesību.

PĒRKOŅA NEGAISS

Par visu, kas pēc ceturtās lūgšanas pie miesas uzturēšanas un vajadzības pieder, par visu to Roplaiņu saimnieks Dievam varēja pateikties. Bet viņš nebij bagāts, kā ļaudis runāja, nebija arī skops, par kādu viņu arī dēvēja. Ieņēmumus gudri palielinot un izvairoties no katras veltīgas izdošanas, viņš tikai bij pratis izsargāties no parādu taisīšanas un šādā kārtā ieguvis bagātnieka un skopiķa slavu. Ka viņu par bagātnieku sauca, tas jau nu, zināms, viņam patika, un viņš tam nepretojās, ja tas arī notika, viņam dzirdot; bet, ka to dēvēja par skopu, tas Roplaiņam dažu labu reizi ķērās pie sirds, un viņš jutās vilināts rādīt ļaudīm, cik netaisnas tādas valodas bija. Bet kā prātīgs vīrs viņš ikreiz atkal apdomājās un nekā nedarīja, lai cilvēki domātu par viņu labāk. «Lai viņi pļāpā vien,» viņš pie sevis sacīja, «kad es tikai savu sirdi zinu tīru no šāda netikuma. Labāk dzirdēt par bagātību un skopumu nekā par izšķērdību un parādiem.» Parādi! Jā, tas bij neglīts vārds, vārds, kura Roplains nebūt nevarēja ieredzēt. Parādi - tā sauca nemīļos viesus, kurus izdzīt no savas mājas Roplains ilgus gadus sūri, grūti bij pūlējies.

Jo viņš vienumēr nebija bijis «bagātais» Roplains. Tie laiki vēl nebij tāļu, kad gandrīz neviens nezināja, vai kāds Andrievs Ošs - kas tad arī ievēro vienkāršu kalpu? -pagastā bij vai nebij. Tik tad vien, kad viņš Roplaiņu saimnieka meitu apprecēja, un vēl vairāk tad, kad tas pēc sievastēva nāves uzņēma viņa mājas, niecīgu parādu parādos iekritušu nomas vietu, - tikai tad vien vēl viņu sāka ievērot.

Ļaudis toreiz diezgan nevarēja izlauzīt savas galvas, kādēļ Ošs sev tik smagu parādu nastu kraujot uz pleciem. «Aiz muļķības,» vieni prātoja, «tāpēc ka viņš arī reiz grib būt saimnieks,» otri gudroja; bet visi tai ziņā bij vienos prātos, ka ilgāki kā gadu Ošs Roplaiņu nevaldīšot. Bet viņš tos tomēr valdīja ilgāki. Pagāja viens divi gadi, un āmurs Oša mantas neizklīdināja. Pagāja vēl kādi gadi, un, arē - Roplains vairs neslīdēja uz leju, bet sāka celties. Piecu govju vietā tagad stāvēja septiņas viņa kūtī viņam piederēja trīs zirgi un nomas parāds, kas tam muižai bij jāmaksā, bij uz pusi mazāks nekā agrāk. Bez tam viņš noalgoja savus dienestniekus ar tādu kārtību un pareizību, kas varēja par priekšzīmi būt pagasta bagātākajiem saimniekiem. Tādēļ tad arī notika ka Ošam nekad nebija jāsūdzas par puišu un meitu trūkumu, kā tas pastāvīgi bija noticis pie viņas sievastēva; viņš varēja saderēt labākos spēkus.

Tā, lūk, Roplaiņi cēlās un cēlās un nāca slavā un līdz ar viņiem Ošs. Pirms tas vēl nebija aizmaksājis savus parādus, viņu jau turēja par pārtikušu un, kad tas tikko bij ticis ar visiem līdzīgs, jau par bagātu. Un, tā kā vispārīgi bagāto slavē arī par laimīgo, tad jau citādi nevarēja būt, ka Ošu arī par tādu uzskatīja un - apskauda. Un patiesi, nelaimīgs Ošs arī gan nejutās pēc visiem tiem pārciestiem grūtiem laikiem, bet kaut kas ir tagad viņa sirdi spieda, kaut kas tam radīja dažu rūgtu acumirkli. Šo bēdu un raižu cēlonis bija viņa Krustiņš, viņa vienīgais dēls. Viņš gan bija tēva sejā atsities, bet tēva tikuma viņam nebij. Pie kā vaina bij meklējama, ka tas bij kļuvis vieglprātīgs un palaidnīgs - vai pie tēva, kas, kaudamies ar trūkumu un parādu deldēšanu, par maz bij licis vērā dēla audzināšanu; vai pie mātes, kas vienīgo bērnu bij lutinājuse, par maz rājuse; vai pie Krustiņa paša, kas tēva dažreizējās pamācīšanas un mātes laipnās mācības bij laidis vējā, - kas to varēja izšķirt! Ja tēvs bij vainīgs, tad viņš arī visvairāk cieta, tik bēdīgu patiesību atzīstot; mazāk bēdājās māte, kura, kā jau vienīgā bērna māte, ticēja dēla nemaldībai un no šādas ticības nelikās atgriezties pat caur viņa vainām, priekš kurām visām viņa lēti atrada derīgas aizbildināšanas. Un, taisnību sakot; nezin cik nekrietns vai nederīgs Krustiņš jau arī nebija. Nē. Skolā nu gan tas nebij iemantojis nekādas ievērošanas, bet mājā - mājā viņš strādāja, ka prieks bij ko redzēt! Jau ar sešpadsmit gadiem Krustiņš pilnīgi izpildīja pieauguša cilvēka vietu un rīkojās ar arklu, izkapti un spriguli kā ar kavēklēm. Deviņpadsmit gadus vecs būdams, viņš nebija nedz labāks, nedz sliktāks par lielāko daļu no mūsu jaunekļiem. Kad vien varēdams viņš labprāt piedzērās, bij liels krogu un visādu citādu prieku cienītājs, apmeklēja katru māju balli, spēlēja uz naudu, ja tam kāda kapeika bij makā, un labprāt sadraudzējās ar tēva dienestniecēm. Ilgu laiku tēvs nekā nemanīja, jo Krustiņš ļoti labi viņam prata slēpt visu, par ko domāja, ka tas tēvam varētu nepatikt. Un, kā tas notiek dažu labu reizi, ka sveši mums atver acis par mūsu pašu lietu stāvokli, tā notika arī pie Roplaiņa.

No tālākiem ciemiem pārnākdams, Ošs reiz iegriezās baznīcas krogā. Pašulaik metās krēsla. Kroga istabā brīdi sēdējis un atpūties, viņš patlaban gribēja piecelties un iet, kad divi jauni vīrieši ienāca, kādas pudeles alus izpirka un, Oša nepamanīdami vai nepazīdami, netāļu no viņa nosēdās un jautri sāka sarunāties.

«Bet saki jel, Paul!» viens no viņiem pusdiktā balsī iesaucās, kad brīdi par šo un to bij pļāpājuši, «stāsti man, - kā stāv ar Dzeni? Tu, viņa kaimiņš, būsi dzirdējis, vai viņš jau vesels. Laikam gan vēl ne?»

«Kas nu deva!» uzrunātais klusu atteica un smējās. «Tāds robs tik ātri nesadzīs, it īpaši vēl, ja tas ir skrodera galvā!»

«Nu, arī cita cilvēka galvā viņš tik drīzi neaizaugtu,» pirmais runāja, «tas bija par tiesu spēriens! Bet vajadzēja ar! Dzenis jau par daudz sāka degunu celt uz augšu un kālab tad viņš arī lakstojās visu vakaru ap Liepkāju Ažu, viņš tak labi zina, ka tā bij jaunā Oša jaunkundze.»

«Ej nu prasi!» Pauls sacīja. «Bij jau muļķība, it kā meitu būtu bijis trūkums! Bet laime tikai, ka neviens nezina, kas Dzeņam iekalis caurumu galvā, citādi Krustiņam klātos slikti. Ticu, ka tēvs viņam divus tādus robus iesistu galvā, ja to dabūtu zināt.»

«Jā,» pirmais sacīja un raustīja plecus «es tur netieku gudrs! Visi lielī veci par prātīgu, stingru un tik taupīgu, ka kapeiku apgriežot trīs reizes riņķī pirms to dodot no rokas laukā - un dēls laiž vaļā, ka kūp vien! Kā tas var būt Paul?»

Pauls garšīgi pasmējās, iztukšoja glāzi un noglaudīja savas ūsiņas.

«Kā tas var būt, Mārc?» viņš atkārtoja. «Ta tad jautājums! Krustiņam nav tās krājēja dabas, kas tēvam. Ko viņš nopelna, to viņš notērē. Un, ja ar to nepietiek, tad jau tak mātei arī vēl atliek kāda kapeika priekš vienīgā, un, ja ar to vēl nepietiek, - nu, vai tad nu Roplaiņu saimnieka dēlam aizdevēju trūkst!» Un, tuvu noliecies pie drauga auss, tas gluži klusu turpināja: «Es jau Krustiņa lietas pazīstu un zinu, ka tu nepļāpāsi: Krustiņš še mūsu krodzeniekam parādā tepat jau trīsdesmit - -»

Viņš nenobeidza, bet berzēja ātri labās rokas īkšķi pret garo pirkstu un smīnēja.

«Patiesi?» Mārcis brīnojās.

Roplains piecēlās un atstāja kroga istabu.

* * *

Kad otrā dienā saimnieks ar saimnieci vieni paši bij istabā, pirmais vārdu pa vārdam sievai atstāstīja vakar dzirdēto.

«Ko tu par to saki?» viņš nopietni un bēdīgi jautāja.

Saimniece iesāka raudāt.

«Vai tad tu arī visam tam tici, ko ļaudis pļāpā,» viņa sacīja, «vai tad nu mūsu Krustiņš jau tik slikts, ka viņš tādus burlaka darbus pastrādās! Ak Dievs, ak Dievs, tavu ļaunu cilvēku, tavu Jaunu mēļu! Ko gan Krustiņš tiem sliktu darījis, kad viņi tā par viņu runā!»

«Jautāsim pašu Krustiņu par šo lietu,» Roplains sacīja un pasauca dēlu. kas sētā skaldīja malku.

Tas ienāca. Skaists, zaļoksnis jauneklis, ar kuru tēvs, māte tiešām varēja lepoties.

«Vai tu viņsvētdien ballē tikies ar Dzeni?» tēvs vaicāja.

Krustiņš uzlūkoja tēvu un tad māti, kas priekšauta stūrī slaucīja acis, un atbildēja nedroši:

«Tikos gan.»

«Nu tad tu arī zināsi, kas viņam pārsita galvu?»

Krustiņš gandrīz nemanot sarāvās un atbildēja: «Galvu sasitis? Par to nekā nezinu.»

Roplaiņam asinis sakāpa vaigos.

«Tā, par to nekā nezini? Nu, tad es vairāk zinu nekā tu: tu pats esi šo varoņa darbu izdarījis!» viņš sacīja.

«Kas tev to stāstījis, tēv, tas melojis, es tev vēlreiz saku, es Dzeņam neesmu sitis!»

«Melis tu!» tēvs dēlam uzbrēca. «Vai tu nekaunies mani stāvu apmelot, vai man liecinieki būs jāmeklē, ko.»

«Meklēt jau vari, bet es tev saku, ka tikai viltīgus atradīsi,» Krustiņš atbildēja, iedomādamies savu draugu pārbaudītās uzticības.

«Bezkaunīgais bērns!» tēvs izsaucās, dusmu pārņemts, un cirta Krustiņam pliķi vaigā. «Vai Pūlīšu Pauls viltīgs liecinieks, atbildi!»

«Krustiņ, Krustiņ, neliedzies jel ilgāk, ja esi pie vainas,» māte tagad lūdzās, mezdamās starp tēvu un dēlu, «nesadusmo tēva vēl vairāk. Atbildi man, - vai tu Dzeni siti.»

«Jā,» Krustiņš tikko dzirdami atbildēja ar bālām lūpām.

Māte atkrita krēslā un aizsedza vaigu ar priekšautu.

«Ar kādu jaunkundzi tu visvairāk dancoji tanī vakarā,» tēvs pratināja tāļāk, sevišķu svaru likdams uz vārdu «jaunkundze».

«Ar Liepkāju Ažu.»

Ošs pasmējās rūgti.

«Vai dzirdi, Maij,» viņš runāja, pagriezies uz sievu, «vai dzirdi, kādas tava godīgā dēla dancotājas, Divi bērni šitai j a u n k u n d z e i jau ir, vai tu vēl trešā tēvs gribi būt?»

Krustiņš cieta klusu; māte sāka dikti šņukstēt.

«Kad ar tik smalkām mamzelēm nododas, tad ar tik vien naudas nevar iztikt, cik tu no mums esi dabūjis, - kā stāv ar taviem parādiem,» tēvs atkal jautāja.

Krustiņš novērsās un neatbildēja.

«Kā stāv ar taviem parādiem,» tēvs atkārtoja.

«Tu jau gan zini, ko tad nu vēl prasi,» dēls lēnām atteica.

«Bet es to no tavas paša mutes gribu dzirdēt - var būt, ka man arī par šo lietu pienestas nepareizas ziņas.»

Brīdi Krustiņš stāvēja, nekā nesacīdams; viņa vaigi kvēloja kā ugunī, viņa mirkļi saistījās pie zemes.

Tad tas ar pēkšņu iekustēšanos piegāja pie tēva un, acu nepaceldams, satvēra tā roku.

«Tēt, mīļo tēt, piedod nu vēl šoreiz -» viņš lūdzās asaru apspiestā balsī, «pats īsti nezinu, kā tas viss noticis, mans vieglais prāts mani tik tālu novedis, - bet es tev apsolu - otrā reizē - nākamībā - nekad vairs netaisīšu parādus - uz priekšu būšu godīgs -»

Viņam asaras sāka birt pār vaigiem, tas iesviedās gultā un šņukstēja.

Nožēlošanas asaras ir labākais ūdens, ar ko apdzēst dusmu liesmas. Arī pie Oša tās drīzi noslāpa, skatoties dēla sirdssāpēs. Viņš piegāja pie gultas, uzlika roku uz Krustiņa pleca un sacīja:

«Labi, gribu tev ticēt, dēls. Bet esi arī vīrs pie vārda. Drīzi vien aizmirstas šādos acumirkļos dotās apsolīšanas - lai pie tevis tā nenotiek! Apdomā arī, ka mēs nemaz neesam tik bagāti, kā ļaudis mūs iedaudzinājuši, un ierīko turpmāk savas izdošanas nevis pēc mūsu slavas, bet pēc mūsu patiesas paspēšanas.»

Šie vārdi bij pirmie un pēdējie šinī lietā. Parāds krogā bez tālākām pārmešanām tika aizmaksāts un tēvs ar dēlu atkal dzīvoja vislabākajā satiksmē. Krustiņš, pārspēts no tēva laipnuma, bij kā izmainīts. Viņš vairs neklīda apkārt pa ballēm, nepalika svētdienās pēc dievvārdiem, «sarunādamies ar draugiem», līdz vēlam vakaram baznīcas krogā, negāja vairs kaimiņos «avīžu lasīt», bij, ar vārdu sakot, patiesi labojies. Tā aiztecēja vairāk nekā pusgads. Roplaiņa sirds metās dien no dienas vieglāka, viņa acis spulgoja priekā, uzskatot veselībā ziedošo dēla augumu, kas tagad tēvam katrā ziņā sāka līdzināties. Arī māte priecājās, bet nevis par Krustiņa labošanos, laboties jau viņam nevajadzēja, bet par jauko saskaņu, kas tagad valdīja starp tēvu un dēlu.

* * *

Rudenī kādi vairāk ievēroti puiši izrīkoja lielisku balli. Runāja, ka divi iršeniešu kolonisti, no Mercu muzikāliskās famīlijas, ar klarnetēm un divi latvieši, viens ar vijolēm, otrs ar «basu», tanī vakarā spēlēšot. Izrīkotāji jau nedēļām iepriekš ielūdza viesus. Arī Krustiņu uzaicināja. Kādēļ tas atkal pēc ilgāka laika lai reiz negāja palocīt kājas pēc tik brangas mūzikas! Viņš runāja ar māti, lai sakot tēvam, ka šis arī balli gribot apmeklēt. Pašam bija nezin aiz kāda iemesla kauns to darīt.

«Man tur nav nekas pretī, vari jau iet,» Ošs Krustiņam sacīja. «Kur tad nu citur kā klubās jaunam cilvēkam jau arī vajaga sava jautra brītiņa. Bet nepalieci tur līdz rītam, esi jau priekš pusnakts atkal atpakaļ, es tevis gaidīšu,» viņš noteikti pielika.

Krustiņš to apsolīja.

Ballē viņa vecie draugi viņu saņēma ar patiesu prieku. Pūlīšu Pauls, kas jau senāki Krustiņam bij izskaidrojis, kā Ošs ticis pie viņa noslēpumiem, ņēmās tūdaļ viņam stādīt priekšā kādu pusduci tam nepazīstamu jaunkundžu, un skroderis Dzenis visā kārtībā noslēdza mieru ar Krustiņu. Mūzika bij laba, t. i., viņa turēja rakstu un bija trokšņaina, un vairāk īpašību labai zemju mūzikai nevajaga, jautrība liela un vispārīga. Ap pusnakti tā stāvēja savā augstākajā virzienā. Krustiņš atminējās sava solījuma, bet tam vēl nemaz negribējās iet uz mājām. Ārā no dancošanas sakarsušo pieri vēsinādams, viņš domāja, ko darīt. Lauzt vārdu? Nē, tā tak nedrīkstēja. Bet visu šo prieku vidū, klausoties šai jautrajā mūzikā, viņam tēva pavēle izlikās nelaipna un bez kāda mērķa. Kāpēc viņš nedrīkstēja palikt līdz balles beigām?...

Te pienāca Pauls.

«Nu, tu pagāns, kur tad tu dzīvo!» tas izsaucās. «Nupat sākas pranksēse, un man vajaga otra dancotāja. Nāc - jaunkundzi tev arī jau esmu izgādājis šā vakara kronī, skaisto Sētmalu Madu.»

«Man jāiet uz māju,» Krustiņš atbildēja.

«Oho! Ko tad tas lai nozīmē?» Pauls jautāja.

«Esmu jau piekusis!» Krustiņš sacīja.

«Ej nu, neblēņojies!» Pauls errīgi izsaucās. «Tēviņš kā milzums un jau piekusis? Jāsmejas, nudien! Stāsti labāk taisnību un saki, ka mājā tevis gaida vecis ar rīksti rokā. Vai nav tā?...»

Ja nebūtu bijis tik tumšs, tad Pauls būtu manījis, ka viņa draugs nosarka, bet tā viņš tikai dzirdēja Krustiņu īsi pasmejamies un atbildam:

«Vecis ar rīksti rokā! Kā lai to saprotu?...» Un, Paula elkoni satvēris, viņš griezās atpakaļ danču istabā uzsākt franksēsi ar skaisto Sētmalu Madu.

Diena jau sāka aust, kad Krustiņš pārnāca mājās. Viņš skaisto Madu bij pavadījis labu gabalu un par šādu uzmanību trīs vai četras bučiņas saņēmis, kas viņu bij padarījušas traki priecīgu. Bet, jo vairāk viņš Roplaiņiem tuvojās, jo vairāk zuda viņa jautrība, un, priekšējā saimnieka istabā ieejot, tam uzkrita kā akmens uz sirds. Lai gan Krustiņš durvis bij lēni atvēris un vecāki dibinistabā gulēja, tad tomēr tēvs viņa nākšanu bij dzirdējis. Viņš izbāza galvu pa durvīm, paskatījās Krustiņā aizvēra durvis, un Krustiņš dzirdēja, ka tēvs atkal atsviedās gultā atpakaļ, ka tā nobrākšējās.

Kad Krustiņš bij izgulējies un ap pusdienas laiku piecēlies, tēvs ienāca pie viņa istabā. Brīdi dēlā klusēdams noskatījies, tas sacīja stingrā balsī:

«Kādēļ tu vakar nenāci noteiktā laikā uz māju? Tu tak man to apsolīji! - - Lai šī ir pēdējā reize, kad tu manai pavēlei neklausi! Es citādi būšu piespiests apieties ar tevi savādāk. Liec to vērā!»

To teicis, viņš Krustiņu atstāja vienu, kas bij priecīgs, ka rājiens iznācis tik īss; viņš bija sagaidījis daudz garāku. daudz bargāku. Un tak viņš atkal nevarēja apspiest sevišķa rūgtuma pret tēvu. Kas tad tā nu gan bij par lielu nelaimi, ka viņš ilgāk bij palicis ballē? Tēvs taču zināja, ka balle nebij bijuse krogā, bet godīga saimnieka mājās. Un turklāt Krustiņš tik ilgu laiku bij turējies tik godīgi! To gan tēvam vajadzēja apdomāt, pirms viņš izrunāja tik cietus vārdus! «Es citādi būšu piespiests apieties ar tevi savādāk...» Ko viņš ar to gribēja teikt? Viņš taču patiesi «rīksti» negribēja ņemt rokā?...

Nākošā svētdienā Krustiņš apvilkās svētdienas drēbes, gribēdams apmeklēt Paulu. Jo to, ko draugs viņam klaji bij teicis acīs, ka šis laikam pēc atgadījuma ar Dzeni stāvot zem tēva pātagas, to viņš arī no citiem bij dzirdējis vai nu vairāk, vai mazāk zobgalīgā kārtā, un tā kā Krustiņš caur tādām runām jutās aizskārts, tad viņš gribēja rādīt, ka tas bija tikpat brīvs kā agrāk.

«Kurp iesi?» tēvs jautāja, dēlu pamanījis klētī ģērbjamies.

«Uz Paulu,» Krustiņš atbildēja, «viņam nāk avīze, un es tagad ilgi nekādā laikrakstā neesmu ieskatījies.»

«Vai zini, Krustiņ,» Ošs sacīja un soļoja pa klēti uz priekšu un atpakaļ, «es jau tev vienmēr kaut ko gribēju sacīt: man tava draudzība ar Paulu nemaz nepatīk. Viņš ir iekliegts par ļoti vieglprātīgu cilvēku, un es zinu, ka tā ir patiesība. Tādēļ būtu labāk, ja tu ar viņu nesaietos. Bet, ja nu tu no viņa kā no no veca skolas biedra pavisam negribi atsacīties, tad lai viņš apmeklē tevi. Es tam nepretošos. Labāki jau arī izskatās, kad viņš nāk uz tevi, nekā kad tu ej uz viņu, jo tu esi saimnieka dēls, viņš turpretim vienkāršs puisis. Bet par avīzi tev saka. ka parīt braukšu uz Rīgu un pastellēšu priekš tevis «Balsi», vai kādu avīzi vien pats vēlies. Bez avīzes jau arī nevar iztikt cilvēks dzīvo tīri kā maisā.»

Vērmeļu pilienam, kas jau bij Krustiņa sirdī, tagad pievienojās otrs, kura pat prieks par apsolīto avīzi nevarēja sasaldināt. Nu viņam tēvs jau aizliedza apmeklēt savus draugus! Kas vēl nenotiks!... Bet viņš paklausīja un novilka atkal svētdienas drēbes.

«Bet ko tad lai nu pa māju iesāku?» viņš pusdikti, it kā uz sevi sacīja un iekāra tās skapī.

«Mans mīļais, ko tad tu darīji citām svētdienām!» tēvs runāja. «Varētu jau arī kādreiz dziesmu grāmatu vai bībeli paņemt rokā, kauns jau vis nebūtu.»

Dēls novērsās, lai tēvs nepamanītu viņa smaidu. Vai vecais patiesi viņu gribēja pataisīt par vecu bābu!... Istabā nonācis, tas ar puisi Ādamu sāka spēlēt uz «spičkām».

Nedēļa pagāja. Svētdienā tēvs vēl nebija no pilsētas mājā. Krustiņš viens pats aizgāja uz baznīcu. Pēc dievvārdiem viņš krogā satikās ar Paulu.

«Nu kādēļ tu man viņsvētdien velti liki gaidīt?» viņš tam vaicāja.

«Ko lai dara,» Krustiņš atbildēja, «ar sasietām kājām tak nevar dancot!»

«Tā! Tad tu patiesi stāvi zem policijas uzraudzības - nu, daudz laimes!» Pauls izsaucās. «Bet kas tavam večam īsti nācis prātā?»

«Ej nu sazini! Bet nudie, viņš ar mani tā sāk apieties kā ar mazu bērnu. Negribēju gan nevienam par to nekā stāstīt, bet tu jau no laika gala zini visas manas lietas, ko lai tev tur slēpju!»

Un Krustiņš draugam sūdzēja savu postu, tam visu izstāstīdams, kas starp viņu un tēvu bij noticis.

«Nudie pavisam ērmots ķerlis tavs vecis,» Pauls brīnējās, «vai viņš tevi par mūku grib pataisīt? Un mūsu draudzība viņam arī nepatīk! Nu! -Bet tevi apmeklēt viņš man tak atļauj! Bet ko tad lai mēs jūsu mājā iesākam? Tavu veču klātbūšanā divi tādi jauni cilvēki kā mēs tak nekā lāga nevar runāt! Veciem sava runa, jauniem sava!... Bet nesēdēsim te tā sausā kā siļķes bez sālījuma! Nezin kad mums atkal gadīsies tik izdevīgs brīdis kā tagad - izdzert kopā glāzi alus. Un bez tevis, tici vai netici, man nekas uz pusi tā nesmeķē kā kopā ar tevi! Vai tev ir nauda?»

Krustiņš nosarka un atbildēja: «Nē.»

«To jau domāju!» Pauls smējās. «Vecais nav vis tik muļķis, ka tas tev tik vienu spārnu apcirps un otru atstās tādu pašu! Bet nesaki nekā! Kamēr man vēl kapeika kulē, tikmēr tev arī netrūks. Mana vecene pārdeva jērus un kā kristīga māte manis pie tam arī neaizmirsa. Skaties šurp!» Un viņš izvilka no bikšu kules trīs vienrubļa gabalus, kas tur tāpat bez maka bij vārtījušies.

«Bet tā arī it acumirkli visa mana nauda,» viņš turpināja, «ja gribi, iegriez viņam, i tad tagad ne plika graša neizrausi no saimnieka, kas rudens rentei krāj naudu... Bet domāju, ka ar šitām papīra lupatām šim vakaram pietiks.»

Pietika... Nē, ir vēl atlika... Kad vēlu ap pusnakti draugi roku rokā atstāja krogu, tad Paulam vēl divdesmit kapeikas žvakstēja kabatā.

«Nudie, tu esi mans labākais draugs!» ceļā Krustiņš ar pusstīvu mēli runāja, «nudie, visuzticamākais, lai gan tu esi vainīgs, ka visā tai sasodītā ķezā iekļuvu - jānudie!»

«Tici droši,» Pauls tādu pašu mēli dievojās, «tici droši, ka caur mani mūžam vairs nekādā ķezā neiestigsi - nemūžam vairs!... Un gan es par to gādāšu, ka mēs vēl dažu labu reizi tiksimies un nevis Roplaiņos... Roplaiņos ne!... Kas to arī būtu domājis, ka sienām ausis!»

Kad viņiem bija jāšķiras, tad vēlreiz atkārtojās draudzības vārdu izmainīšana.

«Sveiks, brālīt!» Krustiņš izsaucās un kratīja dikti Paula roku.

«Sveiks!» šis runāja un apķērās Krustiņam ap kaklu.

«Nei uguns, ūdens mūs var šķirt -»

«Nei ļauni cilvēki!...» Pauls nobeidza.

Pāri reižu dzirdami sabučojušies, viņi šķīrās, un katrs gāja savu ceļu.

* * *

«Kad tu vakar pārnāci mājā?» pirmdienas rītā māte jautāja Krustiņam priekš viņa saimniekistabā putras bļodu uzlikdama uz galda, «es tevis nedzirdēju ienākam.»

«Es nezinu,» dēls strupi atbildēja, ar karoti maisīdams pa putru, kas tam izlikās gluži riebīga. «Kas tad bij?»

«Nekas, es tikai domāju, ka tēvs, ja tas dabūtu zināt ka tu vakar tik ilgi pa krogu nodzīvojis, atkal būtu ļoti dusmīgs. Tā tev, dēls, nevajadzēja darīt.»

«Nevajadzēja darīt!» Krustiņš, kura prāti vēl pilnīgi nebija apmierinājušies no vakarējā dzēruma, pikti iesaucās un uzsvieda karoti uz galda. «Nevajadzēja darīt! Ko tad esmu padarījis, ko noziedzies! Vai nu arī tu līdz ar tēvu sāksi man krist virsū! V i e n u reizi pusgadā palieku ilgāki uz lauka, un tūlīt mani ar pārmetumiem bērtin apber! Vai tad jūs par tiesu gribat, lai es tikai mājā vien pūstu, lai vecās bābas no aizkrāsnes trencu laukā un pats sēstos viņu vietā?»

«Nebaries jau nu, nebaries!» māte Krustiņu lūkoja mierināt, pacēla karoti, kas bij nokrituse zemē, noslaucīja to un ielika to atkal putrā. «Es jau no savas puses nesaku nekā kad tikai tēvs -»

«Tēvs,» Krustiņš māti pārtrauca, bet runāja rāmākā balsī nekā papriekšu, «ko tēvs no manis īsti grib? Visa pasaule smejas, ka mani par mūku gribot pārvērst. ka mani mucā turot un pa spundi barojot!... Nudie, ja jaunībā jautra acumirkļa nedrīkst baudīt, kad tad priekš tam laiks?... Ar ķeģi jau nemūžam uz krogu nelēkšu, ar trim kājām nedancošu! Vakar ar Paulu izdzēru kādas pudeles alus un kādus šņabjus - kam no tā tikuse skāde? Vai caur to esmu kļuvis sliktāks? Vai tas manai veselībai kaitējis? Šorīt tāpat līdz ar citiem visiem biju pie darba un esmu vairāk pastrādājis nekā katrs no viņiem... Skaties Ādamā, tēva mīļajā puisī, kas nevienu nakti bez miega nav pavadījis, skaties manī: kāds viņš, kāds es? Asaka pret zivi... Un kad es viens pats tā dzīvotu! Bet no maniem pazīstamiem neviens nav labāks par mani, izņemot Ādamu, cilvēku, pie kura Dievs pārskatījies, viņu par vīrieti radīdams. Un neviens tēvs, neviena māte tā nesūrojas par savu bērnu kā jūs par mani!»

«Nesaki tu «jūs,»» māte runāja labinādama, «es jau nekad neesmu teikuse, ka neesmu ar tevi mierā... Ir jau tiesa, ja jaunība aiziet bez priekiem, vecums vairs nesniedz nenieka, to redzu pate pie sevis. Bet man tikai bailes, ka tu atkal ar tēvu nesanīsties, un tādēļ es runāju...»

Šīs bailes tad arī bija cēlonis, kādēļ tēvs, pārbraucis mājā, nekā nedabūja zināt par Krustiņa satikšanos ar Paulu. Māte par to cieta pavisam klusu un kas cits Roplaiņam par to lai stāstīja? Saime, ieskaitot labo Ādamu, tak nu gan ne. Kādēļ viņa lai tinas ap saimnieka famīlijas būšanām? Kāds labs no tā varēja atlēkt? Saimnieka dusmas pret savējiem, saimnieces un Krustiņa ienaids pret saimi būtu šādas pļāpāšanas panākumi. Jāprot, lūk, dzīvot!

Un tā tad notikās bieži un biežāki, ka Krustiņš, tēvam šādās tādās darīšanās izbraucot uz lauka, kapā ar Paulu apmeklēja gan krogu, gan savas zeltenītes, gan balles. Bet tas sāka arī notikt, tēvam mājā esot. Viņš jau dēlam atļāva apmeklēt balles, un šis tagad bij tik gudrs un noteiktā laikā nāca mājā. Bet vai, uz balli ejot, nevar apmaldīties un nokļūt kur citur?... Vai dažreiz nepietika, ka slavas dēļ ballē tikai parādījās vien un tad atkal pazuda... Un bez tam Krustiņš viens pats savā istabā gulēja un reiz redzēja, ka kaķis pa vaļēju logu tajā ielēca un atkal izlēca...

Tā notikās, ka, tēvam ar priecīgu un priecīgāku prātu skatoties nākamībā, Krustiņš vienmēr ciešāki saistījās vieglprātības un palaidnības valgos.

Gan reizu reizēm brīdinoša balss pacēlās viņa krūtīs, kas runāja: «Tu nedari pareizi, tēvu tā mānīdams,» - gan reizēm viņa sirds pukstēja dīvaini, tēvam saltus melus stāstot priekšā; bet tad viņš atkal drīzi apmierinājās, sev sacīdams, ka vecis pats pie visa tā vainīgs, tādēļ ka tas viņam aizliedza baudījumus, uz kuriem jaunība viņam deva tiesību.

Bet gluži tā apklusināt savu apziņu kā agrāk viņš tamēr nevarēja. Kad agrāk viņš tēvam kaut ko bij slēpis, tad viņš bij varējis mierināties ar domām, ka tēvs, ja viņš to arī dabūtu zināt, varbūt nemaz nedusmotos. Tagad Krustiņš skaidri zināja, ka viņš taisni darīja pret tēva bausli.

* * *

Bija atkal vasara un liela tirgus priekšvakars. Apkārtējie krogi bij pilni čigānu, lopu kupču un dažādu ļaužu, kas visi no rītdienas vai nu godīgā, vai citādā kārtā gribēja ko pelnīt. Arī Roplaiņiem tuvais baznīcas krogs bij cilvēku kā bāztin piebāzts.

Roplaiņa nebij mājās, viņš bij aizbraucis uz pilsētu.

Aizbraucot viņš dēlam bij piesacījis, lai naktīs priekš un pēc tirgus stingri apsargājot zirgus, jo šajās naktīs jau zirgu zagļi visnaigāki kopj savu amatu. Tādēļ arī Krustiņam plinte karājās plecos, kad tas kopā ar Ādamu krēslā jāja pieguļā.

«Kas tur tā spīd kā sudrabs?» Ādams sacīja, gar mājas aku jādams. «Vai tā nav nauda?»

«Tā ir atslēga,» Krustiņš atbildēja, no zirga nolēkdams un priekšmetu paceldams, «mūsu skapja atslēga - māte viņu būs pazaudējuse.»

Viņš to iebāza kabatā.

«Es paģērēšu lielas atradības, ja tā jūsu naudas skapja atslēga,» Ādams jokojās.

«Nezinu, vai tu varēsi, ja atradības jādod pēc naudas vairuma, kas guļ aiz šās atslēgas.»

«Nu, kāds tūkstotis droši vien tur būs!»

«Nevaru teikt, tu jau zini, tēvs mani tur par sliktu naudas skaitītāju un tamdēļ to vienmēr dara pats!» Krustiņš smējās.

Kad zirgi bij saslēgti dzelzs pinekļos un pieguļnieku uguns uzkurināta, Krustiņš par brīdi sacīja uz Ādamu:

«Vai zini ko, Ādam: esi tik labs un paliec kādu laiciņu viens pats pie zirgiem. Man drusciņ gribas aizskriet uz krogu, paskatīšos, cik raibi tur iet, nav jau tāļu, un velns jau viņus tikmēr neraus! Miegains tu arī neesi, gan es tev atkal kādā citā reizē labprāt paklausīšu.»

«Šovakar tev nu gan nevajadzēja iet!» Ādams atteica. «Kādēļ ne? Vai bīsties no zagļiem?»

«No tiem nu gan ne, priekš kā tad mums še plinte līdz, bet man liekas, ka būs pērkons. Skaties turp.»

Viņš rādīja uz dienvidrietumiem, kur tumši mākoņi karājās pār apvārsni.

«Ā, kamēr tie kluči uznāks, tikmēr jau būšu atpakaļ, viņi jau gandrīz nemaz nekust!»

«Viņi ātri var būt klāt,» Ādams atbildēja sausus zarus mezdams ugunī. «Paliec labāk, - nāc lien zem mana biezā mēteļa un sāksim pļāpāt, - kas tur nu arī var būt ko redzēt!»

«Runā labāk taisnību un saki, - tu bīsties no zagļiem!» Krustiņš sacīja.

«Nu tad manis dēļ ej arī, ja tu tā domā!» puisis izsaucās, drusciņ sapīcis, ka Krustiņš par viņa drošsirdību šaubījās.

«Tā, labi, tad uz redzēšanos!» Krustiņš sacīja un steidzās projām.

Nakts bija tik klusa, ka Ādams vēl ilgi viņa soļus varēja dzirdēt.

«Pērkoņa negaiss viņu pārsteigs,» viņš nodomāja, «šovakar šitāds, rīt vai parīt otrāds, jo ilgi tā nevar iet. Nabaga puika, nabaga vecāki!» viņš nopūtās un nogrima, ugunī lūkodamies, domās.

Tā ap pusversti nogājis, Krustiņš piepeši apstājās pie lielas egles, kuras apakšējie zari gandrīz metās pie zemes. Uzmanīgi viņš lūkojās caur tiem, bet bija jau tik tumšs, ka gandrīz vairs nekā nevarēja saredzēt.

«Labvakar!» kāda balss runāja, un Paula augums atslīdēja no koka stumbura. «Bet liec tu ilgi gaidīt! Domāju jau, ka pavisam nenāksi!»

«Pagāns, kā nu tā no manis varēji domāt, kad neesmu turējis vārda, ko?» Krustiņš atteica un kratīja drauga roku. «Ja Ādams manis nebūtu atvaļinājis, ko tas gandrīz arī negribēja darīt, tad jel būtu atnācis tev to pateikt!»

«Un viens pats jau atkal uz krogu neietu,» Pauls runāja. «Jo, pirmkārt, man par traki maz naudas un, otrkārt, bez tevis - nu tu jau zini!» Un, mīlīgi Krustiņa elkoni satverdams, tas sāka iet.

«Bet kā stāv ar t a v u naudas lādi?» viņš pēc brīža vaicāja. «Aiztukšīta vai pustukšīta?»

«Iztukšīta līdz pat dibinam,» Krustiņš smējās, «briesmīga, neredzēta nabadzība! Tikko ar lielām pūlēm varēju saraust kādus māla gabalus. Ceru ka tie mūsu galvas šovakar iesildīs!»

«Nē, par to vis nedomāju,» Pauls runāja, draugu uz lēnāku iešanu piespiezdams, «tas ir ļoti slikti! Klau, ko tev jau viņreiz aizmirsu pateikt: Liepkāju Aža laikam palikuse traka! Iedomā, tā man piekodināja, lai tev sakot, ka šī ilgāki kā līdz Mārtiņiem negaidīšot to otru piecdesmit rubļu, ko tu viņai apsolīji. Lai raunot naudu kur raudams, un, ja tu nemaksāšot, tad šī iešot pie tēva!»

«Vai viņa negudra,» Krustiņš sabijies iesaucās un apstājās. «Nudie, tas meitietis traks! Kur tik daudz naudas lai ņemu tik tukšos laikos!»

«Es jau arī viņai to liku priekšā,» Pauls atteica, «bet tā atbildēja, ka šai par to neesot nekāda bēda, diezgan ilgi esot gaidījuse un naudas šai tagad vajagoties.»

«Nudie, tad man neies lāgā! Vai viņu kāds pret mani nebūs sakūdījis? Tik daudz naudas!... Lai sadabūju piecdesmit rubļu, kad nezinu, kur ņemt piecdesmit kapeikas!... Uz tavu palīdzību jau arī vairs nevaru cerēt?»

«Dievamžēl, nē,» Pauls drūmi atbildēja. «Tu zini, cik grūti man nācās pirmos piecdesmit priekš tevis saraust - un toreiz bij laiki labāki! Gan man vēl šur un tur pie veciem saimniekiem ir kādi rubļi, bet tos dabūt tagad pavisam nav iespējams. Turklāt man pašam arī posts uz kakla, - būs vai nu krietni Sētmalu Mada jāprecē, vai...»

«Ej nu, ej!»

«Ko lai dara, slikti laiki!»

«Ķeza, briesmīga ķeza!»

Laiciņu abi soļoja klusēdami tāļāk, katrs kaudamies ar savām domām.

«Ē, gan Dievs gādās, ko tur tik daudz bēdāties!» Pauls atkal uzsāka.

Krustiņš nopūtās.

«Būtu jālūko nosist resno kliņģerbābu!» Pauls sacīja piepeši, kā jau tas pie vieglprātīgiem notiek, pieņemdams jokotāja balsi. «Runā, ka viņa esot bagāta, un tad mēs būtu caur.»

«Kā tu nu šitādas muļķības vari runāt!» Krustiņš atteica, kam tas nepatika.

«Ak nedomā jel, ka tev ilgi ar šādām blēņām ļaušu lauzīt galvu!» Pauls smējās. «Tādas domas izputinātu visu šā vakara jautrību. Vai jau dzirdi, kā krogā rūc un dūc kā pa bišu stropu?»

Bet vai rūkoņa un dūkoņa patiesi nāca no kroga vai no debesīm, iz mākoņiem, kas metās tumšāki un tumšāki?...

* * *

Klētis un piena kambari aizslēguse, Roplaiņu māte pagalmā brītiņu palika stāvam un skatījās melnajos, lēnām augošos debešos.

«Mums šonakt būs pērkons,» viņa domāja. «Bezdelīgas visu vakaru skrēja ļoti zemu, un ataugā vālodze kliedza. Kas par smagu, nepanesamu gaisu... kā lietuvēns tas man guļ uz krūtīm!... Ā, kur cēlās saltā vēsma, kas man uzskrēja?... Un atkal - kas par nepanesamu sutoņu!»

Saimniecei pārskrēja drebuļi pār krūtīm, viņa iegāja istabā, nolika atslēgas un tad nosēdās saimes istabā pie galda, gribēdama ēst vakariņas.

Bet, nenieka nebaudījuse, viņa atkal nolika, karoti.

«Saimniec, vai putrai kāda vaina, ka neēdat?» meita jautāja, kas vakariņas bij vārījuse. «Man liekas, ka ēdiens ir labs.»

«Man šovakar negribas,» saimniece atbildēja un iegāja priekšējā saimniekistabā. Tajā stāvēja skapis, aiz tā Krustiņa gulta. Saimniece piegāja pie tās, uztaisīja to un tad vien vēl atminējās, ka Krustiņš bij pieguļā. Viņa iegāja otrā istabā. Tā viņai piepeši izlikās gluži svešāda un tukša. Bet viss tak tur bija tāpat kā vienumēr! Viņas un vīra gultas, galds, krēsli - katra lieta stāvēja savā vietā. Bet kāpēc te valdīja tāds klusums? Vai pulkstens nestāvēja? Patiesi, laikam kāds to bij apturējis. Viņa pakustināja staigātāju. Tas pāri reižu patikšēja un atkal apstājās. No jauna tas pats neierastais klusums. Neizskaidrojamas bailes pārņēma saimnieci, tā ātri atkal izgāja saimes istabā.

«Nezin kas būs,» viņa runāja uz saimi, «bet man pavisam nav labi ap sirdi. Vai pērkons šonakt pie mums iespers, jeb vai mums nozags zirgu... Tu gan, Pēterīt dēliņ, varēji aiztecēt un Krustiņam ar Ādamu vēlreiz piekodināt, lai tie jel ir uzmanīgi! Šādās naktīs cilvēks nekad nevar būt diezgan modrīgs!»

«Nelieci, nu, saimniec, piekusušam ganu puikam velti mērīt soļus!» Ādama tēvs runāja, gultā paceldamies sēdu. «I kad Ādams viens pats būtu pie zirgiem, i tad neviena nenozagtu, par to galvoju!»

«Nu tad lai arī paliek, Pēterīt. Bet lopi gan jādzen no kūts ārā, lopi un aitas. Ej, Pēterīt, ejat, meitas, palīdzat! Kas var zināt, kas notiks.»

Saimniece atsēdās krēslā un gaidīja meitas atnākam atpakaļ.

«Kaut tak jel saimnieks jau būtu mājā!» kāda vecene iesaucās. «Jā, kaut viņš jau būtu mājā!» saimniece nopūtās. «Tā ir arī mana vēlēšanās. Es tūlīt būtu daudz mierīgāka. Ceļā var visādi izdoties. Varbūt viņam notikuse nelaime, mana sirds to paredz un tādēļ ir tik nemierīga.»

«Lai Dievs viņu pasargā!» Ādama tēvs sacīja. «Saimniec, nerunā tā!»

Te šaurs, balts zibens izšāvās no tumšajiem mākoņiem un pazuda.

Vecais sev pārmeta krustu.

«Ak kungs Jēzus Kristus!» vecenes balss dikti lūdzās.

«Vai kūtsdurvis arī kārtīgi aiztaisītas?» saimniece jautāja manāmi trīcošā balsī, kad meitas bij ienākušas istabā.

«Jā,» viena atbildēja. «Bet saimniec, jums būs asinis sakāpušas galvā, vai nedzersat kādu glāzi salta ūdens - es ienesīšu.»

«Ienes arī, meit, varbūt tas ko līdzēs.»

Viņa dzēra, iegāja tad saimnieku galā un lūkoja gulēt. Velti... Tiklīdz viņa acis aizvēra, tūliņ tā redzēja ugunīgas liesmiņas, kas izcēlās un zuda, izcēlās un zuda... Viņa pacēlās, atvēra logu, lai ienāktu spirgts gaiss istabā; bet ārā bij tā pate sutoņa, kas iekšā, viņa atkal aizvēra logu.

Uz krāsnsmūriņa uzsēzdamās, viņa salika rokas un sāka kādu garīgu dziesmu skaitīt. Tas drusciņ apmierināja, viņas acu vāki pēc brīža aizvērās - tā viegli iemiga.

Piepeši saimniece ar kliedzienu uzslējās stāvu - istaba bij gaiša, māja dega. Viņa gribēja skriet ārā, celt saimi - te stāvēja uz sliekšņa viņas vīrs, degošu sveci turēdams rokā.

«Kas ir? Kāpēc tu kliedz? Vai neesi vesela?» saimnieks jautāja, izbijies sievas bālajā, pārvērstajā ģīmī lūkodamies.

«Paldies Dievam, ka esi mājā!» saimniece izsaucās, rokas pacēluse. «Paldies Dievam! Man noveļas kā akmens no sirds. Nu viss atkal labi. Kad tu zinātu, kā es tevis dēļ esmu raizējusēs - o!»

Viņa iesāka dikti raudāt.

«Tu esi slima,» saimnieks sacīja raizīgi.

Viņa noslaucīja asaras un nosēdās atkal uz mūrīša.

«Nē, nē,» saimniece atbildēja apmierinādamās, «tās bija tikai rūpes par tevi, kas mani tā sakustināja.»

Vīrs novilka virssvārkus, izņēma kaut ko spīdošu iz kabatas un uzlika to uz galda.

«Tad tu neesi slima?» viņš runāja, svārkus piekārdams pie sienas. «Bet man tā ir, kā kad tu kaut ko ļaunu gribētu stāstīt. Saki, - vai mājā viss kārtībā - kur Krustiņš?»

«Mājā viss kārtībā! Krustiņš ar Ādamu pieguļā,» saimniece stāstīja.

«Tas labi, paldies Dievam!» Roplains runāja. «Man visu laiku bij bailes par zirgiem. Bet tagad jādabū pirkumi drošībā; drīzi pērkons būs klāt. Es jau arī vēl nebūtu mājā, bet, no negaisa bīdamies, pasteidzos ar braukšanu.»

Pēc brīža saimnieks ienesa dažus muskuļus, kurus tas uzlika gan uz galda, gan uz krēsliem, un tad atkal izgāja ārā.

Saimniece pacēlās un piegāja pie galda. Pirmā lieta, kas tai krita acīs, bija mazs, jauns revolvers, kas tur gulēja. Saimniece satvēra un aplūkoja to no visām pusēm. «Cik mīlīgs šis mazais ierocis izskatījās, vai tāds patiesi varēja atnest nāvi? Kā nāve varēja izlīst no šiem mazajiem, apaļajiem caurumiņiem - lielā, briesmīgā, nežēlīgā nāve?... Vai par to brīnojās arī tie, kas šo patīkamo rīku grieza pret savu pašu krūtīm un zināja, ka nākošā acumirklī nāve tos būs aprijuse?...» Bet kur viņai cēlās visas šīs ērmotās domas, agrāk viņa nekad tā nebij domājuse. Vai viņa patiesi bija slima, kā vīrs teica? Vai viņai caur šo ieroci bij jāpazaudē dzīvība?....Viņa noskurinājās, nolika revolveri apdomīgi atpakaļ uz galda un attaisīja apaļu paciņu. Cepure priekš Krustiņa, zīda lakats priekš viņas. Pirmais zīda lakats! Līdz šim tā tikai kartūni, līdzīgi nabaga kalponei, bij sējuse ap galvu. Tagad tā bij līdzīga citām saimniecēm - nē, tagad tā bij pārāka par visām! Jo kura gan varēja līdzināties Roplainietei, kad tā svētdienās gāja uz baznīcu, pie sāniem dēlu, brangu kā ozolu, skaistu kā Dievu dēlu...

Dobjš, vājš dūciens satricināja gaisu. Saimnieks ienāca istabā.

«Vāģi nolikti, zirgs stallī,» viņš sacīja, «un tagad pie miera. Ā - tu jau pirkumos esi skatījusies!»

«Jā, priekš kā to smuko revolveri esi pircis!»

«Priekš sevis paša. Vai zini, otrtik drošāka braukšana ar tādu ieroci. Šoreiz braucu viens pats pār Kangaru kalniem, bet baiļu man nekādu nebij. Pāri ticis izšāvu vienu stobru, razbainiekus brīdinādams. Bet dod, man skapja atslēgu, jānoliek skapī.»

«Esmu atslēgu kaut kur nobāzuse, tas jau arī var notikt rītu,» saimniece atbildēja, divēju brunču kabatas velti pēc tās izmeklējuse.

«Manis dēļ.»

«Bet vai tu vēl kā neēstu?» sieva vaicāja

«Nē, gulēt, gulēt, tas ir labākais pēc šāda brauciena!» Roplains atteica un nopūta sveci.

Bet, lai gan viņš bij ļoti piekusis, tad tas tomēr, caur sievas dīvaino nemieru sakustināts, nenogrima cietā miegā.

* * *

Kamēr tā Roplaiņos viss apklusa, tamēr baznīcas krogā sāka iet arvien dzīvāk, arvien jautrāk. Daži pat dancoja, daži atkal spēlēja kārtis. Viena partija lielajā kroga istabā, viena otra - krodzenieka izredzēto pulciņš - kādā sāņu istabā, kur ne ikkatram bij brīv ieiet. To starpā, kuri drīkstēja kāpt pār šīs Mamona svētnīcas slieksni, bij, saprotams, arī Krustiņš un Pauls. Karstām galvām un spīdošām acīm viņi tur stāvēja, piespiedušies pie sienas, un skatījās spēlē. Kāda pēperkoka pārdevēja priekšā gulēja resna kabatas grāmata, no kuras tas, it kā kad tā nemaz nebūtu iztukšojama, ņēma vienu desmitrubļu gabalu pēc otra un paspēlēja - jo viņš bij krietni sadzēries. Stāstīja, ka viņš neilgi atpakaļ kādā citā tirgū vinnējis vairāk nekā trīssimt rubļus, kurus viņam tagad atņemt katrs ieskatīja par savu svēto uzdevumu. Kāds tukls miesnieks nebij tik piedzēris, bet spēlēja neapdomīgi un sakarsējās ātri. Vienreiz tas pameta sešdesmit rubļu, otrreiz tas atkal vinnēja ar vienu rāvienu septiņdesmit piecus.

Kad draugi ilgu laiku bij nolūkojušies laimīgajos cilvēkos, kas ar naudu varēja strādāt «kā ar pelavām», Krustiņš pēdīgi piegrūda Paulam pie sāniem, un abi no spēlētājiem atvirzījās nost.

«Kaut mums arī būtu nauda!» Krustiņš sacīja.

Pauls raustīja plecus.

«Kaut būtu! Bet kur ņemt? Kaut mums tikai divdesmit pieci rubļi, manis pēc tikai desmit, būtu iesākšanai, galvoju, ka mēs abi kopā, ja vairāk ne, tad taču vajadzīgos piecdesmit rubļus vinnētu. Bet ko lai dara? Krodzenieks vairs nedos. Vai nevarētu tava vecene -?»

«Nē, tā nevar, tā nedos. Bet man nupat kas iešāvās prātā,» Krustiņš čukstēja. «Pie manis ir skapja atslēga, kurā stāv tēva nauda. Tēva nav mājā. Savas istabas logu arī no ārpuses varu atvērt. Manā istabā stāv skapis. Kā būtu, kad vajadzīgo naudu paņemtu iz skapja? Rīt jau atkal visu atlikšu atpakaļ. Ko tu saki?»

«Es saku, ka mums šonakt būs neredzēta laime!» Pauls ātri atbildēja. «Cilvēka bērns, kāpēc tev tas jau agrāk neiekrita prātā? Bet nekas, toties viņu galvas jau atkal vairāk iesilušas nekā mūsu. Ā, tad tu redzēsi, kā mēs viņus izlampāsim! Pēperkoku tēviņu, resno slakteri un citus visus! Tikai esi uzmanīgs uz mūsu zīmēm!»

«Tad es iešu.»

«Ej, nekavējies un esi drīz atpakaļ!»

Viņš pavadīja Krustiņu līdz kroga trepēm.

Ātri Krustiņš soļoja pa tumsu uz priekšu, jo nebija jau pirmā reize, ka tas naktī gāja ceļu no kroga uz māju. Bet, mājai tuvojoties, viņa soļi neviļus kļuva lēnāki. Mazais reibums, kas tam galvā bij bijis, tagad puslīdz bij pārgājis, viņš sāka pārdomāt... Kāpēc tas tuvojās mājai tik apdomīgi, ko viņš gribēja darīt?... Viņš gribēja ņemt no tēva īpašuma, tam nekā nezinot, - kas tā darīja?... «Nezodz, nezodz, neapzodz sava paša tēva!» viena balss biedināja. Blēņas, vai tad viņš gribēja patiesi zagt? Nē, zaglis nedomā ņemto atlikt atpakaļ, Krustiņam bija tāds nodoms. «Bet, ja tu vairs nekā nevarēsi atlikt atpakaļ, ja tu visu pametīsi, ko tad!...» Tā nevarēja notikt, kad viņš ar Paulu gāja uz vienu roku, tad viņiem vajadzēja vinnēt. Zināms, viņiem vajadzēja! Un tad, ja viņš naudu arī patiesīgi zaga, jo labāk! Viņš jau to tak zaga tikai priekš vienas nakts, un zagta nauda nes laimi!... Krustiņš atminējās neilgi atpakaļ avīzē lasījis, ka kāds puika tēvam nozadzis rubli, ar to vinnējis Pēterburgas loterijā astoņus tūkstošus, tad nopircis prēmijas biļeti, uz kuras atkal krituši četrdesmit tūkstoši. Vai viņam nevarēja iet tāpat?... Kā gan tēvs nebrīnētos, skapī piepeši uziedams pāri tūkstošu rubļu!...

«Neej! Neej!» to brīdināja viņa apziņa.

Bet Krustiņš gāja. Lēnītiņām viņš tuvojās logam, lēnītiņām atvēra to un iekāpa istabā. Viņš taustīja pēc skapja, pēc atslēgas cauruma, izvilka atslēgu no kabatas un atslēdza skapi. Atverot durvis drusciņ iežverkstējās... Krustiņš briesmīgi satrūkās, viņš spieda abas rokas pret krūtīm, jo sirds varenie pukstieni tās gribēja vai pārplēst. Ar aizturētu elpu tas klausījās... Ja māte viņu te tagad uzietu!... Pa pusatvērtām istabas durvīm tas dzirdēja vienlīdzīgu elpošanu... Paldies Dievam, māte nebij uztrūkusēs. Trīsošām rokām viņš taustīja pēc naudas lādītes, atvāza to un izņēma no tās tēva lielo ādas naudas maku. Viņš to iebāza azotē, aizslēdza nedzirdami skapi un metās atkal pa logu laukā.

Viss bij gājis labi - Krustiņš atvieglinātu sirdi atņēma elpu.

Bet īsā laiciņā, ko tas bij kavējies istabā, ārā bij notikuse ātra pārgrozīšanās. Dikti un diktāki un arvienu biežāki rībēja pērkons, kūsēdami melnie debeši kāpa briesmīgā ātrumā uz augšu, lapas pie kokiem, kas stāvēja ap māju, sāka čalot, un no tāluma tuvojās šņākoņa kā iz kādas milzīgas čūskas rīkles. Pa starpām atskanēja kāda no miega iztraucēta putna brēkšana un augošās vētras kaukšana. Reižu reizēm zilgan-baltas liesmas pārskrēja pār debesīm, uz acumirkli dienas gaismu izplatīdamas un tad atkal vēl tumšākai naktei vietu dodamas.

Krustiņam uznāca neizsakāmas, vēl nekad nesajustas bailes. Soļus desmit gājis, viņš apstājās - kājas to nenesa tālāk. Kad zibens, viņam virs galvas šaudīdamies, viņu nospertu?... Vai viņš nebija pelnījis, ka tā notika... Viņš nebija klausījies tēvā, bij to visādi mānījis... apmelojis... apzadzis... Kā vēl trūka?... «Nokaut, nokaut tev viņa vien vēl vajaga, nokaut...» kāda balss likās kliedzot. Krustiņš drebēja kā apšu lapa. Nē... zaglis viņš negribēja būt... Lai notika kas notikdams, nauda skapī bija jāatliek atpakaļ... Viņš apgriezās, līda atpakaļ, piegāja atkal pie loga. Atslēgu un naudas maku vienā rokā turēdams, tas ar otru atvēra logu un iecēla viegli kāju istabā. Te viņa trīsošie pirksti piedūrās pie salta priekšmeta, tas novēlās no loga plaukta zemē un tinkšķēdams saplīsa. Tā bija glāze, no kuras māte vakarā bij dzēruse ūdeni.

«Kas tur?» viņas balss bailīgi jautāja. «Tēv, tēv, vai tu dzirdi?»

Krustiņam asinis sastinga dzīslās. Kā pieburts tas stāvēja, ne locekļa nevarēdams kustināt.

«Kas tur?» uzreiz arī tēvs jautāja, durvis plašāki atvērdams. «Ē, vai te kāds ir?»

Tēvs, patiesi tēvs!... Briesmīgāk nekā pērkoņa balss šis jautājums atskanēja Krustiņam ausīs... Projām, projām! Un Krustiņš rāva kāju atpakaļ.

«Stāvi, nekusties, ja tu esi cilvēks, ja tev tava dzīvība mīļa, - es šaušu! Runā!»

«Viņam nav ieroča!» Krustiņš domāja un bēga. Vairāk šāvienu norībēja un līdz ar tiem briesmīgs pērkoņa spēriens, māju līdz pamatu pamatiem satricinādams.

«Kungs Dievs!» saimniece iekliedzās. «Nu mēs ejam bojā! Vai! Vai!»

«Iespēra... Šāva!... Kas šāva?... Deg, deg!...Nē, šāva!... Uguni, uguni!...» balsis saimes istabā kliedza cita caur citu. Tad dzirdēja istabas durvis ar joni atveram un atkal aizsitam.

«Visi spēki mani atstājuši... Dievs, stāvi man klāt!» saimniece vaidēja, gultas segu sev mezdama ap pleciem. «Ko tur kliedz, vai zibens ir vai nav iespēris?»

Te asa balss ārā kliedza: «Palīgā, palīgā, viens cilvēks pagalmā guļ nosperts!»

«Kas?!» saimniece stenēja. «Vai - vai!»

«Zaglis... kāpa pa logu... istabā... šāvu... laikam arī trāpīju!» saimnieks briesmīgā uztraukumā izgrūda pār lūpām un meklēja spičku.

Viņš aizdedzināja sveci un gribēja to pašulaik likt vējlukturī, kad meita pie vaļējā loga pieskrēja un aizsmakušā balsī kliedza:

«Saimniek, saimniek, - nāc glāb - Krustiņš nošauts!...»

«Krustiņš!» tēvs iekliedzās, un viņa balsei vairs nebij cilvēciskas skaņas. «Krustiņš... Krustiņš!...» Un tas izsteidzās ārā.

«Pagalam, viss pagalam... viss... viss...» māte kunkstēja, vīram lēnām vilkdamās pakaļ, «palīdziet... glābiet... palīdziet... glābiet...»

Pērkoņa balss, kas tagad nemitoši dārdēja, aprija viņas vaimanas, debesis stāvēja vienās liesmās, tā ka arī bez vējluktura gaismas, ko kāda vecene turēja rokā, būtu bijis redzams, kas pagalmā notika.

Ādama tēvs bij nometies ceļos un turēja nelaimīgā galvu klēpī, kamēr viena meita viņam iz mutes plūstošās asinis pūlējās apturēt. Visi citi stāvēja, rokas lauzīdami, ap Krustiņu.

«Ak, pārskatīšanās, pārskatīšanās...» tēvs stenēja. «Manu dēliņ, manu mīļo dēliņ, nemirsti, nemirsti...» māte vaimanāja, un abi metās zemē pie dēla.

It kā gribēdams vēl ko teikt, Krustiņš mēģināja pacelt galvu, izgrūda kādus nesaprotamus balsienus un atšļuka atpakaļ.

Lietus smagie, saltie pilieni slacināja miroņa vaigu...

«Beigts!» Ādama tēvs klusām sacīja.

Ķērcošs balsiens izspruka no saimnieces mutes, viņa saļima.

Roplains piecēlās.

«Nesat viņu pajumtē, lietus sāk par daudz stipri līt,» viņš sacīja dīvaini mierīgā balsī, stīvām acīm raudzīdamies apkārt. «Pajumtē!»

Tad viņš iegāja istabā apvilkt svārkus.

Svece, ko viņš pirmīt bij atstājis uz galda, stāvēja iezvilu, liesma nemierīgi šaudījās šurp un turp, un lēnām viens tauku piliens pēc otra uzkrita uz jaunā zīda lakata. Roplains to neievēroja. Viņš atkrita krēslā un aizsedza ģīmi ar rokām. Kāpēc viņš vēl dzīvoja? Kādēļ arī viņa sirds nelūza aiz žēlabām?...

Te Ādama tēvs ienāca.

«Atradu šitās lietas Krustiņa rokā,» tas sacīja paklusu, naudas maku un atslēgu uzlikdams uz galda. Tad viņš atkal izgāja. Roplains paskatījās vienaldzīgi uz galdu - - tad viņa ģīmis saviebās nejauki, tas sagrāba revolveri. Kāpēc šim nelāgas ieročam bij tikai t u k š i stobri?... Viņš to iecirta kaktā, satvēra ar abām rokām galvu un sita to kā ārprātīgs neaprakstāmās sāpēs pret sienu...

PURVA BRIDĒJS

Alaines muižas dārzā šur tur starp biezajiem zaļumiem mirdzēja baltās maija rozes. Arī kaktā, kur dārznieka mājas sarkanā siena sadūrās ar augsto sētu, liels krūms stāvēja pilnos ziedos. Garš, kupls zars sniedzās līdz pat atvērtam logam un piemetās pa reizei viegli viegli pie viņa rūtīm. Smalka smarša pildīja istabiņu, kurā Kristīne nupat ienāca un, dziesmu grāmatu uz galda nolikdama, mātei pretim nosēdās.

«Silts!» viņa sacīja un noņēma no galvas balto batista lakatiņu ar melnajiem punktiem. «Varen silts, mammiņ.»

Vešeriene pārlaida acis pār jaunekles gaišpelēkā, vilnainā kleitā ģērbto stāvu un ļāva saviem mirkļiem ar labpatikšanu pakavēties pie Kristīnes zeltainiem matiem, kuri divās garās bizēs bij sapīti.

«Tu būsi ātrāk nākuse,» viņa tad sacīja.

«Laikam,» Kristīne atteica, izgludināja sakrunkotos lakatiņa stūrus, salocīja rūpīgi smalko drāniņu, piecēlās atkal un ielika to kumodē. Kumode bija liela, ar spīdošiem misiņa atvelkamiem un no magonkoka, kurš aiz vecuma jau gluži tumšs bija kļuvis. Šī istabas lieta acīm redzot agrāk bij rotājuse lepnākas telpas. Tāpat pāris krēslu ar nobālējušiem katūna sēdekļiem, kapargriezuma bilde pie sienas un gaišs, dīvaini puķots gultu aizkars likās nākuši iz kungu istabām. Šie pagājušu laiku liecinieki piešķīra istabiņai savādu, godīgu izskatu, kuru vēl pavairoja visur redzamā spodrība.

«Vai daudz ļaužu bija baznīcā?» māte vaicāja.

«Bij tā pa vidam, kā jau darba laikā.»

«Par ko tad mācītājs runāja?»

«Par skabargu tuvākā acī un lai netiesājot, tad mēs netapšot tiesāti... evaņģēlijums iz Lūkasa grāmatas.»

«Vai kādu pazīstamu arī redzēji?»

«Jā... Emmu... Klušu Mariju... Pulksten piecos lejā būs dziedāšana.»

«Vai t' vairāk neviena nesatiki?» māte vaicāja tāļāk.

«Satiku gan.»

Kristīne atspieda elkoni pret kumodi, lūkojās baltajos ziedos, kuri aiz loga rūtīm līgojās, un pielika par brītiņu: «Akmentiņš arī bija.»

Vešerienes bālā, laipnā seja kļuva jautrāka. Viņa piedūra vairāk reižu pirkstu pie spodrās galdiņa virsas, it kā gribētu no tās noraust kādu nesaredzamu puteklīti, un sacīja tad:

«Tā... Nu ko tad viņš... jūs tak runājāt arī?»

«Viņš mani pavadīja līdz muižas kunga ābeļdārza stūram,» Kristīne atbildēja. «Pļāpājām tāpat... Es darīju tavu gribu, biju pret viņu laipna.»

Vešerienes vaigos parādījās gandrīz nemanāms sārtums, un viņas acis iemirdzējās. Viņa gribēja kaut ko teikt, bet neuzdrošinājās, baidīdamās, ka viņas balss varbūt drebētu. Viņa kaunējās meitai rādīt, ka šis mazais apstāklis viņu tik lieliski iepriecināja.

Kaut kādu piezīmi pie saviem pēdējiem vārdiem sagaidīdama, Kristīne pagrieza galvu un pamanīja mātes sakustinājumu. Viņa atstāja kumodi, paņēma krēslu un nosēdās mātei līdzās.

«Ej tu!» viņa sacīja laipnā pārmetumā. «Tā ne, mammiņ! Nedomā jau nu tūliņ... tūliņ... tik tāļu... Es tev saku: man nācās ļoti grūti ar viņu laipni sarunāties. Ļoti grūti.»

Viņa satvēra mātes izdilušo roku un glaudīja to, it kā gribēdama šīs patiesības dēļ lūgt piedošanu.

Māte purināja galvu.

«To es nesaprotu,» viņa sacīja. «Viņš tak tik labs cilvēks. Un pret visiem citiem tu vari laipna būt, tikai pret viņu vien ne! Taisni pret viņu ne... Tu nu gan liedzies - bet tak kad tevi būs kādreiz sakaitinājis.»

«Nav, tici, ka nav!» Kristīne dzīvi iesaucās. «Es nezinu, kas tas ir, tiklīdz viņa tuvumā esmu, manī saceļas tāds kā naids uz viņu un man gribas vai ar katru vārdu rādīt, cik nepatīkams viņš man ir. Man viņš izliekas kā slīcējs. Viņš pieķeras pie katra nieka vārdiņa. Pie dārza stūra jau tā bija, kā kad mani gribētu uzrunāt.»

Vešeriene nopūtās.

«Kas tā būtu par dzīvi!» viņa čukstēja.

Kristīne cieta klusu.

«Akmentiņiene!» māte turpināja. «Es cerēšu un cerēšu, ka tu reiz tiksi par Akmentiņieni.»

Kristīne satvēra viņas abas rokas un spieda tās pret savu pieri.

«Ak mammiņ, necerē vis labāk, mammiņ. Necerē vis.»

«Nu vai tu gribi palikt neprecējusēs?»

Skuķis palaida rokas vaļā, piecēlās ātri, piegāja pie loga un skatījās pār veco ābeļu galotnēm dzidrajās debesīs. Viņa atņēma dziļu elpu un sacīja pēc brīža: «Ak mamm!...» Un tad: «Vai šie jau nav pusdienā aizgājuši?»

«Ķēkša vēl nav bijuse saukt... Bet ko nu... lai... nāc nu runāsim vien vēl tāļāk. Tu tak Edgaru... Edgaru tu tak...»

«Vai tev jau atkal bailes no Edgara?» Kristīne pagrūti ievaicājās.

«Zināms!» māte atbildēja, un viņas acis piesarka. «Ja viņš tavas dzīves neizpostīs, tad tu reiz dzīvosi laimīgi. To es bīstos, un to es ticu.»

«Es jau tev simtu reižu esmu sacījuse, ka viņu neprecēšu.»

«Jā, un es tevis neesmu spieduse, lai tu man to saki. To tu pate no laba prāta esi darījuse. Bet kādēļ tad tu par to runā tik piktā balsī?»

«Tādēļ, ka tu mani par šo lietu par daudz nomoki, mamm. Vienumēr un vienumēr, un vienumēr!»

«No kā sirds pilna, no tā mute iet pāri. Es jau cita nekā negribu kā vienīgi tavu laimi. Ak - es zinu gan, kādēļ tev mani vārdi tik rūgti. Ar muti gan tu no viņa esi atsacījusēs, bet sirds tev vēl turas cieti pie viņa. Ak, ak, pie tāda cilvēka!»

«Mamm, es tev stāstīju, ko šodien mācītājs -»

«Ak, laid nu mani ar to mierā!» māte viņu pārtrauca. «Es jau viņa netiesāju. Bet, kas viņš ir, tas viņš paliek, runā šā vai tā vai nerunā nemaz!»

«Nu tad nerunāsim par viņu labāk nemaz!» Kristīne mīksti piemetināja.

«Nerunāsim arī... Labi... Labi. Esmu ar mieru. Tikai apsolies ar viņu vairs netīties.»

«Es ar viņu nekad neesmu tinusēs. Es viņam nevaru aizliegt ar mani runāt. Es pret viņu nevaru būt nelaipna. Viņš man nekāda ļaunuma nav darījis. Bet to tev saku un pie tā palikšu: es viņu neprecēšu.»

Še sarunu pārtrauca smalka zvana skaņas, kuras nāca pār dārza sētu; tai pašā acumirklī nodimdēja atvērtas un ar sparu cieti aizsistas durvis, un divi vīrieši sarunādamies aiz sētas dārznieka mājai aizgāja garām.

«Tie iet pusdienā,» māte sacīja. «Nekavējies tu arī.»

«Un tu? Nenāksi?»

«Ķēkša gan priekš manis uzglabās. Ej vien.»

Kristīne aizgāja, un vešeriene palika, rokas klēpī salikuse, ar rūpju pilnu seju sēdam. Katru reizi, kad viņa ar Kristīni par Edgaru sarunājās, viņa uztraucās līdz asarām. Viņas karstākā vēlēšanās allaž bij bijuse savu bērnu izsargāt no līdzīga likteņa, kādu viņa pate bija izbaudījuse. Viņa bija agrākā Alaines kučiera atraitne. Goba bij gan varējis četrjūgu ar vienu rāvienu apturēt, bet savu kaislību savaldīt viņš nebij pratis. Tomēr viņa ar viņu bija saprecējusēs, neklausīdamās nekādās lūgšanās un cerēdama, ka viņš no viņas mīlestības liksies vadīties. Šai cerībā viņa bija pilnīgi vīlusēs un savu maldīšanos samaksājuse ar desmit gadus garu, rūgtu un slepenu moku pilnu laulības dzīvi. Tad vīrs ātrā nāvē bij nomiris. Lielskungs grūti pārbaudīto atraitni nebij atstūmis, bet viņai ierādījis mazo istabiņu dārznieka mājā un viņu pieņēmis par vešerieni. Un vēlāk, kad Kristīne bija pieauguse un ilggadīgā istabas meita bija tikuse izprecēta, kungs skuķi bija salīdzis aizgājējas vietā. Tā mātes un meitas dzīve pamazām bija noskaidrojusēs, un vešerienei drūmā pagātne sākuse tīties arvienu biezākā miglā, kad Edgara persona šo miglas autu piepeši bija pacēluse un mātes sirdi no jauna pildījuse ar karstām rūpēm.

Edgars bija Alaines staļļa puisis un mirušā piķiera dēls. Savas bērna gadus viņš bija muižā pavadījis un kopā ar Kristīni un citiem dienestnieku bērniem vasarā pa lielo parku skraidelējis un slēpies, pa seklo Alaines upi bradājis un ziemā no kalna, kura galā vecās pils drupas stāvēja, ar ragaviņām laidies. Tad viņš kopā ar Kristīni bija apmeklējis muižas skolu, pa vasarām strādājis pie dārznieka un beigās kļuvis par staļļa puisi. Pa visu šo laiku nedz Kristīne pret viņu, nedz viņš pret Kristīni bija izrādījis sevišķu draudzību. Drīzāk būtu iemesls runāt no abu naida. Jo, ja meitene kādreiz ar saskrāpētu vaigu bija pārnākuse mājā. tad gandrīz katru reizi grēkdaris bija bijis Edgars. Te piepeši apstākļi bija mainījušies. Barona vecākais brālis, Edgara klēpja krusttēvs, Poļos bija nopircis muižu un paņēmis puspieaugušo jaunekli sev par kučieru līdzi. Pēc trim gadiem muiža bija atkal pārgājuse citās rokās un Edgars atgriezies uz Alaini atpakaļ. Kā nevainīgs zeņķis ar sārtiem vaigiem viņš bija izgājis, kā vīrietis, kura bālajai sejai kaislības bija uzspiedušas savas zīmes, viņš bija pārnācis. Barons, kurš jau agrāk Edgaru kā braucēju vairāk bija cienījis nekā īsteno kučieru, viņu tūliņ atkal par staļļa puisi bija pieņēmis - un ar to vešerienes rūpes bija sākušās.

Vēl muižā visi ļaudis nezināja, ar kādiem tikumiem Edgars no Poļiem atnācis, kad viņa jau bija pamanījuse, ka viņš pret Kristīni, kura šo triju gadu laikā bija pilnīgi uzplaukuse, vairs tā neizturējās kā agrāk. Viņš viņu vairs nepiezoboja, neķircināja - viņš viņu sveicināja, cepuri tikpat dziļi nolaizdams kā priekš barona. Un, kad valodas par Edgara palaidnīgo dzīvi sāka izplatīties, Kristīne atkal bija vienīgā, kura tām neticēja un, kad vairs nedrīkstēja neticēt, paklīdušo puisi mēģināja aizstāvēt. Bet it sevišķi māte sabijās, kad tā kādā dienā nejauši noklausījās, ka Kristīne Edgaru laipnā kārtā izbāra un viņam lika apsolīties turpmāk vairs tā nedzīvot. Gluži šitā viņas nelaime ar Gobu bija iesākusēs. Arī viņa viņu bija gribējuse labot. Bez kavēšanās viņa meitai atvēra acis, un Kristīne, kura savā nevainībā nebija apzinājusēs, ka tā mīļo, satrūkās. Viņa atminējās gluži labi, kāda posta dzīve mātei pie tēva bija bijuse, un apņēmās cieti turpmāk no Edgara sargāties. Bet žogam, ko prāts uzceļ, jūtas viegli kāpj pāri. Nepagāja ilgs laiks, kad vešeriene atkal pamanīja, ka Kristīne Edgaru draudzīgi norāja. Uz mātes atjaunoto brīdinājumu meita atbildēja ar apsolīšanos Edgaru neprecēt un mēģināja šādā kārtā katru reizi izklīdināt mātes raizes, kad tās izvērtās žēlos pārmetumos. Tā arī nupat bija noticis, un mātei drusku vieglāk kļuva ap sirdi. Bet asaras viņai tomēr zagās acīs un uzkrita karstas uz kaulainajām rokām, kuras viņa saliktas turēja klēpī.

* * *

Kad Kristīne iegāja «otrā galda» ēdamistabā, kura atradās blakus muižas ķēķim, kučiers jau sēdēja un ēda. Edgars stāvēja durvīs, kas veda saimnieces istabā, un sarunājās ar sirmo saimnieci. Kristīni pamanījis, viņš ātri apgriezās, piegāja pie galda un gribēja kučieram līdzās nosēsties. Bet, redzēdams, ka Kristīnei nebija ko sēdēt, viņš iesteidzās saimnieces istabā un iznesa no tās krēslu.

«Ko nu... es jau gan pate...» viņa sajukuse nomurmināja un apsēdās. Varēja manīt no viņas sakniebtām lūpām un drusku steidzīgās rīkošanās ar telēķi, ka viņa negribēja nosarkt. Arī Edgars apsēdās. Mierīgi viņš sev uzlēja zupu uz telēķa un ēda, nevienā neskatīdamies. Pret loga plauktu atspiedies, stāvēja sulainis un smīnēja.

«Edgar,» viņš pēc brīža sacīja, «man barons tev kaut ko lika teikt.»

«Ko tad?» Edgars īsi un nelaipni prasīja.

«Es nezinu, vai tu vēlēsies, ka dāmu ausis...»

«Kādas dāmu ausis!» puisis tikpat nelaipni iesaucās, un zibens iz viņa lielajām tumšzilām acīm ķēra sulaini. «Ja tev ir kas ko teikt, tad saki, bet neblēņojies.»

«Labi, labi! Teikšu, teikšu! Tikai neerrojies tūliņ, es neesmu vainīgs, ka tu pagājušā naktī tik maz esi gulējis. Barons tev liek sacīt, lai tu turpmāk uzvedoties drusku klusāk.»

«Kur un kādā reizē tad esmu trokšņojis?»

«Šeitan, kavaliera amatu izpildot, ne. Bet tu sitot staļļa durvis par daudz stipri un rībinot tā arī muižas kunga meitu istabas logu, ka cienīgā nemaz nevarot dabūt aizmigt. Pat vienu rūti pagājušā naktī esot izsitis.»

Dziļa dusmu krunka parādījās uz Edgara bālās pieres, un viņa mazā, smailā deguna nāsis sāka drebēt.

«Vai nu esi izmelojies?» viņš rupji vaicāja.

«Jā,» sulainis atbildēja, un viņa smaids kļuva platāks un omulīgāks. «Tas bij, ko barons tev lika sacīt. Es no savas puses tev varu paziņot, ka cienīgais rūti jau uz tavu rēķinu licis ielikt.»

«Aiz to dārznieks ar stiklu kasti šorīt agri staļļam aizgāja garām,» kučiers ar mīkstu, sievišķu balsi piezīmēja.

«Es prasīšu baronam, kas viņam tādus melus stāstījis,» Edgars sacīja. «Es pie... tur... šonakt nemaz neesmu bijis.»

Kučiers saverkšķināja savas mīlīgās actiņas, sarāva uzacis uz augšu, savieba degunu, it kā tas saostu nelabu smaku, un lūkojās Kristīnē. Bet šī ēda, acu nepacēluse.

«Prasi, lūdzu, prasi,» sulainis runāja. «Tad tu dzirdēsi, ka cits neviens tavu prieku nav apskaudis kā vecais pūķis.» Tā muižā sauca pārvaldnieka sievastēvu. «Tas redzējis divas kājas baltās ādas biksēs logā nozūdam. Na -baltu ādas bikšu barons, Edgar, nevienam muižā nav dāvinājis kā tik savam krustdēlam. Ta ta balle!»

Iestājās klusums, kurā tikai karošu, dakšiņu, nažu un telēķu skanēšana bij dzirdama. It sevišķi stipri dārdēja Edgara telēķis.

«Lēnāk, lēnāk, tev tak liek klusāk uzvesties,» kučiers savā mīkstā balsī jokojās.

«Ka t' nedabū pa kaklu!» Edgars klusām, bet pikti atbildēja, aizstūma tukšo telēķi spēji projām un piecēlās. Viņš iegāja saimnieces istabā, kur viņu laipni dzirdēja sakām: «Pateicos, Asta madām!» -un tad viņš stingriem soļiem pietvīkušo ģīmi lepni pacēlis, izgāja ķēķī un no turienes ārā.

«Laimīgs cilvēks, kas par saviem stiķiem uz citiem var dusmoties,» sulainis nosmējās.

«Ko mācītājs jaunu no kanceles sludināja?» kučiers vaicāja, kuram par šo lietu laikam likās diezgan runāts, un piegrieza Kristīnei galvu.

«Viņš uzsauca pirmo reizi Maz-Krauklēnu Augustu.»

«Un tas bija viss?»

«Jā, jūs jau prasījāt pēc jauna. Dievvārdi bij tie paši vecie,» Kristīne mierīgi atbildēja.

Kučiers vēla pāri balsienu pa muti, bet tie negribēja savienoties vārdos, un viņš nopūtās.

«Ak, ak sulain, kad mēs tik tāļu būsim kā Maz-Krauklēns!» viņš tad jokodamies nogaudās.

«Tik tāļu kā Maz-Krauklēns mēs jau nākamā svētdienā varam būt,» sulainis atbildēja. «Viņa jau esot ļoti nabaga.»

«Bet viņš mīļo viņu un viņa viņu,» Kristīne piebilda. «Vai jūs domājat, ka katrs nabaga skuķis, kuru jūs ar savu patikšanu pagodinātu, jau tūliņ teiktu «jā»!»

«Tiesa gan,» kučiers ar savu saldāko balsi apstiprināja. «Vai tu domā, ka Kristīne pie manis nāktu, ja es viņu bildinātu? Es būtu par velti pieklauvējis.»

Kristīne uzmeta runātājam lepnu mirkli. Viņa zināja, ka kučiers jokojas, bet viņai tomēr šie vārdi riebās.

«Par velti gan,» viņa atbildēja un nevarēja balsi tā novaldīt, ka tā neskanētu nicinoši. «Par velti gan,» viņa atkārtoja un piecēlās.

Tad viņa iegāja saimnieces istabā, durvis aiz sevis aizvērdama.

Kučiers palika vēl brīdi sēdot, noglaudīja vairāk reižu savu lielo bārdu un ņurdēja: «Tjā.»

«T-jā!» atskanēja zobgalīga atbalss no loga. Sulainis pārlika vienu kāju pār otru, bungoja jautri uz loga plaukta, skatījās kučierā un smīnēja.

* * *

Barons šodien ēda pusdienu pulksten četros. Kā neprecējies cilvēks, kura gribas neaprobežoja nekādi famīlijas apstākļi, viņš neturējās pie noteiktas stundas, bet ēda vienu dienu pulksten vienā, otru pulksten piecos. Šodien viņš trijos bija gribējis sēsties pie galda, bet bija novilcinājies hipohondriskā untumā līdz četriem. Bet arī tagad viņam ēdiens nesmeķēja, un, trejādās vīna glāzes ar trejādiem vīniem neapslapinādams, viņš pavēlēja atnest pudeli Šampaņas vīna. Kamēr sulainis nokāpa pagrabā, Kristīne aizsteidzās ledum pakaļ. Bet arī šis dzēriens lielkungam nelikās esam pa garšai; glāzi izdzēris, viņš pavēlēja to citu nest Asta madāmai, paķēra gaišu džokija cepuri, aizgāja uz stalli un aizjāja, Edgara pavadīts, maz minūtes vēlāk pa lielceļu.

Sulainis pazvanīja Kristīnei.

Viņš vēl balto cimdu nebija novilcis, kad viņa ienāca.

«Kas ir, Vīskrel?»

Sulainis, kas Kristīnei labprāt rādījās frakā un dziļi izgrieztā vestē, arī tagad, tīkami uz barona krēsla atspiedies, brītiņu stāvēja mēms skuķa priekšā un rādīja tad ar balto pirkstu uz Šampaņas vīna pudeli.

«Aiznest? Nolikt?» Kristīne jautāja.

«Nē - dzert,» Vīskrelis atbildēja, satvēra pudeli un ielēja iz tās vīna glāzē, kura bija lielāka par Šampaņas glāzi. «Barons šodien bij tāds... tāds... nekas tam nesmeķēja. Pat šī pudele... viņš to vēlēja man un Asta madāmai uz pusēm iztukšot.»

«Un tad jūs madāmas daļu man gribiet piešķirt?» Kristīne pietvīkdama izsaucās.

«Madāmas daļu? Bet, mīļā Kristīne, kā nu jūs tā... tik... mani apvainot... Tā ir mana daļa. Lūdzu!»

«Paldies! Dzerat vien pats!»

«Ak, neliedzaties jel! Tāds dzēriens... tāda glāze... ne ik dienas... tas ir kaut kas sevišķs...»

«Tad ne tik jums tās nedrīkstu atraut. Tad ne tik. Dzeriet vien pats!»

«Es par tiesu nezinu, kas ar jums noticis, Kristīn! Agrāk jūs šitā neizturējāties. Kas tas nu ir: glāze putu! Un jūs to atraidiet! Es tak nekādi neuzbāžos. Maza uzmanība... bet jūs... bet jūs...»

«Vai šo pudeli nest madāmai?»

«Tad jūs par tiesu nedzersiet?» sulainis prasīja aizskārts. «Tad jūs man pirmiņ esiet ņēmuse kaut ko par ļaunu. Tad laikam būs taisnība... ka jūs...»

«Kas būs taisnība?» Kristīne ātri un draudoša iesaucās. «Sakiet, - kas būs taisnība?»

«Jūs... Sie regen sich auf... tad labāk lai paliek,» sulainis dzestri atbildēja, barona lepno toni meistariski pakaļ darīdams. «Lūdzu, aiznesiet madāmai šo glāzi arī.»

Kristīne paņēma Šampaņas vīna pudeli un pilno glāzi, Viskrelis attaisīja durvis, un skuķis izgāja mazajā gaņģī, kas veda uz ķēķi. Atkal durvis aizvēris, viņš nomauca ātri cimdus un nometa tos dusmīgi zemē.

«E!» viņš izgrūda, zobus sakodis.

Tad viņš sāka nokopt galdu.

* * *

Nonākuse vēlāk dārznieka mājā, Kristīne pie mātes atrada viesi. Jauns, zaļoksns vīrietis ar veselīgu ģīmi, garām, gaišām ūsām un ļoti sarkanām lūpām sēdēja pie loga. Gaišais, smalkais vadmalas uzvalks stāvēja viņam ļoti dienīgi, stāvā elsiņa krāga, ap kuru kļāvās melna, vienkārša slipsa, bija balta kā sniegs. Kristīni ieraudzīdams, viesis pacēlās un palocijās, mazliet piesarkdams.

«Akmentiņa kungs atnācis tev pakaļ, Kristīn,» vešeriene sacīja un pacēla laimē mirdzošās acis uz meitu.

«Tā,» Kristīne atbildēja, «tas jau... tas jau...» Viņa ieskatījās mātes vaigos, kuri no uztraukuma bija dabūjuši sarkanus laukumus, un pielika: «Tas jau ļoti patīkami.»

«Dziedātāji citi visi jau skolā,» Akmentiņš izskaidroja, «mēs gaidījām, gaidījām... beidzot es atnācu paskatīties, kas ar jums noticis.»

«Barons šodien vēlāk ēda pusdienu, nevarēju ātrāk tikt vaļā,» Kristīne atteica. «Bet ilgi gan nevarat būt gaidījuši, pulkstens ēdamistabā «kalnā» tikko kā nosita pieci. Bet tagad arī tūliņ varu iet.»

Viņa izņēma melni punktēto batista lakatiņu iz kumodes un apmeta to sev ap pleciem. «Sveika, mammiņ!»

«Pagaidi vēl drusciņ, Akmentiņa kungs tev vēl kaut ko gribēja teikt.»

«Ak Gobas mamm, par to lietu mēs izrunāsimies ceļā.»

Kristīne, kura jau durvju kliņķi bija satvēruse, palaida to ātri vaļā.

«Nē, nē,» viņa sacīja, «lūdzu, runājiet vien šepat.»

«Taisnību sakot, man ar jums vairs nemaz nav jārunā,» Akmentiņš laipni uzsāka. «Jūsu mamma jau jūsu vietā sacījuse «jā». Tādēļ tikai tā goda pēc vien griežos pie jums.»

«Es nesaprotu, par ko jūs runājiet,» Kristīne sacīja apjukdama.

«Jūsu mamma bija tik laipna un apsolīja man, ka jūs abas mani nākamā svētdienā apmeklēsiet,» Akmentiņš runāja. «Nesakiet nu jūs «nē», kad viņa jau laipni «jā» sacījuse. Jūs man un manai māsai darīsiet lielu prieku, mūs reiz apciemodamas.»

«Nākamā svētdienā? Bet ja nu barons manis neatlaiž, ja viņam varbūt viesi?»

«Tad nāksiet aizcitsvētdien.»

«Mēs nezinām ceļa uz jūsu māju.»

«Tādēļ es jau jūsu mammai sacīju, ka atbraukšu pakaļ.»

«Un, ja nu es nevarēšu tikt vaļā no dienesta, tad par velti būsiet zirgus sūtījuši.»

«Ak jaunkundze, tas skan gluži tā, it kā jums nepatiktos nākt.»

«Un kur jūs piebrauktu?» Kristīne prasīja.

«Pie staļļa; še dārzā iekšā jau laikam nav parasts iebraukt?»

«Bet pie staļļa arī nebrauciet.»

«Kādēļ? Kur tad?»

«Man nepatiktos, ka tiekam kā lielmātes visai muižai vestas cauri... gar muižkunga māju... lai cienīgajai atkal būtu ko runāt... Brauciet uz baznīcu. Satiksimies pēc dievvārdiem.»

«Labi. Ļoti patīkami. Paldies.»

Kristīne atstāja istabiņu. Kamēr Akmentiņš no vešerienes atvadījās, viņa izgāja pa dārza vārtiem un bija jau iepretim dārznieka mājai stāvošam staļļam un kučiera istabas logam garām, kad viņš viņu panāca. Klusēdami viņi izgāja muižai cauri. Klusēdami viņi arī gāja tāļāk pa lēnām uz leju slīdošo lielceļu, gar kura malām milzīgas papeles stāvēja. Likās, ka Akmentiņš meklētu sarunai vielu, bet nevarētu tās uzķert. Viņš pakāsējās vairāk reižu un sacīja pēdīgi:

«Kaut tik svētdien būtu labs laiks!»

«Cerēsim,» Kristīne atbildēja, «cerēsim.»

Viņa nerunāja nelaipni, bet vārdi skanēja tomēr tā strupi - kā divi dzirkļu griezieni, kas sarunas pavedienu atkal pārgrieza pušu.

Viņi aizgāja baznīcai garām, nokāpa pa gravai līdzīgo ceļu no baznīcas kalna lejā un pagriezās uz muižas skolu, kuras priekšā un dārzā meitas un puiši pastaigājās. Piepeši uzkalnī aiz skolas parādījās barons un aizaulekšoja skolai garām. Puiši un meitas sveicināja, barons pateicās laipni un jāja Kristīnei un Akmentiņam pretim. Vēl lielskungs gravā nebij nozudis, kad arī Edgars uzkalni tika redzams un pamanīja, ka Akmentiņš reizē ar Kristīni pie skolas pienāca. Kā zibens viņš aizlaidās skolai garām. neviena nesveicinādams, nevienā nepaskatīdamies.

«Varens jājējs!» Akmentiņš izsaucās apbrīnotāja balsī un noskatījās viņam pakaļ. «Sēd kā uzliets zirgam mugurā.»

«Ziķers puika!» kāds cits lielīja, ar Kristīni sasveicinādamies.

«Feins puika!» trešs piebilda.

«Feins!» kāda meita iesaucās. «Feins nu gan viņš nav. Sakiet: veikls, drošs, iznesīgs, labs, skaists - manis dēļ vēl kaut ko, - bet tikai ne feins. Feini zēni vis neguļ uz biljarda galda un neliek kroga mušām tā ap savām vaļējām mutēm dancot kā viņš.»

«Cik neglīti!» Klušu Marija īgni piezīmēja. «Mušas ap vaļēju muti! Kā nu tā no pazīstama var runāt!»

«Bet kā nu tā pazīstams var darīt!» runātāja atdeva atpakaļ. «Neesmu vis to no citiem dzirdējuse, bet pate redzējuse.»

«Sakiet; ka esiet pārskatījusēs, Baltiņ jaunkundze,» Kristīnes draudzene Emma jokojās. «Tāpat kā esiet pārskatījusēs, viņu par skaistu nosaukdama.»

«Vai tad viņš tāds nav?» Baltiņ jaunkundze prasīja. «Es nezinu - man viņš patīk. Gobas jaunkundze, ko jūs spriediet, jūs tak viņu vislabāk pazīstiet?»

«Man... man viņš arī patīk,» Kristīne mierīgi atbildēja.

«Man arī viņš patīk,» Emma atzinās, «bet skaists viņš tomēr nav. Ģīmis it kā no divām daļām salikts. Piere, acis, deguns - sacīsim: skaisti. Bet mute, bet lielie vaigu kauli, bet ausis - -»

«Ujā! Jaunkundze, cik smalki jūs visu novērojiet! Jūs pat ziniet, kādas kuram ausis!» Akmentiņš zobojās.

«Ne kādas kuram, bet tam, kas man patīk.»

«Un kādas tad šim Edgaram?»

«Tās viņam stāv par daudz nost no galvas.»

«Ko? Kas?» tagad iesāka jauns, glīts puisis, kas līdz šim tikai bija klausījies. «Kas to būtu domājis, ka jaunkundzes šito pleiku tik smalki ievēro? Pat ausis... va! Tad jau kāda varbūt arī varēs pastāstīt, cik pudeļu alus viņam jāizdzer, lai tam acis taptu raibas.»

«Mēs zinām viņa kaiti, Mailīša kungs, mēs to zinām,» Baltiņ jaunkundze atbildēja. «Es jau pate to pieminēju, tādēļ jums par to vairs nevajadzēja runāt. Bet par tām pudelēm: -toreiz, kad Edgars gulēja uz galda, jūs arī bijāt... jums arī bija ļoti raibas acis. Cik duču tad toreiz par abiem bijāt iztukšojuši?»

Glītais runātājs notvīka.

«Toreiz...» viņš nokaunējies stomījās, «toreiz - nez kā man tur izgadījās... es citādi ar viņu nemaz netinos... bet toreiz... viņš pirka, pirka kā negudrs un spieda ar varu - nudie... fui, tāds...»

«Ar varu? Vai viņš jums lēja mutē?»

«Nē, to ne, to nu gan ne, bet viņš - -»

«Ak, tad cietiet klusu, Mailīša kungs! Par otra naudu krietni uzdzīvot un tad viņu vēl beigās nopelt - tas ir neglītāk, nekā kad guļ uz galda un kroga mu- un tā joprojām. Vai Edgars tā kādreiz darījis?»

Jaunais runātājs apjuka un novērsās sāņus. Pēc brītiņa Baltiņ jaunkundze dzirdēja, ka viņš uz citiem sacīja:

«Baltiņ jaunkundze muižas Edgaru laikam ņems iegātņos.»

Šī rupjība uz jauno meiteni nelikās darot nekāda iespaida. Viņa pasmējās.

«Kas var zināt!» viņa tad skaļi un jautri iesaucās. «Pie tāda tak nebraukšu, kas vēl pie mātes piena kubliņiem staigā. Tad tak drīzāk pie tāda, kam pa reizei paša pirkta brandvīna blašķe ķešā.»

«Un paša pīta pletne padusē,» Mailīts piemetināja, vēl nesatveramās ūsas ar nedrošiem pirkstiem griezdams.

«Cienītais tenorista kungs, no pletnes sieva nebīstas, ja tā īstam vīram padusē.»

«Ā!... Par tiesu? Un Edgars ir tāds... viens no īstajiem?»

«Man tā liekas.»

Še saruna beidzās, jo skolotājs iznāca ārā un lūdza uz dziedāšanu.

It kā neviļus Kristīne satvēra Baltiņ jaunkundzes elkonu, un roku rokā abas iegāja skolā.

* * *

Kad skolotājs dziedātājus atlaida, saule jau pašulaik taisījās rietēt. Emma lūdza Kristīni, lai tā viņu līdz Alaines tiltam pavadot. Kristīnei caur to iznāca mazs līkums, bet, tā kā viņai tad nebija pa ceļu gar baznīcu jāiet, pa kuru arī Akmentiņš devās uz māju, viņa izpildīja draudzenes vēlēšanos. Laiks bija rāms un skaidrs, un viņas nešķīrās vēl pie tilta. Kristīnei nebija jāsteidzas, jo dziedāšanas vakaros barons iztika ar sulaini vien.

«Man Akmentiņš stāstīja, ka tu viņu nākamsvētdien apmeklēšot,» Emma sacīja.

«Jā, viņš mūs uzlūdza, māti un mani,» Kristīne atbildēja.

Emma klusām nopūtās.

«Par ko tu nopūties?»

«Kas man tādu laimi dos!» viņa runāja. «Tu esi apskaužama.»

«Tu nezini, Emm, ko tu runā! Ņem manu laimi, ņem viņu!» Kristīne rūgti izsaucās.

«Ak, es jau zinu gan, mīļā. Es gan manīju, kā tev acis zibēja, kad Baltiņ jaunkundze Edgaru aizstāvēja. Es tevis nesaprotu. Patikt jau tas cilvēks meitai var. Bet pret Akmentiņu?... Vai tad viņš tev tiešām tik dziļi ielīdis sirdī?»

«Ko tu nu prasi!... Es jau gribu no viņa tikt vaļā. Bet viņš manis nelaiž un nelaiž - -»

«Ak tad jūs jau tik tāļu esiet? Tu esi viņam apsolījusēs. Viņreiz tu tikai stāstīji - -»

«Tu manis nesaproti,» Kristīne draudzeni pārtrauca. «Es nezinu, vai es tev to tā varēšu izskaidrot, vai tu man ticēsi, bet tā ir: man viņa žēl. Agrāk, kad viņš vēl Poļos nebij bijis, man viņš patika kā kaut kurais glītais puisis, bet tagad tur ir kaut kas, kas velk un velk klāt... es pate nezinu! Vai tās ir viņa palaidnības? Tas tak nevar būt. Es tak neesmu traka... Un tomēr atkal: jo vairāk viņā klenderē, jo vairāk man viņa žēl. Man gribas ar visu varu viņu dabūt uz ceļa... Tu saki: vai es viņam solījusēs: Es ar viņu par citu neko šai gada laikā neesmu runājuse kā par viņa... viņa dzīvi. Esmu viņam pārmetuse viņa dzīvi, un viņš man apsolījies laboties. Tā tas iet no vienas reizes uz otru. Viņš netur vārda, bet es tomēr atkal prasu, lai viņš apsolās, un cerēju, ka es viņu tak pēdīgi grozīšu... Ak, es esmu gluži kā negudra!»

Un Kristīne piepeši iesāka raudāt.

«Tik skaists jau viņš arī nemaz nav, ka varētu teikt, otra tāda nav,» viņa turpināja. «Ir tiesa, viņa ģīmis kā no divām daļām salikts. Bet man viņš tomēr simtreiz labāk patīk par Akmentiņu. Es šodien pie dziedāšanas noskatījos. Akmentiņam tādas sārtas sārtas lūpas, - šim tādas platas, bālas, bet ko tur runāt, ko tur runāt!»

Emma klusēdama aplika roku ap Kristīnes vidu.

«Tad tu Edgaru precēsi?» viņa pēc brīža paskumji vaicāja.

«Nē!... Esmu sev un mātei apsolījuse, ka to nedarīšu. Nelaimīga ar viņu tak pēdīgi būtu, mātei taisnība.»

«Mātei taisnība,» draudzene atkārtoja. «Mīļā, neņem vis viņu. Ej pie Akmentiņa. Tu tagad esi kā apburta. Kad būsiet izšķīrušies, tad viss atkal būs labi.» Un tad apstādamās viņa pielika: «Nenāc nu vairs tāļāk. Un neņem gan viņu. Sveika!» Viņas saskūpstījās. «Par tiesu neņem.»

Tad viņas šķīrās.

No tilta mazs celiņš gar vecās pils drupām veda augšā uz Alaines stāvo krastu, līdz kuram muižas lielais parks aizstiepās. Lēnām Kristīne tuvojās kuplo koku pakrēslim. Lejā, krācē, putoja un šļāca ūdens, šur tur viņā pusē, šai pusē upei pogāja lakstīgalas. Mēness vēl nebija uzlēcis, bet vājš gaišums aiz lielceļa papeļu galotnēm vēstīja viņa tuvošanos.

Piepeši Kristīne pacēla acis, kuras tā līdz šim celiņam bija turējuse piegrieztas. Viņa nekā nebija dzirdējuse, bet viņai tā bija, it kā kāds viņai nāktu pretim. Bet viņa neviena neieraudzīja un soļoja atkal ar noliektu galvu tāļāk.

Uz reizi Edgars stāvēja viņas priekšā basām kājām, baltajās ādas biksēs, bez svārkiem. Pie kakla viņam spīdēja asiņaina sirds - sarkanais krekls vestes sirdsveidīgā izgriezumā. Ap rokām vijās tāda pate asiņaina krāsa.

«Labvakar!»

«Labvakar.»

«Kur tu biji?»

Kristīne neatbildēja nekā, bet soļoja ātrāk tāļāk.

«Pagaidi... Es domāju, ka tu gar baznīcu nāksi, bet, kad redzēju, ka... ka citi bez tevis atnāca, tad devos šurp. Emmu laikam atkal pavadīji?»

«Jā.»

«Nesteidzies nu tā. Man tev kas jāsaka. Tu laikam dusmīga?»

«Par ko?»

«Iemesla jau diezgan. Tu laikam tici gan, ko tas sulainis šodien melsa?»

«Jā.»

«Nu - taisnību sakot, es biju gan tur vienu acumirkli... Tāpat pa jokam... Uguns vēl dega... Es nācu no kroga... Ede rāva mani aiz piedurknes, un tā rūts saplīsa... Kas tev tur par ļaunu ko ņemt?»

«Es jau to arī nedaru.»

«Tad tu nerunātu tādā svētā balsī. Bet par tiesu gan: es tur biju tikai vienu minūti. Tu tak nedomāsi, ka man tas ķēms, tā Ede, vai tā Made patīk?»

«Un, ja tev viņas arī patiktu, kas tad man tur?»

«Nu zināms gan, nekas... tas ir... es domāju... ē!... Un krogā netiku vairāk dzēris kā - -»

«Un tomēr dzēris tiki! Un ko tu man solījies?»

Edgars cieta brītiņu klusu un sacīja tad ar neliekuļotu pašapsūdzību:

«Ko nu - plenders jau nu gan esmu caur un caur.»

Citkārt tamlīdzīgiem vārdiem no Kristīnes puses bija sekojuši, kā nu kurā reizē, rūgti vai maigi pārmetumi, bet tagad viņa mēma gāja tāļāk.

Parādījās jau starp kokiem kungu mājas mūri, un viņa arvien vēl nesacīja ne vārda Edgars apstājās.

«Pagaidi,» viņš sacīja, «tad tu ar mani tā esi saskaitusēs, ka nemaz vairs negribi runāt?»

«Es nemaz neesmu saskaitusēs.»

«Kādēļ tad tu nerunā?»

«Tādēļ, ka tas nekā nelīdz.»

Viņa gribēja uzgriezties uz celiņa, kas noveda uz dārznieka māju, bet Edgars viņai aizstājās priekšā.

«Pastaigāsimies vēl drusciņ, man tev vēl kas jāsaka... kas svarīgs.»

«Nē, ir jau par daudz vēlu, māte nogaidīsies,» Kristīne atbildēja.

«Nāc nu, nāc! Neesi nu... lūdzu... nāc. Vai tev jau nu uzreiz priekš manis vairs nemaz nav laika?»

«Nē, nav.»

«Nav?... Nav?... Tātad es jau nu tāds noziedznieks... to nebūtu domājis... Nāc nu, nāc!»

«Nē, laid garām,» Kristīne mierīgi atbildēja.

«Lūdzama... tikai tur līdz tam beņķam... To tak tu vari darīt.»

Kristīne vilcinājās vēl mazu brīdi un tad apgriezās. Abi iegāja tumšā gatvā.

«Ir jau taisnība,» Edgars uzsāka, «es tev līdz šim maz esmu klausījis... apsolījis gan, bet vārdu neturējis... vai zini, kādēļ? Tādēļ, ka domāju, ka neprecēts puisis tā drīkst dzīvot. Ko tad līdz šim īsti esmu sagrēkojis? Vai esmu zadzis - vai jel otram tik daudz nozadzis, kā tukšā auzu čaumalā saiet! Vai nokrāpis? Vai otru apmelojis? Vai kādam godu laupījis?... Savu peļņu esmu notērējis un pie... un ar tām... un, šur tur vazādamies, varbūt arī daļu no savas veselības. Bet es to nezinu, jo es to nemanu. Varu teikt, ka līdz šim mani spēki tikai aug vien vēl... Redz, tā tās lietas stāv. Un tad nu tu nāc un saki, lai es tā nedzīvojot. Par ko? Lai tev būtu par to prieks, jo citiem visiem gluži viena alga, vai es šodien laužu kaklu vai rītu. Bet man atkal ir prieks tā drusku patrakot. Kādēļ tad tu esi jauns un dzīvo pasaulē? Un paskaties citos, ko tie dara! Tas pats kučiers: kad madāma viņam barona dzimšanas dienā otru šnabi piesola, tad tas vai nosarkst aiz kauna, bet vakarā krogā viņš uz barona laimēm pievelkas stīvs un pilns. Un vai tu domā, šis tev neprot ložņāt pa logiem! Un sulainis, tas glunda! Prasi viņam, kur viņš visur mani netika izvadājis, kad šopavasar barons mūs abus paņēma uz Rīgu līdz! Bet ieej viņa istabā: bībele stāv atvērta uz galda!... Jā, tā es neprotu un tādēļ esmu sliktāks par citiem, un tādēļ visi kliedz: «Edgars, Edgars!...» Valšķi tādi un skauģi, ka man dūša to neslēpt, ko šie dara drebēdami un trīcēdami!»

Kristīnes sirds saplaka, šos vārdus dzirdot. Tātad tas bija viss viņas rājienu un pamācību panākums, ka viņš netikumu vairs nemaz neturēja par netikumu! Viņš domāja, viņš drīkstot tā dzīvot! Tīšā prātā viņš viņai bija darījis sāpes!

«Vai tas bija viss, ko tu man gribēji sacīt?» viņa vaicāja uztrauktā balsī.

«Nē, man tev papriekšu bija jāizskaidro - -»

«Jā, esi tik labs un izskaidro gan man, pirms tu runā tāļāk, kā tas sakrīt, ka tu vienā vārdā sevi nosauc par plenderi un tad atkal klaji atzīsties, ka tu tik nekrietns nemaz neesi, bet ka tikai citi tevi par tādu sauc?»

«Kas tur ko izskaidrot! Ja es ar citiem staļļa puišiem esmu kopā, tad nedz pie sevis, nedz pie viņiem neožu zirgu sviedrus. Mēs visi esam vienādi... Tāpat ir ar tām citām lietām. Kā lai es par kučieru, sulaini, stražu turos sliktāks, kad zinu, ka tie to pašu domā, runā kāro, dara, ko es? Vai tādēļ, ka tie pārgriež acis un saka: «Fui, tādas lietas!» Lūk, tik godīgu cilvēku starpā es neesmu nekāds plenders. Bet par plenderi es palieku, kad es... kad es... ar tevi satiekos. Tu neesi kā Ede vai Made, kurām divatā citāds tikums un trijatā citāds. Tāda pate tu esi rītā, tāda vakarā... Pret tevi es sev izliekos tāds... novārtījies, tāds kā purva bridējs... tāds... ē... caur un caur.»

Viņi bija nokļuvuši līdz beņķam maza klajuma malā, un Edgars nosēdās.

«Sēdēsim drusku.»

Kristīne paklausīja uzaicinājumam. Mēnesis bija uzlēcis un lūkojās sarkans starp lapu mudžekli. Kokvilnainā sirds pie Edgara kakla izskatījās kā tumšas sarecējušas asinis. Viņš meklēja Kristīnes roku uz beņķa, bet viņa abas salika klēpi.

Piepeši viņš sacīja, noliekdamies uz priekšu:

«Kristīn, mums abiem jāprecējas.»

Viņa sarāvās drusku un sēdēja tad mierīgi viņam līdzās.

«Kādēļ?» viņa vaicāja sausā, aizrautā balsī.

«Tādēļ, ka tu mani mīļo, tādēļ, ka es tevi mīļoju. Ja tu manis nemīļotu, tad tu tagad šite nesēdētu, un es... es... šodien tikko noturējos, Akmentiņam sava zirga neuzlaidis virsū.»

Edgars runāja šos vārdus lielā, nesavaldāmā uztraukumā; pēdējo teikumu gandrīz aizsmakušā balsī.

Kristīnes rokas sacirtās un žņaudzās, viņas lūpas sāka raustīties, un viņa saspieda apakšlūpu zobos.

«Tu saki, es esot nogājis no ceļa,» viņš atkal turpināja, mazliet saņēmies. «Tava māte arī tā domā, Asta madāma arī... Jums jau taisnība, bet... neviens manis atkal neuzvedis uz ceļa kā tu vien. Kad citi par mani runā, tad man dusmas vien nāk, pat Asta madāmas laipnie vārdi man nepatīk... Kas viņiem gar mani par daļu! Lai slauka vien katrs savu durvju priekšu!... Tikai kad tu ko saki, tad man tā liekas: tam tā vajag būt. Zināms... darīt pēc taviem vārdiem... tas nu līdz šim tā ir gājis... Kā jau sacīju... es domāju... Bet, kad būsim saprecējušies, tad viss grozīsies. Tad es zināšu, priekš kā man katra kapeika jātaupa; un cits viss - un visa klenderēšana un vazāšanās uzreiz būs beigta. Nāksi pie manis?»

Mazs vējiņš iečabējās koku galotnēs un piejauca savādu troksni ūdens krākšanai klāt. Kad lapas bija rimušas kustēties, Kristīne atbildēja:

«Nē.»

Puiša lielās acis pavērsās uz Kristīni, un viņa uzacu starpā parādījās krunka.

«Tā nav tiesa,» viņš izgrūda. «Nerunā tā.»

«Es saku, kas notiks. Es neiešu pie tevis.»

Edgara drošie mirkļi noslīdēja zemē.

«Ko tad lai daru?» viņš sacīja sajucis. «Ak... tu tikai mani gribi spīdzināt. Dod nu vārdu!»

«Ko es nevaru, to nevaru,» Kristīne atbildēja.

«Vai tad tu manis nemīļo? Vai tad esmu pārskatījies, ka tu šitā runā? Tas nav, tas nav!» Edgars karsti iesaucās un gribēja Kristīnes roku satvert. Bet viņa to neļāva un atvirzījās no Edgara tāļāk nost.

«Es negribu melot,» viņa runāja drebošā balsī, «ja es ne... ja tu man... nepatiktu, tad, zināms, tagad še nesēdētu. Bet esmu sev cieti solījusēs tevis neprecēt un es tev to tagad saku un to, ka turēšu vārdu.»

Edgara bālā seja likās topam vēl bālāka.

«Un kāpēc tu šitā esi apņēmusēs?»

«Tādēļ, ka mūsu dzīve būtu nelaimīga. Tu vairs nevari palikt citāds, un tāds, kāds tu tagad esi... tāds... tas... tā būtu mana nāve.»

«Bet tu tak dzirdi, ka es vairs tā nedzīvošu. Nudie. Es tev to zvēru!»

«Es ticu, ka tu no visas sirds gribēsi uzsākt citu dzīvi, bet tur nekas neiznāks, tu esi ar tagadējo jau par ilgi apradis.»

«Tātad tu domā, ka tu pie manis it nekā neiespēsi?»

«Ko tad līdz šim esmu iespējuse?»

«Līdz šim, līdz šim! Es tak tev jau izskaidroju... viena galva, viena bēda bija līdz šim! Ne tu no visas tiesas mani esi rājuse, ne es no tiesas esmu gribējis laboties.»

«Es neesot no visas tiesas?...»

«Un, ja nu arī tu, tad es... es... ā... lai nu guļ, kas pagājis. Mēs precēsimies, un es palikšu citādāks. Es klausīšos tevi kā... kā... suns kungā. Vai tad es būšu pirmais vīrs, kas atmet puišu niķus? Un vai tie jau nu mani tik dziļi var būt iesakņojušies? Neesmu tak vēl nekāds vecis... Divdesmit trešā gadā... Nāksi? Jā?»

«Nē, nē.»

«Tu tagad mani gribi ķircināt. Kristīn, tas tak nevar būt...» Viņš no jauna mēģināja satvert viņas roku, bet viņa piecēlās.

«Nu esam izrunājušies, iesim!» viņa sacīja klusām.

«Es tevis nelaidīšu! Tā tevis nevaru laist projām!» Edgars, kaislības pārņemts, izsaucās un apcirta roku ap Kristīnes vidu.

Bet ātri Kristīne atsvabinājās.

«Liec mierā! Es tā negribu!» viņa stingri sacīja.

Edgara seja aptumšojās.

«Negribi!» viņš čukstēja, un viņa acis svēloja. «Ko? Tu mani mīļo un dusmojies, kad es... ā, tie jau ir nieki!» Un viņš viņu piepeši sagrāba, spieda viņu pie krūts un meklēja viņas muti.

«Edgar!» Kristīne sašutuse klusām iesaucās. «Laid vaļā!»

Bet Edgars neklausījās, bet lūkoja savas lūpas uzspiest uz Kristīnes lūpām.

«Edgar! Velns!»

Viņa iecirta vienu roku puiša sarkanajā sirdī, atgrūda viņa galvu atpakaļ, atsvabināja otru roku un iesita viņam ar visu spēku pliķi vaigā.

Kā sastingušas Edgara rokas atkrita no Kristīnes kakla, mēms viņš atšļuka uz beņķa.

Nekustēdamās Kristīne stāvēja uz vietas. Viņa piepeši nekā vairs neredzēja kā tikai neskaitāmas zelta lodītes savā priekšā dancojam. Viņas ausīs šņāca kā vētra, un viens spēks, nākdams iz viņas būtības dziļākā dziļuma, spieda viņu mesties Edgaram pie kakla un izsaukties: «Piedod!» Bet viņa sakoda zobus, aizmiedza acis, lai nozustu virpuļojošās lodītes, un taustīja ar kāju pēc celiņa. Grīļodamās viņa aizgāja. Uz beņķa Edgars palika sēdam, saliecies un rokas ģīmjam aizlicis priekšā.

* * *

Ienākuse istabiņā, Kristīne māti jau atrada apgulušos. Klusām viņa noģērbās un aizlīda nedzirdami aiz aizkara. Kad viņa jau bija gultā, māte, kas visu bija dzirdējuse, vaicāja:

«Cik tāļu Akmentiņš tevi pavadīja?»

Kristīne sarāvās. Viņa vēl nebūt nebij norimuse un baidījās, ka māte viņas balsī nomanīs viņas uztraukumu. Viņa tādēļ aizlika segu mutei priekšā un atbildēja paklusām:

«Viņš - nemaz. Biju Emmai gabaliņu aizgājuse līdz.»

«Tā!» vešeriene atteica, cerībā maldījusēs, un nesacīja vairāk ne vārda.

Otrā rītā Edgars un Kristīne satikās pie brokasta galda. Viņš izskatījās bāls un spītīgs un sveicināja viņu īsi, bet ar tādu pašu pieklājību kā agrāk. Ne ar vārdu sarunā neiejaukdamies, viņš izdzēra savu kafeju un aizgāja atkal uz stalli.

«Manam biedram izgājušā naktī gaita nav izdevusēs,» kučiers zobojās. «Nerunā ne vārda un iet apkārt kā lauva.»

«Būs kāds samizojis vai šī drusku cietāk noglāstījuse,» sulainis smējās. «Nez kur tad bijis?»

«Es jau stāstu, ka viņš nerunā. Bet būs labi tāļu bijis ciemos, atnāca ļoti vēlu.»

«Pilns?»

«Likās skaidrs.»

Kristīne piecēlās, lai gan viņas tase vēl nebija tukša. Viņai riebās šai sarunā tāļāk noklausīties, un viņa aizgāja pa ķēķi uz kungu istabām.

«Mūsu jaunkundze arī šorīt tāda bāla un klusa,» sulainis piezīmēja. «Man liekas, nav nejauši gadījies, ka abi reizē saīguši. Būs kas viņu starpā noticis.»

«Nav liels,» kučiers piebilda. «Šī varbūt būs liegusēs maksāt par saplēsto rūti.»

Vīskrelis atrada šādas domas par ļoti pareizām un zobojās tāļāk par Kristīni. un kučiers kas līdz šim viņu ne ar vārdiņu nebija aizticis, savos izteikumos kļuva arvien drošāks, bet nolaida pie tam savu balsi arvien zemāk, kamēr abi pēdīgi tikai sačukstējās vien vairs. Kad kučiers no galda piecēlās, tad viņi bija vienojušies, ka Kristīne ar Edgaru sen jau gājuse uz vienu roku un ka šī nekrietnā dzīve (taisni vai barona acu priekšā) ilgāk nav ciešama un baronam jāuzrāda.

Bet cik uzmanīgi arī kučiers neievēro katru Edgara soli, cik rūpīgi arī Vīskrelis nenosvēra laiku, ko Kristīne tur pavadīja un tur, - visa slepenā uzraudzība palika bez sekmēm. Edgars strādāja ar drusku pārliecīgu spēku, viss, ko viņš ņēma rokās, ira un plīsa, nīdās ar kučieru un gulēja vaļasbrīžos un naktīs kā sasalis savā gultā. Par velti muižas kunga Ede ienāca vienreiz, otrreiz stalli; ja kučiers ar viņu nepajokojās savā saldenā, glaimā kārtā, Edgars viņas nemaz neredzēja. Klusa kā ēna Kristīne darīja savu pienākumu. Viņas ģīmja smalkā pluta izskatījās vēl caurspīdīgāka nekā senāk, un viņas jautrajās acīs bija ieradies tāds valgs mirdzums. Vakaros Vīskrelis apstaigāja parka lapainās, paslēptās vietiņas un ieradās dažādos dienas laikos vešerienes istabiņā ar šādiem tādiem uzdevumiem no barona, bet viss bija veltīgi. Viņš Edgaru un Kristīni nesatika vienus. Pēdīgi viņam tak likās laimējoties. Kādā vakarā vēlu barons viņu aizsūtīja uz stalli. Kučiera istabas logs bija vaļā, iekšā viss klusu. Staļļa durvis arī vēl nebija aizslēgtas, bet stāvēja pusviru. Aiz durvīm Vīskrelis dzirdēja čukstam, apspiesti smejamies un - jā, tiešām! - bučojamies. Ātri viņš atvēra durvis, vājš «ai!», un muižas kunga Ede atsvabinājās no kučiera rokām un aizdrāzās sulaiņam garām.

No šīs reizes kučieram ar sulaini satika vēl labāk.

Pa tam pienāca svētdiena, un Kristīne lūdza atļauju iet uz ciemiem. Barons viņu atvaļināja, un māte un meita sataisījās un aizgāja uz baznīcu. Kristīne bija apvilkusēs to pašu vienkāršo, pelēko kleitu, kura tai viņsvētdien bija bijuse mugurā, lai gan māte bija vēlējusēs, lai ņemot smalko, melno. Arī lakatiņa viņa cita nebija apsējusēs. Un tomēr daža puiša acis pa sprediķa laiku kavējās ilgāk pie Kristīnes auguma, nekā tas ar kristīga klausītāja uzmanību sagājās. Pēc dievvārdiem Akmentiņš sasveicinājās ar abām sievietēm baznīcas priekšā, un, tā kā viņas nevēlējās, lai tas pie baznīcas piebraucot, tad viņš tās aizveda uz saviem vāģiem. Vešeriene nejaudāja apspiest priecīgas izbrīnēšanās ieraudzīdama glīto, dārgo pajūgu. Laimīgi smaidīdams, Akmentiņš vienai un otrai palīdzēja iekāpt vāģos, uzsēdās pats uz bukas, un drīzi staltais melnis ierikšoja Ķezberu mājas robežās. Še jaunais saimnieks savilka grožus, lai viešiņas vaļīgi varētu nolūkoties krietni apstrādātos, pa daļai jau kupli sazēlušos tīrumos.

Tad viņi iebrauca mājā.

Nabaga vešerienei sirds nodrebēja. «Kungs tētīt! Vai tādi bij tie Ķezberi! Dzīvojamā ēka no sarkaniem ķieģeļiem un gandrīz ar tikpat lieliem logiem kā barona māja. Un visas citas ēkas labā kārtībā un visapkārt tāds spodrums un glītums!» Kad vāģi pie durvīm apstājās, no istabas iznāca jauna meita, kura viešiņas ļoti laipni apsveicināja, sacīdama, šī esot Akmentiņa māsa Marija. Akmentiņš pa tam zirgu aizbrauca uz stalli, un Marija viešiņas veda iekšā. Ēkas iekšpuse piemērojās viņas ārpusei. Ērtas telpas ar glītām istabas lietām, kuras neliecināja vis no zemnieka lielīgās uzpūtības, bet no veselīgas sapratēja garšas. It sevišķi to ievēroja Kristīne, kuras labo garšu uzturēšanās pa kungu istabām neviļus bija attīstījuse. Visas trīs nosēdās zālē, un Marija ar vešerieni sarunājās par ceļu, par laiku, kamēr Akmentiņš ienāca. Tad viņa nozuda.

«Nu kā jums mana vieta patīk?» jaunais saimnieks vaicāja.

Jautājums ne pret vienu, ne pret otru taisni netika izteikts, un māte tādēļ gaidīja, lai Kristīne atbildot. Bet, tā kā šī cieta klusu, tad viņa sacīja:

«Kam gan še nevarētu patikt, Akmentiņa kungs! Esmu reti tik skaistas mājas redzējuse kā jūsējās. Jūs esiet laimīgs cilvēks.»

«Par laimīgu manis nesauciet, par tādu manis nesauciet!» Akmentiņš jautri pretojās. «Kam vēl ir vēlēšanās, kas, pēc viņa domām, varētu piepildīties, bet nepiepildās, tas... tas... to citu laimi arī tā nesajūt, kā īsti vajadzētu... Un jums, jaunkundze, kā jums še patīk?... Tas ir... es domāju... pirmais iespaids... jo daudz... pamatīgāki jau vēl nekas nav apskatīts.»

«Man jāsaka tas pats, ko mamma sacīja: ļoti jauka vieta,» Kristīne atbildēja.

Akmentiņa skaidrās acis iemirdzējās, un bez stomīšanās viņš tagad sarunu vadīja no viena priekšmeta uz otru.

Tad ienāca Marija un lūdza pusdienā.

Galds bija sevišķā, mazā ēdamistabā klāts un viss uz tā patīkamā kārtā salikts. Netrūka pat puķu, kuras lielā, slīpētā vīna glāzē galda vidū stāvēja.

Lai gan ēdiens bija gārds, tad Kristīne tomēr tikai ar piespiešanos iztukšoja telēķi zupas un apēda gabaliņu cepeša. Viņai tā vien bij, it kā viņa spēlētu kumēdiņus, un vārdi - «par velti, par velti, es te nekad nebūšu saimniece!» viņai kā zvanīt zvanīja pa galvu. Visur bija kārtība, spodrība, pilnība, un tomēr viņai tā izlikās, it kā visur kaut kā trūktu. Istabu sienas nebija ar tapetēm apklātas, bet glīti ar eļļas krāsām krāsotas. Krāsu vājais spīdums Kristīnei izlikās kā valgums un stenas pašas pilnas saltuma. Piepeši viņai iekrita prātā: kad Edgaram šitas viss piederētu un kad viņš tur Akmentiņa vietā aiz galda sēdētu!... Kad viņš viņu tagad te redzētu ēdam!...Pie šīm domām viņai rīkle kā žņaudzin aizžņaudzās, un viņa nolika dakšiņas un nazi uz stikla nažu beņķīša.

Pēc cepeša Marija uzlika vēl vienu ēdienu uz galda - kūkas. Vešeriene pagrozīja galvu un nomurmināja: «Akmentiņ jaunkundze!» Bet Marija, jautri smiedamās, lūdza, lai ņemot priekšā. Akmentiņš pa tam ielēja vīnu glāzēs. Sajuzdama, ka viņa izturējās šo laipno cilvēku vidū par klusu, Kristīne satvēra glāzi, pacēla to pret Akmentiņu un sacīja: «Uz mājastēva veselībām!» Un, gribēdama savu iekšējo saltumu aizdzīt, viņa iztukšoja glāzi līdz dibenam.

Akmentiņš pateikdamies palocīja galvu, pie tam kā skuķis notvīkdams.

Pēc pusdienas jaunais saimnieks vešerienei savu saimniecību gāja izrādīt. Marija atkal Kristīni izveda dārzā. Starp piecām sešām vecām ābelēm stāvēja taisnās rindās daudz jaunu kociņu, ap bišu tropiem dūca bites, un lielajā ozolā mājas sānos trokšņoja putni. Še Kristīne jutās brīvāka. Viņa sarunājās dzīvi ar laipno saimnieci, pie tam viņas smalkos piemetinājumus par nākamību nelikdamās saprotam, un kļuva pēdīgi gluži jautra, kad pāris viesu, arī jauni ļaudis, no kaimiņiem ieradās. Nu laiks līdz vakaram aiztecēja ļoti ātri, un, kad zirgs atkal stāvēja durvju priekšā un Kristīne no Marijas ar sirsnīgiem vārdiem atvadījās, tad tie nebij liekuļoti. Bet, jo tuvāk viņa muižai kļuva, jo vairāk viņas sirds atkal saspiedās, un, kad Akmentiņš staļļam aizbrauca garām, tad pēdējais jautrības stars Kristīnes dvēselē bija nodzisis. It kā bez sajušanas viņa Akmentiņam pie dārza vārtiem sniedza roku. Viņa ne vārda nevarēja izsacīt, un māte pateicās viņas vietā. Bet jo karstāks totiesu bija spiediens, ar kādu Akmentiņš spieda Kristīnes roku.

Kad māte ar meitu bija nokļuvušas savā istabā, Kristīne iededzināja sveci un aizlaida logam gardīni priekšā. Tad viņa kā bez spēka nometās krēslā. Arī māte nosēdās. Rokas salikuse, lielo lakatu nenoņēmuse, viņa sēdēja un skatījās dīvaini puķotajā gultas aizkarā. Piepeši viņa iesāka raudāt.

Kristīne pacēla acis.

«Ko tu raudi, mamm?»

«Par tavu laimi, Kristīn... Tāds cilvēks... tāda vieta... Kristīn, Kristīn!»

Kristīne sarāvās, it kā mātes vārdi būtu bijuši naža dūriens.

«Un tu arī šodien tā izturējies, kā vajadzēja: ne par salti, ne par silti...» vešeriene turpināja. «Atturies nu vien arī turpmāk tā no tā Edgara kā pagājušā nedēļā. Tad viss būs labi.»

Kristīne uzlēca stāvu. Viņas acis zibēja.

«Mamm, ko tu runā! Vai tad es tā izturējos, ka viņš drīkst cerēt? Mamm, vai tad es par tiesu sevi lai pārdodu?»

Un, aizkaru paceldama, viņa iemetās gultā, iespieda muti spilvenī un raudāja un šņukstēja dikti.

Pirmdienas rītā Kristīne, uz «kalnu» iedama, satika ceļā Edgaru. Viņš izskatījās vēl bālāks nekā citādi, acis bija dziļi iekritušas un zibēja gandrīz nedabiski. Viņa redzēja, ka viņš zināja, kur viņa vakar bij bijuse. Garām iedams, viņš nesveicināja, tikai mute savilkās it kā dziļā nicināšanā.

Kristīne jutās notiesāta Līdz šim viņa bija bijuse apvainotā, viņš apvainotājs, tagad viņa sajuta, ka viņam bija tiesība par viņu dusmoties, viņu nicināt. Viņa viņu mīļoja. Viņa to bija atzinusēs. Un tomēr viņa gāja un ļāvās ar otru savesties. Nejauki! Nejauki!... Viņa aizgrīļojās līdz kungu mājai un iegāja barona istabās, lai tās uzkoptu... Bet vai tad tā nebija labi? Lai jel viņš domāja, ko gribēja! Jo vairāk viņi atsvešinājās, jo labāki tas bija. Drīzi viņš tak arī dabūs zināt, ka viņa Akmentiņu neņems. Ar šīm domām viņa sevi kaut cik apmierināja un uzsāka savu dienas darbu.

Tā kā Edgars, izņemot veco Asta madāmu un pašu baronu, neviena cilvēka visā muižā no šīs dienas vairāk neievēroja par Kristīni, tad nebija iespējams uzzīmēt viņa pārvēršanās cēloņa. Pat muižas kungu viņš nesveicināja, ļāvās to no barona izbārties un nesveicināja to no jauna. Tā tas gāja vairāk kā nedēļu, kad barons kādā rītā kučieram lika aizjūgt karietē un aizbrauca, sulaini paņēmis līdzi.

«Vai barons šodien būs mājā?» Edgars vaicāja madāmai, pusdienā viens pats pie galda sēdēdams.

«Nē,» saimniece atbildēja, «viņš sacīja, lai viņu sagaidot rītu vai parītu.»

«Kur Kristīne? Iekšā?»

Edgars rādīja uz barona istabām.

«Jā.»

Viņš piecēlās.

«Man drusku ar viņu jāparunājas.»

«Ko jūs gribiet, Edgar?» madāma izsaucās, puišam, kas jau ķēķim bija izgājis cauri, pasteigdamās pakaļ. «Neejat! Kas jums ar Kristīni par darīšanu?»

«Vai jūs bīstaties, ka es viņai... viņai...» Edgars norija vārdu «kodīšu» kā nepieklājīgu pret veco Asta madāmu un sacīja tai vietā: «Vai domājiet, ka viņu satraucēšu?»

«Zināms. Sakiet tak, - kas ar jums noticis? Jūs jau tagad esiet pret visiem cilvēkiem gluži kā... es pavisam nezinu, ko lai saku. Fui, kaunaties jel!»

«Bet ko tad es daru?» Edgars jautāja rāmi, bet tomēr ar grumbu starp uzacīm. «Kad es dzeru un trakoju, tad nav pareizi, kad es nekā nedaru, nav atkal labi.»

«Edgar, Edgar! Jūs savai mātei darītu daudz raižu, ja tā vēl būtu dzīva. Ejiet nu uz stalli atpakaļ un pārdomājiet savu dzīvi. Es jūs tur iekšā nelaidīšu.»

«Madām!... Jūs laikam arī mani turiet par tik sliktu... tik... tādu...»

«Jūs ziniet gan, par kādu jūs turu,» saimniece viņu pārtrauca. «Bet jūs tagad esiet nikns. Jums vajaga apmierināties! Ejiet!» Un viņa aizslēdza durvis, kuras veda uz barona istabām, un iebāza atslēgu ķešā.

Edgars izgāja ārā. Tagad viņa no visas pasaules bija atšķirta, ieslēgta, viena pate lielajās, greznajās istabās, nu viņa varēja kliegt, darīt, ko gribēja, neviens nevarēja dzirdēt... Viņš uzlēca uz lielajām akmens trepēm un paspieda durvju kliņķi; baronam izbraucot, madāma durvis bija aizslēguse. Labi. Ja pret dienvidiem Kristīne kādu logu nebija atvēruse, pa kuru varēja ielēkt, tad vecās baronietes istabas logam bija jāiespiež rūts. Griba uz satikšanos Edgaru piepeši bija pārņēmuse kā reibums. Viņš devās uz pils dienvidus pusi un redzēja, ka visi logi bija cieti. Bet uz balkona bija iznesti raibi sēdekļi un uz treliņiem izklāti tepiķi. Ar pāris lēcieniem viņš bija uz balkona. Jā stikla durvis bija tikai pievērtas. Bez trokšņa viņš ielīda namā, aizslēdza durvis, norāva zābakus no kājām un nogrūda tos līdz ar autiem pie malas. Tad viņš iegāja blakus esošā zālē, tā bija tukša. Nākamā, pēdējā stūra istabā Kristīnes arī nebija. Edgaram bija jāgriežas atpakaļ, jo aiz zāles otrā pusē vēl atradās gara rinda istabu. Zāles vidū ticis, viņš piepeši caur trim istabām durvīs ieraudzīja Kristīni. Viņš palika stāvam, un viņa skatījās viņā kā spokā. Viņam atkal bija baltās ādas bikses kājās, sarkans krekls un tikai veste mugurā, basas kājas - gluži kā tovakar... «Ko viņš te gribēja? Vai madāma viņu bija atsūtījuse šurp? Nē, viņš neizskatījās tāds, kā kad tas nāktu ar kādu uzdevumu no madāmas...» Briesmīgas izbailes pārņēma Kristīni, izbailes, kas neizsakāmā kārtā bija jauktas ar sastindzinošu saldumu. Viņai tā bija, it kā viņa kā jau dažu reizi atkal būtu sapni šinīs istabās un ka viņai būtu jābēg, un ka viņa nevarētu, un ka viņai tuvotos kāds nepielūdzams tēls, izplatīdams valgu, nospiedošu, karstu dvašu. Un tur viņš tiešām nāca, - viņa iesaucās un bēga. Viņa ieskrēja ēdamistabā, no turienes gaņģī, bet durvis uz ķēķi bija cieti. Trakā ātrumā viņa atkal devās atpakaļ caur ēdamistabu, barona rakstāmo kambari, guļamistabu, atkal mazā, šaurā gaņģī, no turienes pa stikla durvīm un platām trepēm pils otrā stāvā. Diviem tumšiem kambariem izskrējuse cauri; viņa dzirdēja, ka trepju durvis no jauna dārdēdamas aizkrita: viņš viņai tiešām dzinās pakaļ! Kristīnei tā bija, it kā viņai mati celtos stāvu. Gandrīz vairs nesamanīdamās, viņa drāzās tāļāk, Edgara roku jau it kā sajuzdama uz sava pleca. Caur viesu istabu, caur otru viesu istabu, vecās bibliotēkas istabu, guvernantes istabu, baroneses istabā... te bēgšanai bija gals. Šai istabai bija tikai vienai durvju. Lai gan sen vairs neapdzīvota, tā tomēr vēl stāvēja tāpat ierīkota kā vecos laikos. Te bija rakstāms galdiņš, ar zilu drēbi pārvilkts tualetes galds, zilas mēbeles, ar zilu atlasu segu pārklāta gulta. Kristīne paslēpās aiz gultas, tad aiz tualetes pārvelkamā - un tad viņai iešāvās prātā aizslēgt vai aizbultēt durvis. Ar vienu rāvienu viņa bija pie durvīm - par vēlu, Edgars tās jau vēra vaļā. Ar pārcilvēcisku spēku Kristīne tās mēģināja aizturēt, bet durvis pamazām atdarījās, un Edgars pa tām iestūma kreiso kāju un tad ienāca istabā. Iekliegdamās Kristīne atsitās no durvīm nost, norāva no gultas zilo segu un turēja to sev priekšā.

«Nenāc! Nenāc! Ko tu gribi?»

Atlasa sega ieskrēja istabas vidū un sacēla, zemē nokrizdama, putekļu dūmus, divas sarkanas liesmas apvijās ap Kristīnes augumu, un viņa juta savu galvu piespiestu pie Edgara krūts.

«Edgar!... Palīgā! Palīgā!» Kristīne kliedza visā galvā.

Puisis aiznesa Kristīni uz atzveltnes krēslu un nosēdās tajā ar viņu kā ar mazu bērnu.

«Nekliedz! Neviens mūs nedzird. Istabai ir dubulti logi.»

«Laid mani vaļā!»

«Vaļā laist! Tevi!»

«Palīgā! Palīgā!»

«Jo vairāk tu kliegsi, jo ilgāk tevi šitā turēšu. Kliedz! Kliedz!»

Kristīne sāka raudāt.

«Laid jel vaļā!»

«Es tev saku: kliedz!» Edgars atbildēja un smējās.

«Ak tu... ak tu... tu!... Edgar!»

Pēdīgi viņa apklusa. Viņa skatījās istabas griestos un klausījās, cik vareni Edgara sirds pukstēja. Viņa sajuta, ka viņš viņas ģīmi nolūkojās.

«Tā!» viņš pēc brīža sacīja. «Pagriez tagad acis pret mani.»

Viņa balss, kurā līdz šim aizturēta drebēšana bija bijuse sadzirdama, skanēja gluži mierīgi, un Kristīne ieskatījās viņam acīs.

«Tā... tagad es tevi sodīšu.»

Un gluži lēnām viņš nolieca galvu un uzspieda garu, sirsnīgu skūpstu uz viņas lūpām.

Tad viņš viņas rokas palaida vajā un sacīja: «Nu - ja nu zilo deķi gultai atkal gribi uzklāt, tad klāj.»

Bet Kristīne nekustējās. Tāpat kā dažreiz viens vienīgs spējš pērkoņa spēriens izlīdzina dabā sakrāto spēku un pretspēku sastrēgumu, tā Edgara skūpsts piepeši bija izklīdinājis visas viņas bailes. No pārmērīgā uztraukuma nekas nebija palicis pāri kā tikai sapņains slābanums. Kristīnei tā bija, it kā viņa no kādas spiedošas nastas būtu atsvabināta, it kā viņas iekšienē uzreiz būtu kļuvis gaišs. Laimīgi smaidīdama un lēnām viņa pacēla roku un uzlika to Edgaram uz pleca.

«Tātad tu man piedod?... Par tiesu?» viņa čukstēja.

Viņi skatījās brīdi viens otram acīs, un Edgars vēl reizi noliecās pār viņas ģīmi.

Tad viņi piecēlās un atstāja zilo istabu. Sega palika tāpat uz grīdas.

Lejā nokļuvuši, abi saskatījās. Edgars Kristīni apņēma ap vidu, un tā viņi nogāja līdz zālei.

«Pastaigāsimies šitā pa zāli,» puisis sacīja, un abi staigāja pa lielo, grezno istabu, pameta, garām iedami, pa mirkļam milzīgajos spieģeļos pie sienām un smaidīja. Un saule spīdēja tik gaiši pa logiem iekšā, un ārā bija tik zaļš un visapkārt tik kluss, tik kluss.

«Es sapņoju,» sacīja Kristīne.

Edgars viņu noveda pie plīša pārvilkta sēdekļa, kura priekšā uz parketa grīdas bija izklāta tīģera āda. Abi nosēdās. Edgars kavējās ar mazu matu sprodziņu pie Kristīnes auss.

«Kad barons mūs šitā redzētu!» viņš sacīja, plikās kājas pa tīģera ādu bružādams.

«Kas tad būtu? Laikam viņš mūs aizdzītu,» Kristīne jautri piemetināja.

«Laikam.»

Tad brīdi valdīja klusums.

«Kur tad mēs ietu?»

«Hm! Kur?... Kaut kur... Trakas lietas, trakas lietas... kas tas būs par lērumu, kad dzirdēs, ka es...»

Edgars nenobeidza, bet iejautājās īsi, it kā par to jau sen būtu runāts:

«Kad iesim pie mācītāja?»

Pār Kristīnes vaigu pārvilkās it kā ēna.

«Pie mācītāja?... Par to jārunā ar māti.»

«Iešu tūliņ un runāšu.»

«Nē, lai paliek vēl. Runāsim vakarā ar viņu...»

«Kādēļ?»

«Viņa raudās,» Kristīne lēnām sacīja un skatījās kroņa lukturī, kura fasētie stikla apkārumi, lai gan no pilniem saules stariem neķerti, tomēr daudzkrāsaini vizuļoja. «Viņa raudās... Un es tagad esmu tik laimīga!»

abas iegāja skolā.

* * *

Bet vešeriene neraudāja vis. Paredzētai nenovēršamai nelaimei nav vairs jaunu šautru, ar kuriem tā patiešām uzbrukdama varētu ievainot. Viņas rūgtums jau iepriekš izbaudīts, un cilvēks to tādēļ saņem gandrīz kā kaut ko aprastu. Tā arī notika pie Kristīnes mātes. Viņa jau agrāk tik daudz bija raudājuse, ka tagad, meitas nodomu dzirdot, viņas acis palika sausas. Visiem trim mazajā istabiņā sēdot, viņa tikai atkārtoja, ko viņa Kristīnei vienā un otrā reizē brīdinādama bija sacījuse, un piemetināja, ka viņas vienīgā meita nu apprecēšoties bez mātes atļaujas, jo tās viņa nevarot dot.

«Tad jūsu priekšā, mamm, esmu gan tāds slikts suns?» Edgars sacīja.

«Ak Edgar, es tagad nedomāju par tavu sliktumu. Es tikai domāju par to, ka jūs abi tiksiet nelaimīgi un Kristīne vairāk par tevi.»

«Bet, mamm, mamm,» Kristīne čukstēja, «Edgars labosies. Viņš jau vairs nav tāds, kāds bija.»

«Tā nav nekāda labošanās, kad cilvēks aiz lielas sirds labojas. Viņš cita nekā šai laikā nav rādījis kā savu lielo sirdi, savu biezo galvu. Tāda jau viņam bija kā puikam.»

«Bet kad es nu par tiesu labojos? Kad Kristīne mani labo?»

«Es arī reiz biju tāda labotāja.»

«Visi cilvēki tak nav vienādi,» Edgars piebilda.

«Ko tur nu veltīgi runāt,» māte atteica. «Jūs domājiet tā, es domāju citādi. Jūs ticiet, es zinu.»

«Mamma tā runā, it kā no laika gala vēl neviens cilvēks nebūtu grozījies,» Edgars parūgti sacīja. «Zināms, es jau nedrīkstu jaunoties, i es viņas vietā gribētu labāk bagātu znotu nekā tādu plikadīdu, kāds es esmu. Bet tagad nevajaga par sliktumu vien runāt, bet par nabadzību arī.»

«Vai tu arī man gribēsi pārmest, ka man Kristīni Akmentiņam patiktos pārdot!» vešeriene iesaucās. «Vai tad Akmentiņš nav tāds cilvēks, kuru meita var vēlēt vēlēties par vīru! Tev ir labi, tev ir nelabi tikumi. Akmentiņam ir tikai labi vien. Paliec tu tāds kā Akmentiņš un tad nāc un prasi Kristīni, dzirdēsi, ko tad tev sacīšu.»

Uz šiem vārdiem puisis nezināja nekā, ko atbildēt, bet kodīja sajucis lūpu. Kristīne skatījās grīdā un pacēla tad acis pret Edgaru it kā uzaicinājumā. Māte piegāja pie loga, atvēra to, palūkojās ārā un aizvēra logu atkal ar troksni cieti.

«Jā, paliec tu tāds,» viņa turpināja. «Dzīvo vienu gadu tik godīgi kā Akmentiņš un nāc tad atkal un prasi Kristīnes. Dzirdēsi, vai tad ko par nabadzību runāšu. Vēl diezgan jauni abi esiet. Vēl ar precēšanos nav jāsteidzas. Vari vēl papriekšu savus vārdus parādīt darbos.»

«Un tad tu man Kristīnes neliegsi?»

«Es pate būšu skubinātāja, ka jātaisa kāzas.»

Edgars uzlēca stāvu. Stingra apņemšanās spīdēja viņa acīs.

«Labi. Lai notiek. Varam arī vēl gaidīt, Kristīn. Vesela gada jau mamma nemaz negribēs. Līdz nākamiem Jurģiem, mamm? Ko?... Apsolos līdz Jurģiem tā dzīvot, ka tev pa mani nebūs jāsūrojas.»

«Bet ja nu tu tomēr neturi vārda?»

«Tad... tad... es nezinu...»

«Tad Kristīnei jāprecē Akmentiņš,» vešeriene stingri noteica un nobraucīja priekšautu cieti ar roku.

«Mamm!» Kristīne iesaucās.

«Jā, lai paliek tā!» Edgars paceltā balsī runāja. «Ja es tagad negrozos, tad tu tiešām būtu muļķe, Akmentiņu pamezdama un mani ņemdama... Bet saieties mēs tak drīkstēsim? Es tak drīkstēšu pa reizei šurp atnākt?»

«To tu varēsi darīt.»

Edgars brīdi stāvēja klusu, tad viņš tuvojās vešerienei, it kā pateicībā gribēdams satvert viņas roku. Bet, neparadis savu jūtu izvērst uz āru, tas atkal apstājās, nomurmināja paviegli: «Labi, labi, lai paliek tā,» - un atstāja istabiņu.

* * *

Vairāk nekā divi mēneši bija pagājuši. Pa Alaines dārziem staigāja krievi, āboļus noņemdami un apsargādami, barona mājas balkona priekšā lepojās asteres ar savām raibām, spilgtām krāsām. Muižas ikdienas gaitā gandrīz nekas nebija grozījies. Tikai muižas kunga ķēkša Ede bija aizgājuse. Viņa savā godā bija jutusēs nepiedodami aizskarta, kad cienīgmāte piena moderes Paulam bija aizlieguse vakaros atnākt uz muižas kunga māju. Viņas vietā muižas kungs bija atvedis no Rīgas jaunu, glītu skuķi, kura Paulam tūliņ pirmajā nedēļā stopu salta ūdens bija ielējuse acīs. Lai gan Pauls nebūt nebija skaists, tad tomēr šāds darbs, muižas kunga ķēķī līdz šim nedzirdēts, Minnai ienesa godīgas un stingras meitenes slavu. Izpētīdams, vai šī slava pelnīta, kučiers nāca pie atzīšanas, ka tai bija gan patiesība par pamatu, tāpat kā valodām par Edgaru, kurš tagad bija pavisam pārvērties. Divu mēnešu laikā viņš tikai pusrubli vien bija notērējis un gulēja katru nakti mājā. Un nīdin viņš arī vairs katra nieka dēļ nenīdās, tā ka ar viņu gluži labi varēja satikt. Zināms, rūgtums pret viņu nedz kučiera, nedz sulaiņa sirdī pilnīgi nebija izzudis, it īpaši vēl, kad abi pamanīja, ka Edgars šad un tad aizgāja uz vešerienes istabiņu. Bet, redzēdami, ka tie Kristīnes labpatikšanu tikpat nekad neiemantos, viņi pamazām no viņas atsala. Edgara saiešanās ar Kristīni viņiem kļuva vienaldzīga, un viņu uzmanība piegriezās citiem muižas skuķiem.

Izdzirdis no kučiera par Minnu, arī Vīskrelis tai mēģināja pieglausties, bet ne ar lielākiem panākumiem kā viņa biedrs.

Tā viņš kādā vakarā, no Minnas atkal strupi aizraidīts projām, ienāca kučiera istabā, kur Edgars viens pats sēdēja pie galda un lasīja avīzi. Vīskrelis kučieram bija gribējis izstāstīt savas errastības, bet, neatrazdams viņu mājā un gatavs uz izrunāšanos, viņš bildināja Edgaru.

«Kur tad šis?» viņš vaicāja.

«Vai jājūdz? Vai barons vēl kur brauks?»

«Nē, es tikai tāpat vien prasu.»

«Viņš teicās drīz būt klāt,» Edgars atbildēja. «Tādēļ es arī staļļa vēl neaizslēdzu.»

Vīskrelis apsēdās.

«Pie jums jau nu tagad, kā liekas, apgriezta pasaule. Tu dzīvo pa māju, un bārdainais iet uz nedarbiem.»

«Tev gan tas nepatīk?» Edgars nelaipni atcirta pretim. «Agrāk bija labāk, tad tev vairāk bija citiem ko stāstīt.»

«Kāds tu agrāk pret mani biji, tikpat prasts es biju pret tevi. Kā mežā sauci, tā atskanēja. Redzēsi, tagad mums satiks citādi. Tagad tu esi cits puika.»

«Kāds tad jau nu esmu!» Edgars iesaucās, kuram šī cilvēka priekšā sava tagadējā mērenība gandrīz izlikās kā slēpjama vājība. «Kas jau biju, tas esmu!»

«Nu, nu! Pat barons par tevi šodien nobrīnējās.»

«Ej nu!» Edgars sacīja un nolaida avīzi.

«Skāde, ka tu tāds pirms Jurģiem neesot bijis. Tad, tevi būtot ielicis par kučieru, viņš sacīja,» Vīskrelis turpināja un nemeloja, jo barons kučieru gan cienīja kā zirgu kopēju, bet kā braucēju nebūt ne.

«Nu, šitā jau arī vēl nekas nekait,» Edgars atbildēja.

«Tiesa gan, bet tomēr viena lieta... staļļa puisis nedrīkst precēties.»

«Kas par to!»

«Tā?»

«Ko? Vai tad es gribu?»

«Nu -laikam, nu laikam!»

«Skaties! Kurā avīzē tad tādas ziņas stāv?»

«Veci ļaudis saka, ja kāds cilvēks atmetot vecos ieradumus, tad tas vai nu drīzi mirstot, vai apprecoties.»

«Nu tad es laikam drīzi miršu.»

«Kā puisis,» sulainis pielika. «Un celsies kā laimīgs jauns vīrs augšā. Jā gan!»

«Ak, nemuldi nu, ej nu projām, jāiet gulēt,» Edgars atteica.

«Ahā, vai, mani projām dzīdams, bīsties, ka prasīšu, kā viņu sauc?» Vīskrelis smējās.

«Un tu laikam domājies viņas vārdu jau zinot?» Edgars saīdzis jautāja.

«Pasargi tētīt! Tev tik daudz bijušas, ka es tur nekā nevaru zināt. Tikai uz to varu zvērēt: par Minnu viņu nesauc.»

«Minnu? Kas par Minnu?»

«Redz, redz, - galva viņam no tās vienas vienīgās tik pilna, ka i vairs nezina, kā muižas smukāko jaunkundzi sauc. Es runāju par muižas kunga Minnu.»

«Ak par to,» Edgars vienaldzīgi sacīja un atlaidās gultā.

«Traks skuķis!» sulainis iesildams turpināja. «Maz sātans, es tev saku.»

«Tā.»

«Jā, ko domā... bet lai paliek, es redzu, tev sāk nākt miegs.»

«Nenāk vis vēl, stāsti vien,» Edgars atbildēja žāvādamies.

«Nu jā... ko domā... man... ar īsiem vārdiem sakot, gandrīz tāpat ar viņu izgāja kā Paulam. Zini, Paulam...»

«Jā.»

«Kauns gluži stāstīt... Cauru nedēļu ap viņu tiku lodājis un beigās tikko ar veselām acīm spruku bēgt. Gatavs kaķis!»

Edgars pasmējās un pastaipījās omulīgi. Šāda nepanākuma viņš nekad nebij piedzīvojis...

«Tu smejies! Tu gan laikam domā, ka tev labāk izietu,» Vīskrelis iesaucās.

«Zināms,» Edgars atbildēja strupi.

«Nu, nu, lielība naudas nemaksā.»

«Kas tur niekus ko lielīties! Kas nu tādas pilsētnieces nepazīst! Tikai jāmāk apieties.»

«Vai tad nu to vēl neesmu izmācījies! Bet pie šitās Minnas...»

«Ak, nieki, blēņas!»

«Nu tad palūko!»

«Lai tev atkal pie pusdienas galda par manām ādas biksēm būtu ko stāstīt,» Edgars sacīja.

«Es jau teicu, kāds tu pret mani biji, tāds es biju pret tevi,» sulainis atbildēja. «Ja tu būtu gribējis, mēs jau sen būtu draugi.»

«Esi tu arī izkāsies pēc manas draudzības!» Edgars zobojās. «Runā, par ko ne sapnī nav iedomājis! Ej nu gulēt!»

«Lubraks!» sulainis vienaldzīgi noņurdēja un atstāja istabu.

Edgars palika sēdam un uzsāka atkal savu avīzi lasīt. Kad pulkstenis nosita vienpadsmit un viņš apmiegojies jau gribēja iet un stalli slēgt cieti, āra durvju zvaniņš noskanēja. Edgars piecēlās, izgāja stallī un ieraudzīja kučieru. Saviebies viņš Edgaram aizgāja garām, pēdējais aizslēdza stalli un nodzēsa pie sienas piekārto lampiņu. Atkal istabā iegājis, viņš kučieru redzēja gultā atsēdušos, pazvilu, ar muguru pie sienas, un stīvi durvīs lūkojamies.

«Nu, kas tad tev lēcies?» Edgars vaicāja, kučierā brīdi noskatījies.

Kučiers nesacīja nekā, piecēlās un sāka noģērbties.

«Fui!» viņš tad izsaucās un nospļāvās.

«Nu kas tad? Kas tad?»

«Vai esi kādreiz no kāda skuķa dabūjis pa ausi, kad viņu gribēji bučot?» kučiers prasīja.

Edgars sarāvās.

«Kas tad bija?»

«Tad tu zinātu, kā man tagad ap dūšu!»

«Vai šitā? No kuras tad...»

«Ak - lai jods viņas visas!...»

Ar to kučiers apgūlās, ietina galvu segā un nesacīja vairāk ne vārda.

Nodzēsis lampu un arī ielicies gultā, Edgars vēl labu brīdi palika nomodā. Tātad Kristīne vien nebija tāda, arī šī Minna bija tikpat stingra. Kura gan kučieru bija situse? Kas cita kā Minna... Nezin kāda viņa izskatījās?... Vairāk reižu viņa stallī bija bijuse, likdama muižas kungam aizjūgt zirgu, bet vienu pašu reizi viņa ar Edgaru bija runājuse, un to pašu reizi viņš bija mazgājies un viņai ne acu neuzmetis... Neglīta, zināms, viņa nevarēja būt, citādi sulainis viņai nebūtu mēģinājis tuvoties. Tas ar neglītām nenodevās, tā kā kučiers, vai agrāk viņš pats...

Nākamā rītā zirgus pucējot, Edgars nevarēja nociesties, neprasījis, kas tā tāda bijuse, kura kučieru vakar tā sakaitinājuse.

«Kas tā nu bija?» kučiers saskābis atkārtoja. «Es biju muižas kunga mājā... tur tā jaunā ķēkša... es tev saku: pūce!»

«Smuka?»

«Prasa, kā neredzējis!»

«Neesmu viņā par tiesu vēl lāgā ieskatījies.»

«Tu jau nu gan tagad dzīvo kā pa miegu,» kučiers atteica. «Na - smukāka ir par tavu.»

«Par kuru manu?»

«Par to tur pretim... aiz sētas... Smukāka ir. Tāda pamaza, ar brūnām acīm un nogrieztiem matiem... izskatās kā puika.»

«Hm,» Edgars norūca un pucēja savu zirgu tālāk: Viņa gara acu priekšā parādījās mazs skuķis ar brūnganiem, sārtiem vaigiem, skaistām, rožainām austiņām, kurās sudraba auskari spīdēja, un mazām, drusku netīrām, bet mīkstām rociņām... Margita! Veselu gadu viņa viņam Poļos bija bijuse uzticama.

«Hm!» Edgars vēlreiz izgrūda. «Jā, jā... Ar nogrieztiem, brūniem matiem?»

«Jā,» kučiers atbildēja un pielika pēc brīža: «Vai zini ko?»

«Nu?»

«Tev ar šito Minnu jāiepazīstas.»

«Man? Par ko man?»

«Nu, tu tak še visā muižā esi tas zilcerīgākais. Atmaksā tu viņai par to pliķi. Es došu divi duči alus uz tiem priekiem!»

Edgara acis iesvilās. Bet tikai uz acumirkli. Tad viņš mierīgi atbildēja:

«E, ko tur - es esmu iztrakojies.»

Kučiers paskatījās Edgarā no sāniem un pasmīnēja saldeni un labsirdīgi.

«Oho, oho! Vai jau pirms kāzām zem tupeles? Skaties, skaties, kas to no Edgara bija sagaidījis!»

«Zem tupeles? Pirms kāzām? Runā kā nesamanīgs!» Edgars iesaucās.

«Vai nu tu man iesi patiesību stāstīt! Tev jau šitā jārunā vien ir,» kučiers atteica. «Man jāpietiek ar to, ko redzu... Teicami, Edgar, teicami... labi labi... Tikai ... zināms... šāds joks jau nu jūsu laimes neizputinātu vis. Vēl jau neesiet saprecējušies. Pats vienmēr esi teicis, ka šādas lietas puišam nedara raižu... Bet lai paliek arī, lai paliek labāk.»

Ar šiem vārdiem saruna apklusa, bet ne tā caur viņu Edgarā pamodinātās pagātnes atmiņas... «Nezin kā mazajai Margitai ar savu Donātu gāja? Vai Minna tiešām viņai varēja līdzināties? Vai viņa tikpat pārgalvīgi smējās kā Margita? Ak, tie laiki... Jāieskatās tak tai Minnā bija.»

Bet tai dienā tas Edgaram neizdevās un otrā, trešā arī vēl ne. Bez iemesla viņš uz muižas kunga māju negribēja iet, un viņai atkal negadījās atnākt uz stalli. Viņa ziņkārība auga. Pat Kristīnes klātbūtnē viņa tam iekrita prātā. Viņš errojās par to bet notikt tas notika. Bez tam viņā bija kaut kas pamodies, ko viņš jau bija domājies pārvarējis un apspiedis. Pret mātes gribu Kristīne Edgaram divatā atļāva sevi skūpstīt un sēdēja viņam līdzās, viņa rokai atļaudama gulēt uz sava pleca. Bet nu Edgaram izlikās, it kā tas nebūtu nekas, ka viņam Kristīne vai visu ļaužu priekšā cieti cieti būtu jāspiež pie krūts un atkal un atkal jāapkampj. Viņa acis liesmoja, viņā noskatoties, un viņa skūpstos bija uguns, no kuras Kristīne nodrebēja. Kādā pavakarē viņš pa ieradumam ienāca mazajā istabiņā un, redzēdams Kristīni vienu, apcirta viņai rokas ap kaklu un iečukstēja tai kaut ko ausī.

«Edgar!» Kristīne norādama iesaucās un atsvabinājās no viņa rokām. «Ej tu?»

Edgars atspiedās pret loga plauktu un cieta brīdi klusu.

«Vai tu esi dusmīga?» viņš tad mīksti prasīja.

«Dusmīga? Nē.»

Atkal brīdi klusējis, viņš padeva laipnu labvakaru un aizgāja.

Viņš bija bēdīgs. Viņš mīļoja Kristīni tik neizsakāmi, un viņa viņu norāja. Viņš viņai bija uzticams, un viņa... viņa bija tik salta. Visa viņa būtne kvēloja, un viņa to nesaprata... Karstās mokās viņš klejoja pa parku apkārt un nokļuva pēdīgi augļu dārza tuvumā. Caurai stirtai līdzīgā salmu būdā spīdēja uguns. Tumši pelēks stāvs locījās ap gaišu āboļu kaudzi... Viņa viņam bija iedevuse skaistu, lielu ābolu, un par to viņš viņu pirmo reizi bija nobučojis. Un viņa nemaz par to nebija ļaunojusēs... Sasodīts sievietis, jau atkal viņam šī Margita ienāca prātā! Edgars griezās atpakaļ un gāja ātrāk, it kā gribēdams šīm atmiņām izbēgt. Viņš uzgāja uz upes krasta, devās uz veco pils drupu pusi, soļoja atpakaļ un klīda atkal pa parku. Zems gobas zars viņam piedūrās pie pieres, atraudams cepuri atpakaļ, un tas viņam atkal atgādināja Margitu. Viņa reiz priekš niecīga ievainojuma viņa pierē bija saslapinājuse veselu palagu un viņam to uzlikuse uz galvas. Tik jocīga viņa bij bijuse. Kristīne tādu jautru muļķību neprata taisīt... Bet to tiesu viņa bija daudz daudz skaistāka un labāka par šo mazo sātanu... Ak, ko tas viss līdzēja! Margita tomēr pret viņu nekad tik stingra nebija bijuse. Kad viņi te Alainē atkal satiktos? Kad nejaušs gadījums viņu šurp būtu atvedis? Kad Minna būtu Margita?... Ak, blēņas, kas viņam tik muļķiskas domas sacēla galvā? Kāpēc viņam prāti atkal un atkal pagriezās šai Minnai! Viņam viņa bija jāredz - vēl šovakar, lai reiz būtu miers... Un viņš sāka iet uz muižas kunga mājas pusi.

Piepeši viņš apstājās. Maza klajuma malā viņš ieraudzīja beņķi, uz kura viņš vasaras sākumā kopā ar Kristīni bij sēdējis un sarunājies. Viņš dzīvi atminējās to ārprātīgo dusmu un žēlabu, kad Kristīne viņu bij atstājuse vienu. Viņš toreiz sevī bija zvērējis viņu iegūt vai nogalināties, un nu - nu viņš bija ceļā uz citu! Kā rautin parauts viņš apcirtās, iegriezās citā celiņā un gāja uz stalli. Pie dārza vārtiem, pa kuriem uz dārznieka māju staigāja, viņam iekrita prātā no jauna iegriezties pie Kristīnes, bet «Edgar, ej tu!» viņam atskanēja ausīs un kā vēsa strāva pārlaidās pār viņa iekaisušo gribu. Ar sakniebtām lūpām viņš iegāja stallī un atrada kučiera istabā Vīskreli un kučieru kārtis spēlējam.

Viens no viņiem ievaicājās, kur Edgars bijis.

«Biju... tāpat...» Edgars īsi atbildēja un apsēdās.

Kučiers paskatījās uzmanīgi puiša ģīmī.

«Tāpat?... Un acis zib kā ka kam, un ģīmis notvīcis kā malkas nesējam! Tāpat gan!»

«Un, kad es teikšu, kur es biju, tad tak neticēsi: biju parkā.»

«Viens pats?»

«Jā.»

«Melis.»

«Es jau sacīju, ka neticēsi... Bet dod man arī kārtis, es spēlēšu līdz.»

Viņš pievirzījās tuvāk pie galda klāt un pabīdīja savas kājas zem tā. Pie tam ieskanējās pudeles.

«Kas tās tur?...» Edgars prasīja.

«Zaglis jau nu ne,» kučiers smiedamies atbildēja. «Ja gribi kādu glāzi iemest, tad ej aizslēdz staļļa durvis.»

Nebija pirmā reize, kad kučiera istabā omulīgi tapa uzdzīvots, lai gan tas ilgi nebija noticis. Edgars izgāja stallī, aizslēdza to un nopūta staļļa lampu.

«Nu tad raun tūliņ kādu vaļā,» viņš sacīja, atkal atgriezies atpakaļ. Viņa mute bija sausa, glāze alus tagad derēja.

Visi trīs dzēra, spēlēja uz savu trumpu un dzēra atkar. Kad jau pusducis bija tukšs, kučiers sacīja uz Edgaru:

«Un tad tu par tiesu šovakar nebiji tur?»

«Kur?... Ak tā - tur! Nē.»

«Un neiesi arī?»

«Laikam.»

«Par ko jūs runājiet?» sulainis vaicāja.

«Par Minnu,» Edgars dikti atbildēja.

«Ā - un šis vēlas, lai viņa tev pirkstus saver durvīs,» Vīskrelis smējās. «Negrib, pagāns, laikam vienīgais būt tas apskādētais.»

«Un to prieku neviens lai nevildās,» Edgars lielīgi atteica. «Mani pirksti paliek vienmēr veseli.»

Viņi spēlēja tāļāk, dzēra, un, kad trīspadsmitā pudele bija tukša, tad galda apakša arī bija tukša.

«Vai vairāk nav?» Edgars prasīja.

«Nē,» kučiers atbildēja. «Par rubli «Maskavā» vairāk nedod kā trīspadsmit.»

«Tas tikai bija iekārdināšanai!» Edgars izsaucās, ne iereibies, bet labi jautrs kļuvis. «Ē, vajadzētu atkal reiz labi izskalot rīkli! Es jau tagad dien no dienas esmu gājis kā zirgs gar aploka sētu, meklēdams, vai kaut kur nevarētu tikt pāri. Ā... iztrakoties... tā labi brangi! Tur Poļos bija tāds mazs skuķis, ar to man labi satika. Šitādās reizēs mēs viens otram manā istabā tikām sviedām ar spilveniem, deķi, palagu, zeķēm, kamēr abi aiz smiekliem piekusām, un viņa manās rokās aizmiga... Ē, kas ir, aiziesim uz «Maskavu».»

«Es varu iet,» kučiers sacīja.

Sulainis paskatījās pulkstenā.

«Arī es uz kādu brīdi varu aiziet.»

Viņi atstāja stalli, kuru kučiers aizslēdza, un aizgāja roku rokās pa ceļu. Muižas kunga māju ieraugot, Edgaram atkal iekrita prātā Margita, un vēlēšanās vēl šovakar redzēt Minnu viņā pamodās ar divkārtēju spēku.

Tuvāk nākdami, viņi pamanīja, ka meitu istabā bija vēl uguns.

«Iesim pie šām,» Edgars uzreiz sacīja. «Pēc jūsu stāstiem, šī Minna līdzinās manam poļu skuķam. Es gribētu redzēt: vai tā ir?»

«Ko nu mēs visi trīs... ja tu labvakaru vien gribi padot, tad mēs pagaidīsim šepat ārā,» kučiers runāja, drusku saviebies.

«Nu labi, pagaidiet arī. Es tūliņ būšu atpakaļ.»

Viņš piegāja pie durvīm, kuras veda uz ķēķi un uz meitu istabu, atrada tās vēl neaizbultētas un nozuda aiz tām.

«Nu, un mēs?» sulainis pēc brītiņa vaicāja. «Vai iesim arī iekšā vai uz krogu? Iznākam viņa tikpat tik ātri nesagaidīsim.»

«Iet vien uz krogu,» kučiers atbildēja un pielika zīmīgi: «Ja viņš mums netiks priekšā, tad tas mūs gan vēl panāks.»

Un abi aizgāja.

* * *

Dienas sešas vēlāk Kristīnei pie vakara piķiera mazais dēls ienesa vēstuli.

«Kas tev to iedeva?» viņa vaicāja neskaidrā, ar zīmuli rakstītā adresē paskatījusēs.

«Tēvs lika atnest,» puika atbildēja. «Viens viņam to lejā krogā, iedevis.»

Mazais aizgāja. Kristīne apskatīja rakstu, kas izlikās Vīskreļa rokrakstam līdzīgs, atplēsa kuvēru, izlasīja zīmīti, kad tajā atradās, un saplēsa to.

Divas dienas pēc tam viņa atkal saņēma tādu pašu vēstuli. Šoreiz viņai to iedeva vecais Mikus, kas no lielkunga dabūja žēlastības maizi un ik dienas muižas pastu no tuvās dzelzceļa stacijas atnesa un turp nonesa.

Arī šo vēstuli Kristīne saplēsa.

Ceturto vēstuli saņēmuse, viņa ilgāk nevarēja savaldīties. «Pēc pulksten pusdeviņiem,» kā vēstulēs bija ziņots, viņa vakarā apmetās lakatu ap pleciem un izgāja ārā. Viņa piegāja pie kučiera istabas loga un redzēja zem īsā loga aizlaižamā uz galda kučiera rokas un tajās kādu grāmatu. Abas gultas bija tukšas. Ar dziļu elpas vilcienu viņa atkāpās no loga. Edgara nebija mājās, tātad viņš varēja būt tur... Viņa gāja tāļāk. Muižas kunga mājai tuvojaties, viņas kakls aizžņaudzās aiz uztraukuma... Tas nevarēja būt!... Meitu istabas logs bija aizklāts ar pelēku gardīni. Ne pa šaurāko šķirbiņu nevarēja ieskatīties istabā. Kristīne klausījās. Bet viņa nedzirdēja nekā cita kā šnākoņu ausīs un savas pašas sirds pārmērīgo pukstēšanu... «Te!... Skaļi, jautri smiekli... dziļa vīrieša balss... vai tā bij Edgara?... Nē, tā nebij!... Tā bij... nē!...» Kristīne drebēja.

Viņai bij jāredz, kas tas tāds bij.

Klusiem soļiem kā zagle viņa ielīda mājā un taustīja pēc meitu istabas durvīm. Viņa še vēl nekad nebij bijuse. Neaprakstāms riebums viņu sagrāba. Bet viņa taustīja tāļāk un atvēra tad pēkšņi durvis vaļā.

Uz galda dega lampiņa. Netāļu no krāsns sēdēja skuķis ar īsiem, brūniem matiem un brūnganiem, rožainiem vaigiem. Edgars viņai pretim, ačgārni, ar krēsla atzveltni sev priekšā, vienu roku uz krēsla atzveltnes, otru pie skuķa auss, kurā sudraba auskars spīdēja.

* * *

«Mamm,» Kristīne sacīja, atkal ienākuse istabiņā un nomezdama lakatu uz krēsla, «vai tu domā, ka Akmentiņš mani vēl ņemtu?»

Vešeriene, kura ar kaut kādu lāpāmo darbu bija nopūlējusēs, nolaida rokas klēpī.

«Kas? Kas?» viņa izsaucās sabijusēs.

«Es prasu, vai tu domā, ka tagad Akmentiņš mani vēl ņemtu?» Kristīne atkārtoja tādā pašā cietā, neskanīgā balsī.

«Kas tad nu noticis! Kristīn! Kāda tu izskaties! Kur tu biji? Stāsti! Vai Edgars?....Vai viņš atkal?...» Māte stomījās un piecēlās.

«Neprasi, kas noticis. Mamm, tev taisnība: Edgars ir nekrietns, nelabojams cilvēks. No šī acumirkļa viss ir beigts: Es iešu pie Akmentiņa.»

Vešeriene gluži apjuka. Viņas lielākā vēlēšanās bij bijuse šos vārdus dzirdēt no Kristīnes mutes, viņa klusībā bij cerējuse līdz šim acumirkļam, ka Kristīnes prāts pēdīgi tak vēl grozīsies un viņa Edgaru atstās, un nu, kad tas notika, viņa nezināja, ko teikt. Viņa sajuta, ka Kristīne bija nāvīgi ievainota, un viņas mātes sirds saspiedās sāpēs līdzi.

«Kas tad noticis?» viņa čukstēja bailēs. «Stāsti jel!»

«Tātad tu domā, viņš neņems?» Kristīne runāja, it kā mātes vārdus nemaz nedzirdējuse.

«Ak, kas nu par neņemšanu, par ko tad neņems! Cik ilgi atpakaļ tad ir, ka vēl še bija! Un, kad ar mani tiekas, tad nemaz nevaru tikt vaļā,» vešeriene runāja, neturēdama par vajadzīgu piezīmēt, ka arī viņa allaž pret Akmentiņu visai laipni bija izturējusēs. «Bet kā tad tik pēkšņi - -»

«Nu tad ej, mamm, un atnes no Asta madāmas papīru un spalvu, un tinti, es viņam tūliņ rakstīšu.»

«Tūliņ? Šovakar?... Kristīn, nesteidzies nu tā. Rakstīsi rītā, kad drusku būsi apmierinājusēs.»

«Ja tu gribi, lai viņu precēju, tad ej. Rītā jau varbūt būšu citādāk apdomājusēs.»

Vešeriene vilcinājās. Viņa baidījās, ka Kristīne pārsteigsies, viņa baidījās, ka viņa savu vārdu atkal atņems atpakaļ. Tad viņa aizgāja pēc rakstāmām lietām. Kad divi saprātīgi cilvēki saprecējas, tad tak viņu dzīve nekad nevarēja būt tik nelaimīga, kā kad viens no tiem bij Edgars. Lai tādēļ notika, kā Kristīne gribēja.

No Asta madāmas atnākuse atpakaļ, vešeriene prasīja:

«Ko tu viņam rakstīsi?»

«Lai viņš pie manis nāk precībās.»

«To? Bet tas tak meitai... vai tas tik meitai klājas?»

«Vai tad citi vien drīkst darīt, kas neklājas!» Kristīne skarbi iesaucās, nosēdās un rakstīja:

«Līdz šim es nelikos Jūsu nodoma noprotam, tādēļ ka man bija cita cerība. Tā nu pilnīgi iznīcināta, un es esmu brīva. Es esmu ar mieru kļūt par Jūsu saimnieci, ja Jūs vēl tāpat domājiet kā tad, kad šīs rindiņas vēl nebijāt lasījuši.

Kristīne Goba.»

«Šo vēstuli tu rītā aiznesīsi uz Ķezberiem,» viņa sacīja, papīru ielikdama kuvērā. «Ja viņš prasa, kad lai tas nāk, tad saki, tu domā, jo drīzāk, jo labāk. Stāsti viņam arī par Edgaru, viņš tikpat kaut ko par to lietu būs dzirdējis. Bet, lūdzama, mamm, neizpušķo nekā.»

Viņa nolika vēstuli vešerienes priekšā uz galda un apgulās.

Vešeriene noskatījās brīdi baltajā kuvērā, pacilāja to, un viņas acis pildījās ar asarām. Kad nu Kristīne tomēr kļūtu nelaimīga?... Cik bāla, cik savāda viņa bija izskatījusēs, vēstuli rakstīdama... Saprecējas jau gan cilvēki bieži bez mīlestības, bez patikšanas, bet viņa bija tā izskatījusēs, it kā tā aiz naida pie Akmentiņa gribētu iet... Vai māte šādu savienošanos drīkstēja veicināt?

Nākošā rītā viņa ar Edgaru gribēja satikties. Viņa to negribēja ar Kristīni salabināt, bet viņai tā bij, it kā tai pirms gājiena uz Ķezberiem ar viņu būtu jāizrunājas. Bet Edgara nekur neredzēja, uz brokastu viņš nebij nācis.

Vešeriene saģērbās uz iešanu.

«Vai tev vēl kaut kā nav ko teikt?» viņa mīļi prasīja Kristīnei. «Vai varbūt... tai grāmatā... vai tu tur vēl kā nepieliksi?»

«Nē,» Kristīne atbildēja. «Ej vien.»

Pēc pusdienas Akmentiņš vešerieni atveda uz muižu atpakaļ. Viņš sasveicinājās ar Kristīni nedroši un kaunīgi, bet saņēmās drīzi, kad ar viņu bija atstāts viens pats. Viņš pateicās Kristīnei, ka viņa nodomājuse savu likteni savienot ar viņu, un sacīja, viņš droši zinot, ka viņa viņu reiz mīļošot, jo viņš pēc viņas mīlestības dzīšoties ar visu savu spēku. Viņš izskatījās ļoti žirgts, viņa veselīgais ģīmis un viņa acis mirdzēja laimē. Ar smalkjūtību viņš prata vārdus tā likt, ka tie Kristīnei nesāpēja, bet mēģināja tomēr, lai gan ar lielu apdomību, viņai jau cik necik tuvoties. Viņš izturējās līdzīgi zēnam, kas ilgi dzenātu putniņu pēdīgi dabūjis rokā un nu nevar noturēties savā priekā, salauztos spārnus ar maigu roku nenoglaudījis.

Kristīne saņēma visus spēkus un izturējās laipni pret laipno precinieku.

Pēdīgi viņš vaicāja, kad Kristīne vēloties, lai tiktu kāzas dzertas.

Vai tas pēc trim nedēļām jau būšot iespējams?-Kristīne vaicāja pretim.

«Pilnīgi,» Akmentiņš atbildēja, un tad tika nospriests pēc trim nedēļām svinēt kāzas.

Vēl tai pašā dienā Kristīne, minēdama iemeslu, baronu lūdza, lai viņu atlaižot no dienesta un pielika, ka viņa līdz kāzām gan vēloties palikt vietā, jo nekas sevišķs priekš tām neesot jāsagatavo.

Barons ar to bija mierā.

Visā muižā sacēlās liela izbrīnēšanās par Kristīnes saderināšanos. Neviens par Akmentiņu nebija iedomājis.

«Viņai nu ies labi,» kučiers sacīja uz sulaini ar saldenskābu ģīmi.

«Tjā,» sulainis atbildēja. «Bet pateikties viņa mums par to nepateiksies. Ko tad Edgars saka?»

Ko Edgars sacīja, to kučiers nezināja. Viņš ar viņu tā drusku bija mēģinājis pajokoties par dažu ļaužu izirušām cerībām, bet bija no Edgara ar tik briesmīgām acīm ticis uzskatīts, ka bija apklusis. Divas dienas Edgars tikai pusdienā vien uz «kalnu» aizgāja ēst, rīta un vakara reizes tāpat palaizdams garām. Bez vajadzības viņš nespēra ne soļa iz staļļa, gulēja stundām ar vaļējām acīm savā gultā un staigāja tad atkal stundām stallī pa zāģa skaidu apkaisīto grīdu; nostājās pie viena vai otra loga, bungoja ar pirkstiem uz viņu drāts restēm un staigāja no jauna pa garo stalli no viena gala uz otru, no viena gala uz otru.

Ar Kristīni viņš nesatikās. Pie galda viņa nebija redzama, jo viņš ēda vai nu papriekšu vai vēlāk, un ārā viņa reiz bija apgriezusēs, Edgaru ieraudzīdama pretim nākam. No tās reizes Edgars pasteidzās viņai jau pa lielu gabalu griezt ceļu.

Tā tas dzīvoja kādu laiciņu. Tad viņš iesāka dzert. Vakaru pēc vakara viņš streipuļodams no kroga pārnāca mājā un dauzījās ap staļļa durvīm. Viņa ģīmis izkritās un dabūja melnīgsnēju plutu, lielās, zilās acis likās kļuvušas vēl lielākas, un tajās zibēja gluži bīstama uguns. Daiļums un nedaiļums, kas Edgara ģīmī savrup bija mituši, likās saplūduši kopā un deva viņam sevišķu, neaprakstāmu izskatu.

Kādā dienā Asta madāma viņu pēc pusdienas iesauca savā istabā.

«Mīļo Edgar,» viņa sacīja laipni pārmetošā balsī, «man ar jums jābaras. Es dzirdu, jūs atkal stipri dzeriet.»

«Jā, madām. Es dzeru. Tiesa gan. Stipri.»

«Redziet nu! Par ko jūs tā dariet? Jūs tak tik smuki bijāt uzsākuši kārtīgi dzīvot. Un nu atkal viss pagalam.»

«Nu viss pagalam. Jā, madām jums taisnība, madām. Nu atkal viss pagalam. Tādēļ es dzeru.»

«Mīļo Edgar, caur to nekas nelabosies.»

«Vai es ko gribu labot? Es gribu izputēt no pasaules... noslīkt...»

Edgars dobji murmināja.

«Edgar! Edgar!» saimniece izsaucās. «Jums vien pasaulē nav bēdu! Ikkatram jācieš. Saņematies!»

«Es negribu... Esmu savu laimi saminis... tīšā prātā... es negribu...» viņš izgrūda un nokrita krēslā.

Saimniece noskatījās brīdi puiša samisušā, pārvērstā sejā, un dziļa līdzjūtība pārņēma viņas sirdi. Viņa piegāja pie Edgara un uzlika savu balto roku uz viņa pleca.

«Mīļo Edgar,» viņa sacīja, «es nu tevis agrāk nelaidīšu projām, kamēr man nebūsi apsolījies vismaz uz kādu laiku to dzeršanu atkal atmest. Es zinu, tu to apsolīsi vecajai Asta mammai, kas tevi še no pašām mazām dienām redzējuse uzaugam un dzīvojam. Un, ko tu apsolīsi, - es zinu, ka tu to arī turēsi.»

Edgars pacēla acis pret laipno, no baltās batista aubītes apņemto seju.

«Vai tad jūs man vēl ticiet, madām?... Man? Edgaram?»

«Es zinu, tu neesi slikts cilvēks. To es zinu, Edgar.»

«Madām! Jūs to sakiet! Labi, tad es vairs nedzeršu.»

Un no tās dienas Edgars vairs nedzēra. Viņš gulēja atkal kā sastindzis savā gultā, staigāja pa stalli un skaitīja, cik katra loga restēm caurumiņu.

Tā tuvojās laiks, kad Kristīnei Alaine bija jāatstāj.

Īsi pirms kāzām barons aizbrauca uz Rīgu pēc jaunas istabas meitas. Pusdienu paēduši, sulainis ar kučieru aizgāja uz krogu biljardu spēlēt. Edgars, kas ap pusdienas laiku baronu bija aizvedis uz stanciju, ēda vēlāk un viens pats. Durvis uz Asta madāmas istabu bija aizvērtas, un viņš aiz tām dzirdēja saimnieces un Kristīnes balsis.

Madāma uzteica kaut ko un skubināja Kristīni iet uz zāli un tur kādā spogulī paskatīties.

Kristīne pretojās.

Piepeši durvis atvērās, un viņa ienāca ēdamistabā. Viņa bija pilnīgā brūtes rotā. Smalka, balta kleite apņēma viņas stalto augumu, garš šķidrauts viņu ietina no galvas līdz kājām kā miglā, un uz galvas miglainā kronī šūpojās pat pāris mirtu zariņu. Ieraudzījuse Edgaru Kristīne kā satrūkusēs uz acumirkli apstājās un tad steigdamās izgāja ķēķī un nozuda aiz gaņģa durvīm.

Edgars viņai noskatījās pakaļ it kā kādai neticamai parādībai un nolaida tad acis. Gandrīz pie viņa kājām gulēja mirtes zariņš. Caur pēkšņo iekustēšanos viņš Kristīnei laikam no galvas bija nokritis un ar kleitas malu Edgaram tik tuvu pierausts klāt. Viņš noliecās, pacēla zariņu, nolika to savā priekšā uz galda un skatījās viņā... Spīdošas, mazas, zaļas lapiņas, galotnēs drusku gaišākas un jau apvītušas... Un smalka smalka smarša... Edgars nodrebēja. Viņš uzrāvās stāvu un saberza zariņu savos pirkstos. Tad viņš iegāja ķēķī.

Tai pašā brīdī saimniece iznāca iz savas istabas.

«Edgar!» viņa sauca.

Bet Edgars jau bija pie gaņģa durvīm, atvēra tās un nozuda aiz tām.

«Edgar!» Asta madāma atkārtoja sabijusēs un steidzās viņam pakaļ. Bet durvis jau no iekšas bija aizbultētas.

«Edgar! Edgar!»

Bet neviens viņas nedzirdēja. Edgars zibeņa ātrumā barona ēdamistabā norāva zābakus no kājām, nometa tiem līdzās savus darba svārkus un gāja uz zāli.

Durvīs viņš apstājās.

Ar muguru pret lielu spieģeli, galvu nolikuse uz plīša pārvilkto sēdekli, Kristīne bija noslīdējuse uz tīģera ādas ceļos un gulēja kā nekustēdamās. Acu no viņas nenovērsdams, Edgars stāvēja un gaidīja, kad viņa piecelsies. Pagāja ilgs laiks. Pēdīgi iz barona rakstāmās istabas atskanēja pulksteņa sitieni. Kristīne pietrūkās un piecēlās.

Viņas acis bija sasarkušas, lai gan viņa nebija raudājuse, un viņas ģīmī attēlojās dziļāki sirdsēsti. Bet acumirklī šis iespaids pazuda, kad viņa Edgaru durvīs pamanīja. Lepnums un nicināšana parādījās viņas vaibstos, un it kā negribot viņas rokas savilka šķidrautu cietāk kopā. Tad viņa ar paceltu galvu un stingriem soļiem gāja uz durvīm.

Bet Edgars neatkāpās, lai viņu palaistu garām. Mazliet rokas paceldams un Kristīnes saltajās acīs skatīdamies, viņš sacīja:

«Kristīn!»

Klusām, drebēdamas skaņas izzuda gaisā, Kristīne apstājās. Viss sāpju, nožēlošanas, mīlestības un žēlabu pārmērs, ko cilvēka sirds spējīga sajust, savienojās šai vienā nedrošā izsaucienā:

«Kristīn!»

«Ko tu gribi?» viņa pēc brīža ar pūlēm izgrūda.

«Es nezinu...»

«Tad ej nost!»

Bet viņš nekustējās un atkārtoja tikai: «Kristīn, Kristīn...» Un tad pielika: «Kristīn, paklausies manī.»

«Ne tev man vairs kas sakāms, ne man vairs tevī jāklausās. Viss ir beigts. Laid!»

«Kristīn!... Es zinu, ka viss beigts, ka viss par vēlu. Es zinu, ka še stāvu kā suns tavā priekšā... un tomēr... tomēr... Kristīn... Kristīn!»

Viņa balss aizrāvās, veltīgi viņš sakoda zobus, viņš sāka šņukstēt un saļima uz krēsla pie durvīm.

Kristīne grīļojās. Viņas acis aptumšojās, un lēnām viņa aizvilkās uz logu, atspaida meklēdama.

«Ej projām!» viņa dvesa. «Ej projām! Es lūdzu!»

«Es nevaru!» Edgars atbildēja. «Man ir jārunā, citādi mani kas nožņaugs... Kristīn, tu mani gribi iegrūst ellē!»

«Es?» Kristīne iesaucās, un viņas acis iedegās liesmas.

«Es?... Pie visa tu, vienīgi tu pats esi vainīgs! Un nākt un par mani žēloties!... Ak tu necilvēks!»

«Tev taisnība,» Edgars sagrauztā balsi runāja. «Es esmu pret tevi necilvēks... zvērs... velns... Bet es tevi mīļoju. Es to nevaru izteikt... Esmu pret tevi kā suns... daru tev sirdsēstus un tomēr... Kristīn, es esmu tāds un nevaru citāds būt.»

«To jau sen esmu sacījuse! Bet tu arī negribi! Tu nevari, tādēļ ka tu arī negribi! Tu nevari tādēļ, ka tu nekad neesi gribējis!»

«Es esmu gribējis! Zvēru, ka šoreiz no visas sirds esmu gribējis!... Bet mani ir it kā velns, kuru nevaru un nevaru nomākt. Tas mani uz galvas iegrūž purvā atpakaļ, kad jau domāju: nu esmu izbridis malā.»

«Kādēļ tu man to tagad stāsti?» Kristīne vaicāja griezīgā balsī.

«Tādēļ, ka tavā priekšā gribu atzīties, kāds esmu... Tu saki, es esot pie visa vainīgs. Es esmu pie visa vainīgs. Bet to visu neesmu... ar nodomu gribējis. Es nevaru teikt, ka esmu kā bērns, kas nezina, tas ir slikti un tas ir slikti. Es zinu, kas ]auns, kas labs. Bet man uznāk tāds nelabs... tāda griba... un tad viss sajūk... aizmirstas... un tas sliktais izliekas tik labs... un es degu pēc tā... un turos pretim... un iegāžos... un beigts...»

Edgars nolaida galvu. Tad viņš tādā pašā sagrauztā balsī turpināja:

«Un tad es atkal atžilbstu... Manā sirdī deg žēlabas, ka es tavu mīlestību tā varēju apsmiet. Es prasu un prasu un domāju: «Kā tas varēja notikt?» - un nevaru to izskaidrot... Bet tu dusmojies par manu nelaimi. Tu gribi mani par to sodīt. Tīšā prātā - ne tā kā es - tu ģērbies brūtes uzvalkā, lai gan tu vēlējies, ka tā būtu tava miroņa rota... Kristīn, Kristīn, apžēlojies par mani un sevi un negrūd mūs abus postā!»

Kristīnes bālais ģīmis kļuva balts kā viņas rota. Viņa atspieda galvu pret loga rāmi un čukstēja:

«Ej projām! Edgar! Ej projām! Par vēlu! Ej projām!»

Bet Edgars runāja tāļāk:

«Šodien tava sirds ir smaga tikai aiz dusmām pret mani. Parīt tai būs tāds pats smagums kā manai. Tu būsi apsolījusēs un neturēsi vārda, tev būs jādomā par tavu vīru, un tu domāsi par mani... un domāsi, ka esi tikpat nekrietna kā es. Un neviena cilvēka lielīšana nelīdzēs...»

Iestenēdamās Kristīne rokas aizlika ģīmjam priekšā.

«Un tad tu dzirdēsi, kāds es būšu palicis,» Edgars runāja drebošā balsī. «Es esmu slikts cilvēks, es tev darītu raizes, bet es tevi mīļotu... mīļotu... un tu mani tā vadītu, ka es pavisam nenoklīstu. Bet nu es reiz gulēšu grāvmalē skrandās, un tu man ar divjūgu aizbrauksi garām. Un tava sirds būs tik salta un netaisna palikuse, tā pārvērtusēs, ka tu baznīcā pateiksies Dievam, ka viņš tev devis spēku izbēgt no tāda vīra un ka tu tik krietna... un... un tās būs beigas...»

«Nē, nē, nē!» Kristīne iesaucās un atvirzījās no loga nost, un žņaudza rokas. «Ko lai daru? Ko lai daru?»

Un tad tā bija, it kā kāda balss viņas sirdī pamostos un sauktu: «Mīļo!... Ja tev arī pie tam jācieš, mīļo, mīļo!»

Un viņa tuvojās Edgaram.

«Nu tad lai Dievs man palīdz...» viņa sacīja un gribēja tāļāk runāt, bet nevarēja.

Viņš paskatījās viņas ģīmī, pacēlās, tuvojās viņai gausi un iekustējās tā, it kā viņas priekšā gribētu noslīdēt ceļos.

Bet viņa viņam izstiepa savas rokas pretim, viņš satvēra tās, noliecās un spieda viņas vēsos pirkstus uz savām karstajām acīm.

RAUDUPIETE

Sēru zvanīšana baznīcas tornī, sēru dziedāšana kapsētā, pulks sērīgu ģīmju ap vaļēju kapu, kapā lepns, melns zārks, jauks puķu vaiņags uz zārka, bet asaras - nevienas...

Ko šodien gulda uz mūžīgu dusu?

Bagāto Raudupu saimnieku.

«Mūsu dzīvības laiks stāv septiņdesmit gadu jeb, ja kas ļoti stiprs ir, astoņdesmit gadu, un viņas labums ir grūtums un bēdas...» - tā mācītājs svinīgā balsī uzsāk savu runu un izskaidro šos Dieva vīra vārdus. Viņš stāsta par nelaiķi, ka arī viņa dzīvības labums bijis grūtums un bēdas, viņš stāsta par viņa ilgo slimošanu un vārgšanu, stāsta, cik lēnīgā, īsti kristīgā prātā nelaiķis visu panesis. Viņš runā par laicīgu mantu un ka nomirušajam Dievs tās papilnam bijis piešķīris, bet ka viņa sirds šai mantai visai nepieķērusēs, bet ilgojusēs pēc tās mantas, ko rūsa un kodes nesaēd un zagļi nevar nozagt... Viņš pēdīgi runā par pakaļpalikušo vārgulīti bāriņu par atraitnes sagrauzto sirdi un piesauc to, kas var noslaucīt visu atstāto asaras...

Un atraitne ar sagrauzto sirdi apklāj vaigu ar baltu lakatiņu - lai neviens neredzētu, ka viņai nav asaru, ko noslaucīt. Bet pakaļpalikušais vārgulītis bāriņš sēd kapa malā un pusbailīgi, pusziņkārīgi skatās uz zārku, un domā, un domā, un nevar saprast, kādēļ tēvu gulda tik dziļi zemē...

Svētīšanas vārdi noskan, mācītājs atkāpjas no kapa.

Četri puiši paņem lāpstas un tuvojas bedrei.

Viens nolīkstas pie mazā bāriņa auss, tanī iečukstēdams:

«Uzmet nu, Matīsiņ, tētam trīs saujiņas smilšu un paskaties vēl reizi uz zārku, nu tu viņa vairs neredzēsi.»

Bērns paklausa un vienaldzīgi iemet trīs saujiņas smilšu kapā. Tad puisis iedur lāpstu zemē, paceļ bērnu, iznes viņu iz bērenieku pulka un nosēdina uz kādas kapa kopas.

«Sēdi nu še, Matīsiņ, kamēr mēs aprokam tētu.»

Bērns, kas sevi labprāt liek nest, jo viņam vājas kājiņas, paskatās uz puisi un saka:

«Kārli!»

«Nu!»

«Paliec pie manis.»

«Paliec nu vien viens pats, man tagad nav vaļas, tūliņ būšu atpakaļ,» puisis saka un grib iet. Bet bērns viņa nelaiž. Te Raudupiete pienāk.

«Ej vien,» viņa saka, «es palikšu pie Matīsiņa.»

Kārlis aiziet un satver savu lāpstu.

Dobji lepnais zārks nodimd, dzeltenajām smiltīm virsū krītot. Vaiņags izirst un pazūd, kaps pamazām pildās ar zemēm. Bērenieku pulks dzied. Mazais Matīsiņš sāk raudāt.

«Kur Kārlis?» viņš prasa. «Lai Kārlis nāk!»

Māte viņu grib apmierināt un dod tam saldumus. «Es tavu saldumu negribu; ej nost, lai nāk Kārlis!» bērns gražodamies saka. Kārlis pienāk.

Matīsiņš satver Kārļa roku, Kārļam jāapsēstas Matīsiņam līdzās. Tā viņi tur sēd zem liela, nosūnojuša koka krusta: Raudupiete, Matīsiņš, Kārlis...

Kaps aizmests, kapa kopa aptaisīta. Raudupiete pieceļas un puško kapu brūklenāju vijām, starp kuru zaļajām lapiņām mirdz krāsotu ēveļu skaidu ziediņi. Tad visi atstāj kapu un iet uz vāģiem ārpus kapsētas.

Tur pa vecam ieradumam sniedz apkārt brandvīnu, bērenieki dzer un ēd smalku plāceni. Arī Raudupiete dzer un ēd pate ar savu roku pasniedz glāzi Kārļam, kas Matīsiņu iecēlis viņas vāģos.

«Es kopā ar tevi braukšu uz māju,» Matīsiņš saka, kad bērenieku pulks sāk posties uz promjāmbraukšanu. «Lai māte sēd tavā vietā tēta vāģos!» viņš runā par līķa vāģiem, ar kuriem Kārlis bij atbraucis.

Bet Raudupietes vāģos ir diezgan rūmes priekš trim. Visi trīs kopā viņi aizbrauc. Ceļā bērns iemieg. Raudupiete runā. Viņa runā drusku vairāk un drusku jautrāk, nekā tas atraitnei ar sagrauztu sirdi pienākas. Kārlis klausās, cieš klusu un nožāvājas pa reizei. To, par ko Raudupiete runā, to jau viņš sen visu zina. Viņš zina, ka Raudups bij bijis vecs, slimīgs vīrs un ka viņa sievai bij gājis diezgan grūti viņu kopjot; viņš zina, ka Raudupu saimniecība ir liela un ka Raudupietei bez vīrieša, padoma devēja, grūti būs iztikt; viņš zina, ka viņš bijis Raudupa vienīgais krustdēls un ka Raudupiete vēl nav pilnus trīsdesmit piecus gadus veca: bet kam viņam to visu vēlreiz dzirdēt?... Tikai kad Raudupiete iesakās, ka šai tagad naudas mājā neesot, ja varbūt Kārlis tūliņ gribot tos simts rubļus, kurus krusttēvs mirdams viņam novēlējis, viņš atbild:

«Lai nu tā nauda vēl stāv vien pie tevis, man tās tagad nevajaga, ja vajadzēs, tad vajadzēs tā uz Mārtiņiem.»

Raudupiete pamāj ar galvu.

«Bet tā ka tu arī uz priekšu tāpat nāc uz mūsu māju, kā tu līdz šim nāci,» viņa saka. «Apciemo slimā krusttēva vietā tagad viņa bāriņu. Tu redzi, kā Matīsiņš tevi iemīlējis.»

«Ir jau nu gan. Varēšu jau pa svētdienām atnākt...»

Viņi iebrauc Raudupēs.

Kāds mājas puisis saņem zirgu, Kārlis palīdz Raudupietei izkāpt no vāģiem un ienes Matīsiņu istabā. Istabā gaiss ļoti karsts un pildīts ar kapātu skuju smaršu.

Uz galda, kas velkas visgarām saimes istabas sienai stāv divi sieti ar novārītiem pelēkiem zirņiem - latviešu simboliskām asarām bērēs. Divas dienestnieces tagad noņem šīs asaras no galda un sāk to klāt vakariņām. Istaba pildās ar bēreniekiem. Daži paņēmuši no kapsētas skujas līdz uz māju.

«Nemirstiet, nemirstiet, vairs nav vietas kapsētā,» viņi saka uz jaunajiem; «mirstiet, mirstiet vēl ir vieta kapsētā!» uz vecajiem, kuri nav bijuši kapsētā, un sit viņiem ar skujām. Sitēji un sistie smejas.

Tad bērenieki. nosēstas ap garo galdu, sāk ēst, sāk dzert. Ik priekš četriem cilvēkiem uz galda stāv pudele stipra dzēriena. Dzēriens pudelēs plok, viesu sarunas metas diktākas, metas jautrākas, šad un tad kāds bērenieks tā iesmejas, ka istabas sienas notrīc...

Raudupiete arī sēd aizgaldē viņai iepretī Kārlis. Vai nu istabas karstais gaiss, vai stiprais dzēriens pie tā vainīgs, bet viņa vaigi ir sasarkuši, un viņš izskatās ļoti smuks.

Arī Raudupietei apmetas karsti...

Aptumst, kamēr visi viesi vēl nav paēduši. Zaļām vijām apvītos žuburainos koka lukturos, kuri istabās karājas pie griestiem, iedegas sveces. Ārā, pagalmā, laistās mēneša sudrabs. Pa istabām vecie dzer alu un groku un spēlē kārtis, pa pagalmu jaunie ļaudis staigā apkārt, triec... smejas...

Kādi pāri sāk dancot... bez mūzikas.

«Tā tik ir labi, tas tik ir prātīgi!» kāds vecis, iznācis no istabas, iesaucas no dzeršanas un lielas runāšanas pusaizsmakušā balsī. «Dancojiet, bērni! Dancojiet! Manās bērēs arī jādanco! Ko niekus pieraudāt... kas miris, tas miris... kad tikai ar godu bedrē!... Vecais Raudups bija labs cilvēks... nudie labs... bet viņš arī to pašu teica... viņš teica: «Ja grib, lai manas bēres dzer tik priecīgi kā kāzas.»

Pāris puišu tuvojas vecajam un prasa, vai nelaiķis patiesi tā runājis.

«Zināms, viņš tā teica,» vecis kliedz, «es taču neiešu viņa bērēs viņu apmelot.»

«Nu tad jau mēs droši vien varam dancot. Skāde, ka nav spēlmaņa... Vai kādam mājas puišam nav vijoļu vai harmoniku?»

Vienam mājas puišam ir harmonikas. Viņam tās jāņem no skapja laukā un jāsāk spēlēt. Jaunie sāk dancot. Arvienu vairāk pāru sāk griezties pa pagalmu.

Arī Kārlis danco. Pie dārza vārtiņiem atspiedusēs, Raudupiete redz, ka viņš veikli danco un ka tādēļ meitas ar viņu labprāt griežas. Viņa pievirzās dancotājiem tuvāk.

Te kāda balss sauc Kārli. Matīsiņš esot pamodies un kliedzot pēc viņa. Kārlis palaiž savu dancotāju vaļā un ieiet saimnieku guļamistabā. Uz galda deg tauku svece. Raudupa gultā guļ aizmigušas divas vecas māmiņas, Raudupietes gultā Matīsiņš sēd un raud. Balsu troksnis blakus istabās un harmoniku skaņas pagalmā viņu uzmodinājuši un satricinājuši viņa smalkos jutekļus.

Kārlis nosēstas uz gultas un apmierina bērnu. Bet bērns vairs negrib aizmigt, un Kārlis vairs nevar tikt pie dancošanas.

Pēc brīža Raudupiete ienāk.

«Gulsties nu gultā un guli,» viņa pavēl Matīsiņam, bet Matīsiņš neklausās, paskatās ar lielām, platām acīm Kārlī un pieglauž savu galviņu vēl tuvāk pie viņa krūtīm.

Raudupiete pieiet pie skapja. Skapī stāv vīns, tumšs, sarkans, saldens Ungārijas vīns, ko ārsts Matīsiņam novēlējis dzert, skapī stāv maza zāļu pudelīte, iz kuras Raudups vakaros pa pilienam iedzēra, kad nevarēja aizmigt, Raudupiete pakuļā pudelīti: tanī tikai maza maza pilīte vien vairs iekšā. Viņa to iepilina vīna glāzē, pielej glāzi līdz pusei ar vīnu un pienes to Matīsiņam.

Matīsiņš labprāt dzer spēcinošo, saldeno vīnu. Arī tagad viņš to iedzer un ir pēc desmit minūtēm cieti aizmidzis.

Kārlis bērnu viegli iegulda gultā, apsedz viņu un grib aiziet. Bet, Raudupietes piesaukts, viņš paliek stāvam.

«Še pasmeķē tu arī no šī vīna,» viņa saka un pielej glāzi līdz malai pilnu. «Dzer!»

Kārlis neliekas lūgties. Viņš iztukšo glāzi līdz dibinam.

«Bet tad ta gards!» viņš izsaucas un atdod glāzi Raudupietei atpakaļ.

«Gards? Nu tad vēl vienu. Uz otras kājas.»

Puisis dzer, pateicas un atstāj istabiņu. Raudupiete ielej arī sev vienu glāzi un tad aizslēdz skapi.

Ārā izgājuse, viņa no jauna nostājas pie dārza vārtiem. Harmonikas skan vienā skanēšanā, un dancotāju pilns pagalms... Pat daži vecīgi pāri griežas...

Bet neviens veiklāki par Kārli; šis lido kā putns...

Piepeši viņš pienāk pie Raudupietes,

«Vai tu arī negribi dancot?» viņš it kā jokodamies vaicā. Viņa acis kvēlo kā ugunīgais vīns, ko tas nupat dzēris.

«Palūkosim arī,» Raudupiete atbild.

Kārlis pārsteigts ieskatās Raudupietē un tad iet ar viņu uz pagalma vidu.

Raudupiete danco ar Kārli - un uz tikko aizmesta kapa mēneša stari auž sudrabotu šķidrautu...

* * *

Liela liela Raudupēs saimniecība, grūti grūti Raudupietei bez saimnieka iztikt. Iet viņa uz tīrumu apraudzīt puišus, slinko meitas pa māju; strādā viņa ar meitām pa māju, slinko puiši tīrumā. Un kaut tikai viņi tur vēl slinkotu vien! Bet neprašās iesēj linus miežu un miežus linu zemē un griķus tur, kur kartupeļi būtu jāstāda, un izjauc mirušā saimnieka līdz šim tik stingri ieturēto sēšanas kārtību. Viņi sēj zem ecēšas, kur būtu zem arkla jāsēj, un otrādi, un, kad Raudupietei tas neliekas esam pareizi un viņa pasaka kādu vārdu, tad dabū atbildi: «Saimnieks arī tā darīja, saimnieks arī gluži tā teicās darīt.» Un Raudupietei, kura agrāk gar zemes darbiem tikpat kā nemaz nav nodarbojusēs, jācieš klusu un jātic...

Sviesta piekrājas pilns pagrabiņš. Kas lai brauc uz pilsētu? Raudupiete gan zin ceļu uz Rīgu, reiz viņa kopā ar vīru bij bijuse Rīgā, bet pa to laiku mājā kumeļš bij nosprādzis. Viņai vairs negribas otru reizi tik ilgu laiku no mājas būt projām. Gan puisis vienreiz, otrreiz aizbrauc kādam kaimiņam ar vezumu līdz uz Rīgu, bet Raudupietei liekas, ka viņš katru reizi pāri rubļu mazāk pārnes mājās, nekā pats Raudups to būtu darījis.

Raudupiete sūdz savas bēdas saviem aizstāviem. Aizstāvi smejas.

«Ņem iegātni,» viens saka.

«Jā, jā, ņem iegātni,» otrs apstiprina. «Tik liela saimniecība jau bez kārtīga vadītāja lāgā nevar pastāvēt.»

Raudupiete nosarkst.

«Iegātni ņemt, kamēr vēl pirmā vira kaps ar zaļu velēnu nav apaudzis?...»

Bet liela liela Raudupēs saimniecība, grūti grūti Raudupietei bez saimnieka iztikt. Saime top jo dienas jo pārdrošāka un nepaklausīgāka, Raudupietei no jauna jāpavēsta aizstāvji uz Raudupēm un jāgriežas pie viņiem pēc padoma.

«Es jau tev teicu, ņem iegātni,» viens saka.

«Un es sacīju, ka tik liela saimniecība bez kārtīga vadītāja nevar pastāvēt,» otrs piebilst.

Raudupiete nosarkst.

«Kad jau nu jūs tā sakiet, sakiet... varu nu arī ņemt... Bet kas pie tādas vecas atraitnes gan nāks?»

Aizstāvi smejas.

«Ta tad veca! Mēs paši tevi ņemtu, ja varētu.»

Bet aizstāvi nevar. Jo viņi jau sen atzinuši, ka nav labi cilvēkam būt vienam. Bet viņi Raudupietei liek priekšā vīriešus, kurus viņa varētu ņemt iegātņos: Micpapu Mārci, Šļakanu Sprici, Čučakoku Pieteri, Švaukstu Andžu, Kvēpiņu Krustiņu un Bezbenu Brenci - katrs trīs, veselu pusduci, jo vīriešu, kas Raudupēs labprāt nāktu iegātņos, patiesi nav trūkums.

Bet Raudupiete izbrāķē visu pusduci.

Pirmie divi piedzeras par daudz bieži, otrie divi spēlē uz naudu un nav saticīgi. Kvēpiņš ir bagāts muļķis, un Bezbenu Brenča Matīsiņš nevar ieredzēt.

«Bet man taču nevajaga vīra vien, bet arī bērnam tēva.»

«Tiesa gan,» aizstāvi viņai atsaka pretī, «bet kur lai tādu ņem, kas tev patīk un Matīsiņam arī būtu pa prātam?»

Te Kārlis ienāk Raudupēs. Viņš gandrīz ik pārsvētdienas nāk uz Raudupēm, bet no krusttēva bērēm vēl nav bijis saimnieku galā. Viņš kavējas ar Matīsiņu pa lielo istabu, ārā, pagalmā, šur tur, bet tik saimnieku istabās vien viņš neiet. Bet šodien, izdzirdis, ka saimniecei viesi, viņš nepaliek lielajā istabā, bet iet tāļāk iekšā.

Priecīgi Matīsiņš Kārļam klibo pretī, apķeras viņam ap kaklu un pieglauž savu vaigu pie viņa.

«Ak tu - kam tu viņsvētdien nenāci? Nu tev par to līdz vakaram pie manis jādzīvo,» viņš saka.

Kārlis apklusina bērnu un sasveicinās ar saimnieci un viņas aizstāviem. Tad viņš apsēstas, paņem bērnu klēpī, sāk ar aizstāviem sarunāties un būvē Matīsiņam kāršu mājiņas.

Vēlāk aizstāvi iet apskatīt Raudupu tīrumus. Matīsiņš grib iet līdz, tas ir, grib, lai Kārlis viņu nes. Māte norāj bērnu par tādu uzgribēšanu, bet Kārlis paceļas un iet ar bērnu aizstāviem līdzi.

Raudupu lauki stāv labi, lai gan sēkla nepareizā vietā iekaisīta, Raudupiete var cerēt uz bagātu ražu.

Raudupu lauki ir lieli, Kārļa spēcīgā roka piekūst, Matīsiņu ap tiem apnesot...

Atkal mājā pārnākušiem, viesiem bagāta maltīte smaršo pretī. Paēdis Matīsiņš apmiegojas un iet nosnausties. Kārlis nogaida, kamēr viņš aizmieg, un tad aiziet.

Aizstāvi paliek Raudupēs. Viņi spriež par Kārli un nevar viņu nolielīt vien. Raudupiete klausās.

Pēdīgi viens iesaucas:

«Bet vai zini ko, saimniec? Ņem taču Kārli iegātņos! Ta tad tev būs vīrs!... Kas par to, ka viņš Gaiļos dzīvo par puisi un ne par saimnieku un jaunāks par tevi! Es uz šādām lietām nemaz neskatītos.»

«Un cik mīļš viņš Matīsiņam un, kā liekas, Matīsiņš arī viņam!» otrs runā. «Es tavā vietā nudie citu nevienu neņemtu kā Kārli.»

Raudupiete nosarkst līdz ausu galiem.

«Vai tad nu Kārlis mani ņems?» viņa saka. «Tik glīts puisis... vai tad viņš nu gribēs atraitni... var izmeklēties meitu - skaistu skaisto.»

Aizstāvi sāk smieties.

«Skaistu skaisto gan, bet nevienu tik bagātu kā tevi... Nupat viņš vēl teica, ka tavus laukus bijām apstaigājuši, Raudupes esot gatava pusmuiža... Un viņam negribētos kļūt pa šīs pusmuižas saimnieku?... Par tādu muļķi viņu turēt tīri grēks.»

«Nu, apdomāšos, kas būs darāms,» Raudupiete runā.

«Apdomājies, apdomājies un tad dari prātīgi.»

* * *

Raudupiete ir apdomājusēs.

Kādā dienā viņa atnes no drēbju klēts lielu nastu svētdienas drēbju un sāk savā istabā ģērbties un rotāties.

«Kur tu brauksi?» Matīsiņš jautā, kas, savas vājās kājiņas krustiski vienu pār otru salicis, pie ieres zemē sēd un savam lellim šuj bruncīšus.

Māte skatās spogulī, nopūlējas ar taisnas šķirtnes pāršķiršanu un neatbild bērnam nekā.

«Kur tu brauksi, memmiņ?» bērns pēc brīža atkārto, bālās, izdilušās rociņas salikdams klēpī.

Raudupietei atkal nav vaļas atbildēt. Viņa skatās spogulī kurš zīda lakats viņai labāk stāv pie ģīmja - vai dzeltenais vai baltais? Vai brūnais ar rozā jeb vai pelēkais ar sarkanajām puķēm?

«Mīļo memmiņ, saki taču, kur tu brauksi?» zēns lūdzas, noliek savu šuvekli pie ieres zemē un šļūc uz istabas vidu.

«Nenāc nu atkal zem kājām!» māte iesaucas, pelēko lakatu ar sarkanajām puķēm siedama ap galvu. «Paliec nu turpat pie ieres. Kur braukšu? Uz ciemiem braukšu, un, ja tu mājā būsi bijis rātns, tad tev arī kaut ko par to atvedīšu.»

«Kā tavs lakats čaukst, memmiņ! Dod man to aptaustīt, vai tas mīksts.»

«Aptaustīsi vēlāk, tev tagad netīri pirksti, nezin kad mazgāti,» māte atbild un pošas tāļāk.

Matīsiņš atkal nosēstas pie ieres un paņem šuvekli rokās. Šūšana nu gan nav nekāds darbs priekš puikas, bet ko tādam vārgulīšam citu lai dod ko kavēties? Uz naža kādreiz var uzkrist un sadurties, viņš jau par daudz nestiprs uz kājām, adata taču lielu nelaimi nevar padarīt.

«Nu tu esi smuka,» bērns runā, mātē skatīdamies, kad tā pēdīgi saģērbusēs.

«Vai esmu?» saimniece iesaucas un ieskatās vēl reizi spogulī.

Un, uz durvīm iedama, viņa nolīkstas pie Matīsiņa un dod viņam zīda lakata stūri, ko aptaustīt.

Matīsiņš pieliek smalkos pirkstus pie lakata, skatās ar savām lielajām, zilajām acīm mātē un jautā:

«Ko tu man atvedīsi no ciemiem, memmiņ?»

«Redzēsim, redzēsim,» māte atbild.

«Kaut ko smuku?»

«Nu, kaut ko smuku.»

Saimniece nosarkst. Viņa nesaņem jautājuma tik nevainīgā prātā, kādā tas izrunāts, iziet ārā, iesēstas pie durvīm stāvošos vāģos un aizbrauc.

Ceļš, pa kuru viņa brauc, noved uz Gaiļiem.

Gaiļos slauka skursteni, Raudupietei sētā iebraucot. Jumta galā garš, nokvēpis vīrietis lokās, šad un tad skurstenī iekliegdams īsu pavēli.

Raudupiete pazīst skursteņslaucītāja balsi. Viņa izkāpj no vāģiem un piesien zirgu. Savāds nemiers piepeši viņu pārņem.

Viņa ieiet istabā, saimnieku galā.

Pusstunda aiztek, kad Gaiļu māte iznāk no saimnieku istabas, pieiet pie Kārļa, kas pašulaik kvēpus no istabas taisās nest ārā, un saka, lai nu kvēpu nešana paliekot, lai Kārlis ātri nomazgājoties un ienākot saimnieku istabā, Raudupiete ar viņu gribot runāt.

Ko Raudupiete viņam gribot teikt, to šis arī nokvēpis dzirdēšot, Kārlis atbild smiedamies, ausis šim neesot aizkvēpušas.

«Cilvēks!» Gaiļu māte klusām iesaucas un uzsit Kārļam viegli uz pleca. «Ej nu drīzi nomazgāties! Vai tu nemaz nenojēdz, kādēļ Raudupiete šurp atbraukuse? Viņa tevi grib precēt!»

«Ujā!» Kārlis iesaucas un atplēš acis. «Precēt!... Tad saki, ka manis nav mājā. Es neiešu jūsu istabā.»

Gaiļu māte purina galvu.

«Nevaru teikt, ka tevis nav mājā, viņa tevi jumta galā redzējuse un pazinuse... Bet kādēļ tu negribi iet iekšā? Vai tev kauns? Ej vien droši, es jau tev neiešu līdz.»

«Man negribas ar Raudupieti tikties,» Kārlis atbild.

«Bet kādēļ tad ne? Kārli, tu taču nebūsi muļķis un -»

«Es viņas neņemšu,» Kārlis pārtrauc saimnieci. «Nudie es viņas neņemšu, lai viņa dara, ko grib. Esi tik laba un saki, ka biju gan mājā, bet ka nupat esmu izgājis.»

«Ej nu, neblēņojies! Dari, kā zini, bet izrunāties ar Raudupieti tev jāizrunājas vien ir. Ja viņa šoreiz ar tevi netiksies, tad brauks atkal citā reizē šurp. līdz jau tevis tūliņ nevedīs.»

«Nu tad iešu ar,» Kārlis pusspītīgi iesaucas. «Bet tāpat, kāds esmu, nemazgājies, lai Raudupiete no mana izskata sabīstas un brauc tāļāk vīru meklēt.»

Bet tās ir pavisam citas jūtas nekā bailes, kas atspīd Raudupietes ģīmī, kad viņa Kārli ierauga ienākam. Tur stāv pie durvīm garš, zaļoksnis puisis, melns kā velns un tomēr visā melnumā - vai it īpaši tādēļ - skaists kā eņģelis. Viņa maģenīt nodreb.

Kārlis smīn puskaunīgi, puszobgalīgi, pakāsējas un saka: «Labdien!»

«Labdien!» Raudupiete atņem. Viņai uzreiz tā ir, kā kad viņai kaklā kaut kas būtu aizspriedies.

Mazs klusums. Kārlis atsēstas uz krāsns mūra.

«Kurš tad nu no mums lai papriekšu iesāk runāt?» viņš beidzot saka. «Laikam man jāvaicā, ko Raudupu māte no manis gribēs.»

Raudupu mātei... Karsti Raudupietei asinis sakāpj galvā. Par Raudupu māti Kārlis viņas līdz šim vēl nekad nav saucis, tikai par saimnieci vien. Kādēļ viņš to tagad dara?... Bet viņa saņemas. Jo mazāk vārdu šinī lietā runā, jo labāk ir. Un viņa saka:

«Ko tad nu daudz no tevis gribēšu... Tu gan varbūt jau būsi jutis, ko no tevis gribēšu... Man žēl, ka tevi še ar skursteņu slaucīšanu nomoka. Es tevi gribētu ietaisīt par saimnieku.»

«Tad jau nu Raudupu māte ar mani gan labi nodomājuse,» Kārlis atbild un nolaiž acis, un skatās uz savām nokvēpušajām rokām, «bet nezin vai man par saimnieku nebūs vēl grūtāk nekā par skursteņslaucītāju. Skursteņslaucītāja amatu protu, par saimnieku vēl nekad neesmu bijis.»

«Nu, kad tev piesolu saimnieka vietu, tad taču arī gādāšu, ka par saimnieku topi izskolots,» Raudupiete atbild. «Domāju, ka būsi ar mieru, kad es pate tevi izmācīšu...»

Ka viņu saruna ņems šādu virzienu, to Kārlis bija zinājis, bet, kad nu viņam jādod izšķirošā atbilde, viņš apkaunas un vilcinās.

«Nu ko tu uz to saki?» preceniece jautā un smīn jauki.

«Nu tad, kad viņa grib, grib - došu viņai arī skaidru atbildi,» Kārlis domā un saka: «Kā es saprotu, tad Raudupu māte vēlas, lai es Raudupēs ejmu par iegātni... Raudupu māt, to nu gan nevarēšu.»

Tā ir atbilde, kādu Raudupiete pavisam nav sagaidījuse.

«Nevarēsi?» viņa it kā sabijusēs atkārto. «Kādēļ tu nevari, Kārli?»

«Nu, mēs jau nederam kopā. Tu bagāta lielmaniete - es nabaga kalpa puisis, apdomā, ko pasaule teiks, kad mēs saprecēsimies.»

Raudupiete pasmejas.

«Pasaulei Kas man daļas gar pasauli! Lai tā runā, ko grib, vai mēs tādēļ nevaram darīt, ko gribam? Pasaules valodās klausīties ir tikpat kā vējam līdzi skriet, kas pasaules valodās klausās, tas tāļu netiek.»

«Ir jau nu gan tiesa, bet tomēr... Raudupu māt... nevaru uz Raudupēm iet,» Kārlis atbild.

Raudupiete pieceļas.

Ko tas Kārlis tur runā? Vai viņš tikai tā joko vien, jeb vai viņš runā no tiešas? Nē, no tiesas viņš taču nevar runāt, Raudupietei iekrīt prātā viņas aizstāva vārdi: par tādu muļķi viņu turēt būtu grēks, un viņa pieiet pie Kārļa un grib viņam nosēsties līdzās.

«Ej nu, ej, nerunā nu tā,» viņa saka, «nepretojies nu tik daudz.»

«Kas tur nu ko pretoties!» Kārlis atteic un aizvirzās pēkšņi tāļāk. «Nenāc nu tik tuvu un nenomelno savu drēbju pie manis.»

Bet Raudupiete neklausās un nosēstas uz mūriņa Kārļam līdzās.

«Nu jā, kad tur nav ko pretoties, kādēļ tad tu pretojies un nesaki skaidri, ka nāksi uz Raudupēm?»

«Bet to taču tev jau skaidri sacīju, ka nevaru iet.»

«Vai tu to no tiesas runā?»

«No visas tiesas gan, Raudupu māt.»

Raudupiete nosarkst un nobāl, un lūkojas skaistā puisi, kas savas acis piegriezis zemei... prasts puisis atraida bagātās Raudupietes roku... Kauns un žēlabas viņu piepeši pārņem, tikai ar lielām pūlēm viņa savu balsi var savaldīt, lai tā netrīc, sakot:

«Tu mani priekš sevis laikam turi par vecu?»

«Kas nu par vecumu! Es jau arī reiz būšu vecs.»

«Nu tad laikam par nesmuku?»

«To arī ne. Priekš manām acīm tu nemaz neesi tik nesmuka.»

«Nu kādēļ tad tu manis negribi? Viena iemesla taču vajaga būt, kādēļ tu liedzies nākt uz Raudupēm.»

«Taisnību sakot, viena lieta jau nu gan ir, kādēļ tevis nevaru ņemt,» Kārlis atbild un smīn. «Kad tās nebūtu - -»

«Kas tā par lietu?» Raudupiete ātri iejautājas. «Vai tev jau varbūt cita brūte?»

Kārlis mana, ka viņam, šo jautājumu dzirdot, asinis sakāpj vaigos; ir taču labi, ka viņš nav mazgājies. Viņš atmet ar roku.

«Cita brūte!»

«Nu kas tad tā par lietu var būt? Tu taču man to vari pastāstīt, Kārli... nudie.»

Kārlis pieceļas. Ko viņš šai uzbāzīgai sievai lai atbild, viņas neaizskāris? Kaunīgi viņš iebāž kvēpaino roku kabatā. Tur viņa pirksti pieduras pie maza, apaļa akmentiņa, ko tam Matīsiņš jokodamies svētdien iebāzis kabatā un ko viņš tur aizmirsis. Viņam kas iešaujas prātā.

«Nu, kad tu to iemeslu tik labprāt gribi dabūt zināt,» viņš saka un griežas uz durvju pusi, «es tev to arī varu teikt: man nepatīk būt par patēvu.» Viņš grib iziet.

Bet Raudupiete viņu satver aiz melnās rokas un nelaiž viņu laukā.

«Kā - Matīsiņa dēļ tu tā liedzies!» viņa iesaucas. «Kā tas var būt? Bērns mīlē tevi, tu bērnu, par ko tad tu nevari būt viņam par tēvu? Ej, ej, tas nav īstais iemesls, nelaidīšu tevis agrāk no istabas ārā, kamēr man īsto iemeslu nebūsi pateicis.»

«Bet tā tik ir nekaunīga,» Kārlis domā, un viņā sāk sacelties dusmas. «Nu viņa ar varu manu noslēpumu grib dabūt zināt... Bet tas jau nu par velti... Teikšu viņai tagad iemeslu, ar ko tai pietiks...»

Un dikti viņš saka:

«Ko tad tur nu arī liegties. Īstais iemesls ir tas, ka mājas, kurās tu mani apsoli ievest par saimnieku, pieder Matīsiņam un ne tev...»

Raudupiete palaiž Kārļa roku vaļā.

Spītīgiem soļiem puisis iziet no istabas.

* * *

Raudupiete pārbrauc mājās.

Ne vārda puišam nesacījuse, kurš piesteidzas saņemt un nojūgt zirgu, viņa ieiet savā istabā. Kā piekususe viņa tur nokrīt uz krēsla. Tavu nedzirdētu kaunu! Puisis, kam Dievs vairāk nekā nav devis kā drusku sārtuma vaigos, nonicinājis bagāto Raudupieti. Jā, bagāto - jo lai gan Matīsiņam pieder māja, tad tomēr Raudupietes daļa ir tik liela kā dažas saimniecības d i v a s kopā. To viss pagasts zina, to zina arī Kārlis, un tomēr viņš viņu atraida. Viņš tīko pēc vēl lielākas bagātības, tas muļķis, - kur viņš vēl vairāk mantas atradīs nekā pie Raudupietes?... «Smuks tu gan esi, puisīt, bet lielkungu meitas jau nu tevis tikpat neņems iegātņos...»

Raudupiete pārlaiž acis pār istabu. Kur Matīsiņš? Lellis vien ir pie ieres zemē, paša nav. Ērmotas domas viņai piepeši iešaujas gaivā: ja Matīsiņam būtu notikuse kāda nelaime, kamēr viņas nebija mājā!...

Viņa ieiet otrā istabā, paskatās Matīsiņa gultiņā. Ar lakatu apsedzies, bērns tanī aizmidzis guļ. Ģīmītis ir gaismai piegriezts, un Raudupiete redz, cik izdilis un cik bāls tas ir. Bet šoreiz bērna izskats Raudupietes nemaz nesakustina, kā tas citkārt mēdza notikt, nē, šis uzskats vēl pavairo rūgtumu viņas sirdī. Viņa novērš acis no bērna, noņem zīda lakatu no galvas un ieliek to skapī.

Skapja durvis iežverkstas, un Matīsiņš pamostas. Viņš uzceļas gultiņā sēdu, trin ar rokām acis un saka:

«Vai tu jau mājā, memmiņ? Redz, cik es biju rātns, memmiņ: es gulēju.»

«Jā, esi jau gan bijis rātns,» māte īsi atbild un grib skapja durvis aizvērt.

«Vai tu man arī atnesi kukuli?» bērns prasa.

Raudupiete atvelk atvilktni, kas zem skapja apakšējā plaukta atrodas, un izņem no tās graudiņu cukura.

«Še kukulis,» viņa saka un iesviež, turpat pie skapja stāvēdama, bērnam cukura graudiņu klēpī. Tad viņa aizslēdz skapi un iziet otrā istabā pārģērbties.

Nākošā naktī Raudupieti māc nelabi murgi. Beidzot tie pārvēršas dīvainā sapnī. Raudupiete stāv savā istabā, kura izkaisīta kapātām skujām un izspraudīta egļu zariem. Istabas vidū ir zārciņš, un zārciņā guļ bērns ar bālu, izdilušu ģīmīti. Bet pie loga - tai pašā vietā, kur viņš toreiz sēdēja, kad tas reizē ar viņas aizstāviem bija Raudupēs, - pie loga sēd Kārlis, smīn un māj Raudupietei ar roku. Un, priekā iekliegdamās, sieva dodas viņa rokās, apkampj skaisto puisi, un šis viņu skūpsta ar karstu muti. Te Matīsiņš zārkā sāk kunkstēt un raudāt, Kārlis satrūkstas un atgrūž Raudupieti no sevis nost. Raudupiete krīt, krīt uz bērna zārka un - uzmostas...

Matīsiņš raud un sauc pēc mātes.

«Kas ir?» māte dusmīgi jautā. Nu viņai tas bērns i sapnī vairs neļaus satikties ar Kārli. «Ko tu gribi?»

«Dzert!» bērns lūdzas ar sausu mēli.

«Dzersi rītā,» māte atsaka pretī, «guli tagad un nečīksti vairs.»

Matīsiņš apklus.

Tikai miegā viņš šad un tad sāpīgi ievaidas. Bet māte tā nedzird, viņa atkal sapņo.

* * *

Četras nedēļas pagājušas. Raudupēs pa visu šo laiku nekas sevišķs nav noticis; tikai Raudupietes izturēšanās pret Matīsiņu manāmi pārgrozījusēs.

Māte pret savu bērnu kļuvuse l a i p n ā k a.

Senāk viņa to šad un tad sabāra vai viņam pasacīja kādu dusmīgu vārdu, tagad Matīsiņš ļauna vārda no Raudupietes mutes vairs nedabū dzirdēt, senāk viņa Matīsiņam šo aizliedza un to aizliedza, tagad bērns var darīt, ko grib. Tas ar uguni var kavēties kā ar puķīti; tas stundām var sēdēt pie akas un tanī mest mazus sprungulīšus vai tur citu ko darīt; viņš ar savām nestiprajām rokām var kāpelēt pa trepju trepēm, var līst aiz istabas smilšu dobē, kura jau reiz pa pusei sabrukuse, - Raudupiete visā tā neliekas ne redzot.

«Ko nu tādam nabaga bērnam daudz var pieliegt, ko...» viņa saka, kad saime viņai pārmet, ka tā bērnu par daudz palaiž savā vaļā. «Žēl jau tādam vietā, nevietā stāties pretī. Diezgan esmu izliegusēs un izbārusēs, lai nu arī drusku padzīvo savā vaļā. Dievs jau tādus vārgulīšus cietāk apsargā nekā veselus...»

Un patiesi, izliekas arī gluži tā, kā kad Dievs Matīsiņu it sevišķi apsargātu. Viņš izdara gandrīz visu to, ko vien savā bērna prātā iedomājas, un tomēr viņam nenotiek ne mazākā nelaime. Ir pat gluži tā, kā kad lielā brīvestība, kurā bērns tagad dzīvo, maģenīt paceltu viņa veselību. Viņa vaigi zaudē slimības bālumu, dažreiz tajos var manīt pat drusciņ sārtuma.

Redzēdama Matīsiņa spēkus augam, māte viņam kādā dienā no žīda nopērk nazi.

«Jādod taču puisēnam arī reiz nazis rokā, citādi kļūs vai par skroderi, vai... liels diezgan ir.» Un, kad bērns grib, lai nazi iztecina, tad māte to arī labu asu liek iztecināt...

Tātad nu Matīsiņam atkal viens laika kavēklis vairāk! Raudupiete ir laba māte. Un tomēr bērns jo dienas jo mazāk Raudupieti var ieredzēt. Viņš bīstas no viņas. Var būt, ka viņš redzējis kādu no tiem nikniem mirkļiem, ar kuriem māte viņu pa reizei slepeni uzlūko, varbūt arī ne. Varbūt viņš arī tikai sajūt vien, cik pretdabiskas domas mātes sirdi loka un moka.

«...Vai caur šo kropli Lai zaudēju savu laimi?» - tā Raudupiete domā. «Vai diezgan ilgi neesmu smakuse pie slima vīra sāniem un viņu kopuse, vai man visu mūžu par slimnieku kopēju būs jādzīvo? Nē, es to negribu. Kādēļ to lai daru? Vai esmu sliktāka par citām? Citas dzīvo vienā laimē un vienos priekos, un man i uz mūža otru galu nebūs tikt pie priekiem un laimes, nebūs baudīt mīlestību. Pirmo vīru nevarēju mīlēt. Kārli es mīlētu... Ak, es viņu ļoti mīlēju. Cik skaists viņš ir! Cik Liels, cik stiprs, cik vesels! Kādas viņam sarkanas lūpas, un šīs lūpas es varētu bučot, ja man tā bērna nebūtu... Ak tavu nelaimi! Kādēļ šis bērns nemirst! Viņš ir sev pašam un man par krustu! Kādēļ nāve man neatņem šī krusta!... Es viņu nokratīšu. Es vairs bez Kārļa nevaru dzīvot... Ja tas bērns drīzi nemirs, tad vēl notiks nelaime... Zināms, vai tas var būt grēks? Nevienam kropļam nevajadzēja ļaut pasaulē dzīvot. Kam no tā atlec labums? Kam no tā atlec labums, ka Matīsiņš dzīvo? Nevienam, itin nevienam...»

Šādas domas pamazām ir ieviesušās Raudupietes galvā un top arvien nesavaldāmākas. Dienās viņai Kārlis vien stāv prātā, naktīs viņa sapņo par to. Kad viņa ir baznīcā, tā neklausās sprediķī un nelūdz Dieva, bet skatās Kārlī, pie tam savu apkārtni pavisam aizmirsdama. Viņa sāk drebēt aiz greizsirdības, kad viņš laipni runā ar kādu jaunu meitu, un nezina aiz prieka kā izturēties, kad tas viņu bildina.

Gan sirdsapziņa viņu brīdina: «Tu tuvojies bezdibinam, kas tevi aprīs, ja neatmetīsi nelabās domas! Saņemies! Izpildi savu pienākumu! Tavs bērns ir vārgulis, jo vairāk tev tādēļ viņu būs mīlēt! To trūkumu, kas viņam pasaulē jācieš, lūko apklāt ar mātes mīlestību... Un vai tu jel maz zini, vai tev ar Kārli būs laimīga dzīve? Vai briesmīgais nedarbs, par kuru tu domā, tev mūžīgi kā čūska nežņaugs sirdi?... Atmet, atmet negantās domas, caur kurām tu nokļūsi galējā postā!»

Bet Raudupiete neklausās sava labā gara brīdinājumos, viņas domas tikai grozās ap to, kā atkratīties no ienīstā bērna, - un tā nelaimes stunda tuvot tuvojas.

* * *

Ir karsta augusta mēneša diena. Raudupu saime pļauj miežus kādā attāļā tīrumā, saimniece viena pate ir mājā. Viņa ir sildījuse pienu un mazgā ķēķa priekšā piena traukus. Saimnieces ģīmis deg kā ugunī. Šad un tad viņa apstājas darbā, noslauka sviedrus no pieres un skatās gaisā.

Cik kluss visapkārt ir, kad viņa nestrādā... Pat bezdelīgas liekas būt saimei aizgājušas līdz uz tīrumu, tikai reti kāda iečirkstas un aizšaujas Raudupietei garām. Ir Matīsiņu nekur neredz un nedzird strādājam. Raudupiete mierīgi turpina savu darbu. Ja pļāvēji bērnu nav paņēmuši līdz, tad jau nu viņš tepat pie mājas kaut kur kavējas.

Saimniece paņem kāšus, gribēdama skalošanai atnest ūdeni no akas. Aka atrodas ne visai tāļu no istabas, gabaliņu aiz lopu kūts. Pusceļā, pie kūts, kur aku jau var redzēt, saimniece arī redz, ka Matīsiņš pie akas. Viņš tup uz laipas, kura akas malai sniedzas pāri, un kaut ko ar garu, vieglu grābekli no tās lūko izzvejot. Ir laikam kaut kas smags, raug, kā viņš sasperas. Nu viņš laimīgi ir izvilcis. Tas ir neliels, bumbai līdzīgs akmens, ar ko viņš labprāt mēdz kavēties. Bērns satver akmeni un grib to uzlikt uz laipas, bet glumais priekšmets viņam atkal izslīd no rokas, zēns ķer to - akas ūdens uzšļakst gaisā, un vājš baiļu kliedziens atskan un izzūd.

Sastinguse Raudupiete acumirkli paliek stāvam. Matīsiņa uz laipas vairs nava. Laipa pate peld ūdenī. Bērns iekritis akā...

«Steidzies, steidzies, glāb savu bērnu!» Raudupieti skubina viņas labais gars.

Un viņa skrien - skrien, ka spaiņi nokrīt no kāšiem, piesteidzas pie akas un redz, ka Matīsiņa galva atkal paceļas virs ūdens un ka viņa rokas nāves bailēs tvarsta laipu.

«Memmiņ!» bērns tikko saprotami var izgrūst, jo ūdens viņam smeļas mutē un velk viņu atkal dibenā. Viņš satver laipu ar mazajiem pirkstiem, vājās kājas ķepuro un lūko laipu dzīt malā.

Un viņš no jauna izgrūž pāri nesaprotamu, tikko sadzirdamu balsienu.

Te Raudupiete aplaiž acis visapkārt. «Vai kāds nenāk tur pa ceļu no lejas kalnā? Vai tur no meža puses ne? Neviens nenāk...» Nejauks spīdums iezibas Raudupietes acīs. Viņa norauj kāšus no pieciem, paceļ tos gaisā - - nē, viņa tos atkal nolaiž zemē... lai Dievs dara ko darīdams.

Raudupietei Dievs iekrīt prātā, un šinī acumirklī Matīsiņš nogrimst akā.

Bezdelīga izšaujas iz gaisa ziluma, sasit spārnus tuvu virs saimnieces galvas kopā, uzkliedz skaļi: «Kviķvirī!» - un nozūd.

* * *

Raudupietes istaba izkaisīta ar kapātām skujām un izspraudīta ar egļu zariem. Istabas vidū stāv zārciņš, un zārciņā guļ bērns ar bālu, izdilušu ģīmīti. Tik tāļu Raudupietes sapnis pilnīgi izdevies. Bet pie loga nesēd Kārlis un nemāj Raudupietei ar roku - Kārlis ir ar savu saimnieku aizbraucis uz Rīgu un pirk tur savam mīlulim koka zirdziņu, kamēr mājā priekš tā dzied bēru dziesmas. Tikai pārbraucot viņš nelaimes vēsti dabū zināt. Viņš tai gandrīz negrib ticēt un dodas uz Raudupēm, lai pašas mātes mute to apstiprinātu. Un, visu dzirdējis, ne visai jūtīgais puisis asaru nevar atturēt. Arī Raudupiete raud. Viņa pie tam izskatās tik neizsakāmi nelaimīga un nospiesta, ka Kārlis nevar nociesties, nenosēdies viņai līdzās, nesatvēris viņas roku un nemēģinājis viņu mierināt... Tad paiet divi mēneši, kuros viņi neredz viens otra, kurus Raudupiete nolēmuse Matīsiņa apbēdošanai. Neapmierināmā māte šai laikā pamazām pārvēršas pajautrā atraitnē, no kuras vaibstiem nebūt nevar noģist, cik grūtu zaudējumu tā pārcietuse. Tikai kad viņa atkal kādā dienā stāv spoguļa priekšā un pelēko zīda lakatu ar sarkanajām puķēm sien ap galvu, viņa pamana, ka tai uz pieres divas jaunas grumbas ieradušās. Viņa pavelk lakatu vairāk uz priekšu, saģērbjas un brauc uz Gaiļiem.

Bet šoreiz Kārlis nestāv jumta galā, un, kad Raudupiete grib iet istabā, tad viņai veca, sakrupuse sieva iznāk pretī. «Varēji arī vēl acumirkli gaidīt ar savu iznākšanu,» Raudupiete domā, jo viņai iešaujas prātā, ka tad gaita neizdodas, kad sievieti pirmo sastop ceļā.

Un viņas braukums tiešām ir veltīgs. Kārļa nav mājā. Jautāta, kur viņš ir; Gaiļu māte atbild: «Aizgāja šorīt uz tiesas māju. Skrīveram piebrukuse aka. Izdzina jau svētdien vienu cilvēku arī no mūsu mājas uz iztīrīšanu.»

Uz akas tīrīšanu!... Raudupiete sakož zobus un nerunā vairs par Kārli. Drīzi viņa aizbrauc uz māju.

Kādas dienas vēlāk pagastā notur gadskārtējo rudens tirgu. Tirgū Raudupiete ar Kārli domā satikties un izrunāties.

Tirgs ir ļoti liels, un Raudupiete ilgu laiku velti meklē Kārli. Pēdīgi viņa to ierauga.

Viņš stāv lielceļa otrā pusē, kur tirgs beidzas, priežu mežiņa malā, un runā ar kādu citu puisi. Raudupiete tuvojas viņiem, svešais puisis aiziet, un Raudupiete ir, kā vēlas, ar Kārli viena pate.

«Bet ta tad tevi esmu meklējuse,» viņa saka, puišam sniegdama roku. «laikam nupat vēl kā atnāci?»

«Kur nu!» Kārlis atbild. «Vai tad jau varētu būt tāds sadzēries, kāds esmu, kad nupat vien vēl būtu atnācis?...» Viņš smejas dikti, viņš patiesi mazdrusciņ sareibis. Viņa sārtie vaigi ir vēl sārtāki nekā arvienu, viņa acis zibēt zib, viņa kustēšanās ir droša un cēla, kā Raudupiete vairs nevar acis no viņa novērst, un viņai liekas, ka Kārlis vēl nekad tik skaists nav bijis kā šinī acumirklī.

«Sadzēries!» viņa saka un sit Kārļam viegli par roku. «Meli!»

«Zināms, esmu taču jau no paša rīta še, atvedām ar saimnieci govi, pārdevām, dzērām līkopus... Esmu tevi pa šo laiku vismazāk desmit reižu redzējis.»

«Un tu nepienāci pie manis?»

«Vai tad es zināju, ka tu ar mani gribi tikties!»

«Tu to nezināji? Vai tad Gaiļu māte tev nav stāstījuse, ka es jūsu mājā biju?»

«Ir gan. Bet es domāju...»

Kārlis neizrunā, ko viņš domājis, bet nopurina vienaldzīgi un lēnām kādus siena stiebriņus no svārku piedurknes.

«Ko tu domāji?»

«Nu, ka lieta beigta.»

«Beigta?... Kārli, nerunā nu tā!» Raudupiete iesaucas, savas kaislības ilgāk nevarēdama valdīt. «Kaut tu zinātu, cik dikti tevi mīlu! Mīļo Kārlīt, nāc jel uz Raudupēm, topi par Raudupi! Saki, - kas tev kā Raudupam kaitēs? Būsi lielmanis, būsi bagāts, varēsi dzīvot kā kungs! Nudie es tevi turēšu un apdienēšu kā kungu un ne kā vīru, es tevi turēšu kā nezin ko, es tevi - -»

Raudupiete apklus, viņai pietrūkst vārdu. Viņas krūtis ceļas un saplok aiz varena uztraukuma, viņai šinī acumirklī nebūtu bijis grūti priekš Kārļa mirt.

«Nu tev vairs nav brīv liegties,» viņa pēc brīža atkal glaimi uzsāk, «nu tu vairs nekā nevari uzrādīt, kas mūsu saprecēšanos kavētu, nu tev jānāk un jānāk uz Raudupēm!»

«Vai par tiesu?» Kārlis it kā jokodamies iejautājas un skatās vienumēr uz ceļu, vai kāds nepienāk un nedzird viņu sarunu.

«Bet nezin vai tā ir, ka vairs nevienas lietas nevaru, uzrādīt, kas mūsu saprecēšanos kavētu!»

«Ej nu, neliedzies taču nu ilgāk... zināms, ka tā ir... Toreiz, kad pie tevis biju, tu vienu vienīgu kavēkli minēji, un šitā kavēkļa vairs nav.»

«Nava? Par kādu kavēkli tad tu runā?»

«Nu par to, kura dēļ tu liedzies uz Raudupēm nākt... par Matīsiņu...»

«Par Matīsiņu? Ak Raudupu māt, nedomā nu, ka es tā nabaga bērna dēļ uz Raudupēm nepaņēmos iet.»

«Bet tu taču tā teici!» Raudupiete iesaucas un nobāl.

«Jā, atminos, ka tā teicu. Bet es to tikai tā teicu tādēļ, ka tu man par daudz karsti uzprasīji, lai tev stāstu iemeslu, kādēļ uz Raudupēm liedzos iet. Īsto kavēkli tev toreiz negribēju un nevarēju pastāstīt, bet Matīsiņš gan tas nebija, Matīsiņš, kurš man bij tik mīļš kā mazs brālītis.»

Kārļa balss drusku nodreb, viņš cieš klusu.

«Matīsiņš tas nebija,» Raudupiete it kā bez sajēgas lēnām un pakusu atkārto. «Matīsiņš tas nebija - kas tad tas īstais kavēklis bija... ir?»

«Jā, tagad to tev gan varu pastāstīt,» Kārlis atbild. «Es tevis nevaru precēt tādēļ, ka pie Kārklēnu Marijas iešu iegātņos. Mēs jau no pērnās vasaras esam norunājuši precēties. Līdz šim tā lieta vēl bija slēpjama, jo Marijas tēvs ar mani nebija mierā, bet tagad, kur no krusttēva tos simts rubļus esmu mantojis, tagad vecais apdomājies, un es par savu laimi klaji varu runāt. Uz Mārtiņiem mums būs kāzas.»

Kārlis grib aiziet.

«Paliec, neej!» Raudupiete iesaucas aizsmakušā balsī, apķeras Kārļam cieti ap roku un nelaiž viņa projām. «Kārli, vai tā tiešām tiesa: tu neprecēsi manis, ņemsi citu... Kārklēnu Mariju... Kārli, tad man jāmirst...»

«Neblēņojies nu, Raudupu māt, laid nu mani vaļā!» Kārlis kaitināts iesaucas un lūko atsvabināties. «Raug, tur jau ļaudis uz mums sāk skatīties.»

«Lai viņi skatās, kas man par to bēdas,» Raudupiete, sevi tikko vairs samanīdama, izgrūž pār lūpām. «lai viņi skatās - nelaidīšu tevis agrāk vaļā, kamēr nebūsi apņēmies -»

«Trakā bāba!» Kārlis viņu pārtrauc un parauj viņu vairāk soļu uz priekšu. «Ko tu no manis gribi? Atstājies no manis, sātan, es tev sevis nevaru pārdoti Bet, ja gribi, nāc, es tev uzpirkšu veselu pusduci manā vietā!»

Raudupiete tā stāv Kārļa priekšā, kā kad tā caur briesmīgu sitienu būtu tikuse apreibināta - vaļēju muti, stīvām acīm. Tad viņa saņemas. Kā maiglēs viņa saspiež Kārļa roku un ierauj viņu priedītēs ar spēku, kuram viņš veltīgi lūko turēties pretī.

«Ko tu teici?» viņa šņāc, un viņas acis met zaļganus zibeņus. «Ko tu man uzpirksi? Vai tev šitā ar mani jārunā? Vai zini, ka tevi tagad varu nožņaugt kā suni - suns, tu!... Kādēļ tu mani apmeloji? Kādēļ tu man tūliņ neteici, ka tev cita brūte? Kādēļ tu runāja par Matīsiņu, kur tev bij jārunā par tavu Mariju?... Kārklēnu Marija! Ak tad tā ir tā izredzētā, tā laimīgā!... Tā ubadze, kurai nav ne desmitās daļas no tās mantas, kas man! Un tomēr tu viņu gribi ņemt, un tomēr viņa tev mīļāka nekā es! Vai viņa tevi ieēdinājuse? Ar ko viņa tevi apbūruse? Ko viņa priekš tevis darījuse? Smilgas viņa priekš tevis nav pacēluse, un tomēr viņa tev mīļāka nekā es, nekā es, kura tevis dēļ - vai zini, ko padarījuse?» Raudupiete kā neprātīga krata Kārļa roku. «Vai zini, ko tevis dēļ padarīju?... Tu domā, ka Matīsiņš mira Dieva liktā nāvē?... Jā, nobāli, nobāli kā vasks, Matīsiņš nemira vis Dieva liktā nāvē... Tevis dēļ viņam ļāvu noslīkt akā. Es viņu varēju glābt, bet tu man biji mīļāks nekā tas bērns, un es viņam ļāvu nogrimt... Un nu tu tomēr paņem citu! Ņem arī savu Mariju! Ņem viņu, ņem viņu! Bet to es tev saku, lai tev mēle sakalst par taviem meliem, un lai tā bērna gars māc tavu dvēseli dienu un nakti, kamēr tu nosprāgsti!»

Pie pēdējiem vārdiem Raudupiete Kārli palaiž vaļā, iegrūž viņam dūri krūtīs, tā ka viņš tikko nepakrīt gar zemi, un pazūd priedītēs...

Kā apstulbis Kārlis viņai labu brīdi noskatās pakaļ un tad uziet uz lielceļa.

Pa lielceļu plata cilvēku strāva plūst uz priekšu un atpakaļ. Zirgu mietnieki tur jāda savus zirgus, lopu dzinēji dzen apzīmētus lopus, braucēji brauc tirgū iekšā un no tirgus projām, jautri pāri tur staigā tērzēdami un jokodami. Pašā tirgū lieli un mazi spiežas ap pārdošanas vietām, nauda skan, pircēji un pārdevēji smejas, bērni pūš ar raibām māla pīlītēm, šur un tur arī kādi baras... Pie bufetes glāzes un pudeles tinkš, jauni puiši tur atveldzē savas rīkles ar alu un veci tētiņi dara to pašu. Pa vāģiem sēd meitas, ēd pēperkokus un klinģerus un aprunā savas māsas. Un sievām un vecajām māmiņām mēles skrien tikpat ātri kā meitenēm.

Te piepeši vecās māmiņas apklus un klausās. Kas par nelabu troksni tur sāk celties?... Un jaunās meitas iebāž aizkostos pēperkokus un klinģerus kabatā un paceļas vāģos stāvu, un skatās: ko tie cilvēki tur uz lielceļa sāk drūzmēties? Un vecie tēvi un jaunie puiši atstāj bufeti, un pēc piecām minūtēm pus tirgus, ziņkārības dzīts, veļas uz lielceļu.

«Kas tur noticis?» balsis jautā cita caur citu, un no drūzmas vidus lēnām atbilde atnāk atpakaļ:

«Nelaime notikuse.»

«Kas par nelaimi?»

«Viena sieva.»

«Kas ar to sievu noticis?»

«Pārbraukta.»

«Kas tā par sievu?»

Šoreiz atbilde nenāk tik drīzi atpakaļ. Bet tad tā skan:

«Raudupiete.»

Jā, Raudupiete. Milzīgā ļaužu pūļa vidū viņa guļ uz lielceļa bez dzīvības. Viņas sadragāto galvu tirgus sargs tur savā klēpī un mazgā to ar ātri no tuvās upes atnestu ūdeni. Kas lai izšķir, kā nelaime notikuse! Vieni saka, ka tā esot viņas pašas vaina, otri, ka braucēja... Lieli putekļi bija sacēlušies, vīrs ar smagu lādi divjūgu vāģos ātri no tirgus izbraucis, Raudupiete tai pašā acumirklī ceļam devusēs pāri - un, kad putekļi bij nostājušies, tad Raudupiete bija gulējuse uz ceļa ar sadragātu galvu...

* * *

Sēru zvanīšana baznīcas tornī, sēru dziedāšana kapsētā, vaļējā kapā lepns, melns zārks, jauks puķu vaiņags uz zārka un ap kapu un zārku pulks smīnošu mantenieku. Ko šodien aprok?

Raudupieti.

- - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - -

Bet ap Mārtiņiem Kārlis ar Mariju dzer kāzas. Kāzas ir spožas, viesu ir daudz, brūte mīlīga un skaista. Un tomēr Kārļa prāts pilnīgi nevar ielīksmoties, jo kā slogs viņam Raudupietes lāsts guļ uz sirds. Viņš nejūtas vainīgs un tomēr nevar būt tik priecīgs kā citi. Nelaimīgā bērna lielās, zilās acis viņam neiziet un neiziet no prāta...

«Mēs esam noskumuši?» skaistā brūte jautā un apliek roku ap viņa kaklu. «Vai neuzjautrināsimies ar kādu danci?»

Kārlis danco.

Bet pēc danča viņš netop jautrāks...

Kāzas paiet.

Jaunais vīrs iepazīstas ikdienišķā dzīvē ar savas sieviņas tikumiem un vājumiem, jaunā sieva - ar vīra labajām un ļaunajām īpašībām. Viņi nav vīlušies. Viņi ir mierā viens ar otru un ar savu likteni. Mantas viņiem netrūkst... Un tomēr Kārlis šad un tad nopūšas un nav tik laimīgs, kā varētu būt.

«Kas tev kait?» sieva prasa.

Bet Kārlis nestāsta, kas viņa sirdi spiež.

«Kas tev kait?» sieva jautā arvienu biežāk un sāk domāt, ka Kārlis ar viņu nav laimīgs, un raud.

Nu Kārlis viņai izstāsta visu...

Jaunā sieva ir dziļi aizgrābta, kā tumša ēna Raudupietes lāsts apņem viņas jautro prātu. Vai mirušā bērna gars viņai tiešām atnesīs nelaimi? Varbūt viņās grūtās stundās, kas tai pēc neilga laika būs jāpārcieš? Viņas sirds baiļojas, un bērna zilās acis, kurās tā nekad nav skatījusēs, arī viņu moca...

Bet viss iziet labi un laimīgi, un, kad Kārlis sārtu puisēnu auklē uz rokām, tad mazais viņā lūkojas ar brīnum skaistām, zilām acīm, kurās tēvam visa debesu laimība un piedošana liekas atspīdam. Un trīsošām rokām viņš jaunpiedzimušo noliek pie jaunās mātes sāniem.

«Priecājies, sieviņ, lāsta spēks iznīcināts; Matīsiņš par mums nedusmojas, jo viņš pie mums atnācis atpakaļ.»

Vecāki savu pirmdzimušo nosauc par Matīsu.

Salna pavasarī

ZIEDI

Augšā - zilas debesis, zibošas mākoņu aitiņas un cīruļu nebeidzama trallināšana; lejā - spilgti zaļumi, balti ziedi, smarša daždažādā, naigas rokas un gaviles sirdis. Naigas rokas, gaviles sirdīs: nezinu vai pie visiem. Bet pie Vanagu Andra gan laikam tā bija. Jo lai gan saule tikai brokastlaiku vien vēl rādīja, tad tomēr lielais tīrums, lēzens paaugstinājums pļavas vidū, jau gandrīz līdz pusei bij uzarts, un puiša pietvīkušais ģīmis un kūpošais zirdziņš liecināja, ka šis darbs nebija noticis bez pūlēm. Nodzinis vagu līdz kuplam ievu krūmam, kas uz ežmaļa ziedos līgojās, viņš pieturēja pelēci, pacēla arklu, iegrūda lemešus sparīgi zemē un gāja un nolaidās krūma pavēnī. Tik spēcīga bija saldenrūgtā smarša, ka tā Andram izlikās gandrīz vai nepatīkama. Viņš izvilka nazi, nogrieza zemu, kuplu zariņu un aizvēlās ar to no krūma drusku nost. Tad viņš noņēma cepuri, sāka jautri dungot un vija ziedus ap cepures loku.

«Raidaidaida!» Nopušķotā cepure uzskrēja gaisā, nokrita pļavas spilgtajā zaļumā, un puisis smējās. «Muļķiskā cepure, tur tu guli un nezini, vai cīruļi dzied vai rudens aukas gaudo! Tralā, lalā, lulī! Tavu jauku laiciņu! Tavu jauku laiciņu - sirds vai kaut aiz prieka...» Andrs atlaidās garšļauku, aizvēra acis, smīnēja un gulēja tā labu brīdi. Saulīte smīnēja pretim un skūpstīja puiša ziedošos vaigus, un susināja viņa valgo, balto pieri.

Pēdīgi viņš atkal pacēla galvu, atspieda to rokā un skatījās uz kalnu, aiz kura mājas skursteņa gals bija redzams. Plāns dūmu stabiņš rādīja, ka brokastis būs kaut kas silts. «Kas to gan nesis uz leju? Viņa? Ak debestiņ, liec, lai viņa nāk un nevis Annule vai vecā Līze!» Un puisis skatījās noņēmies uz kalnu un ieraudzīja tur pēc minūtu sešu septiņu ilgas gaidīšanas gaišrozā lakatiņu, tumšrozā jaku, baltu priekšautu un pelēkus brunčus. Viņa smaids tapa vēl jautrāks, un viņa acis pavadīja skuķi no kalna lejā, pār pļavu un nenovērsās no viņas, kad tā balto aizsaini nolika ievu krūmu ēnā.

«Nāc nu ēst,» viņa aicināja, stāvēja un svaidīja ģīmi ar ziedu ķemiem. «Ā, ā, kas par spēcīgu... lai neizdziest, Andr. Ir putriņa ar gaļu. Un kar'peļi.»

«Nes šur,» Andrs sacīja laipnā ķircinātāja balsī.

«Ujā, sliņķi! Vai nu i piecelties vairs nevīžosi. Vai tad saulē labāk nekā šite?»

«Man tik tuvu tā smaka par stipru,» puisis atbildēja, un meitene paņēma brokastu un nolika to Andram līdzās. Viņš tvēra pēc viņas rokas, bet veikli viņa izvairījās un aizlēca ar mazu lēcienu no viņa nost.

«Blēdi!»

Puisis pasmējās gardi, atraisīja aizsaini un sāka ēst.

«Vai tu pate neēdīsi?»

«Paēdu jau mājā.»

«Ak tā... Bet varēji tak vēl kādu kumosiņu... reizē ar mani. Esi tak jau atkal tādu gabaliņu gājuse.»

«Nē, nē.»

«Te ir tāds smuks liesumiņš. Tas skatās tā laipni uz tavu pusi. Par to tu gan vari apžēloties.»

«Lai nu paliek. Ēd vien pats.»

«Nu tad ej paņem manu cepuri.»

«Kur tad šī ir?... Ak tur! Vai kādam putnam esi pakaļ sviedis? Un appuškota! Tu tak sakies, tev tā smaka esot par stipru.»

«No visa krūma, bet ne no viena zieda... Par daudz: tad viņa ir rūgta. No viena zariņa: patīkama. Tas tāpat kā ar tevi!»

«Kas? Ko - kā ar mani?»

«Redz, kad tā par daudz... par daudz ar mani lepojies, tad tu man esi rūgta, bet, kad tā drusciņ, tad tu man varen patīc.»

«Hm! Es šim patīkot... Še tava cepure.»

Viņa svieda to un svieda tik veikli, ka tā Andram taisni uzkrita uz galvas.

«Nu, kā tas bij?»

Andrs sagrozīja cepuri pareizi un tad pamāja, lai skuķis nosēstos.

«Nāc nu, esi tik laba.»

Meitene nolaidās uz ežmaļa, bet ne gluži tuvu pie Andra un skatījās viņā ar šķelmīgiem mirkļiem.

«Nu es sēdu. Nu, kas nu būs? Kāpēc tu savu cepuri tā esi nopuškojis?»

«Kāpēc?...» Puisis apklusa uz brīdi un tad sacīja drošā balsī: «Tāpēc, ka pie Lienes iešu precībās.»

«Precībās? Pie Lienes? Pie kuras Lienes?»

«Pie tās pašas, kas tur ežmalā sēd.»

«Ujā, brāl! Vai šitā!» skuķis iesaucās, ļoti gari vilkdams. «Skat, kur drošība! Bet, ja nu tu izkrīti caur, brāl, - ko tad, brāl?»

«Par ko tad lai izkrītu? Vai tu domā, ka viņai nepatiktu?»

«Kas nu par nepatikšanu, bet... bet... bet...»

«Nu, kas? Citi, labāki precinieki?» Andrs drusku drebošā balsī viņu pārtrauca.

«Ak, ko nu par citiem! Tu jau zini, ka precinieki ir gan. Bet tie... ko nu!... Bet viņai vēl negribas. Esot vēl tik jauna, pūrs arī vēl neietaisīts, guldāmais deķis neausts...»

«Es būšu mierā i ar vecu zirgu segu, lai tik nāk vien.»

«Tu! To es ticu! Nezin ar ko visu tu nebūtu mierā. Bet tā tās lietas neiet. Visam vajaga savas ziņas.»

«Ak ziņas! Ej nu, Lien, tu mani ar savu ziņu vēl padarīsi traku! Nu, saki nu, - kādēļ tu pie manis nevari nākt?»

«Nesāc nu atkal gaudot. Tad es tūliņ bēgšu projām. Skaties, kas par jaukumu visapkārt, un šitādā laikā tu par precēšanos vari domāt!»

«Bet taisni šitai laikā... kur tu, cilvēks, arī acu nepagriez, tur tev... ak, š'tādās dienās tu man no prāta nemaz neizej. Mīļo Lienīt, saki nu «jā». Saki nu «jā».»

«Vai t' esi jau paēdis?»

«Es lūdzu, lai tu «jā» saki.»

«Un es prasu: vai tu esi paēdis? Iešu projām.»

«Pag, pag, pag, es jau vēl ēdu,» Andrs iesaucās un sāka atkal ēst tikai tādēļ, lai Liene vēl kādu brītiņu viņa tuvumā uzkavētos. «Laikam tevi saimnieks uzrunājis?» viņš drusku nospiestā balsī piebilda.

«Uzrunājis jau ir,» Liene atteica. «Bet pie tā pakainā ķēma... hm... to ne, to vien ne.»

«Bet viņš krietns un pārticis cilvēks!» puisis turpināja, - gribēdams zināt, ko viņa vēl teiks par viņa līdzcensi.

«Krietns un pārticis? Krietns un pārticis cilvēks! Ja es pie katra krietna un pārtikuša cilvēka būtu solījusēs iet, tad tagad jau važas no gredzeniem varētu kalt. Krietns un pārticis - blēņas!»

«Nu tad jau tev beigās tikpat nekas cits neatliks kā ar mani iet pie mācītāja,» Andrs sacīja, savāza nazi, nobraucīja smukās ūsas un uzlēca stāvu.

Tai pašā acumirklī arī Liene no ežas uzrāvās augšā.

Droši smaidīdams, Andrs viņai tuvojās.

Liene virzījās uz krūmu.

«Ko tu nāc!» viņa iesaucās. «Nenāc nu! Tas jau nu tā nebūs. Aptīšu sev galvu ar priekšautu.» Un viņa aizsteidzās aiz krūma, kur Andrs viņu panāca un apkampa.

«Andr!» Liene nelaipni izsaucās. «Mutes jau nu nedabūsi!» Viņa ietina galvu priekšautā, bet viņš to atrāva nost un nobučoja meiteni vairāk reižu no vietas. Nu viņa vairs neturējās pretim, un, kad Andrs viņu no jauna mīļi vaicāja, vai nākšot pie viņa, tad Liene klusām atbildēja: «Ak, ko nu tik daudz prasi, tu jau gan zini, ka pie cita neviena neiešu!» Bet, atkal vajā palaista, viņa tomēr iesaucās: «Ak tu sumpurns!» -paķēra tukšo bļodiņu un drānu un aizsteidzās pa pļavu uz māju.

Pārpalikušo, prāvo maizes riecienu zirdziņam atdodams, Andrs Lieni atkal ar acīm pavadīja, kamēr pelēkie brunči, tumšrozā jaka un beigās gaišrozā lakatiņš aiz kalna bij nozuduši.

Tad viņš, it kā locekļus izstaipīdams, izplēta rokas... Ā!... To dzīvi! To laimi!... To jauko laiciņu... To laimi! To laimi!...

«Mana puķe!»

Un svilpodams viņš atkal uzsāka art.

SALNA

Reizē ar Lieni - tikai no otras puses - Vanagu pagalmā ienāca Mālnieku tēvs, garš, sauss vecis, kura mājas, no Vanagiem uz rītiem skatoties, lejā, birzes malā, starp ozoliem un ābelēm bij redzamas.

Viņš bij rūpīgi ģērbies un sveicināja skuķi tādā savādā balsī, uzmeta viņai tādu savādu mirkli un iegāja istabā.

Liene nolika bļodiņu un drānu un sāka pa ķēķi rīkoties, pie tam nodomādama, ka Mālnieks priekš sava vecuma pēdējā laikā par bieži kāpjot Vanagu kalnā.

Te ienāca saimnieks ķēķī. Viņš bija pietvīcis un tā kā drusku sabijies.

«Ko domā, Lien,» viņš ātri izgrūda, «tas vecais lo- Mālnieks atnācis uz tevi.»

«Ko? Ko?» meitene vaicāja neuzmanīgi.

«Mālnieks ar tevi grib runāt.»

«Tu tak redzi, ka man nav vaļas. Lai nāk ķēķī!»

«Saproti, viņš nācis... viņš grib precēties.»

«Precēties?»

Liene atspiedās pie pavarda mūra. Viņas sārtie vaigi nobālēja, un tikai pēc brīža viņa piebilda: «Tas nevar būt.»

«Nāc izrunājies,» Vanags sacīja un savieba ģīmi, Lienes pārvēršanos redzēdams.

«Vai die!» Liene izsaucās. «Ko lai ar viņu runāju! Vai viņš traks! Vai die! Vai die!» Un viņa aiz kauna iesāka smieties.

«Nāc, nāc,» saimnieks vedināja pastingrā balsī. Lienes smieklos bij kaut kas, kas viņu ievainoja.

«Nudie, es nezinu, ko teikt! Man kauns! Tāds vecis! Ko viņš gan domā! Traki gan, par tiesu traki! Vai die, vai die, vai die, vai die! Un atkal viņa smējās, un domas tai juku jukām skrēja pa galvu: «Septiņdesmit divi gadi...

Atraitnis... Iepirkta māja... izmaksāta... neviena bērna... Saimniekgalā četras istabas un stikla porūzis... Pēc trim četriem gadiem vecis būs beigts... varbūt pēc gada... Un liela nauda arī vēl esot... Un ābeļdārzs... un plūmes, un ķirši, un vīnogu stīgas mājas saules pusē, un vecis varbūt pēc pusgada būs beigts... vai die, vai die, un Andrs...»»

«Es teikšu, ka tu nāksi,» Vanags sacīja auksti un atstāja ķēķi.

Ar dikti pukstošu sirdi Liene steidzīgi nomazgāja rokas, noslapināja ģīmi, lai gan jau šorīt bija mazgājusēs, un noslaucījās rūpīgi. Tad viņa iegāja saimes istabā un iesēdās savā gultā. Viņa bija gluži apmulsuse. Tā veča viņa tak nedrīkstēja precēt. Nē, nē, ko tad Andrs, ko pasaule... Bet atraidīt, tādu bagātnieku atraidīt, kura meita to gan darītu?

«Kad nu būtu kāds, kas dod labu padomu,» viņa domāja, «kad kāds varētu pateikt: cik ilgi tas pagāns vēl dzīvos? Divi gadi, trīs gadi? Vairāk par četriem gadiem taču ne. Septiņdesmit seši... Tas liels vecums. Vai Andrs tik ilgi gaidīs? Nē, nē, Mālnieks tik ilgi nedzīvos. Reti kāds tik ilgi dzīvo... Bet kas var zināt? Viņš veclaiku cilvēks...stipras sugas. Kad nodzīvo līdz astoņdesmitiem? Nu tad varēs - - fui, kas par domām... lai viņš iet, kur nācis, ja nevar zināt, kad viņš mirs.»

Liene gribēja pacelties un no istabas bēgt laukā, bet kājas neklausīja, un viņa palika sēdam. Viņa sēdēja un sēdēja un tvīka, un šalka, kamēr atvērās saimniekgala durvis un Vanags iznāca un sacīja: «Ej jel nu iekšā.»

«Nudie, es nezinu, vai iet vai neiet.»

«No kā tad tu bīsties? Līdz tak tevis tūliņ neņems.»

Skuķis piecēlās un gāja lēnām pār istabu, un nozuda aiz saimniekistabas durvīm.

Ar dziļu grumbu acu starpā Vanags viņai noskatījās pakaļ. «Sasodīta, nolādēta manta!» Un viņš izgāja ārā un staigāja nemierīgi pa pagalmu. «Vai viņa tiešām būs tik negudra?»

Istabā Liene palika pie durvīm stāvam un nejaudāja acu pacelt. Viņa nožēloja, ka istabā pavisam ienākuse. Viņai bija tāds kauns, ka gribējās vai zemē nogrimt.

Mālnieka izturēšanās bij pavisam otrāda. Ar mierīgu labpatikšanu viņš noskatījās Lienes rozēs, pamāja ar galvu, it kā kaut ko agrāk domātu apstiprinādams, un glaudīja ar sauso, kaulaino roku ceļgalu.

«Nāc nu tuvāk,» viņš tad runāja un rādīja uz krēslu. «Saimnieks tak tev teicis, kādēļ esmu atnācis?»

Viņš gaidīja atbildes, bet Liene nedz kustējās, nedz teica kādu vārdu.

«Biju jau tūliņ pēc savas otrās sievas nāves atkal nodomājis precēties,» Mālnieks turpināja. «Esmu apradis ka sievas rokas mani apkopj, un grūti bez tām iztikt. Bet neesmu līdz šim tādas atradis, kas būtu pa prātam. Kas jauna, tā par drebelīgu, kas padzīvojuse, tā par kūtru. Un visām vienlīdzīgi priekš lielas saimniecības par maz prāta. Manas abas nomirušās bija gudras un saprātīgas rīkotājas, tādas es tagad atkal meklēju. Jau otru gadu tevi noskatos un redzu, tu neesi tāda kā citas gājējas. Tevi ir saimnieces gars. Kad tu pate to nemaz nemanīji, es tevi noskatījos un nosvēru tavu tikumu. Tu ganos nebļausties aplam ar lopiem kā manas meitas un tāpat jūsu lielie un mazie gani dara. Lops gan nejūt, vai viņu sauc par sātanu un elles kāsi vai par... par... vai viņam dod mīlīgus vārdus. Tas viņam viena alga. Bet cilvēka sirdi no šādiem vārdiem var pazīt... Un tā, kā tu pievaldi savu mēli, tā tu pievaldi savu roku. Es nerunāju par sišanu vien. Tu savaldi savus pirkstus arī citās lietās. Sāls ir lēta manta. Bet vai tu tālab kādreiz putru būtu sasālījuse? Ūdens nemaksā neko. Bet vai tu tādēļ maizi kādreiz par šķidru būtu iejāvuse? Citām meitām tas itin nekas. Kā izdodas, tā ir labi. Tu nepalaidies uz labu laimi, tu dari visu ar ziņu. Tas rāda saimnieces garu. Ko tad tu nu domā par Mālniekiem? Vai nāksi uz viņiem par saimnieci?»

Gludāki kā ar šiem vārdiem vecais Lienei ceļu uz Mālniekiem nebūtu varējis nolīdzināt. Viņa jutās varen pacelta no šīs negaidītās uzslavas, un viņas kauns sāka zust. Astoņus gadus viņš laikam jau bija atraitnis, astoņus gadus viņš veltīgi bija meklējis, kamēr viņu bij atradis. Tas bija gods.

«Nu, ko tu sacīsi?»

«Es nezinu. Neesmu vēl apdomājusēs,» Liene atbildēja nedroši.

«Kas te nu daudz ko domāt. Lieta skaidra. Esmu vecs vīrs, kam kopējas vajag. Tas ir viens. Mālniekiem vajaga prātīgas saimnieces. Tas ir otrs. Par šitiem diviem... diviem... kā būs teikt?... amatiem pēc trim četriem gadiņiem tev kritīs Mālnieki par dzimtu. Ilgāk jau nu nedzīvošu. Mans tēvs nomira sešdesmit deviņus gadus vecs, tēvatēvs septiņdesmit trešā. Man jau nu arī laiks klāt un būtu gudrāk par zārku domāt nekā par... par-e... bet ko tu darīsi! Man, lūk, tāds untums: nevaru paciest, ka Mālniekos, kamēr man acis vaļā, nevalda kārtība. Esmu izprovējis šā tā. Bet svešas rokas paliek svešas, maksā tu algu, cik lielu gribēdams. Redzi, tādēļ esmu nodomājis atkal precēties. Skaidri es tev to lietu lieku priekšā. Dzīvosim kā tēvs ar meitu, kā bērns ar tēvu. Kādas ilgas apdomāšanas te vajaga? Nāc dod roku un saki «jā»!»

Mālnieks runāja tik prātīgi, viņa balss skanēja tik pārlielinoši, ka Lienei pašulaik tā bij - iet un dot roku. Andrs tak varēja gaidīt. Pēc tādas mājas tak trīs četrus gadus varēja gaidīt. Un ilgāk Mālnieks nedzīvos, viņš pats to sacīja, un viņš tak teica to; ko viņš sajuta. Liekulis Mālnieks nebij. Liene pacēla galvu un - sarāvās. Tur pie galdiņa sēdēja sirmgalvis ar pliku galvvidu un plāniem, baltiem matiem, paplānu, garu, sirmu bārdu, grumbainu ģīmi un tādām kā taukos peldošām acīm. Viņa lūpas bij bālganas, zobi gari, melnīgsnēji un sariezušies. Riebums sagrāba Lienes dvēseli. Šī veča sieva! Nekad!... Bet māja! Bet māja un manta, un brīva un viegla dzīve!... Ak, ak, ak, ak!

«Nāc, nāc, dod roku un saki «jā».»

«Es nezinu... es nezinu... mēs laikam nederēsim kopā.»

«Par ko nu nederēsim, tā nerunā. Es esmu miera cilvēks, un tu arī neesi nekāda draiska. Tu tak manis neatraidīsi? Ja es to būtu zinājis, tad... tad... taisnību sakot, man vēl ir viena otra uzdomāta. Tā ir vēl jaunāka par tevi, neder tā priekš manis un man arī vispāri tā nepatīk kā tu. Bet nācēja viņa būtu, to es skaidri zinu. Es tev varu pasacīt arī viņas vārdu. Tā ir Stakļu jaunākā. Vai nu no tevis lai griežos pie viņas? Tu tak man tā kauna nedarīsi?»

«Ej vien,» Liene gribēja sacīt, bet mēle viņai nekustējās. Mute bija gluži sausa. Stakļu jaunākā! Tā bij divus gadus jaunāka par viņu, glīts skuķis un bagāta saimnieka meita. Un tā Mālnieku gribēja ņemt! Kādēļ Stakļu meitai novēlēt labumu, kas viņai pašai tika sniegts? Ko ļaudis sacīs, kad dabūs zināt, ka viņa tādu laimi aizlaiduse garām? Vai tie pavisam ticēs, ka Mālnieks viņu bildinājis?... Un Liene atkal nolaida galvu, iekoda apakšlūpu zobos un mocījās atrast īsto atbildi.

Brītiņu klusējis, Mālnieks atkal turpināja:

«Tavu kautrēšanos es gluži labi saprotu. Kad tu līdz šim par precēšanos domāji, tad tev tikai jauni vīrieši vien stāvēja acu priekšā. Un nu to vietā ieronas tāds vecs kraķis kā es. Tas tevi tā kā sabaidījis, tu esi tā kā... tā kā... pievilta, un sirds kliedz: ne un ne! Bet sirds balsī katru reizi nedrīkst klausīties. Apdomā labi, ko tu atraidi. Man ir māja, par kuru man sola - bez prasīšanas - divpadsmit tūkstošus. Skaidrā naudā man guļ uz procentēm desmit tūkstošu. Tie man no tiem laikiem iekrāti, kad vēl ar kokiem andelējos. Ik gadus mana manta pieaug vismazāk par piecsimts rubļiem. Bez viena tūkstoša, ko esmu novēlējis savam vienīgam klēpja krustdēlam, es tev visu savu mantu norakstīšu testamentē jau pirms kāzām. Tā ir priekš mums, mužiku cilvēkiem, liela bagātība. Es ar to nelielos, bet, kas ir, ir. Mīlestības, zināms, arī par otrtik nevar nopirkt. Bet laipna seja un mīkstas rokas priekš veciem kauliem... es domāju, ka četri pieci tūkstoši gadā par laipnu seju un mīkstām rokām nav apnicināma alga. Saimniekošana Mālniekos vēl atmaksāsies sevišķi.»

Šos vārdus runādams, Mālnieks bija piecēlies un tuvojās Lienei, kura kā bezspēcīga bija atspiedusēs pret sienu. «Desmit un divpadsmit tūkstoši! Kas tā bija par milzīgu naudu! Par tik bagātu Mālnieku neviens neturēja. Un pēc pāris gadiem ar visu šo mantu varēt darīt, ko gribēt!» Asinis Lienei kūsēdamas sakāpa galvā, un piepeši viņa manīja, ka Mālnieks viņas roku turēja savā. Vai viņa viņam to bija snieguse pretim vai viņš pats to bija satvēris - viņa to nezināja, viņa tikai vēl dzirdēja, ka viņš sacīja: «Tu esi prātīga meita, Lien, tu to nenožēlosi,» - un tad viņa atradās istabā viena pate.

Kā apstulbota viņa piegāja pie galda un atslīga krēslā, kurā precinieks bija sēdējis, un atspieda galvu abās rokās. Vai tad tā tiešām bij patiesība? Vai viņa bija apņēmusēs precēt tik vecu vīru? Nē, nē, nē, tas nebija iespējams, viņai bija misējies, lielā nauda viņu bija apmānījuse... Tātad jāatsakās no tik liela labuma? Ak nē, ak nē, tas arī nebija iespējams... un tomēr, tomēr ir jāatsakās - ir, ir jāatsakās...

Te noklikšķēja durvju kliņķis, un Liene pietrūkās stāvu un apgriezās. Ienācējs bija Vanags. Ar saltu, puszobgalīgu, pusnicinošu smaidu viņš uzlūkoja skuķi un tad tuvojās un sniedza viņai roku.

«Es dzirdu... dzirdēju nupat tādu... ļoti priecīgu vēsti. Jā, jā, Lien, kas to būtu domājis... Tādu laimi... tik lielu, ka laimes vēlējumam vairs nemaz nav vietas.»

Viņa vārdos skanēja tā pate zobgalība un nicināšana, kas atspoguļojās un aizskāra Lienes uztrauktās jūtas. Kādēļ viņš šitā ar viņu drīkstēja runāt? Viņa tak nebija vainīga, ka Mālnieks viņu bija bildinājis. Vai tad bija kāds negods viņu precēt? Kādēļ viņš viņu piesmēja? Vai ne tādēļ, ka viņa bija zema, nabaga kalpone?... Un ar nesavaldāmu varu viņu sagrāba griba tikt laukā no šī stāvokļa, kāpt augstāk par citiem, pacelties pār visu pagastu, pār visu apgabalu un redzēt Vanagu sev dziļi apakš kājām. Un ar tādiem pašiem smaidiem un ar tādu pašu aukstumu balsī, ar kādu Vanags bija runājis, viņa atbildēja:

«Jā, nu es esmu iesēdusēs laimes klēpī. Es nu būšu desmit un piecpadsmitreiz bagātāka par Vanadzeni.»

«Kā tad, kā tad, - pie desmit un piecpadsmitreiz vecāka vīra sāniem,» Vanags piemetināja.

«Hm! Vai tad tu nezini: labāk zem veca vīra bārdas nekā zem jauna puiša maizes pātagas!» Liene atcirta pretim un vērsās uz durvīm. Tās atdarījās, un Mālnieks ienāca.

«Puika ar kurvi jau nāk,» viņš sacīja jautri un izskaidroja, ka, labu galu paredzēdams, mājā jau ielicis pāris pudeļu vīna kurvī un pavēlējis, lai puika vaktējot, kad šis pagalmā ar mutautiņu māšot. Tad kurvi lai nesot kalnā.

«Iedzersim kādu glāzi uz nākamās saimnieces veselībām.»

«Es nezinu, vai tas pavisam būtu vajadzīgs,» Liene sacīja klusā balsī.

«Vajadzīgs, vajadzīgs,» vecais atteica un lūdza Vanagu, lai gādājot par glāzēm.

Vanagam nebija vīna glāžu, un viņš uzlika mazu, nejauki biezu šņabja glāzīti uz galda.

«Ko tad ar to piņģerotu lai darām!» Mālnieks izsaucās smiedamies. «Nost, nost - dod, nāburgs, tējas glāzes.»

Vanags izņēma glāzes iz skapja, un drīzi pēc tam vīna kurvis bija klāt.

Liene savā mūžā pirmo reizi labu vīnu lika pie mutes. Apdomīgi viņa nosmeķējās un, atrazdama to gārdu, iedzēra krietnu malku. Mālnieka paskubināta, viņa iedzēra vēl pa malkam un sajuta, ka savāds, patīkams siltums pārņēma visu miesu. Viņas piktums pret Vanagu norima un sirds nemiers zuda - viņai vairs neizlikās nepareizi darīts, ko viņa bija darījuse. Pie loga piegājuse, pa kuru uz Mālniekiem varēja noskatīties, viņa mieloja acis ar jauko bildi, kas tur, lejā, bija redzama. Kā tur sarkanie dzīvojamās ēkas un klēts dakstiņu jumti atšķīrās no kuplo koku zaļuma, kā birzē bērzu baltā miza spīdēja un līkumotā, šaurā upīte vizēja! Lienes sirds pildījās ar lepnu prieku. Tur nu viņa varēs rīkoties pa savam prātam, gluži pa savam prātam, jo tas viss viņai piederēs. Ak tu tētīt, kas to būtu sapņojis!

«Vai neapdosi arī citiem mājas cilvēkiem pa glāzei?» Mālnieks jautāja, piegājis pie Lienes. «Vīna vēl diezgan ir.»

«Jā,» skuķis atbildēja, «bet pirmiņ istabā nebija neviena.»

«Es iešu un sasaukšu visus,» Vanags pasteidzās pasacīt un izgāja ārā. Tur viņš pateica Mālnieka puikam, lai aizlobot uz pakalni un pasvelpjot Andram, un sameklēja pats pārējo saimi.

Pa tam Liene vēl arvien stāvēja pie loga un skatījās uz leju, bet Mālnieks atkal nosēdās pie galda. Vai nu tas bija vīns, kas to darīja, vai brūtgana prieks, bet vecais izskatījās tagad labu tiesu jaunāks nekā pirmiņ. Viņa vaigu gali bija viegli pārtvīkuši, un viņa acīs, kuras viņš no Lienes skaistās sejas nenovērsa, mirdzēja tāda savāda uguns. Tā viņš sēdēja brītiņu, ne vārda neteikdams, ar laimīgu smaidu ap lūpām un klausījās, kā ārā cīruļi dziedāja. Jeb vai viņš viņu nedzirdēja?... Tad viņš piecēlās un paspēra pāris soļus, gribēdams Lienei no jauna tuvoties. Kaut kas viņu dzina viņai, ja ne vairāk, uzlikt roku uz galvas un noglāstīt viņas kuplos matus. Bet viņš apstājās, vilcinājās un nosēdās atkal pie galda. Te nederēja jaunības karstums, te nedrīkstēja pārsteigties. Un viņš sēdēja un skatījās savā brūtē, un smaidīja laimīgi.

Tad ienāca Vanags un paziņoja, ka saime esot lielajā istabā.

«Tad iesim,» Mālnieks sacīja un piecēlās. «Tu, Lienīt, ņem glāzi un dod.»

Liene paņēma glāzi un pudeli. Mālnieks pats arī vienu pudeli, un visi trīs izgāja saimes istabā. Gan Lienei galva pacēlās lepni, bet sirdī tomēr nodrebēja jautājums: «Ko nu viņi visi teiks?»

«Es nu jums paziņoju, ka jums Lieni atņemšu,» Mālnieks jautri runāja. «Viņa taps mana saimniece. Uzdzeriet uz viņas veselībām.»

Ļaudis, kuri jau no saimnieka jauno vēsti bija dabūjuši zināt, tagad sacēla skaļu troksni ar izbrīnēšanos: «Kas to būtu domājis! Skaties, skaties, kādas lietas! Kas tā būs par brangu saimnieci! Jā, jā, Mālnieks bija pratis meklēt! Krietnākas viņš visā Vidzemē nebūtu atradis!...» Un kāda lišķīga bērnu māte, iedomādamās, ka nākamgad savu zeņķi pie Lienes varēšot nodot ganos, viņai tikko nenobučoja roku.

Troksnis Lieni padarīja drošu, un, vīnu apkārt dodama, viņa nenolaida acu, bet skatījās katram taisni ģīmī. Un, kad visi bija dzēruši, tad viņa zināja, ka bija gluži pareizi darījuse, Mālniekam solīdamās. Jo visos ģīmjos aiz izrādītā prieka un izbrīnēšanās bija bijuse manāma vairāk vai mazāk paslēpta skaudība. Cienīgiem soļiem viņa apstaigāja vēl reizi istabu, kā Mālnieks smējās, «uz otras kājas» ieliedama, kad Andrs ienāca. Ieraudzīdams visu māju sapulcētu un Mālnieku un Lieni ar pudelēm rokās, viņš pārsteigts palika stāvam.

«Kas tad te?» viņš izsaucās un atstūma it kā neviļus vēl arvien appuškoto cepuri pakausī.

«Precības, draugs, precības,» Vanags atbildēja un rādīja ar savādu smaidu uz saderināto pāri. «Še brūtgans - tur brūte... Lienīt, esi tik laba, ielej viņam ar kādu glāzi.»

Liene gandrīz nemanot sarāvās, bet pagriezās tūliņ pret Andru un lēja vīnu glāzē, pie kam pudeles kakls vairāk reižu uz glāzes malas uzsitās.

«Še,» viņa tad sacīja klusām un tuvojās Andram par vienu soli.

Kā sasalis puisis stāvēja viņas priekšā. Kas te notika? Vai tie ļaudis te ākstījās? Vai viņš bija traks palicis? Jeb vai viņš murgoja?... Viņš skatījās apkārt un redzēja visu acis uz sevi vērstas, un visu sejas viņam parādījās gluži nedabiskā skaidrībā. Tur - Jaņuka mātei bija četras grumbas pierē, to viņš agrāk nebija pamanījis... vai viņam bija kliegt? Un ko viņam ar to roku bija darīt, ko viņš savā priekšā gaišrozā piedurknē redzēja? Un ar to asiņaino vīnu? Dzert? Vai devējai šaut acīs?

«Nu dzer, dzer - dzer uz jaunās Mālnieces laimēm,» vecais skubināja, un Andrs satvēra glāzi un iztukšoja to līdz dibenam. Tad viņš apgriezās un izgāja ārā.

Istabā visi bija apklusuši.

Lūpas sakniebis, Mālnieks aplaida mirkļus visapkārt un iegāja tad saimniekgalā.

«Glīts, spēcīgs puisis,» viņš runāja mierīgi, pudeli nolikdams uz galda. «Tas mums nākamgad jāder uz Mālniekiem.»

«Neticu, vai viņš nāks, viņam te arī iet labi,» Liene tikpat mierīgi atbildēja un skatījās laipni vecī.

«Tā, tā,» Mālnieks noteica.

Pa tam Andrs bija aizgājis uz stalli un piegājis pie sava pelēča, kas izsalcis ēda sienu. Viņš aplika roku ap zirga valgo kaklu, uzspieda pieri uz krēpēm un paijāja viņu.

Zirgs iebubinājās un ēda tāļāk.

Puisis nemitējās ar glāstīšanu; un pelēcis nobubinājās no jauna, pagrieza it kā izbrīnējies galvu un piedūra purnu pie Andra elkoņa.

«Manu pelēcīt!» Andrs čukstēja raustīdamies. «Manu pelēcīt!... Manu zirdziņ!... Manu pelēcīt!... Mana laime!... Mana laime!...

Mana puķe!...»

SPIJĒNOS

I

Ap Kalna Spijēniem gaudoja salts ziemas vējš. Bez mitēšanās viņš dzenāja palseno sniegu pa sētu no vienas vietas uz otru, gan klēts, gan kūts, gan istabas durvju priekšā saputinādams tādas sniega kaudzes, kas gandrīz sniedzās līdz ēku jumtiem. Tad atkal, it kā par sevi sadusmojies, viņš atjaunotiem spēkiem izjauca savu darbu, augsti gaisā sniegu saceldams un uz malu malām to izkaisīdams.

Istabā pie maza, rupju galdautiņu apklāta galda sēdēja jauns vīrs ar savu sievu. Viņi ēda brokastu, parasto zemnieka ēdienu ziemā: tauku putru un maizi.

«Vai dzirdi, Anniņ, kā vējš kauc un dauzās ap mūsu veco būdu,» vīrs sacīja un turēja roku pret aizsalušo logu, lai uzkristu uz tās pa kādu šķirbu istabā ieskrejošās sniega pērsliņas, «še kalnā viņš var izgaudoties un izplēsties īsti pēc sava prāta. Klau, kā viņš ņemas, ka visi pakši knakšķ, - vai tev nav bail, ka vecā ēka nesakrīt?»

«Nē,» - atbildēja, uzcītīgi strēbdama un maizes rikā laiku no laika garšīgi iekozdama, «nē, man nemaz nava bail. Lai viņa knakšk vien, zinu, ka mūsu dzīvoklis tik vecs vēl nava, ka tas sakritīs, Jānīt.»

«Tā, bet kā tu to gan tik droši vari zināt?»

«Nu redz, es to zinu tā: ja jau viņa būtu uz krišanu, tad tu tajā trīs dienas atpakaļ manis tik droši vis nebūtu vedis iekšā, jo tā cilvēka, ko mīlējam, tā vis nevedam briesmās - un tu tak sakies mani mīlējot, ko?»

«Sakies?... Tad tu vis īsti vēl nezini, vai tevi mīlēju!» vīrs smiedamies iesaucās un skatījās Annas skaistajās acīs. «Bet tas gluži pareizi: kas vēl nava pierādīts, par to brīvi šaubīties, un savas mīlestības tev vēl ar neko neesmu pierādījis, tādēļ ka to neesmu spējis,» vīrs pēdējos vārdus izrunāja ar manāmu rūgtumu balsī.

«Bet, Jāni, - ko nu!» Anna iesaucās un nolika karoti uz galda. «Es runāju par jokiem, un tu to sāci ņemt par tiesu. Kādu pierādījumu par to, ka mani mīlē, man tad vēl vajaga? Es nekādu negribu... Ak tu laikam domā, kad tad vien nešaubīgi tavai mīlestībai ticētu, kad mani būtu ievedis kādā pilī vai tādā mājā, kāda Lejas Spijēnam, vai vismazāk mani uz kāzām bagāti apdāvinājis visādiem niekiem pēc minētā mūsu kaimiņa priekšzīmes?»

«Zināms,» Jānis atbildēja, arī karoti nolikdams un galvu rokā stutēdams. «Man nudien ir kauns, ka tev šitādā vecā suņu būdā bij jālien, kuras sienas tik izdēdējušas, ka pat sniega vairs lāgā neattura.»

«Un man nudien ir prieks dzīvot ar savu mīļo vīriņu šitādā vecā suņu būdā,» Anna sacīja, roku mīļi aplikdama Jāņam ap kaklu. «Jo saltāka viņa būs, jo cietāki mans Jānītis spiedīsies pie manis, vai ne!»

Jaunais vīrs apkampa dedzīgi savu sievu. «Gudreniece,» tas iesaucās un noskūpstīja to, «bet, kad nu meklēšu siltuma pie krāsns un ne pie tevis, ko tad?»

«Īsa lieta: tad krāsns nekurināšu,» Anna atbildēja, vīram abām rokām matus uz pieres izglaudīdama, «jā!»

«A, tā!» Virs gardi nosmējās. «Tad jau gan!... Nudien, jo ilgāk ar tevi esmu kopā, jo vairāk mazinās manas raizes par to, ka tu varētu reiz nožēlot, ka neesi palikusi par Lejas Spijēnieti.»

«Kā, vai tev patiesi bijušas tādas raizes?»

«Jā. Un domāju, tādas raizes gluži dibinātas. Saki pate: tev stundīgi viņļauži priekš acīm, stundīgi tu redzi viņu lepno dzīvokli un visu viņu pārpilnību saimniecībā, ik dienas tu dzirdi, vairāk vai mazāk, cik spoža dzīve Lejas Spijēnietei, - vai tad kāds brīnums, kad tu, salīdzinājusi visu kaimiņu bagātību ar mūsu nabadzību, sāc sev pārmest, domādama: «Kaut jel būtu labāk apdomājusies un bagāto Slaucēju ņēmusi! Kas man tagad kaitētu, dzīvotu kā lielmāte!...» Šorīt pat: vai tu liktu tauku putru pie lūpām, vai ēstu basu maizi? Vai tev pašai savu roku trauki būtu jāuzliek uz galda un atkal jānokopj? Vai sēdētu istabā, kurā jābīstas, ka sijas neuzkrīt virsū un nenosit? Ni jau. Bet nu tev viss tas jādara... Redz, ko esi iemantojusi, nabago Silabriedi precēdama!»

«Ir jau slikti,» Anna apgalvoja jocīgi bēdīgā balsī, «ir jau slikti, tāpat kā tev. Saki, kas tev tagad nekaitētu gozēties uz Bebriņietes naudas maisiem, kad būtu viņas gribu izpildījis un tai iegājis par iegātni!»

«Kaitēt jau nu nekas gan nekaitētu, bet ko bij darīt, ka tu man labāk patiki nekā viņa ar visiem saviem naudas maisiem.»

«Tas pats liktens, kas man bij ar kaimiņu Slaucēju! Ū, es pie tāda būtu gājusi! Mēs jau ne druskas nesaderētum kopā. Kad viņš, mani tikai uzrunādams vien, nevarēja gluži atmest savas augstprātīgās izturēšanās, kas būtu noticis, kad būtu palikusi viņa sieva! Nudien tāda savā laikā neesmu redzējusi, kāds viņš. Tikai raibās astes vien vēl pakaļā trūkst... Saki tak, - kur viņš iemācījies šļupstiski runāt? Vai tā runā tie, kas pieskaitās pie smalkiem ļaudīm?»

«Laikam. Tie, kas tuvāk pazīst mūsu baronu, saka, Slaucējs mēģinot tāpat runāt un izturēties kā barons.»

«Jā, jā. Slaucējam, kā koku tirgotājam, daudz darīšanu ar baronu, tad jau brangi viņā var noklausīties un noskatīties un tā līdz ar lielu peļņu pārnest mājā arī smalkas ierašas. Bet šaubos, vai viņš ar visām savām smalkajām ierašām darīs laimīgu savu jauno sievu. Viņš neizskatās pēc tāda, kas prastu vai gribētu kādu cilvēku darīt laimīgu. Nē, neticu, ka tas pāris dzīvos laimīgi.»

«Nu, un vai tu domā, ka mēs dzīvosim laimīgi?...» Vīrs skatījās nopietni sievas acīs.

«Kādēļ mēs nedzīvosim? Mūs savedusi kopā tīra mīlestība vien, mūsu laulība dibināta uz labiem pamatiem it kā tā māja, no kuras rakstos lasāms. Slaucēja laulībai turpretī nav nekāda pamata, un tu zini, mīļais, kas ar to namu notika, kas uz smiltīm bij dibināts: kad vētra un ūdeņi nāca, tad viņš sagāzās.»

Vīrs nopūtās.

«Slaucēja laulībai ļaužu acīs ir labāks pamats par mūsu,» tas sacīja. «Viņš ir bagāts. Caur Lapiņu Ilzes apprecēšanu viņš paliek vēl bagātāks. Četras govis, zirgs ar visu aizjūgu un divi tūkstoši skaidrā naudā - tas it brangs pūrs, labs pamata akmens laulībai... Mēs turpretim esam tukši, un man bail, ka pie mums nepiepildās vārdi: kur bads pa durvīm iekšā, tur mīlestība pa logu ārā!»

«Jānīt, Jānīt, kas tā par runu!... Nelaidīsim bada pa durvīm iekšā. Raugies, vai šitās četras rokas, ņipras un spēcīgas, viņa nevarēs atgaiņāt. Tur nav ko bīties!»

«Ir gan ko bīties. Kāju viņš jau ir iespēris mūsu istabā mums ir parādi...»

«Tikai divi simti, vīriņ. Simts uz katra, tas nava daudz.»

«Trīs simti, Anniņ. Tu aizmirsti simts rubļu, kas man jādod māsai kā viņas daļa. Trīs simti, trīs simti - tas liels parāds priekš tik maza gruntnieciņa, kāds es.»

«Bet tomēr netik liels, ka nevarētu cerēt to drīzā laikā ar Dieva palīgu nolīdzināt,» Anna atbildēja. «Redzēsi, vīriņ, cik taupīga saimniece es būšu. Tu tīri nobrīnosies. Lai tikai izved vien tavu māsu, vai tu domā, ka tās vietā vairs meitu ņemšu! Iztiksim mēs divas vien: tava māte un es. Jā, jā, nesmīni vis, man ir spēks kaulos. Gan redzēsi, mūsu manta augs kā mauriņš pēc pavasara lietus!»

«No tavas mutes Dieva ausī, sirsniņ,» Jānis sacīja un spieda sievas roku. «Neesi jau nu tāda snaudule, kā to no mūsu kaimiņienes saka. Tevi dzirdot tik droši savas cerības izrunājam, man paliek daudz vieglāk ap sirdi jo, taisnību sakot, parāds mani smagāk spiež, nekā to, līdz šim esmu rādījis.»

«Bet kāpēc? Vai citiem nava daudz vairāk parādu par mums, un tie par viņu deldēšanu nemaz tik ļoti nebēdājas. Nesūrojies tu arī.»

«Parāds nav brālis.»

«Nav, nav, bet Dievs savēju arī neatstāj.»

«Taisnība, Anniņ. Bet tu nezini, ko viņš ar mums nodomājis!»

«Kas to lai zina,» Anna sacīja pieceldamās un nevilšus nopūzdamās, «cerēsim visu labu.»

Viņa salika ēdamos traukus, iznesa tos saimes istabā, ienāca, salocīja galdautiņu un nosēdās tad krāsns tuvumā, sākdama naigi vērpt vilnu.

Jaunais vīrs turpretī bij atritinājis kaņepāju sauju un vija kādu pineklu.

Ārā pa tam vējš nebij mitējies, bet gaudoja ar tādu pašu sparu, kā sacīts, tikai viņš tagad bij grozījies un nāca no citas puses: taišņi no Lejas Spijēniem...

II

Ko Anna tik noteikti Jāņam bij pareģojusi, proti, ka šo manta augšot kā mauriņš pēc pavasara lietus, tas tik ātri vis negribēja piepildīties. Anna gan bij ļoti apķērīga, taupīga saimniece, Jānis prātīgs, gādīgs saimnieks, bet ko tas viss līdzēja, vieta bij maza un gadi ne visai ienesīgi. Tātad gads pēc gada aizritēja, un parāds palika nemazināts. Dažu rudeni, dažu pavasari Silabriedis pat teica Dievu, kad ar muižu nepalika parādā.

Ar mājas kopšanu un labošanu arī stāvēja diezgan vāji. Šur tur cauros jumtus aizdakstīt - to Silabriedis iespēja un uzcītīgi arī izdarīja, bet celt jaunas ēkas - to viņš nespēja, un tomēr jaunu ēku ļoti vajadzēja. Cik veca un bailīga dzīvojamā ēka, par piemēru, neizskatījās! Pakaļā siena bij stipri izvēlusies uz āru, priekšā zem siju galiem bij paliktas stutes, un sienu baļķes, cik ķirpju izgrauztas, satrupējušas tās nebij!... Bet ne tikai ēkas vien prasīja labojošas rokas. Arī Kalna Spijēnu laukiem tā bija vajadzīga, it īpaši vienai pļavai uz Lejas Spijēnu robežas. Šī pļava bij diezgan liela, pa daļai ciņaina, pa daļai purvīgsnēja. Uz cinīm auga brūkleņu un melneņu mētras un sūna, purviņos dzelzszāle, ko lopi nebūt necienī. Otrpus robežai bij Lejas Spijēnam pļava. Agrāk tā nebij no Silabrieža pļavas ne par matu izšķīrusies - bet tagad! Kas tur tagad auga par tauku, brangu zāli!... Slaucējs bij licis norakt cinis, pļavu nogrāvot un mākslīgi nomēslot. Viņš varbūt par visu to bij izdevis kādus simts rubļus vai vairāk, bet to tiesu zemes gabals tagad atkal vismazāk divi tik bij vērts nekā agrāk...

«Ak naudiņa, naudiņa, kur tu kavējies, ka nenāc man palīgā!» Silabriedis nopūtās, acis pārlaidis pār savu nupat aprakstīto pļavas gabalu, un nolaidās slābans blakus vasaras puišam krūmmalē zemē.

Abi bij kasuši sienu un taisījās tagad ēst launagu.

«Jā - kad mums būtu tā naudiņa, kas gul jūras dibenā, tad mums tagad vis nevajadzētu karstā saulē liet sviedru,» puisis runāja, sarkano ģīmi baltajā krekla piedurknē noslaucīdams, «tad mēs vis nepirktum Rīgas pils, bet dzīvotum zaļi!»

«Ak nē, zaļas dzīves nemaz nevēlos. Kad man tik daudz naudas būtu, ka varētu šito pļavu uzlabot, tad man pietiktu. Skaties: vai nav jāraud, kad manu pļavu salīdzina ar Slaucēju? Tur ir zāle kā mežs, še tikai tāda, kas tikko krīt pār izkapti un neatlīdzina pie viņas savākšanas patērētā laika!... Un kas tur vainīgs? Naudas trūkums.»

«Ko lai dara,» puisis atteica, «vajadzēt jau nu vajadzēja gan šitās pļavas uzlabot, par skādi nebūtu.»

Viņi sāka ēst. Bet, maz kumosu baudījis, saimnieks savāza nazi, novirzījās drusku tālāk no puiša nost un sāka pīpēt. Viņš bij saīdzis, viņam trūka citkārt jautrā prāta. Nepatīkamas domas tam jaucās pa galvu. «Es netieku un netieku uz priekšu,» viņš sevī ņurdēja, «lai cīnos kā gribēdams. Cik lēnām sakrājas viens rublis, un cik ātri tas nav izdots! Cik daudz rubļu man vēl nevajadzēs, kamēr ar visiem parādu devējiem būšu līdzīgs, kamēr tas, ko krāju, man un ne svešiem ļaudīm piederēs!...»

Viņa acis atkal klīda pār neauglīgo pļavu, un ilgi viņš tur, domās nogrimis, sēdēja. Pēdīgi viņš piecēlās. «Tukšas vēlēšanās, vēlēšanās pēc naudas!» viņš domāja, pīpi iebāzdams kabatā. «Ar tām nekā nepanākšu. Bet ar pļavu lūkošu tikt ir bez naudas galā. Norakšu pats cinis, izrakšu pats grāvus. Jāstrādā tikai vairāk nekā līdz šim: jāguļ mazāk dienvidus, jāiesāk rītos agrāk, jānobeidz vakaros vēlāk. Ik gadus uzlabošu vienu gabalu un trīs četros gados darbs būs pabeigts.»

Viņš paņēma grābekli un piebiedrojās puisim, kas viens pats gandrīz gabanu jau bij salicis. Drīzi arī atnāca no mājas Anna, ko kāda vajadzība turp bij aizvedusi, un visi trīs kasa uzcītīgi, līdz saule norietēja.

Mieru apmetušiem, puisis saņēma abus zirgus, kas nokastā pļavā ganījās, un aizveda tos uz māju. Lēnām viņam sekoja saimnieks ar saimnieci.

«Kas tev kait, Jāni?» Anna vaicāja, kad abi gabaliņu klusēdami bij soļojuši uz priekšu. «Tu šodien nemaz neesi tāds kā citad. Tev ir kas uz sirds.»

«Nu kas tad? Man nekas nav uz sirds!» vīrs pastrupi atteica.

«Redzi, no tavas atbildes noģiedu, ka tev ir kas uz sirds. Vai tu man, savai sievai, to gribi slēpt?»

«Kas tur nu ko slēpt - tu jau pati redzi: mums neiet tā, kā gribam un domājam.»

«Pacieties...»

«Pacieties, pacieties!... To vārdu tu nu man jau septiņus gadus skandini priekšā, cik ilgi tad vēl lai uz labākiem laikiem gaidu! Vai šo septiņu gadu laikā mūsu parādam jau nevajadzēja būt nolīdzinātam! Jā!... Un vai tas noticis? Nē. Un es tak neesmu neviena graša nevietā izdevis! Kad māte slimoja, tad taču bij mans pienākums vest dakteri un pirkt viņai zāles, bērniem nevaram likt ciest bada, māsai pūra daļa bij jāizmaksā, saimniecība arī prasa vairāk izdošanu, lielāka palikusi, - tā, lūk, nevari tikt pie naudas; ja gribi, mirsti!»

«Nesirdies,» Anna mierināja un satvēra vīra cieto roku. «ar laiku ies labāk.»

«Ar laiku ies labāk... pacieties... cerēsim visu labu...» Jānim plūda rūgti vārdi pār lūpām. «Ak tu debešķīga pacietība! Ann, vai tad tev nekad neapskrien sirds, redzot mūsu kaimiņa laimi?... Tam izaug rudzi, tam mieži, tam nododas lini, tam laime koku pirkšanā un pārdošanā, tam laime loterijā... Un mums? Nekur... Nudie, vārdiem taisnība: kam ir, tam tiks dots, un, kam nav, no tā tiks ņemts!»

«Jāni!... Vai mums netiek dots, kad strādājam! Negrēko!»

«Jā, kad strādājam, kad sūri, grūti - kad vergiem līdzīgi strādājam!»

«Es to daru labprāt. Sviedros vaigā mums būs ēst maizi.»

«Bet vai lai tas nemūžam nemitējas? Vai lai mums nekad nenāk atpūšanās brīdis?»

«Jānīt,» Anna runāja laipnā pārmešanā un spieda diktāki vīra roku, «reiz tu bijājies, ka es nožēlošot, ka neesot palikusi par Lejas Spijēnieti, un ko tu pats tagad dari? Vīriņ, vai tu nožēlo, ka esi apņēmis nabagu meitu par sievu?»

«Nē, nē, nē!» Jānis ātri, gandrīz pikti atteica. «Ann, kā tu tā vari jautāt!»

Klusēdami abi soļoja tāļāk. Drīzi parādījās mājas. Zili dūmi kāpa iz dzīvojamās ēkas skursteņa stāvu uz augšu, bezdelīgas un čurkstes lidoja ap viņas nosūnojušo jumtu, un mazajos logos atspīdēja vāji vakara blāzmas sārtums.

Grābekļus nolikuši, Jānis un Anna iegāja istabā. Priecīgi tiem tecēja pretī Lienīte un Jurītis, viņu bērni. Puisēnu, mazāko, paņēmis klēpī, meiteni pie rokas, tēvs iegāja saimniekistabiņā. Kamēr bērni savām gaišajām balstiņām šo to jautāja un stāstīja, vecā Jāņa māte ienesa vakariņas. Kādiem jokojoši laipniem vārdiem bērnus uzaicinājusi baudīt putru, tā atkal izgāja. Viņa ēda saimes istabā kopā ar puisi. Tas nenotika tādēļ, ka dēls savu māti varbūt būtu atstūmis, tā viņš nedarīja, bet aiz telpas trūkuma. Istabiņa bij ļoti maza, un galdiņš arī bij mazs. Reizēm jau arī visi kopā ēda saimes istabā.

Nerimstoši tērzēdami, bērni naigi palīdzēja tukšot bļodu. Viņu žirgtās acis kā dimanti zibēja patumsā. Jautri tēvs viņos nolūkojās, saīgums iz viņa vaibstiem bij izzudis. Paēdis viņš izpildīja Jurīša gribu un učāja to uz kājas, un ļāva pēc tam viņam uz sava ceļagala jāt. Visu dzīves grūtumu, visu nogurumu viņš bij aizmirsis savu bērnu klātbūtnē.

Klusā priekā Anna to redzēja. Rokas salikusi klēpī, laimīgiem smaidiem pārklātu ģīmi viņa skatījās vīrā. Nevilšus šis pacēla acis no Jurīša, un viņu skatieni sastapās. Jānis nosarka. Viņš saprata, ko Annas vaibsti izteica. Jurīti nolaidis zemē, viņš piegāja pie sievas un satvēra tās rokas.

«Anniņ,» viņš sacīja aizkustināts, «mēs ar visu trūkumu tomēr esam laimīgi!»

«Vai tu to atzīsti?» Anna čukstēja. «Paldies Dievam! Esam veseli, bērni arīdzan spirgti, un bada taču vēl neesam cietuši.»

«Tev taisnība,» Jānis atteica, «tu esi pieticīgāka par mani.»

«Lūko tu arī būt pieticīgs. Īstā laime ir pieticība.»

«Lūkošu, lūkošu...»

Viņš apklusa, jo piepeši suns ārā sāka riet. Bērni iztecēja ziņkārīgi saimes istabā. Anna skatījās pa logu sētā.

Pēc brītiņa ienāca Jāņa māte istabiņā.

«Man pirmīt aizmirsās tev, dēls, pasacīt, ka šodien pēc pusdienas vecais Grobiņš še bija. Nu viņš atkal nāk šurp,» viņa sacīja.

«Grobiņš!» Jānis pietrūcies iesaucās. «Ko tad tas tik vēlu vakarā no mums gribēs!»

Vecs zemnieks ienāca istabiņā. Labvakaru padevis, tas nosēdās Annas pasniegtā krēslā.

«Neesmu jau tāli nācis,» viņš sacīja.

«Bet, kā mēs nupat dzirdam, tad tu jau otru reizi šodien mērījis ceļu no jūsu mājām līdz šejienei, tas priekš vecām kājām diezgan,» Anna runāja. «Žēl, ka tu pirmiņ nedz Jāņa, nedz manis neesi atradis mājā.»

«Kas nu par to, meit, siena laikā jau tā iet,» vecais teica, lēnām rokas berzēdams. «Nebūtu arī otru reizi nācis, kad nebūtu tik liela vajadzība.»

Silabriedim nu krita vaicāt, kāda vajadzība tad viņu atvedusi šurp, bet viņš nesacīja nekā. It kā sažņaugtu rīkli viņš stāvēja, pie durvju stenderes piespiedies, un gaidīja veco izrunājam savas vēlēšanās.

Brīdi visiem klusējušiem, Grobiņš atkal iesāka runāt. Viņš vaicāja, vai kaimiņi arī zinot, ka šā meita esot brūte. Ekur tas Rozenberģis, kas trīs gadus atpakaļ no Sniķeriem esot aizgājis uz Jeisku, tagad esot atnācis uz Vidzemi sievu ņemt. Esot uzskatījis šā Ievu, un Ieva arī labprāt esot gājēja. Tātad izgadoties gluži nevaļas laikā gluži negaidītas kāzas. Kāzu gan nekādu lielu nebūšot, meita negribot, sakot, lai dodot labāk to tiesu lielāku pūru. Gudrāki tas jau nu arī esot šinīs neizdevīgos gados. Bet, tā kā nu šis, tēvs, naudas nekur citur tagad nevarot raut - izmeklējies diezgan esot, - tad lūdzot kaimiņu, lai atdodot tos divsimts rubļus, ko šis Jāņa tēvam priekš mājas iepirkšanas aizdevis... Rozenbergis vēl ciemošoties divas nedēļas šai vidū, tātad Silabriedim atliekot laika sadabūt naudu veselas divi nedēļas...

Silabriedis stāvēja kā sālsstabā pārvērsts. Ko viņš bij sagaidījis to viņš bij dzirdējis. Parāds tika atpakaļ prasīts, parāds, kas no tēva bij mantots un kura Jānis no četri simtiem bij pamazinājis uz divi. Šie divi simti Jāņam tagad bij jāatdod, taišņi tagad, kur klēts tukša un druva vēl zaļa...

Pēdīgi Jānis saņēmās. «Grobiņa tēv, vai tu domā, ka tava nauda nestāv droši?» viņš jautāja.

«Ko nu, dēls, par drošību drošības dēļ nav ko runāt. bet tu jau dzirdi ka man naudas vajaga.»

«Bet kur lai tik daudz naudas uz tik ātru roku ņemu?»

Grobiņš raustīja plecus.

«Tā tava darīšana. Sūroties tu nevari, ka diezgan ilgi naudas neesmu gaidījis. Apdomā vien.»

«Ir jau tiesa, bet kur naudu lai raunu?»

«Gan dabūsi. Tik godīgam cilvēkam kā tev gan gadīsies aizdevēji. Pieklauvē pie sava tuvākā kaimiņa, pie Lejas Spijēna durvīm. Tas naudu aizdod...»

Silabriedis sarāvās.

«Vai tu pats nevarētu no viņa aizņemties?» viņš sacīja.

Vecais nosmīnēja.

«Nē, dēls, to nedarīšu. Tev pašam jāatzīst, ka būtu greizi no otra aizņemties, kamēr pašam parādnieki.»

Silabriedis cieta acumirkli klusu.

«Došu tev vienu procentu vairāk bet atstāj man to naudu vēl vienu gadu,» viņš pēdīgi lūdzās.

«Vai tu mani turi par augļotāju!» Grobiņš puslīdzi pikti iesaucās un piecēlās. «Kad uz augstu procentu ņemšanu būtu izgājis, tad šās dienas vis nebūtu gaidījis!... Ceru droši, ka pēc noteiktā laika dabūšu savu naudu.»

Vēl kādus vārdus ar Annu mainījis, kura visu laiku kā mēma bija stāvējusi, vecais atvadījās un aizgāja.

«Tas bezsirdis!» Jānis iesaucās un atkrita kādā krēslā. «Viņš nodomājis mūs iegrūst nelaimē. Un šo cilvēku visi sauc par goda vīru. Ekur goda vīrs!»

«Viņš tas patiesi ir,» Anna sacīja, piegājusi pie vīra un tad uzlikdama roku uz pleca. «Tu pats to esi teicis un atkal teiksi, kad tavas dusmas būs pārgājušas. Nav pareizi dusmoties. Viņa nauda tik ilgi pie mums stāvējusi, ka nedrīkstam piktoties, ka mums tā tik ātrā vīzē jāatdod. Mēs arī būtum nepateicīgi, ja nelūkotum noteiktā laikā naudu atdod, jo esmu pārliecināta, ka tikai patiesa vajadzība viņu spiež no mums to atprasīt... Ir jau arī gluži pareizi, ko viņš teica: tik godīgam cilvēkam kā tev nenāksies grūti naudu citur kur aizņemties, parāds arī, salīdzinot ar mūsu mājas vērtību, nav liels.»

Jānis atzina, ka Annai taisnība, un apmierinājās.

«Vai tu gribi, lai uz Slaucēju eju?» viņš jautāja.

«Nē, nē,» Anna ātri un dedzīgi atbildēja. «To negribu. Man Slaucējs tā nāk priekšā kā kāds zirneklis, kas tīklā tup un mušas gaida. Slaucējs netura arī uz mums laba prāta. No tā laika, kur viņu atraidīju un tu mani paņēmi, viņš mūsu naidnieks. Vai viņš nāca uz mūsu bērnu kristībām vai mūs ielūdza uz sava dēla? Un viņa jaunākais darbs - tas arī neliecina no draudzīga prāta uz mums: šķīris mūsu dārzus caur dēļu sētu! Gandrīzi lūk, mūsu bērni ar šā Ernestu satiekas un sadraudzējas!... Nē, nē, uz to cilvēku gan neej.»

«Taisnību sakot, man viņš arī nepatīk, bet no kā tad lai to naudu aizņemos?»

«Aizbrauksi rītā uz Antēna krusttēvu. Ja vien viņš varēs, tas tevis tukšā nelaidīs projām.»

Nākošā rītā agri Silabriedis aizbrauca uz Antēniem, bet atbrauca ap pusdienas laiku bez kapeikas mājā. Antēns bij uz to svētāko nodievojies, ka esot no naudas tukšs «kā izšauta plinte».

Aprunājies ar Annu, Jānis aizbrauca uz citurieni. Bet arī veltīgi. Divas dienas pie tuvīniem un tālīniem radiem un draugiem bez sekmēm noklamstījies, viņš grūtu sirdi vakarā nokļuva mājā.

«Nu gan vairs nekurp nebraukšu,» viņš sacīja uz Annu, kad par saviem nepanākumiem bij nostāstījis, «iešu uz Slaucēju, lai sviežas kā sviezdamies.»

Anna nopūtās. «Ej arī, - īsti ņemot, ko tak viņš mums var padarīt, kad tam kārtīgi procentus maksājam.»

Silabriedis otrā rītā ap brokasta laiku aizgāja uz Lejas Spijēniem.

Nebija tālu ko iet, tikai no kalna lejā. Daždažādu brangu saimniecības ēku virknes vidū pacēlās Slaucēja dzīvoklis. Tas bija gluži citāds nekā Silabrieža - pils pret būdu! Ēkas sienas bij akmeņu mūra, logi lielām rūtīm un eļļas krāsu krāsotiem rāmjiem, katram logam divi glīti slēģi. Saimnieku galā jeb, labāk sakot, «kungu» galā atradās maza veranda, tās priekšā jauki uzkopts puķu dārzs. Tālāk bij redzams liels augļu koku dārzs.

Tagadējais Lejas Spijēnu īpašnieks iesākumā bij bijis pliks puika. Stāstīja, ka viņa vecāki to gribējuši likt izmācīt par skroderi. Bet Slaucējam šis amats nepaticis, viņš iestājies kādā muižā par puisi un palicis tur pēdīgi par strožu. Šai vietā viņš nu bij rīkojies tik apdomīgi un gudri, ka pēc kādiem pieciem sešiem gadiem varēja iepirkt mazu māju. To ar krietnu peļņu pārdevis, viņš iepirka Lejas Spijēnus par ļoti lētu cenu. Zem Slaucēja vadības nolaistā māja acīm redzot gāja uz priekšu; drīzi Slaucēja lauki un pļavas bij labākie visā apgabalā. Viņa saimniekošana bij priekšzīmīga uzcītības un kārtības ziņā. Cik brangi nobarotas govis stāvēja viņa kūtīs, cik apaļi, spīdoši zirgi viņa stallī! Ūdens pile tiem nestāvēja uz muguras! Un cik tīrs viss bija! Sētā nekas negulēja aplam nosviests, tur neredzēja ne skaidas gabaliņa, ne mēsla galiņa. Uz katru ēku veda celiņš, glīti ar bruģi nokaisīts...

Blakus zemkopībai Slaucējs arī vēl nodarbojās ar mežu un koku tirgošanu, nodevās arī - lai gan reti - ar naudas veikaliem un nekaunējās ņemt desmit, divpadsmit un pat vairāk rubļu no simta. -

Ar savādām nepatīkamām jūtām, kuru viņš nevarēja un nevarēja nospiest, Silabriedis uzkāpa tiem divi pakāpieniem, kas veda Slaucēja «kontorā». Proti, ar šādu lepnu vārdu viņš bij kristījis vienu no savām istabām. Pie durvīm stāvēja pēc pilsētas ierašas šilts, kurā vienkāršiem druku burtiem bij iegravēts vārds «P ē t e r S l a u c e i».

Bez pieklauvēšanas Silabriedis atvēra durvis un iegāja istabā. Slaucējs bij mājā. Tas sēdēja pītā atzveltnes krēslā un lasīja kādu avīzi. Viņa bārdas apaugušais ģīmis izrādīja cietību, gudrību un augstprātību. Pats viņš likās būt vidēja auguma, krietnu vēderu, kas liecināja, ka Slaucējs grūtu darbu nestrādāja.

Ienācējs sveicināja pazemīgi, un Slaucējs kaut ko atņurdēja pretī, ko Silabriedis nesaprata, un rādīja uz krēslu, lai sēstoties.

Viesis apsēdās. Divas trīs minūtes Slaucējs vēl turpināja lasīšanu, it kā kad tas vienumēr vēl viens pats būtu bijis istabā. Silabriedim pa šo laiku ienāca atmiņā, kā Anna Slaucēju bij nosaukusi, un viņš pie sevis noņurdēja: «Pāvs!...»

Pēdīgi Slaucējs avīzi lēnām salocīja un nolika. Tad tikpat lēnām izvilka iz kabatas sudraba cigāru etviju un izņēma iz tās cigāru. Etviju atstādams sev priekšā uz galda, viņš aizdedzināja cigāru. Pāris reizēm kuplus dūmus izlaidis gaisā, viņš pēdīgi sāka runāt.

«Ā,» viņš vienaldzīgi teica, «kaimiņš arī reiz manā mājā!... Brīnums.»

«Jūs - tu - tu jau arī nekad nerādies manā sētā,» Silabriedis, no tik aukstas saņemšanas sajucis, stomījās.

Slaucējs savilka pieri krunkās. Viņam nepatika, ka Silabriedis to pa vecam ieradumam sauca par «tu».

«Nav vaļas. Man nav tādas vaļas kā citiem, kam mazākas saimniecības. Tie var šur tur apkārt dauzīties - es tādu prieku nespēju baudīt.»

Tas bija cirtiens par draudzīgo vārdiņu «tu». Silabriedis nosarka līdz ausīm.

«Braukāšanas nedara ik reizes prieku,» viņš atbildēja, cepuri abām rokām briesmīgi burzīdams.

«Kā to lietu uzskata, kā to uzskata,» Slaucējs runāja un tad uzsauca blakus istabā vedošās durvis atdarošai meitai: «Kas ir?»

«Madāma jūs lūdz uz sevi,» meita sacīja.

«Saki, ka man nav vaļas.»

Meita pazuda.

«Tava sieva vēl arvienu slimo?» Silabriedis jautāja.

«Slimo ar Dieva palīgu. Slimo ar vienu iestiepienu. Guļ gultā un nevar paiet. Bet citādi tai, paldies Dievam, klājas labi...» Slaucējs runāja ar tik saprotamu zobošanos, ka Silabriedim pārskrēja salts pār kauliem. Viņš gan bij dzirdējis citus jokojamies par Slaucēja sievas dīvaino slimību, ka tā cits nekas neesot kā bezgalīgs, neizprotams slinkums, bet no viņas pašas vīra mutes viņas nicināšanu dzirdēt - tā Silabriedis nebij sagaidījis. Kur tas notika, cik lielai plaisai tur nevajadzēja būt starp vīru un sievu!...

«Jā, ko lai dara, visādas slimības cilvēkam uzkrīt, dažam šāda, dažam tāda,» Silabriedis runāja, nezinādams cita nekā ko teikt, «tad jau nu tava sieva laikam nemaz neiet saimniecībā un visas saimnieces darīšanas guļ tavās rokās?»

«Nejautā nu pēc tā, ko tu gandrīz labāki zini par mani!» Slaucējs rupji iesaucās. «Stāsti labāk, - kāda vajadzība tevi pie manis atvedusi?»

Viesis nobālēja. Kad Slaucējs šitā ar viņu runāja, tad uz naudas dabūšanu nebij ko cerēt. Bet mēģināt aizņemties taču vajadzēja.

«Nācu ar vienu lūgumu pie tevis.»

«Tā! Ar kādu tad?»

«Gribēju naudas...»

Slaucējs iesmējās.

«Taisnību sakot, tu neesi pelnījis, ka tev aizdodu,» viņš runāja. «Papriekšu tu izbraukā ellu ellēs un tad vien vēl nāc uz mani.»

«Kā - kā tu to zini?» Silabriedis sabijies jautāja.

«Ha, ha, ha, ha! Muļķis tas, kas to vien zina, kas viņa sētā notiek! Kāpēc tad nenāci tūlīt uz mani?»

«Es - es - man - - domāju, ka tu nedosi,» Silabriedis meloja.

«Labi, labi,» Slaucējs sacīja, laipns palikdams, «cik tad tev vajaga?»

«Divu simtu,» Silabriedis nedroši teica.

«Dabūsi tos.»

Silabriedis bij pārsteigts. Slaucējs viņam aizdeva naudu bez kādas apdomāšanās. «Cik lielus procentus tu gribēsi?» viņš vaicāja.

«Tev jādod septiņi par gadu.»

«Septiņi! Tas par daudz!» Silabriedis iesaucās. «Pa ieradumam taču maksā tikai piecus, ja daudz, sešus!»

«Manis dēļ dod arī sešus.»

«Laid par pieciem!»

«Ne par grasi mazāk par sešiem. Tie ļoti zemi procenti.»

Brīdi apdomājies, Silabriedis bija ar mieru. Priecādamies, ka uz tik ātru roku vaļā no raizēm, kur ņemt naudu, viņš Slaucējam izsacīja daudzkārtīgas pateicības.

«Ne par ko, ne par ko, Silabriedi!... Bet ko vēl gribēju sacīt: mums noraksta vajaga, no pagasta tiesas apstiprinātas parādu zīmes... Bez zīmes ne kapeikas neaizdodu nevienam - un lai tas būtu vai mans brālis!»

«Kārtības vajaga,» Silabriedis atteica, «lai notiek pēc tavas gribas!»

«Jā... Zīmes izrakstīšana var notikt katru dienu. Man tik daudz naudas katrā acumirklī pie rokas. Skaties še!...» Un Slaucējs piegāja pie skapja, izņēma iz tā paciņu simtrubļu gabalu, pasvārstīja to lielīgi rokā un atmeta to atkal it kā kaut ko nevērtīgu skapī atpakaļ.

Daudz vieglāku sirdi, nekā viņš bij atnācis, Silabriedis aizgāja no Slaucēja. Mājā pārnācis, viņš Annai izstāstīja cik labi tam kaimiņos izgājis.

Pie sava «kontora» loga stāvēja Slaucējs un skatījās naidu pilniem skatieniem Kalna Spijēnos...

III

Rudenis bij atnācis. Balta sarma apklāja zemi, salti vēji pūta. Tumši, sniega pilni mākoņi rēgojās pa apvārsnes malām, šad un, tad arī jau nokrita kāda sniega pērsla zemē.

Silabriedis strādāja pļavas gabalā, kuru tas bij apņēmies uzlabot. Ar kapli un lāpstu viņš noārdīja cinis un nelīdzenumus un piebēra ar šādi sadabūtām zemēm purvainos iedobumus. Viņš strādāja tik uzcītīgi, ka, neskatoties uz visu auksto laiku, no viņa pieres tecēja sviedri, reti kad viņš uz mazu brīdi apstājās atņemt elpu, pie tam acu gandrīzi nemaz no darba nenovērsdams.

Tā viņš arī nemaz neredzēja, ka tam, pār Lejas Spijēnu pļavu nākdams, tuvojās kāds vīrieša tēls. Tikai kad šis jau gluži tuvu bij pienācis klāt, Silabriedis nejauši pacēla acis un ieraudzīja to.

Pienācējs bij Slaucējs.

«Jānāk tak reiz apskatīties, ko mans kaimiņš šeit dara,» viņš sacīja, dievpalīgu padevis, «redzu tevi uz šās vietas jau vairāk nekā nedēļu lokāmies... Ā, tu gribi savu pļavu uzlabot... Teicams nolūks, tam jau sen vajadzēja notikt... Bet, kā man šķiet, tad tu par daudz lēni eji uz priekšu, redzams, tev darba pūķa vis nava mājā...»

«Nē,» Silabriedis atbildēja, lāpstu iedurdams zemē un uz tās smagi atspiezdamies, «tā man nav. Rīgā veči izmiruši, kas tos pārdeva. Bet ceru ir bez pūķa palīdzības tikt galā.»

«Ies grūti, vilksies ilgi.»

«Ko lai dara! Kam nav naziņ, ēd ar nadziņ, - kam nav naudas, ko algot algādžus, tam jāstrādā pašam. Bet taisnība jau nu ir, darbs ilgi vilksies, vairāk gadu.»

Slaucējs purināja galvu un cieta brītiņu klusu. Tad sacīja: «Ar simtu, ja daudz, ar simts divdesmit rubļiem pļavu varētu brangi uzlabot.»

«Jā, bet kas tos man dos! Man jau naudas pūķa arī nava...» SiIabriedis pasmīnēja.

«Nu, tas jau nav vienīgais naudas avots, citi ar to arī var izlīdzēt - par piemēru es!»

«Tu?» Silabriedis izrunāja šo vārdu ļoti pārsteigts.

«Es. - Vai tu par to brīnies?»

«Nē, nē, par to gan ne, bet par to, ka tu man - es vismazāk to tā saprotu, ka tu man gribētu izlīdzēt - -»

«Gluži pareizi. Kad tev divi simti varēju aizdot. tad trešo arī varēšu... Ko domā?» Glūnoši skatieni iz Slaucēja acīm pavadīja šo jautājumu.

Silabriedis nosarka. «Ko domāju?» viņš atkārtoja un nemierīgi badīja ar lāpstu zemi.

«Ņemsi?»

Silabriedis cieta brītiņu klusu.

«Nē,» viņš pēdīgi cieti atteica, «neņemšu.»

Slaucēja ģīmis maģenīt saviebās.

«Manis dēļ ar, domāju tev kā kaimiņam palīdzēt,» viņš sacīja.

«Tavs piesolījums ir ļoti laipns,» Silabriedis it kā atvainodamies runāja, «es viņu arī ar prieku pieņemtu, bet mans apņēmumies ir tas - netaisīt vairāk parādu.»

«Kad šitāds apņēmumies tikai ik reizes būtu izvedams cauri, tad būtu labi. Tu jau no laika gala esi greizi rīkojies...»

«Kā tā?»

«Tev nevajadzēja sievas ņemt, kurai nekā nebija.»

«Bet es jau ar savu sievu dzīvoju saticīgi un laimīgi.»

Slaucējs savilka mēdoši muti. «To ticu... Nezināju, ka krunkas tavā ģīmī laimes mātes pirksts ievilcis... Tu laimīgs? Silabried, tad es arī esmu tāds!»

«Tu maldies,» Silabriedis runāja, «ja tu domā, ka tas, kas trūcīgos apstākļos dzīvo, nevarētu būt laimīgs. Laime neatkarājas, paldies Dievam, no ārīgiem apstākļiem vien. To neviens labāk nezina kā tu pats. Tu gan pie visas savas bagātības neesi laimīgs.»

«Jā,» Slaucējs, smagi atņemdams elpu, sacīja, «negribu liekuļot tā kā tu - neesmu laimīgs... Bet kas pie tā vainīgs? Kas tiklab pie tavas, kā pie manas nelaimes vainīgs? Neviens cits kā tu! Tu - tu!»

«Es?» Silabriedis no gluži tuvu viņam klāt pienākušā Slaucēja soli atkāpās atpakaļ.

Slaucējs pasmējās rūgti, mēdoši. «Viņam vēl brīnums!» tas sacīja. «Kas man nozaga Annas sirdi, ko, kas to darīja?... Atbildi tak!»

«Uz tādām pļāpām nav ko atbildēt,» Silabriedis saskaities atteica, «Anna tevis nemūžam nebūtu ņēmusi, ir kad viņa manis nekad nebūtu redzējusi, viņa to daudzreiz apgalvojusi.»

«Tā! Iestāsti to citiem, ne man!»

«Tici vai netici... Bet kas tev atkal tūlīt lika ņemt Lapiņu Ilzi? Tu tak gan zināji, ka tā, lai gan bagāta, tomēr arī ļoti lais-, tomēr priekš tevis nederēja. Vai tu negribēji ar to parādīt Annai, ka vari apprecēt pagasta visbagātāko meitu?»

Slaucējs kodīja lūpas, nekā neatbildēdams. «Lai nu paliek šitās lietas, atdarāms nekas vairs nava, runāsim no cita kā - vai ņemsi naudu?» viņš tad runāja.

«Sacīju jau tev -»

«Nu labi, tad klausies kādu citu priekšlikumu. Teiksim, pļavas pamatīga uzlabošana maksās pusotra simta rubļu. Simts piecdesmit rubļu dod par gadu deviņus rubļus procentu, kopā ar tiem procentiem, kas tev man jāmaksā, tas būtu divdesmit septiņi rubļi - ņem šo naudu kā nomas naudu un atlaid man šito pļavu.»

«Par tik lētu nomu?»

«Likšu pļavu nogrāvot, nomēslot, uzart un no jauna apsēt - visu par savu naudu. Tu man viņu izdosi uz sešiem gadiem -»

«Tad tu izdoto naudu ar augļiem būsi atdabūjis atpakaļ,» Silabriedis piemetināja, galvu purinādams.

«Nebūt ne.»

«Nē? Un vai tad tu gribi manis dēļ ko pamest?»

«Pamest arī nekā nepametīšu. Pēc mana aprēķina, tikšu tikai cauri.»

«Pārdomāšu to lietu,» Silabriedis sacīja.

«Priekšlikums ir labs.» Slaucējs turpināja. «Tev pašam nava kapitāla, ar ko pļavu tūlīt un pamatīgi uzlabot. Ko tu pats pie tās pastrādā, nav pietiekoši, un darbs turklāt vilksies par ilgi. Bet pēc sešiem gadiem tu dabūsi viņu tādu atpakaļ, kāda mana.»

«Piesolījums nav slikts,» Silabriedis domīgi runāja. «Bet, atklāti runājot, kas tevi uz to dzen?»

«Tu man neuztici,» Slaucējs runāja aizskārts. «Tu domā, ka tādēļ, ka vienas lietas dēļ uz tevi dusmojos un to tev bez liekuļošanas rādu, ka tādēļ pavisam ļaunu prātu uz tevi turu. Nē! Bet tu nemaldies, ja domā, ka ne laipnība pret tevi vien mani dzinusi šo priekšlikumu izrunāt. Esmu nodomājis uz nākamiem gadiem arī ar lopu tirgošanos nodarboties. Būs vajadzīgs daudz barības, un, tā kā mūsu pļavas saiet kopā, tad tava man ļoti būtu pa prātam.»

Silabriedim tur nekā nebij ko teikt pretī. Viņš sacījās par to lietu runāt ar savu sievu.

Bet Anna no pļavas iznomāšanas nekā negribēja dzirdēt. «Īsti ņemot, tu nemaz nedabū divdesmit septiņus rubļus nomas,» viņa sacīja, «bet tikai tik daudz, cik tev jāmaksā Slaucējam, un tas ir par maz.»

«Bet apdomā. sieviņ, cik maz siena mēs no tās pļavas, kāda viņa tagad ir, dabūjam. Liels, ja septiņas gubas. Slaucējs pirmajos gados nebūt nenopļaus no viņas par divpadsmit rubļiem siena.»

«Kad tu pārlabošanu tā turpināsi, kā iesācis, tad tev pļava drīzi arī vairāk ienesīs.»

«Un tomēr,» vīrs runāja, «kad visu brangi aprēķina, tad man iznāk peļņa. Kad naudu priekš pļavas uzlabošanas aizņemtos, tad man par to būtu jāmaksā procenti un pēdīgi, saprotams, nauda arī jāatdod. Slaucējs turpretī viņu man, jāsaka, dāvina, jo pēc nomu gadu notecēšanas dabūšu uz to labāko uzkoptu pļavu.»

«Gandrīz tā jau gan ir,» Anna atteica, brīdi domājusi.

«Bet kāpēc tad tu tai lietai esi pretī?»

«Neuztici Slaucējam. Viņš ir blēdīgs bezsirdis. Tev reiz jau sacīju, ka viņš man izliekas kā kāds zirneklis, kas tīklā sēd un gaida laupījuma. Sargies no Slaucēja tīkla.»

Jānis purināja galvu. «Tie ir aizspriedumi, mīļā,» viņš sacīja, «aizspriedumi, uz kuriem nevar likt nekāda svara. Kad Slaucējs būtu nodomājis mūs grūst nelaimē vai iegūt mūsu māju, tad viņš tik rupji pret mani vis neizturētos, kā viņš to mēdz. Viņš sev teiktu, ka viņa rupjība mani varētu atturēt viņam uzticēt, un tas būtu laipns pret mani.»

«Viņš ir tādēļ rupjš pret tevi, ka viņš tevi ienīst. Viņa ienaids reizēm pārspēj viņa gudrību un savaldīšanos, un tādos brīžos viņš izrunā, ko labāk būtu citā reizē paturējis pie sevis. Tādu izturēšanos tu sauc par atklātību. Sargies, tā ir viļoša atklātība... Bet dari, kā zini,» sieva pēc brītiņa pielika, «var jau arī būt, ka maldos.» -

Silabriedis noslēdza ar Slaucēju nomas kontraktu par pļavas uzlabošanu.

IV

Meža ābele, vai no tēvutēva rokām stādīta vai no nejauši Kalna Spijēnu istabas galā izaugusi, ziedēja un apbēra saviem balti sārtajiem ziediem apsūnējušo mājas jumtu. Bezdelīgas un čurkstes lidoja ap savām ligzdām un pildīja gaisu ar patīkamu čirkstēšanu. Zemnieks labprāt ieredz šos putniņus un Ļauj tiem savā pajumtē taisīt perēkļus - jo, kur bezdelīgas mīt, tur mītot laime. Viņš stingri skatās uz to, ka neviena ligzda no nežēlīgas rokas netiek izpostīta.

Bet kas tas bija? Bailīgi un arvienu bailīgāki bezdelīgas sāka lidot ap Kalna Spijēniem. Viena ligzda izkrita zemē iz pajumtes, otra, treša - visas, no Silabrieža paša rokas izgrūstas... Nelīdzēja nekāda žēlastība, vecā māja nevarēja vairs ilgāk stāvēt, tā bija jānojauc. Grūtu sirdi šo darbu saimnieks uzsāka ar bezdelīgu perēkļu izārdīšanu. Tad noplēsa veco jumtu, tad norāva spāres, griestus un beidzot izjauca izpuvušo baļķu sienas.

Arī ābele no šā postīšanas darba tika aizķerta. Daži skaisti zari, kas mājai bij bijuši par tuvu un kavēja strādāšanu, tika nocirsti. Gavilēdami Lienīte un Jurītis tos novilka pie malas un noplūca tiem jaukos ziedus... Par ko pieauguši skumst, par to daudzreiz bērni priecājas.

Sētā izskatījās visai neomulīgi. Še gulēja blāķis aptēstu baļķu, tur kaudze akmeņu, tur smilšu. Pa ūķu ūķiem bij sabāztas istabas lietas, gultas, galdi soli, krēsli. Klētī pie kāda vadža pulkstens bij piekārts. Bet, it kā kad tas pārkravāšanu būtu ņēmis par jaunu, viņš negāja, bet stāvēja. Klētspriekšā, uz kūziņas atspiedusies, kūkoja Jāņa māte un dienu no dienas domīgi skatījās namdara un mūrnieka rīkošanās...

Tā pagāja vasara. Vēsākam laikam iestājoties, jaunā māja tika gatava, un Silabrieži uzsāka tajā dzīvot. Kā Jānis to bija izdomājis, tā viņa tur stāvēja kalna galā: no glīti aptēstām baļķēm, ar brangu salmu jumtu, divi saimnieku istabām, ērtu saimes istabu un ķēķi zem mājas. Mājas glītumu pavairoja dārziņš istabas priekšā, apņemts nelieliem zedenīšiem, un ap māju apdēstīti kociņi.

Un tomēr nedz Jānis, nedz Anna jaunajā mājā jutās laimīgāki nekā vecajā. Jaunu māju celdami, tie arī bij uzņēmuši jaunas raizes. Vecā ēka, lai būdama kāda būdama, bij piederējusi pašiem, jaunā bij ar otra naudu uzbūvēta.

Slaucējs Silabriedim atkal bij izpalīdzējis, tam aizdodams naudu...

Kad nākošā pavasarī sniegs nokusa, koki salapoja un kaimiņa dārzā ābelēm balti ziedi bira, tad Kalna Spijēnu istabas galā vecā ābele vēl stāvēja tāpat kailiem zariem kā ziemā. Ievainotais koks bij nokaltis. Un atkal no siltajām zemēm pārnākušās bezdelīgas vairs netaisīja ligzdu jaunās mājas pajumtē, nepildīja sētas ar savu priecīgo čirkstēšanu, bet meklēja sev citur perēkļu vietas. Vai viņas ko paredzēja?

V

Gads pēc gada aiztecēja, Spijēniem nekādu ievērojamu pārgrozījumu neatnesdams, Silabriedis palika vecāks, Liene ar Juri izauga lieli, tāpat Slaucēju Ernests. Sēta, ko Lejas Spijēns bij uzcēlis, gan arvienu vēl pastāvēja, bet tā nekavēja viņa dēla satikšanos ar Silabrieža bērniem. Silabriedis, no apstākļiem spiests, bij nodevis Lieni pie Slaucēja dienestā. Atskatoties no Slaucēja sievas niknuma, Lienei gāja Lejas Spijēnos gluži labi, jo tai nebij jāķeras pie visiem darbiem, kas zemnieku mājas darāmi, bet tikai bij jāapdien slimā saimniece un jāstrādā viegli mājas darbi. Pēdējo vieglums tad arī bij iemesls, kādēļ Kalna Spijēniete Lienes nedeva citur, bet uz Lejas Spijēniem.

Slaucējs sēdēja savā «kontorā». Viņš nebija viens, tam pretī pie galda sēdēja vīrs zaļi aprostā mežnieku uzvalkā un saules apdedzinātu ģīmi.

«Kā jau jums ienākdams sacīju, man kaut kas ir uz sirds,» svešais runāja un izlēja pēdīgo lāsi vīna iz kādas pudeles sev priekšā stāvošā glāzē, «vai mūsu runā nevar noklausīties?»

«Nebūt ne, runājat droši, ko vien gribat,» Slaucējs atbildēja.

«Lieta ir šī: mūsu barons grib atkal vienu gabalu meža pārdot. Vai jūs viņa negribētat pirkt?»

«Mm! Kāpēc gan ne! Vai viņš liels?»

«Ir tāds vērtīgs gabals - ne liels, ne mazs.»

«Cik dārgs?»

Viesis nosmējās. «Cik dārgs?» tas atkārtoja... «Nu - četri tūkstoši.»

«Kur tas mežs atrodas?» Slaucējs vaicāja. «Aprakstiet man to, pazīstu mūsu barona mežus tikpat labi kā jūs, mežkungs būdami.»

Mežkungs aprakstīja pārdodamo mežu.

«A-ā, nu zinu,» Slaucējs runāja. «Cik man no agrākas apskatīšanas atmiņā, tad, par tiem kokiem četri tūkstoši maksādams, neviens laktā nelēks. Es tik daudz nedošu.»

«Un kas tad būtu jūsu cena?» mežkungs dīvaini svarīgi jautāja.

«Ko tur varu solīt! Kad mežs uz četri tūkstoši taksēts, tad barons viņa tak lētāk neatlaidīs.»

«Bet viņš vēl nemaz nav taksēts! Cilvēka bērns, ko jūs no taksēšanas runājat!»

«Ā, tā - esmu pārklausījies, tā cita lieta. Un cik augsti viņš tad t i k s taksēts?»

«Ja jūs cieti apsolāties būt viņa pircējs, - uz divi tūkstoši septiņi simti...»

Slaucējs nosarka. «Vai tas vēl nebūs par augstu?» viņš jautāja balsī, no kuras varēja manīt, ka sirds tam ātrāk sāka pukstēt.

«Nē,» mežkungs atteica, glāzi atstumdams pie malas, «priekš sava b r ā ļ a zemākas taksēšanas nevarētu izdarīt. Lai gan barons šai lietā nepraša, tad tomēr tas nav arī gluži akls.»

«Ir nu gan tiesa,» Slaucējs apliecināja un tad pēc maza brītiņa paklusā balsī pielika: «Un cik liela būs peļņa?»

«Tūkstoš un trīs simti, - vismazāk,» mežkungs vienaldzīgi atteica. «Tūkstoš jums, trīs simti man...»

Slaucēja vaigi dega kā ugunī. Brīdi viņš nespēja ne vārda izrunāt. Lai gan šis nebij pirmais tāds veikals, ko šis izdarīja, tad tomēr viņš nevarēja savaldīties, jo veikala slepenība un nepareizība kopā ar kairinošo apziņu atkal tik un tik daudz pelnīt viņu sakustināja vienumēr no jauna.

Pēdīgi Slaucējs piecēlās, piegāja pie meža kunga un sniedza tam roku.

«Pateicos sirsnīgi,» viņš runāja. «Barons cērp zemniekus kur un kā varēdams, mēs viņu. Tā tā lieta izlīdzinās...» Un tad, piegājis pie durvīm un attaisījis tās, viņš sauca: «Lien!»

Sauktā parādījās durvīs.

«Atnes vēl vienu pudeli vīna no pagrabiņa - še atslēga,» viņš pavēlēja.

«Jūsu meita?» meža kungs jautāja, kad Liene bij aizgājusi. «Ļoti glīts skuķis, kas par acīm, kas par sārtiem vaigiem!»

«Mana istabas meita,» Slaucējs atbildēja patīkamiem smaidiem, meitenei pa logu noskatīdamies pakaļ, «mana kaimiņa Silabrieža meita, man tikai ir viens vienīgs mantinieks - dēls.»

«Ā! Jums dēls, kaimiņam meita, tur var kas iznākt! Jūsu tagad šķirtie gruntsgabali kādā dienā var palikt par vienu, - atminaties manu vārdu, Slaucēja kungs!»

Slaucējs pasmējās mēdoši. «Jā,» viņš sacīja lielīgi, «abi Spijēni kādreiz gan var tikt savienoti vienos, bet pa citādu ceļu, nekā jūs to domājat.»

«Pa kādu, par piemēru?»

«Par piemēru, pa tādu: mans kaimiņš ir parādos līdz kaklam.»

«Ā!»

Slaucējs tagad piedāvāja viesim cigāru, un, kamēr abi vīri uzsāka pīpēt, Liene ienāca ar vīnu.

«Sakāt namamātei, ka vēlētos viņu apciemot,» meža kungs sacīja uz Lieni. «Atnesat man, lūdzu, ziņu, vai to varēšu.»

Liene izgāja un atkal pēc brīža ienāca ar vēsti, ka madāma priecāšoties cienījamo meža kungu redzēt pie sevis.

Kad vīna pudele «uz labām laimēm», kā meža kungs sacīja ar nozīmīgiem smaidiem, savu glāzi ar Slaucēja sasizdams kopā, bij iztukšota, saimnieks savu viesi ieveda pie «madāmas», pats atkal tūlīt istabu atstādams.

Madāma gulēja uz gultas. Kas jau iepriekš to nezināja, tas no viņas izskata nedabūja iespaida, ka viņa slima. Visa viņas miesa bija branga, vaigi drusku sārti, acis žirgtas, dzīvības pilnas. Arī viņas apģērbs nebija tāds, kādu mēdz atrast pie slimniekiem. Brūnā, vilnainā ar samtu aprostā kleitā, lepnu aubi galvā, lēznas samta rītakurpītes kājās - tā vārgule gulēja uz gultas mīkstajiem spilveniem. Meža kungam ienākot, saimniece steigšus aizklāja sev krūtis ar baltu lakatiņu. Slaucēja madāma pašulaik bij dzērusi kafeju - viņa to darīja sešas septiņas reizes pa dienu, - kad Liene bij ienākusi ar ziņu, meža kungs gribot šo apmeklēt. Negaidītā ziņa madāmu bij tā pārsteigusi, ka tai visa ar krējumu un olas dzeltenumu sataucētā kafeja bij izlijusi uz krūtīm. Citā reizē nevainīgā Liene par to bez žēlastības būtu dabūjusi bezgalīgu bārienu, jo madāmai bij ieradums par visu kas ap viņu notika, Lieni darīt atbildīgu, bet šoreiz priekš tā neatlika laika. Liene tikko paguva pagrūst kafejas tasi zem gultas (nevienam svešam nebij redzēt, ka Slaucēja madāma ēda, jo viņai likās, ka ēdošs slimnieks neizskatās pietiekoši slims, lai to varētu nožēlot - un Slaucēja madāma gribēja būt nožēlojama, - un tādēļ pastāvēja stingrs likums, ka vajadzīgā brīdī visai ēdmaņai, lai tā būtu kāda būdama, bij pazust zem gultas), es saku, Liene tikko paguva pagrūst tasi zem gultas, rokas spoguli - madāmas mīļāko laika kavēkli - nobāzt zem tās galvas spilvena, pomādas podiņu iebāzt kabatā un mazgājamai bļodai, aizvilkt kādu gultas aizsargu priekšā, kad meža kungs ienāca.

Rokas virs baltā lakatiņa dievbijīgi salikusi, slimniece apsveicināja viesi pavāju balsi.

Meža kungs nosēdās pie gultas norādītā krēslā un izsacīja savu prieku par madāmas labo izskatīšanos. Viņš bij baidījies viņu atrast daudz slimāku.

«To man ikkatrs saka,» slimā atbildēja, «ikkatrs, kas manas slimības tuvāki nepazīst. Mans izskats viļ. Jo brangāka izskatos, jo slimāka esmu... Man, redzat, ir ūdens kaite - wassersuchte.»

«Tā?» meža kungs sacīja. «Tā, tā! Taisnību sakot; no tā vēl nekā nebiju dzirdējis. Visa pasaule līdz šim no tā vien runāja, ka jums slimība esot kājās.»

«Tas arī ir taisnībā. Bet vai tādai vārgulei kā man tikai viena slimība? Ak tu tētīt, ko visu jau neesmu izbaudījusi!...»

Un nu saimniece sāka klāt vaļā savas slimības vēsturi, pie tam attīstīdama tik apbrīnojamas runāšanas dāvanas, ka meža kungs nevarēja apspiest nožēlošanas, ka šī sieva nebija advokāts... Kad pēc pilnīgas ceturtdaļstundas madāma pēdīgi apklusa, tad viņas viesis zināja, ka tā gandrīzi visās plašāki pazīstamās slimībās savā laikā bij sirgusi.

Meža kungs, šai stāstā noklausījies, nezināja, ko teikt, ko neteikt. Bīdamies, ka nav jāsāk skaļi smieties, viņš kodīja mēli un cieta klusu. Arī saimniece nerunāja brītiņu nekā un tad sauca Lienes: «Ienes man ūdeni, ko dzert, bet ne visai aukstu... Redzat, meža kungs... Tiklīdz kādu vārdiņu parunāju, tiklīdz esmu slima... Mute sausa kā daglis... Iekšķīgs karstums!...»

Kamēr saimniece dzēra, Liene turēja apakštasi, uz kuras ūdens glāzi bij ienesusi. Nevilšus viņa pagrieza acis uz meža kungu, kas noņēmies viņā skatījās. Liene nosarka, nodūra ātri acis uz zemi un iznesa dzeramo trauku atkal laukā.

«Ļoti glīts meitēns,» meža kungs sacīja, baiļodamies, ka madāma, atveldzējusi mēli, nesāk turpināt savas slimības kroniku.

«Jā,» saimniece atteica stiepti, «glīts gan, bet - slinks. Jūs nemaz nevarat iedomāties, cik maz šis meitietis grib kustēties.»

«Brīnums... Pēc tā viņa gan nemaz neizskatās. Bet viss jau nav zelts, kas spīd,» meža kungs runāja.

«Jā... Tāpat visi nav veseli, kas veseli izskatās, - ņemat piemēru pie manis... Meža kungs, vai jūs ticat, sapņiem?»

«Kā tā?»

«Redzat, gribēju ar jums kā ar kādu mācītu cilvēku kaut ko pārrunāt. Kā tas var nākt, kad ikkatru reizi, kad savu māti redzu sapnī, man jāraud vai jāpaliek ļoti slimai? Arī izgājušo nakti -»

Meža kungs piecēlās un paskatījās ķešas pulkstenā.

«Ā -» viņš runāja, «neņemat par ļaunu, bet ilgāk nevienas minūtes nevaru palikt, biju gluži piemirsis, ka barons mani gaida.»

Uz to laipnāko atvadījies, meža kungs aizsteidzās projām. «Vai tā sieva traka?» viņš pie sevis noņurdēja. «Papriekš slimību stāsti, un nu sapņu stāsti! Lai man Dievs žēlīgs!...»

Nepatīkami aizķerta no viesa ātrās atvadīšanās, saimniece iesauca Lieni.

«Apkaunies ar,» viņa tai dusmīgi uzkliedza, «apkaunies ar svešos cilvēkos tik bezkaunīgi un droši skatīties, kā tu meža kungā skatījies! Ko tu gan domā? Vai es tevi še priekš apbrīnošanas esmu pieņēmusi? Kāpēc tu to balto priekšautu esi aizlikusies? Kas šodien par svētdienu?... Mani - kas nu tev bēdas par to! -mani tu aplej ar kafeju, tā ka man kā bērnam jāguļ gultā, bet pati tu uztaisies kā cielava! Ko lai tas nozīmē?»

«Bet es jūs nemaz neesmu aplējusi,» Liene taisnojās.

«Caur tevi tas notika, muļķe,» saimniece brēca, «tas viena alga, vai tava roka tur bij klāt vai ne... Likšu tev savu kleitu aizmaksāt!»

«Kas te nu atkal par dracāšanos?» Slaucējs, viesi aizvadījis un atkal istabā ienākdams, auksti jautāja.

«Kas te nu ir!» sieva skarbi atteica. «Baros ar Lieni par viņas neveiklību.»

Slaucējs jautājoši uzlūkoja Lieni.

«Madāma man atkal dara netaisnību,» šī sacīja un izstāstīja, kas noticis.

Saimnieks sarāva pieri krunkās.

«Lūdzama, laid jel reiz to nabaga Lieni mierā,» viņš auksti un cieti sacīja, «cik reižu man šis lūgums būs jāatkārto, sieviņ!»

«Ko... Vai tu mani jau sāci norāt manu dienastnieku priekšā?» saimniece iesaucās, gultā paceldamās sēdu. «Tas ir jauki! To man vēl tik bij piedzīvot! Nu jau tu sāci iet ar Lienu uz vienu roku!... Aiz tam šī tik cēla un cīrīga kā kodeļa!... Nu arī zinu kādēļ viņa stundīgi ar baltiem priekšautiem rotājas... Allallā, cik jauki!»

«Ko tu tur runā?» Slaucējs iebrēcās, soli pasperdams uz gultas pusi, zils no dusmām palikdams.

«Es saku, ka esmu nelaimīgākā sieva pasaulē!» saimniece kliedza, sāka raudāt un atsviedās gultā tik dikti atpakaļ, ka grīda notrīcēja un nelaimīgā tase zem gultas žēli notinkšķēja.

«Slinkais drabiņu maiss,» saimnieks, atkal savaldījies, noņurdēja caur zobiem un atstāja istabu... Cik šādu skatu viņš jau nebij palaidis un cik viņam tādu vēl nebūs jāpalaiž?...

Arī Liene izsteidzās laukā.

Viena palikusi, saimniece atkal pacēlās sēdu. «Mans sapnis piepildījies,» viņa žēli uz sevi runāja, «man jāraud - jāraud vienai pašai. Būtu jel Ernests ienācis.» Un, balsi drusku paceldama, tā sauca savu dēlu.

Bet Ernests nenāca.

VI

Liene iegāja dārzā. Lai gan ar saimnieces rupjībām diezgan apradusi, viņai tomēr tik rūgti un grūti bij palicis ap sirdi, ka tā nevarēja savaldīties, bet, atkrizdama kādā beņķī, gauži sāka raudāt.

Tikai pēc laba brīža viņa aprima. Slapjās acis pacēlusi, tā skatījās tālumā, kur debesis ar tumšo, iezilganu krāsu metošo mežu sadūrās kopā. Savāds žēlums pārņēma viņu, neizsakāmas jūtas pildīja viņas krūtis, viņa vēlējās būt tālu tālu projām no Spijēniem. Kas viņu še turēja, kas piespieda negantajai saimniecei kalpot? Vai viņa nevarēja citur pelnīt maizes, svešumā meklēt laimes, kad tās mājā neatrada!...

«Lienīt,» te laipna balss sacīja, «kas tev kait, Lienīt?»

Liene pietrūkās un pagriezās ātri uz to pusi, no kuras balss nāca. Viņas priekšā stāvēja glīts jauneklis, kura ģīmis atgādināja Lejas Spijēnieti.

«Man? Man nekas nekait,» Liene atteica.

«Tu esi raudājusi! Kādēļ? Stāsti man to!» pienākušais runāja, nosēdās Lienei blakus un satvēra tās roku.

«Ko tur nu var stāstīt, tu jau gan zini, kā man iet.» Liene atbildēja, acis nolaizdama.

«Mana māte tev atkal bārusi, tev darījusi pārestību? Vai tā ir?»

«Jā, Ernest.»

«Tā... Ai, mana māte, mana māte!... Mūsu mājā dzīvo cilvēki, kam nav siržu, - cilvēki, kam tik cietas sirdis kā no tiem apdzīvotās mājas mūri!»

«Paldies Dievam, ka jel tu tāds neesi,» Liene čukstēja.

«Nemūžam tāds nebūšu.» Ernests izsaucās, «Lienīt, visai ilgi tev vairs nebūs ciest no manas mātes - pārestību.»

«Nē, necietīšu arī - atstāšos.»

«Atstāsies!» jauneklis iesaucās un atlaida spējā pārsteigumu meitenes roku vaļā. «Tu gribi atstāties!... Nē. nē, nedari to - manis dēļ. Tu esi vienīgā, ar ko es še mājā satieku. Māte nezina no nekā cita ar mani runāt kā no savas slimības un dusmojas, kad ar neuzmanību vai neticību klausos viņas stāstos; ar tēvu es arī nesatieku: mēs nesaprotam viens otra, viņa cietā daba atšķiras par daudz no manas. Tikai tu - vienīgi tu esi tā, ar ko es pilnīgi sakrītu, ar kuru man gribas runāt, pie kuras man patīk būt, un nu tu gribi aiziet. Saki, - kad tu gribi atstāties no mums?»

«Drīzi. Jo drīzāk, jo labāk. Vēl gan neesmu ar vecākiem par to runājusi.»

«Tad arī nedari to. Es tevis lūdzin lūdzu. Neej projām, palieci še. Kad tu zinātu, cik man garas tās dienas, kuras tu pie saviem vecākiem ciemodamās pavadi; kad tu zinātu, cik ļoti tu man patīc, tu nemaz tā nerunātu. Mīļā Lienīt, nerunā no projām iešanas, palieci!» Ernests atkal satvēra Lienes roku un spieda to sirsnīgi.

Liene nosarka. Saldas bailes pārņēma to.

«Ernest, kad mūs še kāds tā uzietu,» viņa runāja un mēģināja savu roku atsvabināt no Ernesta.

«Nebaidies,» jauneklis atbildēja, tuvāki Lienei pievirzīdamies klāt, «tēvs aizgāja uz strādniekiem, un cits neviens še dārzā nenāks... Tad tu paliksi?... Jā?... Paliksi!... Paldies tev par to!» Un, pirms meitene viņu varēja kavēt, Ernests apmeta tai savas rokas ap kaklu un noskūpstīja dedzīgi meitenes lūpas.

«Ernest!» Liene pusdikti iesaucās un gribēja jaunekli atstumt no sevis. «Ernest, ko tu dari?»

«Nekā, ko tu man būtu liegusi, ja tev iepriekš būtu atļaujas lūdzis, nekā, ko tu man arī turpmāk neliegsi, sirsniņ... Lienīt, es tevi no visas sirds mīlēju, vienādiņ tev jau to gribēju sacīt; bet nekad nebij izdevīga laika jeb, taisnību sakot, nekad to neuzdrīkstējos. Lienīt, saki, - būsi mana līgaviņa?»

«Ernest, Ernest, tu nezini, ko tu runāt! Es - nabaga pakrituša saimnieka meita, tu - bagāta tēva dēls, mēs nederam kopā. Apdomā, ko teiks tavs tēvs!...»

«Kas man par tēvu bēdas!»

«Atstāji mani, lūdzams!»

«Lienīt, tu mani nemīlē?»

«Vai tad es drīkstu?» meitene čukstēja un raudzījās sāpīgiem, asaru pilniem skatieniem Ernestā.

«Tu mani mīlē, tu mani mīlē!» Ernests klusi, bet kaislīgi iesaucās. «Tu piederēsi man, un neviens man tevis neatraus. Nebīsties manu vecāku, mūsu mīlestība pārvarēs visus šķēršļus!»

Viņš atkal spieda Lieni pie sevis, to no jauna skūpstīdams.

«Skūpsti tu arī mani,» viņš lūdza.

Un Lienes mīkstās, sarkanās lūpas uzspiedās karsti uz Ernesta lūpām...

Saule taisījās uz rietēšanu. Sārta kvēle rotāja pakalnus un lejas, laistījās ap koku galotnēm un krāsoja ūdeņus purpura krāsām. Lēnām viņa nozuda, lēnām apmetās krēsla, visu dabu bālā pelēkumā ietērpdama. Iz pļavām lejā atspirdzinoša smarša plūda uz augšu, un iz zilganajiem debesu dzijumiem izlīda zvaigznīte pēc zvaigznītes, uzsākdamas savu klusu nakts gaitu...

Liene bij nostājusies pie atvērta loga un lūkojās ārā. Sāņistabā krāca pusdikti, nupat kā aizmidzināta, saimniece, bet Liene viņas nedzirdēja. Tās krūtis bij tik pilnas, viņai bij tik baigi un tik žēli ap sirdi un tak atkal tik neizsakāmi laimīgi! Kādēļ - o, viņa to gan zināja... Mazs vējiņš šalca pa koku zariem, vēsinoši viņš Lienei plūda ap vaigiem un ap krūtīm. Viņa domājās redzot zem kokiem dārzā tumšu tēlu, sirds tai pukstēja ātrāki, un gandrīzi nedzirdoši viņa sauca: «Ernest!...» Bet tēls bij kāda koka ēna, kuru mēnesnīca apspīdēja. Liene aizvēra logu un lēnām iegāja otrā istabā, tur savā netālu no saimnieces gultas stāvošā gultiņā apguldamās. Dažu labu nakti šai istabā bij atskanējis sauciens: «Lien, Lien!» - kad saimniecei pēc pilnīgi ieturētām vakariņām bij iegribējies dzert. Bet šonakt tāds sauciens netraucēja nakts klusuma. Šonakt mājas rūķus reižu reizēm sabiedēja no citas puses nākošs sauciens, sauciens, izdarīts klusā, sapniskā mīlīgā, laimības pilnā balsī, kas tā skanēja: «Ernest, Ernest!...»

VII

«Tu mani esi licis atsaukt uz sevi,» Silabriedis sacīja, kādā vakarā pie Slaucēja istabā ienākdams, labvakar padevis.

Slaucējs nupat no galda piecēlies, badīja zobus un cietā brīdi klusu.

«Jā,» viņš sacīja, «liku tevi atsaukt. Man ar tevi kas jāparunā... Mūsu kontrakts, kas zīmējas uz tavas pļavas iznomāšanu, notek šoruden. Kā būtu, kad viņu atjaunotu uz tālākiem trim gadiem?»

«Atjaunotu!» Silabriedis pārsteigts atkārtoja. «Nē, to nevaru. Reiz jau tev darīju pa prātam un tev viņu iznomāju uz trim ilgākiem gadiem, nekā iesākumā bijām norunājuši, bet vēl otru reizi - to nevaru. Man pašam tā siena ļoti vajaga. Šopavasar pat lopi bij jāceļ.»

«Tā,» Slaucējs lēnām runāja, «apdomājies, varbūt tev taču būs iespējams kontraktu pagarināt.»

«Nudie nav, kas tur ko apdomāties!» Silabriedis atbildēja. «Ilgāk bez tās pļavas nekādi nevaru iztikt.»

«Es arī bez tās nevaru iztikt,» Slaucējs noteikti sacīja. «Esmu samantojis tik daudz lopu, ka ar savu pļavu sienu vien nevaru ne domāt uz caurtikšanu.»

«Nu tad pārdodi pārējos lopus.»

«Pārdodi!» Slaucējs rupji iesaucās. «Tas ir labs padoms: pārdod! Pārdod, vai tev atlec peļņa vai skāde!... Pirms savus lopus sākšu pārdot, lūkošu tiem barību sagādāt pa citu ceļu, pirkšu to. Bet, tā kā bez naudas nekā nevar pirkt un man acumirklī maks tukšs, tad būsi tik labs un atdosi man tos septiņus simtus, ko man esi parādā, sešu mēnešu laikā. Saku, sešu mēnešu laikā, lai gan man ir tiesība tos uz pēdām atprasīt.»

Silabriedis nobālēja.

«Apžēlojies,» viņš sacīja, tikko varēdams izrunāt, «kas tā par runāšanu! Kur lai to naudu ņemu!»

«To man neprasi,» Slaucējs sacīja mēdoši. «Nepateicība ir pasaules alga. Neesmu tevis nekad atraidījis, kad tu nebaltā acumirklī pie manis griezies, esmu tavai meitai vieglu dienastu izgādājis, esmu, vārdu sakot, visādi gādājis, lai tu tiktu uz priekšu, - un nu, kad gadās izdevīgs brīdis, kur tu man varētu pateicību parādīt, tad tev tas nenāk ne prātā. Tiesa gan, parādi tu vienam sirdi, viņš tev parādīs citu ko... Bet tad tev arī nav jābrīnās, ka es palieku citāds.»

«Bet tad jau man jāput bez gribas, kad tev vēl ilgāk atstāju savu pļavu,» Silabriedis izsamisis izsauca lūdzoši paceltām rokām. «Un kādu pateicību tu no manis gribi! Par velti tu man nekā neesi devis, par visu, ko no tevis esmu ņēmis, maksāju augstus procentus vai esmu bagātīgi nokalpojis. Kādas pateicības tad tev vēl lai parādu - vai tevis dēļ lai izgaistu?»

Silabriedis bija arvienu stiprāk un stiprāk sācis runāt, pēdējos vārdus viņš izgrūda, gandrīz kliegdams.

Slaucēja vaigu pārklāja auksti smaidi.

«Nekliegsim,» viņš sacīja, mierīgi iz savas etvijas izņemdams cigāru, «troksnis ir pie mūsu sarunas lieks... Tad tu savas pļavas vairs negribi iznomāt, labi, p ā r d o d i man viņu!»

Silabriedis atšļuka pie galda pretim Slaucējam stāvošā krēslā un atspieda galvu rokā. Viņš redzēja, ka viņa kaimiņš visādā ziņā gribēja dabūt pļavu savās rokās, un nezināja, kā viņu glābt.

«Tu gribi mani izputināt,» viņš pēc brīža stenēja.

«Kad to būtu gribējis, sen būtu varējis. Nepļāpā!»

«Nu tad dari kristīgi, gaidi vēl ilgāk naudas un atstāji man manu pļavu!»

«Lai tad arī iet, gaidīšu vēl naudas, - bet tikai tad, kad man pļavu pārdosi.»

Silabriedis piecēlās.

«Nu redzu skaidri, ka gribi manu gaišanu,» viņš sacīja drebošā balsī. «Slaucēj, tu esi akmens!»

«Nelamājies!» Slaucējs iesaucās, uzlēkdams stāvu. «Vai man par savu labu sirdi vēl būs rupjības jādzird! Vai patiesi gribi, lai tevi no Spijēniem izdzenu?»

«Nu tu runā, kā domā!» Silabriedis sāpju pilnā balsī sacīja. «Tu nedraudē velti!... Ai, kaut jel agrāk tavu īsto dabu būtu pazinis!»

«Vai nu tu sāci mani pazīt!» Slaucējs aizskaroši runāja. «Ir arī laiks, nudie!»

«Bet tik tiešām, kā šeit stāvu, tavs nodoms tev neizdosies! Simtreiz labāk lai mana nabadzība krīt cita rokā, ne tavā!»

Silabriedis bij runājis paceltu galvu, zvērošām, naida pilnām acīm Slaucējā skatīdamies. Pie pēdējiem vārdiem viņš satvēra durvju kliņķi un ātri atstāja Slaucēja istabu.

«Āksts!» Slaucējs tam noņurdēja pakaļ. «Rīt ap šādu laiku tev tava mīļā Anna būs izskaidrojusi lietu stāvokli, un parīt ap šādu laiku tu nāksi un lūgsi, lai tavu pļavu atpirku... Citā rokā, ne manā... Muļķi, tu jau pilnīgi manā rokā esi!... Kaut kurā brīdī tevi varu likt izķīlāt, darīšu to, laimīgais Silabried, ja Liene tevis neglābs...»

Kādu pusstundu pa istabu nostaigājis, ar tumšām domām kaudamies, Slaucējs gāja pie miera.

Ap to pašu laiku viegli no savas gultas pacēlās Liene un gandrīz nedzirdamiem soļiem izgāja sāņistabā. Tur viņa it klusi atvēra logu un skatījās laukā - gluži tāpat kā viņu pirmo reizi, pēc Ernesta mīlestības atklāšanas.

Mākoņi, kas aizsedza laiku no laika mēnesi, tagad atkal atplaišķījās. No bālās, burvīgās gaismas apspīdēts, pie loga stāvošās meitenes ģīmis izskatījās vareni daiļš. Biezi, gaiši mati, no kādas vēsmiņas maģenīt kustināti, glūda pār viņas balto kaklu, aizsedza daiļi apaļinātās krūtis. Viņas acis zibēja, lūpas tai drebēja saldās maņās.

Un tēls, kas tur dārzā pie koka stāvēja, šoreiz nebij nekāda viļoša ēna. Viņš kustējās, tuvojās logam un uzsāka runāt. Tā bij Ernesta balss.

«Tik agri, sirsniņ,» viņš čukstēja, abas rokas aplikdams ap Lienes kaklu, «vakar man bij veselu stundu ilgāk jāgaida. Labvakar.»

Viņš uzspieda karstu skūpstienu uz meitenes lūpām.

«Šovakar māte aizmiga ļoti ātri,» Liene atbildēja, «aizmiga, it kā paredzēdama, ka šovakar ļoti ilgojos ar tevi tikties. Man bij daudz daudz tev ko stāstīt.»

«Nu tad stāsti!»

Ernests atspiedās uz loga plaukta un skatījās kāri Lienē.

«Ko nu lai stāstu... Man iet tā: kad pie tevis neesmu, tad man tūkstoš domu galvā, es domāju, par to runāšu ar Ernestu un par to - un, kad ar tevi tiekos, tad visas domas vējā un nekas man nepaliek tev ko stāstīt kā tikai tas: es tevi neizsakāmi mīlēju!...»

Viņa abām rokām apņēma jaunekļa vaigus, pagrieza viņa galvu uz augšu un noskūpstīja viņa pieri.

«Līgaviņ,» šis čukstēja, saldu jūtu pārņemts, «es arī cita nekā no tavām lūpām negribu dzirdēt kā šos jaukos vārdus... Saki tos vēlreiz, saki tos vēl vairāk reižu!»

«Es tevi mīlēju, mīlēju no visas sirds, mīlēju tevi ļoti ļoti, manu Ernestiņ! - - Manu Ernestiņ! Tas neskan nemaz itk mīlīgi, kā to gribētu. Ernestiņ... Kāpēc tevis nesauc par Jāni? Klau, cik tas mīlīgi skanētu: Jānīt, tevi mīlēju! - Bet nu saki tu arī man, ka mani mīlē. Sacīsi?»

Ernests izpildīja meitenes vēlēšanos. «Drīzi, sirsniņ, tu mani varēsi saukt pie cita vārda, kas tev labāk patiks nekā Ernestiņš,» viņš tad turpināja. «Mīļo vīriņ - tas taču skan daiļi!»

«Skan gan, bet nezin kad tas būs - mīļo vīriņ. Kad par mūsu nākotni iesāku domāt, tad man uznāk bailes. Tavi vecāki - neņem par ļaunu - ir augstprātīgi, tiem nepatiks tāda vekekla, kāda es. Tavs tēvs turklāt tura naidīgu prātu uz manu tēvu, ak Ernest, mūsu nākotne ir tumša!»

«Un, lai viņa būtu tik tumša kā nakts bez mēneša, mūsu mīlestība mums rādīs ceļu!» Ernests dedzīgi izsaucās.

Liene pieglauda savu vaigu pie mīļākā.

«Kaut es arī tik cerības pilna varētu skatīties nākotnē,» viņa sacīja, «Ernest, lūko mūsu tēvus salabināt.»

«Mēģināšu, Lienīt, darīšu visu, kas manā spēkā stāv. Bet, taisnību sakot, man gan daudz svara nav pie tēva.»

«Paldies, mīļais.»

Un samīlējušies mainīja skūpstienu pēc skūpstiena.

«Lienīt, ko tev jau vakar un aizvakar lūdzu -»

«Ko tu gribi? Manas rokas tevi apkampj, manas lūpas tevi bučo.»

«Laid mani pie sevis istabā.»

«Manu kukainīt, kas tā par runu! Sāņistabā guļ māte, katru acumirkli tā var uzmosties.»

«Lai viņa mostas, šurp jau viņa tikpat nenāks. Un, kad viņa tevi sauc, tad tu ieej un saki, ka tev guļamistabā bij palicis karsti.»

«Bet apdomā, kad mūs še kāds uzietu -»

«Kas tad? Visi guļ, nostrādājušies, kā nost, nevienam nenāk prātā, ka āboļu sargam Ernestam vēl uz citu ko jālūkojas nekā uz ābelēm vien... Bet gandrīzi to būtu aizmirsis - še!»

Viņš izvilka iz kabatas zaļganu ābolu un sniedza to meitenei. «Tas ir no caurspīdošiem,» viņš sacīja, «tas skaistākais, ko savā laikā esmu redzējis.»

Liene paņēma ābolu un uzlika to uz loga plaukta. «Dalīsim viņu uz pusēm,» tā sacīja, gribēdama to ar pirkstu pārsist pušu.

«Un kur mēs viņu ēdīsim?»

«Tu savu pusi ārā, es savā istabā.»

«Nē, ja, viņu ēdot, nevaru pie taviem sāniem sēdēt, tad labāk nedali ābola. Ak Lienīt, tu nezini, cik ļoti gribētu reiz ilgāku laiciņu pie tevis pakavēties un ar tevi omulīgi papļāpāties! Še pie loga caurvelkošā vējā to jau nevaru. Laid mani istabā! Āboļi drīzi tiks noņemti, nezin kad atkal gadīsies tik izdevīgi brīži, kur netraucēti varēsim būt kopā kā tagad! Tu jau gan zini, dienā tik uz acumirkļiem varam un drīkstam sarunāties. Tādēļ palīdzi, sirsniņ.»

Un Ernests gribēja pa logu traukties istabā.

«Nē, nē, nekāp,» Liene lūdzās, mīļi jaunekli atstumdama atpakaļ. «Tava māte mūsu čukstēšanu izdzirdēs, jo mierā tak mēs nesēdīsim. Kas var arī galvot, ka viņa neuznāk. Reizēm jau viņa arī, kā tu zini, iet.»

«Nu tad nāci ārā, dārzā,» Ernests runāja. «Kad man nav, nav brīvi tevis apmeklēt, apciemo mani.»

«Dārzā? Tad man jāiet caur mātes guļamistabu.»

«Kas par to!»

«Viņa uztrūksies.»

«Neuztrūksies - ej klusu. Un drošības dēļ paņemi ūdens krūzi līdzi; ja tad viņa arī uztrūktos, tad tu vari sacīt, ka tev bij ūdens aizmirsies un tu biji pie akas.»

«Ernest, man bail.»

Ernests apkampa Lieni. Viņš skūpstīja to dedzīgākajiem skūpstieniem, viņš apbalvoja to vissaldākajiem glaimu vārdiem, viņš lūdza meiteni vismīkstākajā balsī, līdz pēdīgi šī sacījās iziet dārzā. Ābolu paņēmusi rokā, tā lēnām iegāja guļamistabā.

Pēc brītiņa abas durvis saimniekgalā maķenīt nožverkstēja, un Liene iznāca dārzā.

Kā viņa tur mēnesnīcā, līdz pleciem plikām rokām, basām kājām, atpītiem matiem, zaļgani sudrabainu ābolu vienā, dzēriena trauku otrā rokā tuvojās Ernestam, viņai bij gandrīz pasakaini daiļš izskats. Viņa nolika krūzi pie kāda ogu cera.

Aizgrābts no Lienes daiļuma, Ernests tai steidzās pretī un satvēra viņas roku.

«Tu trīsi?» viņš jautāja, manīdams, ka jaunekles roka drebēja kā apses lapa.

«Jā,» Liene atbildēja. «Nedrīkstēju jau nekādas segas meklēt aiz bailēm, ka māte neuzmostas, un še ir aukstāks, nekā domāju. Bu, kāda salta rasa! Iešu atpakaļ.»

«Manis dēļ tev nebūs salt!» Ernests iesaucās, un, pirms Liene vēl varēja apģisties, viņš to bij saņēmis klēpī un sāka to nest uz dārza otru malu, kur vienkārši iz nomaļiem sasista būdiņa stāvēja.

«Kurp tu mani nes? Ernest!»

«Uz manu mājokli, tur man ir mētelis, tur tu varēsi sasildīties!»

«Tā!» Vieglas nopūtas pacilāja Lienes krūtis. Viņa aplika savas rokas ap mīļākā kaklu un, aizmiegusi acis, atkāra galvu atpakaļ, tā ka zeltainie mati piedūrās pie zemes. «Nesi arī... Cik jauki ir šitā... Mūžīgi tā liktos nesties!»

«Mūžīgi tevi šitā nestu, puķīt, sirsniņ, zeltenīt!»

Apreibinoša ābolu smarša Lienei iz dārza būdiņas sitās pretī.

VIII

Kad Liene otrā rītā, pa ieradumam saimnieka «kontoru» izslaucījusi, rīkojās ap galda uzkopšanu, Slaucējs ienāca istabā. Viņš pēdējā laikā jau šad un tad ar Lieni vienatnē bij ticies un, kā Lienei likās, bez kādiem redzamiem iemesliem viņas tuvumā uzturējies. Arī tagad viņš piegāja pie skapja atslēdza to, parakāja tanīs tur atrodošos papīros un atkal aizslēdza skapi.

Liene pa tam galdu bij nokopusi, putekļus noslaucījusi un gribēja istabu atstāt.

«Lien,» saimnieks laipni sauca.

Liene palaida durvju kliņķi vaļā.

«Kāpēc tu šorīt nemaz neesi tik jautra kā citām reizēm? Visu augu rītu tu staigā kā mēma - vai tev atkal bijis strīds ar manu sievu?»

«Nē,» Liene atbildēja.

«Vai tu šorīt jau esi bijusi pie tēva un dzirdējusi -»

«Neesmu nekur šorīt vēl bijusi.»

«Mums vakar sanāca mazs strīdiņš tās pašas pļavas dēļ. Tavs tēvs negrib atzīt sava labuma, it īpaši, kad es tam to iestāstu, domādams no manis nezin ko jaunu. Es gan esmu ātrs, bet ļauns ne... Vai tu arī mani turi par ļaunu?»

«Nē, kungs,» Liene nosarkdama atbildēja.

Slaucējs par soli Lienei davirzījās tuvāk.

«Tas ir pareizi,» viņš runāja. «Kad būtu gribējis, sen būtu tavam tēvam ļaunu padarījis, bet es to neesmu gribējis un negribēšu arī, kamēr mēs, tu un es, labi satiksim.»

Saimnieks pēdējos vārdus uzsvēra tik dīvaini, ka Liene pārsteigta pacēla galvu.

«Pateicos jums,» viņa tad vienkārši sacīja, «lūkošu jums vienmēr izdarīt pa prātam.»

Pie šiem vārdiem viņa gribēja aiziet. Bet Slaucējs satvēra Lienes roku un atturēja viņu no iziešanas iz istabas.

«Kādēļ tu nerunā taisnības!» viņš iesaucās. «Redzu no tavām sasarkušajām acīm, ka esi raudājusi un naktī nomodā bijusi - kādēļ tu man slēp, kad vaicāju, vai mana sieva tev atkal pāri darījusi?»

Liesmai līdzīgs sārtums pārklāja Lienes vaigus.

«Viņa tagad manis nav bārusi,» viņa stomījās.

«Nebīsties. Runā droši. Mani tu atradīsi vienumēr aizstāvu pret manas sievas netaisnībām... Viņai ir dota nožēlojama dāvana visu savu apkārtni darīt nelaimīgu. Tevi, Ernestu, mani - - bet ej tagad.»

Slaucējs ātri palaida meitenes roku vajā, ātri Liene izsteidzās laukā.

Viņš bij pamanījis caur logu, ka Ernests no lauka tuvojās mājai. Dēlam ienākot, tēvs sēdēja pie galda un lasīja avīzi.

Brīdi istabā pakavējies, Ernests iesāka runāt.

«Dzirdēju, ka tu vakar ar Silabriedi esot bāries,» viņš sacīja.

Tēvs nolika avīzi.

«Jā - un kas tad bij?»

«Nekas. Gribēju tik tevi lūgt, lai tu tam vīram nedari pāri.»

«Tā!... Saki tak, kas tevi uzcēlis par Silabrieža aizstāvu, ko? No kura laika tu sāci maisīties manās darīšanās? Un kāpēc īsti Silabriedim lai nedaru pāri?» tēvs skarbi jautāja.

«Tādēļ, ka mūsu kaimiņš ļoti lāga cilvēks,» dēls nosarkdams atteica.

«Ļoti lāga cilvēks ar ļoti lāga meitu,» Slaucējs sacīja, kam uz reizi ienāca prātā mežkunga vārdi un ar to nokrita kā tīkls no acīm. «Jā, nu zinu, kādēļ tu tā runā. tev patīk Liene! E?»

Kā zibeņa ķerts, nezinādams, ko teikt, ko darīt, Ernests stāvēja tēva priekšā.

«Tā vis nav, ko nu no tā, nudien. jānudien, tēt, tu maldies,» viņš pēdīgi dievodamies liedzās tādā balsī, no kuras varēja manīt, ka tas ļoti sabijies.

Tēvs nosmējās mēdoši.

«Ir jau labi, ej nu vien tagad,» viņš auksti runāja.

Ernests to sev nelikās divreiz teikties. Kā pieķerts un atkal atlaists zaglis tas izmetās ārā iz «kontora».

«Viņš mīlē Lieni, tur nav ko šaubīties!» Slaucējs norūca, lielā satricināšanā paceldamies un zvērošus skatienus dēlam pa logu sūtīdams pakaļ. «Pagaid, puis, gan tevi izārstēšu... Bet kā? Kad Liene arī viņu mīlētu, Liene viņu - - tad vai jums visiem!»

IX

Marta mēneša saulīte mīlīgi spīdēja pa logu Kalna Spijēnu saimniekistabā, kurā pie galdiņa sēdēja Anna, Liene un tās brālis Juris. Pirmajām bij sarkanas, izraudātas acis, pēdējais, galvu atspiedis rokā, bēdīgi lūkojās zemē.

Istabiņā valdīja neomulīgs klusums, kuru māte pārtrauca, sākdama pusdikti šņukstēt.

Juris pacēla galvu. «Neraudi nu vairs, māt,» viņš gandrīz pavēloši runāja, «esi diezgan asaru lējusi; bet, kas noticis, tas noticis, atdarīt caur raudāšanu vairs nekā neatdarīsi, - domāsim labāk, kā to lietu tēvam lai darām zināmu. Ap pusdienas laiku viņš teicās būt mājā, un pusdiena vairs nava tālu.»

«Jānis brauc jau,» vecā māte, lēnām no āras ienākdama, sacīja un atsēdās uz mūriņa.

Liene uzlēca stāvu un metās mātei pie krūtīm.

«Māt, māt, glābi mani, viņš mani nositīs!» tā iesaucās.

Māte apkampa meitu.

«Nebaidies,» viņa mierināja, «viņš tevis nesitīs... Ak, meitiņ, meitiņ!»

Brīdi nekas cits nebij dzirdams kā abu diktā šņukstēšana.

Juris piecēlās, piegāja pie māsas un satvēra tās roku. «Nāc, mās, ieeji otrā istabiņā un palieci tur, kamēr mēs ar tēvu esam izrunājušies,» viņš sacīja.

«Ej, meit, ej,» māte skubināja, un Liene iegāja sāņistabiņā, durvis atstādama pusviru.

Pēc neilga laika tēvs ienāca. Kažoku novilcis, viņš laipni jautāja, vai pusdiena jau esot gatava. «Jūs te visi tā sēdiet, kā kad svētdiena būtu,» viņš jokodams pielika, redzēdams, ka sieva un dēls bij bez darba.

«Ir jau nu gan mums jauka svētdiena atnākusi,» Anna sacīja un aizsedza ar priekšdrēbi ģīmi.

«Kas tad nu atkal noticis?» saimnieks pārsteigts iesaucās. «Vai jūs reiz nemitēsaties žēloties par to sasodīto pļavas gabalu! Slaucējs viņu pircis un aizmaksājis, un jūs varat savas acis izraudāt, ir tad viņa vairs atpakaļ nedabūsiet... Kas tā par būšanu! Pati, Ann, tu biji lielā padoma devēja, lai pļavu atlaižot Slaucējam, pati tu labi gan redzēji, ka, ja tā nedarīsim, tiksim izķīlāti, un nu, kad nenovēršamais izdarīts, nu tu katru vaļas brīdi pavadi ar raudāšanu. Neesi bērns!»

Anna nekā neatbildēja, arī Juris cieta klusu.

«Par pļavu, dēls, Anna nežēlojas,» Jāņa māte sacīja.

«Nu par ko tad? Par to pusdienas cēlienu, ko biju uz lauka, tak nebūs kāda nelaime notikusi? Stallī, kur nupat ievedu zirgu, viss bij kārtībā, vai kāda govs -?»

Juris atmeta ar roku.

Silabriedis pietrūkās. «Liene?» viņš iesaucās. «Apžēlojaties, kas tai noticis? Stāstiet!»

«Slaucējs viņu atlaidis,» Juris spiestā balsī stāstīja.

«Atlaidis!... Nemelo, Juri! Aiz kāda iemesla gan Slaucējs to būtu darījis, viņš man vēl priekš kādām nedēļām apgalvoja, ka ar Lieni esot mierā, - stāstāt patiesību, esmu sagatavojies uz visu - viņa ir -»

«Viņa ir patiesi tikai atlaista vien, tēt,» Juris atkārtoja. «Jautā veco māti.»

Silabriedis skatījās savā mātē. Šī pamāja ar galvu.

«Paldies Dievam,» viņš runāja, atvieglināts atņemdams elpu, «domāju jau, ka nezin kas likts būs jādzird. Bet kas tā nu par raudāšanu tādas niecīgas lietas dēļ!»

«Nesaki vis paldies Dievam, pirms visa neesi dzirdējis,» vecā māte teica ar savādu smagumu balsī.

«Ko?! Kas tad man vēl būs jādzird? Liene tak nebūs apzagusies! Tas nevar būt!... Kur viņa ir?»

Neviens nekā neatbildēja.

«Tēt, tev pāris reižu jau esmu stāstījis, ko Lejas Spijēnu saime runāja par Ernestu un mūsu Lieni,» Juris pēdīgi, gandrīz pusspītīgi uzsāka. «Tu neklausījies mani, aizstāvēji Ernestu, viņu man vēl dažreiz par priekšzīmi uzstādīdams... Nu tavs labais Ernests izdarījis jaukas lietas... Liene caur viņu atlaista.»

«Caur viņu? Ej nu, ej, neblēņojies.»

«Jā, caur viņu. Ernests viņu iegrūdis negodā.»

«Melis, kas to saka!» Silabriedis iekliedzās un atvēzēja roku, it kā gribēdams kam sist. Tai pašā acumirklī sāņistabiņā bij dzirdams dobjš kritiens. Silabriedim paceltā roka noslīdēja uz zemi, viņš piegāja pie pusviru stāvošām durvīm, tās plaši atvērdams.

«Lien!» viņš lielā sakustināšanā iesaucās. «Lien, vai tas tiesa?»

Liene gulēja ceļos tēva priekšā. Lūdzoši viņa tam stiepa rokas pretī, izsamisukā balsī sacīdama:

«Piedod, piedod, tētiņ, esi žēlīgs!»

Tēvs sāpīgi ievaidējās un atspiedās, it kā kad tam būtu pietrūcis spēka, pie durvju stenderes.

«Piedod, tētiņ,» Liene atkārtoja un satvēra tēva roku.

Tēvs ātri atkratīja to no Lienes rokas.

«Meit,» viņš dobji runāja, «meit, ko tu mums esi padarījusi?... Savu mūžu sūri, grūti esam nodzīvojuši, neesam nekādu prieku baudījuši, mantas nekādas Dievs mums nepiešķīra, bet mēs tomēr nezaudējām cerības reiz tak piedzīvot prieku. Un nu?... Lien, Lien, Lien!»

«Piedod, piedod...»

«Nē, nelūdzies piedošanas, celies augšā, celies augšā un ej - atstāj manu māju. Tāpat kā uz priekšu tev manā sirdī vairs nebūs vietas, tāpat tev viņas arī nava šitai mājā. Ej, - ej uz Lejas Spijēniem atpakaļ. Tevis nedrīkst uz tik ātru roku atlaist. Slaucējam tu tik ilgi esi jāpietura. līdz tu citu vietu būsi dabūjusi.»

«Tēt, nedzen manis projām, nesodi manis tik bargi!»

«Lielam grēkam vajaga liela soda - nelūdzies velti!»

«Tēt, tēt, vai mans kauns man nav diezgan liels sods, kādēļ tu viņu vēl gribi palielināt?»

Tēvs aizklāja acis ar roku.

«Kauns,» viņš čukstēja, «kauns!... Vai tas tev vien sekos? Vai mums viņš arī nebūs jānes! Vai ļaudis, kad iziešu ar māti uz lauka, nerādīs uz mums ar pirkstiem, teikdami un smiedamies: «Lūk, tie ir Kalna Spijēni, kas ar savu meitu agrāk tā lepojās un kura nu apsmieklā kritusi - vai, vai!»» Silabriedis uzreiz tā sāka šņukstēt kā izkults bērns.

«Neraudi!» Liene iebrēcās caur sirdi ejošā balsī un apkampa tēva ceļus. «Nerunā tā, citādi man jāmirst.»

Arī māte, kas līdz šim klusi savas asaras bij slaucījusi, tagad iesāka visā galvā raudāt.

«Jāni, Jāni, negrūd jel viņu pēdīgi postā. Apdomā, tas ir mūsu bērns. Kad tam pie mums vairs nava glābenes, kur tad lai viņš iet!»

Silabriedis likās pats ar sevi cīnoties. Kā nevilšus viņam noslīdēja rokas uz leju. Liene tās satvēra, viņas karstiem skūpstieniem apklādama. Tēvs noliecās, piecēla izsamišanai tuvo meiteni un spieda to pie savām krūtīm. «Lienīt, manu mīļo, nelaimīgo Lienīt!» viņš izsaucās neizsakāmās žēlabās.

Kad Juris vakarā no zirgu barošanas ienāca istabā, viņš, citiem nemanot, pamāja Lienei, lai izejot otrā istabā, kur tai iedeva vēstules vīzē salocītu un aizzēģelētu papīru.

«Man to iedeva kaimiņu Jāņuks, kad pie akas zirgiem ūdeni smēlu,» viņš sacīja.

Ātri Liene satvēra vēstuli. Tā bija Ernesta rakstīta.

«Mīļo, dārgo Lienīt!

Saņem izskaidrošanu, kādēļ ne ar pusplēstu vārdiņu šorīt Tevis netiku aizstāvējis, kādēļ Tev ļāvu no mums aiziet tik pazeminošā vīzē. Mīļo Lienīt, Tu man ticēsi, kad Tev saku, ka tā izturējos, tēva stingrāko pavēli izpildīdams. Pirms viņš Tevi atlaida, tas mani iesauca savā istabā, tur man sadodams vārdos, kādus savā mūžā neesmu dzirdējis. Necietu klusu uz viņa apvainojumiem, bet atbildēju, ka Tevi gribu precēt, un lūdzu, lai tādēļ Tevis nedzen projām. Uz ko tēvs palika gluži zils no dusmām. Ja no šās dienas vēl vienu vienīgu vārdu no Tevis vai uz Tevi runātu, tad es varot tāpat pa Lejas Spijēnu vārtiem iziet kā Tu, viņš sacīja. Nemūžam man neatjaušot Tevis precēt u. t. pr. -Ko man bij darīt? Turēju to par prātīgāko - ciest klusu un darīt pēc viņa vēlēšanās. Ja arī viņam pretotos un viņš mani padzītu, ko tas mums, Tev un man, gan līdzētu! Precēties mēs tomēr nevarētum, tādēļ ka atļauja uz to manas nepilngadības dēļ stāv tēva rokā. Paldies Dievam, ka vairs nav vesels gads jāgaida, kamēr pats par sevi būšu kungs! Tad precēsimies, tad, ja grib, lai tēvs mani ar aizdzen. Nebīsties no tā, jo esmu un palieku tak viņa vienīgais dēls, kam reiz Lejas Spijēni kritīs. Pagasta nabagiem jau tēvs viņu tikpat nenorakstīs. -Tātad, sirdsmīļo līgaviņ, pārciet šo īso gada laiku, pēc kura visām bēdām un visām pajām būs gals. Es ciešu līdz ar Tevi, ciešu varbūt vairāk nekā Tu, jo atzīstu, ka esmu visas nelaimes cēlonis. Atmaksāšu Tev tūkstoškārt par visām Tavām asarām, kad būsi mana mīļā sieviņa.

Zvēru Tev mūžīgu mīlestību un uzticību vēlreiz! Dzīvo sveika!

E.

Tikties tagad gan tik drīzi laikam netiksimies. Uz baznīcu Tu jau neiesi, un nepamanīti, kamēr sniegs nav nokusis, še pie mājām arī nevaram sarunāties. Pavasarī!»

Laimīgiem smaidiem Liene pasniedza vēstuli Jurim.

«Lasi,» viņa sacīja, «redz, Ernests tak nav tāds, par kādu tēvs, māte un tu viņu turējāt. Viņš manis neatstās.»

Vēstuli izlasījis, Juris to salocīja un atdeva māsai atpakaļ. Viņš raustīja plecus.

«Ko Ernests gan citu lai raksta! Cerēsim, ka tas turēs vārdu... Bet, māsiņ, viegls viņš arī diezgan ir, un Slaucējs prot viņu valdīt.»

«Vai šās vēstules lai nerādu arī tēvam?» Liene jautāja. «Tā viņu drusku apmierinās!»

«Nē, nerādi,» Juris atbildēja. «Tēvs grib iet uz Slaucēju izrunāties, un, kad viņš šo vēstuli redzētu, tad viņš to gribētu ņemt līdz un rādīt Slaucējam. Un kas tad iznāktu? Nekāds labs priekš tevis, bet lielas nepatikšanas Ernestam.»

Liene paslēpa vēstuli azotē.

X

Slaucēja «kontorā» stāvēja vecs, salīcis vīrs iesirmiem matiem, bāliem, iekritušiem vaigiem. Viņa lūpas bij kā sāpēs sakniebtas, nemierīgi skatieni iz viņa iekarsušajām acīm šaudījās pa istabu šurp un turp. Tas bija Silabriedis, kas gaidīja Slaucēju ienākam. Bij ilgi jāgaida, līdz durvis atdarījās un šis parādījās. Cietiem soļiem tas ienāca un aizstājās aiz galda. Silabriedis nesveicināja, Slaucējs arī nesacīja nekā. Abi vīri tikai saskatījās, viegls sārtums pārskrēja pār Silabrieža vaigiem, Slaucēja ģīmis nepārvērtās.

«Ko gribi?» pēdējais iejautājās asi, īsi.

«Laikam gan nezini, ko gribu,» Silabriedis tikpat asi atteica, «laikam man vēl būs jātura garas runas, pirms to apķersi!»

«Kā redzams, tad tu mani turi par kādu domu atminētāju,» Slaucējs mēdījās, «mīļais Silabried, tas es neesmu, un tādēļ vēlreiz tevi vaicāju: ko tu gribi? Jeb tev tas par rupji - labi: lūdzu, kas patīk?»

Silabriedis palaida vajā krēsla atzveltni, kuru tas abām rokām bij aptvēris, un paspēra soli uz priekšu. Viņa acis kvēloja, kā kad tam būtu karsonis.

«Mēļojies vien, ja tev patīk, vēl vairāk, panesīšu visu. Mēs, mazie un nabagie, jau priekš tam esam, lai tiktum no jums, lielajiem, mīti ar kājām. Tādēļ min vien, min... Dievam tu netici, no cilvēkiem tev arī nav jābīstas, tie, kas par mums citiem spriež tiesu, tie tavi draugi, un krauklis kraukļam jau acī neknābj...»

«Neļerkšķi!» Slaucējs dusmīgi pārtrauca Silabriedi.

«Ā, vai es ļerkšķu, kad patiesību runāju! Ja tā nebūtu, vai tad tu otram tik droši varētu atņemt visu, kas tam ir: mantu, laimi, godu, cerību, - vai tad tu drīkstētu otru tik droši grūst pēdīgā postā!»

Slaucējs palika bāls kā līķis.

«Neģēli!» viņš kliedza, un viņa balss drebēja no dusmām.

«Nepietika,» Silabriedis turpināja, «ka tu mani pievīli, nepietika, ka mani uz to pēdīgo nokalpināji, nepietika, ka mani dziļāk un dziļāk ievilki savos valgos -»

«Neģēli, divkārtīgais neģēli, nepateicīgais cilvēks!» Slaucējs pārtrauca Silabriedi. «Kas tev palīdzēja ļaunā brīdī? Vai es gāju uz tevi, jeb vai tu nāci uz mani? Vai man tevis vai tev manis vajadzēja - ko?»

«Visu to jaunu esmu piecietis,» Silabriedis runāja tālāk. «Biju reiz tavās rokās kritis un redzēju, ka vairs nevarēju iz tām izsprukt. Bet, ka tavs dēls manu meitu pievīlis un atstājis, ka jūs man to kaunu darāt, tas man iet caur sirdi un kliedz gandarīšanas!»

«Ā!» Slaucējs iesaucās it kā pārsteigts, «tādēļ tu nāci uz mani... Ko lai es tur daru? Griezies pie mana dēla.»

«Es esmu tēvs, un tu esi tēvs - m u m s ir tā darīšana. Aizstāvu sava bērna tiesības.»

«Tiesības?... Kas par tiesībām?»

«Tavs dēls apsolījis manai Lienei, ka būšot viņu precēt.»

«Tā - pie kuras tiesas tad tas ticis norakstīts?»

«No kura laika tad šitādas apsolīšanas tiek no tiesām apstiprinātas? Vai varbūt tai apsolīšanai, ko tu reiz devi savai brūtei, kāds pagasta vecākais vai tiesas priekšnieks piespieda klāt zilu zēģeli vai sarkanu?»

Slaucējs pacēla augstprātīgi galvu.

«Man tādu zilu un sarkanu zēģeļu nevajadzēja,» viņš sacīja graizoši, «mana brūte un es - mēs bijām g o d ī g i. Bet, runājot no tādas meitas kā tava, var gan jautāt, kur raksts ar zilu vai sarkanu zēģeli. Mans dēls sakās neesot apsolījies viņu precēt. Viņš dievojas, ka Liene viņu pavedusi. Un to arī ticu. Viņa domājās caur to tikt reiz par Lejas Spijēnieti.»

«Tavs dēls melojis! Slaucēj, sava bērna vārdā paģēru, ka viņš savu solījumu pilda!»

«Tas atkarājas no manis.»

«Ja viņš liegsies, apsūdzēšu to.»

«Ko tu darīsi?» Slaucējs iesaucās, īsi pasmiedamies. «Sūdzēsi?... Jāsmejas!... Ko tu nupat no tiem sacīji, kas tiesu spriež!... Bet vari jau iet sūdzēt. Varī jau sacelt škandālu un drusku darīt nepatikšanas. Bet kas galu galā no visa iznāks? Pēc garas varzāšanās un vazāšanās tava meita dabūs atlīdzināšanu. Tas būs viss... Nobeigsim to lietu īsākā vīzē?»

«Īsākā vīzē?»

«Jā,» Slaucējs piegāja pie skapja, izņēma iz tā divi naudas paciņas un uzlika tās uz galda. «Še ir divi simti - ņem tos, ej mājā un ciet klusu.»

«Divi simti?» Silabriedis runāja, dīvainu skatienu Slaucējam uzmezdams.

«Par maz?... Nu, nebūs no Lejas Spijēna teikt, ka tas nelaba joka, ko viņa dēls izdarījis, neprot labi aizmaksāt, - še ņem vēl vienu simtu!... Nu, kādēļ vilcinies?»

Silabrieža ģīmis bij palicis gluži tumšs.

«Ko!» viņš iesaucās, un viņa acis likās degot liesmās. «Vai tev nav kauna, man naudu piedāvājot! Vai es pēc naudas nācu? Vai gods pērkams? Vai man mana bērna gods par naudu pārdodams kā tev tavi mieži un lini?... Ņem pats savu naudu! Grūdi to savās nepiepildāmās žāklēs un aizrijies, man tās nevajaga!» Un Silabriedis piedāvāto naudu ar tādu sparu atgrūda no sevis nost, ka tā pārskrēja galdam pār un otrā pusē nokrita zemē.

Slaucējs stāvēja kā mēms aiz galda. Viņš tik droši bij sagaidījis, ka Silabriedis ar prieku saņems priekš viņa tukšā maka tik lielo summu, ka naudas straujā atraidīšana viņu uz acumirkli gluži apstulbināja. Bet ātri viņš atkal saņēmās.

«Ārā iz manas istabas, plikadīda!» viņš brēca, savām dusmām laizdams vaļu. «Diedelnieks, ko tu dari! Savu parādu tu nevīžo aizmaksāt, bet ar naudu tu zini mētāties! Pagaid, putns! Rubļus tu man nosviedi pie kājām, drīzi atnāks laiks, kur tu kapeiciņas no zemes gribētu pacelt, kaut tik bijušas. Gaidi vien!»

«Gaidi vien tu arī! Nedomā šoreiz iziet sveikā! Nelaidīšu tevis vaļā, un ja man būtu jāiet līdz Pēterburgai!»

XI

Silabriedis apsūdzēja Slaucēju. Viņš bij gluži apmulsis un neklausījās nemaz nedz draugu padomiem, nedz savējo lūgšanām. Jo, izņemot pašu Silabriedi, visi bij cieti pārliecināti, ka no prāvas nekas neiznākšot kā tikai tēriņi un ceļi. Vismazāk Lienei patika tēva uzsāktais ceļš. Lai gan viņa nebaidījās, ka Ernests viņu prāvas dēļ atstās, tas jau zināja, ka ne Liene bij tās uzgribētāja, tad tomēr meitenei nepatika, ka viņas un viņas mīļākā vārdi atklāti tiesas priekšā tika minēti. Bet neko nebij darīt. Ernesta vēstules, kura varbūt pie Silabrieža kaut ko būtu iespējusi, Liene arī tagad tēvam nerādīja, un ar vārdiem vien, kā jau teikts, nekas nebij panākams, jo mazāk tādēļ, ka Silabriedis redzēja, ka būs jāput. Jo, pirms tas vēl bija paģidis Slaucēju apsūdzēt, šis bij pieprasījis aizdoto naudu, smieklīgi īsu termiņu aizmaksāšanai nolikdams Kad termiņš aiztecēja, Silabriedim naudu nenesušam, Slaucējs viņu uzdeva pie tiesas. Lai gan lieta bij skaidra, tad tomēr pagāja ilgāks laiks, nekā Slaucējs domāja, kamēr Kalna Spijēni ar Silabrieža mantas lielāko daļu nāca viņa rokā. Tikai otrā gadā, jūnija mēnesī, Kalna Spijēnos noturēja okcionu. Silabriedim nu vairs nebij tiesības dzīvot tēvutēvu mājā. Bet, kā tas notiek gandrīz pie visiem zemniekiem, kas noklīst tādā stāvoklī, kā tas arī notika pie Silabrieža. Labi zinādams, ka pretošanās nenesīs nekāda laba, viņš tomēr neatstāja labprātīgi mājas, bet gaidīja sevi izliekam.

«Laba tā nakts, ko varam pavadīt zem jumta,» viņš atbildēja Annai, kad tā vīru mēģināja pierunāt, lai izejot ar labu. «Diezgan laika atliks dzīvot pa čigāniski.»

Jā, bija patiesi bēdīgi. Silabriedis bij cerējis palikt vēl vienu gadu Kalna Spijēnos un tādēļ nebij iegādājis vietas, kurp iet. Nu bij jāpaliek zem klajām debesīm. Antēnu krusttēvs pats sen bij izputējis, un citi Silabrieža radi vai draugi - pēdējo pulciņš pavisam bij sašļucis - paši dzīvoja otra paspārnē...

Atnāca izlikšanas diena.

Bez vajadzīgajiem pagasta amata vīriem Kalna Spijēnos arī bij ieradušies daži iz tuvākajām kaimiņu mājām, vieni aiz līdzcietības. otri aiz ziņkārības, jo pie izlikšanām, dievamžēl, allažiņ kaut kas mēdz notikt, kas liekus skatītājus kairina. Bet tie, kas uz Kalna Spijēniem bij atnākuši apmierināt savu ziņkārību, tie šoreiz pievīlās. Nekas ārkārtīgs nenotika. Klusi raudādamas sievietes, klusi spītīgiem ģīmjiem vīrieši atstāja dzīvojamo ēku, kuras durvīm no kāda tiesas vīra tika aizkārta priekšā priekškaramā atslēga. Bija satricinošs skats, kad, skatītājiem un tiesas vīriem izklīstot, nabagi Silabrieži palika sētā vieni paši ar savas mantas atliekām. Lienes māte un Liene ar zīdāmu bērniņu klēpi sēdēja nogurušas vecu segu apklātā gultā, tēvs un Juris bij atspiedušies pie lādes, kurā viņu drēbju mazumiņš atradās. Svešiem klāt esot, Juris bij cieti saturējies un pusvienaldzīgi atbildējis uz kaimiņu jautājieniem vai pateicies par izteikto līdzcietību; bet tagad, kur viņam likās, kā kad tas ar savējiem būtu izstumts iz cilvēku sabiedrības, nabaga jauneklis nespēcīgi sajuma aiz lielām žēlabām.

«Tēt, tēt, ko nu lai darām, kurp nu lai ejam!»

Arī Silabriedis vairs nejaudāja savaldīties. Tas nometās dēlam blakus zemē, saņēma viņa galvu un spieda to kaislīgi pie savām krūtīm. Viņš nespēja ne vārda izrunāt, tikai dobji stenējieni, kā kad tas būtu smagi ievainots, nāca pār viņa lūpām.

«Ak, kaut es būtu šopavasar līdz ar veco māti kapā guldīts, es būtu laimīgs,» Juris runāja, «tēt, labāk būtu, kad mēs visi būtum beigti!»

Silabrieža roka mīlinādama glaudīja dēla matus. «Klusu, Jurīt, klusu!»

«Ak, tēt!... Tik cieti cerēju reiz arī palikt par Kalnu Spijēnu, tik jauku dzīvi sev biju iztēlojis tēvutēvu mājā... Līdz šai dienai neticēju, ka mūs patiesi izsviedīs, aizvien domāju, ka kaut kas negaidīts notiks, caur ko mēs še paliksim, ka vai nu Ernests paņems Lieni, vai Slaucējs tāpat apžēlosies, tādēļ arī nekā nesacīju, kad tu nemeklēji vietas. Bet esmu briesmīgi vīlies - jāiet, jāiet projām, tur nekas vairs nelīdz!»

«Dievs palīdz!» kāda balss piepeši sveicināja.

Lai gan laipni, paklusi un sēri izrunāts, sveiciens tomēr satraucēja bēdās nogrimušo famīliju, jo neviens sveicinātāja nebij redzējis pienākam; tēvs ar dēlu piecēlās ātri.

Pienācējs bij vecais Grobiņš.

Brīdi viņš nesacīja nekā, tikai žēliem skatieniem uzlūkoja izliktos, viņš acīm redzot meklēja vārda.

«Nu, mīļie, ko nu te vēl dariet?» Grobiņš pēdīgi uzsāka, spieķī atspiedies. «Pakaļbraucēju gaidiet?...Gribēju jau laikāk še būt, bet neklausīja lāgā tie paši divi vecie zirgi... Dzirdēju Silabried, ka tu pretošoties tiesai, gribēju tev dot padomu, lai tā nedari, tā nav labi, tiesas vīri jau nav pie tā vainīgi, bet nu redzu, ka jūs jau esiet -»

«Izlikti,» Silabriedis nobeidza. «Jā, Grobiņa tēv, nu izgājām bez kāda naida. Diezgan esam pretojušies.»

«Un kur tad nu esat nodomājuši aiziet, kur būs uz priekšu dzīvošana?» Grobiņš līdzcietīgi vaicāja.

Silabriedis pasmaidīja rūgti.

«Virs zemes, apakš debesīm, kā kur smejas.»

«Ej nu, ej, Silabried!»

«Jā, Grobiņa tēv, tā gan ar mums tagad ir,» Lienes māte runāja. «Silabriedis nav gādājis par vietu... vai nu mēs to domājām, ka Slaucējs - -» viņa nevarēja tālāk runāt.

«Redz, kaimiņ, cik dziļi cilvēks var krist!» Silabriedis sāpīgi iesaucās. «Kas man to būtu priekš divdesmitiem gadiem teicis! Toreiz, kur tik laimīgs, tik cerības pilns iesāku dzīvot... Pats biju spēcīgs, mana sieva bij spēcīga, jautri bērni mūs iepriecināja... Un nu!... Man jāpaliek neprātīgam, kad uz to domāju! Visu, visu man atņēmis viens vienīgs cilvēks! Bet ko lai dara, tā iet. . . Kas vienam uzlikts, tas viņam jānes... Bija tik maz, tik maz, ko sev no debestēva izlūdzos: veselību, godīgu caurtikšanu - tas bij viss! Mana lūgšana nav paklausīta! Postā un nabadzībā lauzu savas rokas, bez laika esmu sirms palicis, bez laika mani spēki zuduši - - ak, kungs Dievs, es mirtu divkārtīgu nāvi, ja varētu tam atdarīt, kas pie visas manas nelaimes vainīgs!»

Grobiņš pacēla svinīgi roku pret nelaimīgo vīru. «Silabried, Silabried,» viņš runāja satricināts, «savaldi savas dusmas. Nerunā no atdarīšanas, bet atstāj atriebšanu tam, kura vārdu tu nupat minēji. Tici man, nekāds ļauns pasaulē nepaliek neatriebts. Mums gan reizēm liekas, ka tā nenotiktu, bet tas nāk caur to, ka mēs tikai cilvēka ārpusi varam redzēt. Silabried, daža laba ārēji laimīgā sirdī lokās nožēlošanas grauzošais tārps!»

Silabriedis bij nodūris galvu un cieta klusu. Grobiņš piegāja pie viņa un uzlika tam roku uz pleca. «Silabried, tev nav vietas, - vai neņemsi par ļaunu, ko tev teikšu?»

«Par jaunu? Ko ubags var ņemt par ļaunu!»

«Nerunā tā, vēl neesi ubags, Silabried... Redz, Silabried, no tā laika, kur tev atprasīju savu naudu, tu esi atsalis no manis. Savas kājas tu manā mājā vairs neesi iespēris, un es, redzēdams, ka ar mani negribi satikties, es atkal tevis neuzmeklēju. Bet ļauna prāta uz tevis nekad neesmu turējis. To no sevis saku. Kā tu domā, to nezinu un tādēļ arī neesmu drošs, vai neatraidīsi manis, kad tev un tavējiem piedāvāju mitekli -»

«Grobiņa tēv, nu tu mani izsmej!» Silabriedis sāpīgi iesaucās.

«Runāju no tiesas,» Grobiņš sacīja nopietni, gandrīz stingri. «Alkatis, kas nelaimē kritušu izšmej!... Istabiņa, kuru priekš piedzīvotājiem savai pirtei piebūvēju, ir ar vaļu. Negadījās šopavasar ņēmāja pēc mana prāta. Varat tur katru brīdi apmesties, ja to neturiet par kaunu.»

«Par kaunu! Vai tad labāk pa pasauli blandīties,» Lienes māte it kā uz sevi norunāja.

«Ar cenu gan salīgsim,» Grobiņš turpināja, «jo redziet, tīri par velti jums tās istabiņas gan nevaru atlaist, tik bagāts neesmu, un jūs jau arī vēl tik nabagi neesat, ka jums dāvanu vajadzētu. Vai nav tiesa?»

«Simtkārtīgas pateicības par tavu labo sirdi!» Silabriedis iesaucās un satvēra vecā roku. «Grobiņa tēv, kā lai tev to atmaksāju!... Ak, esmu ļoti slikti cilvēks, piedod, ka tik prasts un netaisns pret tevi esmu bijis... Vai zini, toreiz, kad tu savu naudu atprasīji, tevi nosaucu par bezsirdi, un tagad - tagad šis bezsirdis ir mans vienīgais palīgs!»

Grobiņš bij dziji kustināts no Silabrieža pārplūstošām jūtām.

«Ko nu, ko nu, Silabried,» viņš sacīja, ātri kaut ko izslaucīdams iz acīm, «nedarīju toreiz tev nekāda ļauna, nedaru tev tagad nekāda laba. Tu jau man dari labu, manu istabiņu īrēdams... Bet ko pavisam būtu piemirsis: es tik ar vienu nosacījumu istabiņu varu atdot - tam jaunajam Silabriedēnam, kas tur stāv pie lādes, jāiestājas manā dienastā. Nezinu gan, kā viņu pie vārda sauc, bet esmu dzirdējis, ka esot ņiprs un skadrs zeņķis. Un vecais Grobiņš vai ar uguni meklē tādu zeņķi. Nu,» vecais pagriezās uz Juri un stiepa tam roku pretī, «vai sitīsi saujā un būsi ar mieru!»

Mēms no pārsteigšanas un priecīgi nosarkdams, Juris paskatījās tēvā un tad ielika savu roku godīgā sirmgalvja rokā.

XII

Un Ernests? Ko tas darīja, kā tas izturējās, visām šitām lietām notiekot?... Viņš nepacēla Lienes un viņas piederīgo labā, kā kur mēdz sacīt, ne mazā pirkstiņa. Pēc aiziešanas no Lejas Spijēniem Liene viņam laida vēstuli pēc vēstules, viņš neatbildēja, Liene viņu uzaicināja caur Juri un citām uzticamām personām ar viņu satikties, Ernests nenāca. Tik reiz viņš tai paklausīja un uzmeklēja to ganos, no baznīcas nākdams. Ernests apsveicināja Lieni uz to sirsnīgāko, uzkrāva vainu par savu klusuciešanu un tik ilgu nesaredzēšanos tēva nedzirdētai stingrībai un bij, ar vārdu sakot, tas pats kvēlošas mīlestības pilnais Ernests, kas agrāk. Viņš lūdza Lieni viņa aukstās izturēšanās dēļ, kas tak esot tikai ārišķa, nedomāt, ka šis viņu atstāšot. Nē, tas nemūžam nebūšot, lai notiekot kas notikdams... Lai gan Liene manīja, ka viņas mīļākajam baznīcas krogā bij gadījies drusku «dabūt no rokām» - ar šo izteikumu Ernests palaikam mēdz apzīmēt dzeršanu, - tad tomēr viņa vārdi to padarīja ļoti laimīgu. Tumšās šaubīšanās zustin izzuda. Mīļojoša sirds ļoti smalki sajūt, kur viņa tiek apmelota, kur ne, Liene sajuta, ka Ernests neliekuļoja, un tas viņu pildīja ar neizsakāmu prieku. Paldies Dievam, liesma, kas dega tā sirdī priekš viņas, vēl nebij izdzisusi, nebij pat mazāka palikusi...

Un tad atkal pagāja dienas, un aikal aiztecēja nedēļas un mēneši, Kalna Spijēnos sagatavojās uz kādu ārkārtīgu notikumu.

Te kādā dienā izdzirda, Slaucēju Ernests esot uz Rīgu aizbraucis. Priekšpilsētā, tagadējā Tērbatas ielā, dzīvoja kāds Slaucēja radinieks, kas turēja nelielu preču bodi. Uz šito radinieku, tā runāja, Slaucējs esot aizsūtījis savu dēlu, lai tas no viņa iemācītos veikalu, jo Slaucējs esot nodomājis uz priekšdienām pats ierīkot bodi, par kuras vadītāju būšot likt Ernestu. Daži gan par to smējās un sacīja, Ernesta aiziešana esot citādi izskaidrojama, tai esot daudz tuvāki stāvoši iemesli. Arī Liene sacēlās, Ernestam aizceļojot, nopietnas, baigas domas, bet, izlasījusi sava mīļākā vienīgo vēstuli un atgādinājusies sarunas ar viņu, tā atkal aprima.

Un tad notika ka vienā svētdienā mācītājs kristīja mazu bērniņu un lūdza par viņa māti Dievu.

Kalna Spijēnos viena dvēsele bij vairāk.

Bet līdz ar šā mazā pasaules pilsoņa atnākšanu Lienes sirdī ieradās rūpes, kas dien no dienas palika lielākas. Kāpēc Ernests viņai nerakstīja no Rīgas? Nu tak no tēva vairs nebij jābīstas, un Ernests labi gan zināja, ka šai laikā viņai iepriecināšanas un apmierināšanas visvairāk vajadzēja. Ai, viņa būtu bijusi mierā ar vienu pašu rindiņu no viņa rokas, ar neaprakstītu papīra gabaliņu, kas dotu liecību, ka tas Lienes vēl nav aizmirsis! Bet pasts neatnesa nekā... Pēdīgi pēc pustreša mēneša ilgas gaidīšanas Lienei pagasta dzinējs ienesa biezu vēstuli. Lai gan adrese bij rakstīta no svešas rokas, Liene nodrebēja, vēstuli saņemot. Kas cits viņai varēja rakstīt kā Ernests! Kuvēru atplēsusi, viņa izņēma iz tā ļoti glītu laimes vēlēšanas karti. Kartes vienā pusē bij liels sarkanu rožu un neaizmirstelīšu puķu pušķis, otrā pusē ar zīmuli uzrakstīti šie vārdi:

! ! ! Uz 18. augustu ! ! !

Lai rozes tavā dzīves ceļā kaisās,

Tev vēlu prieku, laimību!

Lai nelaime ap tev nepaisās -

Es tevi mūžam mīlēšu!

- - - - - - - - - - - - - - - -

Uz 18. augustu? Kas tā bija par dienu? Liene paņēma kalendri. 18. augustā bij viņas vārda diena. Vispatīkamāki pārsteigta, Liene atkal nolika kalendri. Dienu, no kuras Liene līdz šim pati nebij zinājusi, ka tā viņas vārda diena, Ernests bij ievērojis, tai sveicienu sūtīdams. Un viņa vēl šaubījās par Ernesta uzticību!... Laimē spīdošām acīm tā parādīja Jurim daiļo karti. Pienācīgi apbrīnojis vienu pusi, Juris skatījās labu brīdi kartes otrā pusē un tad sacīja:

«Tramta, ramta, ramtam tā,

Tramta, ramta, r a m t a m tā -

tas ir panta īstais saturs, un par tādām blēņām tu priecājies?»

«Bet Juri! Tu tak zini, ka Ernests nav nekāds liels rakstnieks.» Liene Ernestu aizstāvēja, «šitādos atgadījumos nav jāskatās uz darba iznākumu, bet uz labo gribu. Un tās tak viņam nav trūcis.»

«Man par to lietu citādas domas. Kad viņam patiesi labā griba būtu bijusi tevi iepriecināt, tad viņš tev būtu atlaidis vienkāršu sirsnīgi rakstītu vēstuli. Šis nejaukais pants man liekas kā izsmiešana. Un kāpēc viņš sava vārda vietā licis tikai punktus?»

«Tādēļ, ka viņš nav bijis drošs, vai kāds vēstules neatplēš, jo tā jau, dievamžēl, dažreiz mēdz notikt.»

«Man šķiet, Ernests ir pārāk apdomīgs un bailīgs...»

Vai nu šī pārliecīgi lielā apdomība un bailība, jeb vai citi kādi iemesli bij pie tā vainīgi, - Liene vairs nesagaidīja no Ernesta nekādas mīlestības vai dzīvības zīmes. Ap Ziemas svētkiem viņš atbrauca ciemoties uz vecākiem, bet Lienei negadījās viņu redzēt. Pēc viņa aizbraukšanas izpaudās tumša vēsts, Ernests esot saderinājies ar tā bodnieka meitu, kura veikalā mācoties, bet valodas apklusa atkal ātri, tā ka bij jādomā, tās bij bijušas tukšas. Ziema aizgāja, pavasaris atnāca. Lai gan Slaucējs uz kādiem pazīstamiem bij teicis, dēls nākšot uz pavasarī mājā, tad tomēr tas vēl nebij noticis, kad Silabriedi izlika. Tikai vēl kādas nedēļas vēlāk Ernests pārnāca mājā kā gatavs tirgonis un kā - brūtgans.

Valodas, ka viņš apņemšot sava radnieka meitu, nebij bijušas bez pamata.

Pēc divi mēnešiem pārbūvētā Kalna Spijēnu dzīvojamā mājā dzēra nedzirdēti spožas kāzas, un neilgi pēc tam tur tika atvērta bode. Jaunais saimnieks bija arī mācīts bodnieks.

XIII

Trīs gadi bij pagājuši.

Lejas Spijēnu dārzā, ēnainā meža apiņu lapenē, sēdēja divi sievas jeb, pareizāki sakot, viena sēdēja un otra gulēja puszvilu uz mīkstiem spilveniem apliktā sola. Abas bij ģērbušās vairāk pēc pilsētas modes nekā pēc zemju, jaunākajai pat bij cepure uz klēpja, ar kuras lentēm tā vienaldzīgi spēlējās, garlaikotiem vaibstiem vecākajās tekošā runā klausīdamās. Slaucēja kundze savai vedeklai stāstīja par savu slimību.

«Vai tu tagad nekā neesi dzirdējusi no Grobiņiem?» Slaucēja kundze pēc brītiņa, kuram bij likusi iestāties mēles atšaušanās dēļ, jautāja, ar to pāriedama uz citu vielu. «Tur jau tagad, kamēr vecā Grobinīša mirusi, notiekot raibas lietas. Jaunais Grobiņš gribot Silabriežu Lieni precēt, jeb, otrādi, Liene gribot viņu precēt. Esot uz nabaga cilvēka tīri kā uzmesta. Un šis, no dabas bailīgs kā zaķis, neuzdrošinoties viņas uzbāzībām, kā pienākas, stāties pretī. Gan redzēsi, kas tur pēdīgi notiks, Liene paliks par saimnieci, tas būs. Tam meitiešam jau vai pats nelabais palīdz puišus pievilkt pie sevis!»

«Nelabais vai labais, tas man viena alga,» vedekla runāja, nepatīkami aizskarta, pacēlās un uzlika cepuri galvā. «Kas man par daļu gar to, kas mūsu kaimiņos un vēl it īpaši Grobiņos notiek!»

«Vai tu jau atkal gribi aiziet, mīļā?» vīramāte iesaucās, redzēdama vedeklu pošamies. «Pagaidi, vēl tev neesmu savu sapni stāstījusi, un bez tā man vēl viena lieta ir uz sirds.»

«Savu sapni tu jau man vakar izstāstīji, dārgā,» vedekla dzestri atbildēja, «pārrunāsim, ja tev patīk, labāk tūlīt to otru lietu.»

Viņa atkal apsēdās.

«Nē, nē,» Slaucēja kundze dzīvi runāja, «šitā sapņa tu vēl neesi dzirdējusi Redzēju to izgājušo nakti. Tas bija briesmīgi. Tas nenozīmē neko labu... Mana māte man atkal izgājušo nakti parādījās, un, kad tā man parādās, tad nav labi. Dabūšu laikam atkal kādu jaunu bu... Staigāju pa kādu lielu dārzu -»

«Bet, dārgā,» vedekla nepacietīgi vīramāti pārtrauca, «šo stāstu patiesi vismazāk simtreiz jau esmu dzirdējusi, ja tev nav cita kā uz sirds, tad es aizeju.»

«Nu tad ej ar,» vīramāte sacīja, aizturētās dusmās sarkana palikdama, «bet tas gan man jāsaka: Ernestam taisnība. Pēdējā laikā tu esi palikusi nepanesama.»

«Tad par to tu ar mani gribēji runāt, ka Ernests sūdzas par manu izturēšanos pret viņu? Vai viņš tev arī stāstījis, kā viņš izturas pret mani?»

Slaucēja kundze iesmējās īsi, dusmīgi.

«Un kā tad tu gribēji, lai viņš pret tevi izturas?» viņa vaicāja. «Viņam laikam mīļi jāpateicas par tavām rupjībām, kurām tu viņu pie niecīgākā iemesla apbalvo kā nupat mani?»

Vedekla piecēlās.

«Ko tu sauci par niecīgiem iemesliem?» viņa asi jautāja. «Ar pacietību, kura man pašai jāapbrīno, tepat trīs gadus esmu panesusi visu, ko tu savā iedomātā slimībā runājusi un darījusi. Gandrīz dien no dienas esmu pie tavas gultas kleknējusi, tevi kā mazu bērnu kavēdama, esmu to laiduši pār galvu, tu mani pret savām dienastniecēm esi nopēlusi, neesmu nekā teikusi, kad manu tēvu, tam bankrotu taisot, nosauci par zagli, - bet visam robeža! Neļaušu tev ar mani spēlēties un turklāt vēl mani izbārt, kā to Ernestam arī neļauju. Es nevaru dzērāju ieredzēt un nekad Ernestam laipna ģīmja nerādīšu, kad būs sadzēries. Ernests man pārmet, ka viņa vairs nemīlējot. Tas nav tiesa. Bet, saprotams, mana mīlestība uz viņu neiet, vairumā, kad dzirdu, ko viņš brandvīna glāzē grib noslīcināt. Bēdas, ka neesot savas pirmās brūtes apprecējis!... Vai es pie tā vainīga? Vai es toreiz, kad viņš ar mani saderinājās, jel maz jaudāju, ka viņa sirds jau citai piederējusi? Nē, un tāpēc man arī nenākas par to ciest! To tu gan labi zini, bet neievēro. Kur tev Ernests bij jāpierāj, tur tu viņu vēl vairāk uzčuidi. Tev, kā redzams, nepietiek ar to, ka Lejas Spijēnos nesaticība valda, tu gribi, lai tā nometas arī Kalna Spijēnos. Tavs prāts lai notiek! Esmu līdz šim uguni dzēsusi, ko jūs kurinājāt, kurināšu tagad līdz ar jums! Lai dzēš, kas grib, un, ja nav dzēsāja, lai svilst!»

Jaunā sieva dusmīgi uzspieda cepuri sev galvā un nopurināja smalko priekšautu, it kā iz tā ko būtu izbērusi.

«Tā,» viņa turpināja, «nu esmu reiz īsumā izrunājusi, kas man jau mēnešiem stāvēja mēles galā. Un nu dzīvo sveika! Mēs laikam ilgāku laiku neredzēsimies, jo gribu tagad būt labāka saimniece nekā līdz šim un vairāk dzīvot pa māju. Priecātos, ja tu uz mani kādreiz atnāktu!»

Auksti smaidīdama, vedekla palocījās un atstāja lapeni.

Acis aizvērusi, Slaucēja kundze brīdi gulēja kā bez samaņas savos spilvenos. Vai viņa nesapņoja? Vai nebija pārklausījusies?... Vai viņas vedekla patiesi bija sacījusi - «iedomātā slimība» un runājusi tos citus visus nejaukos vārdus?...Slaucēja kundzei tā bij ap prātu kā kādam, kas piepeši tiek pārsteigts no briesmīga lietus un, pirms pagūst atplēst lietussargu, jau jūtas slapjš līdz ādai. Tā ar viņu runāt, izņemot pašu Slaucēju, līdz šim neviens nebij iedrošinājies! Un viņa visu bij saņēmusi, nekā neatbildēdama, vedeklas nepārtraukdama! Neizsakāmas dusmas viņu pārņēma. Pusaizsmakušā balsi viņa sauca savas rokas meitas.

«Cukura ūdeni!... Vai tu nedzirdēji, kas še notika, skrieni, - man bail, ka nedabūju triekas!»

Meita, uzmetusi acis uz saimnieces no dusmām nejauki saverkšķītā ģīmja, iesteidzās namā.

«Es jau šorīt sacīju, ka nebūs labi,» saimniece runāja padzērusi uz meitu. «mana māte man velti neparādās sapnī... mana vedekla mani tā sakaitināja, ka droši vien palikšu nopietni slima... Atsauci manu vīru!»

Meita aizgāja un atnāca ar vēsti, kungam neesot vaļas.

«Ej saki, ka man kas ļoti vajadzīgs ar viņu jārunā un tūlīt.»

Meita iegāja otrreiz namā. Pēc brīža durvis atvērās, un Slaucējs parādījās tajās. «Ko tu gribi?» viņš strauji un nepacietīgi iesaucās, pagriezies uz lapeni. «Vai esi kurla? Es taču tev liku sacīt, ka man nav vaļas, lūdzu, netraucē manis veltīgi.» Viņš atkal pazuda namā.

Slaucēja kundze nobālēja. Viņa bij gribējusi sūdzēt par vedeklu, bij gribējusi vīru piedabūt, lai šis to norāj, un tika tik strupi atraidīta un pati norāta. Nesamanīgās dusmās viņa slēpa galvu spilvenos.

«Madām, vai jums vēl nevajaga cukura ūdens?» meita pienākusi vaicāja.

Saimniece pacēla galvu.

«Ko? Cukura ūdens? Vai es tev tā esmu prasījusi?» viņa meitai uzkliedza. «Vai tu mani gribi pārsmiet?... Ak, es nelaimīgā sieva,» viņa žēli turpināja, «nu ir manas meitas man uz galvas sāk dancot...» viņa šņukstēja. «Ed, ej uzlej kafeju. Bet papriekš pasauc Mariju, ienesīsiet mani istabā... Ak, es nelaimīgā sieva... Tik olas dzeltenuma vien nepiemirsti, man likās, ka šorīt kafeja bij bez tā.»

Maz minūtes vēlāk divi meitas nelaimīgo sievu uz mīksta krēsla ienesa namā.

XIV

Mazajā, ar Grobiņu pirti zem viena jumta esošā istabiņā valdīja svētdienišks klusums. Pa vaļējo lodziņu tajā plūda iekšā salda smarša, kas nāca no divām dobēm, kuras gluži tuvu pie lodziņa stāvēja un kurās starp sīpoliem, burkāniem un dažām citām saknēm ziedēja raiba puķu virkne.

Istabiņā viss bij glīts un tīrs un uz to labāko sakārtots un uzkopts. Gultas cēli uztaisītas un labām segām apklātas, kuls bez mazākā mēsliņa, galdiņš balts noberzts kā sniegs. Pie sienas karājās Lutera bilde, kurai rāmja vietā bij aplikts ozolu lapu vaiņadziņš, kaktā uz plaukta atradās vairāk grāmatu.

Pie loga sēdēja Liene. Rokā viņa turēja avīžu lapu, bet viņa nelasīja tajā. Acis ne uz ko neturēdama, tā skatījās laukā.

Liene nebij daudz pārvērtusēs. Atskatoties no pāris dziļākām līnijām ģīmī, nekas tajā neatgādināja pārciesto grūto laiku. Vaigi tai atkal ziedēja tādā pašā sārtumā kā toreiz, kad Lejas Spijēnos bij bijusi dienastā, zīme, ka arī vecais Grobiņš nebij slikts saimnieks. Jā, Liene jau trešo gadu kopā ar brāli dienēja vecajam Grobiņam. Kamēr Juris tūlīt bij aizgājis uz saimes istabu dzīvot, vecāki ar Lieni ierīkojās piedāvātajā istabiņā, kur Liene palika arī tad dzīvot, kad nākošos Jurģos iestājās Grobiņa dienastā. Viņai patika atšķirtā istabiņa, lai tā arī bij zem pirts jumta. Kopā ar citu saimi esot, viņai šad un tad bij jādzird vārdi, kas viņu, lai gan pa lielākai daļai nemaz uz viņu nezīmēti, tomēr sāpīgi aizķēra, te viņa varēja būt no tā droša, varēja būt netraucēti viena ar savu bērnu un savām domām.

Viņa acīm redzot arī tagad dziļi bij nogrimusi tajās, jo viņa nedzirdēja, ka durvis tika atvērtas un kāds ienāca istabiņā. Tikai kad durvis atkal tika aizvērtas un turklāt ar lielāku troksni, nekā tas bij vajadzīgs, viņa pagrieza galvu.

Ienācējs bij - Ernests.

Viņš bij ļoti rūpīgi ģērbies.

Liene piecēlās. Abi stāvēja labu laiciņu mēmi viens otram pretim. Neizsakāmas jūtas atspoguļojās abu ģīmjos.

«Lienīt!» Ernests pēdīgi klusu iesaucās un nodūra galvu.

Liene it kā negribot spieda rokas pret krūtīm.

«Ko jūs gribat?» viņa tad auksti vaicāja.

Ernests pacēla galvu. Sāpju pilns skatiens ķēra Lieni.

«Jūs?... Lienīt, no kura laika mēs tik sveši palikuši, ka tu mani sauc jūs!... Lienīt, ka tu zinātu, cik es nelaimīgs, tu manis nedarītu vēl nelaimīgāku, mani tā saņemdama.»

«Nesaprotu, ko jūs runājat, Slaucēja kungs. Sakāt man, ko jūs vēlaties, jeb atstājat šo istabiņu!»

Ernests pacēla kā lūdzoši rokas.

«Nerunā jel tā!» viņš izsaucās. «Tik ilgi esmu uz šo stundu sagatavojies, tik karsti vēlējies viņu pienākam, tik pavisam citādi tavu izturēšanos iztēlojies, ka tavi vārdi man ir kā naža dūrieni... Lienīt, nācu lūgt tavas piedošanas.»

Pēdējos vārdus jaunais vīrs izrunāja tik žēli un mīksti, ka Liene gandrīz nemanot nodrebēja. Tā bij tā pate balss, kas reiz tik jaukus vārdus uz viņu bija runājusi un kuru viņa ilgu laiku tikai sapņos vien bij dzirdējusi. Nu tā atkal runā dzīva uz Lieni.

«Piedod, piedod, Lienīt!...»

«Ko lai jums piedodu?» Liene bargi jautāja. «Nejokojaties, mans prāts nenesas uz jokiem.»

«Vēlreiz tevi lūdzu: nerunā tā! Neskaties mani tik dusmīgiem skatieniem, tas man iet caur sirdi... Lienīt, tev būs atkal smaidīt, tev būs atkal būt laimīgai.»

«Atstājat šo istabiņu, un es atkal smaidīšu un būšu, laimīga.»

Ernests nopūtās smagi.

«Pelnu šitādus vārdus,» viņš runāja. «Esmu grūti pret tevi noziedzies. Bet neuzkraun man vienam visas vainas. Mans tēvs -»

Liene pamāja nepacietīgi ar roku.

«Neesmu jūs uzaicinājusi taisnoties!» viņa sacīja. «Tādēļ necilājat, kas pagājis. Jums no tā tikai var celties nepatikšanas un man sāpes.»

«Bet es gribu runāt! Gribu tev izskaidrot, kā tas viss noticis!»

«Nenopūlējaties velti! Notikumu gājienā, uz kuriem jūs zīmējaties, man nekas nav mīklains. nesaprotams... Vieglprātīgi jūs manī iemīlējāties, lētticīgi es uz jums palaidos. Es jums biju patīkams kavēklis, kas jums ar laiku būtu apnicis un kuru jūs tad būtu atmetuši... Jūsu tēva iejaukšanās jūs piespieda to darīt negribot, ko vēlāk ar labu prātu būtut izdarījuši... Nerunājat, tā būtu noticis, jo jūs esat nepastāvīgi! Gan tēvs jums varēja liegt mani ņemt, gan viņš jūs varēja aizsūtīt no Spijēniem projām, bet jūsu tagadējās sievas precēt viņš jūs nevarēja piespiest! Neesmu arī ne no viena dzirdējusi, ka viņš to būtu mēģinājis. Pēc sava paša brīvās gribas jūs uz tik ātru roku Kalna Spijēnos ievedāt saimnieci... Neklājas jau arī slavenā Spijēna dēlam novārtā liktu meitu vest pie altāra. Neklājas viņam dubļus, ar kuriem tas apmētājis Silabriežu Lieni, pašam ar savu roku atkal nomazgāt un tā pildīt dotu vārdu un svētas apsolīšanas. Vienkāršs kalpa puisis to nedarītu, kur tad vēl Lejas Spijēna dēls! Vienkāršs kalpa puisis to tura par likumu, nevis, kā godprātīgam cilvēkam pienāktos, p r e c ē t, bet a t s t ā t meitu, ka pie tās noziedzies, lai arī to no sirds būtu mīlējis, - kur nu vēl Lejas Spijēna dēls! Citādi jau katrs būtu smējies: «Ekur muļķis var ķerties pie labu labām un paņem savas vecās izvalkas!...» Un kur tad staltais Spijēna dēls savas acis būtu varējis likt aiz kauna!»

«Tu maldies!» Ernests tagad pārtrauca Lieni. «Nemūžam tādas domas manā galvā nav mitušas, neapsūdzi manis, bet turi visu par nelaimīgu likteņa nolēmumu ierādīšu tev, ka neesmu tik vainīgs, tik slikts, kā tu domā. Nenāku uz tevi tikai tukšu vārdu pārmīšanas dēļ vien. Nesu tev svarīgu ziņu: šķiršos no savas sievas - atlaulāšos no tās.»

Liene sarāvās.

«Jā, nokratīšu, saraušu saites, kuras man palikušas nepanesamas!... Lienīt, pildīšu visus savus apsolījumus - būsi mana sieva!»

Liene atkāpās soli atpakaļ. Kā atgainīdama viņa pacēla roku.

«Nē, nekad, nemūžam, Ernest!»

«Nē?!...» Ernests palika bāls. «Nesodi manis tik bargi,» viņš lūdzoši turpināja. «Esmu savu gļēvulību tūkstošreiz nolādējis, esmu viņas dēļ diezgan cietis!... Lien, Lien, ja tu mani tagad atraidi, tad tu manis nekad paliesi neesi mīlējusi!»

Lienes acīs iedegās it kā liesma.

«Nē,» viņa izsaucās paceltā balsī, «tevis nekad patiesi neesmu mīlējusi, bet tu gan mani!... Ernests, Ernest, apdomā, ko tu runā! Tu zini, kā tevi esmu mīlējusi tu zini, kā tev esmu uzticējusi, uzticējusi pat vēl tad, kad jau par mani smējās un uz mani rādīja ar pirkstiem... Bet esmu tikai cilvēks! Kad redzēju savus vecākus caur tavu tēvu izdzītus iz mājas un tevi aizbēgam, kad redzēju savu vecu tēvu par manu nelaimi raudam kā bērnu un zināju sevi tik nāvīgi pieviltu, tad domāju, ka man krūtis no sāpēm plīsīs pušu. Es staigāju apkārt kā pa pusei neprātīga - ne runādama, ne raudādama... Ernest! Ja būtu tiesa, ka cilvēks var nomirt nelaimīgā mīlestībā, tad toreiz būtu nomirusi, - bet tie ir meli, pieviltas mīlestības sāpēs neviens nenomirst pat kad to vēlas... Redzēdama, ka bez tevis b ū s jādzīvo pasaulē, es lūdzu Dievu, lai viņš man atņem manu mīlestību uz tevi. Es lūdzos neapnikusi, un mana sirds sāka aprimt. Es nemitējos - un nu viņa ir aprimusi. Redzi, es ar tevi tagad varu runāt kā ar kaut kuru citu cilvēku, tikai tava negaidītā, nejaušā ienākšana mani pārsteidza un sakustināja.»

Viņa izrunāja pēdējos teikumus tik mierīgi, tik rāmu... Ernests nogriezās nost.

«Tad es esmu velti nācis?»

«Velti, Ernest, tādēļ ka par vēlu. Kad tu man tagad lūdz ar savu roku piedāvātu divai Kalna vai divai Lejas Spijēnu, arī tad tu būtu nācis velti. Laiks atsvešina, un tu tik ilgi par mani nemaz neesi bēdājis. Un par mani vien ne. Ernest, arī par savu bērnu tu neesi iedomājis... Skaties, tur tai gultiņā viņš mēdz gulēt, tas viņa lellis un tur viņa vāgīši... Ernest, vai tava sirds, šās lietiņas uzskatot, nekā nerunā?»

Ernests elpoja smagi.

«Ak, kad tu zinātu, cik viņš skaists un prātīgs bērns!» Liene turpināja. «Bet kādēļ tev to stāstu! Tev tas vienaldzīgs. Tava laulība nav svētīta bērniem, un tādēļ tu arī nevari zināt, ko vecāku sirds sajūt, savus bērnus iedomājot...»

«Lien Lien, tu runā tā, kā kad tavs bērns nebūtu arī mans!» Ernests iesaucās sāpīgi.

«Viņš vairs nava tavs!» Liene noteikti atbildēja. «Tu sen esi atsacījies no visām tiesībām uz viņu. Nekad viņam nebūs zināt, kādas saites tevi un viņu saista.»

Liene piegāja pie mazā skapīša, atslēdza to un izņēma no tā rūpīgi aizsietu, mazu paciņu. Tad viņa pagriezās uz Ernestu.

«Še ņem,» viņa runāja un sniedza paciņu Ernestam, «ņem atpakaļ savu vēstuli un to laimes vēlējamo karti, ko tu man sūtījis. Viņas abas man sasaldinājušas dažu rūgtu stundu -- paldies!»

Liene turēja roku izstieptu, bet Ernests vilcinājās paciņu saņemt. Pēdīgi viņš to darīja nodurtām acīm.

Brīdi valdīja klusums istabiņā.

«Vai man vēl brīv izrunāt uz tevi kādu lūgumu?» Liene klusā balsī jautāja.

«Runā!»

«Tu sacījies atlaulāties no savas sievas. Ernest, nedari tā. Lūko ar viņu satikt, lūko ar viņu izlīgt. Tas ir vienīgais ceļš, kas vedīs tevi, ja ne uz laimi, uz mieru. Un tad es esmu dzirdējusi, ka tu dzerot... Lūko atmest šo netikumu, ja vēl vari. Tu esi prātīgs cilvēks, tu zini, kas dzērāja liktenis. Brandvīna glāzē nevar noslīcināt nedz errestību, nedz dusmu, nedz - nedz - - žēlabu... Un nu, dzīvo sveiks!»

Liene satvēra Ernesta roku un turēja to acumirkli savā. Tad viņa piegāja pie loga atspieda galvu pret sienu un skatījās laukā. Istabiņas durvis noklabēja - Liene zināja ka tā bija viena. Nekustēdamās viņa vēl labu brīdi tā stāvēja un lūkojās zilajā tālumā, kur debesis ar zemi likās sakusušas vienā laidā. Piepeši viņa aizlika roku priekš acīm. Gandrīz nemanāmas trīsas pārskrēja pār viņas stāvu, un divi lieli asaru pilieni izspiedās caur pirkstiem, kas apklāja viņas acis.

Kāpēc viņa raudāja?...

XV

Saulīte jau taisījās uz rietēšanu, kad Juris ienāca istabiņā pie Lienes. Viņš bij bijis baznīcā un nebij vēl svētdienas drēbju novilcis. Viņa glītajā, saules apdedzinātā ģīmī bij manāms savāds, priecīgs nemiers.

«Vecāki ar mazo vēl nava mājā no ciemiem?» viņš jautāja un atsviedās vaļīgi uz kāda krēsla. «Nē?»

«Tu jau gan redzi,» Liene atbildēja, «nava vēl. Viņi jau arī neteicās būt agrāk mājā kā vakarā vēlu. Bet tu gan solījies tūlīt no baznīcas nākt mājā. Kur tu dzīvoji tik ilgi?»

«Dzēru, dzēru krodziņā,» Juris atbildēja ar tautas dziesmas vārdiem.

«Nu, nu! Kad tik neiesāc ar!» Liene jokojās. «Bet vai patiesi tik ilgi biji krogā?»

«Nē, mās, ko gan lai tur darīju tik ilgi! Man tepat mājā bij svarīgas darīšanas, kas mani atturēja, ka nevarēju agrāk uz tevi atnākt.»

«Ahā! Svarīgas darīšanas ar mūsu jauno saimnieku! Zinu, zinu: pīķis trumpā, kāravs mariāža, par lamoru divi!...»

Juris skaļi iesmējās.

«Netrāpīji,» viņš tad sacīja, «kārtis šoreiz netikām spēlējuši, bet ar Andrievu man gan bij darīšanas... Mini, - kādas?»

«Vai es zinu! Jūs varbūt rakstījāt savām līgavām vēstules, varbūt apspriedāt, cik daudz kaulu miltu šogad būs jāpērk. Kas jaunu puišu runas var izzināt!»

«Taisnība gan, Lienīt, un tādēļ tev nelikšu ilgāk minēt: mēs runājām par tevi un tavu šāsdienas viesi...»

Liene piecēlās spēji.

«Vai viņu kāds redzējis šeit ienākam?» tā sabijusies iesaucās. «Saki, - kas?... Ak tu, Dieviņ, nu atkal izcelsies par mani ļaunas valodas! Es jau bijājos, ka tikai kāds cilvēks Ernesta - Kalna Spijēna nepamana, un manas bažas piepildījušās... Nu sāks atkal par mani runāt! Bet, Juri, es tev varu zvērēt, ka nekā neesmu nedz runājusi, nedz darījusi, par ko man varētu taisīt pārmetumus. Nudien, jānudien!»

Juris piecēlās, piegāja pie māsas un satvēra viņas abas rokas.

«Nedievojies, māsiņ,» viņš laipni runāja, «ticu, ka tev taisnība, jā, zinu visu, ko tu ar jauno Slaucēju runājusi.»

«Tu zini visu? Tad tu mūsu sarunā noklausījies?»

«Nē, es ne, bet - taisnību sakot - Andrievs.»

«Andrievs? Grobiņu Andrievs!»

«Jā. Viņš nejauši pirtej bij gājis garām, izdzirdis tevi ar kādu vīrieti runājot un palicis stāvot. Tātad viņš visu dzirdējis, ko tu ar Kalna Spijēnu runājusi.»

«Paldies Dievam - tad viņš arī zina, ka tas nebij nekas slikts!»

«Es arī saku paldies Dievam. Lienīt, mās, šī saruna var mums visiem būt par lielu svētību.»

«Par lielu svētību? Man jā, varbūt arī Kalna Spijēnam un viņa sievai, bet mums visiem?...» Liene purināja galvu.

«Jā, jā, mums visiem,» Juris atkārtoja un nosēdās gultā, māsu piespiezdams darīt to pašu. «Sēdēsim še un runāsim vienu prātīgu vārdu... Saki, - ko tu gribi, lai tev to izstāstu, kas man deg mēles galā, vai ar daudz dubultiem vārdiem vai vienkārši īši un aši?»

Liene pasmīnēja. «Paskaties saulē. Nesadedzini mēles.»

«Nu labi, īši un aši: Andrievs tevi mīlē un piesola tev caur manu muti visu, kas tam pieder...»

Liene brītiņu sēdēja gultā, it kā nebūtu brāļa lāgā sapratusi. Tad viņa nopietni sacīja:

«Ej nu, ej, Juri, es domāju, ko tu man teiksi, un tu tik jokojies vien un turklāt tik nesmuki.»

«To jau domāju, ka man neticēsi,» Juris iesaucās, «un es to arī neņemu par ļaunu. Ir jau tā lieta drusku neticama. Bet, mās, es nemaz nejokoju, patiesi!»

Liene nolaida acis. Tumšs sārtums reiz uz reizes pārklāja viņas daiļo ģīmi, kurā atspoguļojās jūtu cīniņš, piepeši modināts Jura vārdiem. Pēdīgi viņa lēni purināja galvu.

«Nē, brālīt, tas nevar notikt, nevaru būt Andrieva sieva.»

Pārsteigts Juris skatījās Lienē.

«Kādēļ ne?» viņš jautāja.

«Tādēļ, ka viņa tā nemīlēju kā - kā vajadzīgs, kad grib precēties, un tad -» Liene pieglauda savu galvu pie brāļa pleca un sacīja sāpīgā balsī: «Mana pagātne, Juri!... Andrievs ir godīgs puisis.»

Juris aplika mīļi roku ap māsu.

«Uzklausies, Lienīt, ko es tev teikšu!» viņš sacīja. «Nekad nav pastāvējuši laiki, kur cilvēki, no mīlestības vien dzīti, devušies laulībā, nekad nebūs tādu laiku. Blakus mīlestībai vienādiņ pastāv arī citi iemesli, kādēļ slēdz laulības. Un, taisnību sakot, es ar nemaz nevēlos, ka tas būtu citādi. Vai tu domā, ka pasaulē cilvēki dzīvotu laimīgāki, kad tie no mīlestības vien saprecētos? Nebūt ne, tad jau tie pāri, kas to darījuši, dzīvotu kā eņģeļi, bet vai tas tā ir?... Ar precēšanos ir tāpat kā ar kādas maltītes sagatavošanu. No vienas vielas vien nekā nevar iztaisīt. Ņem putraimus, ber tos katlā grauzdē tos cik gribēdama putraimi bijuši, putraimi paliks. Dalej ūdeni, vāri, - jau sava lieta! Dalej pienu, ā, jau var gluži brangi ēst! Bet vēl nesmeķē lāgā. Kā trūkst? S ā l s trūkst... Damet to, un ēdiens gatavs... Mīlestība ir laulības sāls. Labi tai laulībai, kurai tā netrūkst, bet var arī bez viņa iztikt. Kad tev būtu jāvāra ēdiens - paliksim pie šitā, lai gan nepilnīgā piemēra, - jāvārī ēdiens ar to nosacījumu, ka tev vai nu putraimi, vai ūdens, vai piens, vai sāls jāatmet, ko tu atmestu? Tak sāli. Redz, un ar to tu pierādītu, ka, ja kam jātrūkst pie ēdiena, sāls visdrīzāk pieciešams. Tāpat ir ar mīlestību laulībā. Drīzāk bez mīlestības laulība var būt laimīga nekā bez labiem tikumiem, p. p., bez saticības, bez pacietības, bez lēnprātības. Mīlestība nav nekāds tikums. Es nerunāju par Dieva mīlestību uz cilvēkiem, bet par mīlestību mūsu starpā. Tā tik ir kādu zināmu jūtu nosaukums un vairāk nekas. Un tādēļ, māsiņ, pirmais iemesls, kādēļ negribi pie Andrieva iet, zaudē savu svaru.»

Juris apklusa, atbildes gaidīdams.

Liene purināja no jauna galvu. «Tavi vārdi pierāda, ko jau es zinu: ka tu vēl neesi mīlējis,» viņa runāja. «Tu vēl īstas mīlestības nepazīsti. Bet runā tālāk.»

Juris turpināja: «Var būt, ka arī drusku maldos - bet ko tu tur runā no savas pagātnes! Vai Andrievs, tās nezina! Desmit un divdesmitreiz viņš par to būs pārdomājis. Bet, kad viņš tajā neatrod šķēršļa jūsu savienošanai, tad tev arī to nebūs darīt. Andrievs man sacīja ka šitos trijos gados, ko ar tevi kopā sadzīvojis, nācis pie atzīšanas, ka labākas un priekš viņa lēnās dabas derīgākas sievas kā tevis mūžam neatradīšot. Un, ja šis vēl par tevi drusku šaubījies, tad tava saruna ar Ernestu viņu pilnīgi pārliecinājusi no tavas krietnības. Arī vecais nekā nesakot, lai gan iesākumā tevis negribējis. Tu jau pati redzi ik dienas, cik laipns viņš pret tevi ir. Nu ko saki?»

«Ko nu tur citu varu teikt kā to: neesmu tādas laimes pelnījusi!»

«Ak, nerunā jel tā, esi gan pelnījusi. Diezgan esi cietusi, diezgan rūgtuma un diezgan jaunu dienu redzējusi. Nu ir laiks atkal nākt labām dienām. Un viņas nāks, es par to galvoju, nāks ne tikvien tev, bet arī mūsu sirmajiem vecākiem caur tevi - tikai saki jā.»

Juram vecākus pieminot, Liene nodūra galvu.

«Nu, vai tu paliksi mēma!... Nudie, Andrievs darīja pareizi, mani lūgdams, lai viņa vietā es tevi uzrunājot, bailīgs, kāds viņš ir, viņš jau sen būtu izmeties laukā no istabiņas... Skaties, tur viņš iet nemierīgs pa sētu, vai saukt viņu šurp?»

«Juri!» Liene iesaucās, nosarkdama līdz ausīm. «Kas tev nāk prātā!»

Bet Juris jau bij piegājis pie lodziņa, atvēra to un sauca:

«Andriev, ē, ko tu tur staigā! Labāk atnāc šurp savai «Balsei» pakaļ, tava brūte to jau sen izlasījusi!...»

Un tad, pagriezies uz Lieni, viņš to apkampa, noskūpstīja viņu sirsnīgi un sacīja:

«Saņem, mās, manus laimes vēlējumus! Kad tev nebij lemts lielajos, slavenos Spijēnos tapt par saimnieci, būsi tā mazajos, neslavenajos Grobiņos... Ir labi arī tā. Grobiņos valdīs joprojām pār pieticīgiem cilvēkiem laimes māte, lai valda Slaucēji un bagātība Spijēnos!»

STĀSTS PAR CŪKU, KURA RUNĀJUSE

Ap 1870. gada lielā kara laiku kādā mūsu zemītes nostūrī, kur izglītības gaišums zemnieku prātus vēl nebij apspīdējis, sensenā māņticība un pesteļi kristītai ticībai par spīti vēl stāvēja kuplākos ziedos.

Bagātais Koklapu saimnieks šo zemnieku starpā nebij nekāds izņēmums. Viņš zināja tikpat maz par vāciešu slavu kā par franču nelaimi, un, kamēr princis Fridrihs Kārlis, Bazēns un miljoniem citu domāja par kaujām un ap Mecas cietoksni izlēja cilvēku asinis, tamēr Koklaps domāja par kaušanu, pastellēja mičojamās micas, skaloja un pildīja mucas un ložņāja ap savu cūkkūti. Gada kārta, kurā kauja plosījās ap Mecu, zemniekam, nu saprotams gan, ir ļoti nederīga priekš kaušanas, jo tad karstums vēl nav mazinājies, cūkas vēl nav treknas un abas rokas tam pilnas ar citiem darbiem. Tādēļ tad arī šai laikā neviens nekā nekauj, un Koklaps to arī nebūtu darījis, ja apstākļi viņu uz to nebūtu spieduši. Jo, proti, visstiprākiem pūšļošanas vārdiem un baušļiem par spīti izrādījās par vajadzīgu viņa meitu Edu sadot kopā ar kaimiņu dēlu Sprici Vimbu. Pāra vecāki, zināms, jau sen savā starpā bij nosprieduši, ka viņiem jāprecējas, lai reiz abu māju zemes gabali taptu savienoti, bet nu šī savienošana uznāca drusku pēkšņi. Pa burzu, kas caur to izcēlās, Koklaps tikai pirms četrām dienām vien vēl bij iedomājis savu lielāko cūku dzīrēm ielikt aizgaldā un drusku uzbarot. Un tagad viņš stāvēja pie tecilas, kuru mazs zēns ar visu spēku grieza, un tecināja tutenu, lai ar to nākamā rītā cūkai atņemtu dzīvību.

«Griez!» Koklaps kliedza, jo viņš bij lielās dusmās. Rudzi tika sēti, lini mērkti, vēlīnie kvieši pļauti, un nekur viņš pats nevarēja būt klāt! Šis tikai tagad atkal būs izdevīgs gads! Kaimiņš Bambans noskaudīs rudzus, kviešus ēdīs žurkas, un lini - tie nomirks mārkā sarkani kā gunsgrēks, jo tie tēviņi, tie puiši, izdara visu gluži vienkārši, neievērodami nekādas skolas. Zināms, kas tiem bēdas, ja put, put, - tā jau nav viņu manta!

«Griez!» saimnieks vēlreiz uzkliedza, ģīmī sarkans kā vēzis, un darīja tā, it kā gribētu zēnam durt.

«Saimniek!» puika iesaucās un būtu droši vien aizbēdzis, ja viņa mātei par viņa piepalīdzību pie kaušanas Koklaps nebūtu apsolījis zarnu ceturto daļu līdz ar plaušām un aknām.

Tātad viņš saņēmās un grieza tecilu, ka ūdens no silītes zem tās šāvās gaisā, un saimnieks un zēns tik uzmanīgi turpināja savu darbu, ka nedz viens, nedz otrs nepamanīja svešā vīrieša, kas pa ceļu ienāca pagalmā.

Tikai tad. kad tas bij pienācis gluži tuvu klāt un sveicināja, Koklaps pacēla acis un redzēja savā priekšā pilsētiski ģērbušos vīrieti ar ādas ceļa kuli pie sāniem un lielu, satītu lakatu pār pleciem.

Bet viņš neatņēma sveicinājuma.

«Nu?» viņš sacīja, ar kreisās rokas resno īkšķi tutena asumu rūpīgi izlūkodams. «Kupčs?»

«Nē.»

«Tā. Nav ar man lopu, ko pārdot. Ejiet te tāpat vien caur. Jeb vai jūs no manis ko gribiet, kungs?»

«Jā - es - tiesa gan - man - gribēju no jums lūgt naktsmāju, saimnieks. Esmu tā aiz biezas galvas no lielceļ noklīdis, apmaldījos, vakars ir klāt un atnesīs laikam lietu,» svešais runāja, nedrošs tapis caur saimnieka strupo nelaipnību.

Koklaps noskatījās pienācējā no galvas līdz kājām, braukāja arvien vēl ar īkšķi pa tutena zobiem un rādīja tad ar šo nāvināšanas daiktu uz istabas durvīm.

Svešā mirkļi pagriezās uz to pusi.

«Ko jūs tur redziet? Virs durvīm, es domāju,» saimnieks jautāja.

«Nekā.»

«Es arī nekā. Mana māja nav nekāds krogs. Vanderzeļļi še nedabū naktsmājas.»

«Bet, mīļais saimnieks, es lūdzu! Jūs redziet, vakars - lietus - šis vidus man pilnīg svešs - es arī nekā negrib par velti,» svešais stomījās.

«Ā - nekā par velti?... Vai protiet cūkas kaut?»

«Nē.»

«Linus mērkt?»

«Kas tas ir par darbu?»

«Rudzus sēt?»

«Nē.»

«Miežus pļaut?»

«Nē. Bet es protu - -»

«Zagt, kas tik man krīt nagos!» Koklaps bļāva, šoreiz tapdams zils kā plūme. «Jā, to es zinu! Zinu, kur mans kapara stopiņš galu ņēma! Šitāds tēviņš kā tu to man aiznesa. Un nu tu nāc un domā, tev arī pie manis laimēsies! Skaties! Kur tad tu jau esi saodis, ka savai meitai ieprecinu iegātni un taisu kāzas?»

«Bet, mīļais saimnieks, no tā nekā nezinu.»

«Un nāc tomēr izspiegot, kur gaļu kāršu, kur viesu zirgus siešu! Smalki deguni jums ir, tas man jāsaka. Bet es arī vis neesmu vakarējais. Es jūs, kundziņus, pazīstu. Prom, laukā no mana pagalma, pirms uznāk tumsa!»

Viegls sārtums sakāpa svešā vaigos, bet, paskatījies lietus debesī, kas nāca tuvāk un tuvāk, viņš savaldījās un sacīja:

«Tu maldies, saimnieks, ja domā, ka esmu kaut kāds blēdis vai zaglis. Man zagt nevajag. Skaties šurp!» Un viņš piegāja pie zēna, piedūra pirkstus pie viņa deguna - un spīdošs sudraba rublis nokrita zemē. Viņš satvēra otrreiz, satvēra trešreiz puikas degunu, un atkal un atkal līdzīgi naudas gabali noripoja mazajam pie kājām. Svešais salasīja tos rokā, paskandināja tos tajā un skatījās tad smīnēdams Koklapā.

Kā sālsstabā pārvērsts, šis brīdi stāvēja svešā priekšā.

Bet tad viņš atkal atjēdzās.

«Ā - tad tāds tu esi!» viņš kliedza pērkoņa balsī, atkāpās un aizvilka gaisā svešajam krustu priekšā. «Ak tās sugas!... Ber nedomā, ka man no tevis bailes. Nekā tu man nevari padarīt, jo es arī neesmu vis vakarējais! Nekā tu man nevari padarīt, ja ar tevi neielaižos, tādēļ projām, projām no manas mājas, es vēlreiz saku!»

Svešais, kas no savas burvestības laikam pavisam otrādas sekas bij sagaidījis, palika vēl acumirkli šaubīdamies stāvam un pagriezās tad uz iešanu, jo ātrais Koklaps taisījās viņam brukt virsū.

«Nu tad parād man vismazāk ceļu uz tuvākām kaimiņu mājām,» tas vēl sacīja.

Bet arī šī niecīgā laipnība viņam tapa liegta, un tātad viņš uz labu laimi sāka soļot pa ceļu, kas aiztecēja uz to pusi no kuras viņš nebija nācis...

Šis ceļš visupirms noveda no kalna lejā, tur atradās liela pļava ar siena šķūni. Ēkas durvis bij izceltas, un gājējs varēja redzēt, ka drusku siena bij ievākts. Pārējais vēl stāvēja tāpat gubās uz pļavas. Steigšanās ar kāzām laikam arī šito darbu bij pārtraukuse un apturējuse.

Uzmetis rūpju pilnu mirkli debešiem, kuri ar katru minūti tapa tumšāki un draudošāki, svešais tuvojās šķūņam. Labāku guļas vietu par kaut kādu kūtsaugšu ar drusku salmiem vai siena viņš jau arī nupat atstātās mājās nebūtu dabūjis. Viņš ievēla izcelto slieksni durvīs, nosēdās tajās, atslēdza savu somiņu un izņēma iz tās olu. Atlupinājis čaulu abos galos vaļā un pārliecinājies caur ostīšanu par viņas frišumu, viņš to izzīda un nometa čaulu zemē. Tad viņš uzēda gabaliņu rupjas maizes, ko par laimi svārku kabatā atrada, un iedzēra malku šņabja iz mazas, plakanas pudeles. Pēdīgi, izpīpējis pāri papirosu, viņš ietinās savā lakatā un apgūlās šķūņa dibenā.

Bet Koklaps agrāk nedevās pie miera, pirms ar ogli uz topu un zirgu kūts durvīm nebij uzvilcis jaunus lietuvēnu krustus un vēl daždažādi savu māju un mantu aizsargājis pret noburšanu.

Nākošais rīts tikko bij atausis, kad saimnieks atkal jau bij kājās un, zēna un kāda puiša pavadīts, devās uz cūkkūti, kur cūka briesmīgi trokšņoja, jo tā vakar vakarā bij atstāta nebarota.

Sarūdzis nelabi pavadītās nakts dēļ, jo bargs pērkons un sapņi par milzīgiem deguniem; iz kuriem sudraba rubļi bij biruši, Koklapam nebij ļāvuši mierīgi gulēt; saīdzis par cūkas caur ausīm ejošo kviekšanu, viņš durvis ar sparu atgrūda vaļā un pacēla cirvi, lai kustoni, ja tas dotos ārā, ar apreibinošu belzējienu nospertu gar zemi.

Bet durvis atsitās sienā un atlēca no tās atpakaļ, saimnieku nogrūzdamas pie malas, tā ka šis netrāpīja cūkas, kura tiešām tai pašā acumirklī no kūts drāzās laukā. Puisis un zēns tūliņ gan bēglei gula virsū, puisis to satvēra aiz auss zēns aiz citas, daudz mazāk cienīgas miesas daļas, - bet ar dusmīgu uh-uh šī atsvabinājās no saviem slepkavām un aizskrēja ar vareniem lēcieniem projām.

Nu iesākās trakiska dzenāšana.

Izsalkušais, tikai četras dienas aizgaldā noturētais, sabaidītais četrkājainis skrēja kā stulbs pa laidaru apkārt, izlauzās caur vārtiem un noslēpās Koklapa skaistajās, gatavās kaņepēs. Kad tās krustām šķērsām bija nomīdītas, cūka devās pāri pār kāpostu dārzu pusnopļautā kviešu laukā iekšā un no turienes pēdīgi pa kalnu lejā uz pļavu.

Sviedros plūzdams, gandrīz melns aiz dusmām, šad un tad satricinādams gaisu ar briesmīgākiem lāstiem un tutenu vicinādams, ko, pats nezinādams, kā, ar cirvi bija pārmainījis, saimnieks cūkai loba pakaļ un līdz ar viņu garā virknē visa viņa saime, kuru elliskais troksnis bija sasaucis kopā un kas godīgi bija palīdzējuse kviešu lauku pārvērst par klājienu.

Arī pļavā cūka vēl izskraidījās no labās uz kreiso, no kreisās uz labo pusi un miedza tad uz šķūni. Nabaga bēgle pēdīgi taču bija nokausēta un gribēja ēkā meklēt glābiņu. Bet, tikko tā ar priekškājām pār slieksni bija pārlēkuse, kad Koklaps, kas ar viltu bija noslēpies aiz kādas siena gubas, no paslēptnes izslējās laukā, cūkai uzgāzās virsū un nesamanīgās dusmās tai vairāk reižu savu tutenu līdz spalai iegrūda kaklā.

Pēc pāra minūtēm cūka bij beigta un gulēja uz sliekšņa tāpat kā Koklaps to bija notvēris: ar priekškājām šķūnī, ar pakaļkājām ārā.

«Tā tik bij jakts!» kāds izsaucās no pārējiem gūstītājiem, kas arī visi pa tām starpām pie šķūņa bija salasījušies. «Nudie, tādas traces vēl savā laikā nebiju piedzīvojis!»

«Jā,» kāds cits piebilda un slaucīja sviedrus, «kas to būtu domājis, ka šitādam zvēram tik žiglas kājas. Labi, ka tas beigts.»

«Skāde tikai par tām asinīm,» kāda taupīga vecene runāja. «Nu kāzām nebūs putraimu desu.»

«Nekā nevajaga nožēlot, māt,» otra gudri piezīmēja. «Viss notiek ar ziņu. Nezin vai kāds skauģis cūkai nebij ietaisījis, ka viņa tā trakoja. To nevar zināt... Nu ar tām nelabām asinīm arī viss jaunums būs projām.»

«Tā ir,» tagad saimnieks ar spēcīgu balsi iejaucās sarunā un visai apmierināts iesita cūkai ar tutena asmeni pa muguru. «Apburta viņa bijuse. Vakar vakarā par viņu nemaz neiedomāju. To izdarījis svešais acu apmānītājs.»

«Še pie šķūņa laikam arī kāds būdzījies,» kāds puisis tagad atkal sacīja. «Te guļ pussamīta ola.»

«Ā!» saimnieks iesaucās, čaulu ieraudzīdams. «To tas velna Bambans vai arī tas svešais vazaņķis še nolicis. Manu sienu tas gribējis noburt. Bet nu tev, draugs, neies lāgā. Es olu iebāzīšu rumbā.»

Un viņš pacēla čaulu, lai mājā piepildītu savus draudus.

Proti, ja olu iebāza vecā ratu rumbā, rumbu ar sērmūkļa puļķiem aizdzina cieti un to nogremdēja purvā, tad nešļava vairs nevarēja kaitēt, bet pašam nēsātājam bij jāmirst, ja Koklaps tam nedeva dzert.

«Uz māju un ar vāģiem šurp!» saimnieks tagad pavēlēja, un visi pagriezās uz iešanu.

Bet te notika kaut kas neticams, kas visu kājas sastindzināja un visu dzīslās asinis vai apturēja staigāt.

Cūka iesāka runāt.

Lēnām un dobji iz asiņainās galvas šādi vārdi dunēdami nāca ārā:

«Vai, vai, vai saimnieks!... Tava meita tikai tad drīkst taisīt kāzas... kad manu gaļu v i e n s v i e n ī g s vīrietis apēdīs... Viens vienīgs vīrietis....Vai, vai, vai saimnieks... citad nelaime nāks pār tevi... ar tādu ātrumu...kāds manām kājām bija.»

Bāls kā mironis Koklaps skatījās cūkā. «Vai jūs arī dzirdiet?» viņš gribēja vaicāt, bet pār viņa lūpām nenāca ne balsiens. Ar mēmu muti viņš tur stāvēja.

Bet cūka pa otro lāgu iesāka runāt un sacīja tos pašus vārdus. Tikai tagad tie likās nākam iz vēdera.

Un vēl arvien Koklaps mēms stāvēja šķūņa priekšā, un vēl arvien viņa saime ne locekļa nejaudāja kustināt.

Bet cūka pa trešu lāgu uzsāka runāt un sacīja atkal tos pašus vārdus, kuri tagad nāca iz tās miesas daļas, kas ārā gulēja. Tad trešo reizi iestājās īsts svinīgs klusums, kuru arī trešo reizi neviens neiedrošinājās pārtraukt.

Piepeši vesels bars elles garu šķūnī likās esam palaists vaļā. Jo uzreiz vienā kaktā dzeguze sāka kūkot, tad otrā lakstīgala pogāt, tad trešā kaktā suns sāka kaukt un riet, tad tā bij, it kā aiz šķūņa kāds zāģētu, un galu galā šķūni pildīja tāda rūkoņa kā bišu stropu.

Šādā troksnī klausoties, ļaudīm mati sacēlās stāvu. Pēdīgi bailīgākais pārmeta krustu un sāka mukt projām. Nu arī citi atjēdzās un nebij vairs turami. Trakos lēcienos tie saskrēja kalnā augšā - Koklaps, no jauna zils, melns, tāpat visiem līdz - un nonāca mājā, kā zivis sausā pēc elpas čāpstinādami.

Kad pirmais ārprātam līdzīgais uztraukums bija pārgājis un ļaudis pēc zemnieku paraduma viens otram atkal un atkal bija stāstījuši, ko nupat kopā bija piedzīvojuši un turklāt iztēlojuši savas jūtas, kādas tiem tai un kādas atkal tai acumirklī bija bijušas, izcēlās jautājums: kas nu būtu darāms? Skaidrībā visi bija tikai par vienu lietu: ja nenotika pēc cūkas vārdiem, tad Koklaps bij pazudis vīrs un māja drīzi drīzi izmirs kā mēra laikos. Arī olas nedrīkstēja bāzt rumbā, bet tā bija godīgi jāierok zemē, lai varenā acu apmānītāja vēl vairāk nesakaitinātu - padarīt viņam taču nekā nevarēja.

Bet kas gan to gaļu lai ēda?

Saltas skuras jau, tikai par to iedomājot, pārgāja pa kauliem.

Jeb vai Eda lai palika neizprecēta?

Tas arī vairs nedrīkstēja notikt.

Te saimniece pacēla savu balsi un sacīja, šī gan zinātu padomu, bet tas nekā nepalīdzētu, ja nupat piedzīvotais brīnums taptu izpausts. Vai visi mājas ļaudis cietīšot klusu?

Tas esot jādara, kad šis pavēlot, Koklaps sacīja un laida apkārt mirkļus, kuri katrai mutei izvilināja dziļākās klusu ciešanas apsolījumu. Lai tad nu saimniece runājot.

Visiem esot zināms, Koklapiene sacīja, ka tas Ādams Roga muižas purvos rokot grāvjus un kas par tēviņu tas esot. Lāpstu tas sev licis kaldināt kā puspūravietu, un maizes tas ik dienas apēdot pa veselam kukuļam un tomēr, kā pats viņai stāstījis, vēl nekad neesot bijis pilnīgi paēdis. Tas būtu vīrietis, kas to cūku visīsākā laikā aptērētu, ja viņš nekā nedabūtu zināt. Tam būtu jāiet pakaļ.

«Jā, bet ko tad lai viņam saka, kādēļ viņam tādu labumu dara?» kāds ievaicājās.

«Derība,» saimnieks īsi piebilda. «Pasaule mani sauc par tiepīgu cilvēku, labi, esmu noderējis, ka Roga to cūku triju nedēļu laikā apēdīs.»

Un pēc tam, kad Spričam bij aizlaista ziņa, ka kāzas atliktas uz vēlāku laiku, cūka ar trīcēšanu un drebēšanu pārvesta mājā, sacirsta gabalos un sasālīta, Koklaps atveda Rogu no muižas purviem un lika to pie saviem cūkas gaļas podiem.

Roga bija tiešām rudzu cilvēks ar glītu labsirdīga puikas ģīmi. Plāni mati, gaiši kā lini, apklāja viņa galvu, un tāda pat plāna ūsiņa rotāja viņa virslūpu. Bez mazākās šaubīšanās viņš saņēma pasaku par derību un stājās priecīgā prātā pie sava pienākuma izpildīšanas.

Kā izrādījās, tad saimniece nebij pārspīlējuse par viņa ēstgribu runādama. un Koklaps katrā citā laikā par to būtu iztrūcinājies un būtu to mēģinājis apturēt un aprobežot ar saviem spēcīgākajiem «vārdiem». Bet nu viņš par to tikai priecājās vien un gādāja, ka Ādamam vismazāk trīs reizes dienā gan vārīta, gan cepta, gan silta, gan salta nolādētā gaļa pilnās bļodās tapa celta priekšā.

Tā tas gāja apmēram kādu nedēļu. Tad milža vēders vienmuļīgā ēdiena likās būt apnicis: bļodas tik ātri vairs neiztukšojās.

Bet Koklaps nebija vis vakarējais. Tas zināja padomu. Viņš atrāva vaļā mucu gardā kāzu alus un pataisīja iz kāzu spirta spēcīgu šņabi ar zālītēm. Šie līdzekļi palīdzēja. Agrākā ēstgriba atkal ieradās, un nabaga rokpelnis, pēc savām domām, tagad dzīvoja kā Dieva ausī.

Bet šāda dzīve nepalika bez manāmām sekām.

Puiša miesas kaulainās, cietās formas pamazām nozuda, pieņemdamas patīkamu apaļumu, viņa rokas tapa mīkstas un baltas un viņa platie pleci vēl platāki, tā ka viņš tikai ar mokām svārkus varēja dabūt mugurā. Un, kad viņš kādā dienā nejauši - jo viņš nebūt nebij lieki lepns - ieskatījās Edas spogulītī, tad viņš sevis vairs nemaz lāgā negribēja pazīt: tik brangs, tik sārts, tik glīts viņa vaigs bij tapis.

Bet līdz ar redzamo ārējo pie viņa notika arī iekšēja pārvēršanās.

Līdz šim viņš bij bijis kluss, nedrošs un neveikls puisis, kas par citu neko nebija domājis kā par purviem un grāvjiem, par ēšanu un gulēšanu. Priekš cita viņam arī nebij atlicis laika. Bet nu viņš tapa drošāks un drošāks un dzīvāks un sāka prātot. Uz istabas tagad tikai maz vairs pazīstamām pusdurvīm atspiedies, savu ķuļķīti omulīgi kūpinādams, vai atkal uz ežmaļa nolaidies un noskatīdamies pļāvējos, viņš apsvēra un pārdomāja svarīgākās lietas... «Hm... Debesu tēvs tak laikam gan ir vareni gudrs, ka viņš cilvēkus tādus radījis, kādi tie ir. Viņš tos tā radījis, -ka tie katrā acumirklī var baudīt kādu prieku - ja to labi apdomā. Kad tu, cilvēks, ēd, tad mute un vēders priecājas, kad tu runā, tad tas mēlei kad tu klausies un dzirdi, tad tas ausij par patikšanu. Un, kad tu skaties un redzi, tad acs var priecāties... Acs ir citāda nekā vēders. Vēders ir piepildāms, acs nav. Kas acij patīk, tai viņa nevar un nevar diezgan noskatīties... Platos, garos, taisnos grāvjos, kuros starp melnām malām ūdens vienlīdzīgi vizēdams slīd uz priekšu, tajos acs diezgan nevar noskatīties un smukās meitās arī ne... Jā - smukās meitās arī ne...» Cik ērmoti, ka viņš to jau senāk nebij ievērojis. Viņš taču jau ilgi pazina Līzi, Ievu un Lieni, Koklapa kalpones, un Edu, viņa meitu, bet līdz šim tās viņa acīm nebija darījušas nekāda prieka. Un nu - nu viņš savus mirkļus no tām labprāt nemaz nebūtu vērsis nost un būtu nezin ko devis, ja it īpaši tai Edā vai divdesmit četras stundas no vietas netraucēti varētu nolūkoties. Bet tā tikai arī bij meita! Kā liepa ziedu laikā! Un kas par spēkiem viņai bij, un ko visu tā varēja nest! Ar trim spaiņiem tā gāja uz aku pēc ūdens un nāca atpakaļ - tik viegli kā cielava. Tiešām, maz bij tādu vīriešu, kas viņai varēja tikt līdz - vismazāk to paspēja tas Spricis Vimba, viņas brūtgans!

Un Ādams ēda, dzēra un slinkoja, un noskatījās Edā. Un viņa tam patika jo dienas jo vairāk.

Bet, kad atkal kādā dienā meita viņa priekšā uz galda bij nolikuse gaļas bļodu, viņš savu apkalpotāju satvēra aiz rokas.

«Ko nu?» Eda iejautājās un skatījās milzī.

Šis satverto roku palaida vaļā.

«Nekas, nekas,» viņš sajucis nomurmināja.

«Nekas?... Par ko tu mani aiztiki?»

Puisis saņēmās. Viņš pacēla acis un skatījās brīdi brašajā un pilnīgajā meitas stāvā. Viņa sirds ātrāk sāka pukstēt.

«Es tevī labprāt vienumēr skatītos,» viņš tagad sacīja. «Tu man patīc. Man gribas tevi turēt aiz rokas, lai tu paliec manā tuvumā.»

Eda nosarka.

«Kā tu runā,» viņa noteica.

Puisis nopūtās.

«Tu esi tāda meita, kādas vēl savā laikā neesmu redzējis,» viņš tad atkal turpināja. «Tu nu drīzi dzersi kāzas.»

«Jā...»

«Drīzi... Cik ērmoti... Man būs tevis žēl. Bet jādzer vien ir.»

«Jā,» Eda īsi atteica un izgāja ārā.

Un Ādams ēda, dzēra un slinkoja, un noskatījās Edā. Piepeši viņš to kādā dienā atkal satvēra aiz rokas.

«Vai viņš tev patīk?»

«Kas tad?»

«Ak nu - tavs brūtgans.»

«Tas?... Jā, tas... Esam jau no mazām dienām pazīstami, vecāki viņu gribēja, viņš atnāca vienumēr pie mums un bija tāds drošs un trakulīgs. Neviens nekā nesacīja, un es - es domāju, jāņem vien jau būs un nu - -»

«Vai viņš tev patīk?» Ādams viņu pārtrauca.

«Es nezinu.»

«Ā, tu man to negribi sacīt. Saki jel!»

Īss klusums iestājās.

«Viņš ir tik sīciņš, nespēcīgs un neglīts pret tevi,» Eda tad čukstēja.- - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - -

Pēc šīs sarunas Ādama ēstgriba bija kā rautin aizrauta, un nedz alus, nedz šņabis ar vērmelēm un rūgtām purva pupulakstu lapām to atkal varēja ietaisīt. Aiz errastībām par šādu pārāk nepatīkamu gadījumu Koklaps tikko netapa slims un izlaida savas dusmas pa vecam ieradumam pie saimes. Jā, reiz viņš kādu puisi gluži bez iemesla pat sasita. Bet sods par šādu netaisnību viņu arī sasniedza gandrīz uz pēdām. Proti, puisis aizgāja pie Ādama un izstāstīja viņam sīki un smalki, kādēļ šo turot «tā kā sprinci».

Ādams atplēta acis un sēdēja tad pusstundu, no vietas nekustēdamies, pie galda pilnas bļodas priekšā un atstutēja galvu rokā. Jo tā viņš vislabāk varēja domāt. Tad viņš uzmeklēja Koklapu.

«Lupata!» viņš tam uzkliedza. «Es nu zinu tavu derību. Reinis man to izstāstīja. Ā, tagad tu man esi rokā! Viens no diviem: vai nu tu man dod savu meitu par sievu, vai es vairs ne kumosa neēdu no tās sasodītās gaļas! Savu dvēseli uz elli ar to būtu varējis aizēst! Bet Edas dēļ es to darīšu. Man viņa patīk, tā ka bez viņas vairs nevaru dzīvot.»

Citā reizē Koklaps pēc šādiem vārdiem būtu sasaucis savus puišus, licis Ādamu sasiet, ielikt vāģos, aizvest uz muižas purviem un viņu tur kā mēslu vezumu izgāzt. Bet tagad viņš tikai pārmaiņām nobālēja un nosarka un sasita rokas kopā.

«Cilvēks! Apdomā jel! Vai tev nemaz nav jēgas? Vai tad tu nezini, ka tas Spricis - ka Eda - -»

«Visu zinu!» Ādams viņu pārtrauca. «Par neko, par itin neko nebēdāju. Tava meita - viņa man patīk, vai tu man viņu dosi vai nedosi?»

«Bet, Ādamiņ mīļais, ko tad Spricis teiks, kad tu viņam to Edu noņemsi!»

«Ko tas siena āzis sacīs!» Goliāts smējās. «Lai lūko tik pīkstēt, tad es viņu!...» Un tas satvēra dumbro Koklagu, pacēla to augsti gaisā, sakratīja viņu dūšīgi un nolaida tad atkal zemē. «Tā, lūk!... Miltos viņu saberzīšu... smalkos...»

«Eh!» Koklaps stenēja, izlocītās rokas glaudīdams. «Bet pūrs. Eh, eh... lādi Spricis jau aizvedis.»

«Aizvedis? Viņš jau nāk iegātņos.»

«Tikai tā par jokiem, lai man kristu kāzu taisīšana. Spriča veči tagad nevar - -»

«Tikai tā par jokiem! Nu tad lai joki paliek joki, ņem mani par īsto iegātni! Es lādi atvedīšu atpakaļ.»

«Spricis nedos.»

«Tad es lādi atvedīšu šurp līdz ar visu Sprici!» Ādams kliedza. «Vai tas ņirva domā, ka Eda viņam par viņa draudzību kaut ko parādā? Labi, tad es to parādu ņemu uz savu galvu. Tiklīdz viņš precēsies, es to viņam atmaksāšu ar augļiem, ja viņš to vēlēsies!»

«Ādam, tu esi gatavs pagāns. Ak Dievs... neesmu vakarējais, bet tādas lietas... Vai tad tevi mana meita arī grib?»

«Viņa grib.»

«Vai tā? Nu tad vēl kādas dienas apdomāšos... Ak šī cūka, šī cūka... nelaime man jau sāk brucin virsū...»

Pagāja pāris dienu, kurās Koklaps apdomājās, Ādams neēda gaļas, un saimniece nezināja, kas notiks, un tādēļ uz kaimiņiem kādai vecai sievai aizsūtīja pakaļ, kas visādās dzīves nesapratnēs gan ar vārdiem, gan ar darbiem mācēja palīdzēt.

Pēdīgi Koklaps redzēja, ka bija paspēlējis un ka viņam jāpieļaujas, un tādēļ viņš pieļāvās arī.

Nu Ādams atkal sāka ēst gaļu un aizbrauca uz Sprici Vimbu Edas pūram pakaļ.

Spricis bja vieglprātīgs puisis un piederēja pie tās tāļu izplatītās vīriešu sugas, kurai mīlestība viņas dziļākā jēdzienā pilnīgi sveša. Viņam tālab viena meita bija gandrīz tikpat mīļa kā otra un Eda patīkamāka par citām - robežu dēļ. Kad nu Ādams viņam ļoti nopietnā kārtā atklāja iemeslu, kādēļ atbraucis, un turklāt savā izskaidrojumā iepina dažādus viegli saprotamus draudus, tad Spričam tika bail, jo viņš domāja, milzis sākot muldēt. Bet pārliecinājies, ka Ādams nebija nedz dzēris, nedz prātā jucis, viņš tikko varēja savaldīt smieklus par tādu aplamību.

«Ņem viņu, ņem viņu!» tas izsaucās. «Bet tā kā tu tikai man vēlāk nekā nepiemet!»

Spriča veči nu gan tik ātri nebija pierunājami izdot lādi, bet tomēr darīja to pēdīgi, kad tiem dēls slepeni bij apgalvojis, viņam esot drošākie pierādījumi, ka šis Bambana Līzei patīkot. Bambans taču esot tikpat bagāts kā Koklaps, - ja gribot, šis precēšot Līzi...

Tātad Ādams priecīgi aizbrauca ar lādi, apēda cūku atkal ar labāko ēstgribu līdz pēdējam kumosam un nodzēra pēc kāda laiciņa kāzas.

Jā, viņam agri bija jāiesāk taupīt, jo šis dzīres bija gan pirmās, bet nepalika pēdējās viņa laimīgā, svētītā laulībā.

ŠŪPULIS

«Šūpulis, - kam vajaga šūpuļa, kas pirks stipru šūpuli? Cik par šitām aijām ar visām vajadzīgām auklām tiek solīts?»

Saucējs, kas šos vārdus diktā balsī izrunāja, pacēla šūpuli ar abām rokām brīdi gaisā un skatījās smīnēdams zemniekos, kuri lielā pūlī ap viņu stāvēja.

«Nu, Putniņ, kas ir? Jauniem ļaudīm, kuriem vēl kāzu maršu skaņas dūc ausīs, šādas lietiņas labi noder kristīgā mājas būšanā. Tādēļ neapdomājaties ilgāk.»

«Lai nu pirk vien citi,» uzrunātais atbildēja. «Māte mani tik maz šūpojuse, ka mana paša šūpulis vēl gluži vesels guļ uz klēts augšas. Iztikšu ar, to pašu vajadzības brīdī.»

«Nu, apdomīgs saimnieks iegaumē visu, kas varētu notikt. Kas zin - varbūt būs jāšūpo divi reizē.»

«Ko nevēlos notiekam, uz to nesagatavojos,» jaunais saimnieks atteica. «Bet skatāties, tur nāk Urga, prasāt jel, vai viņa mājas būšanā šūpuļa nevajaga.»

Skaļi smiekli pavadīja runātāja pēdējos vārdus, jo Urgam nebij nedz mājas būšanas, nedz tam vajadzēja šūpuļa. Urgā bij vecs atraitnis bez bērniem, kas pēc nelaimīgas dzīves laulībā precēšanos nosauca par lielāko muļķību, savus vaļas brīžus, tas ir, to laiku, kad viņš nenodarbojās ar mūrēšanu, sevišķi krāšņu izlāpīšanu, pavadīja ar alus un brandvīna dzeršanu un priekš paģiru izgulēšanas nekad nekāroja gultas, no šūpuļa nemaz nerunājot. Bet viņa ieradums bija ūtrupēs nopirkt visādas nederīgas grabažas un tās tad sasmalcināt sev un kādiem viņa apbrīnotājiem puikām par lielu lielo prieku.

«Lūdzu drusku atšķirties,» saucējs sacīja uz ļaudīm, labo roku ātri pamezdams uz vienu un otru pusi, «ļaujat Urgam tikt pie šūpuļa. Urga!»

«Jā!» sauktais iekliedzās, starp ļaudīm, kas uz saucēja mājienu drusku atkāpās, spraukdamies uz priekšu. «Kas ir?» viņš jautāja ar pastīvu mēli, jo tas nāca no istabas, kur šodien kāds krodzenieks pārdeva savus dzērienus.

«Te ir šūpulis pārdodams. Jauns šūpulis, gluži kā priekš tevis taisīts.»

«Tā... Katls ar caurumu dibenā gluži kā priekš manis liets, divi spaiņi, kurus pirmīt nopirku, gluži kā priekš manis taisīti... Labi... Vai es šai šūpulī varēšu gulēt?»

«Zināms - ja kājām liec karāties pār malu.»

«Nu tad solu par to gultu trīs kapeikas, piecas solītu, bet, ja kājas karājas laukā, - trīs kapeikas!»

Veiklais saucējs, izvilinājis pirmo solījumu, paņēma āmuru rokā un sauca veikalnieka balsī:

«Trīs kapeikas! Trīs kapeikas - kas sola vairāk?»

Likās, ka neviens vairāk negribēja solīt; daži skatījās Urgā, jo reizēm tas pats sevi pārsolīja. Bet arī Urga cieta klusu.

«Trīs kapeikas pirmo reizi. Kas sola vairāk?...» Atkal klusums. Urga smaidīja pašapzinīgi. it kā gribēdams teikt: «Lūk, ko par savu naudu varu izdarīt.»

«Trīs kapeikas otru reizi! Vai neviens nesolīs vairāk? Auklu vien jau pie tās malkas vismazāk par divdesmit kapeikām. Trīs kapeikas otru reizi... Trīs kapeikas trešu reizi - viens divi - -»

«Piecas kapeikas,» skaļa baiss sauca no dzīvojamās ēkas puses, un ūtrupes vadītāja paceltais āmurs noslīdēja uz zemi, pie šūpuļa nepiedūries. Visu acis pagriezās uz istabas pusi.

Tur stāvēja durvīs glīts, spēcīgs jauns puisis, rokas saspriedis sānos, degošu papirosu mutē, cepuri lielīgi atstūmis pakausī. Varēja manīt, ka viņš bij bijis pie bufetes un tur vairāk ko darījis nekā skatījies vien.

«Piecas kapeikas,» saucējs turpināja. «Piecas kapeikas - kas sola vairāk? Urga, tu taču par divām kapeikām sev neliksi noņemt gultu?»

«Vai gulta pārdodama?» glītais puisis prasīja tuvodamies.

«Gulta, gulta, kurā divi var gulēt,» kāds zobojās.

«Nu, tad jau nāku kā saukts, tādas gultas man drīzi vajadzēs.»

«Nava gulta - šūpulis,» saucējs izskaidroja, no jauna šūpuli paceldams gaisā. «Piecas kapeikas pirmo reizi - kas sola vairāk?»

«Desmit,» Urga sacīja.

«Piecpadsmit,» puisis solīja un smējās. «Kad jau iesākts, lai arī iet tāļāk.»

«Divdesmit kapeiku,» Urga solīja no jauna. «Šūpulis ir gluži kā priekš manis taisīts.»

«Trīsdesmit.»

«Četrdesmit.»

«Piecdesmit,» puisis sacīja lielīgi.

«Piecdesmit kapeiku,» Urga atkārtoja. «labi. Tagad tu šūpuli vari paturēt. Sešdesmit kapeiku nesolīšu, par sešdesmit kapeikām reiz varu sadzerties.» To teicis, vecais mūriķis saucējam atgrieza muguru, izspraucās ļaužu pūlim no jauna cauri un soļoja uz sētmali, kur viņš ap savu cauro katlu un saviem diviem spaiņiem sāka rīkoties.

Bet par šūpuli neviens neko vairs nesolīja. Pāri minūtes ļaudis veltīgi uz solīšanu pamudinājis, saucējs pēdīgi šūpuli «nosita» glītajam puspiedzērušajam puisim.

«Šūpulis - piecdesmit kapeiku - pircējs Ābols,» saucējs uzkliedza rakstītājam, kas, nomaļš stāvēdams, ar Putniņu sarunājās.

«Kas par Ābolu, kurš Ābols?» rakstītājs ievaicājās, jo ūtrupē bij kādi pieci seši Āboli, un viņš solītāju, ar Putniņu runādams, nebij ievērojis.

«Praulēnu Ābols,» saucējs atbildēja.

«Ko? Mūsu Jānis?» Putniņš iesaucās un piecēlās kāju pirkstu galos, lai pircēju dabūtu redzēt. «Nudie, tas ir māns puisis!»... Bet tad, it kā viņam pēkšņi kaut kas būtu iekritis prātā, tas sevi noņurdēja: «Ak tā.»

«Vai tad viņš jau apprecējies?» rakstītājs vienaldzīgi iejautājās, Ābola vārdu rakstot listē.

«Nava vēl precējies,» Putniņš atbildēja. «Bet drīzi gan taisīs kāzas. Saderēju viņu kā pārenieku.»

«Tā. Un pirk jau tagad šūpuli?»

«Kā paši redzat.»

Rakstītājs pasmīnēja.

«Un ko tad viņš paņems?» viņš jautāja.

«To viņš man līdz šim nav teicis un to arī nezināju, jo tādam pavieglam puikam, kāds mūsu Jānis, brūte vai katrā mājā. Bet nu gan domāju, ka tas apprecēs Priežu Latiņu. Viņa šogad dzīvo pie mana kaimiņa Mežmaļa.» Putniņš izskaidrodams pielika.

«Nepazīstu,» rakstītājs atteica un sāka par citu ka runāt.

Pa tam Jānis, dažiem nesmalkiem jokiem un vispārīgiem smiekliem atskanot savu šūpuli bij paņēmis un nonesis sētmalē. Še viņš atkal sadūrās ar Urgu, kas nupat savu otro spaini taisījās sagāzt, un uzaicināja to viņam nākt līdz uz istabu. Esot viņam jāizpirk čarka, tādēļ, ka tas atkāpies no solīšanas.

Vēlu naktī, kad ūtrupe bija pabeigta, Putniņš savu puisi, kas stipri bija sadzēries, līdz ar viņa šūpuli pārveda mājā uz Praulēniem.

* * *

Saule otrā rītā jau rādīja brokasta laiku, kad Jānis uzmodās. Lai gan viņš no paģirām vairs nekā nemanīja, tas tomēr vēl labu laiku vāļājās pa gultu - viņš jau to drīkstēja darīt, jo līdz Jurģiem viņš vēl bij pats kungs par savu laiku. (Proti, viņš pie Putniņa bij bijis par vasaras puisi.) Tāpat garšļauku gulēdams, viņš izvilka pīpi no darba svārku kabatas, kuri pie gultas stakles bij piekārti, un sāka pīpēt. Dūmus lēnām mutē ievelkot un atkal izpūšot un noskatoties, kā tie izzuda, viņam ienāca prātā vakardienas ūtrupē. Jāņem bija tā, it kā tur kaut kas sevišķis būtu noticis. Vai viņš ar kādu bija sakāvies?... Nē... Te viņš atminējās Urgas un līdz ar to arī apstākļa, ka bija nopircis šūpuli. Puisis piecēlās piepeši sēdu un nospļāvās. Vai velns, kādu muļķību viņš bija izdarījis! Kā gan viņu tagad par to draugi neizzobos, un ko gan Līze Bleikš teiks, notikumu dabūjuse zināti... Viņš viņu tā gluži klusiņām vien vēl, nevienam nezinot, bija uzrunājis un pirka, visai pasaulei redzot jau šūpuli! Nelaimīgs notikums, caur ko viņš vēl bagātu brūti varēja zaudēt! To domājot, Jānis izlēca no gultas.

«Vakar laikam atkal nejēdzīgi esmu bijis sažūpojies,» viņš pie sevis rūca un sāka ģērbties, «sasodītais bairišs!»

Te viņam iešāvās prātā, kas viņu apmierināja. Viņš vairs neatminējās, kur šūpulis bija palicis, laikam turpat kaimiņu sētmalē. Tas bija labi, caur to tā lieta izskatījās kā vienkāršs joks, un joks vien tas tiešām jau arī bija.

Jānis atkal sāka mierīgi ķuļķēt tāļāk, uzmeta pēc tam, kad bij apģērbies, svētdienas drēbes uz rokas un atstāja tukšo saimes istabu.

Puišu klēts durvis bija vaļā. Jānis iegāja klētī un ieraudzīja tur Andžu, Putniņa otro vasaras puisi, kas vakar pirkto šūpuli aplūkoja. Nepatīkami pārsteigts, Jānis pie durvīm palika stāvam.

«Jā, kas tad tās blēņas izdarījis, to malku šurp atvezdams!» viņš saīdzis izsaucās.

«Es ne,» Andžs atbildēja. «Bet kādēļ tu tā skaisties? Vari būt gluži mierā. Šūpulis ir pusotra līdz divi rubļi vērts, un tu to esot nopircis par piecdesmit kapeikām.»

«Atdodu viņu tev par piecām! Ņem viņu, liec viņu, kur gribi!»

«Padies, bet man šūpuļa nevajag,» Andžs smiedamies atbildēja.

«Un es - ko tad es ar to lai daru?»

«Ērmots jautājums. Ja tev šūpuļa nevajaga, kam tad tu to pirki?»

«Kam pirku? Kam tad aizviņnedēļ mārkā aiz pirts iebridu?... Tādēļ, ka atkal reiz biju savilcies - savilcies, es tev saku, kā ods, tā ka tagad pats sev varētu kraut pa ausi. Veseli trīs rubļi pagalam.»

«Nu, nu, nesāc nu to lietu šitā sagrozīt,» Andžs sacīja. «Stāsti labāk taisnību - stāsti, ka pēc Jurģa Latiņai būs kāzas, tad tev ticēšu.»

Skaistais puisis notvīka līdz pat ausīm. «Kādai Latiņai?» viņš vaicāja un piegriezās savam skapim, tajā sākdams iekārt atnestās drēbes.

«Ak, neizliecies jel nu tik svēts! Vai tad nu tu neredzēji, kā man, vai es neredzēju, kā tev Mežmaļos, linus tīrot, gāja!»

«Tā? Es nu gan nezinu, vai es citādāki pret to meitu izturējos kā tas mājas puisis,» Jānis atteica.

«Un pirc tomēr šūpuli!» Andžs izsaucās. «Bet ko nu tur tik daudz... Es jau nu saprotu, ka tev tā lieta nav gluži patīkama un ka tu skaidrā prātā tā šūpuļa nebūtu pircis. Bet kas noticis, noticis. Latiņa ļoti glīts skuķis, strādīga, vesela un saticīga. Mantas viņai gan laikam nekādas nava, bet kur tad tā arī lai ceļas pie tikko kā mācībā izgājuša meitena!... Nudie, sāku jau šaubīties, vai tu viņu paņemsi, jo tu katru reizi, kad tev par to lietu tā drusciņ piedūru, izlikies tāds auksts, tāds... bet nu es redzu, ka esmu vīlies.»

Šos vārdus teicis, puisis šūpuli pieslēja pie Jāņa mātes lādes un atstāja tūliņ pēc tam klēti, jo saimnieces balss no istabas viņu sauca.

Drusciņ sajucis, Jānis brīdi Andžam noskatījās pakaļ. Tad viņš ar varenu spērienu šūpuli iespēra kaktā... Tātad tik jauki viņa dzērumā padarītā muļķība tika iztulkota! Ā! ... Viņš iesmējās. «Jā, jā, nebūtu slikti, Andžiņ, ja es Latiņu paņemtu un tev atstātu Līzi Bleikš,» viņš ņurdēja. «Bet no tā, brālīt, neiznāks nekas. Atradu gardu apēdu pats... nabaga skuķis - kad tu izputētu, kas man bēdas par to «nabaga skuķi». Es viņai nekā neesmu apsolījis. Līzei esmu apsolījis viņu precēt un Līzi arī precēšu. Kad tik viņa nelabo joku ar šūpuli neņem par ļaunu, esot drusku tāda... bet nu - gan jau viņai visu izskaidrošu, gan visu atvainošu...»

Šūpuli pagrūdis vēl dziļāk kaktā, Jānis atstāja klēti un aizgāja uz ķēķi.

Ķēķī viņš sastapa saimnieku, kas ar degošu skaidu aizdedzināja pīpē tabaku.

«Izgulējies?» viņš jautāja un mirkšināja smīnēdams ar acīm.

«Pilnīgi,» Jānis atbildēja un meklēja spaiņu, lai varētu iet uz aku pēc ūdens, jo katru rītu savā maizē būdams, viņš dzēra tēju. «Nupat vien vēl kā piecēlos.»

«Un, kā cēlies, tā vēlies tūliņ uz klēti,» saimnieks runāja.

«Aiznesu drēbes. uz klēti,» puisis sausi atteica, pārlika kāšus pār pieciem un gribēja iet.

«Tā - nu, nu, nebēdz jel nu tūliņ projām,» Putniņš turpināja valodu, Jāni laipni atturēdams. «Gribēju tev tikai teikt, ka priecājos, ka esi nodomājis man tik čaganu strādnieci, kāda Latiņa, ievest mājā. Tu arvienu tā kā slēpies vai, jāsaka, kaunies, kad par tavu saprecēšanos runāju, ka līdz vakardienai nezināju, kādu meitu paņemsi. Cilvēki jau nu gan runāja, ka tu esot uzdomājis Līzi Bleikš, tādēļ ka tu uz Bleikšiem bieži gāji, bet nu manai saimniecei taču taisnība; tā arvienu teica, es redzēšot, ka tādas valodas esot pasakas. Līze jau nu, zināms, priekš tevis arī nekāda sieva nebūtu bijuse. Vecāka par tevi, pasirdīga, ne visai daiļa un turklāt saimnieka māsa. Bijušās mātes meitas gandrīz nekad nava teicamas kalpu sievas. Tās apradušas ar vieglu dzīvi. Viņām viss par grūtu, viss par vienkāršu. Un, kad nu viņas savu errastību par to pret citiem nedrīkst izrādīt, tad tās to dara pret saviem vīriem. Es domāju, tu būtu arī viens no šiem nelaimīgajiem. Jo ar tiem divi simtiem vai trim, kas Ilzei esot, nepietiek ik dienas gaļu uz pannas ko švirkstināt un kaktā bez darba ko sēdēt.»

«Bet, saimniek - es nemaz nezinu - tas - tas - vakar bija tāds joks,» puisis, pavisam sajucis, stomījās, «es vakar nemaz nedomāju -»

«Ka šūpuli tā klusiņām mēdz iegādāt,» Putniņš smiedamies viņu pārtrauca. «Es ticu, ka tu vakar daudz nedomāji. Bet nesāc nu tādēļ atvainoties.»

Ar to saimnieks skaidu iemeta krāsnī, apgriezās un iegāja istabā.

«Tā! Tas jau nu ir otrais, kas man saka, es esot varenu darbu padarījis, to sasodīto šūpuli nopirkdams,» Jānis domāja un soļoja noskaities uz aku. «Brīnumi!... Un Ilze priekš manis neder, ir nikna, veca un tā joprojām, un tā joprojām... Ha, jūs muļķi, jūs domājat, es nezinu, ko jūs gribat! Andžs lielī Latiņu, saimnieks nicina Līzi - cik tas jauki sakrīt kopā, gluži kā tas pie tuviem radiem vajadzīgs. Bet Līzi jūs man tomēr neizrunāsiet no prāta...»

Pienācis pie akas, kas pļavas malā atradās, Jānis palika stāvam. Ap aku ziedēja pavasara puķītes un spoguļojās skaidrajā, rāmajā ūdenī. Puisis uzkāpa uz akas laipiņas un noliecās uz priekšu. Vai viņam tiešām vakar izdarītās muļķības dēļ bija jābīstas, ka Līze viņam varētu atsacīt? Vai viņam bija jābīstas no Andža? Viņš ieskatījās akā... Ak nē, Līze viņu ņems, un ja viņš pat veselu duci šūpuļu būtu nopircis... Jānis apzinīgi uzsmaidīja savai spoguļa bildei un sagrieza gaišās ūsas. Jā, viņš bija un palika skaists puisis. «Nu, gan es Ilzi pratīšu samierināt,» Jānis nodomāja un piesmēla spaiņus ar ūdeni. Viņa saīgums piepeši bija zudis, jautru meldiņu svilpodams, tas sāka iet uz māju.

Te balss no pļavas puses sauca viņa vārdu, un Jānis apstājās.

Pār pļavu nāca Praulēnu jaunā saimniece, mazu aizsaini rokā turēdama.

«Pagaidi, iesim reizē,» viņa sauca, un puisis gaidīja, kamēr saimniece pienāca.

«Laikam vēl brokasta neesi ēdis,» jautrā sieva runāja, Jāņam iedama līdzās. «Ak tu sliņķis! Bet pagaidi, kad būsi atkal manā dienestā, gan tad tevi izmācīšu. Vai zini, ko jau šorīt esmu padarījuse, kamēr tu vēl gultā krāci? Esmu izstaigājuse ciemus.»

«Tā,» puisis laipni sacīja, jo viņš saimnieci ļoti cienīja, tādēļ ka viņa to slepeni viņa dzeršanas dēļ bāra un atklāti atkal aizstāvēja. «Kur tad jūs bijāt?»

«Mežmaļos.»

«Tā,» Jānis atkal sacīja, vārdu šoreiz izrunādams diezgan dzestri.

«Jā, biju nītīm pakaļ. Un atmini, - no kā tās ņēmu? No Latiņas!»

«Tā,» Jānis trešu lāgu sacīja auksti un īsi... «Tagad pātarošana par šūpuli tūliņ ies vaļā,» viņš domāja un soļoja ātri uz priekšu.

«Bet neskrej taču tā,» saimniece runāja, neieklausījusēs, cik savādi Jāņa balss bija pārvērtusēs. «Paklau, ko tev teikšu: Latiņa tev sūta labas dienas.»

«Jānudie, nu viņa man to šūpuli tūliņ kārs kaklā,» puisis domāja, un viņa vaigi notvīka asins sārtumā: «Bet nu to vairs ilgi neizturēšu.»

«Nu, vai tu nevīžo pateikties - - ak, skat, kā viņš nosarkst!» saimniece jokojās. «Ak, ko nu, mīļo Jānīt, no manis jau nu tev nevajaga kaunēties, tu jau gan zini, cik labu prātu uz tevi turu. Tātad dzersim priecīgas kāzas!... Ak, kaut tu būtu bijis klāt un redzējis, cik jautra Latiņa kļuva; kad viņai pastāstīju, ka tu nopircis šūpuli. Nudie viņa negribēja raudāt, bet asaras viņai tā bira pār vaigiem kā... Bet te jau esam pie mājas... nē, bet kā tu esi aizkusis, jā, kam tā skrēji... Nu, ej nu ej un uzsildi savu tēju un tad nāc un palīdzi man audeklu uzlikt uz stellēm.»

Saimniece iegāja istabā, Jānis ķēķī, kur viņš pilnos spaiņus ar tādu sparu uzsvieda uz sola, ka gandrīz lielākā daļa ūdens izšļakstēja zemē.

«Spaini ūdens tev labprāt izlietu uz galvas, ne palīdzētu audeklu uztaisīt,» viņš sadusmojies noņurdēja. «Nu jau kaimiņos arī tic, ka es to malku ar nodomu pircis. Un cik tāļu no turienes ir līdz Bleikšiem!... Ak, šie sievieši! Viltīgi tie ir visi! Nedēļām saimniece bij runājuse par iešanu uz Mežmaļiem, un taisni šodien viņai turp bij jānoiet! Nītis jau arī varēja kāds cits atnest. Bet nē, tas jādara saimniecei pašai. Kādēļ? Tādēļ, ka tā ar Andžu iet uz vienu roku un arī grib izjaukt manu saprecēšanos ar Līzi... Skrien, skaties, tūliņ Latiņai stāstīt, ka es nopircis šūpuli... Stāsti, cik gribi, man par to nav bēdas, es jums visiem tagad tūliņ kaut ko parādīšu: saskaldīšu šūpuli un uzsildīšu ar to malku sev tēju.»

Puisis uzmeklēja trumuli, pielēja to ar ūdeni un uzlika to uz ķēķa krāsns mūra. Tad viņš apskatījās pēc cirvja. Ķēķī nebija neviena. Nu, nekas. Viņa cirvis gulēja klētī zem skapja. Viņš atstāja ķēķi un gāja uz klēti. Klēts durvis bija vaļā - vai tad jau atkal kāds to nolādēto šūpuli apskatīja? Zināms, viņa māte, kreiso roku domīgi pielikuse pie zoda, stāvēja šūpuļa priekšā.

«Skaists šūpulis?» Jānis zobgalīgi un parupji iejautājās, roku bāzdams zem skapja. «Vai ne? Un saprotams, tu arī ļoti priecājies, ka viņu esmu nopircis.»

Izbrīnējusēs māte ieskatījās dēlā. Kas tā bija par runāšanu?... Ak tā, tas nāca no vakardienas dzēruma. Tad jau dažs vārdiņš jāpārlaiž pār galvu. Un viņa atbildēja:

«Kādēļ tad lai nepriecājos? Jo nu redzu, ka neesmu par velti Dievu lūguse.»

«Nu šūpuļa dēļ tev nevajadzēja debesu tēva apgrūtināt, to es tev jau sen bez viņa būtu varējis izgādāt,» dēls tagad gluži rupjā balsī atteica un meklēja tāļāk zem skapja.

«Kaunies jel, šitādus vārdus ņemdams mutē,» māte bārās. «Tu gan zini, ko no Dieva esmu lūguse: lai viņš tavu prātu tā groza, ka -»

«Andžam no tā iznāk labums,» Jānis, mātei atņemdams valodu, iesaucās. «Jā, to saimnieki arī lūguši. Bet es jums visiem tūliņ parādīšu, kā Dievs manu prātu grozījis. lūk, šitā!»

Un izrāvis cirvi no skapja apakšas, Jānis to pacēla un tuvojās šūpulim.

«Ko t' nu!» māte dusmīgi iesaucās. «Ak, vai nu jau esi tik bagāts, ka derīgas lietas malkā vari saskaldīt! Tā, tā, dēls. Tad jau nu laikam turpmāk ar Urgu iesi uz vienu roku un kopā ar viņu sapirksi mantas priekš saplēšanas un saciršanas. Nebija arī ļaudīm vairs nekā ko smieties, par Urgu vairs nevarēja izdomāt jaunu joku. Nu būs atkal viens, kas cilvēkus ar savām muļķībām smīdinās. Tātad sāc vien savu jauno amatu pie šitā šūpuļa!»

To teikuse, māte pabīdīja šūpuli uz klēts vidu un atstāja Jāni vienu.

Nezinādams, ko darīt, puisis stāvēja šūpuļa priekšā un kodīja lūpas. Vai šūpuli saskaldīt?... Tas tiešām izskatītos pēc Urgas un būtu viņam par apsmieklu, tur mātei bija taisnība. To atstāt veselu? Tad visai pasaulei saimnieki iestāstīs, ka viņš Latiņu grib precēt, un tas taču nedrīkstēja notikt. Bet kādēļ gan, labi apdomājot, to ļaudīm nevarēja ļaut ticēt? Vai nebija viena alga, ko ļaudis runāja un domāja, kad tikai Līze patiesību zināja? «Pēc pusdienas aiziešu uz Līzi un aprunāšos, kad tā grib iet skaitīt pātarus, liksimies svētdienu pirmo un otro reizi uzsaukties, nākošā svētdienā trešo reizi un tūliņ salaulāties. Ta tad visiem būs lieli brīnumi.»

Pabāzis cirvi atpakaļ zem skapja, Jānis šūpuli aplūkoja tuvāk. Nudie piecdesmit kapeiku ir nedzēris par viņu varēja dot. Stipris koks, glīts darbs, maz lietots - patiesi būtu bijuse skāde, šūpuli saskaldot. Reiz viņa taču tā kā tā vajadzēs, kādēļ tad to līdz tam laikam mierīgi nepaglabāt? Jānis pieslēja lēnām šūpuli savam skapim līdzās pie sienas, aizslēdza klēti un gāja atpakaļ uz ķēķi, kur viņš ar vienkāršām skaidām tējai uzvārīja ūdeni.

Brokastu paēdis, viņš atkal atgulās gultā, pīpēja un prātoja šā un tā. Tad viņš aizgriezās uz sienu, gribēdams iemigt. Bet miegs šoreiz lāgā negribēja nākt...

Ap pusdienas laiku saimnieks ienāca saimes istabā un piecēla Jāni. Vai tas šodien negribot nākt palīgā art, šis ar puisi viens pats iesēto auzu līdz vakaram neaparšot, un laiks taisoties uz draņķēšanos. Varot piepalīdzēt, Jānis atbildēja, kam savas kāzas iekrita prātā, priekš kurn sarīkošanas viņam saimnieka laipnās piepalīdzības ļoti vajadzēja. Esot pamazām atkal jāsāk iestaipīt kauli... esot diezgan slinkots visu ziemu... Bet patiesībā viņam nebūt nepatika Putniņa uzaicinājums, jo caur to Jānis tika kavēts apmeklēt Līzi. Nu, nekas, rītu jau arī vēl bija laika diezgan... Tātad viņš paņēma zirgu un arklu un aizgāja uz tīrumu. Vakarā saimnieks jautāja, vai Jānis jau tūliņ no rītdienas nesāktu iet pie darba, esot daudz ko art, bez otra puiša līdz Jurģiem nevarēšot iztikt. Putniņš puisi noalgošot par to, viņam lēti aprēķinādams priekš kāzām vajadzīgos bīdeļu miltus utt., kas taču viņam būšot ļoti pa prātam. Zināms, ka tas Jānim bija ļoti pa prātam, jo viņa naudas kule bija tukša līdz dibenam, bet viņš tomēr drusku apdomājās, pirms tas saimnieka priekšlikumu pieņēma. Ja viņš to darīja, tad jau tas šonedēļ Līzi nevarēja apmeklēt, tad viņš tikai svētdien vien vēl ar viņu varēja tikties. Bet vai tā galu galā nebija viena alga, vai tie rītu vai svētdien norunāja, kad iet pie mācītāja skaitīt? Un, kad svētdien Līze par vakardienas muļķību sāks runāt, tad viņam būs labs iemesls valodu nogriezt uz citu pusi: «Klausies, cik uzcītīgi pagājušā nedēļā priekš mūsu kāzām pelnīju naudu...» Un Jānis atbildēja Putniņam, ka sākšot no rītdienas iet pie darba, un ara, sēja un ecēja cauru nedēļu ar sviedriem vaigā.

* * *

Svētdienas rītā Jānis uzģērbās tik skaisti, cik tam bij iespējams, un aizgāja drusku agrāk uz baznīcu nekā citām reizēm. Viņš ar Līzi jau priekš dievvārdiem gribēja satikties. Bet likās, ka Līze nebija atnākuse. Viņš tās nekur neredzēja, turpretim satikās ar pazīstamiem, kuri vai nu tūliņ, vai pēc kādiem ievada vārdiem vairāk vai mazāk jocīgā kārtā šūpuli pieminēja. likās gluži tā, it kā šis notikums jau visā pagastā būtu zināms...

Puiša dusmas uz sevi, bet it īpaši uz Andžu un saimniekiem auga augdamas. Ak. šī nolāpītā banda, kas gribēja un gribēja viņa laimi izjaukt... Bet pagaidāt tikai, gan jūs citu svētdien atpētīsiet acis...

Pēc beigtiem dievvārdiem Jānis līdz ar citiem puišiem pēc veca ieraduma nostājās netāļu no nabagu lādes noklausīties sludinājumos, kurus šķesteris mēdza izsaukt. Te atvērās ģērbkambara durvis, un mācītājs, vēl amata svārkos, parādījās tajās. Viņš pārlaida acis pār baznīcēnu pūli un tad piepeši māja ar roku. Jānis to redzēja, un viņam tā likās, it kā mācītājs v i ņ a m būtu mājis, bet, tā kā viņam līdzās stāvēja viens baznīcas pērminders, tad Jānis tikai pacēla cepuri un piedūra perminderim roku viegli pie sāniem. Šis arī tūliņ steidzās uz ģērbkambarī, bet atnāca tikpat ātri atpakaļ ar ziņu, - mācītājs vēloties ar Jāni runāt. Tā... Puisis nosarka. Ko tad mācītājs no viņa gribēja?

Ģērbkambarī bija sieva ar krustāmu bērnu, pāris meitu un zvanītājs. Sasveicinājies ar Jāni, mācītājs pamāja, lai tas viņam ietu līdz, un kāpa pa mazajām trepēm augšā, kuras ieveda istabiņā virs ģērbkambara, kur vācu dziesmu grāmatas stāvēja un mācītājs savu sviesta maizi mēdza apēst.

«Es jau ilgi biju nodomājis ar tevi kādu vārdiņu runāt,» mācītājs uzsāka, pēc ieraduma laipni puiša piecu noglaudījis, «bet pēdējā laikā tevis nepamanīju baznīcā un tevi mājā uzmeklēt man nebija laika. Saki jel, - tu drīzumā precēsies?»

«Jā, cienīgais mācītāja kungs,» puisis atbildēja un nolaida acis.

«Tā? Nu redzi - un tas jau ļoti labi, mīļo Ābol,» mācītājs turpināja valodu, «ļoti labi. Vēlos, ka manā draudzē visi puiši būtu tik godīgi kā tu.»

Godīgajam puisim raibs apmetās acu priekšā.

«Mācītāja kungs,» viņš stomījās un gribēja runāt pretim, «mācītāja kungs - -» bet nekā, vārdi aizspriedās rīklē un nenāca pāri par lūpām...

«O, es zinu, ko tu gribi teikt, mīļo Ābol,» mācītājs visai mīļi runāja un noglaudīja Jāņa karsto vaigu. «Na ja... tā lieta jau ir tāda - tāda... bet esi gluži mierā, mēs jau esam visi cilvēki, viens ar šādu, otrs ar tādu vājumu. Nedēļu pēc kāzām viss būs aizmirsts... Bet ko tev gribēju teikt: no otrdienas visu nedēļu nebūšu mājā, un tā ka tu laikam gribēsi, lai tevi jau nākošā svētdienā uzsaucu, tad varēsi rīt ar Latu atnākt skaitīt. Rītā priekš pusdienas... Un nu man jāiet, mīļo Ābol, jākristī vēl viens bērniņš.»

Mācītājs sniedza Jānim roku, un, kamēr šis, pavisam sajucis, pār to noliecās un to skūpstīja, mācītājs vēlreiz laipnīgi noglaudīja viņam vaigu un kāpa tad lejā.

Jānim, ģērbkambarī atstājot, bija tā, it kā pats nelabais to būtu sagrābis. Neizsakāmas dusmas plosījās viņa krūtīs, bezmērīga stūrgalvība pamodās viņā... Ā! šie ļaudis!... Pat mācītājam tie nekaunējās stāstīt tādas blēņas. «Bet nudie, jānudie jūsu nodoms jums neizdosies. Var būt, ka vēl kaut kādi būtu apdomājies... bet nu, nu šodien vēl ar Līzi iešu pie mācītāja, lai tas tad saka, ko grib, un lai baras, cik grib, itin nekas mani tagad vairs neatturēs precēt Līzi!»

Viņš devās uz krogu.

Izmeklējis visas istabas un Līzes neatradis, viņš pēdīgi sadūrās ar vienu Bleikšu puisi. Kur Līze? - Neesot uz baznīcu nākuse. Izdzinuse aitas ganos... - Ak tā... Jānis piegāja pie stoikas, izdzēra čarku, nopirka paciņu papirosu un devās no kroga laukā. Ar Līzi viņam šodien katrā ziņā bija jāsatiekas.

Lai gan ceļš nebija labs un pavasara saule ļoti spieda, Jānis tomēr ātri soļoja uz priekšu un sasniedza diezgan īsā laikā Bleikšu mājas robežas. Izgājis egļu mežiņam cauri, viņš pēdīgi atradās lielas, garenas noras malā, uz kuras aitu un jēru pulks mierīgi pirmās sulaiņās lapiņas plūca, kamēr noras malā uz maza, saules apspīdēta uzkalnīša sieviete sēdēja un auda lielsaišķus. «Tā viņa ir,» Jānis domāja un tuvojās ātriem soļiem ganu meitai. Suns, kas tāļāk krūmos bij ošņājis, tagad iesāka riet, un reizē ar pāri aitām arī audēja pacēla galvu. Jā, tā bija Ilze, viņa ieraudzīja Jāni, likās esam pārsteigta, bet nolieca atkal tūliņ galvu pār darbu. Viņas vaigi, kuru sarkanums līdzinājās daktiņu krāsai, uz acumirkli kļuva zilgani.

Puisis sveicināja laipni, bet meita tikai gluži vienaldzīgi satvēra izstiepto roku.

«Kurš vējš tad tevi šurp atpūtis?» viņa paasi iejautājās, aušanu arvienu naigi turpinādama. «Tevi jau vairs nemaz nedabū redzēt.»

«Nebija laika tevis agrāk apmeklēt,» puisis atbildēja, nomezdamies meitai blakus zemē. «Nudie nebija - esmu jau pie Putniņa iesācis strādāt.»

«Nebija laika? Hm! Priekš plažierēšanas pa ūtrupēm un priekš citu blamierēšanas - priekš tā tev bij laiks.» Runātāja uzmeta Jānim dusmīgu mirkli un savilka lieisaišķu velkus piepeši tik stīvi, ka līksts nokrakšķēja.

«Tātad nu tiešām iesākas škandāls, no kāda bijos,» puisis domāja un brīnojās pats par sevi, ka viņš nejutās nebūt uztraukts. Nē, pavisam otrādi - Līzes skarbie vārdi viņu dīvaini apmierināja...

«Priekš citu blamierēšanas,» viņš atkārtoja, «ko tad nu esmu izblamierējis?»

«Ak, neizliecies nu vēl tāds!...» meita izsaucās, vēl vairāk sadusmota no Jāņa baiss vienaldzīgajām skaņām. «Urga man visu izstāstīja. Tu esot priekš manis jau šūpuli nopircis! Vai tev kauns ar jel maz ir!»

Jānis pasmējās.

«Maz gan, kad esmu sadzēries,» viņš atbildēja. «Un Urga tev taču būs stāstījis, ka, šūpuli pirkdams, biju gluži lillā.»

«Kad tad tu neesi «lillā»?» Līze rupji iesaucās. «Kauns gan ir, kā apdomā, ka tik jauns cilvēks jau tik liels dzērājs!»

Jānis ieskatījās Līzē. Kas viņai deva tiesu jau tagad runāt šitādus vārdus pret viņu? Nudie saimniekam bija taisnība, viņa bija nikna kā pūce un neskaista turklāt. Viņai nupat runājot, Jānis bija ievērojis, ka viņas lūpas reizē ar baltajiem zobiem atsedza arī par daudz no sarkanajām smaganām, un tas izskatījās ļoti neglīti! Kur viņam agrāk bij bijušas acis!

«Ko tad neprecējies puisis ar naudu citu var darīt kā to apdzert,» viņš drusku iekaitināts runāja, «un priekš kam tad alus un brandvīns taisīti, ja ne priekš dzeršanas!»

«Un tu domā, ka saprecēšos ar žūpu, kas manu naudu pirmajās divās nedēļās pēc kāzām salies rīklē!» Ilze brēca sadusmota un uzlēca stāvu. «Oho! Vēl pasaulei varu parādīt, ka man nevajaga nedz tevis, nedz tava šūpuļa!»

Jānis brītiņu omulīgi zemē palika sēdam un nolūkojās Līzei ģīmī, kas tagad izskatījās sakrunkojies un vecs. Tad viņš ļoti lēnām piecēlās.

«Vai tu to pasaulei vari parādīt?» viņš sacīja. «Tad jau labi, tad rādi vien.»

To teicis, puisis apgriezās un sāka iet uz krūmiem, kuros suns pirmiņ bij rējis.

Kā sasaluse Līze Jānim noskatījās pakaļ. Viņa to bij gribējuse tikai izbārt, nevis pavisam ar viņu sanīsties. Bet dusmas, kas pa nedēļu viņas sirdī bij sakrājušās, viņu par daudz spēji bij pārņēmušas... Un nu skaistais precenieks bij vējā, lūk, tur viņš aizgāja - ak nē, viņš tūliņ griezīsies atpakaļ, gudrenieks, grib, lai viņu sauc atpakaļ... Nu jā, lai nu arī notiek, kā viņš vēlas...

«Jāni!» Līze sauca. «Jāni!... Nāc, es tev došu siera. Man ir!»

«Ēd vesela viena pate!» Jānis noņurdēja un nozuda krūmos.

«Ak tad tāda viņa īsti ir,» viņš domāja, tāļāk ejot. «Na, ar to tikai būtu ticis laimīgs! Būtu ieskrējis kā circenis karstos pelnos, ja tā šūpuļa nebūtu nopircis. Paldies Dievam, ka tas noticis... Kas par muļķi biju, ka neklausījos labu cilvēku padomos, bet tas jau ir, māte mani par daudz stūrgalvīgu izaudzinājuse. Bet nu gan vairs tāds nebūšu.»

Un it kā Jānis ar šiem vārdiem «veco Ādamu» būtu pametis un, cik ātri vien varēdams, būtu gribējis no tā tikt projām, viņš lieliem soļiem steidzās uz priekšu.

Bet kurpu tad viņš īsti skrēja? Ceļš, uz kura tas bij uzgājis, neveda vis uz Praulēniem, bet uz - - Viņš brītiņu apstājās... «Jā, tas bija īstais ceļš! Uz viņu! Uz Latiņu! Lai notiek, ko māte, ko saimnieki, ko mācītājs gribējuši un domājuši, lai errojas tur tā niknā pūce zila un melna!» Un Jānis soļoja tik dūšīgi tāļāk, ka dubļi vien šķīda.

Arī Latiņai šodien bij ganu svētdiena. Ieraudzījuse Jāni nākam, viņa tam lēnām mazu gabaliņu pagāja pretī.

«Tas tak jauki, ka tu reiz uz mani arī atnāc,» viņa runāja, un uz viņas seja gulēja kā saulīte, «nudie, es jau sāku vai bīties... es jau sāku domāt tādas nelabas domas.»

«Ej nu, ej!» Jānis sacīja un spieda meitenes roku.

«Jā,» viņa sacīja, un asaras tai sakāpa acīs. «Ak Jāni, ka tu zinātu, cik briesmīgi man bij ap sirdi, kad dzirdēju, tu bieži ejot uz Bleikšiem, - nē, to nemaz nevaru izteikt. Nudie, netrūka daudz, ka būtu ielēkuse akā!»

«Muļķīte,» Jānis runāja, un tumšs kauna sārtums pārklāja viņa vaigus. «Uz Bleikšiem gāju pēc naudas -»

«Redz nu, un man bij tādas nelabas domas. Ak, es... bet par to tevi tagad vēl vairāk mīlēšu. Jāni, - vai zini, kad man jūsu saimniece pastāstīja, tu esot - - tu esot nopircis šūpuli, tad aizgāju uz klēti un, ceļos nometusēs, pateicu Dievam, ka viņš tev tādu prātu devis. Nekad savā mūžā vēl tik sirsnīgi neesmu lūguse Dievu un es nozvērējos, ka no visas sirds pūlēšos, lai tu esi laimīgs. Un gan tu redzēsi, ka turēšu, ko esmu apņēmusēs, tu labais, tu mīļais, - tu labākais, tu mīļākais cilvēks pasaulē!»

Meitenei pie šiem vārdiem apbira asaras, un labākais un mīļākais cilvēks pasaulē aiz liela kauna nezināja cita nekā ko darīt kā Latiņu apkampt un nobučot.

«Rīt iesim uz mācītāju,» viņš pēc brītiņa sacīja.

«Iesim,» meitene čukstēja, aplika Jānim abas rokas ap kaklu un noskūpstīja viņam muti tik karsti, ka Jānis klusiņām nozvērējās Latiņu darīt laimīgu.

Un tie abi savus zvērestus nav pārkāpuši, jo visā pagastā Jāni ar Latiņu teic par laimīgu pāri.

VEKSELIS

I

-18. janvārī.

Mans kungs!

Mūsu vakardienas saruna man pilnā skaidrībā rādīja, ka tālāka satiksme mūsu starpā vairs nav iespējama. Man nekā kopēja nevar būt ar vīru, kurš nodarbojas ar dekadentiskām strāvām laikā, kad drudžaini izveidojas jauna Krievija. Vīrs, kas nogrimis estētiskos pārsmalcinājumos un kas viņos grib atrast jaunu patiesību, tas acumirkļa lielos problēmus nevar nedz saprast, nedz tiem līdz just. Es Jūsos rūgti esmu maldījies un ciešu par to sodu. Bez kauna jūtām nevaru domāt par to, ka Jums savus kaislos sapņus, savas skaistākās cerības, savas slepenākās vēlēšanās esmu atklājis Man tikai žēl, ka apstākļi man neļauj ar Jums saraut katru sakaru. Jūs esat piemirsuši, vai darījāt tā, it kā to būtu piemirsuši (kas tikpat apvainojoši), ka es Jums divdesmit piecus rubļus esmu. parādā. Es nožēloju, ka man acumirklī nav iespējams Jums šo naudu atdot. Tādēļ šīm rindiņām pielieku klāt vekseli uz divi mēnešiem un 50 kapeiku augļu, kas iztaisa vienu procentu par mēnesi. Es ceru, ka Jūs ar procentu augstumu būsat mierā. Saņemat utt.

Jūsu izbijušais pazīstamais

(paraksts nesalasāms).

II

-19. janvārī.

Mans kungs!

Jūs man uz manu vakarējo vēstuli neesat atbildējuši, bet esat pret mani izdarījuši lielu nepieklājību. Kā meita, kas Jums vēstuli nonesa, man stāsta, tad Jūs manas rindiņas izlasījāt, paraustījāt plecus un iedevāt meitai tās 50 kapeikas kā dzeramnaudu. Atstāju Jūsu pašu vaļā spriest par Jūsu izturēšanos. No savas puses tikai saku, ka pie norēķināšanās būšu spiests procentus tai pašā augstumā samaksāt otrreiz. Tādā kārtā Jūsu draudzīgais pakalpojums man izmaksās veselus 24 procentus. Nu, lai ar! Mūsu ļaudis jau ar tādām lietām apraduši. Ar dziļāko nožēlošanu, ka reiz ar Jums biju pazīstams.

(paraksts nesalasāms).

III

-15. martā.

Mans kungs!

Šī mēneša 18. dienā mans veksels aptek. Tā kā man nav iespējams viņu samaksāt, tad lieku Jums priekšā viņu protestēt, lai Jums būtu iespējams izpārdot manas grabažas. Cik nabadzīgas tās arī nebūtu - tas, ko Jums esmu parādā, taču, cerams, ienāks. Man pieder viens skapis, gulta, galds (gandrīz jauns), pāris grāmatu un daži apģērba gabali.

Jūsu parādnieks

(paraksts nesalasāms).

IV

-15. aprīlī.

Mans kungs!

Par velti esmu izgaidījies tiesas pristava. Es saprotu gan, Jūs man gribat rādīties augstsirdīga vīra lomā. Bet tas pie manis nevelk. Es lūdzu neaizmirst vienas lietas, es no neviena sev nekā neļauju dāvināt un vismazāk vēl no jums, kura es necienīju. Jūsu izturēšanās izteic skaidro vēlēšanos mani apvainot un pazemot. Es jau savu nabadzīgo bagāžu gribēju sakraut vezumā un Jums nosūtīt priekš mana parāda nolīdzināšanas, bet tam mana saimniece pretojās, kurai īres neesmu samaksājis. Jūs redzat, liktenis pats ir ar Jums. Un tad ziniet arī, ka es savu pazemīgo un tomēr lepno nabadzību ne par kādu pasaules mantu neiemītu pret Jūsu uzpūtušos, paēdušo špīsera pašcienību.

Ar nicināšanu

(paraksts nesalasāms).

VELNIŅI

Reiz divi velniņi, kas katru dienu netāļu no elles vārtiem uz ugunīgas pļavas savu brīvo laiku ar visādām nerātnībām pavadīja un jau dažu labu reizi bija mēģinājuši uz kādu acumirkli izsprukt no elles laukā, pamanīja, ka vārtu sargs iesnaudies. Tūļiņ arī viņos radās vecā vēlēšanās - paraudzīties, kāda tā pasaule izskatījās, kas tur aiz vārtiem bija un par kuru velna māte tiem tik daudz bija stāstījuse. Viņi tādēļ pieskrēja pie vārtiem, un, tā kā tie atslēgas nevarēja sasniegt, tad viens uzkāpa uz otra pleciem un atslēdza tādā kārtā vārtus vaļā. Visus spēkus saņemdami, velniņi nu lēnām tos drusciņ pavēra un izspraucās laukā. Aizkrizdami atkal cieti, vārti gan pataisīja diezgan lielu troksni, no kura sargs uzmodās, bet, tā kā viņš nekā sevišķa nepamanīja, tad domāja, ka troksni tikai sapni vien esot dzirdējis.

Bet pa garo, tumšo alu, kura savieno elli ar pasauli, abi velniņi devās uz priekšu, ko tik viņu veiklās kājas nesa, un nemitējās skriet arī tad vēl, kad tie jau no alas bij ārā un Dieva jaukā saule viņu tikai ar tumsu un elles uguni apraduša acis apžilbināja. Pēdīgi viņi noguruši pakrita ēnainā pakalnē, palika tur guļam un atpūtās. Pa tam viņu acis aprada ar gaismu, un tie sāka skatīties apkārt un apbrīnot pasaules košumu. Ai, cik te viss bija pavisam savādāki un daudz daudz jaukāki nekā ellē! Tur debesu vietā bija melna velve, un liela, dzeltaina, mūžīgi gara čūska staipījās pie tās un vēma uguni, kuras spīdums elli šausmīgi apgaismoja. Še debesim bija tik mīlīga krāsa, ka velniņiem no tām nemaz negribējās novērst acu un čūskas vietā bija tāds spožums, ka tajā nemaz nevarēja skatīties. Un zilgansarkano liesmu vietā, pa kurām tie bija paraduši staigāt, bija zaļa, mīksta zāle, un tu tāļāk pļavā mirdzēja un locījās visvisādas puķes, it kā gribētu uzsaukt skatītājiem: «Nāc plūc mūs un kavējies ar mums!»

Un abi velniņi, kuriem jau sen bija apnicis ar uguni vien kavēties, piecēlās, ietecēja pļavā, plūca jaukās puķes un apmētājās ar tām, skrēja tauriņiem pakaļ un izrāva tiem spārnus - jo viņi jau bija nerātni velniņi un nezināja, ka tā nav jādara, - klausījās putnu dziesmās, un devās tiem pakaļ uz mežu. Mežā tie redzēja vāverītes veikli pa kokiem lēkājam, un tas viņiem tā patika, ka tie lūdza, lai tās šos ņemot par biedriem. Vāverītes bija ar mieru, un nu visi lakstīja pa koku kokiem, pa zaru zariem un priecājās tā līdz saules rietēšanai. Tad vāverītes ēda vakariņās ciekuru sēklas un gāja gulēt. Palīduši zem biezas egles, arī velniņi gribēja atdusēties. Bet tie nevarēja aizmigt. Viņi bij apraduši ar elles karstumu, un nu tiem sāka mesties salti. Kad pēdīgi vēl uz viņu plikajām miesām sāka nopilēt pa vēsam rasas pilienam, tad tie vairs nevarēja izturēt, piecēlās un lūdza vāverītēm, lai šiem par nakti aizdodot kādu kažoku. Bet vāverītes atbildēja, šās esot ieradušas gulēt katra savā kažokā un tādēļ nevarot dot. Nu velniņiem nekas cits neatlika kā atstāt mežu. Tie gāja un skrēja, un beidzot atdūrās kādās zemnieku mājās. Tā kā še jau visi sen bija nogājuši pie miera, tad velniņi sev še netraucēti varēja izmeklēt siltāko guļas vietu.

«Rijas krāsnī būs vissiltāk,» viņi runāja un devās uz riju, jo muļķīši nezināja, ka zemnieki riju krāsnis mēdz kurināt tikai rudeni un ziemā.

Iekāpuši bedrē, kura pēc veclaiku paraduma bija ļoti dzija, tie atrada krāsni ne tikai vien vēsu kā pagrabu, bet turklāt arī vēl pilnu ar spaiņiem, kuros bija saimnieka sviests. Jo tādēļ, ka mājām nebija pagraba, saimniece sviestu, no siltuma glābdama, bija salikuse rijas krāsnī.

Abi velniņi tapa ļoti pikti, ka savās cerībās tā bija vīlušies.

«Paps saka,» tā pirmais runāja, «šis saimnieks esot ļoti gudrs. Bet kādēļ tad viņš taisījis krāsni, kad to nekurina, un kādēļ to piebāzis ar sviestu? Pie mums neviena krāsns nestāv salta, paps arī ar sviestu nevienas neliek kurināt.»

Proti, velns ellē mātei par šo saimnieku bija stāstījis, ka tas esot liels gudrinieks un ļoti dievbijīgs un ka viņa dvēselei nekādi nevarot piekļūt. To abi velniņi bija dzirdējuši un tādēļ zināja par saimnieku runāt.

«Padarīsim viņam kādu skādi,» otrs sacīja. «Varbūt mums caur to laimēsies, kas papam nav izdevies. Tepat pie rijas redzēju grāvi ar tiltiņu. Nojauksim to un sanesīsim tā vietā šito sviestu. Nakts vēsa, kustēšanās sildīs, un rītā mums par saimnieka dusmām būs lielu lielais prieks.»

«Darīsim tā,» pirmais atbildēja, un nu abi ātri nojauca tiltiņu, iznesa sviestu no rijas un sakratīja, un sakrāva to grāvī. Kad nedarbs bija pabeigts un velniņi priecīgi par to pa rijas priekšu sāka lēkāt, viņi tur uzgāja mucu, pilnu ar darvu, ko saimnieks Jāņa vakaram bija tecinājis.

«Kā būtu, kad mēs spaiņus pielietum ar darvu un tos atkal sabāztu krāsnī atpakaļ?» otrais velniņš, lielākais nebēdnieks, runāja no jauna. «Saimnieka skāde un dusmas caur to taptu vēl lielākas un mūsu prieki arīdzan.»

Un viņi darvu salēja spaiņos un salika tos atkal glīti un godīgi rijas krāsnī.

Bet šis nedarbs nerātņiem tā patika, ka tie nosprieda izdarīt vēl kādu stiķi. Tie saķēra veselu baru sikspārņu, kas ap ēkām skraidīja, salasīja aiz rijas zālē spīdošos jāņa tārpiņus un piesēja sikspārņiem ar zirnekļu tīklu diegiem pie katras auss vienu tārpiņu. Tad tie sikspārņus ielaida klētī, pa kuru šie sāka lidot kā putni ar ugunīgām acīm.

Bet velniņiem ar to vien vēl nepietika.

«Ar saimnieku pašu arī kaut kas jāizdara,» viņi prātoja. «Aiznesīsim viņu uz kūti un noguldīsim viņu vērša migā.»

Velniņi iegāja kūtī, atraisīja vērsi no valga, izveda to ārā un piesēja pie sētiņas. Tad tie klusām ielīda istabā, izcēla viegli no gultas saimnieku, kas nostrādājies gulēja cietā miegā, aiznesa viņu tikpat viegli uz kūti un nolika to salmos zemē pie vērša siles. Vērsi turpretim viņi ieveda istabā un iegāza saimnieka gultā, kur tas uz mīkstām, siltām cisām arī mierīgi palika guļam.

Nu šonakt bija diezgan nedarbu padarīts. Velniņiem no lielas nešanas un stīvēšanās, neskatoties uz nakts saltumu, bija tapis karsti, un tādēļ tie atpūzdamies gribēja pavizināties uz dīķa, kura ūdens netālu no akas mēnesnīcā vizēja. Viņi paņēma maizes muldu laivas vietā un sāka to nest uz dīķi. Bet sētas vidū tikuši, viņi ieraudzīja divus vīrus sev pretim pa vārtiem nākam. Velniņi pameta muldu sētas vidū, iemuka tuvējos ogu krūmos un lūkojās, no šīs paslēptnes, ko vīri darīs. Bet šie bija divi burlakas kas bija nodomājuši saimnieku nokaut un aplaupīt. Tie piegāja pie loga, izcēla to nedzirdami un iekāpa istabā. Tad viens no tiem klusām pielīda pie saimnieka gultas, klausījās acumirkli iedomātā saimnieka elpošanā un dūra tad ar lielu dunci visai spēcīgi gultā, gribēdams pāršķelt saimnieka sirdi. Bet duncis ķēra tikai vērša ragu, noslīdēja gar to uz leju, viegli ievainodams lopa galvu.

Iebļaudamies vērsis uzlēca stāvu, izlēca no gultas un sāka, galvu dusmīgi kratīdams, pa istabu skriet apkārt un vajāt burlakus. Līdz nāvei izbijušies, šie tikko, tikko pa logu jaudāja izbēgt ārā, kur tie trīcēdami un drebēdami ogulājos noslēpās.

«Saimnieks ir burvis, tas pārvērties par vērsi,» viņi viens otram čukstēja ausīs, kamēr velniņiem ar abām rokām savas mutes bij jātur cieti, lai apspiestu skaļus smieklus.

Istabā pa tam vērsis vēl mazu brīdi trakoja tālāk, apmierinājās pēdīgi un nolikās pie krāsns gulēt. Saimniece, kas, otrā gultā gulēdama, visu troksni labi bij dzirdējuse, neuzdrošinājās tomēr ne vārdiņa teikt, jo tā domāja, ka pats nelabais dauzoties pa istabu, aptina galvu ar segu un skaitīja lielās sirds bailēs klusām pātarus.

Kad nu istabā vairs nekas nebija dzirdams, abi burlakas izlīda apdomīgi no ogulājiem un aizgāja uz kūti. Viņi bija nosprieduši saimniekam nozagt vērsi, jo, tā tie savā zagļu zobgalībā sacīja, divi vērši vienās mājās nesatiks, tādēļ viens jāaizved. Bet taisni tai acumirklī, kad tie atvēra kūts durvis, saimnieks pamodās. Izbrīnējies šis taustīja ar rokām pa salmiem apkārt un tad iesaucās sabijies:

«Kas tur? Kur es esmu?»

Izdzirdēdami cilvēka balsi no vērša migas nākam un nevarēdami biezā tumsā, kāda kūtī valdīja, nekā saredzēt, burlakas domāja, ka vērsis runājot, aizcirta durvis ciet; un aizskrēja uz riju, aiz bailēm rijas krāsnī gribēdami paslēpties. Bet, tāpat kā velniņi, arī viņi atdūrās uz spaiņiem.

«Tas ir sviests,» viens sacīja. «To taču tas burvis nebūs apbūris. Laime, ka ieskrējām rijā, nu jel par mūsu izbailēm krietni sviesta varēsim izēsties.»

Viņi gaidīja brīdi, bet, tā kā viss palika kluss, tie izkāpa no bedres un atnesa no pagalma muldu, un nolika to pie bedres. Viņi sviestu gribēja sakraut muldā, lai to vieglāk varētu aiznest. Viens burlaka nu atkal iekāpa bedrē un cēla spaiņus no krāsns laukā, tos salikdams visapkārt uz bedres malas; otrs pa tam atvāza vienu spaini vaļā un taisījās sviestu ar rokām sakraut muldā. Bet, gribēdams krietnu piku no spaiņa izcelt, tas iegrūda abas rokas gandrīz līdz pat elkoņiem darvā.

«Vai velns!» viņš iesaucās, rokas ātri atraudams atpakaļ un spaini pagrūzdams uz priekšu. «Kas tad tā nu atkal par ķezu?»

Bet spainis, kas jau cieti uz bedres malas bija stāvējis, tai pašā acumirklī no grūdiena ievēlās bedrē un otram burlakam taisni uz galvas.

Burlaka iekliedzās, izkāpa ātri no bedres, kā ķēms vispār ar lipīgo šķidrumu notecējis.

«Spaiņos ir darva,» pirmais burlaka izskaidroja, kas vairāk traukus bija attaisījis vaļā. «Ā, kaut jel tam sasodītam burvim ellē pa darvu vien būtu jāvārās!»

Lādēdami abi atstāja riju un lūkoja ārā noslaucīties. Bet burlaka, kuram spainis bij uzkritis uz galvas, tā bija notecējis, ka tam svārki bija jāvelk nost un jānes rokā, ja tos negribēja mest zemē.

«To tam burvim nepiedošu,» viņš zvērēja lielās dusmās. «Un, ja man šonakt jāpaliek tepat, agrāk neiešu projām, pirms viņam kaut ko nebūšu nozadzis.»

Otram burlakam bija tādas pašas atriebīgas domas, un tātad viņi ielīda stallī un gribēja saimniekam aizvest zirgu. Bet stallis bija tukšs, jo vakarā puisis zirgu bij aizjājis pieguļā.

«Šonakt mums neveicas,» burlakas runāja un aizgāja uz klēti. Vienā vietā viņiem taču vajadzēja laimēties. Bet kas to deva! Tikko klēts durvis bij vaļā, kad sikspārni ar joni tiem gāzās pretim, savus cietos spārnus ap viņu ausīm pērdami.

«Kungs tētīt, pilna klēts velnu!» burlakas iekliedzās, tik daudz ugunīgu acu ieraudzīdami. «Glābiet, glābiet, glābiet, glābiet!» Un, ausis ar rokām aizsegdami, tie sāka lobt, ko katrs mācēja.

Saimnieks, kas pa tām starpām no sava sajukuma pilnīgi bija atjēdzies un nupat jau taisījās iet uz istabu, izskrēja no kūts un paķēra, ieraudzījis divus cilvēkus bēgam, pie durvīm pieslieto nūju un sāka burlakām dzīties pakaļ. Šie, nu vairs nezinādami, kur dēties, devās savā nesamaņā uz riju, rijai garām, uz tiltiņa virsū un - - tāļāk tie netika. Jo sviests, ko tie bija noturējuši par iedzeltainu koku, bija mīksts, un viņi tajā samuka līdz gurniem. Kamēr nu burlakas nopūlējās no dārgās Dieva dāvanas tikt laukā, tamēr arī saimnieks piesteidzās ar nūju klāt un palīdzēja vienam un otram, cik jau nu viņam spēka bija kaulos. Pēdīgi burlakas taču izrāpās grāvja otrā malā laukā un aizšmauca projām, saimniekam ne paldies nepateikuši.

Šis smiedamies viņiem ar nūju nokratīja pakaļ.

«Tātad jūs bijāt tie nebēdnieki, kas mani uz kūti aiznesa,» viņš norunāja. «Nu, otrreiz jums tādi joki vairs nenāks prātā. Tos es jums izdzinu... Bet raugies, ko tad viņi te pametuši? Svārkus - un gluži nodarvotus. Būs laikam arī ap manu darvas mucu blēņojušies!»

Saimnieks ar nūju svārkus bija pacēlis uz augšu un nosvieda tos tagad atkal grāvmalā. Krītot svārku kulē kaut kas ieskanējās.

«Tur jau tā kā nauda noskanēja,» saimnieks runāja, pieliecās un izvilka no svārku kules smagu maku. «Skaties, skaties, kas par godīgiem blēžiem. Tie savus nedarbus tūliņ arī aizmaksā.»

Saimnieks attaisīja maku un atrada, ka tas bija pilns ar zelta naudu. Priecīgi viņš maku iebāza kulē un steidzās uz istabu pastāstīt sievai, kāda laime tam nupat gadījusēs.

Tikko sieva izdzirda vīra balsi, tā visā galvā sāka kliegt un nemitējās agrāk, kamēr nebij uztaisīta uguns, vērsis aizvests atpakaļ uz kūti un visi kakti pamatīgi izmeklēti. Tikai tad vien vēl viņa klausījās vīra izskaidrojumā, ka istabā neesot bijuši nedz burlakas, nedz spoki, bet tikai divi gluži nevainīgi cilvēki, kas pa māju iztaisījuši dažādus jokus un tad par tiem bargi samaksājuši un aizgājuši. Viņš rādīja sievai naudu, iecēla atkal logu, un tad abi devās pie miera un gulēja maigi līdz rīta gaismai.

Dienā saimnieks smiedamies stājās pie sabojātā sviesta nokopšanas un saimniece dziedādama mazgāja un berza sadarvotos spaiņus. Bet velniņiem, kuriem naktī par burlaku ķezām bija bijis lielu lielais prieks, tagad par saimnieku līksmību bija lielu lielās errastības. Dievbijīgajam saimniekam tie bija gribējuši kaitēt, un nu tas caur viņiem bija ticis izglābts no nāves un dabūjis daudz naudas. Tā tas nedrīkstēja palikt. Velniņiem nu kaut kas bija jāizdomā, caur ko saimnieks dabūtu galu. Visu dienu tie nekur negāja, tikai uz salmu kaudzes vien gulēja, gozējās saulē un domāja. Beidzot vakarā katrs savu nedarbu bij izdomājis.

«Es apburšu saimnieka zirgu, lai tas ikkatru nosviež, kas viņam kāpj mugurā,» pirmais sacīja. «Es dzirdēju, šonakt esot saimnieka reize jāt pieguļā, tātad viņš varbūt vēl šonakt, no zirga krizdams, nolauzīs kaklu.»

«Un es apburšu šīs mājas aku,» otris sacīja. «Ikkatrs, kas pie tās ies pēc ūdens, iekritīs un noslīks.»

Un velniņi izdarīja, ko bij apņēmušies, un apbūra zirgu un aku, un tad noslēpās.

Bet saimnieks, aiz priekiem, ka ticis par bagātu viru, nejāja vairs pieguļā, bet lika zirgiem sēku ielikt silē. Tāpat arī vakarā vairs neviens negāja uz aku, jo ūdens jau dienā bij ticis pienests.

Kad nu, ilgu laiku nogaidījušies, velniņi redzēja, ka saimnieks nenāca un visa māja apgūlās, tie saīguši arī gribēja doties pie miera un ķēķa krāsnī pārgulēt pa nakti. Te piepeši viņi ieraudzīja vīru pa vārtiem ienākam pagalmā. Viņi to tūliņ pazina, tas bija viens no izgājušās nakts burlakām.

«Tas nāk atkal uz saimnieku, tagad viņš to nodurs,» velniņi runāja savā starpā un atplēta acis jo plaši, lai jel visu skaidri redzētu, kas nu notiks.

Bet burlaka negāja vis uz istabu, bet ielīda stallī, jo tas gribēja zagt saimnieka zirgu. Otrs burlaka stāvēja aiz vārtiem netāļu no akas un gaidīja. Viņš nedrīkstēja tuvāk nākt, jo tam bija jātur zirgs, ko abi šonakt jau bija nozaguši.

Drīzi pirmais burlaka iznāca ar zirgu no staļļa ārā un uzlēca tam mugurā. Bet, tikko tas bija noticis, kad zirgs sāka spārdīties, slieties stāvu un kā traks pa pagalmu kūvēt. Gan burlaka viņu lūkoja valdīt, gan tas viņu labināja - par velti, zirgs agrāk nerima, kamēr savu jājēju nebija nosviedis.

Bet krizdams burlaka nolauza kaklu.

Aiz vārtiem otrs burlaka gaidīja, gaidīja, piekusa pēdīgi stāvēdams un atsēdās uz dēļu apsistās akas malas. Zirgs, pamanījis ūdeni, sāka pēc tā ošņāt un snaicīties.

«Vai gribi dzert?» burlaka runāja. «Paga, pasmelšu tev.»

Viņš paņēma kāsi un spaini, kas turpat akas malā bija, un ielaida spainī ūdeni. Bet, to pilnu atkal uz augšu velkot, viņam kāja paslīdēja, tas iegāzās uz galvas akā un noslīka.

Nu abi burlakas bija beigti.

«Tādi muļķi!» velniņi bārās. «Saimnieku tie nevīžoja nokaut, bet paši mācēja dabūt galu!... Nu, nekas, papam par viņiem būs prieks.»

Viņi ielīda ķēķa krāsni un gulēja tur karstās pirkstīs, kamēr rītā saimniece nāca un viņiem aizkūra uguni priekšā. Līdz ar dūmiem velniņi uzskrēja pa skursteni gaisā un nosēdās uz jumta, aiz jumta gala āžiem slēpdamies, lai no turienes noskatītos, ko saimnieks darīs.

Ieraudzījis beigto burlaku un vaļēju zirgu pagalmā, šis tūliņ noprata, kāds viesis tur zemē gulēja, saņēma mierīgi zirgu un gribēja to vest stallī. Bet zirgs sāka šņākt un krākt, kāpās atpakaļ, slējās stāvu un izturējās kā jau daždien apburts lops.

«Ahā,» saimnieks sacīja. «Es manu, kas ar tevi noticis. Šis vīrs tevi apbūris.» Viņš pasniedzās pie staļļa durvju augšas stenderes, satvēra tur iesprausto sērmūkļa nūju ar trejdeviņiem krustiem un pārlaida to trīs reizes zirgam pa muguru. Acumirklī zirgs stājās trakot, un saimnieks to ieveda stallī. Apbūrums bija zudis.

«Nu, draugs, nāk tava rinda,» saimnieks runāja uz mironi, pārlika to pār pleciem un nesa viņu par vārtiem projām, gribēdams to kaut kur sētmalē aprakt. Bet te viņš pie akas ieraudzīja svešu zirgu un, piegājis tuvāk, akā cilvēka kājas.

«Tātad esat divi bijuši,» saimnieks runāja tāļāk. «Laikam draugi un biedri, un mani vakarnakts jokupēteri! Nu, guliet tad arī nešķirti vienu vietu!» Un viņš iemeta mironi akā, pasauca puisi, un abi aizmeta aku cieti. Bet zirgu saimnieks paņēma un ieveda to smiedamies stallī.

Kad velniņi visu to redzēja, viņi aiz dusmām kūleniski no jumta gala aiz istabas novēlās zemē. Viņi tā bija priecājušies uz saimnieka nelaimi, un, lūk nu - viss atkal bija izgājis viņam par labu! Bet vai tad tiešām viņam nekādas kaites nevarēja padarīt?... Pagaidi, saimniek, velniņi nu vēlreiz ko izdomās!

Tie paņēma pakulas, aizbāza sev ausis, lai cīruļu un bezdelīgu dziesmas viņus netraucētu, nolīda tad salmu kaudzē, katrs savā pusē, un domāja, domāja, salmos atspērušies. Tikai vēlā naktī tie atkal izlīda no kaudzes.

Viņi bija izdomājuši briesmīgu nedarbu.

Tūliņ aiz mājas iesākās saimnieka pļava un aizstiepās tāļu tāļu projām. Velniņi bija dzirdējuši, ka saimnieks par pļavu bija priecājies un sacījis: «Tur man izaugs brangs siens.» Tā kā nu viņi domāja, ka zāle jau augdama un briezdama pate no sevis top par sienu, tad tie to gribēja nogriezt, pirms tas bija noticis, un tādā kārtā iznīcināt saimnieka jaukās cerības.

Viņi paņēma divas vecas slotas, kuras tūliņ pārvērtās par asiem griežamiem rīkiem, nostājās viens vienā, otrs otrā pļavas galā un sāka nu tauko, sulaino zāli pļaut. Darbs bija grūts, bet gāja tomēr ātri uz priekšu, un, kad rīta blāzma nosārtoja austrumu, tad pļava bija nopļauta un zāle gulēja tik glītās reizēs, kā kad to izveicīgākie pļāvēji būtu nopļāvuši.

Bet velniņi gluži slābani aizvilkās uz māju.

Kad saimnieks bija piecēlies un redzēja pļavu nopļautu, viņš aiz prieka rokas sasita kopā.

«Siev,» viņš sauca, «nāc skatīties, kas naktī atkal noticis! Mūsu pļava nopļauta! Paldies žēlīgam debesu tēvam! Tur mums divas nedēļas būtu jāsvīst katru rītu, un nu viss tik glīti, kā ar nazi nogriezts!»

Šos vārdus izdzirzdami, velniņi aiz dusmām tapa balti kā pārkaitēta dzelzs.

«Liksim viņu tagad mierā,» tad pirmais sacīja. «Citādi tas kļūs par daudz laimīgs un bagāts.»

«Nē,» otris atteica. «Lūkosim vēlreiz. Skaties, tur saimnieks dzen lielu pulku aitu ganos. Pārvērtīsimies par jēriem un ievilināsim visu pulku purvā, lai noslīkst.»

«Lūkosim arī vēlreiz,» pirmais velniņš sacīja, un abi izlīda no paslēpnes, pārvērtās par jēriem un piebiedrojās saimnieka aitu ganībai.

«Skaties, skaties,» saimnieks runāja, velniņus ieraudzīdams. «Izgājušā naktī atkal ielēkuši divi skaisti jēri. Sen jau vēlējos, lai manā kūtī būtu arī kāda melna aitiņa. Nu Dieviņš atsūtījis divas. Es esmu laimīgs cilvēks.»

Kad jau šie vārdi velniņus no jauna ļoti sapiktoja, tad viņi par to, kas tūliņ pēc tam notika, labprāt no savām jēru ādām būtu izlēkuši laukā - ja būtu varējuši.

Jo, proti, pa ceļu, kura malā saimnieka ganības atradās, brauca spīdoša kariete, un tajā sēdēja skaista princese. Kad kariete pie aitu pulka bija pienākuse, princese lika apturēt un sveicināja saimnieku, laipni ar galva pamādama.

«Es redzu, tev tur ir pāris melnu jēru,» princese sacīja. «Viņi ir skaisti un lēkā apkārt tik jautri, ka man patiktos viņus uz pili ņemt līdz. Vai tu man tos negribētu pārdot?»

«Labprāt, žēlīgā princese,» saimnieks atbildēja, cepuri rokā turēdams.

«Cik tu par viņiem prasi?»

Saimnieks nebij vis muļķis: viņš zināja, ja augstiem kungiem kaut kas patīk, tad tie naudas par to nežēlo.

«Divi simti zelta gabalu, žēlīgā princese.»

«Divi simti?» princese atkārtoja. «Vai tas nav drusku par daudz? Kādēļ tu tik daudz prasi?»

«Žēlīgā princesīt, tādēļ, ka tie jēri nav tādi kā tie citi. Viņi avenam ielēkuši,» saimnieks izskaidroja.

«Ak tā,» princese sacīja apmierināta. «Tā ir cita lieta.» Un viņa izvilka zīda naudas kuli un noskaitīja saimniekam rokā divi simti zelta gabalu.

Iebāzis naudu kulē, saimnieks nu gāja saķert jērus. Bet tas nebija vis tik viegli izdarāms, kā viņš bija domājis. Jo velniņi, kas visu bija dzirdējuši, neparko negribēja padoties. Viņi ieskrēja aitu pulka vidū, noslēpās krūmos, palīda zem karietes un nokausēja saimnieku līdz pēdējam. Beidzot šis ar aizrautu elpu nostājās pie karietes un sacīja, jēri neesot sagūstāmi, lai princese naudu ņemot atpakaļ. Bet princese, kuru šī trece līdz asarām bija nosmīdinājuse, to nedarīja, iemeta turpretim vēl kādus zelta gabalus saimnieka rokā, pavēlēja zirgu puišam piesiet zirgus un iet saimniekam palīgā. Tad arī viņa pate izkāpa no karietes, atsprauda zīda svārkus, lai tie netaptu netīri, un nu visi trīs jēriem devās pakaļ un saņēma tos pēdīgi laimīgi cieti. Saimnieks nu viņiem sasēja kājas, ielika tos karietē, un princese aizbrauca.

Nokļuvuse pilī, viņa jērus lika mazgāt smaržīgos ūdeņos un pataisīja divus mazus kakleniekus ar pavadām no sarkana zīda. Aiz tām princese savus jērus ik dienas vadāja, deva tiem medu ar maizi ēst un saldu pienu dzert palaida tos arī kādreiz vaļā savā dārzā, kuram visapkārt bij augsts mūris. Bet šāda dzīve velniņiem nebūt nebij pa prātam. Viņi bij ieraduši dzīvot savā vaļā, pēc patikšanas draiskāt apkārt, un nu tiem rāmi bija jāiet pie pavadas vai jāstāv mazā kūtiņā.

Tu vaicāsi, kādēļ tad viņi nepārvērtās par pelēm, neizgrauza durvīs caurumu un neaizbēga vai netapa par putniem un neaizlidoja pār augsto mūri?... Jā, to viņi jau sen būtu izdarījuši, ja būtu mācējuši no savām jēra ādiņām tikt laukā. Bet viņi to neprata. Viņi ellē bija bijuši slinki pie mācīšanās un tik tāļu vien vēl tikuši, kā par kaut ko var pārvērsties. Bet, kā atkal tapt par velniem, tas viņiem vēl nebija zināms. Savās dusmās par saimnieka laimi tie to pavisam bija piemirsuši, un nu viņiem negribot bija jāpaliek par jēriem. Un tā tad viņi laikam pamazām būtu izauguši par vareniem aveniem, ja tiem nejauša laime nebūtu ļāvuse satikties ar kādu burvi.

Proti, kad princese atkal reiz no pastaigāšanās pārnāca mājā un pa ieradumam jērus veda pie rokas, pils vārtos sēdēja ubags un lūdzās dāvanas. Bet šis ubags nebija nekas cits kā burvis, kas princesē bij ieskatījies un nu pils vārtos sēdēja un gaidīja izdevīga brīža, kad pilī varētu iekļūt un princesi nozagt. Kamēr princese pa kuli meklēja sīkas naudas, burvis uzmeta acis velniņiem un tad izbrīnējies iesaucās velnu valodā. Jo viņa acīm velniņi parādījās kā velniņi un nevis kā jēri.

«Kur tad jūs te cēlušies?» viņš vaicāja. «Kas tad jūs, knauķus, no elles laidis laukā, un ko jūs te darāt?»

Velniņi nu arī labi ieskatījās ubagā un uzzīmēja to par burvi, ko tie vairāk reižu ellē ap velna mātes dzimšanas dienu laimes vēlētāju pulkā bija redzējuši. Šis burvis bija ļoti smalks un valkāja, kā katrs «īsts» latviešu mākslinieks, trīs uzvārdus, proti, viņš būra zem Brudul-Bubulniek-Akākstoņa vārda. Bruduli viņš bija mantojis. Bubulnieku viņam bija dāvinājuši draugi, un Akākstoni viņš par lētu naudu Kurzemē bija pircis.

«Ak mīļo Brudulīt-Bubulnieciņ-Akākstonīt,» abi velniņi vienā balsī iesāka žēloties, «mums ļoti nelabi izgājis.» Un nu viņi ātri izstāstīja savus piedzīvojumus un kā šie tikuši jēru ādās un lūdzās, lai jel burvis šiem palīdzot atkal tapt par velniņiem.

«Palīdzēt varu,» Brudulis atbildēja. «Bet jūs jau zināt velna likumu: par velti nekas netop dots un darīts. Apsoliet, ka izpildīsiet manu vēlēšanos, tad jūs izmācīšu pārvērsties.»

Velniņi priecīgi apsolījās izdarīt visu, ko tik burvis vien gribētu.

«Redziet,» šis runāja, «vēlos jūsu princesi dabūt par sievu. Bet nevaru nekādi pie viņas tikt klāt. Ar varu to nespētu aizvest, un ar viltu man tas līdz šim nav laimējies. Tādēļ jums man jāpalīdz. Protiet, princesei ir brīnišķīgs goda krēsls, kurā viņa sēd, preciniekus saņemdama. Atzveltnē, taisni pret pakausi, ir iesista veca, sarūsējuse nagla. Tiklīdz nu viņa galvu atspiež pret šo naglu, viņa tūliņ redz, kas viņas priekšā stāv: vai tiešām jauns, skaists princis vai tāds, kas tikai šādu izskatu pieņēmis. Tā jau viņa daudz varenu burvju pazinuse un ar kaunu aizdzinuse. Lai nu man arī šitā neizdotos, tad jums nagla jāizvelk un jāiedzen zemē, bet atzveltnē jāiesit cita, ko nometīšu jūsu priekšā, tiklīdz princese nogriezīsies nost. Rītā tad braukšu pie princeses precībās, viņa mani noturēs par skaistu princi, un tā tad man laimēsies viņu aizvest.»

Velniņi vēlreiz apgalvoja, ka visu izpildīšot, ko burvis vēloties, un tad šis pastāstīja, kur goda krēsls stāvēja, kā pie tā varēja piekļūt, nometa naglu zemē un pamācīja velniņus no jēru ādām tikt laukā.

Princese pa tam bija sameklējuse dāvanu, pasniedza to burvim un ieveda mierīgi savus jēriņus pilī. Viņa gan bija dzirdējuse burvi runājam, bet, velnu valodas neprazdama, nodomājuse, ka ubags skaitot kādu lūgšanu latīņu valodā. Velniņu runāšana viņai turpretim izklausījās kā blēšana, un tādēļ viņa tiem pilī tūliņ lika dot medu ar maizi, jo viņa domāja, jēri blējot aiz izsalkuma.

Kad nakts bija pienākuse, abi jēri pārvērtās par velniņem un nezināja aiz prieka, ko darīt. Viņi lēkāja pa kūtiņu kā traki, svieda pakaišus gaisā, apvēla silīti un izlēca pēdīgi pa logu dārzā. Tur tie labu laiku paskraidījās un tad ielīda pils vislielākajā istabā, kur princeses goda krēsls stāvēja. Še vien viņiem tikai atkal ienāca prātā burvja nagla. Kur tā bija palikuse? Jā, to nezināja ne viens, ne otrs - plēšoties nagla bij izputējuse.

«Ko nu?» pirmais velniņš iesaucās satrūcies. «Nu nav labi. Nu tās naglas no goda krēsla nedrīkstam vilkt laukā. Ko lai tur liekam vietā?»

«Nu tad lai stāv viņa turpat,» otris atbildēja.

«Bet tad jau princese burvi pazīs!»

«Lai pazīst! Viņš jau arī nemaz neder mūsu princesei par vīru. No viņa neglītā ģīmja jau gandrīz pat man metas bail.»

«Bet mēs taču apsolījām viņam palīdzēt,» pirmais atkal runāja.

«Jo mazāk iemesla mums, kā velniem, turēt vārdu,» otrais atbildēja. «Mums neizdevās saimnieku ievest ķezā, pajokosimies tagad ar burvi. Paslēpsimies šepat kaut kur un noskatīsimies, kā viņam izies.»

Šis padoms patika, un abi nerātņi noslēpās aiz kupli sakrunkota zīda loga aizkara.

Otrā rītā viss pils pagalms nodimdēja, burvim ar saviem pavadoņiem tajā iejājot. Drīzi pēc tam visi pils ļaudis ieradās pils lielajā istabā un princese nosēdās goda krēslā, pavēlēdama, lai svešo princi vedot iekšā.

Burvis ienāca un nostājās, smalki palocīdamies, ar saviem pavadoņiem princeses priekšā.

«Kas par skaistu un smalku princi!» pils ļaudis viens otram čukstēja ausī. Bet princese atlieca galvu atpakaļ un piedūra to pie naglas.

«Fui!» viņa tad piepeši iesaucās. «Kas tad tie jau atkal par nelabiem jokiem! Manā priekšā stāv neglītākais burvis, ko savā mūžā esmu redzējuse, un viņa pavadoņi ir veci slotu kāti ar kāpostu galvenēm galā. Dzenat viņus laukā!» Un, dusmu pārņemta, viņa ar zelta ābolu, kas tai bij rokā, burvim laida pa galvu un izsita viņam aci.

Burvis iekliedzās aiz sāpēm un dusmām, un, redzēdams sevi no velniņiem tik neganti pieviltu, tas apņēmās tiem uz pēdām atriebties un viņus pie velna apsūdzēt. Viņš paspēra ar kāju uz grīdas, nogrima zemē un aizbrauca taisni uz elli, atstādams princeses priekšā krustām šķērsām sakritušos slotu kātus.

Velns bija ļoti pikts, izdzirzdams, ka divi velniņi izsprukuši no elles un daudz nedarbu padarījuši. Viņš vaicāja burvim, kādēļ šis bēgļus nesaņēmis cieti un neatvedis uz elli atpakaļ.

«Gribēju jau nu gan,» burvis meloja, «bet viņi man paspruka.»

«Es jau sen domāju, ka tu priekš pasaules esi par vecu,» velns saskaities sacīja. «Bet nu kā vienacis tu vairs nekam nederi. Tava gaita ir galā. Tev jāpaliek ellē!» To teicis, viņš burvim iespēra ar kāju pa to miesas daļu, uz kuras pie maziem bērniem bērzu žagari labprāt danco, un, devās pa īsāko ceļu uz pasauli, lai savus bērnus sagūstītu un vestu uz elli atpakaļ.

Mūsu nerātņi pa tam bij atstājuši pili un iemukuši mežiņā, kas blakus pils dārzam zaļoja. Sākumā viņi gan par pievilto burvi lieliski bija priecājušies, bet nu tiem uznāca bailes. Burvis bija nobraucis ellē, un tagad jau velns varbūt visus viņu grēkus zināja! Kā nu izbēgt droši gaidāmam sodam, kur paslēpties no velna dusmām, ko darīt, lai tas neuzietu viņu pēdas un neaizvestu viņus atpakaļ uz elli, kura tiem nemaz vairs nepatika? Ak - velns pats ne caur kādu burvestību nebija maldināms, drīzi drīzi tas būs klāt, un tad bēgļiem sāksies nedienas! «Man gluži tā ir, it kā mūsu vecāsmātes ugunīgo trijžuburnīcu jau sajustu sev uz muguras lēkājam,» pirmais velniņš pabēdīgi runāja.

«Jā, man arī jau mugura karsin karst,» otrais atbildēja, un tad abi ielēca garām tekošā upītē atdzesēties.

Upīte bija strauja, un, ar bailīgām domām kaudamies, brālīgi saķērušies, velniņi no ūdeņa ļāvās nesties tāļāk un tāļāk un nemaz nepamanīja, ka tie tuvojas vecai sievai, kas upītes malā sēdēja un kaut ko likās gaidām.

Kad velniņi sievai pēdīgi bija tik tuvu, ka tā tos varēja sasniegt, viņa izstiepa roku un izcēla ātri abus no upītes, un ielika tos priekšautā.

«Veries, veries: divi,» viņa pie sevis norunāja un steidzās tad uz pirti, kas tuvumā kūpēja un kuru tā priekš kādas lielmātes bij izkurinājuse.

«Ko tu tik ilgi ārā darīji?» lielmāte vaicāja, kad sieva bij iegājuse pirtī. «Te dvanumā uz lāvas guļot, esmu gluži saslimuse.»

«Nekas, nekas, lielmāmiņ,» vecene mierināja. «Silts ar sildīšanu, labs ar gaidīšanu. Jūs gribējāt, lai jums saķerot mantinieku, bet, ko domājiet, laimējās saķert divus. Ir nu gan drusku tādi melnīgsnēji, bet ļoti ņipri. Pag, es tos nomazgāšu drusku baltākus.»

Vecene pataisīja ūdeni, iemezdama tajā dažādas zālītes, kuras starp savām dziesmu grāmatas lapām bija kaltējuse, un pārvilkdama pār to dažādas noslēpumainas zīmes. Tad tā velniņus iebāza ūdenī. Tētīt žēlīgais, kā viņi tajā sāka brēkt! Jo ūdens no zālītēm un vecenes noslēpumainām zīmēm bija tapis savādi stiprs un dedzināja viņus tāpat kā elles uguns pazudinātu dvēseli. Viņi pilnīgi apjuka un tapa tik nespēcīgi kā jaunpiedzimuši bērni.

Tak vecene neklausījās brēkšanā, bet nomazgāja vienu un otru jo krietni. Un redzi, viņi tiešām tapa uz pusi baltāki, nekā bijuši. Sieva tos nu satina smalkās drēbītēs un devās tad kopā ar lielmāti uz muižu. Velniņus nesa vecene, jo lielmāte, kā jau mēs zinām, pirtī drusku bija saslimuse.

Izdzirdis, ka vecenei divi kundziņi klēpī, lielskungs aiz prieka nezināja, ko darīt, lika savus četrus staltākos zirgus aizjūgt karietē un braukt šūpuļa kārtei pakaļ, jo tā vēl nebij atvesta. Pa tam vecene velniņiem uztaisīja šūpuli. Ielika tajā guļamo spilventiņu un pielika tam klāt no savām zālītēm; ielika galvas spilventiņus un darīja tāpat; ieklāja paladziņu un darīja tāpat; uzklāja zīda sedziņu un darīja tāpat. Pēdīgi, kad kārts bij atvesta, šūpulis piekārts un velniņi tajā ieguldīti, viņa ap to apņēma šķidru staipeknīti, kuru lielmāte ar maziem eņģelīšiem bij izrakstījuse, un aizvilka turklāt vēl labajā un kreisajā pusē, kājgalā un galvgalā daudz zīmju priekšā pret lietuvēniem, jautriem gariem un velniem.

Noguruši no sāpēm un brēkšanas, velniņi pēdīgi apklusa un iemiga.

Bet nepagāja ilgs laiks kad tie piepeši uzmodās un no jauna lieliski sāka brēkt. Kā nu arī nebrēkt, jo velns, kas viņu pēdas bija sadzinis, stāvēja pie šūpuļa un grābstījās ap to, gribēdams savus bērnus satvert... Bet daudzās zīmes pret lietuvēniem, jauniem gariem un velniem kā asi naži viņam dūrās pirkstos, un rakstītie eņģelīši dedzināja kā svelotākās liesmas. Par to velns vareni saskaitās un draudēja ar briesmīgāko sodu, ja mazie tūliņ nekāpšot no šūpuļa ārā un nenākšot līdz. Bet šie nedz kāpa ārā, nedz ko atbildēja, tikai kliedza vienā kliegšanā.

«Tātad jūs laikam gribiet palikt pie cilvēkiem?» velns pēdīgi brēca un atvilka atpakaļ sadurstītās un sadedzinātās rokas, jo viņš redzēja ka visi viņa pūliņi bija veltīgi. «Labi. Paliekat pie cilvēkiem! Bet tad baudiet par sodu arī līdzi viņu likteni un topiet tādi paši kā viņi! Es jūs izdzēsīšu iz mūsu grāmatas. Vai jums, ja reiz atkal satiksimies ellē!»

Šos vārdus izgrūdis, velns devās atpakaļ uz elli, kur tas ar tintes gumiju un kabatas naža palīdzību mūsu mazo varoņu vārdus izdzēsa iz savas grāmatas. Tai pašā acumirklī tie pārvērtās par cilvēkiem, zaudēdami visas velnišķās īpašības un visu atmiņu par elli. Viņi norima un aizmiga atkal saldā miegā.

Vecene, kura jau bija sākuse baiļoties, ka mazie saslimuši, pēc brīža priecīgi atvilka staipeknīti, noskatījās gulētājos un tad apgalvoja dievodamās, viens pilnīgi esot atsities lielmātē un otrs lielkungā.

Saprotama lieta, ka vecene meloja, un neviens to labāk nezināja kā viņa pate. Bet viņai bija tāds savāds ieradums - par katru bērnu teikt, tas līdzinoties tiem, kā šūpulī viņš gulēja. Jo pēc šādiem vārdiem viņa vēl nekad nebij, palikuse tukšā. Un viņai arī šoreiz nevīlās. Lielskungs tai pats atnesa lielu pudeli vīna, ko viņa izdzēra, kundziņiem novēlēdama krietnu dabu, ilgu mūžu, prieku un veselību.

Vai nu vecenes vārdi, vai vīns, vai vārdi un vīns kopā bija bijuši tik spēcīgi: vienalga, bet vēlēšanās spoži piepildījās. Mūsu mazie varoņi palika veseli, izauga lieli, piedzīvoja un darīja daudz prieka un bija tik krietni vīri, ka viņu dvēseles pēc ilgi nodzīvotā mūža nenokļuva vis ellē, bet aizlidoja turp, kur gaviles nebeidzas mūžīgi.

VĪNDEDZĒS DRĪZI BŪS KĀZAS

«Vindedzēs drīzi būs kāzas! Vīndedzēs drīzi būs kāzas!» mazā, četrus gadus vecā Mārīte jautrā balstiņā stāsta savam lellim, to lielā cibas vākā sēdinādama. «Vai tu dzirdi ar? Vīndedzēs drīzi būs kāzas!»

Bet lellis lūkojas vienaldzīgi ar savām stīvajām acīm zilajā gaisā, kas pār Vīndedzēm un viņu lielo pagalmu izstiepjas. Izņemot Mārīti, kas pagalma vidū kavējas, un lielu runci, kas netāļu no viņas laiski saulē gozējas, Vīndedzēs neviens cits dzīvs radījums nav manāms, un tiešām varētu domāt, ka māja atstāta šo divu uzraudzībā, ja istabā, kuras durvis līdz kājai stāv vaļā, šad un tad mazs troksnis nebūtu dzirdams. Šo troksni saceļ saimniece, plāceni krāsnī šaudama un gatavu atkal vilkdama ārā, jo šodien ir sestdiena un saime visa uz pļavas, kur pēdējais siens jāsakopj un jāsabāž šķūnī. Lai gan viņai pilnas rokas darba, tad tā tomēr neaizmirst ik pa minūtei pagalmā paskatīties, ko Mārīte dara. Kaceniete bērnu atstājuse mājā, lai tas viņu nekavētu pie siena sakopšanas.

Pēdējos kukulīšus no krāsns izvilkuse un uz saimes galda salikuse, saimniece nolauž no jau atdzisuša kukulīša labu gabalu, iziet ar to ārā un tuvojas Mārītei, kas tagad leļļa galvā pa cauro pakausi bāž zāli.

«Vai kūkas arī gribas, Mārīt?» saimniece vaicā un rāda bērnam mīksto, balto plāceņa gabalu.

Bērns nosviež lelli, pieceļas un izstiepj abas rociņas.

«Gribas gan.»

«Es tev tūliņ došu kūku, tikai pasaki vēlreiz, kas Vīndedzēs drīzi būs?»

«Vīndedzēs drīzi būs kāzas!» mazā pļāpiņa atkārto, ķepuro aiz prieka ar kājām un ņirbina pirkstus pēc «kukas».

Saimniece nolaižas zemē pie bērna un paņem to klēpi.

«Kas tā teica?» viņa jautā, pareizi noprazdama, ka bērns šos bez sajēgas izrunātos vārdus kaut kādam noklausījies. «Vai tā teica māte vai tēvs?»

«Māte,» bērns atbild un runā patiesību, jo viņš tiešām šos vārdus no mātes mutes dzirdējis.

«Un ko māte vēl teica?»

«Nekā... Do nu kuku...»

«Tūliņ, tikai pasaki, ko māte vēl teica.»

«Viņa teica daudz daudz,» bērns atbild, noģizdams, ka vārdi «nekā» saimniecei nav pa prātam.

«Nu, redzi nu... Vai māte arī teica, k a m Vīndedzēs būs kāzas?»

«Nē,» meitens atbild un smīn šķelmīgi, jo viņš domā, ka saimniece ar viņu jokojas. Saimniece atkal, skatīdamās šķelmīgajā ģīmītī, domā to pašu no bērna.

«Ej nu - stāsti nu vien, Mārīt, ko māte sacīja,» viņa runā. «Kam būs kāzas? Es tev arī iedošu graudiņu cukura, ja man to pateiksi.»

Cukurs ir saldens, kāzas laikam arī saldenas. Mārītei gribas cukura, saimniecei laikam gribas kāzu. Un mazā prātniece apķeras viņai ap kaklu un iečukst tai noslēpumaini ausī: «T e v būs kāzas!»

Laimīgi Vīndedziete iesmejas.

«Man!» viņa izsaucas un noskūpsta mazo. «Man! Ej taču!... Un kam vēl?»

Mārīte iepleš acis. Vai viņai vēl jāatbild? Vai tad tā kuka šoreiz tik grūti jānopelna?... Viņa nezina, ko atbildēt.

«Nu, kam vēl būs kāzas?» ziņkārīgā saimniece bez žēlastības taujā tālāk.

Bērns saviebj lūpiņas un skatās nepacietīgi apkārt. «Kam vēl būs kāzas?...» Te viņš acis uzmet kaķam.

«Inčam arī būs kāzas,» viņa saka un rāda ar nopietnu ģīmi uz runci, kas, piecēlies sēdu, mazgā balto priekšu.

Lai gan saimniecei šī atbilde nepatīk, tad tai tomēr jāpasmejas.

«Cilvēkiem vien jau ir kāzas,» viņa izskaidro. «Saki, - vai tētam vai Jāņam, vai Juram būs kāzas?»

«Juram būs kāzas, Juram būs kāzas,» mazā iesaucas, Jura vārdu dzirdēdama. Juris pret viņu ir ļoti labs, viņš to labprāt učā, nes viņai ogas, dod viņai medu. Medus ir saldens, Juram arī vajaga kaut kā saldena.

«Nu tu esi laba,» saimniece jautri iesaucās, paceļ bērnu gaisā un tad to nosēdina zālē. «Še nu kuka, ēd nu kuku.»

«Kur cukurs?» Mārīte prasa.

«Tūliņ, tūliņ dabūsi.» saimniece ieiet istabā un izņem no skapja graudu cukura un glāzi. Glāzē viņa ielej pienu un iznes to līdz ar cukuru bērnam pagalmā. «Tā, ēd nu launagu.»

Viņa pate arī vēl nav launagu ēduse. Viņas istabā uz galda neaiztikta stāv tase ar skaistu, dzeltenu, nupat taisītu sviestu, stāv smalkais plācenis, stāv krūze ar saldenu pienu - bet viņai negribas ēst, prieks visu izsalkumu aizdzinis... «Vīndedzēs drīzi būs kāzas!...» Tātad saime šos vārdus jau tik bieži daudzina, ka pat nepraša bērns tos paturējis galvā. Nu jā, nav jau par to arī ko brīnoties, Vīndedziete nekad nav slēpuse, ka viņai Juris patīk, un Juris - nu, tas jau saimnieci katrā izdevīgā brīdī nes vai uz rokām. Būtu arī ērmoti, ja viņš to nedarītu. Būtu tiešām ļoti ērmoti, ja izdienējis zaldāts, kam kapeikas nav pie dvēseles, liegtos nākt pie Vīndedzietes iegātņos un kļūt par visā apkaimē slavenas mājas saimnieku. Tikai ērmoti, kādēļ Juris viņu vēl nav uzrunājis. Drīzi būs gads apkārt, kamēr viņš pārnācis no zaldātiem un pie Vīndedzietes iestājies dienestā, bet vēl arvienu viņš nav atradis izdevīga brīža saimniecei ievaicāties: «Vai neprecēsimies?...» Bet tāds jau viņš ir - par daudz godīgs. Tāds jau viņš bij, pirmo lāgu Vīndedzēs dzīvodams. Nepiedūra pie meitām ne pirksta. Nu jā, labi jau ir, kad puiši ir godīgi, labi ir, kad Juris neknakstās ap mājas kalponēm vai pat ap pašu Līžuku, saimnieces vienīgo meitu, tikai no bildināšanas viņam nevajadzēja kaunēties. Jeb vai viņš varbūt gaida, lai Vīndedziete to dara viņa vietā? Tas jau vecuvecais, paradums, ka saimnieces uzrunā tos puišus, kurus tā grib ņemt iegātņos, un nevis puiši saimnieces. Nudie, Juris to gaida arī no Vīndedzietes, it sevišķi varbūt vēl tādēļ, ka viņa drusku vecāka par puisi. Zināms, zināms, tā ir! Ā - kādēļ tas Vīndedzietei agrāk nebij ienācis prātā, nu jau viņi sen būtu varējuši būt vīrs un sieva!

«Bildināšu viņu vēl šodien, bildināšu viņu pirmā vietā, kur viņu vienu sastapšu!» -tā saimniece domā, un pie tam viņas sirds top tik viegla un priecīga, kāda tā ilgi nav bijuse.

Ātri viņa noliecas zemē pie bērna, kas, cukuru apēdis, jautri iesmejas un abas rociņas sniedz saimniecei pretim, un sauc: «Up!»

«Up!» saka saimniece, paņem bērnu aiz padusēm, paceļ to augsti gaisā, griežas ar viņu apkārt un smejas, un gavilē: «Vīndedzēs drīzi būs kāzas!»

* * *

«Up!» Kaceniete saka, paceļ klēpi siena, nes un noliek to uz lapām. Tad viņa atpūzdamās apstājas, slauka sviedrus no pieres un skatās citos siena kasītājos. Sieva pasmīn. Visi citi kasītāji, pa pāriem izdalījušies, strādā noņēmušies, tikai Jura un Līžuka vien nekur neredz, un viņu līdz pusei saliktā siena guba birzes malā stāv kā stāvējuse jau vai veselu pusstundu.

«Vai tie abi šodien vairs nemaz no birzes nelīdīs ārā,» viņa runā uz vīru, kas pienācis arī savu siena klēpi uzliek uz lapām. «Ja Vīndedzēs drīzi nebūs kāzu -»

«Tad te drīzi būs cits kāds godiņš,» vīrs pārtrauc sievu, piespiež nolikto sienu ar grābekli cietāki pie lapām un iet, un kasa mierīgi tālāk.

Bet birzītē stāv divi notvīkuši cilvēki, kas tikmēr skūpstījušies, tikmēr skatījušies viens otram acīs, kamēr tie aizmirsuši pussalikto siena gubu un visu pasauli - izņemot Vīndedzieti. Par šo viņi dzīvi sarunājas un pēdīgi sāk tiepties.

«Viņa neatļaus,» Juris saka.

«Viņa atļaus,» Līžuks apgalvo.

«Viņa neatļaus, nudie neatļaus,» Juris atkārto. «Vēl viņnedēļ viņa teica, šī jau tevis citam nedošot kā saimniekam, un svētdien dzirdēju, ka viņa ar Sīlēnu klētī runāja, tu esot par daudz agri izlaista mācībā un no preciniekiem nemaz nevarēšot atkauties; bet, lai tie tikai nākot vien, agrāk kā pēc diviem gadiem tevis nelaidīšot un nelaidīšot projām.»

«Tikai pēc diviem gadiem vien vēl!» Līžuks izsaucas un iesmejas. «Juri, tu lāgā nebūsi dzirdējis. Noklausījos, ko māte ar Sīlēnu svētdien istabā runāja. Viņa teica, ka Vīndedzēs laikam drīzi būšot kāzas, un prasīja; kura govs būtu kaujama. Kam tad nu citam tās kāzas gribēs taisīt kā man - kā mums abiem.»

«Ā - un ja nu viņa būtu runājuse par savas pašas kāzām? Diezgan jauna un priša vēl ir, un Sīlēns arī par velti ik svētdienas šurp nesnāj - saimniecību sakās pārraugot, bet saimniecē raugās.»

«Vai tu domā, ka māte ar Sīlēnu saprecēsies?» Līžuks vaicā un skatās drusku pārsteigta puisī. «Juri, tā jau būtu mūsu lielākā laime! Māte aizies uz Sīlēniem par saimnieci un atdos mums Vīndedzes... Kā tad mums vēl trūks!...»

«Tad jau nu mums gan nekā vairs netrūktu,» puisis apgalvo, smīn sapratīgi un bada ar grābekļa kātu sūnas.

«Nu, un ko tad nu vēl gaidi, ka nerunā!» meitene baras. «Nudie gan, Juri, ja tu drīzi ar māti nerunāsi, tad es to darīšu pate. Kauns gan ir, kad apdomā, ka tādam puisim, kas turku karu izkarojis, nav tik daudz dūšas - no mātes izprasīt meitu.»

«Ko nu par dūšu runāt,» Juris saka un saslienas stāvu, liels kā lērums. «Dūša man ir kā miets. Es tikai ar savu runāšanu negribu «blamierēties» - tas ir viss.»

«Blamierēsies jau gan,» Līžuks zobojas. «Juri, Juri, vai tad tu reiz nenopratīsi, ko tas nozīmē, ka māte pret tevi tik laba? Vai tu tiešām domā, ka viņa bez iemesla tevi kur varēdama liek pie vieglāka darba un kur varēdama tev dod labāku ēšanu? Ak, viņa laikam gan vienādiņ teiktu: «Līžuk, iebāz nu vairāk siera ķešā, lai Juram arī tiek, paņem nu plāceņa tā līdz, ka Juram arī vari dot,» - ja viņa ar tevi negribētu tikt rados.»

«Jā, mīļā, tā tu domā. Tu katru nieka lietiņu iztulko mums par labu. Es tā nevaru. Man vienādiņ stāv prātā, kas es esmu: pliks, izdienējis zaldāts. Es domāju, ka māte pret mani tikai tādēļ tik laba, ka viņa redz, kāds es strādnieks. Otra tāda viņa Vīndedzēs laikam gan nebūs piedzīvojuse.»

Meitene iekustas nepacietīgi un atmet ar roku.

«Tātād tu negribi runāt!» viņa pusdusmīgi izsaucas. «Labi. Tad es šovakar vēl mātei visu izstāstīšu. Ta tad būs kauns - izkarojies turku karā un nevīžo no mātes izprasīt meitu!»

Un viņa satver pie eglītes pieslieto grābekli un taisās birzi atstāt.

Bet Juris viņai aizstājas ceļā.

«Pagaidi nu, pagaidi,» viņš saka un smejas par meitenes dusmām. «Kad jau nu tu tā gribi, gribi, lai māte mani rīt aizdzen no Vīndedzēm, - to varam ātri panākt. Es jau tev teicu, dūšas man netrūkst: iešu un izrunāšos uz pēdām ar māti.»

Meitenei uzmetis jautru mirkli, puisis atstāj birzīti un soļo lēnām pussaliktai gubai garām, pāri pļavai uz māju.

* * *

Juris nava skaists puisis. Caur ko viņš mātes un meitas labpatikšanu iemantojis, tas ir viņa spēcīgais, kara dienestā norūdījies augums, viņa krietnā, vīrišķā daba un viņa lielā apdomība vārdos un darbos.

Ceļā uz māju puisis gudro, ar kādiem vārdiem saimniecei atklāt savu nodomu.

Nokļuvis pie Vīndedžu rijas stūra, Juris ierauga pagalmā saimnieci un dzird, kā viņa, ar bērnu riņķī griezdamās, iesaucas. Saimniece ierauga puisi, notvīkst kā brūklene, nolaiž bērnu ātri zemē un nozūd istabā...

«Vai nu viņa domā par sevi un Sīlēnu, vai par Līžuku un mani, bet par precēšanos viņa domā,» Juris pie sevis prāto, pienāk pie istabas un ieiet ķēķī. Nākot ticis tā drusku siltāk ap dūšu: jāiedzer malks ūdeņa.

Pa tam saimniece stāv savā istabā spoguļa priekšā. Tiešām viņa neizskatās daudz vecāka par Juri. Ģīmis viņai sarkani balts kā jaunai meitai, acis žirgtas, piere - - jā, nu tur ir trīs mazas krunciņas. to Juris nemaz nepamanīs. Cik labi, ka viņš atnācis uz māju. Gluži kā atsaukts... Bet kur tad viņš kavējas?...

Saimniece gaida, gaida, iziet ārā un sauc: «Juri!»

«Jā,» Juris atbild ķēķī un iznāk ārā. Puisis «ar dūšu kā miets» izskatās mazliet nedrošs.

«Nu, kā tad nu atnāci uz māju?» saimniece laipni vaicā.

«Nu tāpat vien, drusciņ nodzerties - slāpa,» Juris atbild.

Saimniece uzklausās. Drusciņ nodzerties... kas tā par runāšanu, vai tad aka pļavas malā jau izsusējuse?... Nudie, kad tikai Juram tas pats nav iešāvies prātā, kas viņai... Zinādams viņu vienu mājā, tas atnācis un nu laikam gribēs - -

Saimniece neizdomā līdz galam, bet pamet ar roku un saka:

«Ak tā. Nu ko tad tu pa ķēķi ložņā! Nāc istabā, nodzersies piena un nosmeķēsies mīkstā plāceņa - launaga jau laikam neesi ēdis?»

«Nē,» puisis atbild un kļūst atkal drošāks: viņš notrāpījis īsto brīdi - saimniece ir labā prātā.

Viņi ieiet saimnieces istabā, un saimniece Juram liek nosēsties pie galdiņa un nosēstas pate viņam pretim.

«Tā,» viņa saka un skatās puisim acīs. «Es arī vēl neesmu launaga ēduse. Tagad ēdīsim abi reizē.»

Juris pārlaiž acis pār istabu. Cik glīti tajā viss izskatās, cik jauki būtu, ja viņš te varētu dzīvot...

«Nu,» saimniece skubina puisi uz ēšanu un stumj piena trauku viņam tuvāk.

«Nu ir laiks sākt runāt,» Juris domā un sāk - ēst... «Velns, tavu sasodītu būšanu, tas pirmais vārds negrib un negrib nākt pār lūpām.»

Juris ēd un dzer, un arī saimniece drusku mānās apkārt ap plāceni un sviestu.

«Vai šodien beigsiet?» viņa vaicā.

«Beigsim,» puisis atbild un ēd.

«Nemaz nezinu, ko lai tagad iesākam,» saimniece turpina valodu. «Rudzi vēl nav gatavi, un visi citi darbi padarīti. Tā mums vēl nevienu gadu nav veicies. Ir Sīlēns brīnās.»

«Nu vajaga pa to laiku, līdz rudzi pļaujami, krietni izballēties,» Juris saka, paceļ krūzīti un dzer, galvu atgāzis, lai saimniece nemanītu, ka viņš notvīkst.

«Ko tad nu bez iemesla ballēsies,» saimniece runā puiša notvīkšanu pamanīdama. «Ja nu uznāktu kāds gods vai... tad nu... bet tāpat vien...»

«Godam drīzi iemeslu var dabūt, ja grib vien,» Juris runā, kam piepeši iekrīt prātā papriekšu aptaujāties, kā saimniece domā par savu saprecēšanos ar Sīlēnu. «Runā jau, ka tu gribot precēties, un cilvēkiem laikam būs taisnība, jo tu pirmiņ pagalmā par velti nedziedāji, ka Vīndedzēs drīzi būšot kāzas.»

Saimniece atzvilst krēslā drusku atpakaļ un iesmejas īsi un jautri.

«Nē,» viņa atbild, «par velti gan tā nedziedāju. Es drīzi precēšos. Bet no tevis jau runā to pašu: tu jau arī drīzi taisīšot kāzas.»

«Vai nudie?» Juris ātri un priecīgi iejautājas. «Ak tu laime, laime: Līžukam taisnība, viņa viņu ņems par znotu!»

«Nudie, jānudie,» saimniece jokodamās dievojas un tad piebilst šķelmīgi: «Tikai nezinu, ar ko. Dzīvo jau gan laikam tava līgava aiz deviņu kungu robežām!»

«Ko nu aiz deviņu kungu robežām meklēsi, kad tepat Vīndedzēs smuku smukā zied kā roze,» Juris atbild. «Nē gan, saimniec, to gan nekad nedomāju ka ar mani būsi mierā. Sen sen jau būtu runājis, ja nebūtu bijies, ka pēc pirmā vārda par to lietu man šausi vai par ausi.»

«Ak tu dieviņ!» Vīndedziete iesaucas un smejas. «Vai tad tu vista laiku biji akls? Vai neredzēji, kā pret tevi izturējos? Gribēju jau pēdīgi vai pate ar tevi sākt runāt. Bet nu gan nekavēsimies ar kāzām.»

«Varētu tās jau pēc divām nedēļām taisīt man jau nu tas ātrums nav nepatīkams, bet ap to laiku būs rudzi gatavi.»

«Ak - lai izbirst pēdējā vārpa tīrumā, vai mums par to jābēdā!» laimīgā saimniece izsaucas. «Pēc divām nedēļām dzersim kāzas - četras dienas no vietas!»

«Nu, manis dēļ arī. Bet, kad jau, tad jau: dzerat jūs tad arī savas.»

«Ko?»

«Dzerat jūs tad arī savas.»

«Nu, mēs jau tad savas dzersim.»

«Ak tā, es domāju, tu runāji par mūsu kāzām.»

«Nu jā, par mūsu.»

«Tas ir, par jūsu.»

«Par mūsu - tev nu jūk valoda,» saimniece saka un smīn.

«Nē, nē, nu mēs viens otra nesaprotam,» puisis atbild. «Tu gribi, lai es ar Līžuku pēc divām nedēļām dzeru kāzas. Labi. Bet kad tad tu savas dzersi ar Sīlēnu?»

«Ar Sīlēnu?» saimniece iesaucās. «Es ar Sīlēnu?...»

Puisis skatās saimniecē un priecājas, ka tā tik pārsteigta.

«Tu laikam gan domāji, ka nezinu, ko tu apprecēsi,» viņš runā. «Ā - es diezgan jūsos esmu noskatījies un noklausījies. Bet, sievasmāt, tu jau negriez plāceni, bet pirkstā... Un skaties, tur nāk Sīlēns. Vai ne, es viņam tak tūliņ drīkstu pastāstīt, ka Vīndedzēs drīzi diviem pāriem būs kāzas?»

ZIRGS, TRĪS GOVIS UN SIMTS RUBĻU

Viņu sauca par Pupulakstu Reini, un viņš bija panīkuša saimnieka dēls. Tā kā tēvs nejaudāja un nejaudāja izkulties no parādiem, kungs arī ne mazākā mazumiņa neatlaida, tad tas pēdīgi nelūkoja vairs krāt un taupīt, bet notērēja visu, kas ienāca. Tā labajām dienām ātri pienāca gals. Mājas pārgāja cita rokās, bet abiem Pupulakstiem bij jāiet par kalpiem, ja tie zobus negribēja kārt vadzi. Tā bij grūta dzīve, kas tagad priekš abiem iesākās. Viņi sajuta, ka starpība starp saimnieku un kalpu, starp saimnieka dēlu un kalpa dēlu tak lielāka, nekā tā izliekas.

Pret raizēm par šādi pārvērtušos dzīvi tēvs sāka lietot līdzekli, kuru Reinis nevarēja atzīt par pareizu, proti, tas sāka dzert. Lai gan Reinis bij jaunākais, tad viņš tomēr bij saprātīgākais no abiem. Viņš domāja: «Ko lai man dzeršana līdz? Ko caur to panākšu?... Dzērājs netiek bagāts, lai gan paruna saka: jo dzer, jo bagāts, bet tas gan var tikt pie mantas, kas krāj.» Un viņš apņēmās arī caur šo līdzekli - tas jau arī bija vienīgais - atkal pamaziņām rāpties uz augšu. No tiem desmit rubļiem algas, ko tas dabūja pirmajā gadā, viņš jau piecus nolika pie malas un gribēja, lai tēvs darot tāpat ar savu atlikušo algu. Bet šis nekā no tā negribēja dzirdēt, bet salēja visu jau ar nerimstošu slāpšanu slimojošā rīklē. Pabalsta no mātes puses Reinis nevarēja gaidīt, viņa bij slimīga un drīzi arī nomira. Tātad Reinis turpināja viens pats grūto krāšanas darbu. Divdesmit gadus vecs, viņš jau bija sarausis prāvu summu, proti, simts desmit rubļus. Vēl vajadzēja divisimts astoņdesmit rubļu, tad viņš varēja tikt par saimnieku, jo ar četrsimts rubļiem viņš cerēja uzņemt mazu vietiņu vai pusmāju, Te viņu nelaime grūda, ka tas iestājās kāda saimnieka dienestā, kuram māsa izpildīja saimnieces vietu.

Šitai māsai bij meita, un šo meitu sauca par Natāliju Amāliju Rozāliju Bedrīti, viņas mātei bij vārds Aža Bedrīte, bet viņas tēvam - Jeannot Mhatthiencque. Jeannot Mhatthiencque savā jaunības nevainībā bij saucies par Jāni Matiņu un ganījis cūkas. Pārvēršanās bij notikuse ap to pašu laiku, kad Matiņš pagasta skrīvera amatu bij uzņēmis kādā Augškurzemes vai Lejasvidzemes pagastā, lāgā to nezinu, tas arī ir viena alga.

Saimniece bij ļoti krietna māte, kas prata par to gādāt, lai meitiņa nesajustu trūkuma, kas cēlās caur to, ka tai pasaules priekšā nebij tēva. Cik neizsakāmi viņa savu vienīgo lolojumu mīlēja, var noģist jau no tā, ka viņa, kad bērns bij jākristī, pa kalendri meklēja veselas trīs dienas pēc trim skaistākajiem sieviešu priekšvārdiem, iekam tā sadabūja kopā Natāliju, Rozāliju, Amāliju.

Arī, kad mazajai Natālei - tā, lūk, ļaudis sauca viņas mīlulīti, neievērodami viņas pretošanos pret šādu sabojāšanu, - arī, kad Natālei bij jāliek pakas, Aža parādīja, cik liela viņas mīlestība pret bērnu bija. Viņa labāk aizmaksāja soda naudu nekā no bezjūtīgā ārsta lika sagraizīt Natāles nevainīgās rociņas. Ka Natāle vēlāk sasirga ar pakām, to nelaimi, nu zināms, māte nevarēja novērst, lai gan viņa pret to izlietoja visuvisādus līdzekļus. Nedz apsvēpēšana ar egļu sveķiem un paegļiem, nedz maza kulītiņa ar «drīveldreķi», kas Natālei bij jānēsā pakrūtē, - nekas, itin nekas Natāles neizsargāja no saslimšanas!

Pašas par sevi ņemtas, paku rētas nu gan nav ļaunas, un uz vīrieša ģīmja tās nenozīmē tikpat kā nekā. Lieta turpretim otrāda, ja viņas parādās uz sievietes «cipurbleķa» - kā mana krustmāte saka. Tur tās nozīmē nelaimi. Jo bieži vien notiek, ka pakainas m e i t a s paliek meitas visu mūžu vai apprecē atraitni ar trim, četriem un vairāk bērniem.

Arī Bedrītes Aža bij piedzīvojuse divus šitādus atgadījumus un tādēļ ne bez iemesla baidījās, ka trešo piedzīvošot pie savas meitas. Viņa tādēļ saņēma visus spēkus, lai novērstu draudošās briesmas. Būdama sieva, kas pazīst cilvēkus, viņa visupirms grieza vērību uz to, lai Natāle - saprotams, tad, kad tā jau bija pieauguse - labi izskatītos. Bet labs izskats, kā katrs zin, atkarājās no trim apstākļiem: no glīta ģīmja un auguma, glīta apģērba un no tīrības.

Par savu augumu Natāle, paldies Dievam, nevarēja sūroties, bet ģīmis tai jau nu nebija jauks un, saprotams, arī vairs nevarēja tikt pārvērsts par jauku; māte tāpēc nopūlējās, lai tas kļūtu brangs un sārts, jo viņa zināja, ka šādi ģīmji arī atrod cienītājus. Tā kā viņa bij pārvaldniece par visiem zemnieku saimniecības kārumiem, tad tai šāds darbs nenācās grūti.

Grūtāki jau nācās tikt pie glīta apģērba «basta» un vilnainiem lakatiem. Jo, ko māte ar meitu kopā pelnīja, ar to nebūt nebij diezgan priekš Natāles vajadzībām. Bet arī šai lietā Bedrītes Aža zināja līdzēties. Tā iekūlās tuvā draudzībā ar tā saukto «klibo» žīdu, kas labprāt pēc pirmlaiku tirgošanās kārtas iemainīja preci pret preci. Dažs labs naža galiņš sviesta, daža laba saujiņa auzu un rudzu miltu, daža olektiņa, daža vistu oliņa ieslīdēja žīda rokās. Par to nu atkal Bedrītes Ažas drēbju lādē ieradās dažs gabals «kleitu drēbes», daža olekts «spiču», dažs neīsts rotas gabals. Un Natāle visām šīm skaistajām lietām nelika necilātām stāvēt lādē, bet greznojās ar tām, un, jo vairāk acu viņu apbrīnoja, jo vairāk tai tas patika. «To viņai tēvs atkal sūtījis,» māte izdevīgā brīdī iečukstēja ausī vienai vai otrai draudzenei, kas par Natāles «štāti» brīnējās, «tam atkal labi gājis, un tad viņš arī mūs neaizmirst...»

Runājot par pēdējo līdzekli kas dod labu izskatu, par tīrību, tad katrs zina, ka to lēti var iegūt ar ziepju gabaliņu un ūdens lāsīti. Bet Natāle jau no mazotnes no ūdens bēgtin bēga, tā ka mātei, meitu spodrinot, bij jāķeras vēl pie kāda cita līdzekļa, kas bērzu galos aug lielā vairumā.

Bet visai šai mātes gādībai par spīti neviens bāleliņš neieradās, kas būtu gribējis Natāli vest tautās. Jo bij izpaustas valodas, ka Natāle esot neticami slinka, un daži balmutes vēl piezīmēja, ka viņa turklāt esot tāda muļķe, kas savu roku desmit pirkstu neprotot saskaitīt. Nu jā, tas ir tāds pārspīlēts teikums, no kura nevar zināt, kā lai to iztulko. Ja ļaudis būtu teikuši, ka Natāle ar savu roku desmit pirkstiem desmit neprot uzrakstīt, tad tā būtu cita lieta, jo māksla dzirdamās valodas skaņas pārvērst redzamās rakstu zīmēs viņai, diemžēl, tiešām bij palikuse sveša. Bet savus desmit pirkstus viņa gan būs pratuse saskaitīt. Bet viena alga: taisnība bij, ka jaunekļi atturējās pieklauvēt pie Natāles sirdsdurtiņām. Tur nu gan reiz bija bijis tāds juceklis ar kādu vēl nepieaugušu puišeli, bet no tās lietas pēdīgi tak nekas nebij iznācis, jo puikas māte savam dēliņam bij izdzinuse domas uz precēšanos ar jau minēto līdzekli, kuru šai reizē bij ņēmuse no kādas vecas izperas pirtī.

Bet pa tam Natāle nemanot bij piedzīvojuse sava mūža divdesmit ceturto gadu. Brangs skaits - divdesmit četri... Vēl tikai seši kāpšļi, un tad ceļš atkal vedīs uz leju!... Māte jau bij apradinājusēs ar domām, ka Natāle kļūšot par vecu meitu. Arī Natāles cerības stāvēja «uz nulles».

Te Pupulakstu Reinis ienāca mājā par puisi.

Glīts jauneklis, vairāk par simts rubļu liela kapitāla īpašnieks, sātīgs, vesels, strādīgs un turklāt no nekādiem piedzīvojumiem nemācīts, - sirsniņ, ko tu vairāk vēlies! Mātes panīkušās cerības sazēla kā mauriņš pēc silta pavasara lietus! Tagad tikai vajadzēja saņemties, tagad vajadzēja būt gudrai! Un tūliņ dienā pēc Jurģiem Aža piegrieza meitu pie malas un uzrunāja to šādi:

«Bet nu tikai esi ņipra,» viņa teica, visu savu barguma mazumiņu likdama balsī, «esi mudīga un rādi Reiņam ko tu vari... Tas ir itin kā priekš tevis radīts, ja tu būsi gudra, tad dabūsi viņu par vīru... Tad nu saņemies!... Kad jūs kopā strādājiet, tad dari tā, kā kad tev būtu četras rokas un četras kājas, un, kad citi par piekusumu sūrojas, tad tev jāsmejas un jāvaicā, kas piekušana ir, vai dzirdi, un lai tu pate vai uz kājām vairs nevarētu nostāvēt!... Un esi laipna pret viņu kā saulīte un uzmanīga. Uzmanība nav vis: vaļā muti un klausīties, ko viņš runā, lai gan tev arī uz viņa runu vairāk jāklausās nekā uz kāda cita, nē, uzmanība ir viņu apkalpot... Ja viņš varbūt saka: «Man gribas dzert,» - tad tev jātek un jāatnes dzēriens; ja saka: «Nezinu, kur manas pastalas,» -tad tev viņas naigi jāuzmeklē un viņam jāpasniedz; ja viņš sūrojas: «Man trūkst pogu svārkiem kreklam,» tad tev tās jāpiešūn (es tev parādīšu, kā tas jādara). Un tā kā tu saturi savu mēli! Runāšana ienes godu, bet runāšana arī ienes kaunu, un dažu nosoda viņa paša mute. Tev runāšana ienesīs negodu, tādēļ neterkši daudz, tad Reinis tevi turēs par gudru!»... Jā, vajadzīgā brīdī Bedrītes Ažai ir Zīraka gudrības vārdi bij pie rokas.

Un Natāle atkratīja no sevis slinko vienaldzību un kļuva žirgta. Divējādas domas viņu uz to pamudināja: vienas, ka viņa glīto, sārto Reini dabūs par vīru, un otras, ka pēc kāzām jau atkal varēs turpināt parasto, kūtro dzīvi.

Viņa vairs negāja pamazītēm, lēnītēm, kā uz mīkstčaulām, bet bij mudra kā stirna un naska kā bitīte. Bet, taisnību sakot, šīs un vēl dažas citas teicamas īpašības viņai tikai tad iemita, kad Reinis viņu redzēja, tā kā dimants tikai tad staro, kad viņš stāv gaismā; tiklīdz kā puisis viņai pagrieza muguru, viņa pārvērtās par to pašu lēno un tūļīgo Natāli, kas tā bij bijuse.

Man sajāja precenieki,

Es gulēju aizkrāsnē.

Slēpj, māmiņi, manu godu,

Teic man rozes ravējam...

viņa gan par sevi varēja dziedāt. Cik reižu viņa negulēja «aizkrāsnē», kad Reinis viņu domājās «rozes ravējam!»

Bet iesākumā viņš nelika nekādas vērības uz to, ko Natāle darīja. Viņam bij vienalga, vai tā ravēja rozes vai plūca nātres. Bet, kad māte ar meitu viņu pastāvīgi apkrāva ar uzmanībām un viņam jau katru vēlēšanos nolasīja no acīm un, pirms Reinis to bij izrunājis jau bij piepildījušas, tad viņš pie sevis nodomāja ka Natāle ar visām paku rētām esot gluži branga un ka viņa arī nemaz neesot tāda muļķe, kā ļaudis teica. Bet viņā iemīlēties, viņu precēt - tas Reiņam ir sapnī nenāca prātā.

«Silts ar sildīšanu, labs ar gaidīšanu,» Aža sacīja, sevi un Natāli mierinādama, kad viņu pūliņiem negribēja rasties nekādas sekmes. «Nezaudēsim pacietības...»

Un tiešām, parunai bij taisnība, labs nāca ar gaidīšanu. Neapnikušas Reini apkalpodamas un viņam dienestu pēc iespējas atvieglinādamas, abas sievietes pēdīgi panāca, ko vēlējās: puiša domas vairāk un vairāk piegriezās Natālei, viņš sāka ar viņu bieži pajokoties un dziedāja kopā ar viņu divbalsīgi tautas dziesmas, jo Natālei bij patīkama balss. Bez tam Reinis, no baznīcas nākdams, viņai vairāk reižu atnesa saldumus no bodes un pēdējā tirgū viņai dāvāja lielu pēpērkoku ar cukura uzrakstu: «Minna».

Bedrītes Aža tādēļ nu šķita laiku esam pienākušu, kur bij jāizspēlē galvenā trumpa. Viņa jau sen bij noģiduse, uz ko Reinis dzinās, un saņēma kādā dienā vēstuli. Kas viņai bij rakstījis? Saprotams, Jeannot Mhatthiencque, jo viņa ar citu nesarakstījās. Gādīgais tēvs rakstīja, ka esot dzirdējis, Natāle esot brūte, un šis tādēļ steidzoties paziņot mātei, ka no savas puses Natālei pūrā gribot dot zirgu vai astoņdesmit rubļu, trīs govis vai deviņdesmit rubļu un simts rubļu skaidrā naudā. Lai nu Aža rakstot, ko Natāle labāk vēloties - skaidru naudu vien vai zirgu un govis?

«Mīļais, labais tēvs! Kas gan viņam tādu nepareizu ziņu bij aiznesis! Natāle brūte! Dieviņ tētiņ, kādas muļķības tie ļaudis reizēm neizmuld! Muļķības, pie kurām ne vārdiņa nav patiesības!...» Ažu sapiktoja šāda muldēšana, un viņa savām dusmām par šitādām nepareizām valodām lika sprukt vaļā pret kādu kalpa sievu taisni tādā acumirklī, kad Reini zināja esam sāņistabā un visu dzirdam. Viņa sodīja nelāga puišus, kas laikam izpauduši šo vēsti, gribēdami Natālei celt neslavu, runāja par savas meitas tikumu un neaizmirsa pieminēt tēva apsolīto pūra daļu: zirgu, treju govju un simtu rubļu.

Izbrīnējies Reinis klausījās! Tāds pūrs!... Un tas taču vēl nebija viss, ko Natāle dabūs līdz! No mātes puses tak jau arī kaut kas bij gaidāms! Zināms, - sieva, kas visos gabalos bij tik dūšīga, meitai tukšām rokām neļaus iet tautās. Par to jau liecināja rota, kas Natālei bij un kuras dēļ to daža saimnieka meita apskauda.

Reinis domāja... prātoja šā, prātoja tā... Natāle nebija glīta, viņš viņas nemīlēja, bet viņš ar to bij apradis un viņu gluži labi varēja ieredzēt. Kad viņš Natāli precētu?... Tad viņš citu gadu varēja kļūt par saimnieku, varbūt par Klavainēnu saimnieku, jo no tagadējā runāja, ka tas drīzi izputēšot. Klavainēni bija vieta, gluži kā priekš Reiņa radīta...

Māte ar meitu manīja, ka Reinis sevī ar kaut ko nodarbojas, viņas arī zināja, kas tas bij. Domas, ka tagad tuvojas brīdis, kas viņas vēlēšanos laikam piepildīs, Natālē radīja savādas jūtas, kas līdzinājās samīlēšanai un viņu tā pārvērta, kā to dara mēreni dzerts vīns. Vaigi tai ziedēja dedzīgākā sārtumā nekā agrāk, acis spulgoja, iešana kļuva dabiski žirkla, tā ka Natāle šai laikā dažreiz gluži labi izskatījās. Arī Reiņam viņa tagad vairāk patika, it īpaši, kad tas viņu uzlūkoja no tālienes. Meitas staltais augums tad rādījās visā savā brangumā, kamēr ģīmī paku rētas gandrīz nemaz nebij manāmas. Reinis tad arī no šī laika atmeta ieradumu Natāli uzlūkot tuvumā un caur to bojāt labo iespaidu, ko meita, no tālienes uzskatīta, viņā atstāja.

Reinis domu domas bij izdomājis un pēdīgi sevī nospriedis Natāli precēt.

Gan viņu pārņēma savādas, grūtas, gandrīz sāpīgas jūtas, bet viņš tās apspieda, sev sacīdams, ka neesot pirmais, kas bez mīlestības precē, un ka pāri, kurus mīlestība savieno, arī vienmēr nav tie laimīgākie. «Bez tam,» viņš domāja, «tādu krietnu meitu kā Natāli drīzi vien mīlēšu. Pateicība, ka viņa man piepalīdzējuse izrāpties no grūtās kalpu kārtas un kļūt par saimnieku, būs sēkliņa, no kuras mīlestības puķīte izaugs!...»

Bet viņš tomēr vēl vilcinājās spert izšķirošo soli. Bet, kad nekas nenotika, kas viņa nodomam būtu runājis pretim, un kad viņam pat jau sapnī pāri reižu parādījās zirgs, trīs govis un no simtu rubļu gabala varavīksnes krāsām apspīdētais Natāles ģīmis, tad viņš meitu kādā vakarā jautāja, vai šī gribot nākt viņam par sievu. Natāle atbildēja ar «jā», un Bedrītes Aža raudāja.

Kāzas svinēja pret Reiņa gribu «lieliski», tas ir, visa viņa gada alga par tām tika izdota. Viņa ierunas ka nauda jātaupa vietas pieņemšanai, sievasmāte atspēkoja, izskaidrodama, ka viņas radi droši vien pusi no izdotās summas sametīšot sietā, ja tikai tiem īsi priekš mešanas galvas iesildīšot ar groku, un otru pusi šī no sava krājumiņa atlīdzināšot.

Bet panāksnieki ar visām iesildītām galvām sietā vairāk nesameta kā tikai četrpadsmit rubļu - neīstu trijrubļu gabalu līdz ieskaitot, kura ieviešanās sietā vai nu ar metēja iesildīto galvu, vai ar viņa krāpīgo prātu bij izskaidrojama. Jā, ir brūtes pāris aiz kāzu galda nav drošs no pievilšanas!

Pirmās četras nedēļas pēc kāzām jaunais pāris pavadīja puslīdz patīkami. Jautri nodzīvoto kāzu atmiņas jaunie iespaidi, kas cēlās no kopdzīves savādības, cerība uz patīkamu nākotni Reiņa, senas vēlēšanās piepildīšanās Natāles sirdī - tas viss kopā sacēla jaunajā pāri jūtas, kas gandrīz līdzinājās laimei. Natālei nu nācās gādāt par šo jūtu uzturēšanu, krita pūlēties viņas stiprināt un vairot, un Reiņa laulība varbūt nemaz nebūtu kļuvuse tik nepanesama. Bet Natālei pavisam trūka siltāku jūtu. Mākslīgi radītais un caur mātes piebikstīšanām vienmēr uzpurinātais žirklums un ņiprums pamazītēm sāka zust, un Natāle drīzi vien atkal bija tas pats kūtrais sievietis, kas agrāk.

Iesākumā Reinis domāja, viņa sieva esot saslimuse, un sāka ap viņu pūlēties un raizēties. Tas nu Natāli tā apkaunēja ka tā atkal uz kādu laiciņu saņēmās. Bet pēdīgi tā taču atkal sašļuka, nekaunējās vairs no vīra, un nu šis izbijies atzina, cik stipri savas sievas dabā bij maldījies...

Bet pie notikušām lietām padoms par vēlu, un tātad arī Reinis lūkoja mierināties, sev sacīdams, ka saimniecei, īsti ņemot, jau nemaz nevajagot būt naskai; Natāle tagad bij kalpone, un tā jau pazīstama lieta ka visslinkākās kalpones visnaskākās saimnieces! Kaut tikai viņa Reiņa kreklus mazdrusciņ tīrākus būtu izvelējuse!...

Ap šo laiku kungs Klavainēnam atsacīja - mājas bij ar vaļu. Reinis kādā svētdienā vēlreiz aizgāja un apskatīja ēkas; nebija jau nu diezin kādas, bet pārtikt vēl varēja, kad pielāpīja. Kur tad nu visu labu kopā ņemsi?... Viņš nu savu nodomu darīja zināmu sievasmātei un sacīja lai Natāles tēvam rakstot, gribot solītos simts rubļus kā rokas naudu uz Klavainēniem muižā iemaksāt. Savas krāšanas kases zīmes šis tagad nevarot uz Rīgu sūtīt un pārvērst naudā, jo neviens nebraucot uz pilsētu, kam savu krājumu varot uzticēt.

Aža to apsolīja.

Bet aiztecēja viena nedēļa pēc otras, un Jeannot Mhatthieneque neatbildēja.

Reinis bažījās, ka vēstule varbūt ceļā izputējuse, un sacīja, lai Aža rakstot otru vēstuli. Bet arī šitā vēstule palika bez atbildes.

Viņš lika, lai sievasmāte rakstot trešo lāgu. Nu pēdīgi Jeannot Mhitthiencque atbildēja, ka šim acumirklī tik daudz neesot pie rokas, lai Natāle ciešoties un gaidot līdz pavasarim.

Šī vēsts Reiņam nāca ļoti negaidīta, nu viņam bij jālūko iedot rokas naudas vietā krāšanas lādes zīmes; bet naudas tā vai tā vēl vajadzēja, jo bij taču jāsāk gādāt priekš jaunās saimniecības, iepirkot dažu labu vajadzīgu lietu, - uz parādu jau neviens iesācējam nekā negrib dot.

«Bet ko tad viņš raksta par zirgu un tām govīm, kad tad tām varēs iet pakaļ?» Reinis vaicāja. «Pēc mana prāta, tas gluži aplam - ņemt tik dārgu zirgu iesākumā mums tāda nemaz nevajaga, varam pirkt par to cenu divus gluži brangus kleperus, - ko viņš raksta par to?»

«Viņš? Par to viņš neraksta itin nekā,» Aža atbildēja.

«Nekā?...» Reinis atplēta acis.

«Rādi man jel to vēstuli, ko tad viņš tur īsti raksta,» viņš teica.

Bedrītes Aža satrūkās. Nezinādama pirmā acumirkli, ko teikt, viņa darīja tā, kā kad Reiņa jautājuma nebūtu sapratuse.

«Nu, kur ir tā vēstule, dod viņu taču šurp!» znots nepacietīgi atkārtoja. «Man liekas, ka tur viss tā nav, kā tu stāsti.»

«Pie manis vēstules nav, - domāju, ka Natāle viņu pēdējā lasīja,» Aža stomījās, «kas tad tur citādi varētu būt, nekā es stāstu?»

«Natāle viņu pēdīgā lasīja,» Reinis atkārtoja. «Kas tad tā par muldēšanu, no kura laika tad Natāle, kas tikai ar mokām prot lasīt d r u k ā t u, uzreiz izmācījusēs lasīt r a k s t ī t u?»

«Kad esmu priekš tevis muldoņa, tad vari meklēt gudrāku cilvēku, ar ko sarunāties!» Aža pikti iesaucās un gribēja no kalpu klēts, kurā abi atradās, izsteigties ārā.

«Vēstuli!» Reinis piepeši uzkliedza, un nelabas aizdomas tam iešāvās galvā. «Tūliņ tu man viņu iedosi!» Un viņš atgrūda Ažu atpakaļ un satvēra tās roku kā ar maiglēm.

«Kungs Dievs, ko tu no manis gribi?» viņa pārbijusēs izsaucās un mēģināja atsvabināties. «Vai dieviņ, vai dieviņ - vēstules nav pie manis - jānudie nava, - man- man viņa izputējuse!»

«Mele, tu!» Reinis kliedza trakās dusmās. «Dod šurp to papīra vīkši, citādi tevi -!»

Aža saķēra ar brīvo roku savu kaklu, it kā gribēdama to sargāt, un stenēja aizsmakuse:

«Tak laid nu jel vaļā - tu jau man roku lauz pušu- vai dieviņ - es kliegšu - palīgā! -Stāstīšu tev taisnību - tikpat vairs nekas nelīdz - neesmu jau nekad nekādas vēstules no Natāles tēva dabūjuse.»

- - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - -

Šis izskaidrojums sarāva visas saites, kas Reini saistīja pie savas sievas. Tie tagad dzīvo kā suns ar kaķi... Sāpes par iznīcinātiem dzīves nolūkiem tam sarūgtina katru stundu viņa dzīvē. Viņš ienīst savu sievu, ienīst savu sievasmāti, ienīdēs tās līdz kapa malai... Un, ja tam kādreiz sirds top mīkstāka, tad viņš zin līdzekli pret to. Viņš ieskatās savas sievas rētainajā, saulē apdegušā, tuklā un netīrā ģīmī, un viņa riebums pret to kļūst lielāks nekā agrāk....

Mazs tārpiņš, ietīts Natāles netīrajās jakās un panckās, brēc šūpulī pie viņa gultas, bet viņš neuzmet tam gandrīz ne mirkļa. Vai tad šis kašķainais, slikti barotais mazais radījums patiesi viņa bērns?... Reinis runā maz, bet vismazāk ar savu sievu. Tikai tad, kad tas piedzēries, viņš runā daudz ar viņu un sit viņu, - dauza savu ļempīgo sievu un žņaudz savu gudro sievasmāti, atprasīdams tai vēstuli par solīto zirgu, trim govīm un simts rubļiem...

Reinis dzer... citkārt priekšzīmīgais, godīgais, taupīgais Reinis, kas reiz bij teicis: «Ko līdz dzeršana?...» Viņa krāšanas lādes zīmes, pārvērstas brandvīnā, viņam un viņa tēvam jau ietecējušas rīklē, ar algu notiek tāpat. Kāpēc arī krāt... Ko v i ņ š neapdzer, to v i ņ a iegrūž žīdu kulēs par šādām tādām lupatām, ko tai māte vairs nevar sagādāt, tādēļ ka tā vairs nava saimniece...

Ap tirgiem, svētdienās, lielākās svētku dienās krodzeniekam vislielākā peļņa no abiem Pupulakstiem. Tad viņi, līdz nesamaņai piedzērušies, guļ uz soliem, galdiem vai arī uz plikas zemes... Bet nāk arī acumirkļi, kad Reinis vienatnē pārdomā savu likteni, kad viņa domas aizvirzās atpakaļ uz pagātni. Tad viņa sirdi iedegas nožēlošanas kvēle un uz viņa bālā, iekritušā vaiga guļ izmisuma ēna.

Content

BLAUMANIS RŪDOLFS STĀSTI UN NOVELES

AIZVIEN LILLĀ

ANDARA LŪGŠANA

ANDRIKSONS

BĒRTUĻA PIRKSTS

BRĪNUMA ZĀLĪTE

DANCIS PA TRIM

GUDRĀ EDIŅA

ĪSA PAMĀCĪBA MĪLĒŠANĀ

ĪSTĀ LĪGAVIŅA

JOCĪGI KAPU UZRAKSTI

KĀ VECAIS ZEMĪTIS PAŠU NELABO REDZĒJIS JAUNGADA STĀSTIŅŠ

KĀPĒC, KĀPĒC?

LAIMES KLĒPĪ

NAUDA ZEĶĒS

NEZĀLE

PARADĪZĒ

PĒRKOŅA NEGAISS

PURVA BRIDĒJS

RAUDUPIETE

Salna pavasarī

SPIJĒNOS

STĀSTS PAR CŪKU, KURA RUNĀJUSE

ŠŪPULIS

VEKSELIS

VELNIŅI

VĪNDEDZĒS DRĪZI BŪS KĀZAS

ZIRGS, TRĪS GOVIS UN SIMTS RUBĻU